
Olivijai 


Už tai, kad gimėte kunigaikščiu, turite dėkoti atsitiktinumui. 


Už tai, kas aš esu, turiu dėkoti tik sau. 


LUDWIG VAN BEETHOVEN 


Sviesa už lango 


Naktis be pabaigos: 

Pasaulyje, kurį žinau, tamsu. 

Sunki našta: 

Už lango nematyti spindinčių šviesų. 


Diena mielesnė: 

Ranka paliečia, švelniai ištiesta 
Per miglą rūškaną, 

Ir kambary pasklinda šiluma. 


Jau brėkšta: 

Šešėliai tolsta, užgimusi viltis 

Juos veja nuo tavęs, 

Karščiau suspurda atitirpusi širdis. 


Šviesa be pabaigos: 

Tamsa, kurią pasaulyje tik vieną pažinau, 
Kaip deglas įžiebta, 

Liepsnoja žėri mano meile tau. 


Sofija de la Martinjer 
1943 liepa 


Gasenas, pietų Prancūzija, 


1996, pavasaris 


Emilija juto, kaip atsileidžia jos ranką suspaudę pirštai, ir pažvel- 
gė į gulinčią motiną. Atrodė, Valerijos sielai paliekant kūną nyko 
ir kančia, perkreipusi bruožus, ir išsekęs veidas Emilijai nebe- 
trukdė prisiminti kadaise buvusio motinos grožio. 

- Ji mus paliko, - bereikšmiu balsu ištarė gydytojas Filipas. 

- Paliko. 

Už nugaros ji girdėjo, kaip gydytojas pakuždomis kalba mal- 
dą, bet jai nė į galvą neatėjo prie jo prisidėti. Užuot meldusis, su 
liguistu domesiu stebeilijo į pamažu pilkėjantį mėsos ir kaulų 
rinkinį - tai, kas liko iš trisdešimt metų jos gyvenimą valdžiu- 
sios galybės. Emilija nejučia panoro bakstelėti motinai, kad ši 
pabustų, nes jos pojūčiai neįstengė priimti fakto, jog galinga 
Valerijos de la Martinjer prigimtis leido gyvybės vieton stoti 
mirčiai. 

Ji nelabai suvokė savo jausmus. Jau po visko kelias savaites 
įvairiomis progomis persukdavo galvoje šią akimirką. Emilija 
nusigręžė nuo mirusios motinos veido ir pro langą įsižiūrėjo į tu- 
mulus debesų, it nekepti morengai kybančių mėlyname danguje. 

Pro atvirą langą ausis galėjo pagauti pavasarį skelbiantį tolimą 
vieversio virvenimą. 

Lėtai pakilusi ant kojų, sumedėjusių po ilgų naktinio budėji- 
mo valandų, ji priėjo prie lango. Ankstyvo ryto reginys neturėjo 
nė lašo to sunkumo, susikaupusio per lėtai slenkančias valandas. 
Gamta kaip ir kiekvienąkart auštant tapė gaivų paveikslą, švel- 
niais Provanso paletės umbros, žaliais ir žydrais potėpiais meiliai 
pranešantį atėjus naują dieną. Akimis neužkliūdama už terasos 
ir geometrinio sodo, Emilija žvelgė į vilnijančius vynuogynus, 
supančius namą ir besidriekiančius, kiek akys užmatė. Vaizdas 
buvo tiesiog nuostabus ir nesikeitė jau kelis šimtmečius. De la 
Martinjerų pilis buvo ramus ir saugus jos vaikystės prieglobstis: 
jo teikiama ramuma buvo neišdildomai įsispaudusi kiekvienoje 
jos smegenų sinapsėje. 

Dabar visa tai buvo jos, nors Emilija nežinojo, ar motina jai ką 
nors paliko, nes pernelyg išlaidavo, kad išlaikytų šį turtą. 

— Madmuazele Emilija, paliksiu jus vieną atsisveikinti. - Min- 
tis pertraukė gydytojo balsas. - Lipu į žemutinius kambarius už- 
pildyti reikiamo blanko. Labai gaila, - pridūrė linktelėdamas ir 
išėjo pro duris. 

O man ar gaila?.. 

Šis klausimas neprašytas tvykstelėjo Emilijai galvoje. Ji grįžo 
prie krėslo ir vėl prisėdo, mėgindama rasti atsakymus į daugybę 
klausimų, iškilusių po motinos mirties, trokšdama atomazgos - 
sudėjus ir atėmus prieštaringų emocijų stulpelius, reikėjo gauti 
vienareikšmį jausmą. Be abejo, tai buvo neįmanoma. Dabar to- 
kia graudžiai nebyli, jai nebepavojinga, bet kėlusi jos sieloje tokią 
sumaištį, kol buvo gyva, - ši moteris niekada nesiliaus jos kan- 
kinusi. 

Valerija davė dukteriai gyvybę, ją maitino ir rengė, suteikė Emi- 
lijai prašmatnią pastogę. Niekada jos nemušė ir neužgauliojo. 

Ji tiesiog jos nepastebėdavo. 

Valerija buvo - Emilija ieškojo tinkamo žodžio - jai abejinga. 
Ir šitaip ją, savo dukterį, pavertė nematoma. 

„Tu nematei, Maman... tu nematei...“ 

Emilijai buvo skaudu žinoti, kad jos gimimas tebuvo nenoriai 
atiduota duoklė, kurios reikėjo, kad de la Martinjerų giminė tu- 
rėtų įpėdinį; ši sąlyga buvo patenkinta iš pareigos, o ne iš moti- 
niško pašaukimo turėti vaiką. O paaiškėjus, kad vietoj privalomo 
įpėdinio į šį pasaulį atėjo įpėdinė, Valerija tapo juo abejingesnė. 
Turėdama per daug amžiaus, kad vėl galėtų pastoti, - Emilija 
buvo pradėta paskutinį kartą sužydus keturiasdešimt trejų su- 
laukusios motinos vaisingumo galioms, - Valerija ir toliau Žy- 
miausiuose Paryžiaus namuose garsėjo kaip viena Žavingiausių, 
svetingiausių ir gražiausių priėmimų šeimininkių. Emilijos gimi- 
mas ir iš to išeinantis tolesnis egzistavimas, regis, jai tiek tereiškė, 
kiek dar vieno čihuahua, be jau turimų trijų, įsigijimas. Kaip ir 
šunys, Emilija būdavo išleidžiama iš savo kambario ir prie svečių 
myluojama, kai Maman buvo patogu. Emilija svarstydavo, kad 
šunys bent jau gali džiaugtis vienas kito draugija, o ji ilgas savo 
vaikystės dienas leido vienų viena. 

Nepadėjo ir tai, kad ji paveldėjo de la Martinjerų bruožus, o ne 
dailų, smulkų, šviesų gymį iš motinos protėvių slavų. Ji buvo 
kresnas vaikas, oda gelsva, plaukai raudonmedžio spalvos - kas 
šešias savaites trumpai pakerpami, paliekant tirštus karčiukus 
virš juodų antakių, - tai buvo jos tėvo Eduaro genų dovana. 

- Kartais žiūriu į tave, brangioji, ir negaliu patikėti, kad aš pa- 
gimdžiau šitą vaiką! - pareiškė motina vieną iš tų retų kartų, kai 
eidama į operą apsilankė vaikų kambaryje. - Bet tu turi bent jau 
mano akis. 

Kartais Emilija norėdavo išsilupti iš akiduobių gilią žydrynę 
ir pakeisti ją nuostabia tėvo akių riešutine spalva. Manė, kad tu- 

rimos akys visai netinka jai prie veido, be to, kaskart jas įrėmusi 
į veidrodį regėdavo motiną. 

Emilija dažnai tarė nesanti apdovanota niekuo, dėl ko moti- 
na galėtų ją vertinti. Nuo trejų metukų pradėta vedžioti į baleto 
pamokas, Emilija jautė, kad kūnas atsisako persikreipti reikiama 
poza. Kitos mergytės skrajojo po studiją kaip drugeliai, o ji ka- 
mavosi siekdama kūno grakštumo. Trumpoms plačioms jos pė- 
doms labiausiai patiko tvirtai remtis į žemę ir kiekviena pastanga 
nuo jos atsiplėšti nueidavo perniek. Fortepijono, kaip ir dainavi- 
mo, pamokos buvo tokios pat bevaisės, nes ji neturėjo muzikinės 
klausos. 

Lygiai taip pat jos kūnas neprisitaikė prie moteriškų suknelių, 
kurias motina versdavo ją vilkėti per soirėe, rengiamus žavin- 
game rožių sode galiniame jų namų kieme Paryžiuje - garsiųjų 
Valerijos rengiamų pobūvių veiksmo vietoje. Nulindusi į kampą, 
Emilija sėdėdama krėsle gėrėdavosi elegantiškomis, žavingomis 
gražuolėmis, profesionaliai grakščiai plaukiančiomis tarp svečių. 
Per daugybę viešų susibūrimų Paryžiaus namuose, 0 vasaromis — 
Gaseno pilyje Emilija neišspausdavo žodžio ir nesmagiai jausda- 
vosi. Apskritai ji, regis, nepaveldėjo motinos mokėjimo laisvai 
bendrauti su žmonėmis. 

Ir vis dėlto prašalaičiui galėjo atrodyti, kad ji viską turi. Pasa- 
kiška vaikystė - žavingi namai Paryžiuje, šimtmečiais savo istori- 
ją skaičiuojanti kilminga prancūzų giminė ir dar paveldėtas tur- 
tas, po karo metų visai nenukentėjęs, - apie tokią padėtį daugybė 
kitų prancūzaičių galėjo tik pasvajoti. 

Galiausiai ji turėjo savo mylimą Papa. Visą širdį atidavęs pi- 
lyje nuolat kaupiamai retų knygų kolekcijai, jis rodydavo jai ne 
daugiau dėmesio nei Maman, tačiau kai Emilijai pavykdavo at- 


* pobūvius (pranc.). Čia ir kitur - vertėjos pastabos. 

kreipti į save jo dėmesį, gaudavo iš jo meilės ir švelnumo, kurio 
taip troško. 

Jai gimus Papa buvo šešiasdešimties ir mirė, kai jai buvo ke- 
turiolika. Jie retai būdavo kartu, bet Emilija suprato, kad daugelį 
asmenybės bruožų yra gavusi iš jo. Eduaras buvo tylus, mąslus, 
jo knygos ir pilies ramybė jam buvo mielesnė už nesibaigiantį pa- 
žįstamų srautą, kuriuo Maman užtvindydavo jų namus. Emilija 
dažnai svarstydavo, kaip tokios dvi visiškos priešingybės galėjo 
įsimylėti viena kitą. Tačiau Eduaras, regis, dievino savo jaunesnę 
žmoną, nesiskųsdamas jos išlaidavimu prabangai, net jei pačiam 
tekdavo spaustis, ir didžiavosi jos grožiu bei populiarumu Pary- 
žiaus aukštuomenėje. 

Dažnai, vasarai einant į pabaigą ir artėjant metui, kai Valeri- 
ja su Emilija turėdavo grįžti į Paryžių, Emilija maldaudavo tėvą 
leisti jai pasilikti. 

— Papa, man patinka būti su tavimi už miesto. Kaime yra 
mokykla... Galėčiau ją lankyti ir tavimi rūpintis, nes likęs čia, 
chūteau , tu turbūt labai vienišas. 

Eduaras švelniai glostydavo jai pasmakrę, bet purtydavo galvą. 

— Ne, mažyte. Labai tave myliu, bet turi grįžti į Paryžių toliau 
eiti mokslų bei mokytis tapti dama kaip tavo mama. 

— Bet, Papa, aš nenoriu grįžti su Maman, noriu likti čia, su 
tavimi... 

O tada, kai jai buvo trylika... Emilija tankiai sumirksėjo, kad 
susigertų staiga pasirodžiusios ašaros, neįstengdama grįžti į tą 
akimirką, kai motina, nesidomėdama dukterimi, tiesiog ją aplei- 
do. Pasekmės apkartino Emilijai visą gyvenimą. 

— Kaip tau galėjo nerūpėti, kas man nutiko, Maman? Juk aš 
buvau tavo duktė! 


“ pilyje (pranc.). 

Staiga virptelėjo Valerijos akis ir Emilija pašoko išsigandusi, 
kad gal Maman iš tiesų dar gyva ir girdėjo ką tik pasakytus jos 
žodžius. Mokėdama tikrinti gyvybės požymius, Emilija pačiu- 
pinėjo Valerijos riešą ir neužčiuopė pulso. Be abejo, tai buvo 
paskutiniai fiziniai gyvybės likučiai prieš mirtiną raumenų 5ą- 
stingį. 

- Maman, stengsiuosi tau atleisti. Mėginsiu suprasti, tik Ži- 
nau, kad dabar negaliu pasakyti, ar laimė, ar nelaimė, kad numi- 
rei. - Emilija juto, kad jai ima trūkti kvapo - įsijungia gynybinis 
mechanizmas, kad garsiai ištarti žodžiai nesukeltų skausmo. - 
Taip tave mylėjau, taip stengiausi tau įtikti, sulaukti tavo meilės 
ir dėmesio, pasijusti... verta tavo dukters vardo. O Dieve! Viską 
padariau! - Emilija sugniaužė kumščius. - Tu juk buvai mano 
motina! 

Didžiulio miegamojo erdvėje nuaidėjęs savas balsas ją apstul- 
bino ir privertė nutilti. Ji įsmeigė akis į de la Martinjerų giminės 
herbą masyvios lovos galvūgalyje, nutapytą prieš 250 metų. Nuo 
laiko išblukę du šernai susirėmę iltimis, visur esanti karališkoji 
lelija ir žemiau vos įžiūrimas devizas „Svarbiausia - pergalė. 

Staiga ji nusipurtė, nors kambaryje buvo šilta. Pilyje įsivyravo 
kurti tyla. Kadaise gyvybės kupini namai bebuvo tuščias kevalas, 
jame gyveno praeitis. Ji dirstelėjo į žiedą su antspaudu, kuriame 
buvo išgraviruotas miniatiūrinis giminės herbas, ant savo deši- 
nės rankos mažojo piršto. Ji buvo paskutinė iš de la Martinjerų 
giminės. 

Umai Emilija pajuto, kaip pečius užgula šimtametė protėvių 
praeitis ir liūdesys, kad didi kilminga giminė sutirpo iki vienin- 
telės netekėjusios, bevaikės trisdešimtmetės. Ši giminė per šimt- 
mečius atlaikė daugybę negandų ir žiaurumų, bet per penkiasde- 
šimt metų nuo Pirmojo iki Antrojo pasaulinių karų tarp gyvųjų 
liko tik jos tėvas. 

Bent nebus įprasto draskymosi dėl palikimo. Pagal pasenu- 
sius Napoleono įstatymus visi broliai ir seserys lygiomis dalimis 
paveldėdavo tėvų turtą. Daugelis giminių vos nežlugo vienam iš 
vaikų atsisakius parduoti savo dalį. Liūdna, bet šiuo atveju les 
hėritiers en ligne directe buvo viso labo ji viena. 

Emilija atsiduso. Reikės viską parduoti, - bet apie tai bus gali- 
ma pagalvoti kitą dieną. Dabar atėjo metas atsisveikinti. 

- Ilsėkis ramybėje, Maman. - Ji lengvai prisilietė lūpomis prie 
pilkėjančios kaktos ir persižegnojo. 

Apsunkusi iš nuovargio Emilija pakilo nuo krėslo, išėjo iš 
kambario ir tvirtai paskui save uždarė duris. 


* tiesioginis palikuonis (pranc.). 


"Po dviejų savaičių 


Emilija, pasiėmusi cafė au lait' ir raguolį, pro virtuvės duris išėjo 
į levandomis žydintį kiemą už namo. Pilies fasadas buvo tiesiai 
į pietus, tad ši vieta buvo geriausia gaudyti ryto saulę. Buvo ža- 
vinga, maloni pavasario diena, užteko šilumos, kad būtų galima 
eiti į lauką vienais marškinėliais. 

Jos motinos laidotuvių pavakarę Paryžiuje, prieš keturiasde- 
šimt aštuonias valandas, atiduodant Valerijos kūną žemei nepa- 
liaujamai merkė lietus. Per šermenis, Valerijos valia po pakasy- 
nų surengtus „Rice, Emilija priiminėjo nuoširdžias užuojautas. 
Daugiausia tai buvo jos motinos amžiaus moterys, visos vilkėjo 
juodai ir priminė Emilijai nusenusių varnų pulką. Senamadės 
skrybėlės skrybėlaitės slėpė retėjančius plaukelius, gurkšno- 
damos šampaną jos krapinėjo tiesiai nenulaikydamos amžiaus 
nustekentų kūnų, it kaukę prie vystančio veido prisilipdžiusios 
dažų sluoksnį. 

Savo žydėjimo dienomis jos buvo laikomos žaviausiomis ir 
įtakingiausiomis Paryžiaus damomis. Bet gyvenimo ratas nu- 
riedėjo tolyn, ir jas pakeitė pulkai naujų žvitruolių. Kiekviena iš 


* balintos kavos (pranc.). 

šių moterų tiesiog laukia mirties, - susigraudinusi mąstė Emili- 
ja palikdama „Ricą ir stabdydama taksi, kad parvežtų ją namo. 
Apimta nykos, ji išgėrė kur kas daugiau vyno nei paprastai ir kitą 
rytą pabudo tąsoma pagirių. 

Bet - gurkštelėdama kavos guodė save Emilija - tai, kas blo- 
giausia, praėjo. Pastarąsias dvi savaites vargiai galėjo į ką nors 
susitelkti, be pasiruošimo laidotuvėms. Žinojo privalanti mo- 
tinai surengti tokias išlydėtuves, kokias Valerija pati būtų ne- 
priekaištingai surengusi. Emilijai teko kankintis laužant galvą, 
ar prie kavos patiekti keksiukų gofruotose formelėse, ar petits 
fours', ir ar motinos mėgtos išsiskleidusios kreminės rožės bus 
pakankamai dramatiška stalo puošmena. Subtilius tokio pobū- 
džio sprendimus Valerija priimdavo kas savaitę, ir Emilija rado 
dar vieną priežastį pavydėti, prisiminusi, kaip lengvai jai tai pa- 
vykdavo. 

O dabar - Emilija atstatė veidą prieš saulę ir ėmė mėgautis 
glostančia šiluma - galima pamąstyti apie ateitį. 

Šeimos notaire" Žeraras Flavjė, tvarkantis de la Martinjerų tei- 
sinius ir nuosavybės reikalus, jau vyko iš Paryžiaus su ja susitik- 
ti pilyje. Neišsiaiškinus, kokia dvaro finansinė padėtis, nebuvo 
prasmės ką nors planuoti. Emilija pasiėmė mėnesį atostogų rei- 
kalams sutvarkyti - žinojo, kad tai bus keblus procesas ir suris 
daug laiko. Norėjo turėti brolių ir seserų, kad būtų su kuo pasida- 
lyti našta; teisiniai ir piniginiai reikalai nebuvo jos stiprioji pusė. 
Ši atsakomybė ją gąsdino. 

Nuoga kulkšnimi Emilija pajuto kailiuko švelnumą, žvilgtelėjo 
žemyn ir pamatė Frufru - gailiai į ją žvelgiančią paskutinę likusią 
motinos čihuahua. 


“ vieno kąsnio pyragaičių (pranc.). 
“* notaras (pranc.). 

— Rodos, tik tu man ir likai, Fru, - nusiskundė ji. - Tad dabar 
globosim viena kitą, gerai? 

Ištikimybė apyžlibėse Frufru akyse sukėlė Emilijai šypseną. Ji 
neįsivaizdavo, kaip ateityje reikės prižiūrėti tą šunelį. Nors svajojo 
kada nors gyventi apsupta gyvūnų, mažas butukas Marė kvartale 
ir ilgos jos darbo valandos netiko šuniui, išaugintam emocinio ir 
materialinio komforto sąlygomis. 

O kasdienis jos darbas buvo gydyti gyvūnus. Emilija buvo atsi- 
davusi beginkliams savo pacientams, kurie negalėjo pasakyti, ką 
jaučia ir ką jiems skauda. 

„Deja, mano dukteriai, kaip matyti, gyvūnų draugija mielesnė 
negu žmonių...“ 

Šie žodžiai geriausiai išreiškė jausmus, kuriuos Valerijai kėlė 
Emilijos pasirinkimas. Kai ji pirmąkart pareiškė, kad įstojusi 
į universitetą nori tapti diplomuota veterinare, Valerija niekina- 
mai vyptelėjo. 

— Nesuprantu, dėl ko nori paskirti gyvenimą skrosti vargšus 
gyvulėlius ir žiūrėti, kas yra jų viduriuose. 

— Maman, tai tik proceso dalis, o ne pagrindinis tikslas. Aš 
myliu gyvūnus ir noriu jiems padėti, - mėgino pasiteisinti. 

— Jei nori daryti karjerą, kodėl tau nepasukus į madą? Turiu 
draugę Marie Claire žurnale, neabejoju, rastų tau darbą. Aišku, 
kai ištekėsi, nebenorėsi toliau dirbti. Tapsi žmona - tai ir bus tavo 
gyvenimas. 

Nors Emilija nekaltino Valerijos, kad ši liko neišsivadavusi iš 
savo laikų pažiūrų, vis tiek neatsispyrė norui suteikti motinai 
progą didžiuotis dukters laimėjimais. Universitetą baigusi ge- 
riausiais balais savo kurse, tuoj pat buvo pakviesta stažuotis Ži- 
nomoje Paryžiaus klinikoje. 

— Gal Maman ir neklydo, Fru, - pasakė atsidusdama. - Gal 
man tikrai gyvūnai mielesni negu žmonės. 

Emilija išgirdo, kaip sugrikšėjo Žvyras čiūžtelėjus padangoms, 
padėjo Frufru ant žemės ir nuėjo prie paradinių durų pasitikti 
Žeraro. 

- Kaip laikotės, Emilija? - Žeraras pabučiavo ją į abu skruos- 
tus. 

- Ačiū, laikausi, - atsakė Emilija. - Kaip sekėsi kelionė? 

- Lėktuvu atskridau į Nicą ir ten išsinuomojau automobilį, 
juo ir atvažiavau, - paaiškino Žeraras sekdamas įkandin jos pa- 
radinių durų link ir sustojo erdviame vestibiulyje, dėl uždarytų 
langinių apgaubtame šešėlių. - Kokia laimė pabėgti iš Paryžiaus 
ir aplankyti vieną mylimiausių Prancūzijos vietų. Pavasaris Vare 
visada žavingas. 

— Pamaniau, kad geriau susitikti čia, chūteau, - pritarė Emili- 
ja. - Tėvų dokumentai yra rašomojo stalo stalčiuje bibliotekoje - 
spėju, jums reikės juos pamatyti. 

- Reikės. - Žeraras ėjo nutremptomis marmuro plokščių grin- 
dimis, apžiūrinėdamas drėgmės paliktą dėmę lubose. - Piliai tur- 
būt reikia švelnios meilės ir priežiūros? - Jis atsiduso. - Ji sensta, 
kaip ir mes visi. 

— Gal eime į virtuvę? - pasiūlė Emilija. - Turiu užplikiusi 
kavos. 

- Tai, ko reikia, - nusišypsojęs pasakė Žeraras sekdamas pas- 
kui ją koridoriumi, vedančiu į užpakalinę namo dalį. 

- Prašom sėsti, - ji mostelėjo į krėslą prie ilgo ąžuolinio stalo 
ir nuėjo prie viryklės vėl užvirinti vandens. 

- Ne kažin kokia prabanga, kaip sakote? - paklausė Žeraras, 
žvalgydamasis po negausiai apstatytą buitinę patalpą. 

- Tikrai, - pritarė Emilija. - Kita vertus, čia anksčiau būda- 
vo tik tarnai, gamino valgyti mūsų šeimai ir svečiams. Kažin, ar 
mama kada nors buvo įkišusi rankas į kriauklę. 

- Kas dabar prižiūri pilį ir tvarkosi buityje? - paklausė Žeraras. 

— Ekonomė Margo Diuval, čia tarnauja daugiau kaip penkio- 
lika metų. Po tėčio mirties Maman ėmė nebe kasmet vasaroti 
šiuose namuose ir atleido visus kitus tarnus. Manau, ji dažniau 
vasaras leisdavo nuomojamoje jachtoje. 

- Jūsų motina išties mėgo leisti pinigus, - pasakė Žeraras Emi- 
lijai statant priešais jį kavos puodelį. - Dalykams, kuriuos ji ver- 
tino, - pridūrė jis. 

— Ir tai nebuvo ši pilis, - stačiai pareiškė Emilija. 

— Tikrai ne, - pritarė jis. - Kiek iki šiol mačiau iš jos sąskaitų, 
jos širdį džiugino Šanel mados namų grožybės. 

- Žinau, Maman mėgo jos aukštosios mados drabužius. - 
Emilija su savo kava atsisėdo priešais. - Net pernai, kai jau sirgo, 
vis tiek vaikščiojo į mados kolekcijų pristatymus. 

— Valerija tikrai išsiskyrė originalumu, o ir buvo žinoma. Jos 
išėjimui mūsų laikraščiuose skirta ne vienas skilčių colis, - pa- 
sakė jis. - Nėra ko stebėtis. De la Martinjerai - viena žymiausių 
Prancūzijos giminių. 

- Žinau, - susiraukė Emilija, - ir aš varčiau tuos laikraščius. 
Regis, turtų aš nepaveldėjau. 

— Kas tiesa, tai tiesa - jūsų giminė kadaise buvo pasakiškai 
turtinga. Deja, Emilija, tie laikai praėjo. Kilmingas jūsų giminės 
vardas dar išlikęs, o turtų - ne. 

— Taip ir maniau, - nenustebo Emilija. 

— Turbūt supratote, kad jūsų tėtis neturėjo verslininko gysle- 
lės, - tęsė Žeraras. - Tai buvo intelektualas, akademikas, pinigai 
jį mažai domino. Kad ir kiek jį kalbinau dėl investicijų, mėginda- 
mas įtikinti bent kiek pasirūpinti ateitimi, jam tai buvo neįdomu. 
Prieš dvidešimt metų tai mažai ką keitė - visko buvo į valias. 
Bet jūsų tėvo nesirūpinimas žemiškais reikalais ir jūsų motinos 
polinkis į rinktinius daiktus labai sumažino turtą, - atsiduso Že- 
raras. - Gaila, kad turiu pranešti apie nekokią padėtį. 

- Šito visiškai buvo galima tikėtis, be to, man tai nesvarbu, - 
patikino jį Emilija. - Aš tik noriu padaryti, ką privalau, ir grįžti 
į darbą Paryžiuje. 

— Bijau, Emilija, kad padėtis nėra tokia paprasta. Kaip sakiau, 
dar neišnagrinėjau visų smulkmenų, bet iškart galiu pasakyti, 
kad jūsų nekilnojamasis turtas praskolintas daugybei kreditorių. 
Ir su jais reikia kuo greičiau atsiteisti, - paaiškino notaras. - Jūsų 
motina, įkeitusi Paryžiaus namus, sugebėjo kredito palūkanas 
užauginti iki dvidešimties milijonų frankų. Ji turėjo ir daugybę 
kitų skolų, kurias reikės padengti. 

— Dvidešimt milijonų frankų? - pasibaisėjo Emilija. - Kaip tai 
galėjo nutikti? 

— Paprastai. Išsekus lėšoms, Valerija nevaržydavo savo porei- 
kių. Iš skolintų pinigų ji gyveno daugybę metų. Emilija, labai jūsų 
prašau, - Žeraras pamatė jos akių išraišką, - nepulkite į paniką. 
Šias skolas lengva padengti pardavus ne tik Paryžiaus namus, 
mano galva, vertus septyniasdešimties milijonų, bet ir tai, kas 
juose. Pavyzdžiui, nuostabią jūsų motinos papuošalų kolekciją, 
laikomą banko saugykloje, bei daugybę šiuose namuose esančių 
vertingų tapybos ir kitų meno kūrinių. Patikėkite, jūs jokiu būdu 
nesate beturtė, Emilija, bet reikia greitai veikti, kad reikalai toliau 
neprastėtų, ir priimti sprendimus dėl ateities. 

- Aišku, - nutęsė Emilija. - Atleiskite, Žerarai. Iš tėvo aš pa- 
veldėjau nesidomėjimą piniginiais reikalais ir negabumą juos 
tvarkyti. 

— Visiškai suprantu. Tėvai jus paliko su sunkia našta, gulančia 
ant jūsų vienos pečių. Nors, - Žeraras kilstelėjo antakius, - tie- 
siog nuostabu, kiek giminaičių jūs staiga, regis, esate beįgyjanti. 

— Apie ką jūs kalbate? 

- O, nėra kojaudintis, tie maitvanagiai visada suskrenda tokiais 
atvejais. Jau gavau daugiau kaip dvidešimt laiškų, kurių siuntėjai 

skelbiasi vienaip ar kitaip susiję su de la Martinjerais. Keturi iki 
tol nežinomi neįteisinti broliai ir seserys, matyt, jūsų tėvo paleisti 
į pasaulį per nesantuokinius ryšius, du pusbroliai, dėdė ir viena 
iš jūsų tėvų tarnaičių Paryžiaus namuose, samdyta septintajame 
dešimtmetyje, prisiekinėjanti, kad jūsų motina pažadėjusi jai po 
mirties palikti Pikaso. - Žeraras nusišypsojo. - Viso to buvo ga- 
lima tikėtis, ir, deja, pagal prancūzų teisę kiekvieno reikalavimo 
pagrįstumas turi būti ištirtas. 

- Bet jūs nemanote, kad bent vienas iš jų teisėtas? - Emilijos 
akys išsiplėtė. 

— Labai abejoju. Ir, jei tai jus nuramins, galiu pasakyti - kiek 
man teko susidurti, taip būna po kiekvienos plačiai išgarsintos 
mirties. - Jis truktelėjo pečiais. - Nesijaudinkite, palikite tai 
man. Būtų geriau, Emilija, sutelkti mintis į tai, ką norite daryti su 
chūteau. Kaip jau sakiau, jūsų motinos skolas lengvai galima pa- 
dengti pardavus Paryžiaus namus ir juose esantį turtą. Bet jums 
vis tiek liks nuostabus nekilnojamasis turtas, tiesa, jo būklė, kiek 
mačiau, prasta. Kad ir ką nuspręsite, vis tiek liksite turtinga, tik 
ko jūs norite - parduoti chdteau, ar ne? 

Emilija įsmeigė žvilgsnį į tolį ir sunkiai atsiduso. 

- Jei atvirai, Žerarai, norėčiau visa tai nusimesti nuo pečių. 
Kad sprendimą priimtų kas nors kitas. O kaip čionykščiai vy- 
nuogynai? Ar cave duoda kokio pelno? 

- Ir tai turiu išnagrinėti, - atsakė Žeraras. - Jei nuspręsite par- 
duoti chūteau, vyno darykla gali būti įtraukta į sandorį kaip pel- 
ninga įmonė. 

- Parduoti chūteau... - Emilija atkartojo Žeraro žodžius. Gir- 
dint juos garsiai tariamus dar labiau išryškėjo, kokia milžiniška 
atsakomybė jai tenka. - Šie namai mūsų giminei priklausė du 


* vyno rūsys (pranc.). 

šimtus penkiasdešimt metų. Ir dabar man tenka priimti spren- 
dimą. Turiu prisipažinti, - ji atsiduso, - neturiu supratimo, kaip 
geriausia pasielgti. 

— Be abejo, ir negalite turėti. Kaip jau sakiau, jums sunku, nes 
esate vienui viena, - Žeraras užjaučiamai palingavo galvą. - Ir ką 
jums patarti? Ne visada galime pasirinkti aplinkybes, į kurias pa- 
tenkame. Stengiuosi jums padėti, Emilija, kiek galiu, žinau, kad 
šito būtų norėjęs jūsų tėvas esant tokiai padėčiai. Eisiu atsipūsti, 
o paskui gal pasivaikščiosiu po vynuogyną ir pasikalbėsiu su jo 
valdytoju. 

— Gerai, - pavargusiu balsu atsiliepė Emilija. - Atšoviau lan- 
gines miegamajame į kairę nuo paradinių laiptų. Iš jo atsiveria 
vienas gražiausių vaizdų visuose namuose. Gal jus palydėti? 

— Ne, dėkoju. Aš čia daug kartų esu nakvojęs, kaip žinote. Pats 
rasiu kelią. 

Žeraras pakilo nuo stalo, linktelėjo Emilijai, išėjo iš virtu- 
vės ir pasuko paradinių laiptų link. Vidury laiptų jis stabtelėjo 
ir įsižiūrėjo į išblukusį, apdulkėjusį vieno iš de la Martinjerų 
protėvių veidą. Kiek išmiršta kilmingų Prancūzijos giminių, 
o kartu - su jomis susijusi istorija, ir telieka vos įžiūrimas brėžis 
smėlyje, žymintis jų išnykimą. Jis savęs klausė: ką būtų jautęs iš 
portreto žvelgiantis didysis Žilis de la Martinjeras - karys, di- 
džiūnas ir, kaip buvo kalbama, Marijos Antuanetės meilužis, jei 
būtų žinojęs, kad visa jo giminės ateitis guls ant trapių jaunos 
moters pečių. Ir dar tokios keistuolės - ji visada sutrikdydavo 
Žerarą. 

Praeityje daug kartų lankydamasis de la Martinjerų valdose 
Žeraras žvelgdavo į nedailų vaiką, kuris iš drovumo nesugebė- 
davo atsiliepti į jo ir kitų švelnumą. Tas užsisklendęs vaikas atro- 
dė nuo visų atsiribojęs, šaltas, kone šiurkštus, kai jis mėgindavo 
draugiškai pakalbinti. Kaip notaire, Žeraras savo darbą siejo ne 

tik su techniniais dalykais - skaičių virtinėmis, bet ir su gebėjimu 
perprasti savo klientų jausmus. 

Emilija de la Martinjer jam buvo mįslė. 

Jis stebėjo ją per motinos laidotuves - veidas neišdavė jokių 
jausmų. Tiesą sakant, suaugusi ji tapo kur kas patrauklesnė nei 
vaikystėje. Tačiau net dabar, žemutiniame aukšte žiūrėdamas į ją, 
ištiktą vienintelės likusios gimdytojos netekties, Žeraras nema- 
tė, kad ta netektis ją būtų žeidusi. Jos pasirinktas būvis Paryžiu- 
je taip pat nerodė sąsajų su aukštakilmiais protėviais. Ji gyveno 
nematomą gyvenimą. Nors visas jos tėvų gyvenimas ir giminės 
istorija buvo visiems matoma. 

Žeraras toliau kopė laiptais, suirzęs dėl vangių jos reakcijų. 
Kažko trūko... kažkas joje buvo neprieinama. O kaip prieiti, jis 
nesuvokė. 


Emilijai atsistojus ir sudėjus kavos puodelius į kriauklę, atsidarė 
virtuvės durys ir įžengė chdteau ekonomė Margo. 

- Madmuazelė Emilija! - Margo žengtelėjo jos apkabinti. — 
Nežinojau, kad atvykote! Kodėl man nepasakėte? Būčiau viską 
jums paruošusi. 

- Atvažiavau iš Paryžiaus vakar vakare, - paaiškino Emilija. — 
Miela jus matyti, Margo. 

Margo atsitraukusi su užuojauta akyse nužvelgė Emiliją. 

— Kaip jūs? 

— Kažkaip... laikausi, - nuoširdžiai atsakė Emilija - žiūrėdama 
į Margo, kuri rūpindavosi ja, kai Emilija dar buvo nedidukė ir 
vasarodavo pilyje, pajuto gerkle kylant gumulą. 

- Atrodote sulysusi. Ar nors ką valgote? - Margo įvertino pa- 
dėtį. 

— Aišku, valgau, Margo. Be to, nesu aš jau tokia vėjo perpučia- 
ma, — Emilija blankiai šyptelėjo, braukdama rankomis sau per 
kūną. 

— Jūsų figūra puiki - tai ne mano! - Margo pademonstravo 
savo apvalainą sudėjimą ir sukikeno. 
šviesiuose plaukuose. Prisiminė gražuolę Margo prieš penkiolika 
metų ir pasijuto dar labiau prislėgta nuo minties, kaip viską savo 
kelyje šluoja besotis laikas. 

Virtuvės durys vėl prasivėrė. Pro jas įžengė liaunutis berniu- 
kas didžiulėmis mėlynomis kaip motinos akimis smulkių bruožų 
veide. Jis nustebęs žvilgtelėjo į Emiliją, paskui sunerimęs atsigrę- 
žė į Motiną. 

— Maman, gal negerai, kad aš čia? - paklausė jis Margo. 

— Neprieštarausite, madmuazele Emilija, jei Antonas pabus 
pilyje, kol dirbsiu? Jam Velykų atostogos, nenoriu namie palikti 
vieno. Paprastai jis ramiai sėdi su knyga. 

— Be abejo, nėra nė kalbos, - atsakė Emilija, drąsinamai šypso- 
damasi berniukui. Prieš aštuonerius metus Margo neteko vyro - 
jis žuvo per automobilio avariją. Nuo tada vargo viena augin- 
dama sūnų. - Manau, čia tikrai visiems gana vietos - kaip sakai? 

— Be abejo, madmuazele Emilija. Ačiū, - nuoširdžiai padėkojo 
Antonas, eidamas pas motiną. 

- Antrame aukšte yra mūsų notaire Žeraras Flavjė. Jis pernak- 
vos, Margo, - pridūrė Emilija. - Ruošiamės eiti į vynuogyną pas 
Žaną ir Žaką. 

- Tad, kol būsite išėjusi, paruošiu jam miegamąjį. Gal ką nors 
pagaminti vakarienei? 

— Ne, dėkui, vėliau nueisime pavalgyti į kaimą. 

- Čia atėjo kelios sąskaitos už namus, madmuazele. Paduoti? - 
sutrikusi paklausė Margo. 

- Žinoma, - atsiduso Emilija. - Daugiau nėra kam mokėti. 

- Tikrai kad nėra. Labai jus užjaučiu, madmuazele. Jums sun- 
ku likus vienai. Žinau, ką tai reiškia, - atjautė ją Margo. 

- Išties taip - ačiū jums. Paskui susitiksime, Margo. 
Emilija linktelėjo motinai ir sūnui ir išėjo iš virtuvės susirasti 
Zeraro. 


Tą popietę Emilija palydėjo Žerarą į cave. De la Martinjerų valdų 
vynuogynas buvo nedidelis - dešimt hektarų, kasmet iš jo buvo 
gaunama dvylika tūkstančių butelių šviesaus rausvojo, raudono- 
jo ir baltojo vyno, ir daugiausia jis buvo tiekiamas vietos parduo- 
tuvėms, restoranams ir viešbučiams. 

Cave viduje buvo tamsu ir vėsu, ore tvyrojo rūgstančio vyno 
kvapas, besismelkiantis iš didžiulių palei sienas sustatytų rusiško 
ąžuolo statinių. 

Cave valdytojas Žanas Benua jiems įėjus pakilo nuo rašomojo 
stalo. 

— Madmuazelė Emilija! Malonu matyti, - Žanas šiltai pabučia- 
vo ją į abu skruostus. - Papa, žiūrėk, kas pas mus atėjo! 

Žakas Benua, baigiantis devintąją dešimtį, susuktas reumato, 
bet vis tiek kasdien sėdintis cave prie stalo ir stropiai vyniojantis 
kiekvieną butelį į ploną purpurinį popierių, pakėlė akis ir nusi- 
šypsojo. 

— Madmuazele Emilija, kaip gyvuojate? 

- Gerai, Žakai, dėkui. O kaip jūs? 

— Et, jau nebemedžiosiu šernų kaip kadaise su jūsų tėveliu, kai 
užspeisdavome juos tarp kalvų, - sukrizeno jis. - Bet vis dar po 
truputį krutu. 

Emiliją užplūdo maloni banga dėl šilto, bičiuliško sutikimo. 
Jos tėvas su Žaku buvo dideli draugai, o Emilija su Žanu daž- 
nai važiuodavo dviračiais maudytis į Žigaro paplūdimį netolie- 
se - aštuoneriais metais vyresnis Žanas jai atrodė seniai suaugęs. 
Kartais Emilija vaizduodavosi, kad jis yra vyresnysis jos brolis. 
Žanas visada jai buvo geras, rūpestingas globėjas. Visai mažas 

liko be motinos Frančeskos ir Žakas augino sūnų vienas, daryda- 
mas dėl jo viską, ką galėjo. 

Ir tėvas, ir sūnus, ir jų pirmtakai gimė ir augo prie cave prista- 
tytame dviaukščiame namuke. Dabar jau Žanas valdė vynuogy- 
ną, perėmęs šias pareigas iš tėvo, kai Žakas jau galėjo būti ramus, 
kad sūnus yra iš jo išmokęs ypatingais būdais maišyti ir fermen- 
tuoti vynuoges, nuskintas nuo aplinkui vešančių vynmedžių. 

Čia Emilija susivokė, kad jiems už nugaros stoviniuoja ir, regis, 
nejaukiai jaučiasi Žeraras. Atsiplėšusi nuo savo minčių tarė: 

— Tai mūsų šeimos notaire Žeraras Flavjė. 

— Manau, mesjė, tikrai buvome prieš daugelį metų susitikę, - 
pasakė Žakas, ištiesęs jam kretančią ranką. 

— Tikrai taip, iki šiol pamenu subtilų jūsų vyno skonį, kai vai- 
šinausi juo prieš grįždamas į Paryžių. 

- Labai malonu girdėti, mesjė, - atsakė Žakas, - bet manau, kad 
mano sūnus dar didesnis puikiojo Provanso rausvojo meistras. 

— Kiek suprantu, mesjė Flavjė, atvykote tikrinti ne mūsų pro- 
dukcijos kokybės, o su cave susijusių faktų ir skaičių? - lyg ir 
sunerimęs paklausė Žanas. 

— Išties turiu minčių patikrinti, ar šis verslas yra finansiškai 
naudingas, - patvirtino Žeraras. - Manyčiau, madmuazelei Emi- 
lijai gali tekti priimti tam tikrus sprendimus. 

— Ką gi, - tarė Emilija, - regis, iš manęs čia kol kas mažai nau- 
dos, tad pasivaikščiosiu po vynuogynus. - Ji linktelėjo vyrų tri- 
julei ir išskubėjo iš cave. 

Vaikštinėdama lauke suvokė, kad jos nesmagią savijautą su- 
stiprino dar ir tai, kad sprendimai, kuriuos turės priimti, gali iš 
Benua šeimos atimti pragyvenimo šaltinį. Sugriauti šimtmečius 
nesikeitusį jų dinastijos gyvenimą. Emilija matė, kad ypač susi- 
rūpinęs Žanas, suprantantis padarinius, jei ji parduos savo turtą. 
Nes naujasis savininkas gali paskirti naują valdytoją, ir Žanas su 

Žaku bus priversti palikti namus. Ji negalėjo įsivaizduoti tokių 
permainų - Benua, regis, buvo įaugę į dirvą, į kurią rėmėsi jos 
kojos. 

Emilijai ėmus vaikštinėti akmenuotais vynmedžių tarpueiliais 
saulė jau buvo prie laidos. Per kelias savaites jie suvešės ir už- 
megs sultingas, saldžias uogas, vendange' bus vasaros pabaigoje 
surinktas ir paverstas rinktiniu kitų metų vynu. 

Ji atsigręžė į chdteau, stūksančią už trijų šimtų metrų, ir bevil- 
tiškai atsiduso. Gaisų nutviekstos balsvos jos sienos su tradiciškai 
šviesiai mėlynai dažytomis langinėmis, įrėmintos aukštų kipari- 
sų, tarsi tirpo švelnioje artėjančio saulėlydžio šviesoje. Papras- 
ta, bet elegantiška architektūra, deranti prie kaimiškos aplinkos, 
įkūnijo nykstančios, nors dar nenutrūkusios kilmingos giminės, 
kuriai priklausė pastatas ir jo savininkė, istoriją. 

Tik mes abi ir likome... 

Emilija staiga pajuto kažkokį švelnumą šiems namams. Jie irgi 
liko našlaičiai. Pripažinti savais, bet palikti netenkinant gyvybi- 
nių reikmių, prieš savo valią saugantys tauriai orią atmosterą... ji 
pajuto keistą bendrystę su šia pastoge. 

— Kaip duoti tai, ko tau reikia? - sukuždėjo ji piliai. - Ką aš 
dėl tavęs darau? Gyvenu kitur ir... - Emilija atsiduso ir išgirdo 
šaukiant ją vardu. 

Link jos artinosi Žeraras. 

— Kaip gražu, ar ne“ - tarė jis. 

- Tikrai gražu. Bet neįsivaizduoju, ką su tuo grožiu daryti. 

- O gal grįžkime ir aš jums išdėstysiu šiokių tokių minčių šiuo 
klausimu - gal jos jums padės, o gal ir ne, - pasiūlė Žeraras. 

— Dėkui, eime. 


* vynuogių derlius (pranc.). 

Po dvidešimties minučių, kai saulė jau buvo visiškai pasislėpusi 
už kalvos, prie kurios glaudėsi viduramžius menantis Gaseno 
kaimas, Emilija prisėdo su Žeraru ir ėmė klausytis, ką jis su- 
manęs. 

- Vynuogynas duoda per mažai naudos - turiu galvoje ir der- 
lių, ir pelną. Pastaraisiais metais tarptautiniu mastu smarkiai 
pakilo rausvojo vyno pardavimas. Jis jau nebelaikomas vargšu 
baltojo ir raudonojo broliukų giminaičiu. Jei dar kelias savaites 
laikysis tokie orai, Žanas tikisi gero derliaus. Visa esmė, - paaiš- 
kino Žeraras, - kad de la Martinjerai cave visada laikė labiau dėl 
pomėgio. 

- Suprantu, - pritarė Emilija. 

- Žanas - beje, jis man padarė patį geriausią įspūdį - sakė, kad 
šešiolika metų, nuo tada, kai mirė jūsų tėvas, į vynuogyną nieko 
nebuvo investuota. Be abejo, jis kadaise buvo užveistas tam, kad 
pilis būtų aprūpinta savos gamybos vynu. Šių rūmų klestėjimo 
dienomis, kai jūsų protėviai keldavo pasakiškas senovines puo- 
tas, didžiąją vyno dalį suvartodavo patys su savo svečiais. Dabar, 
žinia, viskas kitaip, nors vynuogyne tvarkomasi taip pat kaip ir 
prieš šimtą metų. 

Žeraras žvilgtelėjo, kaip į tai reaguoja Emilija, bet nesulaukęs 
jokios reakcijos kalbėjo toliau. 

— Svarbiausia, ko reikia cave, - tai piniginė injekcija, kad būtų 
panaudotos visos jo galimybės. Pavyzdžiui, Žanas man sako, 
kad žemės čia pakanka vynuogynų plotams padvigubinti. Be to, 
paversti šią vyno daryklą šiuolaikine įmone reikia šiuolaikinės 
technikos, ir Žanas įsitikinęs, kad įmonė duotų gražaus pelno. 
Esminis klausimas, - apibendrino Žeraras, - ar jūs norite išlai- 
kyti savo rankose vynuogynus ir pilį. Ir vynuogynus, ir pilį reikia 
renovuoti, o tam turėtumėte paaukoti nemažai laiko. 

Emilija įsiklausė į tylą nuščiuvusiame ore. Nedvelkė nė men- 

kiausias vėjelis. Tykuma apgobė ją kaip šilta skara. Pirmąkart po 
motinos mirties pajuto ramybę. Ir dėl to nebuvo linkusi daryti 
išvadų. 

- Ačiū už pagalbą, Žerarai. Tik kažin ar dabar galėčiau atsakyti 
į jūsų klausimą. Jei būtumėte paklausęs prieš dvi savaites, būčiau 
tvirtai pasakiusi, kad esu apsisprendusi parduoti. Bet dabar... 

- Suprantama, - linktelėjo Žeraras. - Negaliu jums patarti dėl 
jausmų, Emilija, tik dėl finansų. Galbūt jus paguos žinia, kad, 
mano įsitikinimu, pardavusi Paryžiaus namuose esantį turtą ir 
motinos brangenybes, ne tik galėsite padengti visas pilies reno- 
vacijos išlaidas, bet ir visą gyvenimą turėsite solidžių pajamų. 
Be abejo, yra dar biblioteka, - pridūrė jis. - Jūsų tėvelis gal ir 
nelabai rūpinosi savo turimų pastatų priežiūra, bet tikrasis jo 
palikimas yra viduje. Jis papildė čia jau buvusią puikią retų kny- 
gų kolekciją. Užmetęs akį į jo sąskaitų knygas, pamačiau, kad 
jis turbūt tą kolekciją padvigubino. Antikvarinės knygos nėra 
ta sritis, kurią labai išmanyčiau, bet galiu spėti, kad ta kolekcija 
labai vertinga. 

— Aš niekada su ja nesiskirsiu, - tvirtai atsakė Emilija, pati save 
nustebindama tokia gynybine reakcija. - Į ją sudėtas visas mano 
tėvo gyvenimas. Vaikystėje su juo būdavau bibliotekoje valandų 
valandas. 

- Žinoma, nėra jokios būtinybės ją parduoti. Tik jei nuspręstu- 
mėte nepasilikti chdteau, jums reikėtų pasiieškoti kiek didesnio 
būsto nei dabartinis jūsų butas Paryžiuje, kad būtų kur laikyti 
kolekciją, - vyptelėjo Žeraras. - O dabar man reikia pavalgyti. 
Gal kartu nueitume į kaimą pavakarieniauti? Ryt anksti rytą iš- 
važiuoju ir, jums leidus, turiu peržiūrėti, kas yra jūsų tėvo rašo- 
mojo stalo stalčiuose, kad surinkčiau visus su apskaita susijusius 
dokumentus. 

- Žinoma, eime, - sutiko Emilija. 

— Dar turiu paskambinti porai žmonių, - atsiprašė, - bet susi- 
tiksime čia po pusvalandžio. 
buvo nejauku jo draugijoje, nors pažinojo jį, kiek atsiminė save. 
Šalia jo jautėsi kaip vaikas šalia svetimo suaugusiojo. Dabar, ne- 
likus tarpininkų ir prireikus tiesiogiai su juo bendrauti, jai buvo 
dar vienas nesmagumas. 

Žingsniuodama į vidų Emilija susivokė, kodėl taip jaučiasi, — 
tarsi jis su ja kalbėtų atlaidžiai, iš aukšto, nors suprato, kad Žera- 
ras tiesiog mėgina padėti. Bet kartais jo akyse įžiūrėdavo stačiai 
apmaudą. Gal jis jautė (ir kas galėjo dėl to jį kaltinti?), kad pa- 
skutinės gyvos de la Martinjerų palikuonės mantija su visu isto- 
rijos svoriu tikrai ne jos pečiams. Emilija skausmingai suvokė, 
jog nėmaž nežėri savo pirmtakų spindesiu. Gimusi nepaprastoje 
šeimoje, ji nieko daugiau nenorėjo, tik atrodyti paprasta. 


Kitą rytą Emilija išgirdo keliuku nuo pilies tolstant Žeraro auto- 
mobilį. Ji gulėjo siauroje lovoje, kurioje miegojo nuo vaikystės, 
kambario langai buvo į šiaurės vakarus, tad ankstyvo ryto saulės 
spindulių į jį beveik neužklysdavo. Aišku, svarstė ji mintyse, nie- 
kas netrukdo dabar apsigyventi bet kuriame iš erdvių žavingų 
miegamųjų priekinėje namų dalyje su didžiuliais langais, atsive- 
riančiais į sodą ir vynuogynus. 

Frufru, pernakt tiek inkštusi, kad Emilija pasidavė ir įsileido ją 
į lovą, ambrijo prie durų pranešdama, jog atėjo jos rytinio tua- 
leto metas. 

Nusileidusi laiptais į virtuvę Emilija užsiplikė kavos ir korido- 
riumi nupėdino į biblioteką. Patalpoje aukštėliausiomis lubomis, 
kurią tėvas visada laikė pritemdytą, kad nenukentėtų knygos, 
tvyrojo raminamai pažįstamas paplėkęs kvapas. Pastačiusi kavą 
ant nutriušusio tėvo rašomojo stalo oda trauktu stalviršiu, priėjo 
prie lango ir atvėrė vienas langines. Nuo netikėtai kilusio nej- 
prasto dvelksmo iš savo slaptaviečių sukilo milijonai dulkelių ir 
ėmė siautulingai šokti šviesos pluoštuose. 

Emilija atsisėdo prie lango ir ėmė vedžioti akimis po lubas sie- 
kiančias knygų lentynas. Neįsivaizdavo, kiek knygų yra šioje bib- 
liotekoje. Paskutinius kelerius gyvenimo metus tėvas daugiausia 
laiko praleisdavo kataloguodamas ir pildydamas savo kolekciją. 
Ji pakilo ir iš lėto pasieniais apėjo biblioteką - knygų eilės į aukštį 


Levandų sodas 35 


keturiskart viršijo jos ūgį. Šie kantrūs sargybiniai tartum nužiū- 
rinėjo ją - naująją savo šeimininkę - klausdami, koks likimas jų 
laukia. 

Emilija prisiminė, kaip sėdėdavo su tėvu ir žaisdavo raidyno 
žaidimą - pagal taisykles jai reikėdavo parinkti dvi bet kokias 
abėcėlės raides. Kai išrinkdavo, tėvas vaikštinėdamas po biblio- 
teką ieškodavo autoriaus su tokiais inicialais knygos. Tik labai 
retai jam nepavykdavo rasti knygos pagal Emilijos duotas raides. 
Net jei ji mėgindavo gudrauti rinkdamasi Ch ir Ž, tėvas suras- 
davo išblukusį, sumaigytą kinų filosofijos veikalą ar ploną seniai 
pamiršto rusų poeto eilių rinkinėlį. 

Nors Emilija metų metus stebėjo, kaip Eduaras dirba su kny- 
gomis, dabar būtų norėjusi, kad tėvas būtų ne taip eklektiškai jas 
katalogavęs ir kaupęs kartoteką. Užmetusi akį į lentynas matė, 
kad knygos jose išdėliotos ne kokia paprasta abėcėlės tvarka. 
Akiratyje esančioje lentynoje knygų autoriai rikiavosi nuo Di- 
kenso iki Platono ir Gi de Mopasano. 

Taip pat ji žinojo, kad dėl didžiulės kolekcijos apimties visi 
kataloginiai duomenys, kurių sąvadas buvo ant rašomojo stalo 
sukrautose apskaitos knygų stirtose, yra tik paviršėliai. Tėvas be- 
veik iškart pataikydavo rasti reikiamą knygą, - bet šią paslaptį jis 
nusinešė į kapą. 

- Jei parduosiu šiuos namus, ką man su jumis daryti? - sukuž- 
dėjo ji knygoms. 

Jos atsakė nebyliu žvilgsniu; tūkstančiai apleistų vaikų, žinan- 
čių, kad jų ateitis jos rankose. Emilija nusipurtė grįždama iš svajų 
apie praeitį. Negalima leisti emocijoms įsisiūbuoti. Jei nuspręs 
parduoti chdteau, knygoms reikės rasti kitus namus. Užvėrusi 
langines, kad knygos vėl galėtų panirti į snaudulį, ji išėjo iš bib- 
liotekos. 

Likusią ryto dalį Emilija praleido tyrinėdama ch4teau užkaborius 
ir plyšelius - staiga kitomis akimis pamatė nuostabų dviejų šimtų 
metų senumo frizą, puošiantį žavingos svetainės lubas, elegantiš- 
kus, tik jau išklibusius prancūziškus baldus, daugybę paveikslų, 
kuriais buvo nukabinėtos sienos. 

Per pietus Emilija patraukė į virtuvę įsipilti stiklinės vandens. 
Gėrė godžiai - džiugiai gniaužė kvapą, it išsisklaidžius slogiam 
sapnui. Grožis, kurį šįryt taip aiškiai išvydo, supo ją visą gyve- 
nimą, tik ji nemanė kada nors jį įvertinsianti ar juo patikėsianti. 
Ir štai jos palikimas ir šeimos genealogija, užuot smaugusi kaip 
akmuo po kaklu, pirmąkart suvirpino pakilius jausmus. 

Tie nuostabūs rūmai su gausybe reto grožio daiktų yra jos. 

UŪmai pajutusi alkį, ėmė griozti šaldytuvą ir virtuvės spinteles, 
bet nieko nepešė. Po pažastimi paspaudusi Frufru, patupdė au- 
tomobilyje ant sėdynės šalia ir nuvairavo į Gaseną. Palikusi ma- 
šiną aikštelėje, per kaimą vedančiais senoviniais laiptais užkopė 
į bulvarą kalvos viršūnėje, kur buvo įsikūrę barai ir restoranai, ir 
atsisėdo prie stalo terasos pakraštyje, kad galėtų pasigėrėti vaiz- 
dinga jūros pakrante po kojomis. Užsisakiusi ąsotėlį rausvojo ir 
naminių salotų, lepinosi skaisčioje vidurdienio saulutėje, galvoje 
be tvarkos sukantis minčių spiečiams. 

- Atleiskite, madmuazele, jūs turbūt esate Emilija de la Mar- 
tinjer“ 

Prisidengusi akis nuo ryškių saulės spindulių, Emilija pakėlė 
akis į šalia stalo stovintį vyriškį. 

— Taip... - klausiamai pažvelgė į jį. 

— Taigi malonu jums prisistatyti. - Vyriškis ištiesė ranką. - Aš 
Sebastianas Keradersas. 

Emilija nedrąsiai padavė ranką. 

— Aš jus pažįstu? 

— Ne, nepažįstate. 

Emilija atkreipė dėmesį, kad jis puikiai kalba prancūziškai, tik 
su anglišku akcentu. 

— Gal galėčiau paklausti, iš kur jūs mane pažįstate? - iš įsitem- 
pimo jos balsas nuskambėjo valdingai. 

— Tai ilga istorija, tam tikrus epizodus norėčiau jums papa- 
sakoti. Ko nors laukiate? - paklausė jis rodydamas į laisvą kėdę 
priešais ją. 

— Aš... ne, - Emilija papurtė galvą. 

— Tai gal galėčiau prisėsti ir paaiškinti? 

Nelaukdamas, kol Emilija paprieštaraus, Sebastianas atitraukė 
priešais pastatytą kėdę. Nebeakinama saulės, ji nužiūrėjo nepa- 
žįstamąjį ir pamatė, kad jis greičiausiai panašaus amžiaus, laiky- 
sena laisva, kasdieniai drabužiai ant lieknos figūros kokybiški. 
Ant nosies žiupsnelis strazdanų, plaukai kaštoniniai, akys - ma- 
lonaus riešuto rusvumo. 

- Girdėjau apie jūsų motinos mirtį - labai liūdna, - pamėgino 
jis pradėti kalbą. 

— Ačiū už gerą žodį, - Emilija gurkštelėjo vyno ir pasidavusi 
įskiepytoms geroms manieroms paklausė: - Gal galėčiau pasiū- 
lyti taurę rausvojo? 

— Būtų labai malonu, - Sebastianas mostelėjo padavėjui. 

Priešais jį buvo pastatyta taurė ir Emilija jam įpylė vyno iš ąso- 
tėlio. 

— Kaip sužinojote apie mano motinos mirtį? - paklausė jo. 

— Kažin ar Prancūzijoje tai galėjo likti paslaptis, - atsakė Se- 
bastianas, jautriai žvelgdamas į ją. - Ji buvo gana žinoma. Leiski- 
te pareikšti užuojautą. Jums turbūt nelengva. 

- Taip, išties, - sausai atsakė ji. - Taigi jūs anglas? 

- Vis tiek atspėjote! - Sebastianas užvertė akis apsimestinai 
pasibaisėjęs. - O tiek stengiausi atsikratyti savo akcento. Taip, 
nežinia už kokias nuodėmes esu anglas. Bet metus studijavau 
dailę Paryžiuje. Ir, prisipažinsiu, esu prisiekęs frankofilas. 

— Aišku, - sumurmėjo Emilija. - Bet... 

— Sutinku, - pritarė jis, - tai vis tiek nepaaiškina, iš kur Žinau, 
kad esate Emilija de la Martinjer. Na, ką gi... - mįslingai pažvelgė 
Sebastianas. - Mudviejų ryšys siekia tolimą praeitį. 

— Jūs mano giminaitis? - staiga Emilija prisiminė vakarykščius 
Žeraro perspėjimus. 

— Ne, šiaip jau ne, - atsakė jis šypsodamas, - bet mano senelė 
buvo pusiau prancūzė. Neseniai sužinojau, kad ji per Antrąjį pa- 
saulinį karą buvo artima Eduaro de la Martinjero bendražygė, — 
esu tikras, kad tai jūsų tėvas. 

— Supratau. - Emilija beveik nieko nežinojo apie tėvo praeitį. 
Tiesiog jis niekada apie tai nekalbėdavo. Ji vis dar nervinosi, ko 
tas anglas iš jos nori. - Aš nedaug žinau apie tą tėvo gyvenimo 
laikotarpį. 

- Aširgi mažai žinojau, bet senelė prieš mirtį man papasakojo, 
kad per okupaciją buvo šioje šalyje. Ir dar ji pasakojo, koks did- 
vyris buvo Eduaras, - pridūrė Sebastianas. 

Po šio atradimo Emilijai staiga gerkle ėmė lipti gumulas. 

— Nežinojau... Supraskite, aš gimiau, kai tėvui buvo šešiasde- 
šimt, daugiau nei dvidešimt metų po karo. 

— Aišku, - linktelėjo Sebastianas. 

— Be to, - Emilija gerokai truktelėjo vyno, - jis buvo ne iš tų, 
kurie giriasi savo laimėjimais. 

— Tai štai, mano senelė Konstancija tikrai laikė jį vertu didžiau- 
sios pagarbos, - pasakė Sebastianas. - Be to, papasakojo apie ža- 
vingą pilį Gasene, kurioje buvo apsistojusi, kai atsidūrė Prancū- 
zijoje. Toji pilis yra prie pat kaimo, tiesa? 

- Tiesa, - pasakė Emilija, o padavėjas tuo tarpu atnešė jai salo- 
tų. - Jūs valgysite? - ji vėl paklausė iš mandagumo. 

— Taip, jei jūsų nebaido mano draugija. 

— Ne, nebaido. 

Sebastianas užsisakė valgyti ir padavėjas pasišalino. 

— Tad kokie vėjai jus atpūtė į Gaseną? - pasiteiravo Emilija. 

— Labai taiklus klausimas, - atsakė Sebastianas. - Baigęs dailės 
mokslus Paryžiuje, nusprendžiau imtis meno verslo. Mano ga- 
lerija Londone nedidelė, bet daugiausia laiko praleidžiu ieško- 
damas retų tapybos kūrinių, kurių pageidauja turtingi klientai. 
Į Prancūziją atvykau įtikinti vieno Šagalo savininko parduoti 
savo paveikslą. Tas vyrukas gyvena Grase - kaip žinote, netoli 
nuo čia, - paaiškino jis. - Laikraštyje pataikiau perskaityti apie 
jūsų motinos mirtį, ir atmintyje iškilo senelės ryšiai su jūsų šei- 
ma. Tad tariau sau - stabtelėsiu ir savo akimis pamatysiu pilį, 
apie kurią tiek prisiklausiau. O šitas kaimas išties žavus. 

- Taip, žavus, - atsakė ji, sugluminta keisto pokalbio. 

- Vadinasi, Emilija, jūs gyvenate pilyje? - paklausė Sebastia- 
nas. 

- Ne, - ji pasijuto nejaukiai, taip tiesiai kamantinėjama. - Šiuo 
metu gyvenu Paryžiuje. 

— Turiu ten daug draugų, - užsidegęs kalbėjo Sebastianas. - 
Tikiuosi kada nors ilgiau pabūti Prancūzijoje, bet dabar turiu 
pelnyti reputaciją Jungtinėje Karalystėje. Nepaprastai nusivyliau, 
kad klientas iš mano rankų negaus Šagalo. Tai būtų buvęs pirmas 
mano sandoris aukščiausioje lygoje. 

- Labai gaila, - užjaučiamai pasakė ji. 

- Ačiū už gerą žodį. Kaip nors susitaikysiu. O gal toje jūsų 
pilyje sienos nukabinėtos neįkainojamos vertės paveikslais, ku- 
riuos norėtumėte iškišti? - Sebastiano akyse sužibo šelmiški ži- 
buriukai. 

- Negaliu pasakyti, - sąžiningai prisipažino ji. - Įvertinti pilyje 
esančius meno kūrinius - vienas iš manęs laukiančių darbų. 

— Neabejoju, kad pasinaudosite geriausių Paryžiaus specialis- 
tų paslaugomis kolekcijos eksponatų autentiškumui patvirtinti ir 

vertei nustatyti. Bet jei tuo tarpu jums reikia išmanančio žmo- 
gaus įvykio vietoje, mielai pasitarnausiu. - Ant stalo atsirado 
Sebastiano užsakytas karštas sumuštinis su sūriu ir kumpiu, o 
jis ištraukęs iš piniginės kortelę padavė Emilijai. - Patikėkite, aš 
visai nieko sau žinovas, - pabrėžė. - Jei reikės, galėsiu pateikti 
savo klientų atsiliepimų. 

— Labai malonu girdėti, bet visus tuos reikalus tvarko mūsų 
šeimos notaire. - Emilija savo balse pagavo išdidumo gaidelę. 

— Savaime suprantama, - pasakė jis, abiem įpildamas dar raus- 
vojo vyno ir imdamasis savo karšto sumuštinio. - Na, - jis kaip- 
mat pakeitė pokalbio temą, - ir ką gi veikiate Paryžiuje? 

— Dirbu veterinare didelėje klinikoje Marė kvartale. Ne kažin 
koks uždarbis, bet darbas man patinka, - atsakė ji. 

— Tikrai? - Sebastianas kilstelėjo antakį. - Nustebinote. Turė- 
damas galvoje, iš kokios šeimos esate kilusi, pamaniau, kad jei 
jau dirbate, tai ką nors labai prašmatnaus. 

— Išties visi taip mano... Atleiskite, bet man jau tikrai metas 
eiti. - Emilija paskubino padavėją atnešti sąskaitą. 

— Emilija, labai atsiprašau už nuvalkiotą frazę, - iškart susi- 
griebė Sebastianas. - Tuo, ką pasakiau, kaip tik norėjau jums pa- 
reikšti susižavėjimą! Tikrai nenorėjau jūsų užgauti. 

Staiga ji pajuto nenugalimą norą pabėgti nuo to Žmogaus ir 
įkyrių jo klausimų. Sugriebė rankinę, iš piniginės išėmė kelis 
frankus ir padėjo ant stalo. 

— Buvo malonu susipažinti, - pasakė imdama ant rankų Fru- 
fru ir ryžtingai kildama nuo kėdės. Spėriai, kiek kojos įkabina, 
nusileido stačiais akmeniniais laiptais prie automobilio, pati sau 
juokinga, kad jaučiasi tokia priblokšta ir susigraudinusi. 

— Emilija! Būkite gera, palaukite! 

Visiškai nekreipdama dėmesio į balsą už nugaros, toliau ryž- 
tingai leidosi laiptais, kol Sebastianas ją pasivijo. 

- Klausykite, - ėmė kalbėti uždusęs, - labai atsiprašau, jei jus 
įžeidžiau. Regis, turiu tokį gebėjimą... - Sebastianas neatsilikda- 
mas žengė kartu su ja. - Gal jus paguosiu - aš irgi esu gimęs su 
nepakeliama našta. Įskaitant griūvančius rūmus Jorkšyro tyrlau- 
kiuose - iš manęs taip pat tikimasi, kad juos kaip nors suremon- 
tuosiu ir išsaugosiu, nors tam nėra nė skatiko. 

Jie priėjo automobilį ir Emilijai neliko nieko kita kaip sustoti. 

- Tai kodėl jų neparduodate? - paklausė jo. 

— Nes tai dalis mano palikimo... - jis gūžtelėjo. - Keblus rei- 
kalas. Tiek to, nenoriu jūsų trikdyti graudžiais pasakojimais, tik 
noriu paaiškinti, kad žinau, ką reiškia, kai esi surištas savo praei- 
ties. Mano padėtis tokia pat. 

Emilija be žodžių krėtė rankinę ieškodama mašinos raktelio. 

— Aš nesilyginu su jumis, - toliau kalbėjo Sebastianas, - tik 
noriu pasakyti, kad jus suprantu. 

- Ačiū, - ji susirado raktelį. - Man jau metas. 

— Ar man atleista? 

Atsigręžusi ji žiūrėjo į jį, varoma į neviltį savo jautrumo ir ne- 
galėjimo jo suvaldyti. 

- Aš tik... - ji nukreipė žvilgsnį į žalią peizažą slėnyje, ieško- 
dama žodžių pasiaiškinti. - Noriu, kad mane vertintų pagal tai, 
kokia esu. 

- Patikėkite, suprantu. Žinote, nenoriu daugiau jūsų laikyti, 
bet buvo labai malonu su jumis susitikti, - Sebastianas ištiesė jai 
ranką. - Sėkmės jums visur. 

- Dėkoju. Sudie. 

Emilija atsirakino automobilį ir erzėjančią Frufru paleido ant 
keleivio sėdynės. Įsliuogusi į vidų, užvedė variklį ir iš lėto nu- 
Vairavo į pakalnę mąstydama, kodėl taip audringai sureagavo. 
Galbūt, įpratusi prie oficialaus prancūziško pirmojo susitikimo 
protokolo, išsigando Sebastiano atvirumo. Bet, toliau kalbėjo 

su savimi Emilija, jis tiesiog norėjo būti draugiškas. Kaltas ne 
kas kitas, o ji pati. Sebastianas užkliudė jautriausią jos vietą ir ji 
metrus žingsniuoja nuo kalvos, ir pasijuto prasikaltusi ir susi- 
drovėjusi. 

Tau trisdešimt metų, barė save Emilija. Su de la Martinjerų 
dvaru gali daryti, ką nori. Gal jau laikas elgtis kaip suaugusiam 
žmogui, o ne aikštingam vaikui? 

Privažiavusi prie Sebastiano giliai įkvėpė ir nuleido šoninį 
stiklą. 

— Kad jau tiek kelio sukorėte pamatyti chūteau, Sebastianai, 
būtų apmaudu, jei nepasiektumėte savo tikslo. Gal leisite jus pa- 
vėžėti? 

— Iš tikrųjų?.. - Sebastiano veido išraiška atitiko nuostabą jo 
balse. - Norėjau pasakyti - be abejo, būtų puiku ją pamatyti, 
ypač su žmogumi, gerai pažįstančiu tuos namus. 

— Tada prašau į vidų. 

Ji pasilenkė ir atrakino jam keleivio dureles. 

— Ačiū jums, - tarė užtrenkdamas dureles iš vidaus, ir jie ėmė 
riedėti į pakalnę. - Taip bjauriai jaučiausi jus užgavęs. Tikrai ne- 
bepykstate? 

— Sebastianai, - ji atsiduso, - tai ne jūsų, o mano kaltė. Bet 
kokia užuomina apie mano giminę tokiame kontekste, manau, 
suveikia kaip trigeris, kaip pasakytų psichologai. Turiu šito atsi- 
kratyti. 

— Na, niekam iš mūsų netrūksta tokių savybių, ypač tiems, ku- 
rie turime šlovingus ir galingus pirmtakus. 

— Mano motina išties buvo ryški asmenybė, - pritarė Emilija. — 
Jos išėjimas daugelio žmonių gyvenime paliko tuštumą. Kaip sa- 
kėte, tokiems pirmtakams sunku prilygti. Abu puikiai žinome, 
kad mums nepavyks. 

Ar tik ne dvi taurės vyno, išgertos pietaujant, atrišo liežuvį, 
pamanė Emilija. Staiga pasidarė nejauku, kad taip pasakė. Suėmė 
džiaugsmingas virpulys ir kartu dingo drąsa. 

— Na, apie savo mamą, arba Viktoriją, kaip ji reikalavo save 
vadinti, kažin ar taip pasakyčiau, - atsiliepė Sebastianas. - Aš 
jos net nelabai pamenu. Mane ir brolį ji pagimdė hipių komu- 
noje Valstijose. Kai man buvo treji, o broliui - dveji, ji mus at- 
sivežė į Angliją ir pametė seneliams Jorkšyre. Po kelių savaičių 
išsidangino mus palikusi. Nuo tada niekas jos nei regėjo, nei 
girdėjo. 

— Ak, Sebastianai! - priblokšta šūktelėjo Emilija. - Jūs net ne- 
žinote, ar jūsų motina dar gyva? 

— Ne, - patvirtino jis, - bet mūsų senelė padarė viską, kas įma- 
noma, kad mums ją atstotų. Kadangi buvome palikti visai maži, 
Konstancija visais atžvilgiais buvo mums motina. Atvirai galiu 
pasakyti - jei žmonių minioje priešais mane atsirastų tikroji mo- 
tina, aš jos neatpažinčiau. 

— Didelė laimė, kad turėjote senelę, bet vis tiek labai liūdna, - 
užjaučiamai ištarė Emilija. - Turbūt net nežinote, kas jūsų tėvas? 

— Nežinau. Ir nežinau, ar mes su broliu esame to paties tėvo 
vaikai. Mes labai skirtingi. Na, buvę nebuvę... - Sebastianas nu- 
kreipė žvilgsnį į tolį. 

— O savo senelį pažinojote? - paklausė ji. 

— Jis mirė, kai man buvo penkeri. Tai buvo puikus žmogus, 
bet per karą atsidūrė Šiaurės Afrikoje ir gauti sužeidimai pakirto 
jo sveikatą. Mano seneliai vienas kitam buvo nepaprastai atsida- 
vę. Tad vargšė manoji sengalvėlė neteko ne tik dievinamo vyro, 
bet ir dukters. Manau, turėdama mus, vaikaičius, ji turėjo už ko 
kabintis, - pasakė Sebastianas. - Tai buvo nepaprasta moteris. 
Septyniasdešimt penkerių ji dar kalnus vartė, o savaitę prieš pa- 
siligodama buvo tvirta ir žvali. Atrodo, tokio molio žmonių jau 

nebūna, - svarstė jis su liūdna gaidele. - Atleiskite, - atsitokėjo, - 
per daug kalbu. 

— Nėmaž. Mane kaip tik guodžia, kad ne aš viena augau sudė- 
tingomis aplinkybėmis. Kartais galvoji, - atsiduso Emilija, - kad 
turėti per daug praeities nė kiek ne geriau negu jos visai neturėti. 

— Visiškai sutinku, - nusišypsojęs linktelėjo Sebastianas. — 
Dievaž, jei kas nors nugirstų mūsų pokalbį, pamanytų sau, kad 
mes - porelė nežinia kuo besiskundžiančių išlepintų privilegi- 
juotos klasės vaikelių. Pripažinkime, nei jūs, nei aš nesame gat- 
vėje - juk taip? 

- Iš tikrųjų. Ir, aišku, žmonės taip pagalvotų. Ypač apie mane, - 
pritarė ji. - O ko jiems taip negalvoti? Jie gi nemato, kas yra po 
paviršiumi. - Žiūrėkite, - mostelėjo ranka, - štai ten, žemai, jau 
matyti chdteau. 

Sebastianas įsižiūrėjo į blyškiai rausvą pastatą, prisiglaudusį 
slėnyje. Jis švilptelėjo. 

— Na ir žavinga - visiškai tokia, kaip pasakojo senelė. Ir visiška 
mūsų tėvonijos nykiuose Jorkšyro tyrlaukiuose priešingybė. Kita 
vertus, Blakmuro rūmus supanti atšiauri gamta irgi turi savo ža- 
vesio, - pridūrė jis. 

Emilija įsuko į ilgą įvažą, vedančią į pilį, paskui palei pastato 
šoną nuvairavo į parką už namo. Paspaudė stabdžius ir jie išlipo. 

— Gal neturite kada man aprodyti namų? - žvilgtelėjo į ją Se- 
bastianas. - Galiu atvykti bet kurią kitą dieną. 

— Ne, nieko, - nuramino Emilija, su Frufru eidama chdteau 
link, ir Sebastianas įkandin jos per vestibiulį nusekė į virtuvę. 
vis stabteli apžiūrinėdamas paveikslus, baldus ir didžiulę objets 
dart kolekciją — it beverčiai niekučiai tos gražmenos rinko dul- 

kes ant židinių atbrailų, komodų, stalų. Nulydėjo Sebastianą 
į mažąjį valgomąjį prie virtuvės ir šis nedelsdamas ėmė apžiūri- 
nėti tapybą. 

- Šitas man primena 1904 metais Sen Tropeze Matiso tapytą 
Luxe, Calme et Voluptė. Toks pat taškavimo būdas. - Sebastianas 
perbraukė pirštais aliejinio paveikslo paviršių. - Nors čia tik uolų 
ir jūros peizažas be figūrų. 

- „Ištaiga, ramybė ir malonumas“, - angliškai pakartojo Emili- 
ja. - Pamenu, kaip tėvas man skaitydavo šį Bodlero eilėraštį. 

- Tikrai taip, - Sebastianas atsigręžė, jo akys suspindo džiaugs- 
mu, kad ji žino. - Nutapyti šį paveikslą jį įkvėpė LInvitation au 
Voyage. Dabar jis kabo Nacionaliniame moderniojo meno mu- 
matau, neturi signatūros, nebent parašas paslėptas po rėmu. Bet 
tai galėjo būti tam tikras būdas išgelbėti šį paveikslą. Ypač turint 
galvoje, kad tada, kai tapė labai panašiu stiliumi, Matisas buvo 
apsistojęs Sen Tropeze. Juk nuo čia jis per porą žingsnių, ar ne? 

- Mano tėvas bendravo su Matisu Paryžiuje, - paaiškino Emi- 
lija. - Greičiausiai Matisas lankėsi salonuose, į kuriuos Papa 
kviesdavo miesto kūrybinę inteligentiją. Žinau, kad jis labai 
mėgo Matisą, dažnai apie jį kalbėdavo, bet nežinau, ar Matisas 
kada nors viešėjo mūsų chdteau. 

— Na, kaip ir daug kitų dailininkų ir rašytojų, Matisas An- 
trojo pasaulinio karo metais buvo apsistojęs čia, pietuose, kur 
negrėsė pavojus. Matisas - didžiausia mano aistra. - Sebastia- 
nas virpėjo iš jaudulio. - Gal galima nukabinti jį nuo sienos ir 
pažiūrėti, ar kitoje pusėje nėra dedikacijos? Dailininkai dažnai 
dovanoja paveikslus dosniems geradariams. Tarkim, tokiems 
kaip jūsų tėvas. 


“ Eilėraštis iš Ch. Baudelaireo rinkinio „Piktybės gėlės“. 

- Žinoma, galima. 

Emilija atsistojo šalia Sebastiano, tada šis atsargiai suėmęs 
rėmą kilstelėjo nukabindamas paveikslą nuo sienos ir atidengda- 
mas tamsesnį sienos apmušalų kvadratą. Apgręžęs paveikslą ėmė 
kartu su Emilija apžiūrinėti kitą pusę, bet nieko nerado. 

— Nieko, ne pasaulio pabaiga, - nuramino ją Sebastianas. - Jei 
Matisas būtų palikęs savo parašą, būtų tiesiog paprasčiau įrodyti, 
kad tai jo kūrinys. 

- Tikrai manote, kad jo? 

- Turint galvoje ką tik jūsų papasakotą galimą jo kilmę, taip 
pat būdingą taškavimo techniką, kuria Matisas eksperimentavo 
tuo laikotarpiu, kai tapė Luxe, Calme et Voluptė, sakyčiau, di- 
džiulė tikimybė. Žinoma, reikia duoti specialistams autentišku- 
mui nustatyti. 

— O jei tai Matisas, kokia galėtų būti jo vertė? - paklausė ji. 

— Kadangi nėra parašo, man neužtenka patirties, kad galėčiau 
spręsti. Matisas buvo labai produktyvus ir labai ilgai gyveno. Par- 
duotumėte jo paveikslą? 

— Tai dar vienas klausimas, kurį turiu spręsti, - Emilija trukte- 
lėjo pečiais, rodydama esanti pavargusi. 

— Ką gi, - tarė jis atsargiai kabindamas paveikslą į vietą, - tu- 
riu kontaktus žmonių, kurie tikrai galėtų nustatyti autentiškumą, 
bet neabejoju, kad jūsų notaire norės pasinaudoti savais ryšiais. 
Tačiau esu dėkingas, kad jį man parodėte, kartu su visa žavinga 
pilimi. 

- Nėra už ką, - atsakė Emilija, vesdama jį iš mažojo valgomojo. 

- Klausykite, - jiems stabtelėjus prieškambaryje Sebastianas pa- 
sikrapštė pakaušį, - regis, senelė man pasakojo apie kadaise čia 
matytą nuostabią retų knygų kolekciją, - o gal man vaidenasi? 

- Ne, - Emilija suprato, kad vedžiodama svečią po pilį kažkaip 
aplenkė biblioteką. - Ji štai ten. Eime, parodysiu. 

- Ačiū, jei tik turite laiko, - jis tarsi mėgino ją atkalbėti. 

— Turiu. 

Kaip ir turėjo būti, įėjęs į biblioteką Sebastianas buvo pri- 
blokštas. 

— O Viešpatie, - ištarė palengva sukdamas aplink patalpą 
palei lentynas, - juk tai išskirtinė kolekcija. Dievai žino, kiek 
čia gali būti knygų, - gal jūs pasakysite? Penkiolika, dvidešimt 
tūkstančių? 

- Išties nesusigaudau. 

— Ar jos kataloguotos? Nesvarbu, kokiu principu, - pasitei- 
ravo jis. 

— Jos sudėtos mano tėvo pasirinkta tvarka, o anksčiau pagal 
savo tvarką jas dėliojo jo tėvas. Kolekcija pradėta kaupti daugiau 
kaip prieš du šimtus metų. Taip, vėlesniais laikais įsigyti leidiniai 
kataloguoti. - Emilija ranka parodė oda trauktas apskaitos kny- 
gas ant tėvo rašomojo stalo. 

Sebastianas vieną atsivertė, pasklaidė puslapius ir pamatė šim- 
tus įrašų tvarkinga Eduaro rašysena. 

— Tai visai ne mano sritis, Emilija, bet tikrai tai nepaprastas 
rinkinys. Iš įrašų matau, kad jūsų tėvas įsigijo daug retų pirmųjų 
leidimų, o dar iki tol čia buvusios knygos... Tai turėtų būti viena 
vertingiausių retų knygų kolekcijų Prancūzijoje. Būtina sudaryti 
duomenų bazę su profesionaliais kataloginiais įrašais. 

Apstulbinta Emilija atsisėdo į tėvo odinį krėslą. 

— O Dieve, - pratarė pusbalsiu, - regis, atsiranda vis daugiau 
darbo. Pradedu suprasti, kad mano tėvų reikalams sutvarkyti 
kasdien reikės plušėti visą darbo dieną. 

- Juk yra dėl ko padirbėti, ar ne? - padrąsino ją Sebastianas. 

- Bet aš turiu kitą gyvenimą, ir jis man patinka. Jis ramus ir... — 
Emilija norėjo pasakyti „saugus“, bet suprato, kad tas žodis keis- 
tai skambėtų, - tvarkingas. 

Sebastianas prisiartinęs pritūpė šalia, įsirėmęs į jos krėslo 
ranktūrį. 

— Patikėkite, suprantu jus, Emilija. Ir, jei norite grįžti į tą gy- 
venimą, tiesiog turite susirasti patikimų žmonių, kurie už jus su- 
tvarkytų šiuos reikalus. 

- Ir kas gi galėtų būti tie patikimi žmonės? - kreipėsi ji į tuš- 
tumą. 

— Na, pradėkime nuo jūsų minėto notaire, - pasiūlė Sebastia- 
nas. - Gal jis galėtų viską suimti į savo rankas? 

— Bet... - akyse jai pasirodė ašaros. - Juk mane įpareigoja gimi- 
nė ir jos istorija, ar ne? Negaliu imti ir pabėgti. 

— Emilija, - švelniai pradėjo Sebastianas, - dar labai anksti 
apie tai kalbėti, ir matyti, kad jus yra užplūdę įvairūs jausmai. 
Jūsų motina išėjo vos prieš dvi savaites. Jūs vis dar sukrėsta, ge- 
dite. Kodėl jums neleidus sau palaukti, kad galėtumėte priimti 
tinkamus sprendimus? - Jis paplekšnojo jai ranką ir atsistojo. — 
Man reikia išvykti, bet jūs turite mano kortelę - ką ir kalbėti, 
būsiu laimingas, jei turėsiu progą padėti jums kuo galėdamas. 
Man ši chūteau - dangiškoji mana, žinoma, ypač joje esantys pa- 
veikslai. - Jis nusišypsojo. - Šiaip ar taip, beveik galutinai nu- 
sprendžiau kiek pabūti Gasene, tad jei matysite, kad manęs gali 
prireikti patvirtinant galimą Matiso autentiškumą, tiesiog pa- 
skambinkite man mobiliuoju - numerį rasite kortelėje. 

— Dėkoju, - Emilija pasitikrino, ar jo kortelė tikrai yra džinsų 
kišenėje. 

— Be to, per savo ryšius Paryžiuje mielai paieškočiau geriau- 
sių retų knygų ir senovinių baldų prekiautojų pavardžių. Šiaip ar 
taip, — pridūrė Sebastianas, - kad ir ką nuspręstumėte daryti su 
chūteau, turbūt būtų neblogai pirma sužinoti, kokios vertės jūsų 
nuosavybė. Reikia manyti, jūsų tėvai buvo kaip nors apdraudę 
turtą? 

— Neturiu supratimo. - Ji gūžtelėjo abejodama (mat pažinojo 
savo tėvą) ir mintyse užsirašydama punktą, dėl kurio turės pa- 
siklausti Žeraro. - Esu dėkinga jums už patarimą, - nuoširdžiai 
prisipažino stodamasi. Nežymiai nusišypsojo Sebastianui, lydė- 
dama jį iš namų pro užpakalines duris prie automobilio. - Atleis- 
kite, kad atrodau tokia... emocinga. Šiaip aš ne tokia. Galbūt kitą 
kartą galėsime pasikalbėti, ką senelė jums pasakojo apie mano 
tėvą karo metais. 

— Mielai... ir tikrai neatsiprašinėkite, - pridūrė jis abiem įlipus 
į automobilį. - Jūs ne tik patyrėte netektį, bet ir, regis, jūsų laukia 
pragariškas darbas. 

— Susidorosiu. Turiu susidoroti, - pasakė Emilija paleisdama 
variklį ir sukdama į pilies įvažą. 

- Neabejoju. Kaip sakiau, jei tik galėčiau kuo nors pagelbėti, 
žinote, kaip su manimi susisiekti. 

- Ačiū. 

— Mano gite“ čia pat, į kairę, - Sebastianas parodė šoninį ke- 
lią, - tad čia išleiskite ir paėjėsiu. Nuostabi pavakarė. 

— Gerai, - ji sustabdė automobilį. - Dar kartą jums dėkoju. 

- Laimingai, Emilija, - pasakė išlipęs. 

Pamojęs ranka, Sebastianas lengva eigastimi patraukė šoniniu 
keliu. 

Emilija apsuko automobilį ir nuvairavo atgal į chūteau. Nega- 
lėdama nurimti, skaudžiai jusdama tuštumą, ji be tikslo klaidžio- 
jo iš kambario į kambarį, kuriuose nebuvo nė gyvos dvasios. 

Sutemus ir atvėsus Emilija užėmė pozicijas virtuvėje prie vi- 
ryklės - ėmė kabinti Margo jai paliktą pupelių ir mėsos troškinį. 
Apetitas buvo dingęs, ir laiminga Frufru skynė vaisius. 

Pavakarieniavusi Emilija užsklendė užpakalines duris ir pa- 

suko spynoje raktą. Užlipusi į antrą aukštą, paleido drungno 
vandens srovę į kalkių nuosėdomis apaugusią senovinę vonią. 
Išsitiesusi joje niūriai mintijo, kad kaip tik telpa visu ūgiu, - tad 
vonia yra tarsi jos karsto prototipas. Išlipusi sausai nusišluostė ir 
ne pagal savo įpratimą paleido rankšluostį kristi ant grindų. 

Emilija nenoromis prisivertė apžiūrėti veidrodyje savo nuogą 
kūną. Visada jį laikė standartų neatitinkančiu gremėzdu, kuris 
buvo tarsi atsitiktinai ištrauktas genų loterijos bilietas. Buvusi 
kresnas vaikas, paauglystėje pasidarė putli. Nors motina be per- 
stojo įkalbinėjo sveikiau ir mažiau maitintis, maždaug septynio- 
likos Emilija metė jai skirtas nepabaigiamas agurkų ir melionų 
dietas, ėmė slėpti netobulą savo stuomenį laisvai krintančiais pa- 
togiais drabužiais ir leido prigimčiai imti viršų. 

Tuo pat metu liovėsi ir lankiusis pobūviuose, kuriuose turėjo 
susipažinti su vyriškos ir moteriškos lyties bendraamžių grieti- 
nėle. Motinų būrelis rengdavo le rallye', kad jų atžalos susirastų 
tinkamų draugų ir galimą antrąją pusę iš to paties sluoksnio. Ne- 
mažai savo padėtimi besirūpinančios prancūzų jaunuomenės iš 
visų jėgų stengėsi prasimušti į elito rallye. Turėdama de la Mar- 
tinjer pavardę, Valerija galėjo bet ką prisivilioti į savo frakciją. Ji 
puolė į neviltį, kai Emilija pareiškė nebeisianti į kokteilių pobū- 
vius prašmatniuose privačiuose namuose, kurie ir buvo įvykių 
centras. 

— Kaip gali nusigręžti nuo savo prigimtinių teisių? - piktinosi 
Valerija. 

- Aš jų nekenčiu, Maman. Aš esu daugiau negu pavardė ar 
banko sąskaita. Atleiskite, bet daugiau ten nebeisiu. 

Veidrodyje žiūrėdama į savo putlias krūtis, apvalius klubus ir 
dailias kojas, suprato, kad pastarosiomis savaitėmis numetė svo- 

rio. Tai, ką išvydo kritišku žvilgsniu, nustebino. Nors dėl savo 
sudėjimo ir dabar nebuvo grakšti kaip fėja, jokia vaizduotė jos 
jau nebūtų pavertusi storule. 

Kol dar nepradėjo kaip visada ieškoti savo ydų, Emilija pa- 
sitraukė iš atspindžio lauko, įlindo į naktinius ir šmurkštelėjo 
į lovą. Išjungusi šviesą ir klausydamasi spengiančios tylos, pasi- 
nėrė į netikėtai pasikeitusio nuogo atvaizdo sukeltas mintis. 

Buvo praėję šešeri metai nuo tada, kai ji paskutinį kartą turėjo 
vaikiną, jei taip galima pavadinti. Patrauklus naujas veterinaras 
Olivjė jos klinikoje Paryžiuje buvo tik kelių savaičių epizodas. 
Net nepasakytum, kad labai jai patiko, bet vienišą būvį palengvi- 
no bent tai, kad naktimis šalia jausdavo kažkieno kūno šilumą, 
turėdavo su kuo šnektelėti per vakarienę. Suprato, jog Olivjė ga- 
liausiai dingo dėl menkai rodomo jos noro būti kartu. 

Emilija išties nežinojo, kas yra meilė, - fizinis potraukis, min- 
čių bendrumas... gal susižavėjimas. Bet žinojo, kad niekada ne- 
buvo įsimylėjusi. Be to, argi ją kas nors mylėjo? 

Tą naktį Emilija blaškėsi ir vartėsi lovoje - atrodė, galva sprogs 
nuo jos laukiančių sprendimų ir atsakomybės, nuo kurios nebu- 
vo kaip išsisukti. Bet miegą dar labiau trikdė akyse stovintis Se- 
bastiano paveikslas. 

Net per tą trumpą laiką, kai jis lankėsi pilyje, ji pajuto, kaip 
saugiai šalia jo jaučiasi. Jis atrodė visagalis, tvirtas ir... taip, la- 
bai patrauklus. Kai bibliotekoje jo ranka akimirksnį palietė jos 
ranką, ji nekrūptelėjo kaip paprastai, kai kas nors įsibraudavo į 
asmeninę erdvę. 

Emilija ėmė save koneveikti. Kokiai reikia būti prislėgtai ir vie- 
nišai, kad atsitiktinai sutiktas žmogus nepraėjus nė porai valandų 
šitaip ją paveiktų. Be to, kurių galų toks, kaip matyti, išsilavinęs 
ir žavus vyriškis kaip Sebastianas norėtų antrąkart su ja susitikti? 
Jis sukasi kituose sluoksniuose, ir vargu ar jų keliai dar kada su- 

sikirs. Žinoma, nebent ji paskambintų telefonu iš jo duotos kor- 
telės ir paprašytų padėti įvertinti Matisą... 

Emilija liūdnai palingavo galvą supratusi, kad niekada neturės 
tiek drąsos. 

Šis kelias niekur neveda. Prieš kelerius metus ji nusprendė, 
kad geriausia gyventi vienai. Ir su šia į smegenis įsirėžusia minti- 
mi Emilija paniro į miegą. 


Po neramios nakties Emilija pabudo vėlai ir prie kavos puodelio 
ėmėsi sudaryti begalinį laukiančių darbų sąrašą. Paskui paėmė 
švarų popieriaus lapą ir ėmė rašyti klausimus, į kuriuos reikėjo 
atsakyti. Viso šio proceso pradžioje ji nieko daugiau nenorėjo, 
tik kuo greičiau parduoti abejus namus, sutvarkyti keblius gi- 
minės dvaro reikalus ir grįžti į saugų gyvenimą Paryžiuje. Bet 
dabar... 

Emilija pieštuku pasikasė nosį ir apsidairė po virtuvę tarsi ieš- 
kodama, už ko užsikabinti. Namus Paryžiuje parduos - jie neža- 
dina gerų prisiminimų. Užtat kelios pastarosios dienos pakeitė 
jos nusistatymą dėl chūteau. Ne tik dėl to, kad tai senoji jos šei- 
mos gūžta, 1750 metais statyta grafo Luji de la Martinjero, bet ir 
dėl to, kad jai visada buvo prie širdies jos atmosfera. Ji ramino ją, 
priminė laimingas dienas kartu su tėvu. 

Gal ją verta pasilaikyti? 

Emilija pakilo nuo stalo ir ėmė žingsniuoti po virtuvę narsty- 
dama šią mintį. Argi ne juokinga, stačiai nepadoru vienišai mo- 
teriai laikyti tokio dydžio namus? 

Aišku, jos motina taip nebūtų maniusi, tačiau Valerija sukosi 
to paties rinktinio sluoksnio žmonių rate. Emilija seniai atsisky- 
rė nuo to sluoksnio ir žinojo, kaip gyvena paprasti žmonės. Ta- 
čiau ją vis labiau viliojo mintis gyventi čia, taikoje ir ramybėje. 
Likimo ironija - visą gyvenimą savo šeimoje jautusis prašalaitė, 

ji pirmąkart pasijuto grįžusi namo. Pati apstulbo ūmai supratusi, 
kaip nori čia pasilikti. 

Emilija vėl atsisėdo prie virtuvės stalo ir tęsė klausimų Žera- 
rui sąrašą. Jei ji sugrąžins šiai piliai buvusią šlovę, turbūt tai bus 
nauda ne tik jai, - bus atkurta ir dalis Prancūzijos istorijos? Ji 
tarnaus tautai. Drąsindama save šia mintimi, ji paėmė mobilųjį 
ir surinko Žeraro numerį. 

Po ilgo pokalbio su juo Emilija peržvelgė savo rašytas pastabas. 
Žeraras vėl pakartojo, kad lėšų renovuoti chdteau tikrai pakaks. 
Jis išsiaiškino vieną dalyką - šiuo metu skambančiųjų nėra, tad 
lėšų ji gali gauti tik tuoj pat ką nors pardavusi. 

Jis atrodė nustebintas staigiai pasikeitusio jos nusistatymo. 

— Emilija, labai pagirtina, kad norite išsaugoti šeimos paliki- 
mą, bet tokio dydžio pastato renovacija yra milžiniškas užmojis. 
Drįsčiau teigti, kad kasdien jai skiriant visą darbo dieną būtų ką 
veikti dvejus metus. Ir viskas gultų ant jūsų vienos pečių. Juk jūs 
vienui viena. 

Emilija jau laukė, kad jis pridurs: „Be to, juk jūs moteris, - bet, 
laimė, jis susilaikė. Gali būti, Žeraras svarstė, kiek darbo užguls 
jo pečius, nes jam buvo visiškai akivaizdu, kad viena ji nesusido- 
ros. Suerzinta menkinamo jo požiūrio, bet suprasdama, kad pati 
ne kažin kiek stengėsi pakeisti tokį požiūrį, Emilija išsitraukė iš 
dėklo nešiojamąjį kompiuterį ir įjungė. Pati iš savęs nusišaipiusi, 
kad tikisi interneto signalo namuose, kurių elektros instaliacija 
nekeista bene nuo 1940 metų, ji su Frufru nuvažiavo į Gaseno 
kaimą. Užkopusi į kalvą, draugiško Le Pescadou restorano savi- 
ninko Damieno paprašė leisti pasinaudoti interneto prieiga. 

- Žinoma, galima, madmuazele de la Martinjer, - atsakė ves- 
damas ją į nedidelį kabinetą užpakalinėje restorano dalyje. - At- 
leiskite, kad anksčiau jūsų neaplankiau, bet buvau išvykęs į Pary- 
žių. Visas kaimas liūdi dėl jūsų Maman išėjimo. Mano giminė, 

kaip ir jūsiškė, šiame kaime įsikūrusi jau kelis šimtus metų. Ar 
jos nelikus parduosite chūteau? - paklausė jis. 

Emilija suprato, kad Damienas labai nori išgirsti atsakymą. Į jo 
restoraną suplaukdavo visi kaimo gandai. 

— Kol kas tikrai nežinau, - atsakė Emilija. - Turiu daug ką ap- 
mąstyti. 

— Savaime aišku. Tikiuosi, nesumanysite parduoti, - bet, jei 
nuspręsite kitaip, pažįstu nemažai supirkėjų, kurie mielai paklo- 
tų didelius pinigus, kad žavingąją jūsų pilį paverstų viešbučiu. 
Jau ne vienus metus manęs klausinėja. 

Damienas pro langą mostelėjo į slėnyje stovinčią pilį saulėje 
spindinčiais papilkėjusiais čerpių stogais. 

- Juk sakiau, Damienai, turiu pamąstyti. 

— Puiku, madmuazele, jei tik ko prireiks, prašom kreiptis į 
mus. Mes labai mylėjome jūsų tėvą. Jis buvo geras žmogus. Po 
karo visas kaimas buvo labai nuskurdęs, - aiškino Damienas. - 
Grafas padėjo prispausti valdžią, kad iki mūsų kalvos nutiestų 
gerus kelius, ir jie atvedė čia turistų iš Sen Tropezo. Mano šei- 
ma šeštajame dešimtmetyje čia atidarė restoraną ir kaimas ėmė 
klestėti. Jūsų tėvas taip pat paskatino mus įveisti vynuogynus ir 
iš vynuogių gaminti puikų vyną. - Damienas mostelėjo į vynuo- 
gynais apaugusį slėnį jiems po kojų. - Kai buvau vaikas, visi čia 
arėme žemę, auginome javus ir ganėme karves. O dabar mūsiškis 
Provanso rausvasis garsus visame pasaulyje. 

- Kaip malonu girdėti, kad mano tėvas padėjo kraštui, kurį 
taip mylėjo, - atsiliepė Emilija. 

- De la Martinjerai neatskiriami nuo Gaseno, madmuazele. 
Tikiuosi, jūs nuspręsite likti su mumis. 

Damienas toliau aplink ją tupinėjo - atnešė ąsotį vandens, 
duonos ir plat au fromage'. Emilijai sėkmingai prisijungus prie 

interneto, Damienas paliko ją ramybėje. Ji patikrino elektroninį 
paštą, paskui pasiėmė Sebastiano kortelę ir atsivertė jo galerijos 
puslapį internete. 

Galerija Artė buvo įsikūrusi Fulamo kelyje Londone, daugiausia 
domėjosi šiuolaikine tapyba. Emilija nusiramino pamačiusi, kad 
ji tikrai egzistuoja. Sukaupusi drąsą surinko Sebastiano numerį. 
Atsiliepė balso paštas, tad ji paliko savo telefono numerį ir trumpą 
žinutę, prašydama su ja susisiekti dėl vakarykščio pokalbio. 

Baigusi reikalus Emilija padėkojo Damienui už internetą ir pie- 
tus ir parvažiavo į ch4teau. Jautėsi kur kas energingesnė, ryžtin- 
gesnė negu buvo metų metus. Buvo visiškai aišku - jei nuspręs re- 
novuoti namus, beveik neabejotinai turės mesti veterinaro karjerą 
Paryžiuje ir persikelti čia vadovauti darbams. Gal kaip tik to jai ir 
reikėjo - paradoksas, bet vos prieš kelias dienas tokia mintis jai nė 
nebūtų šovusi į galvą. Tai galėjo būti naujas jos gyvenimo tikslas. 

Tačiau pakilų jaudulį pakeitė baimė, kai priartėjusi prie namų 
pamatė šalia jų stovintį policijos automobilį. Skubiai sustabdžiusi 
mašiną, Emilija čiupo Frufru ir išlipo. ĮŽengusi į vestibiulį rado 
Margo kalbančią su žandaru. 

— Madmuazele Emilija, - Margo akys buvo išsiplėtusios iš 
siaubo. - Manau, pas mus buvo įsilaužę. Kaip visada atvažiavau 
antrą ir radau atlapas paradines duris. Ak, madmuazele, labai at- 
siprašau. 

Pajutusi, kaip traukia skrandį, Emilija suprato, kad įsijautusi 
į sumanymą renovuoti chdteau išvažiavo į kaimą palikusi neuž- 
rakintas duris. 

— Margo, jūs nekalta. Manau, tai aš neužrakinau durų. Ar kas 
nors dingo? - Emilijai atėjo į galvą galimai vertingas paveikslas, 
kabantis mažajame valgomajame. 


Bet gal dar jūs pažiūrėkite, - atsakė Margo. 

- Tokius nusikaltimus dažnai padaro nuotykių ieškotojai, - pa- 
sakė žandaras. - Aplink daug čigonų - matė, kad pastatas tuščias, 
ir įsibrovė paprasčiausiai ieškodami brangenybių ar grynųjų. 

— Na, tai tada jie nieko nepešė, - niūriai atrėmė Emilija. 

— Madmuazele Emilija, gal netyčia turite paradinių durų rak- 
tą? - paklausė Margo. - Regis, jo nėra. Pamaniau, gal dėl atsargu- 
mo kur nors padėjote į saugią vietą, kad nestyrotų spynoje kaip 
visada. 

— Ne, niekur nedėjau. - Emilija įsižiūrėjo į didelę tuščią rakto 
skylutę, tokią vienišą be aprūdijusio savo draugo. Ji sumirksėjo 
mėgindama prisiminti, ar šįryt raktas buvo spynoje. Bet iš ves- 
tibiulio eidama į virtuvę į tokią smulkmeną nebuvo atkreipusi 
dėmesio. 

- Jei raktas neatsiras, būtinai turite išsikviesti spynų meistrą ir 
pakeisti spyną, - pasakė žandaras. - Dabar negalėsite užrakinti 
spynos, ir gali būti, kad vagys pasiėmė raktą ketindami vėliau 
sugrįžti. 

- Taip, be abejo. - Emilijos susikurta saugaus rojaus kampelio 
vizija išgaravo ir krūtinėje ėmė neramiai plazdėti širdis. 

- Atleiskite, madmuazele Emilija, turiu eiti namo. Antonas na- 
mie vienas. Jau galiu eiti? - paklausė ji žandaro. 

- Eikite. Jei reikės daugiau informacijos, susirasime jus, - at- 
sakė šis. 

— Dėkoju. - Margo atsigręžė į Emiliją. - Madmuazele, man 
neramu, kaip jūs būsite čia viena. Gal geriau porą naktų pernak- 
vokite viešbutyje? 

— Nesijaudinkite, Margo, išsikviesiu spynų meistrą, be to, visa- 
da galiu užsirakinti miegamojo duris. 

- Na, gerai, tik prašom man skambinti, jei kas. Ir nepamirškite 
užrakinti užpakalinių durų. 

Nervingai pamojusi ranka, Margo nuskubėjo pasiimti savo 
dviračio. 

— Prašom apžiūrėti namus, kad ekonomė ar aš nebūtume ko 
brūkštelėjo numerį. - Paskambinkite, jei aptiksite, kad kas nors 
pavogta, ir pradėsime tyrimą. O jei ne, tai daugiau čia mums 
nėra ką veikti. 

— Dėkoju, kad atvykote, - pasakė Emilija, susigėdusi dėl savo 
užmaršumo. - Jau sakiau - aš pati kalta. 

— Nieko baisaus, bet siūlyčiau jums kuo greičiau sustiprinti ap- 
saugą - pilis dažnai stovi tuščia, tad nepagailėkite pinigų signa- 
lizacijai. - Žandaras jai linktelėjo ir pro atviras paradines duris 
nužingsniavo savo automobilio link. 

Kai tik jis išėjo, Emilija ėmė kilti laiptais patikrinti, ar nieko 
nedingo. Pusiaukelėje pastebėjo įvaža namų link atriedantį au- 
tomobilį - jis įsuko už kampo prie užpakalinės dalies. Besidau- 
žančia širdimi Emilija įlėkė į virtuvę užsirakinti nuo įsibrovėlių. 
Bet stikliniame langelyje išniro Sebastiano veidas. Emilija atšovė 
skląstį ir atvėrė duris. 

— Gerą dieną! - Sebastianas klausiamai į ją pažiūrėjo. - Jūs 
tikrai neprieštaraujate, kad užeičiau? 

— Oi, ne. Atleiskite, pas mane ką tik buvo įsilaužę, o aš nepaži- 
nau jūsų automobilio. 

— O Dieve, koks siaubas, Emilija! - šūktelėjo jis žengdamas per 
slenkstį. - Ar kas nors paimta? 

- Margo sakė - nieko, bet dabar kaip tik ruošiausi lipti aukštyn 
patikrinti. 

- Leisite jums padėti? 

- Tai kad... - Staiga jos kojos pasidarė kaip vatinės ir ji kleste- 
lėjo ant virtuvės kėdės. 

- Emilija, jūs labai išbalusi, - pasakė Sebastianas. - Klausykite, 

gal prieš aplėkdama namus leisite man paruošti angliško vaisto 
nuo visų ligų - puodelį arbatos? Jūs sukrėsta. Pasėdėkite, nusira- 
minkite, o aš užkaisiu virdulį. 

- Ačiū jums, - pasakė ji jausdama, kaip svaigsta galva ir virpa 
kūnas. Frufru ėmė inkšdama prašytis paglostoma, ji užsikėlė šu- 
nelį ant kelių, ėmė glostyti, ir šitaip pati aprimo. 

- Pro kur jie pateko į vidų? - paklausė Sebastianas. 

— Manome, kad pro užpakalines duris, bet išėjo pro paradines, 
o jose nebėra rakto, - paaiškino Emilija. - Turiu tuoj pat išsi- 
kviesti spynų meistrą, kad pakeistų spyną. 

— Turite telefonų knygą? - Sebastianas ant stalo priešais ją pa- 
statė didelį puodelį arbatos. - Kol gersite arbatą, galėčiau už jus 
iškviesti spynų meistrą. 

- Turiu, ji stalčiuje, - Emilija mostelėjo į didelę indaują. - Iš- 
ties nesivarginkite, Sebastianai. Aš susitvarkysiu... 

Bet Sebastianas jau ištraukė stalčių ir išėmė telefonų knygą. 

— Na, štai, - tarė jis po kelių minučių, peržiūrėjęs numerius. — 
Yra trys Sen Tropeze ir vienas La Krua Valmere. Imsiu ir jiems 
paskambinsiu, gal kuris galės atvykti - gerai? - Jis pakėlė ragelį ir 
surinko pirmą numerį. - Sveiki, taip, skambinu iš de la Martinje- 
rų pilies, noriu paklausti, ar... 

Emilija nesiklausė pokalbio, tik pasimėgaudama gurkšnojo ar- 
batą ir jautėsi dėkinga, kad kažkas kitas ėmėsi atsakomybės. 

— Na, ką, - pasakė Sebastianas baigęs pokalbį, - deja, spynų 
meistras negali atvykti iki rytojaus. Bet sakė, kad jam yra tekę 
šiose vietose keisti senas durų spynas. - Sebastianas metė į ją 
žvilgsnį. - Bent kiek atgavote veido spalvą. Kol nesutemo, gal dar 
kartą apžiūrėkite namus? Būtų tikrai ne pro šalį. Jei jūs ne prieš, 
apeisiu kartu. 

- Sebastianai, jūs gi turite ką veikti, - mėgino jį perkalbėti 
Emilija. - Nenoriu jūsų gaišinti. 

— Jūs gal juokaujate. Anglų džentelmenas niekada nepaliks 
damos bėdoje. - Jis padavė jai ranką, padėdamas atsikelti nuo 
kėdės. - Nagi, užbaikime šį reikalą. 

— Dėkinga jums. Baiminausi, kad gal jie pasiliko čia kur pasi- 
slėpę, - Emilija prikando lūpą. - Margo nematė, kad įsilaužėliai 
būtų pabėgę. 

Kiek Emilija galėjo prisiminti, visuose kambariuose viskas 
buvo kaip buvę, tad, nors nebuvo įsidėmėjusi visų aliai vienos 
smulkmenų, kad būtų galima tvirtinti nieko netrūkstant, vis dėl- 
to grįžo su Sebastianu į vestibiulį aprimusi. 

— Tai va, patikrinti visi namai, - patvirtino jis. - Jie daugiau 
niekur negali slėptis? 

- Gal rūsiuose? Bet aš ten niekada nebuvau, - bandė spėlioti 
Emilija. 

— Tai gal pats metas apsilankyti? - pasiūlė jis. - Ar žinote, kaip 
į juos patekti? 

— Manau, durys yra koridoriuje prie pat virtuvės. 

— Tad pirmyn, eime ir užmesime akį. 

— Sakote, tikrai to reikia? - be didelio noro paklausė Emilija. Ją 
gąsdino tamsios uždaros patalpos. 

— Norėtumėte, kad eičiau vienas? 

— Ne - gerai sakote. Turiu pati pamatyti rūsius. 

— Nebijokite, aš jus apginsiu, - vyptelėjo jis kartu išėjęs į kori- 
dorių. - Šitos durys? 

— Regis, šitos. 

Sebastianas atšovė rūdijančius skląsčius ir vos įstengė pasukti 
raktą. 

- Čia metų metus niekas nevaikščiojo, tad kažin ar kas tyko 
pasaloje. - Su jėga atplėšęs duris, jis pagrabaliojo šviesos jungik- 
lio ir aptiko paprastą virvelę virš galvos. Truktelėjus apačioje su- 
mirgėjo šviesa. 

— Tvarka, einu pirmas. 

Atsargiai statydama ant laiptų kojas įkandin Sebastiano, Emi- 
lija paskui jį įžengė į šaltą rūsį žemomis lubomis - tvyrojo susi- 
stovėjęs, priplėkęs oras. 

- Tai bent! - šūktelėjo Sebastianas pamatęs lentynas, nukrau- 
tas apdulkėjusiais vyno buteliais. Nesirinkdamas vieną ištrau- 
kė, nubraukė nuo etiketės dulkes ir perskaitė: - Chūteau Lafite 
Rothschild 1949. Nesu vyno specialistas, bet čia turbūt išsipildytų 
daugelis vyno pirklių svajonių. Kita vertus, - gūžtelėjęs jis padė- 
jo butelį atgal, - tų butelių turinys gali būti visiškai netinkamas 
gerti. 

Abu apvaikščiojo patalpą, traukiodami ir apžiūrinėdami bu- 
telius. 

— Nerandu nė vieno, naujesnio negu 1969 metų. O jūs? - pa- 
klausė Sebastianas. - Regis, po tų metų niekam nerūpėjo papil- 
dyti šios kolekcijos. Luktelėkite... 

Sebastianas pastatė ant žemės du butelius, kuriuos laikė ran- 
kose, ištraukė dar keturis, tad iš viso šešis, paskui dvylika. - Už 
lentynos kažkas yra. Matote - durys. 

Emilija įsmeigė akis už lentynos ir pamatė, apie ką jis kalba. 

— Turbūt jos veda į nebenaudojamą rūsį, - pasakė vildamasi 
kuo greičiau vėl užlipti laiptais aukštyn. 

- Tikrai kad po tokiu pastatu kaip šis turi būti galingi rūsiai. 
Aha... - Sebastianas ištraukė paskutinį butelį, paskui pakėlė su- 
trešusią lentyną ir pastatė vidury patalpos. - Neklydau, tikrai tai 
durys. - Jis nubraukė nuo spynos voratinklius ir paklibino ran- 
keną. Durys nenoromis atsidarė, mat nuo drėgmės buvo persi- 
kreipusios ir išklypusios iš staktų. - Gal pažiūrėkime, kas ten, 
viduje? 

- Tai kad... - Emilijai buvo nedrąsu žengti toliau. - Ten turbūt 
nieko nėra. 

— Vair pažiūrėsime, - pasakė Sebastianas, iš visų jėgų stengda- 
masis iki galo atplėšti į rūsio grindis įsirėmusias duris. Pačiupi- 
nėjo, ar neras šviesos jungiklio, bet rankos nieko neužčiuopė. 

— Minutę luktelėkite, - paliepė Emilijai įžengęs į tamsą. - Ro- 
dos, iš kažkur čia patenka natūralios šviesos... - Sebastianas vi- 
siškai dingo patamsyje. - Taip, čia yra langelis - oi! Atleiskite, 
susitrenkiau blauzdikaulį. - Jis vėl pasirodė tarpduryje. - Gal ne- 
tyčia žinote, kur galėtų būti žibintuvėlis? 

— Galiu paieškoti virtuvėje. - Emilija apsigręžusi pasuko prie 
laiptų, džiaugdamasi proga pasprukti. 

— Jei nerasite žibintuvėlio, atneškite žvakę, arba geriau dvi, - 
šūktelėjo jis pavymui. 

Galiausiai jos surastas žibintuvėlis pasirodė niekam tikęs, nes 
buvo be baterijų, tad iš sandėliuko paėmusi dėžutę vaškinių žva- 
kių ir degtukų ji giliai įkvėpė ir vėl nusileido rūsio laiptais. 

— Prašom, - šūktelėjo į tamsą. 

Sebastianas iš dėžutės išėmė dvi žvakes ir palaikė, kol Emilija 
jas uždegė. Vieną padavęs jai, pats įėjo į vidų, o Emilija nenoro- 
mis nusekė įkandin. 

Jie stovėjo vidury nedidelio kambarėlio, žvakės skleidė bau- 
aptiko. 

— Sakykite, gal mane apgauna vaizduotė, bet man atrodo, jog 
kadaise šiame kambaryje kažkas gyveno, - galiausiai pratarė 
Sebastianas. - Štai lova, šalia jos staliukas, kėdė prie langelio, 
veikiausiai pastatyta ten, kur krinta daugiausia šviesos, komo- 
da... - Jis apvedė žvake palei daiktus. - Ant čiužinio net antklodė 
užtiesta. 

- Tikrai, - neprieštaravo Emilija akims apsipratus su blausia 
šviesa. - Ir kilimėlis ant grindų. Bet kas gi čia galėjo gyventi? 

— Gal koks tarnas? - bandė spėti Sebastianas. 


Levandų sodas 63 


- Mūsų tarnai turėjo kambarius viršutiniame aukšte, palėpėje. 
Mūsų šeima niekada nebuvo tokia beširdė, kad savo žmones lai- 
kytų tokiose patalpose kaip ši. 

— Suprantama, ne, - pasakė pelnyto priekaišto sulaukęs Sebas- 
tianas. - Žiūrėkite, iš čia veda dar vienos durelės. 

Jis žingtelėjo jų link ir atidarė. 

- Sakyčiau, tai buvo švarinimosi patalpa. Sienoje matyti čiau- 
pas, O po juo ant grindų didelė emaliuota kriauklė. Ir naktipuo- 
džio kėdė. - Atsargiai palenkęs galvą grįžo atgal. - Tikrai kažkas 
čia gyveno, - bet kas? - Jis priėjo prie Emilijos, akys degė didžiu- 
liu susidomėjimu. - Grįžkime į viršų, įsipilkime vyno iš kurio 
nors butelio už anų durų ir pasvarstykime, kas tai galėjo būti. 


Užkopusią į virtuvę Emiliją ūmai ėmė krėsti smarkus drebulys - 
nežinia, ar dėl rūsio šalčio, ar dėl uždelsto šoko. 

— Bėkite į viršų susirasti megztinio, o aš pamėginsiu čia užkur- 
ti židinį. Į vakarą labai atšalo, - tarė Sebastianas. - Girdite, kaip 
lauke švokščia vėjas? 

— Girdžiu. Tai mistralis, - paaiškino ji. - Visada taip atšąla, 
bet abejoju, ar tokiam daiktui kaip židinys mes turime reikiamos 
amunicijos. 

— Najau! Namuose, kurie apsupti medžių? Aišku, turite, - pa- 
merkė akį Sebastianas. - Tuoj grįšiu. 

Viršutiniuose kambariuose Emilija susirado lengvą megztu- 
ką ir, nutraukusi nuo lovos antklodę, apėjo langus tikrindama, 
ar gerai uždarytos langinės, kad jų neatplėštų vėjas. Daugelį 
čionykščių gyventojų baugino Ronos slėnį košiantis nepails- 
tantis mistralis, dažnai be jokio perspėjimo įsisiautėjantis per 
kelias minutes. Nuo seno ko tik nebuvo apie jį pasakojama - ir 
kad jį prišaukia raganų kerai, ir kad nuo jo moterims sutrin- 
ka hormonų ritmas, ir kad gyvuliai ima siautėti. Bet Emiliją 
visada žavėjo jo galia ir didybė bei gaiva, kuri likdavo vėjui 
nuščiuvus. 

Po kelių minučių virtuvėje pasirodė Sebastianas, vežinas karu- 
čiu, prikrautu sode surinktų nulaužtų šakų ir nuo seno pašiūrėje 
riogsančių rąstgalių. 

— Na ką, - tarė jis, - pradėsime. Parodykite, kur visa tai už- 
kurti. 

Emilija jį nusivedė į mažąjį valgomąjį ir netrukus židinyje 
linksmai supleškėjo ugnis. 

— Nuostabus židinys, - pagyrė Sebastianas, braukdamas ran- 
kas į savo chaki spalvos kelnes. - Anuomet žmonės tikrai išma- 
nė, kaip turi atrodyti padorus ugniakuras. 

— Nė nežinočiau, nuo ko pradėti, jei reikėtų užkurti židinį, - 
prisipažino Emilija. - Mūsų namuose juos kurdavo tarnai, o savo 
bute židinio neturiu. 

— Ką gi, mieloji karalaite, - vyptelėjo Sebastianas, - ten, iš kur 
aš kilęs, židiniai yra kasdienis daiktas. O dabar atkimšiu vyno 
butelį, kurį atsinešėme iš rūsio, ir pažiūrėsiu, ar įmanoma iš jo 
gerti. Ir, jums leidus, panaršysiu po virtuvę, gal paskubomis su- 
meistrausiu ką valgoma. Šiandien nieko burnoj neturėjau - ne- 
abejoju, ir jums ne maistas rūpėjo. 

— Ak, bet... - Emilija mėgino stotis, bet Sebastianas pasodino 
ją atgal ant sofos. 

— Ne, sėdėkite ir šildykitės. Einu, gal ko rasiu. 

Emilija tvirčiau įsisupo į antklodę ir įsmeigė akis į šokinėjan- 
čias liepsnas - buvo šilta ir gera. Nuo tų laikų, kai ją, mažą mer- 
si kojas, padėjo galvą ant apiblukusio damasto šilko, kuriuo buvo 
trauktas sofos ranktūris, ir užsimerkė. 


- Emilija! - ji pajuto, kad kažkas švelniai judina ranką. - Metas 
keltis, mieloji. - Ji atsimerkė ir išvydo iš aukštai įsmeigtas Sebas- 
tiano riešuto rusvumo akis. 

- Jau beveik devynios. Išmiegojote dvi valandas. Vakarienė ant 
stalo. 

Emilija atsisėdo apsimiegojusi ir susidrovėjusi. 

— Ak, atleiskite, Sebastianai. 

— Tikrai nėra už ką. Jūs aiškiai pervargusi. Gerai, atnešiu čia 
mūsų vakarienę, nes toje virtuvėje velniškai šalta. Grįždamas iš 
„Sparo“ tikrai pajutau, kad pučia mistralis. Prašau, kabinkite, - jis 
mostelėjo į garuojančią spaghetti bolognese' lėkštę, padėtą priešais 
ant žemo staliuko. - Tas vynas, kurio atsinešėme iš rūsio, puikiai 
kvepia. Patikrinkime, ar geriamas. - Sebastianas pakėlė prie lūpų 
taurę, gurkštelėjo ir nurijo. Patenkintas linktelėjo. - Įspūdingas. 
Tikiuosi, mes neatkimšome kelių šimtų frankų verto raudonojo 
spaghetti bolognese užgerti! 

— Ten tiek butelių, tad tikrai nieko baisaus, jei vieną išgersi- 
me. - Emilija ištiesė ranką į savo taurę ir paragavo. - Tikrai pui- 
kus. - Pakabinusi spagečių, staiga pajuto, kokia ji alkana. - Koks 
jūs geras. Ir koks puikus kulinaras. 

— Nesakyčiau, kad puikus, bet žinau, kiek ir kokių reikia pa- 
grindinių ingredientų. Klausykite, kol miegojote, turėjau kada 
pagalvoti dėl galimo Matiso. Paskambinau savo draugui iš Sotbio 
Londone ir jis rekomendavo vieną pažįstamą vyruką Paryžiuje. 
Turiu jo telefoną, tad jei norėsite jam rytoj paskambinti, galėsite 
išjudinti šį reikalą. 

— Būtinai su juo susisieksiu, ačiū, Sebastianai. 

— Jis - vieno garsiausių Paryžiaus aukcionų rengėjas, mano 
draugo atsiliepimai apie jį patys geriausi. Prisipažinsiu, norėčiau 
pavirsti į musę ant šitos sienos, kai jis pamatys paveikslą, kad 
išgirsčiau, ar neklydau, - pasakė Sebastianas šypsodamasis. 

— Be abejo, galėsite čia būti, - linktelėjo Emilija. - Kada grįž- 
tate į Angliją? 

— Kitos savaitės pabaigoje, tad iki to laiko galėsiu jums padėti, 
jei reikės, - atsakė jis. - Jums dabar tiek daug visko reikia apgal- 


* spagečių pagal Bolonijos receptą (it.). 

voti. Svarbiausia iš tiesų pasirūpinti, kad ir šie namai, ir jūs būtu- 
mėte saugūs. Jei neprieštarausite, galėčiau pakalbėti su tuo vyru- 
ku, kuris rytoj atvyks keisti paradinių durų spynos, ir paklausti, į 
ką iš čionykščių patartų kreiptis dėl signalizacijos sistemos. 

- Jei taip manote, tada išties praverstų, - jos balse nuskambėjo 
nuoširdus dėkingumas. - Pati nežinočiau, nuo ko pradėti. 

— Tvarka. O žinote, - tarė Sebastianas, suvalgęs vieną spagečių 
gabaną ir pakabinęs kitą, - vienas įdomiausių dalykų, regis, yra 
slėptuvės jūsų rūsyje paslaptis. Ar turite dėl to kokių minčių? 

- Jokių, - Emilija papurtė galvą. - Bijau, kad mažai teišmanau 
savo giminės istoriją. 

— Be abejo, aš svarsčiau, ar tas kambarėlis pogrindyje nebuvo 
slėptuvė karo metais. Dieve mano, pakanka ten pabūti kelias mi- 
nutes, kad pradėtum eiti iš galvos. - Sebastianas kilstelėjo anta- 
kius. - Galite įsivaizduoti, kaip ten ištūnoti ištisas dienas, savaites 
ar net mėnesius? 

— Ne, negaliu, - pritarė Emilija. - Norėčiau, kad tėvas būtų gy- 
vas ir galėčiau jo paklausti. Gal tvarkydama dvaro reikalus dau- 
giau sužinosiu. 

- Net neabejoju, kad sužinosite. - Atsistojęs Sebastianas ėmė 
rinkti ištuštintas lėkštes. 

— Būkite geras, jūs tiek pasidarbavote, palikite man, - mėgino 
įkalbėti jį Emilija. - Jums jau turbūt metas eiti. 

— Ką? - Sebastianas, regis, pasibaisėjo. - Jūs tikrai manote, kad 
paliksiu jus nakčiai vieną nerakintomis lauko durimis? Bluosto 
negalėčiau sudėti. Ne, Emilija, leiskite pasilikti. Aš galiu atsigulti 
čia, ant sofos priešais židinį, man vieni juokai. 

— Sebastianai, viskas bus gerai, pamatysite. Juk perkūnas retai 
trenkia į tą pačią vietą, ar ne? Kaip jau sakiau žandarui, galiu už- 
sirakinti miegamojo duris. Regis, pridariau jums pernelyg daug 
rūpesčių. Būkite geras, keliaukite namo, - įkalbinėjo ji. 

— Na ką, jei jums nemalonu, kad aš čia, tada keliausiu. 

— Ką jūs kalbate, mane tik graužia sąžinė, kad jus gaišinu, — 
pertarė jį Emilija. - Šiaip ar taip, mes beveik nepažįstami. 

— Būkite gera, nesigraužkite. Vis tiek lova mano gite kieta kaip 
akmuo. 

— Ką gi, jei jau taip, esu jums dėkinga, - nusileido Emilija. - Ir, 
žinoma, turite įsikurti viename iš miegamųjų. Būtų paikystė čia 
miegoti. 

— Sutarta, - Sebastianas paėmė prie židinio padėtą žarsteklį. - 
Dėl viso pikto pasiimsiu šitą daiktą į lovą. 

Kartu su svečiu suplovusi indus Emilija užrakino į užpakalinį 
kiemą vedančias duris, paskui antro aukšto koridoriumi nuvedė 
Sebastianą į miegamąjį. 

— Šitą Margo visada laiko paruošusi netikėtiems svečiams. Ti- 
kiuosi, patogiai įsikursite, - pasakė jam. 

— Manau, bus pusė bėdos, - Sebastianas apžvelgė erdvų kam- 
barį, apstatytą rinktiniais senoviniais prancūziškais baldais. — 
Ačiū, Emilija, tikiuosi, gerai išsimiegosite. 

- Ir jums linkiu to paties. Taigi labanakt. 

Sebastianas Žingtelėjo į ją. Instinktyviai sureagavusi, Emilija 
nelaukė, kol jis prisiartins, mikliai uždarė miegamojo duris, nu- 
skuodė koridoriumi į savo kambarį, užtrenkė duris ir tvirtai už- 
šovė skląsčiu. Atsigulė į lovą keistai uždususi. 

Kodėl ji taip padarė? Gal Sebastianas tik norėjo nekaltai ją pa- 
bučiuoti linkėdamas labos nakties. Ji beviltiškai paukšėjo ranko- 
mis į lovą. Visiškai nebežinojo, ką galvoti. 


Po neramios nakties, kiekviena nervų skaidula jusdama, kad Se- 
bastianas miega vos už kelių metrų, - kažkodėl tai atrodė labai 
intymu, - išaušus rytui Emilija patraukė žemyn laiptais išvirti 
kavos. Manydama, kad Sebastianas dar lovoje, nustebo išgirdusi 

besiartinantį jo automobilį ir išvydusi jį įžengiantį pro užpakali- 
nes duris. 

- Labą rytą, - tarė jis. - Buvau bandelinėje ko nors paimti pus- 
ryčiams. Nežinojau, ko norėtum, tai paėmiau porą prancūziškų 
batonų, raguolių ir pains au chocolat'. Tiesa, ir dar savo mėgsta- 
mo prancūziško marmelado, - jis sudėjo pirkinius ant virtuvės 
stalo. 

— Labai ačiū, - pasakė Emilija ir susivokė, kad nuolat jam dė- 
koja. - Išviriau kavos. 

— Vienas maloniausių dalykų Prancūzijoje yra rytais suvaikš- 
čioti šviežių kepinių. Ši tradicija Anglijoje seniai išnykusi, - pa- 
aiškino jis. - Beje, skambino spynininkas, sakė, bus maždaug po 
valandos. 

— Jaučiuosi tokia žiopla, - ji atsiduso. - Aišku, reikėjo vakar 
išeinant užrakinti užpakalines duris. 

- Emilija, - švelniai pasakė Sebastianas, dėdamas jai ranką 
ant peties. - Pastarąsias dvi savaites tave išties slėgė nežmoniš- 
ka įtampa. Sielvartas ir šokas visais atžvilgiais paveikia žmogų. - 
Ranka ant jos peties ėmė judėti, glostyti. - Nebūk sau tokia griež- 
ta. Laimė, neatsitiko nieko bloga. Tiesiog ateityje prisimink tai 
kaip perspėjimą. Na, o ką renkiesi pusryčiams? 

- Batoną, raguolį... Nesvarbu. - Ji atsitraukė nuo Sebastiano 
įpilti kavos, paskui tylomis atsisėdo prie stalo ir kramtydama 
savo pusryčius klausėsi, kaip Sebastianas skambina įvairioms 
spynų meistro rekomenduotoms signalizacijos įmonėms. 

- Tai va, - tarė jis dėdamas ragelį ir kažką brūkštelėdamas po- 
pieriaus lape. - Sakė, kad gali jūsų namuose įrengti reikiamą sis- 
temą, bet turi atvykę apžiūrėti namus, kad galėtų pasakyti kainą. 
Nori užsisakyti rytdienai? 

- Noriu, ačiū. - Staiga ji pakėlė į jį akis. - Kodėl tu man pa- 
dedi? 

— Keistas klausimas, - atsakė Sebastianas. - Sakyčiau, dėl to, 
kad tu man patinki ir aš matau, kad tau dabar nelengva. Be to, 
neabejoju, kad senelė Konstancija nė nebūtų maniusi, jog galė- 
čiau kaip nors kitaip elgtis su Eduaro dukterimi. Beje, ar nori 
pakalbėti su tuo rekomenduotu vaikinu iš Paryžiaus, kad jis at- 
važiuotų įvertinti Matiso, ar man pačiam skambinti? 

Emilija jautėsi persisotinusi po pusryčių, kurių nenorėjo. 

— Gal būtų geriau, kad tu paskambintum, nes judu kalbate 
abiem jums suprantama kalba. 

— Tvarka. Be to, tuo pačiu pasiūlyčiau jam įvertinti ir kitus 
chūteau paveikslus. Visada neblogai žinoti dviejų trijų specialistų 
nuomonę. 

— Tikrai. Be to, meno kūrinių yra ir Paryžiaus namuose, juos 
irgi reikia įvertinti. 

— Kada grįžti į Paryžių? - paklausė Sebastianas. 

— Greitai, - atsiduso ji. - Bet tu teisus, kol esu čia, reikia kuo 
daugiau nuveikti. Jei nuspręsiu pasilikti chdteau, tai bus tik pra- 
džia. 

— Manai, kad galėtum ją išlaikyti? 

— Manau, taip. Nors turint galvoje, kad galiu palikti nerakintas 
lauko duris, gal aš ir per žiopla imtis plano, kuris bet kam būtų 
didelis išbandymas. 

— Puiku, - pasakė Sebastianas, - tiesiog žinok - mielai padė- 
siu, kiek galėsiu. 

- Labai miela - aš tau labai dėkinga, - pasakė Emilija. Frufru 
cypavo prie virtuvės durų prašydamasi išleidžiama į lauką. - Bet- 
gi tu turi savo gyvenimą... 

— Turiu, - neprieštaravo jis, - bet taip jau yra, kad puiki ta- 
pyba yra mano aistra, tad man tai joks apsunkinimas. O kaip 

dėl bibliotekos? Neprieštarautum, jei surasčiau gerų retų knygų 
specialistų, kad atvykę užmestų akį į kolekciją? 

- Ačiū, ne, - suskubo atsakyti Emilija atsigręždama, - nėra 
jokios skubos, nes aš niekada tų knygų neparduosiu. Turiu pa- 
skambinti savo notaire Žerarui. Vakar popiet jis man paliko tris 
pranešimus, bet jam dar neatsakiau. 

- Kol skambinsi, žaibiškai sulakstysiu į savo gite persirengti ir 
nusimaudyti. Susitiksime. Ir nepamiršk, - priminė jis, - čia bet 
kurią minutę gali ateiti spynų meistras. 

- Ačiū tau, Sebastianai. 


Spynų meistrą nuvedusi prie paradinių durų ir palikusi, Emilija 
galiausiai pajuto malonų šiurpuliuką, kai paskambino Žerarui ir 
pasakė, kad chdteau reikalus jau suėmė į savo rankas. Sutarė su 
sekasi spynininkui, ir nuėjo į biblioteką pasimėgauti raminama 
jos atmosfera. Klaidžiodama palei lentynas, Emilija svarstė, kiek 
būtų darbo sudėti tūkstančius knygų į saugyklą, jei ji nuspręstų 
parduoti arba renovuoti pilį. 

Atkreipė dėmesį į dvi knygas, išsikišusias iš visos eilės. Ištrau- 
kė jas ir pamatė, kad tai knygos apie medžių priežiūrą. Tvarkin- 
gai įstūmusi atgal, nuėjo į virtuvę, nes išgirdo sugrikšėjus žvyrą 
artėjant Sebastiano automobiliui. 

Jis uždusęs įlėkė pro užpakalines duris. 

- Emilija! Bandžiau tau skambinti! - jis ranka persibraukė 
plaukus. - Bijau, kad tai tavo šunelį radau gulintį šalikelėje. Ji 
sunkiai sužeista, reikia skubiai vežti pas veterinarą. Atvežiau ant 
užpakalinės sėdynės. Nagi, paskubėk. 

Pašiurpusi Emilija su Sebastianu nubėgo prie automobilio ir 
įlipusi atsisėdo šalia kruvinos, vos kvėpuojančios Frufru. Sebas- 
tianas lėkė visu greičiu - ji pasakė, kur yra veterinarijos klinika La 

Krua Valmere, nuvažiuoti truko dešimt minučių. Emilija glostė 
leisgyvę Frufru sau ant kelių, jos skruostais riedėjo ašaros. 

— Išleidau rytą, - kūkčiojo ji, - paskui atvažiavo meistras ir 
pamiršau ją pasišaukti vidun. Paprastai ji nepaklysta, bet gal sekė 
paskui tavo mašiną... o jei išbėgo į kelią, tai būdama pusaklė nie- 
ko nematė atvažiuojant... O Viešpatie! Kaip galėjau ją pamiršti! 

— Emilija, Emilija, pasistenk nurimti. Gal veterinaras ją dar 
galės išgelbėti, - Sebastianas iš paskutiniųjų stengėsi kaip nors 
ją paguosti. 

Emilijai pakako vieno žvilgsnio į paniurusį veterinaro veidą, 
kad suprastų, ką jau ir taip žinojo iš savo profesinės patirties. 

— Labai užjaučiu, madmuazele, bet jai sunkiai sužaloti vidaus 
organai. Galima mėginti operuoti, bet ji sena ir silpnutė. Turbūt 
geriausia, ką galime padaryti, tai padėti jai lengviau išeiti. Juk 
turbūt pati šitaip patartumėte savo klientui, ar ne? 

- Išties, - linktelėjo nelaiminga Emilija. - Sutinku. 

Po dvidešimties minučių, paskutinįkart pabučiavusi Frufru, 
kai veterinaras suleido injekciją ir kūnelis trūktelėjo galutinai 
pasiduodamas, palaužta Emilija drebančiomis kojomis išėjo iš 
veterinarijos klinikos atsirėmusi į Sebastiano ranką. 

— Mama ją dievino, žadėjau ja pasirūpinti, ir štai... 

- Eime, mieloji, važiuokim namo, - kalbėjo Sebastianas, ves- 
damas ją į automobilį. 

Jam vairuojant Emilija sėdėjo šalia, suakmenėjusi nuo kaltės 
jausmo ir gailesčio. Abiem įžengus pro virtuvės duris, ji atsisėdo 
prie stalo ir suimta nevilties nuleido galvą ant rankų. 

— Nesugebu pasirūpinti net mažu šuneliu! Aš tikrai beviltiš- 
ka, kaip mama visada ir sakė! Nieko man neišeina, ničnieko. Ir 
dar paskutinė tokios įžymios giminės palikuonė! Kiek ji davė 
didžių žmonių, įskaitant mano tėvą, o pažiūrėk, kokia aš nie- 
kam tikusi! 

Sakytum, pajutusi, kaip ant jos išsiliejo visas motinos nusivyli- 
mas, Emilija kaip vaikas kūkčiojo įsikniaubusi į savo rankas. 

Galiausiai pakėlė akis - Sebastianas nuščiuvęs sėdėjo prie stalo 
ir Žiūrėjo į ją. 

— Būk geras, - sušuko ji, staiga susidrovėjusi savo protrūkio, - 
atleisk, aš tokia... nevykėlė! Visada tokia buvau, - išspaudė smau- 
giama gerkle. 

Sebastianas iš lėto atsistojo, apėjo stalą, pasilenkęs įsirėmė sau 
į šlaunis ir padavė jai servetėlę nusišluostyti varvančią nosį. 

— Emilija, garbės žodis, tas paveikslas, kurį dabar nupiešei, aki- 
vaizdžiai sukurtas remiantis tavo motinos požiūriu ir yra visiškai 
netikras. Tikėk netikėk, - jis nubraukė jai nuo veido užkritusią 
sruogą už ausies, - vos tave pamatęs supratau, kad tu puiki, stipri 
ir protinga moteris. Jau nesakau, kokia gražuolė. 

— Gražuolė?! - Emilija metė jam pašaipų žvilgsnį. - Klausyk, 
Sebastianai, aš labai dėkinga, kad bandai mane paguosti, bet atvi- 
ras melas mane tik žemina. Kokia aš tau gražuolė?! 

— Kiek suprantu, ir tai visada sakė motina? 

- Taip, betgi tai tiesa, - neabejodama atsakė ji. 

— Ką gi, atleisk, kad peršu savo nuomonę, bet būtent tokia 
man pasirodei tą dieną, kai pirmąkart patraukei mano akį. 
O dėl nevykėlės - tai gyvenime negirdėjau didesnės nesąmo- 
nės. Iš to, ką iki šiol mačiau, tu stebėtinai tvirtai pakėlei tai, kas 
kitus būtų įvarę į visišką neviltį. Ir dar būdama iš esmės vie- 
na. Emilija, paklausyk manęs, - įtikinėjo Sebastianas, - kad ir 
koks buvo motinos požiūris, tu jokiu būdu neturi į save žiūrėti 
jos akimis. Nes, mano miela, ji klydo. Labai klydo. Jos nebėra, 
dabar tavo eilė. Ji nebegali tavęs skaudinti - tiesiog nebeturi 
tokios galimybės. Nagi, eikš. 

Sebastianas ištiesė rankas ir prisitraukė ją sau į glėbį. Laikė 
tvirtai apkabinęs, o ji toliau kūkčiojo jam ant peties. 

— Patikėk, viskas bus gerai. Aš būsiu su tavim, jei tik norėsi. 

Ji pakėlė į jį akis. 

- Betgi tu manęs beveik nepažįsti! Kaip gali taip kalbėti? 

— Na, gerai... - susijuokė Sebastianas. - Sakyčiau, dėl to, kad 
pora pastarųjų dienų buvo pilnos dramatiškų įvykių. Neabejoju, 
jei būčiau tave sutikęs Paryžiuje ir mes būtume keliskart pava- 
karieniavę restorane, kažin ar būčiau jautęsis kompetentingas 
susidaryti nuomonę. Bet užgriuvusios bėdos kartais duoda gerų 
vaisių. Tokiais atvejais kur kas greičiau griūva barjerai, kuriems 
įveikti paprastai prireikia ne vienos savaitės. Ir man atrodo, kad 
tave suprantu. Labai norėčiau daugiau laiko būti kartu, jei tik 
man leistum. - Suėmęs už pečių atitraukė ją nuo savęs ir pakėlė 
smakrą, kad pažiūrėtų tiesiai į akis. - Emilija, suprantu, viskas at- 
sitiko labai greitai, tu įsibaiminusi, išsigandusi, tad tikrai nenoriu 
tavęs spausti. Ir, prisiekiu, to nedarysiu. Bet turiu prisipažinti - 
šią akimirką noriu tave pabučiuoti. 

Emilija nedrąsiai šyptelėjo. 

— Mane? 

— Taip, tave. Negi taip keista? - Sebastianas švelniai pamėg- 
džiojo jos balsą. - Bet nesibaimink, nepulsiu ant tavęs kaip žvė- 
ris. Tik nenoriu apsimetinėti. 

— Ačiū tau. - Emilija įsižiūrėjo jam į akis ir pati apsisprendė. Ji 
atkišo galvą ir atsargiai lūpomis prisilietė prie jo lūpų. - Ačiū tau, 
Sebastianai, už viską. Tu buvai toks geras, kad... 

Jis suėmė jos veidą delnais ir pabučiavo, paskui staiga susigrie- 
bė ir atšlijo. 

— Klausyk, - pasakė imdamas į saują jos pirštus ir sunerdamas 
su savaisiais, - būk gera, noriu žinoti, kaip dėl šito jautiesi. Ne- 
manyk, kad noriu pasinaudoti proga. Tu sutrikusi, įsivaizduoju, 
kad gal nelabai susivoki, ką iš tikro jauti, dėl to... 

— Nebijok, Sebastianai, - dabar atėjo Emilijos eilė jį raminti. — 
Puikiai žinau, ką darau. Kaip sakei, aš didelė mergaitė. Tikrai ne- 
sijaudink. 

— Tada gerai, taip ir žinosiu, - švelniai atsakė jis. 

Vėl apglėbta Sebastiano, Emilija juto, kaip jo švelnumas pama- 
žu tirpdo jos skausmą. Ir pasidavė tam švelnumui. 


"Paryžius, 1999, sausis. 
"Po devynių mėnesių 

rūpestingų elegantiškų paryžiečių kilnoja manikiūro išdailintas 
rankutes, siūlydamos kainą už įstabų geltonų kaip saulė deiman- 
tų vėrinį ir prie jo pritaikytus auskarus. Ji užmetė akį į katalogą, 
kurio paraštėje buvo brūkštelėjusi skaičius, ir pamatė, kad, jos 
spėjimu, kaina išaugo jau beveik dvylika milijonų frankų. 

Per tolesnes kelias savaites visas Paryžiaus namuose buvęs tur- 
tas, išskyrus kelis paveikslus ir vertingiausius baldus, kuriuos ji 
nusprendė pasilaikyti sau ir paskui laivu parsisiųsti į chdteau, tu- 
rėjo būti taip pat parduotas aukcione. Namai jau buvo parduoti 
ir į juos turėjo netrukus įsikelti naujieji gyventojai. 

Pajutusi spustelint kairę ranką ji atsigręžė. 

— Na, kaip tu? - sukuždėjo Sebastianas. 

Ji dėkingai linktelėjo jam už supratingumą, kad štai jai tenka 
žiūrėti, kaip iš varžytynių paleidžiamos jos motinos brangeny- 
bės. Už jas surinkti pinigai turėjo padengti didžiąją dalį Valerijos 
prisiaugintų palūkanų, o už Paryžiaus namus gautos lėšos turė- 
jo likti Emilijai pradėti ch4teau renovaciją. O ir Matiso auten- 

tiškumas buvo patvirtintas su Sebastiano pagalba. Jis akimirks- 
niu rado privatų klientą ir šis išdidžiai įteikė jai penkių milijonų 
frankų čekį. 

— Kaip apmaudu, kad Matisas nepasirašė ant tos drobės. Ji būtų 
buvusi mažiausiai treja tiek verta, - atsiduso Sebastianas. 

Emilija akies kampeliu dirstelėjo į Sebastianą, su smagiu su- 
sidomėjimu stebintį, kaip vyksta karštligiška kova dėl vėrinio. Ji 
dažnai pagaudavo save žiūrinčią į jį su nuostaba ir susižavėjimu, 
kad jis atėjo į jos gyvenimą ir neatšaukiamai jį permainė. 

Jis išgelbėjo ją. Viskas pasikeitė; ji jautėsi lyg pabudusi iš ilgo 
slogaus sapno ir įžengusi į saulės spindulių nužertą plotą. Pirmo- 
siomis savaitėmis buvo užsisklendusi, negalėjo patikėti jo jaus- 
mais, bijodama, kad kiekvieną minutę jis gali išnykti ir palikti ją 
vieną, tačiau iš jo sklindanti neblėstanti šiluma galiausiai sutru- 
pino visus ledus. Ir dabar, po devynių mėnesių, ji šildėsi jo meilės 
spinduliuose, pražydusi kaip suvytęs augalas, staiga gavęs drė- 
gmės. Jos žvilgsnyje jau nebebuvo nevilties žiūrint į savo atspindį 
veidrodyje; dabar ji matė, kad akys spindi, oda švyti sklindant 
naujai šviesai iš vidaus... kartais Emilija net galvodavo, kad gali 
būti laikoma dailia. 

Negana to, Sebastianas pasirodė esąs nuostabus pagalbininkas 
organizuojant milžiniškus darbus de la Martinjerų dvare. Nors jie 
ne visada būdavo kartu, mat Sebastianas nuolat buvo kelyje tarp 
Prancūzijos ir savo verslo Anglijoje, jis kiek galėdamas pagelbėjo 
jai įvertinant ir iškraustant Paryžiaus namų vertybes. O paskui pa- 
dėjo Emilijai susigaudyti klausantis ch4teau užgriuvusių matinin- 
kų, architektų, inžinierių postringavimų ir susidaryti nuomonę, ką 
iš tikrųjų reikia renovuoti ir kiek tai galėtų kainuoti. 

Emilija jautė, kad vis labiau pasikliauja Sebastianu, - ne tik jo 
jausmais, bet ir patarimais dėl praktinių reikalų, finansinių brūz- 
gynų, per kuriuos jai teko brautis. Nebuvo taip, kad jai atrodytų 

visai neįkandami tie nesibaigiantys popieriai, kuriuos gaudavo iš 
Žeraro, ir jo pasiūlymai, kaip investuoti pinigus, kai jų nubyrėda- 
vo; veikiau jai, kaip ir tėvui, tiesiog tai buvo neįdomu. Turėdama 
tiek, kad galėtų visiškai renovuoti pilį ir turėtų iš ko gyventi atei- 
tyje, ji nebesirūpino, kaip leidžiami tie pinigai. Emilija buvo per 
daug laiminga, kad tuo rūpintųsi. 

Girdėdama, kad aukciono dalyvių pasiūlymai perkopė 1 200 000 
frankų sumą, kurios buvo tikimasi už vėrinį ir auskarus, Emilija 
davė sau žodį, kad dabar, kai Paryžiaus namai nebėra jos nuosa- 
vybė, ji susės su Sebastianu ir aptars finansinius reikalus. Žinojo, 
kad pati turi laikyti vadžias rankose, bet apie šiuos dalykus Se- 
bastianas kur kas geriau nusimanė nei ji. Be to, ji įprato besąly- 
giškai juo pasitikėti. Iki šiol jis nė karto jos nenuvylė. 

Trinktelėjo aukciono skelbėjo plaktukas. Sebastianas jai nusi- 
šypsojo. 

- Oho, trimis šimtais tūkstančių frankų daugiau, negu tikėjo- 
mės. Sveikinu, mieloji, - jis švelniai pabučiavo ją į skruostą. 

— Ačiū tau. 

Paskui ji žiūrėjo, kaip aukcionierius parodo paprastą kreminių 
perlų vėrinį ir prie jo pritaikytus auskarus, ir staiga Emilijai gerk- 
lėje pasidarė kartu. Ji nunėrė galvą, nepajėgdama žiūrėti. 

Sebastianas kaipmat tai pastebėjo. 

— Emilija, kas nutiko? 

— Mano motina visą gyvenimą tuos perlus nešiojo kone kas- 
dien. Man... atleisk. 

Emilija atsistojo ir pasuko prie durų, paskui ėmė ieškoti damų 
kambario. Susmukusi ant unitazo dangčio, apkvaitusi, tąsoma 
šleikštulio įrėmė galvą į rankas - pati nustebo, kad ją šitaip pavei- 
kė tų perlų vaizdas. Iki šiol perleisdama kitiems motinos daiktus 
ji nepatyrė jokių emocijų. Nebuvo ko labai gedėti, tad juto tik 
palengvėjimą galiausiai išsivadavusi iš praeities. 

Emilija pakėlė akis į drožinėtas ąžuolines tualeto duris. Gal 
ji per daug smerkė Maman? Šiaip ar taip, Valerija niekada jos 
fiziškai neskriaudė. Tai, kad ji jautėsi svetimkūnis motinos pa- 
saulyje, - geriausiu atveju jo priedėlis, bet toli gražu ne centras, - 
savaime dar nereiškė, kad jos motina buvo blogas žmogus. Vale- 
rijos pasaulio centras buvo Valerija, ir ten paprasčiausiai nebuvo 
vietos niekam kitam. 

Ir... kai ji labai susirgo ir sulaukus trylikos jai atsitiko baisus 
dalykas, tai įvyko ne dėl žiaurumo. Tiesiog motinai vėl nepavyko 
jos pastebėti. 

Ji atsistojo, išėjo iš kabinos ir apsišlakstė veidą vandeniu. 

- Ji darė viską, ką galėjo. Turi jai atleisti, - pasakė Emilija at- 
spindžiui veidrodyje. - Turi eiti savo keliu. 

Keliskart giliai įkvėpusi ir iškvėpusi, Emilija išėjo iš damų 
kambario ir rado koridoriuje lūkuriuojantį Sebastianą. 

— Atsigavai? - sunerimęs paklausė ją apglėbdamas. 

- Šiek tiek. Buvo pasidarę silpna, bet jau geriau. 

— Brangioji, nuotaikai sugadinti kiekvienam užtektų šio regi- 
nio, - pasakė jis rodydamas aukciono salę, - kai tie maitvanagiai 
tąso tavo motinos gyvenimo liekanas. Kodėl tau ko nors neuž- 
kandus? Nėra ko daugiau čia būti ir varyti sau dar didesnį liū- 
desį. 

- Išties, mielai užkąsčiau, - dėkinga atsakė Emilija. 

Pūtė žvarbus sausio vėjas, ir Sebastianas nusivedė ją Paryžiaus 
gatve, kaip sakė, į jam žinomą restoraną. 

- Jis gal kiek prasčiokiškas, bet ten pasakiška bouillabaisse', o 
tokią šaltą dieną ji labai tinka. 

Juodviem susėdus prie kaimiško stalo, į ragą sušalusi Emilija 
dėkinga ėmė mėgautis šalia užkurto židinio šiluma. Sebastianas 


* aštri žuvienė (pranc.). 

užsakė žuvienės ir paėmęs Emilijos rankas ėmė trinti šildyda- 
mas. 

- Galima pasidžiaugti bent tuo, kad visas šis procesas beveik 
baigtas ir, tikėkimės, jau galėsi susitelkti ne į praeitį, o į ateitį. 

- To nebūčiau įstengusi be tavęs, Sebastianai. Ačiū, aš už viską 
tau labai dėkinga, - Emilijos akyse sužibo ašaros. 

— Man tai buvo vienas malonumas, - atsakė jis nedvejoda- 
mas. - Galbūt dabar kaip tik pribrendo laikas pakalbėti apie 
mūsų ateitį. 

Išgirdus šiuos jo žodžius Emilijai krūtinėje ėmė tankiau plakti 
širdis. Ji turėjo tiek daug darbo aiškindamasi su praeitimi, kad 
tiesiog diena po dienos ėmė gyventi šia akimirka. Be to, nelabai 
drįso žvilgčioti į ateitį, nes sunkiai įsivaizdavo, kaip Sebastianas 
mato jų santykių eigą, ir pernelyg netvirtai jautėsi, kad jo pa- 
klaustų. Tylomis sėdėdama laukė, ką jis sakys toliau. 

— Tu gi žinai, Emilija, mano verslas yra Anglijoje. Čia būdamas 
per šiuos mėnesius viską dariau, kad jis judėtų, bet, turiu pripa- 
žinti, išleidau jį iš akių. 

— Ak, tai aš kalta, - pertraukė jį Emilija, pajutusi sąžinės prie- 
kaištus. - Tu tiek dėl manęs padarei, o tavo reikalai nukentėjo. 

— Na, nėra taip baisu, - nuramino jis, - bet man išties reikia 
pagalvoti apie grįžimą ir labiau atsidėti verslui - skirti daugiau 
laiko, smarkiau pakrutinti smegenis ir būti arčiau jo. 

— Suprantu... - jos balsas prislopo, tarsi susigėrė į Sebastiano 
užuominą. Jis padėjo jai ištverti labai sunkų gyvenimo laikotarpį. 
Gal jis numano, kad blogiausia jau praėjo, ir jaučiasi jai neberei- 
kalingas? Emilijai nudiegė po duobute. 

Visas jos mintis turėjo išduoti akys - Sebastianas paėmė jos 
ranką ir pabučiavo. 

- Paikutė. Matau, ką galvoji. Taip, aš išties nieko nelaukdamas 
turiu grįžti į Angliją, bet neketinu tavęs čia palikti. 

- O tai... ką tu galvoji? 

— Kad tu turi keliauti su manimi, Emilija. 

- Į Angliją? 

- Taip, į Angliją. Beje, ar moki angliškai? Nė nenutuokiu, juk 
mes visą laiką kalbamės prancūziškai, - nusišypsojo. 

Ji linktelėjo: 

- Žinoma, moku. Mama būtinai to reikalavo, o Paryžiaus kli- 
nikoje turėjau klientų anglų. 

- Puiku, tai labai pravers. Tad gal galėtum bent kurį laiką pa- 
būti pas mane. Tavo butą Paryžiuje lengvai galima išnuomoti, o 
tu kartu su manimi galėsi mėgautis degustuodama alų ir Jorkšy- 
ro pudingą". 

- O kaipgi chdteau? Juk man būtinai reikia būti čia ir prižiūrėti 
darbus, - suabejojo ji. 

— Na ką, prasidėjus renovacijai tie namai kelis mėnesius virs 
statybų aikštele. Reikės pakeisti visą elektros instaliaciją ir kana- 
lizaciją, o dar stogo perdengimas. Tu negali ten gyventi, kol vyks 
šie darbai, ypač Žiemos mėnesiais. Pilis tiesiog bus negyvenama. 
Tu gali apsistoti savo Paryžiaus bute ir važinėti į Gaseną, bet iš 
britų oro uostų beveik taip pat greitai gali nuskristi į Nicą. Vadi- 
nasi, mes galėtume būti kartu. Jei tik... - jis pažvelgė tiesiai jai į 
akis, - tu šito nori. 

- Aš tik... 

Sebastianas užbėgo jai už akių: 

- Išties, kodėl tau apie tai nepagalvojus? Man atrodo, apsisto- 
jus Anglijoje tau nereikėtų perkūniškai vargti kaip man lakstant 
pirmyn atgal. Bet čia tik tu gali spręsti, Emilija. Ir jei nuspręsi 
pasilikti čia, Prancūzijoje, visiškai tave suprasiu. 

- Bet... - Emilija negalėjo rasti reikiamų žodžių. Ar jis nori, 


* Bemielės tešlos pyragas, apvarvintas aukščiau kepamo mėsos kepsnio sultimis. 

kad ji nuolat apsigyventų Anglijoje? O gal tik kol bus renovuo- 
jama chūteau? 

— Emilija, - atsiduso Sebastianas, - tu man kaip atversta 
knyga. Tai, ką siūlau, yra ne tiek praktinis planas, kiek jausmų 
išraiška. Aš tave myliu. Noriu su tavimi praleisti visą savo gy- 
venimą. Kur ir kaip vyks tas gyvenimas - atėjus metui į šiuos 
klausimus atsakysime kartu. Bet norėčiau tavęs dar kai ko pa- 
klausti... 

Sebastianas kažką apčiuopė švarko kišenėje ir ištraukė dėžutę. 
Jam atidarius joje pasirodė besąs žiedas su safyru. 

— Noriu tavęs paklausti: ar tekėsi už manęs? 

— Ką? 

Sebastianas užvertė akis. 

— Būk gera, nesibaisėk. Tai turėtų būti romantiška akimirka, 
o tu turėtum deramai atsakyti. 

— Atleisk, aš tiesiog priblokšta, štai ir viskas. Man tai netikė- 
ta. - Emilijos akys staiga patvino ašaromis. - Tu rimtai? - pa- 
klausė žiūrėdama jam į akis. 

- Garbės žodis! - Sebastianas atsiduso. - Aišku, rimtai. Ži- 
nai, aš ne kasdien prašau moterų už manęs ištekėti ir dovanoju 
žiedus. 

— Bet juk mes dar tiek nedaug vienas kitą pažįstame. 

— Emilija, pastaruosius devynis mėnesius mes rytą vakarą kar- 
tu. Kartu dirbome, miegojome, valgėme, kalbėjomės. Bet... - Se- 
bastiano žvilgsnis apsiniaukė, - jei tu dėl manęs abejoji, žinoma, 
suprasiu. 

— Ne ne! - Emilija mėgino atsitokėti. - Sebastianai, tu nuosta- 
bus ir aš... tave myliu. Jei tu rimtai kalbi, tada... taip. 

- Tikrai? - Žiedas tebebuvo Sebastiano rankoje. 

— Taip, sutinku, - atsakė Emilija. 

- Tada aš, - tarė Sebastianas, - esu laimingiausias žmogus. 


Levandų sodas 83 


Emilija įsižiūrėjo į žiedą sau ant rankos. 

- Žavingas, - atsikvėpė su palengvėjimu. 

- Tai buvo mano senelės sužadėtuvių žiedas. Ir man jis atrodo 
gana dailus, bet, aišku, ne toks prašmatnus, kaip tie kumščio dy- 
džio akmenys, kuriuos mėgo tavo motina. Beje, tikrai neįsižeisiu, 
jei norėsi pasilaikyti mergautinę pavardę, - pridūrė jis gurkštelė- 
damas vyno. - Juk, šiaip ar taip, tu paskutinė iš de la Martinjerų. 

Apie tai Emilija niekada nebuvo pagalvojusi. 

— Oi, tikrai nežinau, - pasakė jusdama, kaip sklaidosi ką tik 
patirto įvykio rimtis, užleisdama vietą pasigėrėjimui ir palaimai. 

- Savaime aišku, - mėgino ją raminti Sebastianas, o tuo tarpu 
jiems buvo patiekta žuvienė. - Atleisk, kad tave taip bombarduo- 
ju, tiesiog jau seniai apie tai mąsčiau. O gal turi kokių minčių, 
kur galėtume susijungti santuokos saitais? 

- Dar ne - bet gal kur nors Prancūzijoje, jei tu nieko prieš, - 
pridūrė ji greitakalbe, - ir labai kukliai. 

— Kaip tik taip ir norėjau siūlyti. O kada? 

Emilija truktelėjo pečiais. 

— Man nesvarbu - o tau? 

- Mano galva, kuo greičiau, tuo geriau, - pareiškė Sebastia- 
nas. - Svarsčiau, kaip būtų nuostabu grįžti į Angliją lydimam 
savo naujosios žmonos. Ir, jei norėtum kukliai susituokti Pran- 
cūzijoje, tai gal galėtume po kokių poros savaičių, Paryžiuje? 


Po kelių dienų Emilija nuvyko į pilį pažiūrėti, kaip baldai kraus- 
tomi į sandėlį. Kai susituoks ir po vestuvių išvažiuos į Jorkšyrą, 
iki prasidedant renovacijai grįš organizuoti bibliotekos pakavi- 
mo ir išgabenimo. Sebastianas išskrido į Angliją pasiimti gimi- 
mo liudijimo, kurį reikėjo pateikti su kitais dokumentais norint 
susituokti Prancūzijoje. 

Jai pavyko šešiems mėnesiams išnuomoti savo butą Paryžiuje, 

paskui sukandusi dantis paskambino veterinarijos klinikos savi- 
ninkui Leonui ir pasakė, kad nebegrįš į darbą. 

— Mums labai gaila jūsų netekti, - pasakė Leonas. - Jūsų pasi- 
ges ir pacientai. Jei kada norėsite grįžti, prašom pranešti - lauk- 
sime. Linkiu šeimyninės santarvės ir gražaus naujo gyvenimo 
Anglijoje. Labai džiaugiuosi, kad radote savo laimę - jūs nusipel- 
note jos, Emilija. 

Emilija matė nustebinusi tuos kelis draugus, kuriems pasakė 
apie savo sprendimą viską mesti ir paklusti širdies balsui, šau- 
kiančiam į Angliją. Jos draugė Sabrina iš universiteto studijų lai- 
kų sakė: 

— Visiškai nepanašu į tave - taip skubiai apsispręsti. Tikiuosi, 
pakviesi į vestuves ir pagaliau išvysiu tave pagrobusį riterį spin- 
dinčiais šarvais. 

— Mes nieko nekviečiame, būsim tik Sebastianas, aš ir liudi- 
ninkai. Aš taip nusprendžiau. 

— Keistuolė tu, Emilija, - nusivylusi atsiduso Sabrina. - Tikėjau- 
si, kad bus didelė puota. Na, ką, neišnyk iš akiračio, ir sėkmės. 

Emilijai artinantis prie pilies, Margo jau laukė prie paradinių 
durų, aiškiai kreiva akimi nužiūrinėdama perkraustymo įmonės 
darbininkus, velkančius į sunkvežimį Liudviko XIV laikų spintą 
ir trapius paauksuotus veidrodžius. 

- Prašiau, kad būtų atsargūs, bet jie jau nubraukė vienos bran- 
gios komodos kampą. 

— Be abejo, nėra ko tikėtis, kad niekas nenukentės, - truktelėjo 
pečiais Emilija. - Margo, turiu kai ką pasakyti. - Ji šypsodamasi 
ištiesė ranką, rodydama sužadėtuvių žiedą. - Aš išteku. 

- Ištekate? - Margo veide pasirodė nuostaba. - Už ko? 

- Aišku, už Sebastiano. 

— Aišku, - linktelėjo Margo. - Bet kaip greitai, madmuazele. 
Pažįstate jį tik kelis mėnesius. Ir nė kiek neabejojate? 

— Ne. Aš jį myliu, Margo, jis man toks geras. 

- Tikrai. - Margo priėjo ir pabučiavo Emiliją į abu skruos- 
tus. - Tada nepaprastai dėl jūsų džiaugiuosi. Gerai, kad jumis kas 
nors rūpinsis. 

— Dėkoju už gerus žodžius. 

- Atleiskite, jau turiu eiti. Išjudinus baldus viršutiniuose kam- 
bariuose kilo tikra dulkių audra. Pasimatysime vėliau, madmua- 
zele. 

Papietavusi ir matydama, kad kraustant daiktus iš jos bus ma- 
žai naudos, ir jausdama, kad verčiau apskritai nematyti šios ope- 
racijos, Emilija nužingsniavo į Žano ir Žako namuką pasakyti 
apie savo vedybas. Pakeliui į netoliese esantį vynuogyną sumojo 
turinti juos nuraminti, kad prasidėjus naujam gyvenimui jai ne 
mažiau nei pilies renovacija rūpės ir cave. 

Žanas būtinai norėjo atkimšti butelį šampano, gautą iš vieno 
draugo vynininko. 

— Man reikėjo dingsties jį atkimšti, - pasakė šypsodamasis, kar- 
tu suja eidamas į šiltą svetainę, kurioje Žakas knapsėjo prie židinio 
supamojoje kėdėje. - Tėti, Emilija atnešė gerų naujienų! Ji išteka. 

Žakas pramerkęs vieną akį apsnūdęs dėbtelėjo į Emiliją. 

- Girdi, tėveli? Emilija išteka. - Žanas pašnibždomis Emilijai 
pridūrė: - Vėl sugriebė bjaurus bronchitas. Žiemą visada jį pasi- 
gauna. 

- Girdžiu. - Žakas pramerkė kitą akį. - Už ko? 

- Už jaunojo anglo, kurį sutikome, kai Emilija buvo atsivedusi 
į vynuogyną. Tai Sebastianas... - Žanas į ją dirstelėjo žvilgsniu 
klausdamas pavardės. 

- Keradersas, - užbaigė Emilija. - Jis kilęs iš Jorkšyro grafystės 
Anglijoje. Aš ten persikelsiu po vestuvių. Bet tik trumpam, kol 
bus renovuojama pilis, be to, dažnai čia atvažiuosiu, - tvirtu bal- 
su pridūrė Emilija. 

— Sakote, Keradersas? - Žakui staiga išlakstė miegai. - Iš Jork- 
šyro? 

- Taip, tėveli, - patvirtino Žanas. 

Žakas papurtė galvą, lyg norėdamas išbaidyti miegus. 

- Žinoma, tai sutapimas, bet prieš daugelį metų pažinojau kai 
ką iš Jorkšyro Keradersų. 

— Ką tu sakai, tėti — iš kurgi? - paklausė Žanas. 

— Per karą pas mane gyveno Konstancija Keraders, - pasakė 
Žakas. 

— Tai jo senelės vardas! Sebastianas man sakė, kad ji anuomet 
buvo pas mus, Prancūzijoje. - Jusdama jaudulio šiurpuliuką ji 
pridūrė: - Aš mūviu jos sužadėtuvių žiedą. - Ir ištiesė ranką Ža- 
kui, o šis ėmė įdėmiai apžiūrinėti. 

- Taip, tai jos žiedas. - Žakas įsmeigė akis į Emiliją - nuostaba 
jose buvo sumišusi su begale kitų jausmų. - Jūs ištekate už Kons- 
tancijos anūko? 

— Taip, už jo. 

- O Viešpatie! - Žakas kelnių kišenėje pagrabaliojo nosinės. - 
Negaliu patikėti. Konstancija... 

- Tu ją pažinojai, tėveli? - Žanas buvo ne mažiau nustebęs 
negu Emilija. 

— Kuo puikiausiai. Ji daugelį mėnesių gyveno šiame namelyje. 
Ji buvo... - Žakas sunkiai nurijo gumulą gerklėje, - didelės ir drą- 
sios širdies moteris. Ar ji dar gyva? - ašarotose mėlynose jo akyse 
blykstelėjo vilties spindulėlis. 

- Deja, ne. Mirė prieš kokių porą metų, - pasakė Emilija. - 
Žakai, kaip Konstancija Keraders apsigyveno pas jus? Galite pa- 
pasakoti? 

Žakas ilgai žiūrėjo į tuštumą, galiausiai paniręs į savo mintis 
užsimerkė. 

- Tėveli, išgersi šampano? - Žanas pasiūlė tėvui taurę. 

Žakas paėmė drebančia ranka ir gurkštelėjo - buvo matyti, 
kad stengiasi suvaikyti užgriuvusias mintis. Jis paklausė: 

- Kaip sutikote šitą žmogų, Emilija, Konstancijos anūką? 

- Prieš pat mirtį Konstancija Sebastianui papasakojo apie savo 
gyvenimą okupuotoje Prancūzijoje. Čia jis aptiko mūsų šeimai 
priklausančią pilį ir atvyko sužinoti daugiau, - paaiškino Emi- 
lija. - Bet jis, kaip ir aš, labai mažai žino, kodėl ji čia gyveno. 
Mums abiem būtų malonu sužinoti. 

Žakas atsiduso. 

- Tai ilga istorija. Ir tokia, kad niekada nemaniau jos pasakoti. 

- Būkite geras, Žakai, - ėmė maldauti Emilija, - būtų puiku ją 
išgirsti. Kasdien vis labiau matau, kiek mažai težinau, ypač apie 
savo tėvą. 

— Eduaras buvo nuostabus žmogus. Už drąsą ir pasiaukoja- 
mą tarnystę Prancūzijai buvo apdovanotas Išlaisvinimo ordinu, 
bet... - Žakas liūdnai truktelėjo pečiais, - atsisakė apdovanojimą 
priimti. Manė, kad kiti jo labiau nusipelnė. 

- Būkite geras, Žakai, gal jau galėtumėte pradėti? - kurstė jį 
Emilija. - Šiaip ar taip, aš juk ruošiuosi tekėti už Konstancijos 
Keraders vaikaičio, tad man svarbu Žinoti apie mus siejančią pra- 
eitį. 

- Tikra tiesa. Jūs turite tai žinoti. Juk tai jūsų šeimos istorija. 
Tik nuo ko pradėti?.. - Žakas įsmeigė akis į tolumą ieškodamas 
atsakymo. - Taigi, - galiausiai prabilo, - pradėsiu nuo Konstan- 
cijos. Gana daug apie ją žinau. - Jis nusišypsojo. - Ilgais vaka- 
rais po šių namų stogu ji dažnai pasakodavo apie savo gyvenimą 
Anglijoje. Ir kaip atsidūrė Prancūzijoje... 


O, kad išvysčiau 


O, kad išvysčiau sodrų 

Raudonį rožių išsiskleidusių žiedų. 
O, kad išvysčiau saulės atspindį, 
Sušvitusį mėnulio sidabru. 


O, kad išvysčiau mėlynas 

Gelmes audringo vandenyno. 

O, kad išvysčiau raibas plunksnas 
Plasnojančio erelio virš kalnyno. 


O, kad išvysčiau kekę 

Ant vynmedžio šakelės purpurinę. 
O, kad išvysčiau paauksuotą 
Vasarvidžio dangaus žydrynę. 


O, kad išvysčiau branduolį 
Traškaus įtrūkusio kaštono. 
O, kad išvysčiau šypsnį 
Veidų aplink mane malonų. 


Sofija de la Martinjer 
1927, devynerių metų 


Įondonas, 1943, kovas 


Konstancija Keraders atplėšė paprastą rudą voką, kurį rado ant 
stalo atėjusi į darbą, ir perskaitė laišką. Jame buvo kviečiama 
popiet ateiti pasikalbėti į Karo ministerijos 505a kabinetą. Nusi- 
vilkdama paltą galvojo, kad ją turbūt su kuo nors supainiojo. Ją 
visiškai tenkino raštvedės (arba plunksnagraužės, kaip raštinės 
darbuotojai buvo nepiktai pravardžiuojami MI5') pareigos ir ji 
neturėjo jokių minčių dėl darbo kur nors kitur. Perėjusi žmonių 
knibždančią patalpą, ji pabeldė į savo viršininkės duris. 

- Įeikite. 

— Atleiskite, kad trukdau, panele Kavendiš, bet gavau laišką, 
šiandien kviečiantį pokalbio į Karo ministeriją. Norėjau paklaus- 
ti - gal žinote, dėl ko? 

— Ne mūsų reikalas klausinėti, - burbtelėjo panelė Kavendiš, 
mestelėdama jai žvilgsnį nuo segtuvais nukrauto stalo. - Neabe- 
joju, viskas bus paaiškinta, kai nueisite pokalbio. 

- Bet... - Konė prikando lūpą. - Tikiuosi, jūs patenkinta mano 
darbu. 

- Taip, ponia Keraders, patenkinta. Patariu jums visus klausi- 
mus pasilaikyti sau iki šiandienos popietės. 


* Britų karinės žvalgybos tarnyba. 

— Tad turėsiu ten eiti? 

— Be abejo. Tiek norėjote sužinoti? 

— Taip, ačiū. - Konė uždarė sau už nugaros duris, grįžo prie 
savo stalo ir atsisėdusi suprato, kad viskas už ją jau nuspręsta. 

Popiet, vedama požeminių koridorių labirintais Karo minis- 
terijos pusrūsyje, kur buvo britų vyriausybės karinių operacijų 
lopšys, Konė suvokė, kad tai nebus paprastas pokalbis. Ji buvo 
įvesta į skurdų kabinetuką, jame stovėjo stalas ir dvi kėdės. 

— Gerą dieną, ponia Keraders. Mano pavardė Poteris. - Nuo 
stalo pakilo kūningas pusamžis vyriškis ir per stalą ištiesė jai ran- 
ką pasisveikinti. - Malonėkite atsisėsti. 

— Dėkoju. 

— Man sakė, kad jūs laisvai kalbate prancūziškai. Ar tikrai? 

— Taip, sere. 

— Tad neprieštarausite, jei trumpas mūsų pokalbis toliau vyks 
prancūzų kalba? 

— Ne... non, - sutiko Konė, pereidama prie kitos kalbos. 

— Taigi, prašom pasakyti, iš kur taip gerai mokate prancūziš- 
kai, - pasiteiravo ponas Poteris. 

— Mano motina yra prancūzė, 0 jos sesuo, mano teta, Sen Ra- 
faelyje turi namus, ten aš visą gyvenimą kasmet vasarodavau. 

— Tad turite Prancūzijai švelnių jausmų? 

— Be abejo. Jaučiuosi tiek pat prancūzė, kiek ir britė, nors esu 
gimusi Anglijoje. 

Skvarbus pono Poterio žvilgsnis užkliuvo už tankių kaštoninių 
Konės plaukų, rudų akių ir tvirto gališko sudėjimo. 

- Išties atrodote kaip prancūzė. Jūsų byloje radau, kad dar ir 
studijavote prancūzų kultūrą Sorbonoje. 

- Taip, trejus metus gyvenau Paryžiuje. Kiekviena akimirka 
ten man buvo tikra palaima, - šypsodamasi pridūrė Konė. 

— Kodėl baigusi studijas nusprendėte grįžti į Angliją? 

— Grįžau ištekėti už savo vaikystės meilės. 

— Viskas aišku, - tarė ponas Poteris. - O šiuo metu esate įsikū- 
rusi Jorkšyre? 

- Taip, savo vyro dvare Šiaurės Jorkšyro tyrlaukiuose. Bet, ka- 
dangi dirbu Vaithole, šiuo metu gyvenu mūsų bute mieste. Mano 
vyras užsienyje, Šiaurės Afrikoje. 

- Jis škotų gvardijos pulko kapitonas? 

— Taip, - patvirtino Konė. - Bet šiuo metu dingęs be žinios 
karo lauke. 

— Girdėjau. Priimkite užuojautą. Dar neturite vaikų? - paklau- 
sė ponas Poteris. 

— Ne. Karas neleido, - niūriai atsiduso Konė. - Mes buvome su- 
situokę tik kelias savaites, kai Lorensas gavo šaukimą. Tad, užuot 
sėdėjusi Jorkšyre ir mezgusi kojines, nusprendžiau patraukti į 
pietus ir susirasti kokios naudingos veiklos, kad užsimirščiau. 

— Arjūs tikra patriotė, ponia Kavendiš? 

— Taip, pone Poteri, - kamantinėjama Konė kilstelėjo antakį. 

- Ar esate pasiryžusi atiduoti gyvybę už šalis, kurias mylite? 

— Taip, jei reikės. 

— Girdėjau, esate taikli šaulė, - toliau klausinėjo ponas Poteris. 

Konė į jį žvilgtelėjo nustebusi. | 

— Nepasakyčiau, nors ankstyvoje jaunystėje išties esu šaudžiusi 
vyro dvare. 

— Ar save galėtumėte pavadinti nutrūktgalve? 

- Niekada apie tai negalvojau, - sumikčiojo Konė, stengdama- 
si kuo aiškiau atsakyti į tokius neįprastus klausimus, - bet išties 
mėgstu pramogas atvirame ore. 

- Ir esate puikios sveikatos? 

- Ačiū Dievui, negaliu skystis. 

- Dėkoju, ponia Keraders. - Ponas Poteris spragtelėjo į užvers- 
tą bylą. Paskui atsistojo. - Mes susisieksime. Laimingai. 

Jis ištiesė ranką ir Konė ją paspaudė. 

- Dėkoju. Sudie, - atsakė nustebusi, kad pokalbis taip staiga 
baigėsi, ir neišmanydama, kaip toliau elgtis. 

Iš troškaus pusrūsio Konė ištrūko į pavasarišką judrios Lon- 
dono gatvės orą. Grįždama į savo darbovietę, pakėlusi galvą žvel- 
gė į balionų užtvarą, grėsmingai kybančią Londono padangėje. Ir 
ėmė svarstyti, dėl ko buvo iškviesta susitikti su žmogumi Poterio 
pavarde. 

Po trijų dienų Konei vėl teko prisėsti 505a kabinete po akis 
pjaunančiomis lempomis. Ją toliau kamantinėjo: ar ji nebloguo- 
ja važiuodama, skrisdama lėktuvu, kaip miega, ar orientuojasi 
Prancūzijos geležinkelių sistemoje, ar žino Paryžiaus planą?.. 

Nors niekas nepasakė, kokia užduotis jai numatoma, Konė 
pradėjo kai ką numanyti. Tą vakarą ji grįžo į savo butą prie Slou- 
no aikštės mąstydama, kad, jei šiandien ji pasirodė tinkama, gy- 
venimas turėtų visiškai pasikeisti. 


— Taigi, ponia Keraders, mes vėl susitikome. Prašom sėsti. 

Konė pastebėjo, kad ponas Poteris šiandien gerokai minkštes- 
nis. Kalbą pradėjo šyptelėdamas. 

— Neabejoju, ponia Keraders, greičiausiai numanote, dėl ko čia 
esate. 

— Taip, - atsakė ji, - regis, manote, kad tikčiau tam tikram dar- 
bui Prancūzijoje. 

- Kaip tik taip. Manau, dirbdama MI5 turėjote girdėti apie F 
skyrių ir Specialiųjų operacijų tarnybą? - paklausė jis. 

- Taip, per mano rankas ėjo tokių bylų, - patvirtino Konė. - 
Bet man reikėjo tik patikrinti abejonių keliančių merginų duo- 
menis. 


* Angl. Special Operations Executive (SOE). 

— Kaip ir jus mes tikrinome pastarąsias kelias dienas, - pa- 
sakė ponas Poteris. - Ir nekilo jokių abejonių. Dabar esame 
įsitikinę - jūs tinkama tapti mūsų SOE būrio nare. Tačiau, po- 
nia Keraders, iki šiol kalba sukosi tik apie tai, ar Britanijoje ir 
Prancūzijoje mes galime jumis pasitikėti, - bet yra ir labai realus 
mirties pavojus. - Pono Poterio veidas surimtėjo. - Ką jūs apie 
tai galvojate? 

Konė, jau pirmiau supratusi, ko bus klausiama, savaitę kan- 
kinosi, per bemieges naktis svarstydama tokį klausimą ir savo 
atsakymą. 

— Pone Poteri, aš tvirtai tikiu tuo, už ką kovoja Sąjunginin- 
kai. Ir viską padarysiu, kad niekada jūsų neapvilčiau. Kita vertus, 
suprantu, kad iki šiol gyvenime nepatyriau išmėginimų, kurių 
pakaktų atsakyti į šį klausimą. Man dvidešimt penkeri, tokiuose 
reikaluose neturiu jokios patirties ir dar labai nedaug žinau apie 
save pačią ir gyvenimą. 

— Vertinu apgalvotą jūsų požiūrį į save, ponia Keraders, bet 
norėčiau patikinti, kad jūsų nepatyrimas nesudarys keblumų. 
Dauguma moterų, kurias priimame į šią itin slaptą tarnybą, turi 
ne daugiau patirties negu jūs. Šiuo metu mums dirba mažmeni- 
nių prekių pardavėja, aktorė, namų šeimininkė ir viešbučio regis- 
tratorė. Kad viskas taip niūriai neatrodytų, pasakysiu, jog prieš 
išvykstant suteiksime visokeriopą pagalbą ir paramą. Jūs būsite 
pasiųsta į intensyvius parengiamuosius mokymus, kuriuose apsi- 
ginkluosite visomis įmanomomis priemonėmis, jei iškiltų pavo- 
jingų situacijų. Galiu jus patikinti, ponia Keraders, kad baigiantis 
šiems mokymams ir jūs pati, ir jūsų SOE vadovai jau žinos, ar 
jums pagal jėgas atlikti skiriamas užduotis. Taigi, - ponas Poteris 
pakartojo klausimą, - dar kartą turiu jūsų paklausti: ar esate pa- 
siryžusi imtis vaidmens, kuris gali baigtis jūsų mirtimi? 

Konė įrėmė žvilgsnį tiesiai jam į akis. 

— Taip, esu pasiryžusi. 

— Puiku, vadinasi, sutarta. Kadangi dirbate MI5, jau esate pasi- 
rašiusi pasižadėjimą saugoti valstybės paslaptis, tad šiuo reikalu 
jūsų nebetrukdysiu. Artimiausiomis dienomis gausite pranešimą 
iš F skyriaus. Sveikinu, ponia Keraders. - Ponas Poteris atsisto- 
jo ir šįkart apėjo stalą paspausti jai rankos, paskui palydėjo prie 
durų. - Ir Britanija, ir Prancūzija dėkoja už pasiaukojimą, kurį 
jums gali tekti parodyti. 

— Ačiū, pone Poteri. Norėčiau paklausti... 

— Daugiau jokių klausimų, ponia Keraders. Viskas, ką turite ži- 
noti, netrukus jums bus pasakyta. Turbūt nereikia priminti - mūsų 
susitikimai ir jūsų būsimas darbas turi likti visiška paslaptis. 

— Suprantu. 

— Sėkmės, ponia Keraders. 

Ponas Poteris paspaudė jai ranką ir atidarė duris ją išleisda- 
mas. 

— Dėkoju. 


Kitą rytą atėjus į darbą jai tapo aišku, kad jos viršininkė panelė 
Kavendiš jau informuota apie jos išvykimą. 

- Girdėjau, esate perkeliama į naują vietą, - Konei įėjus į jos 
kabinetą kibiose viršininkės akutėse šmėstelėjo šypsnio šešėlis. — 
Prašom. - Panelė Kavendiš įteikė jai voką. - Turite rytoj devintą 
ryto nuvykti šiuo adresu. Dėkoju už uolią tarnybą pas mus. Man 
gaila jus prarasti. 

— Ir man gaila jus palikti. 

- Neabejoju, kad susidorosite su viskuo, kas jūsų laukia, ponia 
Keraders. 

— Darysiu, ką galėsiu, - atsakė Konė. 

- Labai gerai. Neapvilkite manęs, - pridūrė panelė Kavendiš, 
Konei pasukus durų link. - Tai aš jus rekomendavau. 

Kitą rytą devintą valandą Konė kaip liepta prisistatė į Sodų skers- 
gatvį šalia Beikerio gatvės. Durininkui pasakė savo vardą, šis 
linktelėjo ir atidarė paauksuotas lifto groteles. Palydėjo į antrą 
aukštą, atrakino vienas duris koridoriuje ir įvedė vidun. 

— Na, štai, panele, prašom čia palaukti. 

Konė pamatė atsidūrusi ne kabinete, o vonios patalpoje. 

- Jie neužtruks, panele, - linktelėjo durininkas uždarydamas 
duris iš lauko pusės. 

Konė prisėdo ant juodos kaip degutas vonios krašto - nuspren- 
dė rinktis vonią, o ne onikso bidė, ir pagalvojo: kas, po galais, jos 
laukia toliau? Galiausiai durys vėl atsidarė. 

— Sekite paskui mane, panele, - pasakė durininkas, vesdamas 
ją iš vonios kambario ir rodydamas kelią koridoriumi į patalpą, 
kur sėdėdamas ant stalo jos laukė aukštas šviesiaplaukis vyras. 

Durininkui pasitraukus jis ištiesė ranką Konei ir nusišypsojo. 

— Ponia Keraders, aš esu F skyriaus viršininkas Morisas Bak- 
masteris. Malonu jus matyti. Apie jus girdėjau daug gera. 

— Ir man malonu, sere. - Konė atsakė tvirtu rankos paspau- 
dimu, stengdamasi neišsiduoti, kad nervinasi. MI5 ji buvo daug 
kartų girdėjusi minint šio žmogaus vardą. Buvo kalbama, esą 
Hitleris neseniai pasakė: „Kai atsidursiu Londone, nežinau, kurį 
pirmą pakarsiu - Čerčilį ar tą Bakmasterį.“ 

— Kaip jums būtų geriau kalbėtis - prancūziškai ar angliškai? 

— Gerai ir vienaip, ir kitaip, - patikino Konė. 

- Kaip tik to ir reikia, - pasakė jis nusišypsodamas. - Tad kal- 
bėkimės prancūziškai. Neabejoju, jums rūpi daugiau sužinoti, 
ką gi mes veikiame šitame F skyriuje, tad perduosiu jus panelei 
Atkins - nuo šiol ji jus globos. - Bakmasteris nuleido kojas nuo 
stalo ir atsistojęs pasuko durų link. Sekdama įkandin jo Konė 
atkreipė dėmesį, kaip energingai ir ryžtingai jis eina koridoriumi 
ir žengia į cigarečių dūmuose skendintį kabinetą. 

— Na, Vera, - jis nusišypsojo prie stalo sėdinčiai pusamžei mo- 
teriai, - tai Konstancija Keraders. Atiduodu ją į tavo geras rankas. 
Konstancija, susipažinkite su panele Atkins - jai paklūsta visas F 
skyrius. Netrukus pasimatysime. - Bakmasteris abiem linktelėjo 
ir išėjo iš kabineto. 

— Prašom sėsti, mieloji, - pasakė panelė Atkins, įsmeigdama 
į Konę skvarbias mėlynas akis. - Malonu, kad atėjote pas mus 
atlikti ypatingųjų užduočių. Aš atsakysiu į visus klausimus, kurių 
jums kils, ir paaiškinsiu, kas bus toliau. Ką sakėte savo šeimai? 

— Nieko, panele Atkins. Mano vyras yra dingęs be žinios mūšio 
lauke Afrikoje, o savo tėvams skambinu kartą per savaitę sekma- 
dieniais. Šiandien dar tik penktadienis. - Ji nusišypsojo. 

— Jūsų tėvai įsikūrę Jorkšyre, brolių nei seserų neturite, - per- 
skaitė panelė Atkins iš priešais padėtos bylos. - Tai lengvina pa- 
dėtį. Tėvams ir visiems draugams, kurie teirautųsi, pasakysite, kad 
esate perkelta į PPSST - kaip žinote, tai Pirmosios pagalbos seserų 
savanorių tarnyba. Pasakysite, kad esate įtraukta į sąrašus eiti tar- 
nybą Prancūzijoje. Jokiu būdu neturite sakyti jiems tiesos. 

— Supratau, panele Atkins. 

— Netrukus išvyksite į mokymus vietovėje už Londono ribų. 
Ten būsite kelias savaites, jūsų pažangą, kurios reikia būsimoms 
užduotims, visais atžvilgiais kasdien stebėsiu aš pati. 

— Kas įeis į mokymų programą? - pasiteiravo Konė. 

— Mokysitės visko, ko iš jūsų reikės, ponia Keraders. Rūkote? — 
ji pasiūlė Konei cigaretę. 

— Ačiū. - Ji išsitraukė vieną iš pakelio, panelė Atkins padarė tą 
pat. 

— Gyvenate viena savo bute Londone? - paklausė. 

— Taip, viena. 

— Vadinasi, jums nereikia keisti adreso. Tačiau su ponu Bak- 
masteriu mes kalbėjomės dėl jūsų pavardės ir nusprendėme, kad 

jums geriau pasivadinti motinos mergautine pavarde, - kiek ži- 
nau, jos pavardė buvo Šapel. O Sen Rafaelyje gyvenanti jūsų teta 
iš motinos pusės yra baronienė diu Monten? 

- Taip, - linktelėjo Konė. 

— Tad būsite, kas esate Prancūzijoje, - savo tetos dukterėčia. 
Manome, būtų puiku jums kuo greičiau pasikeisti pavardę, - aiš- 
kino panelė Atkins. - Ar jums tinka būti Konstancija Šapel? 

- Visiškai, - sutiko Konė. - Kada turėsiu vykti į Prancūziją? 

— Pagal nuostatus mūsų agentai turėtų išeiti bent aštuonių sa- 
vaičių mokymus, bet dabar Prancūzijoje reikalai taip susiklostė, 
kad reikia kuo skubiau ten dislokuoti mūsų merginas, tad gali 
tekti išvykti greičiau, - atsiduso panelė Atkins. - Būsime dėkingi 
jums ir jūsų kolegoms agentams, jei deramai pasiruošite atlikti 
tokį pavojingą darbą. Ar daugiau turite klausimų, mieloji? 

- Gal galėčiau paklausti - kokios tiksliai bus mano pareigos 
atvykus į Prancūziją? 

- Puikus klausimas, - sutiko panelė Atkins. - Dauguma čia 
ateinančių merginų mano, kad turės būti šnipės, bet tai nėra F 
skyriaus darbas. Mūsų agentų užduotis yra ryšiai ir sabotažas. 
Mūsų tikslas vienas - žlugdyti ir griauti nacių režimą Prancūzijo- 
je. SOE bendradarbiauja su makiais ir prancūzų Pasipriešinimo 
judėjimu, teikdama visą įmanomą paramą. 

- Suprantu. Maniau, kad tokiam vaidmeniui reikia labiau kva- 
lifikuotų žmonių nei aš, - suraukė antakius Konė. 

— Kažin, Konstancija, - patikino ją panelė Atkins. - Neprie- 
kaištinga jūsų prancūzų kalba, orientavimasis Paryžiuje ir šalies 
pietuose, ir dar gališka jūsų išvaizda yra idealios savybės minė- 
tam tikslui. 

- Bet argi vyrai ne geriau atliktų tokias užduotis? - paklausė ji. 

- Keista, bet ne. Bet kuris prancūzas vyras dabar gali būti nu- 
vesdintas apklausti į vietinę miliciją arba gestapo štabą. Jį gali 

iškratyti nuogai išrengtą. O per Prancūziją traukiniu ar dviračiu 
keliaujanti moteris kur kas mažiau patraukia dėmesį. - Panelė 
Atkins kilstelėjo antakius ir nelinksmai nusišypsojo. - Ir neabe- 
joju, Konstancija, kad būdama tokios dailios išvaizdos mokėsite 
išsisukti iš bėdos. Na, - ji žvilgtelėjo į rankinį laikrodį, - jei kol 
kas nebeturite klausimų, siūlau grįžti į savo butą, parašyti laiš- 
ką tėvams, pranešti jiems naujienas, kaip sutarėme, ir tada pa- 
sidžiaugti paskutiniu civilinio gyvenimo savaitgaliu - gana ilgai 
tokio neturėsite. - Panelė Atkins nužvelgė ją savo mėlynomis 
akimis. - Manau, jūs labai gerai pasirodysite, Konstancija. Galite 
didžiuotis: į F skyrių imame tik geriausius. 


Pirmadienio rytą Konė buvo atvežta ir palikta ant Vonboro - di- 
delio dvaro Sario grafystės centro Gilfordo apylinkėse - rūmų 
laiptų. Ją nuvedė į vieną iš viršutinių kambarių. Jame buvo ke- 
turios vienvietės lovos - atrodė, kad iki šiol buvo užimta tik vie- 
na. Konė iškrovė savo lagaminėlį ir sukabino drabužius erdvioje 
raudonmedžio spintoje - čia ji atkreipė dėmesį, kad jos kamba- 
rio draugės, kad ir kas ji buvo, požiūris į aprangą kur kas bohe- 
miškesnis. Šalia madingų šilkinių kelnių ir ilgo spalvingo šaliko 
buvo nerūpestingai pakabinta auksu blizganti siaura vakarinė 
suknelė. 

— Tu turbūt Konstancija, - nutęsė kažkieno balsas už nuga- 
ros. - Kaip gerai, kad tu čia - neturėjau jokio noro kelias savai- 
tes būti vienui viena. Aš Venisija Barouz, kitaip tariant, Klodetė 
Desali! 

Konstancija atsigręžė pasisveikinti su ta mergina ir buvo pri- 
blokšta įspūdingos jos išvaizdos. Blizgantys juodi kaip degutas 
plaukai krito beveik iki juosmens, oda buvo dramblio kaulo bal- 
tumo, didžiulės žalios akys apvestos juodai, o lūpos nuteptos ryš- 
kiai raudonu pieštuku. Negalėjai įsivaizduoti didesnio kontrasto 
tarp pašėlusios merginos išvaizdos ir privalomos PPSST unifor- 
mos. Konė nusistebėjo, kad ši būtybė palaikyta tinkama tokiai 
tarnybai; ji turėjo savaime išsiskirti iš bet kokios minios. 

- Konstancija Keraders, kitaip tariant, Šapel. - Konė nusišyp- 

sojo ir žengtelėjo arčiau Venisijos paspausti ištiestos rankos. — 
Gal žinote, ar čia atvyks daugiau moterų? 

— Ne, kai klausiau, man buvo pasakyta, kad būsime tik dviese. 
Mus mokys kartu su vaikinais, - pasakė Venisija klestelėdama 
ant savo lovos ir degdamasi cigaretę. - Šis darbas turi bent šiokių 
tokių privalumų. - Giliai įtraukdama ji kilstelėjo antakius. - Ži- 
nai, mes abi turbūt visiškos beprotės! 

— Gal ir taip, - neprieštaravo Konė ir priėjo prie veidrodžio 
patikrinti, ar neišsileidęs tvarkingai susuktas kuodas. 

- Ir kur jie tave surado? - paklausė Venisija. 

— Aš dirbau raštvede MI5. Man sakė, esą tinku dėl to, kad lais- 
vai kalbu prancūziškai ir pažįstu tą šalį. 

— Mano žinios apie Prancūziją apsiriboja kokteilių gurkšnoji- 
mu terasoje Fera kyšulyje, - nusijuokė Venisija. - Na, mano se- 
nelė vokietė, tad aš bent jau neblogai moku jų kalbą. Sako, kad 
ir mano prancūzų neprasta. Aš atvažiavau iš Blečii Parko“... Be 
abejo, tu jį žinai, jei dirbai MI5? 

- Žinoma, - patvirtino Konė. - Visi girdėjome apie „Enigmos“ 
šifrą. 

- Taip, tai buvo tikras triumfas. - Venisija nužingsniavo prie 
vazono su augalu ant palangės ir nukratė į jį pelenus. - Grei- 
čiausiai jiems Prancūzijoje verkiant reikia radistų. Aš jiems tinku 
dėl dešifravimo įgūdžių. O tu žinai, - pridūrė ji grįžusi prie savo 
lovos ir išsitiesusi joje kaip ilga, - kad šiuo metu tikėtina radisto 
gyvenimo trukmė yra maždaug šešios savaitės? 

- Tikrai nežinau! 

- Betgi nieko keista, ar ne? - nutęsė Venisija. - Norėjau pasa- 
kyti - kažin ar įmanoma paslėpti radijo siųstuvą kelnaitėse - kaip 
sakai? 


* Dvaras Bakingamšyre, kuriame Antrojo pasaulinio karo metais veikė pagrindinis 
Jungtinės Karalystės dešifravimo centras - Vyriausybės kodų ir šifrų mokykla. 

Konė negalėjo patikėti savo ausimis, kaip paprastai Venisija 
kalba apie galimą savo mirtį. 

- Ir tu nebijai? 

— Ką aš žinau, - atsakė Venisija. - Viskas, ką žinau, tai kad 
reikia sustabdyti nacius. Mano tėvui pavyko prieš karo pradžią iš 
Berlyno pasiimti močiutę, bet visi kiti jo šeimos nariai Vokietijo- 
je dingo. Matai, jie yra žydai, - pasakė ji, - ir mūsų šeima įtaria, 
kad jie buvo suvaryti į tas mirties stovyklas, apie kurias girdėjo- 
me. Taigi, - atsiduso Venisija, - padarysiu viską, ką reikės, kad 
jie būtų sustabdyti. Kaip matau, niekam iš mūsų nelabai verta 
gyventi, kol Hitleris su visa linksma kompanija nepakišti šešios 
pėdos po žeme. Mano galva, kuo greičiau, tuo geriau. Tik viena 
kiaulystė - man liepė nusikirpti plaukus. Va čia, - pasakė ji sės- 
damasi ir krestelėdama nuo pečių žvilgančią juodmedžio spalvos 
plaukų šluotą, - tai tikrai problema. 

- Tavo plaukai nuostabūs, - pasakė Konė, sau pamaniusi, kad 
jei kas nors ir galėtų vienui vienas plikomis rankomis pergalėti ir 
sutriuškinti nacius, tai būtent ši nepaprasta moteris. 

— Kaip viskas gyvenime keičiasi, - pasakė Venisija virsdama 
aukštielninka ant lovos ir pasikišdama rankas po galva. - Tik 
prieš ketverius metus pasirodžiau Londone kaip debiutantė. 
Gyvenimas buvo tarsi viena didelė puota. O dabar, - ji atsigręžė 
į Konę ir atsiduso it kalbėdama su sąmokslo bendrininke, - žiū- 
rėk, kur atsidūrėme. 

- Išties, - pritarė Konė. - Tu ištekėjusi? - paklausė. 

- Aišku, ne! - nusišypsojo Venisija. - Jau seniai nusprendžiau, 
kad pirmiau pagyvensiu, tik paskui surimtėsiu. Regis, kaip tik tai 
ir darau. O tu? 

- Aš - taip. Mano vyras Lorensas yra škotų gvardijos pulko 
kapitonas. Dabar jis Afrikoje. Dingęs be žinios mūšio lauke. 

- Varge mano, - Venisijos akys prisipildė nuoširdžios užuo- 


104 Lucinda Riley 


jautos. - Bjaurus daiktas tas velnio neštas ir pamestas karas. Bet 
neabejoju, tavo balandėlis atsiras. 

- Turiu tuo tikėti, - Konė atsakė tvirčiau, negu jautėsi. 

— Ilgiesi jo? 

— Nežmoniškai, bet išmokau gyventi be jo, - atsakė Konė, - 
kaip ir daugybė kitų moterų, kurių vyrai išėjo kariauti. 

- Ir daugiau jokių amour? - Venisija nusišypsojo kaip reikalą 
išmanantis Žmogus. 

— O Viešpatie, ne! Aš niekada... Noriu pasakyti... - Konė paju- 
to raustanti. - Ne, - atžariai mestelėjo. 

— Matau, kad ne, - nemėgino prieštarauti Venisija. - Atrodai 
esanti ištikimųjų tipo. 

Konė nelabai suprato, ar tai komplimentas, ar užgaulė. 

— Šiaip ar taip, - toliau kalbėjo Venisija, - negaliu atsidžiaug- 
ti, kad pastaruosius ketverius metus buvau netekėjusi. Prisilinks- 
minau iki kaklo. Šiais sunkiais laikais mano šūkis yra „gyvenk šia 
diena, nes ką žinai - gal ji paskutinė. O turint omenyje, kas laukia 
tavęs ir manęs, - ji įsmeigė cigaretę į vazoną, - taip labai gali būti. 


Tą dieną popiet abi jaunos moterys buvo pakviestos nusileisti 
į didžiąją svetainę pirmame aukšte, pavaišintos arbata su sausai- 
niais ir pristatytos mokymų kolegoms vyrams. 

- Žinai, brangute, ką reiškia SOE? - sušnibždėjo Venisija Ko- 
nei. - „Saviškių okupuotos erdvės!“ - Ji be garso sukikeno. - Įdo- 
mu, kas čia gyveno, iki dvaras buvo rekvizuotas? 

- Išties gražūs namai, - pasakė Konė apžiūrinėdama aukštas 
lubas, didingą marmurinį židinį ir aukštus Jurgių stiliaus langus, 
už kurių matėsi elegantiška terasa. 

- Štai ir jis. 

Konė pasekė, kur krypsta Venisijos žvilgsnis, - tai buvo į židinį 
atsirėmęs jaunuolis, įsitraukęs į pokalbį su instruktoriumi. 


Levandų sodas 105 


— Neprastas, — pritarė Venisijai. 

— Kodėl mums neprisistačius? Pirmyn. 

Konė nusekė įkandin Venisijos —- ši pasuko prie jaunuolio ir 
prisistatė jam kartu su drauge. 

— Smagu susipažinti, merginos. Aš Anri Diubari, - atsakė jis 
nepriekaištinga prancūzų kalba. 

Konė galėjo tik išsižiojusi žiūrėti, kaip Venisija paleido į darbą 
savo žavesį ir gundytojos kerus. Anri ir Venisijai įsileidus į kalbas 
ji pasijuto pašalinė ir supratingai pasitraukė į šoną. 

— Na ką, savo grupėje turime Matą Hari, - kažkas pašaipiai 
šnibžtelėjo jai už nugaros. - Džeimsas Frobišeris, žinomas kaip 
Martenas Kostas. O jūs? 
kančia galva ir su akiniais raginiais rėmais. 

— Konstancija Keraders - kitaip tariant, Šapel. - Ji ištiesė ranką 
ir jis paspaudė. 

— Kaip sekasi prancūzų kalba? - draugiškai paklausė Džeimsas. 

- Ji mano motinos gimtoji, tad užaugau laisvai kalbėdama 
prancūziškai. 

— Gaila, neturiu tokio privalumo, - atsiduso Džeimsas. - Da- 
rau pažangą eidamas intensyvų kursą, bet, jei suimtų gestapas, 
viską pamirščiau. Labiausiai nervinuosi, kad neprisiminčiau, 
kada sakyti vous, kada tu'! 

- Na, neabejoju, kad jūsų niekur iš čia nesiųs, kol nebus tikri 
dėl jūsų kalbėjimo įgūdžių, - suramino Konė. 

— Manau, ne, nors Prancūzijoje visiška velniava, jiems pasiu- 
tusiai trūksta agentų. Girdėjau, daugybę jų Žaibiškai suėmė. - 
Džeimsas kilstelėjo antakius. - Et, niekis, visi mes atsidūrėme 
šitoje galeroje dėl įvairių gebėjimų - regis, aš neblogai pasiro- 


“jūs; tu (pranc.). 

džiau kaip sprogdintojas. Ne kažin kiek tos kalbos su dinamito 
lazdele, - vyptelėjo jis. - Turiu pasakyti, žaviuosi moterimis, sa- 
vanoriškai dirbančiomis SOE. Pavojingas darbas. 

— Na, nepasakyčiau, jog ėjau dirbti savanoriškai, bet džiaugiuo- 
si, kad galiu bent ką nuveikti savo šaliai, - tvirtai pareiškė Konė. 


Per vakarienę elegantiškame valgomajame Konė susipažino su 
keturiais agentais vyrais, su kuriais turėjo kartu mokytis. Čia 
juos atvedė skirtingi gyvenimo keliai - jie susikirto dėl to, kad 
šie žmonės itin tiko tokiam darbui: Konė šnekučiavosi su Frensiu 
Monkleru ir Hugu Sorockiu, tokiais pat pusiau prancūzais kaip 
ji, Džeimsu ir, žinoma, visos grupės numylėtiniu naikintuvų pi- 
lotu Anri. Vynui lengvai mušus į galvą Konę suėmė siurrealisti- 
nis jausmas: žiūrėdamas į susirinkusius prie stalo žmones galėjai 
nesunkiai įsivaizduoti, kad tai tokia pati užstalės draugija, kaip ir 
daugybėje kitų britų namų. 

Po deserto vyresnysis instruktorius kapitonas Bevanas pliaukš- 
telėjo delnais prašydamas tylos. 

— Ponios ir ponai, tikiuosi, šį vakarą visi turėjote progą geriau 
vieni su kitais susipažinti. Ateinančias kelias savaites dirbsite pe- 
tys į petį. Tik bijau, kad linksmoji dalis tuo ir baigėsi. Pusryčiai 
rytoj šeštą ryto, po jų bus patikrinta visų jūsų bendroji sveikatos 
būklė ir fizinis pajėgumas. Nuo kito ryto kasdien visi privalėsite 
prieš pusryčius nubėgti penkias mylias. 

Užstalėje pasigirdo nepatenkintas murmėjimas. 

— Čia didelę laiko dalį turėsite skirti fizinei ištvermei stiprin- 
ti. Sunku pervertinti fizinio pasirengimo svarbą jus siunčiant į 
Prancūziją. Bus tokių minučių, kai jums gyvybę gelbės tik fizinė 
jėga. 

— Sere, neabejoju, kad nacis su šautuvu man už nugaros pri- 
vers bėgti kuo greičiausiai, - pajuokavo Džeimsas. 

Venisija sukikeno, kapitonas nusišypsojo. 

— Nemažai jūsų jau išėjote karinį parengimą, tad esate įpratę 
prie griežto fizinių pratybų režimo. Kai kuriems iš jūsų, ypač da- 
moms, - jis žvilgtelėjo į Venisiją ir Konę, - gali būti sunkiau. At- 
einančios kelios savaitės bus sunkiausios jūsų gyvenime. Bet, jei 
jums brangi gyvybė, įgūdžiams, kuriuos jums diegsime, įgyti jūs 
sutelksite visą dėmesį ir skirsite visą energiją aliai lašo. Vestibiu- 
lyje kas rytą šeštą valandą pakabinsiu dienotvarkę. Per tas savai- 
tes, kurias čia praleisite, išmoksite šaudyti, sprogdinti dinamito 
užtaisus, naudotis Morzės abėcėle, išgyventi ekstremaliomis są- 
lygomis, šokinėti parašiutu. Tai, ko išmoksite, bus pasirengimas 
įveikti pavojus, su kuriais susidursite. Visi žinote, kad SOE agen- 
tai susiduria bene su didžiausiais pavojais iš visų tautiečių, kovo- 
jančių Prancūzijoje su naciais dėl žmogaus teisės būti laisvam. 

Visi salėje staiga nuščiuvo, surimtėjo. Jų akys buvo nukrypu- 
sios į kapitoną. 

- Bet, jums leidus, pridursiu - be tokio kalibro asmenybių kaip 
jūs, žinančių ir suvokiančių milžinišką pavojų ir vis tiek pasiruo- 
šusių visiems išmėginimams, pergalė šiame kare liktų niekada ne- 
pasiekiama. Taigi dėkoju jums visiems Britanijos ir Prancūzijos 
vyriausybių vardu. O dabar svetainėje patiekta kavos ir brendžio 
tiems, kurie norite. Tiems, kurie nenorite, sakau labos nakties. 

Pasiūlytos kavos atsisakė tik Džeimsas ir Konė - kitiems din- 
gus svetainėje, jie vestibiulyje liko stovėti vieni. 

— Neprisidėsite prie jų? - paklausė jos Džeimsas. 

- Ne, truputėlį pavargau. - Konė norėjo pasakyti esanti pri- 
blokšta, bet susilaikė. 

- Ir aš. 

Jie abu paėjėjo kartu porą žingsnių laiptų link. Džeimsas stab- 
telėjo ant pirmos pakopos ir atsigręžė į ją. 

- Išsigandote? - paklausė jos. 


108 Lucinda Riley 


— Tiesiog nežinau, - atsakė Konė. 

— Oašišsigandau, - pripažino Džeimsas. - Bet turbūt kiekvie- 
nas turi daryti savo darbą. Labanakt, Konstancija. 

Lipdamas laiptais jis atsiduso. 

— Labanakt. 

Konė žiūrėjo, kaip jis dingsta iš akiračio. Umai nusipurčiusi, 
apkabino save rankomis ir priėjusi prie didžiulio lango pakėlė 
akis į mėnulio pilnatį. Ar ji išsigando? Nežinia. Galbūt jausmus 
jai atbukino karas, siautėjantis ketverius jos jaunystės metus. 
Nuo tada, kai kelios savaitės po vestuvių Lorensas išėjo į karą, 
Konė jautėsi, tarsi gyvenimas būtų sustojęs ties starto linija, nuo 
kurios viskas turėjo prasidėti. Iš pradžių ji taip nežmoniškai jo il- 
gėjosi, kad tai buvo beveik nepakeliama. Gyvendama didžiuliuo- 
se skersvėjų traukiamuose jo namuose Jorkšyre vien stačiokės jo 
motinos ir dviejų nusenusių juodų jos labradorų draugijoje, ji 
turėjo per daug laiko apmąstymams. Anytai nepatiko jos spren- 
dimas vykti į Londoną ir priimti pasiūlymą dirbti MI5, gautą per 
tėvo ryšius, - jis matė, kad duktė džiūsta viena nykiuose tyrlau- 
kiuose. 

Daugelis merginų, su kuriomis ji dirbo MI5, mėgavosi savo- 
tiškai linksma karo meto Londono atmosfera; atostogaujantys 
karininkai jas nuolat kviesdavosi vakarieniauti ar nueiti į klubą. 
Nemažai tų damų jau buvo susižadėjusios ar, dar blogiau, ištekė- 
jusios. Kaip ir jos Lorensas, jauni jų vyrai kariavo svetur, bet tai 
joms netrukdė. 

Konė buvo kitokia. Nuo tada, kai šešerių metų sutiko Lorensą 
žaisdama tenisą Jorkšyre, jis buvo vienintelis, kurį mylėjo. Nors 
jai pakako gabumų po studijų Sorbonoje pradėti karjerą, be to, 
Prancūzija jai labiau patiko už niūrų Šiaurės Jorkšyrą, ji mielu 
noru sutiko visą gyvenimą likti viso labo Blakmuro rūmų šeimi- 
ninke ir savo numylėtojo Lorenso žmona. 

O paskui, po laimingiausios jos gyvenimo dienos, kai ji įžen- 
gė į katalikų bažnytėlę Blakmuro dvare ir pasakė „taip, žmogus, 
kurį ji keturiolika metų mylėjo, praėjus kelioms savaitėms buvo 
staiga nuo jos atplėštas. 

Konė atsiduso. Ketverius metus ji kasdien gyveno persekiojama 
baimės gauti telegramą, kurioje bus pranešta, kad jos vyras din- 
gęs be žinios mūšio lauke. Ir galiausiai ji tos telegramos sulaukė. 
Dirbdama M1I5 puikiai žinojo - praėjus dviem mėnesiams be jokių 
žinių apie Lorensą kasdien vis mažiau vilčių, kad jis dar gyvas. 

Ji apsisuko ir per vestibiulį grįžo prie laiptų. Didžiausią baimę 
gyvenime ji jau išgyveno prieš kelias savaites, kai atplėšė tą tele- 
gramą. Lorensui vis dar neatsiradus, jai nebelabai rūpėjo, ar pati 
gyvens, ar Mirs. 

Įsitaisė lovoje palikusi Venisijai neužgesintą naktinę lempelę. 
Jau beveik švito, kai Konė išgirdo ją įeinant į kambarį - Venisija 
patyliukais sukikeno už kažko užkliuvusi koja. 

— Nemiegi, Kone? - pasigirdo kuždesys. 

— Ne, - atsakė apsnūdusiu balsu, išgirdusi subraškėjus Venisi- 
jos lovą. 

— Tai bent linksma naktelė! Kaip sakai, juk Anri - svajonė, ne 
vaikinas? 

- Tikrai žavus. 

Venisija nusižiovavo ir pasakė: 

- Regis, ateinančios savaitės bus kur kas malonesnės, nei įsi- 
vaizdavau. Labanaktukas, Kone. 


Kitaip nei iš pradžių padėtį įvertino Konė, ateinančios savaitės 
buvo mokymuose dalyvaujančių agentų ištvermės išmėginimas. 
Kiekviena diena negailestingai išsunkdavo jų fizines ir dvasines jė- 
gas - jei nesimokė apkasuose sprogdinti dinamitą, tai karstėsi po 
medžius ir slapstėsi tarp šakų. Jie susipažino su valgomais riešu- 

tais, uogomis, grybais, augalų lapais, be paliovos tobulino šaudy- 
mo įgūdžius, o ką jau kalbėti apie kasrytinį penkių mylių bėgimą. 
Venisija, ne mažiau pasinėrusi į siautulingą romaną su Anri negu į 
dienotvarkę ir neretai parsirasdavusi po ketvirtos ryto, dūsaudama 
vilkdavosi kompanijai iš paskos. 

Konė stebėjosi, kad su mokymo kurso reikalavimais susidoro- 
ja kur kas geriau, nei tikėjosi. Savo tyrlaukiuose nuolat turėda- 
ma veiklos lauke ir būdama tvirta, dabar juto, kad kūnas kasdien 
darosi dar stipresnis. Ji tapo geriausia klasės šaule ir dinamito 
specialiste - ko negalėjai pasakyti apie Venisiją, - ši vos visų ne- 
pasiuntė myriop apkase susprogdinusi granatą. 

— Na, tai bent jau rodo, kad moku sprogdinti, - pasakė trepen- 
dama į Vonboro rūmus. 

— Kaip tau atrodo, ar tikrai mūsų Venisija tinka jos laukiančiam 
darbui? - kartą vakare svetainėje prie kavos ir brendžio Džeim- 
sas paklausė Konės. - Juk ją nelabai priskirsi prie atsargiųjų, ar 
ne? - Ir nusijuokė kartu su Kone žiūrėdamas, kaip Venisija su 
Anri aistringai glamonėjasi terasoje. 

— Manau, Venisija puikiai pasirodys, - Konė ėmė ginti bičiu- 
lę. - Ji gali pasikliauti savo gudrumu, o mums čia nuolat prime- 
nama, kad mūsų gyvenimas nuo to priklausys devyniasdešimčia 
procentų. 

- Ji išties pašėlusiai žavinga, - pritarė Džeimsas, - ir neabejo- 
ju, kad su savo kerais išsisuks daugelyje situacijų. Kur kas geriau 
negu aš, - niūriai pridūrė. - Juk dabar tyla prieš audrą, ar ne, 
Kone? Ir, tiesą sakant, mane tai gąsdina, ypač leidimasis parašiu- 
tu. Kinkos dreba kaip pasiutusios. 

- Ramiau, - paplekšnojo jam ranką Konė, - gal turėsi tokią 
prabangą ir „Liza“ tave nutupdys tiesiai ant terra firma. 


* Šnek., Westland Lysander - Antrojo pasaulinio karo metų britų kariuomenės ryšių 
lėktuvas. 

— Tikiuosi, - atsakė Džeimsas. - Painiodamasis iš medžio ša- 
kose įstrigusio parašiuto, - o žinant, kaip man sekasi, jį tikrai ten 
nuneš, - aišku, patrauksiu kieno nors dėmesį. 

Iš visų kursantų Džeimsas vienintelis rodė, kad nerimauja dėl 
laukiančios užduoties. Abu su Kone buvo tyliausi, galvočiausi 
kompanijos nariai ir palaikydami vienas kitą susidraugavo. 

— Ar ne keista, kokiais keliais gali nuvesti gyvenimas? - to- 
liau kalbėjo Džeimsas, girkšnodamas brendį. - Jei būčiau galėjęs 
rinktis, būčiau gyvenęs visiškai kitaip negu dabar. 

— Manau, dabar taip galėtų pasakyti didžioji dalis žmonijos, - 
atsakė Konė. - Jei ne karas, sėdėčiau sau Šiaurės Jorkšyro tyrlau- 
kiuose, turbūt storėčiau ir kasmet susilaukčiau bamblio. 

- Neturi jokių žinių? - Džeimsas žinojo apie Lorensą. 

- Jokių. 

Ji atsiduso. 

— Neprarask vilties, Kone. - Atėjo jo eilė paplekšnoti jai ran- 
ką. - Ten, toli, visiška košė. Tikimybė, kad tavo vyras gyvas, nė 
kiek ne mažesnė už priešingą variantą. 

— Stengiuosi, - pasakė Konė, bet kiekviena praėjusi diena jai 
atrodė kaip dar viena žemių sauja ant Lorenso kapo. - Jei baigsis 
tas prakeiktas karas, - ji pakeitė temą į mažiau ašaringą, - ką tu 
veiksi? 

— Dieve mano! - sukrizeno Džeimsas. - Dabar vien mintis apie 
tai atrodo keista. Mano gyvenimas panašus į tavąjį, aš tiesiog grį- 
šiu namo ir apsikrausiu šeima. Vesiu, susilauksiu palikuonių... — 
Jis truktelėjo pečiais. - Pati žinai. 

- Na ką, - nusišypsojo Konė, - bent galėsi savo vaikus mokyti 
kalbėti prancūziškai. Dievaž, per šitas savaites padarei didelę pa- 
žangą, - mėgino pakelti jam nuotaiką. 

- Miela iš tavęs girdėti, Kone. Ir turiu pasakyti, kad nugirdau, 
ką kapitonas savo kabinete kalbėjo apie mus telefonu su Bakmas- 

liepė visą laiką ištempus ausis gaudyti informaciją? Tai va, kapi- 
tonas giedojo tau ditirambus, sakė, kad netikėtai sužibėjai kaip 
žvaigždė. Regis, esi klasės pirmūnė. F skyrius dabar iš tavęs daug 
tikisi, mano miela, - apibendrino jis. 

— Ačiū ačiū - mokykloje visada buvau kalikė, - juokdamasi 
atsakė Konė. - Tik bėda, kad neturėjau progos gyvenime išmė- 
ginti, ką galiu. 

- Jokios bėdos, - nuramino Džeimsas. - Manau, ta proga tavęs 
laukia. 


Po mėnesio pirminis parengimas buvo baigtas. Kiekvienas 
agentas buvo kviečiamas pas kapitoną per ilgą pokalbį atsiimti 
savo pipirų dozės - šis be užuolankų vardijo jų privalumus ir 
trūkumus. 

— Jūs nepaprastai gerai pasirodėte, Konstancija. Visi esame la- 
bai patenkinti jūsų pažanga, - tikino kapitonas. - Vienintelis kri- 
tiškas atsiliepimas apie jus, kurio sulaukiau iš mokymams vado- 
vavusių karininkų, tai, kad sunkokai jūs priimate sprendimus. 
Vykdant operacijas jūsų likimas gali priklausyti nuo žaibiškos 
reakcijos į situaciją. Suprantate, apie ką kalbu? 

— Taip, sere. 

- Įrodėte, kad turite puikią nuojautą. Pasikliaukite ja ir ne- 
manau, kad apsiriksite. Kartu su kitais agentais, čia įveikusiais 
atranką, siųsime jus į Škotiją, - baigė kalbą kapitonas. - Ten dar 
geriau pasiruošite būsimam darbui. - Jis atsistojo ir ištiesė jai 
ranką. - Sėkmės, madam Šapel, - pasakė nusišypsodamas. 

— Ačiū, sere. 

Konei uždarius duris, jis pridėjo: 

- Ir Dievas tegul neapleidžia jūsų. 

Konė, Venisija, Džeimsas ir, Venisijos džiaugsmui, Anri aiškiai 
buvo įvertinti teigiamai ir išsiųsti į Škotijos užkampį toliau mo- 
kytis partizaninės kovos. Toli nuo gyvenamųjų vietovių ketvertas 
mokėsi sprogdinti tiltus, valdyti nedidelius laivelius ir jų nenu- 
skandinti, užtaisyti vokiškus, britiškus ir amerikietiškus ginklus, 
paskui aklinoje tamsoje krauti juos į sunkvežimius. Rengiamiems 
agentams buvo išsamiai paaiškinta Viši linijos reikšmė ir papa- 
sakota, kaip vokiečiai ja atidalijo okupuotą šiaurinę Prancūzijos 
dalį nuo pietinės. 

Išgyvenimo kraštutinėmis sąlygomis įgūdžiai, kurių jie įgijo 
Vonboro dvare, buvo patikrinti praktikoje - kartais po kelias 
dienas juos palikdavo Škotijos tyrlaukiuose pačius pasirūpinti 
savo išlikimu. Atvykęs specialiai parengtas teroristas mokė, kaip 
negaišuojant be triukšmo nudėti užpuoliką. 

Praėjus dviem savaitėms mokymų Škotijoje, Venisija staiga 
buvo iš jų pašalinta. 

— Dievui dėkui, - pareiškė Venisija, paskubomis kraudamasi 
daiktus. - Greičiausiai mane siunčia į Teim Parką skubiai pasi- 
kartoti, kaip naudotis radiotelegrafu. Už Lamanšo kyla panika, 
atrodo, jiems skubiai reikia radistų. Ak, Kone, - ji suspaudė drau- 
gę per pečius, - tikėkimės, gretai vėl susitiksim ten, Europoje. Ir 
pasirūpink už mane Anri, gerai? 

- Žinoma, - atsakė Konė žiūrėdama, kaip Venisija užvožia la- 
gaminėlį ir tempia jį nuo lovos. - Bet nemanau, kad ilgai užtruksi 
ieškodama jam pakaitalo. 

— Najau ne, - Venisija atsigręžusi pažvelgė į Konę. - O gal ir 
taip, bet vis tiek buvo smagu. 

Kažkas pabeldė į duris. 

- Panele Barouz, prie laiptų jūsų laukia mašina, - pasigirdo 
balsas. 

- Metas. Sėkmės, Kone, - pasakė Venisija imdama lagaminėlį 
ir sukdama durų link. - Buvo miela su tavimi susipažinti. 

— Ir man. Būk gera, nenuleisk galvos, - maldaujamai ištarė 
Konė, - ir tikėk, kad visa tai įveiksi. 

— Stengsiuosi, - sutiko Venisija atverdama duris. - Bet Euro- 
poje aš mirsiu, Kone, žinau. - Ji truktelėjo pečiais. - A bientėt.. 


* Iki greito (pranc.). 


- Taigi, Konstancija, baigėte mokymus ir esate pasirengusi 
vykti į Prancūziją. Kaip nuotaika? 

Konė buvo grįžusi į Londoną ir F skyriaus būstinėje sėdėjo 
prie stalo su Vera Atkins. 

— Manau, esu pasirengusi labiau nei bet kada, - negalvodama 
atsakė Konė, nors šis atsakymas neperteikė nė mažos dalies jos 
minčių ir jausmų. 

Mėnesį praleidusi Škotijoje, ji buvo perkelta į dar vieną rekvi- 
zuotą dvarą - Boljė Hampšyre, ten toliau buvo tobulinami jos, 
kaip žvalgybos agentės, gebėjimai. Ją mokė skirti vokiečių ka- 
riuomenės ir prancūzų milicijos - nekenčiamų Viši režimo po- 
licijos pajėgų - uniformas ir verbuoti Prancūzijoje vietos gyven- 
tojus padėti atlikti jai skirtas užduotis. Į galvą jai buvo įkalta, kad 
svarbu nieko nepatikėti popieriui. 

- Tikiuosi, geriau pasijusiu galiausiai atsidūrusi paskirties vie- 
toje, - padarė ji išvadą. 

— Puiku. Tokia kalba mums patinka, - sučiulbėjo panelė At- 
kins. - Jus išskraidinti numatyta per ateinančią mėnulio pilnatį. 
Nudžiuginsiu - nereikės leistis parašiutu, orlaivis „Laisanderis“ 
saugiai išlaipins prancūzų žemėje. 

- Dėkoju. - Pagaliau Konė dėl šito lengviau atsikvėpė. 

— Tad turite porą dienų pailsėti ir papramogauti. Kol lauksite 
skrydžio, užsakiau jums vietą Folio rūmuose - jaukiame PPSST 

priklausančiame pensione. Dabar pats laikas parašyti laiškus ar- 
timiesiems, juos galėsiu išsiųsti per ateinančias kelias savaites, 
kol jūsų nebus. 

— O ką man tuose laiškuose rašyti, panele Atkins? - paklausė 
Konė. 

— Merginoms visada patariu rašyti trumpai ir su gera nuotai- 
ka. Parašykite, kad gerai laikotės ir viskas sekasi, - atsakė panelė 
Atkins. - Atvažiuosiu jūsų paimti, bet tikslų laiką pasakysiu tą 
dieną. Kai atvyksite į aerodromą, iš anksto pranešiu jūsų naują 
slapyvardį, pagal kurį jus atpažins E skyrius ir kiti agentai. Taip 
pat jums bus pasakyta, kokiame tinkle dirbsite nuvykusi į Pran- 
cūziją. O dabar, Konstancija, prieš išvykstant su jumis nori pasi- 
matyti ponas Bakmasteris. 

Konė nusekė paskui panelę Atkins koridoriumi ir atsidūrė 
Moriso Bakmasterio kabinete. 

— Mieloji Konstancija! - Bakmasteris pašoko nuo darbo stalo 
krėslo ir apėjo stalą ištiesęs rankas ją apkabinti. - Pasiruošusi? — 
paklausė paleisdamas iš glėbio. 

— Taip, sere, pasiruošiau, kiek galėjau, - atsakė Konė. 

— Va čia tai kalba. Kiek girdėjome, buvote geriausia parengia- 
mųjų kursų mokinė. Neabejoju, F skyrius jumis didžiuosis, - jis 
tryško entuziazmu. 

- Jei atvirai, sere, tiesiog džiaugsiuosi, jei čia sugrįšiu. 

- Nesistebiu. Stenkitės per daug nesijaudinti, mieloji. Kalbė- 
jausi su ką tik po pirmosios tarnybinės užduoties namo grįžusia 
SOE agente - ji pasakojo, kad sunkiausias dalykas buvo kasdien 
minti mylias dviračiu. Sakė, nuo to važinėjimosi užsiaugino 
dramblio šlaunis! 

Konė ir Bakmasteris kartu nusijuokė. 

- Dar turite klausimų, Konstancija? - pasiteiravo jis. 

- Kiek pamenu, ne, sere, tik sakykite, ar kas nors girdėti iš Ve- 

nisijos? - nekantriai paklausė Konė. - Žinau, kad ji išskrido prieš 
kelias dienas. 

- Ne, - net saulėtas Bakmasterio veidas akimirką apsiniau- 
kė, - dar ne. Bet aš nesijaudinu, radistai dažnai užtrunka, kol 
išsiunčia pirmą pranešimą. Be to, jos regione pastaruoju metu 
buvo sunkumų. Kad ir kaip būtų... - Jis grįžo prie stalo, ištraukė 
stalčių ir išėmęs mažą dėžutę kaip dera įteikė jai. - Dovana su 
linkėjimais, kad lydėtų sėkmė. 

— Ačiū, sere. 

— Atidarykite, - padrąsino jis. - Tą daikčiuką visada dovanoju 
atsisveikindamas su savo mergaitėmis. Sakyčiau, labai naudingas 
daiktas, bėdai prispaudus visada galima parduoti. 

Konė iš dėžutės išėmė mažutę sidabrinę pudrinę. 

- Patinka? - paklausė. 

- Ji nuostabi, - pritarė Konė. - Ačiū, sere. 

— Nenoriu, kad mano mergaitės pamirštų apie savo išvaizdą 
net karo veiksmų zonoje. Na, ką, Konstancija, man lieka tik pa- 
dėkoti už ligšiolinį jūsų uolumą. Neabejoju, kad per ateinančias 
savaites išgirsiu apie jūsų nuveiktus darbus. Linkiu sėkmės — 
bonne chance. 

— Taip, sere. Likite sveiki. 

Konė apsigręžė ir išėjo iš kabineto. 


Tą birželio septynioliktosios vakarą Konė su Vera Atkins išvažia- 
vo iš Londono į Tangmiro aerodromą Sasekse. Angaro gilumoje 
jos prisėdo prie staliuko ir Vera padavė Konei popieriaus lapą. 

- Per likusias dvidešimt minučių prašau įsiminti viską, kas čia 
parašyta. Jūsų slapyvardis bus Levanda, juo visada prisistatysi- 
te susisiekdama su mumis ir kitais agentais karo veiksmų zono- 
je - tiek britais, tiek prancūzais. Jūs priklausysite „Mokslininko 
tinklui, daugiausia veikiančiam Paryžiuje ir jo apylinkėse. Kai 

išsilaipinsite Prancūzijoje, Vje Briolė, jus pasitiks priėmimo ko- 
miteto nariai. Jie jumis pasirūpins, duos reikiamą transportą, be 
to, kontaktus su jūsų darbo organizatoriumi, radistu ir kitais jūsų 
tinklo nariais. 

— Supratau, panele Atkins. 

- Turiu jus įspėti, Konstancija, kad pastaruoju metu buvo sunku 
susisiekti su jūsų tinklu, - toliau kalbėjo panelė Atkins. - Jus pasi- 
tiksiantys priėmimo komiteto nariai Prancūzijoje galbūt tiksliau 
informuos, negu aš dabar galiu. Tačiau neabejoju - jūsų protas ir 
nuovoka padės perprasti padėtį. O čia, - panelė Atkins prisitrau- 
kė ant stalo padėtą odinį lagaminėlį, - yra viskas, ko jums reikės. 
Asmens dokumentai Paryžiuje gyvenančios mokytojos Konstan- 
cijos Šapel vardu. Turite daug giminių pietų Prancūzijoje, iš kur 
esate kilusi. Tuo bet kada pasinaudosite savo nuožiūra, kai turėsi- 
te kirsti Viši liniją arba išvykti iš šiaurinės okupuotos zonos. 

Konė žiūrėjo, kaip panelė Atkins išima buteliuką su vienintele 
piliule. 

— Tai jūsų laisvinamieji. Įdėsime į batelio kulną, - davė nuro- 
dymą. 

Jau anksčiau apie tai perspėta, Konė nusiavė specialiai pritai- 
kytą batelį ir nutraukė kulno pakalą. 

Panelė Atkins piliulę įkišo į vidų. 

— Tikėkimės, jums niekada neteks jos pavartoti. 

- Tikiuosi, - pritarė Konė žinodama, kad nekaltai atrodančio- 
je piliulėje yra mirtina cianido dozė suėmimo ir gresiančių kan- 
kinimų atveju. 

— Na, - žvaliai tarė panelė Atkins, - pasiruošusi? 

— Taip. 

— Tada prašau lipti į „Lizą“. 

Abi nuėjo prie juodai dažyto lėktuvėlio, kad mėnesienos naktį 
būtų nepastebimas. Trapo papėdėje panelė Atkins stabtelėjo. 

— Vos nepamiršau, - pasakė iš švarkelio kišenės traukdama 
voką. - Tai jums. 

Ji padavė Konei voką, ši atplėšė ir perskaitė negalėdama pati- 
kėti savo akimis. 

— Geros žinios, ar ne? - pasidomėjo panelė Atkins. 

Konė ranka užspaudė sau burną, akys nejučia prisipildė ašarų. 

— Panele Atkins, Lorensas gyvas! Jis gyvas! 

— Tikrai gyvas, brangioji. Ir jį namo plukdantis laivas prieš tris 
dienas saugiai prisišvartavo Portsmute. Jis buvo sunkiai sužeistas 
į krūtinę ir susilaužęs koją, bet gydytojai sako, kad yra puikiai 
nusiteikęs ir sėkmingai taisosi ligoninėje. 

— Norite pasakyti, kad jis čia? Lorensas Anglijoje? - pakartojo 
ji, negalėdama patikėti. 

- Taip, brangioji, jis namie, gyvas ir sveikas. Argi ne nuostabu 
tai sužinoti? 

Konė dirstelėjo į datą, kada išsiųsta telegrama, pranešanti, kad 
jos vyras gyvas ir skubiai bus išsiųstas laivu namo. Data buvo 
gegužės dvidešimtoji - beveik prieš mėnesį. 

— Ką gi, pamaniau, bus gerai, jei išvyksite su geromis Žinio- 
mis - jos tikrai paskatins jus saugiai sugrįžti. Metas į lėktuvą, 
brangioji, - paragino panelė Atkins, ištraukdama telegramą Ko- 
nei iš rankų. Ėmė suktis lėktuvo propeleriai. Vera Atkins ištiesė 
Konei ranką. - Likite sveika, Konstancija, ir sėkmės, - pasakė 
kratydama ranką. 

Apdujusi Konė trapu užlipo į ankštą lėktuvo saloną. Segdama- 
si prie krėslo mėgino suvokti, kas jai buvo ką tik pasakyta. Jos 
vyras ne tik gyvas, bet ir yra čia, Anglijoje, saugiame namų prie- 
globstyje. Galbūt juos dabar skiria tik kelios valandos kelio. 

Ir jie jai nesakė... 

Kaip jie galėjo nepranešti, kad Lorensas atsirado ir grįžta 
namo? Konė skaudžiai prikando lūpą tramdydama ašaras, kad 

jos nepasipiltų į nepatogiai spaudžiančius apsauginius akinius, 
kuriuos buvo užsidėjusi. 

Sunkia širdimi ji pripažino kuo puikiausiai suprantanti, kodėl 
jai nieko nesakė. Jie suprato - jei ji būtų sužinojusi, jog Loren- 
sas greitai parvyks į Angliją, būtų mikliai apsisukusi ant kulno ir 
sprukusi nuo bauginančios užduoties, kurios ruošėsi imtis. 

Bet dabar, matydama į lėktuvą lipant dar du neatpažįstamus 
žmogiškus pavidalus su lakūno kostiumais ir apsauginiais aki- 
niais ir jiems už nugaros užsitrenkiant durelėms, Konė negalėjo 
pasukti atgal. F skyrius jos asmeniniu gyvenimu manipuliavo 
savo tikslams. Ir dabar, paskutinę minutę, pakišo jai reikiamą 
akstiną padaryti viską, kad tik grįžtų gyva. 

— Kaip visa tai ištverti? - pašnibždomis paklausė savęs, mėne- 
sienos naktį lėktuvui riedant iš angaro. 

— Kone! Ar čia ne tu po tais apdarais? - riaumojant varikliams 
kažkas šūktelėjo nuo gretimo krėslo. Ji atpažino tą balsą. 

— Džeimsai! - atsiliepė taip pat riktelėdama, pajutusi absurdiš- 
ką palengvėjimą, kad jis čia. 

Buvo nebeįmanoma toliau kalbėtis, nes lėktuvas šovė į naktinį 
dangų. Užtat Konė nesipriešino, kai jos ranką suspaudė kita ran- 
ka ir laikė tvirtai suėmusi. Ji susimąsčiusi žvelgė pro langą į tam- 
sos nujuodintus Anglijos kaimus po kojomis. 

— Sudie, Lorensai, berniuk mano mylimas, - sukuždėjo ji. - 
Prisiekiu, kuo greičiausiai grįšiu namo į tavo glėbį. 

„Laisanderis“ grakščiai nutūpė aerodrome, kur rodė du žibin- 
tuvėliai, ant žemės laikomi nematomų rankų. Pilotas atsigręžė 
į juos ir iškėlė nykščius. 

— Atrodo, viskas gerai. Likite sveiki, ponios ir ponai. Ir sėkmės 
jums, - pridėjo jiems lipant nuo trapo ant žolės. 

- Bienvenue', - pasakė kažkoks žmogus su kuprine, bėgte pra- 
silenkdamas su jais ant trapo. Įmetė kuprinę į lėktuvą, užtrenkė 
dureles ir nurisnojo atgal apžiūrėti savo naujokų. 

„Laisanderis“ jau riedėjo ruošdamasis kelionei. Konė pavy- 
džiai jį nužvelgė - būtų norėjusi turėti tiek drąsos, kad jį pasivy- 
tų, įšoktų vidun ir grįžtų ten, kur šaukė širdis, - į Angliją. 

— Sekit paskui mane, - pasakė kuprinę į lėktuvą įmetęs žmo- 
gus. - Ir negaišuokit, prieš porą minučių mačiau pravažiuojantį 
fricų sunkvežimį. Jie galėjo išgirsti jus nusileidžiant. 

Trys agentai paskui savo vedlį nuskubėjo per lauką, vorelės 
gale ėjo Džeimsas. Buvo žavinga prancūziška naktis - giedra ir 
šilta, ir Konė, skuosdama kartu su kitais, nepažįstamoje vieto- 
je atpažino kažką sava: Prancūzijos kvapas buvo toks pat kaip 
visada - minkštas, sausas, dvelkiantis pušų sakais, visiškai kas 
kita nei migla virš Anglijos laukų. Šį kvapą ji būtų atpažinusi 
visur. 


* Sveiki atvykę (pranc.). 

Galiausiai jų vedlys atvėrė miško tankmėje užsiglaudusios me- 
dinės trobelės duris. Jos šeimininkas tuoj pat uždegė kampe sto- 
vintį dujų degiklį. 

- Turime būti čia iki ryto, kol baigsis komendanto valanda. 
Tada iš Vje Briolė stoties išsiųsime jus skirtingais reisais — iš Čia į 
stotį dvidešimt minučių dviračiu. Lakūnų aprangą sudėkite šita- 
me kampe. Paliksite ją man, - nurodė jis. - Kol rengsitės, išvirsiu 
kavos. 
bendrakeleiviai. Iš vedlio gavę po emaliuotą puodelį kavos, jie 
susėdo ant savo gultų. 

— Bijau, kad nėra pieno. Žinau, jūs, anglai, mėgstate balintą, - 
pasakė šis. 

Konei tiko tirštas tamsus skystimas; ji buvo įpratusi prie tokio 
stiprumo. 

— Aš Stefanas, - prisistatė vedlys, - jūs, madam, turėtumėte 
būti Levanda, nes esate vienintelė moteris. 

— Aš Nenaudėlis, - pasakė Džeimsas. 

— O aš Pragmatikas, - prisistatė nepažįstamas vyriškis. 

— Prancūzijos vardu dėkoju, kad atvykote. Mums kaip niekad 
reikia kvalifikuotų britų agentų pagalbos, - pasakė Stefanas. - Per 
pastarąsias kelias dienas buvo suimta daug jūsų kolegų, daugiau- 
sia Paryžiuje. Tiksliai nežinome, koks jų likimas, bet manome, 
kad tarp jų buvo išdavikas, kurio padedamas gestapas smogė tokį 
sėkmingą smūgį. Viskas, ką galiu patarti, - tai kad niekuo nepa- 
sitikėtumėte, - pabrėžė jis. - O dabar metas miegoti, kol galima. 
Aš budėsiu ir, jei reikės, prižadinsiu. Labos nakties. 

Stefanas pasuko trobelės laukujų durų link, prieš jas uždary- 
damas prisidegė cigaretę. Trys agentai kaip galėdami patogiau 
įsitaisė ant savo gultų. 

- Labanakt, bičiuliai, - pasakė Džeimsas, - saldžių sapnų. 

— Kažin ar sudėsiu bluostą, - atsakė Pragmatikas, bet netrukus 
Konė išgirdo kitame trobelės kampe tyliai knarkiant. 

— Kone... 

Tai buvo Džeimsas. 

— Ką? 

— Bet dabar tai jau iš tikrųjų, ar ne? 

— Dabar jau taip, - patvirtino Konė jausdama, kaip kava ir jau- 
dulys graužia tuščią skrandį, - iš tikrųjų. 


Matyt, galiausiai Konė užmigo, mat pabudo purtoma Džeimso ir 
pamatė pro langelį besisunkiančią šviesą. 

— Kelkis, kelkis, - žadino Džeimsas. - Jie mūsų laukia kieme. 

Konė miegojo su visais drabužiais, tad jai tereikėjo apsimau- 
ti kojines ir įsispirti į batus. Lauke stovėjo Stefanas ir kažkokia 
moteris. 

— Labas rytas, Levanda, - pasilabino Stefanas. - Pasiruošusi 
į kelią? 

— Taip, tik... - Konė apsidairė po mišką. - Gal čia kur nors ga- 
lima... - Pajuto, kad rausta. 

- Patogumų neturim. Susirask vietą kur nors už krūmų, - pa- 
sakė jis truktelėdamas pečiais ir atsisuko šnektelėti su Džeimsu. 

Konė tekina pasileido ieškoti nuošalios vietos už medžio. Grį- 
Žusi pamatė, kad Džeimsas su kitu agentu ir moterimi jau ruo- 
šiasi minti dviračius. 

— Laimingai, - šnibžtelėjo Konė Džeimsui. - Tikiuosi, netru- 
kus susitiksime. 

- Labai tikiuosi, - atsakė Džeimsas įsitempusiu veidu. - Tuo 
tarpu pasistengsiu iš fricų šlapios vietos nepalikti, kad visi galė- 
tume grįžti namo. 

- Teisingai! - atsakė jam Konė, pasistengusi su narsuolės šyp- 
sena palydėti jį, dviračiu kreivezojantį įkandin kitų. 

— Palauksim, kol jie nuvažiuos kelis kilometrus, - pasakė Ste- 
fanas. - Iš miško išniręs didesnis dviratininkų būrys patrauktų 
dėmesį, jei kas nors stebi. Nori kavos? 

— Ačiū, išgerčiau. 
džių kyla saulė, lopinėliais išmargindama jų paunksnėje žemę. 

— Tai štai, Levanda, papasakosiu, kas tavęs laukia toliau. - Ste- 
fanas padavė jai puodelį kavos ir atsisėdęs šalia ant laiptelio pri- 
sidegė kitą cigaretę. - Taigi tau jau sakė, kad priklausysi „Moks- 
lininko“ tinklui - tai didžiausia mūsų organizacija, veikianti ir 
pačiame Paryžiuje, ir jo apylinkėse. 

— Taip, sakė, - patvirtino Konė. 

- Deja, mums buvo pranešta, kad nemažai „Mokslininko“ na- 
rių, tarp jų ir vadą Prosperą, suėmė gestapas. 

— Taip, buvau perspėta - man sakė, kad jūs turite daugiau ži- 
nių, - atsakė Konė, gurkšnodama kavą. 

- Negirdėjome nė žodžio ir iš Prospero radisto, o tai rodytų, 
kad jis irgi suimtas. - Stefanas sutrynė nuorūką batu. - Prieš tris 
dienas iš jų girdėjau, kad tavęs laukia ir pasitiks prie traukinio 
Monparnaso stotyje, bet dabar negaliu pasakyti, kas ten bus. — 
Stefanas vėl užsirūkė. - Man pernelyg pavojinga tave lydėti - šta- 
bas mus perspėjo, kad nekištume nosies ir sėdėtume, kol paaiš- 
kės padėtis, tad tau teks keliauti vienai. 

- Supratau. - Konė tramdydama nervus suspaudė savo puode- 
lį kaip kokį talismaną. 

— Kadangi tavo slapyvardis greičiausiai dar nepatekęs į gesta- 
po bylas, kelionėje turbūt nesukelsi įtarimų. Moterys tikrinamos 
kur kas rečiau negu vyrai, - ramino jis. - Ką tik atvykusiam daug 
kas būna neaišku, bet mums reikia nusiųsti į Paryžių fricams ne- 
žinomą žmogų, kad išsiaiškintume, kas vyksta. Sutinki? 

— Be abejo. 

- Tavęs turi laukti stoties laukiamojoje salėje, prie tabac kios- 
ko. Turi nusipirkti „Goluaz“ pakelį, kai nusipirksi, tarsi netyčia 
numesk ant žemės. Pakelk ir prisidek cigaretę štai šitais degtu- 
kais. - Stefanas iš kišenės išėmė degtukų dėžutę ir padavė jai. - 
Tada prie tavęs turi prieiti toks vyras. Jis nuves tave į vieną iš 
mūsų konspiracinių butų. 

— Ojei jis neateis? - paklausė Konė. 

— Tada suprasi, kad kažkas blogai. Gerai pažįsti Paryžių? 

- Taip, studijavau Sorbonoje. 

— Tada tau bus nesunku rasti šį adresą. - Stefanas įteikė jai 
popieriaus lapelį. 

— Septynioliktas butas, Reno gatvės dvidešimt pirmas na- 
mas, - Konė perskaitė žinomą gatvės pavadinimą. - Žinau kuo 
puikiausiai. 

— Gerai. Kai prieisi prie namo, turi pro jį praeiti iki gatvės galo 
ir grįžti kita gatvės puse. Jei gatvėje pamatysi gestapininkus arba 
jų sunkvežimį, suprasi, kad konspiracinis butas susektas. Aišku? 

— Aišku. O jei lauke nepamatysiu jokio gestapininko? - klau- 
sinėjo Konė. 

— Tada užlipsi į ketvirtą aukštą, ten ir rasi reikiamą butą. Du- 
kart pabelsk, palauk, tada pabelsk triskart, ir už durų turėtų atsi- 
liepti. Pasakyk, kad palydovas neatvyko tavęs pasitikti ir kad tave 
siuntė Stefanas, - paaiškino jis. 

— Supratau, - tarė Konė, mintyse kartodamasi adresą, nes Ste- 
fanas ištraukė lapelį jai iš rankų ir sudegino prikišęs degtuką. - O 
jei ten nieko nebus, ką man daryti? 

- Septynioliktame bute visą parą kas nors būna. Jei niekas ne- 
atsilieps, bus aišku, kad visas „Mokslininko“ tinklas demaskuo- 
tas ir visi išsislapstė. Taigi pernelyg pavojinga mėginti susisiekti 
su bet kuriuo iš jo narių. - Stefanas atsiduso ir giliai įtraukė ci- 
garetės dūmo. - Paskutinė priemonė - pasiųsti tave pas mano 

draugą. Jis nėra tikrasis tinklo narys ar SOE darbuotojas, bet jo 
ištikimybė mūsų reikalui nekelia abejonių. Žinau, kad jis tau pa- 
dės. Taigi eisi šiuo adresu, - Stefanas iš kišenės išėmė ir jai pada- 
vė kitą lapelį, - ir pasiteirausi, ar čia gyvena Karžygys. 

Konė nustebusi perskaitė naują adresą. 

— Tas namas yra Vareno gatvėje. Ten gyveno mūsų šeimos 
draugai. 

— Vadinasi, jūsų šeima sukosi aukštuose sluoksniuose. Kaip ži- 
nai, tai vienas turtingiausių Paryžiaus rajonų, - pasakė Stefanas, 
kilstelėdamas antakį. 

— O... jeigu ten nebus Karžygio?.. - paklausė ji. - Liautis ieško- 
jus ir grįžti traukiniu atgal? 

— Madam, - Stefanas piktai įmynė batu nuorūką į miško pa- 
klotę, - čia jūs ir parodysite savo sumanumą. Užsisakysi kam- 
barį gretimame pensione ir tiesiog stebėsi ir lauksi, kada grįš 
Karžygys. O dabar mums jau metas keliauti. Ir nepamiršk - per 
komendanto valandą Paryžiuje negalima būti gatvėje. Tai pavo- 
jingiausias metas. 
lius dviračius, kuriais jie turėjo važiuoti į stotį. 

— Kas toks tas tavo draugas Karžygys? - paklausė Konė sėsda- 
ma ant balnelio, nepatikimai įspraudusi lagaminėlį tarp krepšio 
ir vairo. 

- Čia yra tokia taisyklė — nieko neklausinėti. Bet jis bus tas 
žmogus, kuris žino, kas vyksta, ir padės tau susisiekti su saugia 
„Mokslininko atšaka. O tada, be abejo, turėsi kuo greičiau ras- 
ti būdą užmegzti ryšį su Londonu ir jiems pranešti apie padėtį 
Paryžiuje. Turiu omenyje - jei mieste dar liko bent vienas nesu- 
imtas radistas, - niūriai pasakė Stefanas. 

Laimė, kelionė dviračiais į geležinkelio stotį praėjo be nuoty- 
kių. Miestelis atrodė beveik visiškai toks pat kaip kiti prieš karą 

Konės matyti šio Prancūzijos krašto miesteliai, tik ant rotušės ka- 
bėjo vėliava su svastika. 

Stefanas nupirko ir padavė Konei bilietą. Ji pastebėjo, kad jo 
akys nuolat laksto po platformą. 

— Turiu čia tave palikti. Sudie, madam, - pasakė šiltai, kaip 
giminę bučiuodamas į abu skruostus. - Iki! - pridūrė ir vėl už- 
sirūkęs atsainiai nužingsniavo prie savo dviračio, palikęs Konę 
vieną laukti traukinio. 

Jis atvyko minutė į minutę vienuoliktą valandą; Bakmasteris 
kartą pajuokavo, kad vienas geras dalykas, kurį davė vokiečių 
okupacija, - staiga pagerėjęs prancūzų viešojo transporto siste- 
mos punktualumas. Traukiniui išvažiavus iš stoties, ji apsidairė 
pro vagono langą ir pamatė įprastą žmonių knibždėlyną. Tuščias 
Konės skrandis urzgė ir ji užsimerkė vildamasi, kad raminamas 
traukinio siūbavimas nuramins sudirgusius nervus. Bet kiekvie- 
noje stotyje akys kaipmat atsimerkdavo stebėti, kas įlipa į jos 
vagoną. 

Le Mane ji persėdo į kitą traukinį ir turėjo progą platformos 
kioske nusipirkti sužiedėjusį pyragaitį. Sėdėdama ant suolo ir 
laukdama traukinio, Konė pirmąkart akies krašteliu pamatė vo- 
kiečių karininką, jis stovėjo ant platformos ir šnekučiavosi su 
stoties viršininku. 

Galiausiai pavakariais jos traukinys atvažiavo į Monparnaso 
stotį Paryžiuje. Konė su kitais keleiviais išlipo ant platformos 
ir patraukė ja, įsitempusi prieš patikrinimą milicijos kontrolės 
poste. Matė, kad nemažai jos bendrakeleivių buvo sustabdyti, jų 
krepšiai pastatyti ant stalų ir atidaryti. Drebančia širdimi Konė 
ėjo per postą, bet niekas iš prancūzų policininkų neatkreipė į ją 
dėmesio. 

Apsvaigusi iš laimės, kad be nuotykių perėjo postą, Konė ap- 
sidairė laukiamojoje salėje ieškodama tabac kiosko, kur turėjo 

susitikti su savo palydovu. Stotyje šurmuliavo minios namo grįž- 
tančių darbininkų, galiausiai kampe ji pamatė kioską ir pasuko 
prie jo. Vykdydama nurodymą, nusipirko pakelį „Goluaz“. Imda- 
ma grąžą, numetė pakelį ant grindų. 

— Ah, mince alors! - keiktelėjo keldama pakelį ir traukdama 
cigaretę. Kaip galėdama abejingiau prisidegė ją Stefano duotais 
degtukais, stebėdama, ar niekas iš minios prie jos nesiartina. 

Konė surūkė visą cigaretę, bet niekas prie jos neprisigretino. 
Mindama nuorūką bateliu žvilgtelėjo į laikrodį ant rankos ir atsi- 
duso, tarsi vėluotų jos laukiamas žmogus. Po dešimties minučių 
pasiėmė kitą cigaretę ir prisidegė tais pačiais degtukais. Vėl iš ci- 
garetės liko tik nuorūka. 

Po trečios cigaretės Konė suprato, kad niekas neateis. 

— Taigi planas B, - sumurmėjo sau po nosimi ir išėjusi iš sto- 
ties pirmąkart atsidūrė okupuoto Paryžiaus gatvėse. Į Reno gatvę 
eiti buvo netoli. Nematydama ženklų, kad kas būtų labai pasi- 
keitę, patekusi į miestą, kurį taip gerai pažinojo ir mylėjo, pra- 
sivaikščiojusi aprimo. Tą šiltą vasaros vakarą gatvės buvo pilnos 
į kasdienius rūpesčius pasinėrusių paryžiečių, ir beveik galėjai 
pamanyti, kad čia viskas kaip seniau. 

Konė priėjo Reno gatvę jau temstant. Susiradusi reikiamą 
namo numerį, praėjo pro šalį, vogčiomis dairydamasi, ar nėra 
pavojaus. Priėjusi gatvės galą, ją perėjo, su savo lagaminėliu jaus- 
damasi baisiai įtartina. 

Galiausiai priėjusi prie daugiabučio iš gatvės pusės, ryžtingai 
pasuko prie durų ir tvirtai spustelėjo rankeną. Durys lengvai 
atsidarė, ji perėjo marmuru klotą vestibiulį ir užlipo laiptais 
erdvioje laiptinėje aidint jos žingsniams. Ketvirtame aukšte 
stabtelėjo, susirado septynioliktą numerį - jis buvo dešinėje — 


* Velniai griebtų! (pranc.). 

ir giliai įkvėpusi dukart pabeldė, paskui, kaip buvo nurodyta, dar 
tris kartus. 

Niekas neatsiliepė. Abejodama, ar laukti ir dar kartą pabelsti, 
besidaužančia širdimi, ūžiant ausyse dėl pakilusio kraujospū- 
džio, Konė apsisprendė to nedaryti. Jai buvo pasakyta mėginti 
prisibelsti tik kartą ir dabar ji turėjo kuo greičiau iš čia sprukti. 
Buvo akivaizdu - Stefano nuogąstavimai dėl tinklo likimo buvo 
netušti. Apsisukusi ant kulno, jau ruošėsi leistis laiptais, tik čia 
prasivėrė kaimynystėje esančio buto durys. 

—- Madam! - sušnypštė kažkieno balsas. - Nebėra nė vieno jūsų 
draugo. Vakar čia jų atėjo gestapas. Jie tikrai dabar seka šitą namą. 
Neikite pro tas pačias duris. Yra užpakalinės durys, vedančios 
į kiemelį. Ir vartai, pro juos išeisite taku, kuriuo šiukšlininkai iš- 
neša šiukšles, ir pateksite į kitą gatvę. Paskubėkite, madam! 

Durys užsitrenkė taip pat staiga kaip prasivėrusios ir Konė, pri- 
siminusi mokymus, nusiavė batelius, kad nekaukšėtų, ir kiek įka- 
bindama nulėkė laiptais žemyn. Vestibiulio gilumoje susiradusi 
moters minėtas duris ir melsdama, kad tai nebūtų spąstai, atidarė 
jas ir pamatė patekusi į ankštą kiemelį. Vėl apsiavusi, atidarė var- 
tus, nužingsniavo siauru taku ir atsidūrė gretimoje gatvėje. Pasu- 
kusi tolyn nuo Reno gatvės, Konė prisivertė iš lėto, lyg niekur nie- 
ko pasišalinti po pirmo savo susidūrimo su tikru pavojumi. 

Galiausiai kone alpdama iš alkio ir adrenalino antplūdžio, nu- 
ėjusi gerą kilometrą nuo septynioliktojo namo, Konė nužiūrė- 
jo kavinę, iš kurios vienas po kito ėjo lankytojai ir sėdosi prie 
staliukų, sustatytų ant šaligatvio. Sunerimusi, kad gali nukristi 
nuo kojų, jei tuojau pat neprisės, pasirinko tuščią staliuką ir po 


valgiaraštį, Konė užsisakė crogue-monsieur'. Godžiai jį rydama 


* prancūzišką sumuštinį su dešra ir sūriu (pranc.). 

stačiais kąsniais stengėsi giliai kvėpuoti, kad geriau veiktų sme- 
genys. 

Šiame milijoniniame mieste ji dar niekada nesijautė tokia vie- 
niša. Ir nors Paryžiuje daug ką pažinojo nuo studijų Sorbonoje 
laikų, turėjo giminių iš motinos pusės, jai buvo griežtai uždraus- 
ta su kuo nors bendrauti. 

Tai, kad bičiulystė ir pagalba buvo ranka pasiekiama ir kartu 
nepasiekiama, dar labiau žeidė. Atrodo, Stefanas neklydo, ir jos 
tinklo nariai išsislapstė gestapui pradėjus juos suiminėti. Konė 
ištuštino kavos puodelį ir suprato, kad dabar viskas, ką gali, - tai 
kreiptis paskutiniu adresu. Ji susimokėjo, paėmė iš po stalo laga- 
minėlį ir nužingsniavo gatve tolyn. 

Krūpčiodama vos išgirdusi nacių sunkvežimio burzgimą, Konė 
traukė šiaurės kryptimi ir galiausiai atėjo į Vareno gatvę - platų 
medžiais apsodintą bulvarą, palei kurį rikiavosi grakštūs, elegan- 
tiški namai. Dauguma buvo tamsūs ir tylūs, bet iš tolo žvilgtelėju- 
si į tą, kurio adresą buvo gavusi, pamatė, kad dauguma jo patalpų 
akivaizdžiai gyvenamos. Visi langai švietė, viename kambaryje iš 
gatvės pusės ji net matė judančius žmonių pavidalus. 

Giliai įkvėpusi oro, Konė perėjo gatvę, užlipo laiptais prie pa- 
radinių durų ir paspaudė skambutį. 

Po kelių sekundžių duris atidarė pagyvenusi tarnaitė. Peržvel- 
gusi Konę nuo galvos iki kojų, iš aukšto tarstelėjo: 

— Kuo galiu padėti? 

- Ieškau Karžygio, - sukuždėjo Konė. - Prašom jam pasakyti, 
kad Stefanas siunčia linkėjimų, - pridūrė. 

Tarnaitės elgesys kaipmat pasikeitė. Raukšlėtame jos veide pa- 
sirodė nerimas. 

- Prašom, madam, tyliai užeikite, einu jo pakviesti, - pasakė ji 
vesdama Konę į vidų. 

- Jis namie? - Konei akivaizdžiai palengvėjo. 

— Taip, tik... - tarnaitė, regis, svyravo. - Luktelėkite, madam. 

Tarnaitei dingus už vienų koridoriaus durų, Konė susižavėjusi 
apžiūrinėjo dailius senovinius baldus ir grakščiai išlenktus laip- 
tus - svarbiausią prieškambario puošmeną. Šių namų gyventojai 
priklausė turtingųjų pasauliui, kurį ji labai gerai pažinojo ir ku- 
riame jautėsi sava. 

Po kelių sekundžių iš vieno kambario pasirodė aukštas tamsia- 
plaukis vyriškis, pagal dailų, it iškaltą stotą galėjęs būti tik pran- 
cūzas, apsivilkęs iškilmingos vakarienės kostiumu. 

Ištiesęs rankas jis žengtelėjo į ją. 

- Labą vakarą, mieloji! - šūktelėjo apglėbdamas nustebu- 
sią Konę. - Nelaukiau jūsų. - Laikydamas ją glėbyje sukuždėjo 
į ausį: - Mes linksminamės, o jus galėjo matyti lipančią laiptais 
iš gatvės. - Paskui vėl garsiai pasakė: - Kaip sekėsi kelionė? 

- Prailgo, - krūptelėjusi atsakė. 

- Jūs prancūzė? - paklausė pakuždomis, vis dar stipriai ją ap- 
kabinęs, prikišęs lūpas prie pat ausies. 

— Taip, mano giminės iš Sen Rafaelio, - šnibžtelėjo ji. 

— Kuo jūs vardu? 

- Konstancija Šapel. Mano teta - baronienė diu Monten. 

— Pažįstu šią šeimą. - Vyriškio akys išdavė, kad jam staiga atlė- 
go. - Taigi jūs esate mano antros eilės pusseserė, atvykote į sve- 
čius. Lipkite į viršutinius kambarius su Sara. Vėliau pasikalbė- 
sime. — Paleidęs ją iš glėbio pasakė įprastu balsu: - Šiais laikais 
važiuoti iš pietų tikras vargas, o dar tie kontrolės postai. Kai atsi- 
kvėpsi, nusileisk žemyn, brangioji Konstancija. 

Iš jo žvilgsnio Konė suprato, kad neturi iš ko rinktis. Jis pasuko 
į svetainę, spustelėjo rankeną ir įėjo į kambarį. 

Pro atidarytas duris Konė pamatė būrį stovinčių vyrų vokiško- 
mis uniformomis. 

Tarnaitės Saros palydėta į antrą aukštą, kur buvo ištaigingas mie- 
gamasis, ir likusi viena, kol Sara leido jai į vonią vandenį, pri- 
blokšta Konė negalėdama atgauti kvapo sėdėjo fotelyje, mėgin- 
dama susivokti, ką prieš kelias akimirkas matė pirmame aukšte. 
Ji buvo įsivaizdavusi įvairių scenarijų ir per mokymus juos net 
repetavusi. Bet jai nė karto nebuvo atėję į galvą, kad pirmą vakarą 
okupuotame Paryžiuje praleis besišnekučiuodama su priešais. 

Sara koridoriumi ją nuvedė į vonią ir ji, dvi dienas negalėjusi 
nusiprausti, trumpai pasimėgavo karštu vandeniu. Nenoromis 
lipdama iš vonios ir koridoriumi skubėdama į paskirtą mie- 
gamąjį, net išdrįso ironiškai šyptelėti, pagalvojusi, jog atsidūrė 
komtortiškoje aplinkoje. 

Sara sėdėjo šezlonge prie lovos. Mostelėjo į šalia stovintį 
krėslą. 

— Prašom sėsti, Konstancija. 

Konė pakluso. 

— Eduaras, kurį sutikote pirmame aukšte, prašė, kad prieš pri- 
sidedant prie vakarieniautojų abi pasikalbėtume. Turime nedaug 
laiko, tad prašom atidžiai klausytis, ką pasakysiu. Pirmiausia, aš 
esu Sara Bonė, jau seniai tarnauju de la Martinjerų šeimai. Edua- 
ras sakė, kad jus atsiuntė jo draugas Stefanas, ir prašė jums pasa- 
kyti, kas dabar jūsų laukia. 

— Dėkoju, - nervingai atsakė Konė. 

- Jūsų balse girdžiu baimę, Konstancija, ir tai suprantama. Bet 
prašom neabejoti - tokiu metu Paryžiuje jums pasisekė patekti 
į geras rankas, - mėgino raminti ją Sara. - Vis dėlto netikėtas 
jūsų atvykimas mus visus stumia į pavojų. Niekas negalėjo žino- 
ti, kad šįvakar namuose vyks... vaišės. Taigi Eduaras pasakė, kad 
visi turime pasistengti gelbėti padėtį. Konstancija, pirmą vakarą 
Paryžiuje turėsite suvaidinti spektaklį, nuo kurio priklausys jūsų 
gyvenimas. Eduaras užsiminė, kad esate jo pusseserė iš pietų, at- 
vykusi paviešėti. Minėjo, kad turite ten giminių. 

— Taip, mano teta baronienė diu Monten turi pilį Sen Rafaelyje. 

— Ojis turi pilį kaimynystėje - Gasene, - pasakė Sara. - Tad 
visiškai įmanoma, kad Montenus ir de la Martinjerus sieja gi- 
minystės ryšiai. Prie vakarienės stalo pasakysite, kad atvykote į 
Paryžių pasimatyti su brangiuoju pusbroliu ir pussesere ir pra- 
nešti jiems liūdną žinią apie jūsų visų dėdės Albero mirtį. 

— Supratau. 

— Konstancija, leiskite kalbėti Eduarui, - toliau aiškino Sara. — 
Kuo mažiau kalbėkite, jei apačioje jūsų ko nors klausinės. Jei bū- 
site tokia, kokia esate iš tikrųjų, bus lengviau. 

- Stengsiuosi kiek galėdama. 

— Rodos, jūs panašaus sudėjimo kaip velionė Eduaro motina 
Emilija de la Martinjer. Turite Žinoti, kad ji mirė prieš ketverius 
metus, prieš pat karą. Gal tai buvo jos laimė... - Ji atsiduso. - At- 
nešiu kurią nors jos suknelę. Jei norėtumėte, galiu jums padaryti 
šukuoseną. Kuo gražesnė, žavingesnė ir drąsesnė atrodysite, tuo 
mažiau pavojaus mums visiems. Supratote, Konstancija“ 

— Taip, visiškai. 

— O dabar turite kuo skubiau pasiruošti ir kiek įmanoma grei- 
čiau pasirodyti svetainėje. Jau pasakiau Eduarui, kad mes pa- 
sikalbėjome, kai jis užėjo pasiimti jaunesniosios sesers Sofijos 

palydėti laiptais į pirmą aukštą. Labai prašau, šį vakarą mūsų 
neapvilkite. Susirinkusieji neturi nieko įtarti. Antraip... - Sara 
kildama iš šezlongo vėl atsiduso, - de la Martinjerai žuvę. 

— Garbės žodis, padarysiu, ką galiu, - išspaudė Konė. 

— Mums visiems telieka melstis, kad jums pavyktų. 


Po dvidešimties minučių Konė jau stovėjo priešais uždaras sve- 
tainės duris. Prisiminusi, ką sakė Sara, sukalbėjo maldą, atidarė 
duris ir įžengė. 

— Konstancija! - Eduaras atsiskyrė nuo kambaryje susirinkusio 
pulkelio ir meiliai pabučiavo ją į abu skruostus. - Ar jau atsigavai 
po kelionės nepatogumų? Atrodai visai nepavargusi, - Žavėda- 
masis pridūrė Eduaras. 

— Taip ir yra, - atsakė Konė, žinodama, kad iš išorės atrodo 
gerai kaip niekad. Sara nuostabiai sušukavo jai plaukus ir padažė 
veidą, padėjo apsivilkti žavingą vakarinę suknelę - kaip Konė pa- 
stebėjo, pasiūtą mesjė Dioro. Maskaradą vainikavo svetimi bri- 
liantai ausyse ir ant kaklo. 

— Eime, leisk tave pristatyti mano draugams, - Eduaras pasiūlė 
Konei ranką, ir artindamasi prie vyriškių ji savo akimis pamatė 
aibę uniformų, kurias buvo išmokyta atpažinti. 

— Hansai, leiskite supažindinti su mano pussesere Konstancija 
Šapel, kuri malonėjo pagerbti mus apsilankydama Paryžiuje. Kons- 
tancija, leisk supažindinti su komendantu Hansu Leidingeriu. 
pažįstama abvero - vokiečių karinės žvalgybos - aukšto karinin- 
ko uniforma. 

- Froilen Šapel, malonu susipažinti su dar viena žavinga Edua- 
ro šeimos nare. 

- Pulkininkas Falkas fon Vendorfas. - Eduaras priėjo prie kito 
vyriškio - šis buvo su baimę keliančia gestapo uniforma. 

Fon Vendorfas buvo kaip iš akies trauktas šviesiaplaukis arijas. 
Jis su neslepiamu susidomėjimu nužvelgė jos figūrą nuo galvos 
iki kojų. Užuot paspaudęs Konės ištiestą ranką, pakėlė ją prie 
lūpų ir pabučiavo. Pervėręs ją savo blankiai žydrų akių žvilgsniu, 
idealia prancūzų kalba paklausė: 

- Froilen Šapel, kur jus iki šiol slėpė jūsų pusbrolis Eduaras? 

Šie nekaltai ištarti žodžiai kaipmat įvarė Konei paniką. 

- Pulkininke Vendorfai... 

- Ak, mes visi čia draugai, prašom vadinti mane Falku - gal 
leisite jus vadinti Konstancija? - pasiūlė jis. 

- Be abejo. - Konė apdovanojo jį, kaip pati vylėsi, kerinčia 
šypsena. - Jis manęs neslėpė, tiesiog gyvenu toli pietuose ir man 
ne taip lengva atvykti į Paryžių. 

- O kur pietuose gyvena jūsų šeima? 

Bet Eduaras jau susiruošė ją pristatyti kitam vyriškiui, pasida- 
binusiam SS - Vokietijos policijos - uniforma. 

- Atleiskite. - Konė nusuko akis nuo Falko ir sutelkė dėmesį 
į komendantą Cholticą. 

- A bientėt, froilen Konstancija, - už nugaros išgirdo švelnų 
Falko balsą. 

Supažindindamas su dar trimis vokiečių karininkais ir aukšto 
rango prancūzų milicijos pareigūnu, Eduaras į ranką jai įspraudė 
šampano taurę. Paskui ji buvo pristatyta dviem prancūzams - 
vienas buvo teisininkas, kitas - dėstytojas, jo žmona Liliana buvo 
vienintelė moteris draugijoje. Įelektrintais nervais Konė truktelė- 
jo šampano, mintyse melsdamasi, kad Eduaras susiprastų ją prie 
stalo saugiai pasodinti šalia tėvynainių. 

- Ponai ir ponios, prašom pereiti į valgomąjį. O aš einu atsi- 
vesti sesers, - tarė Eduaras, pats sukdamas prie durų, vedančių 
į saloną. 

Kiek galėdama delikačiau įsiterpusi tarp dėstytojo ir jo žmonos, 

Konė nuėjo į valgomąjį. Sara jai parodė vietą prie stalo. Atsisėdus 
jai palengvėjo - pamatė, kad iš vienos pusės sėdi dėstytojas, o 
iš kitos už kėdės stovi teisininkas. Jam jau sėdantis staiga prišo- 
ko Sara. Kažką šnibžtelėjo į ausį, ir teisininkas kaipmat pakilęs 
nuėjo sėsti į kitą stalo pusę. Staiga šalia Konės atsirado vokiečių 
gestapo karininkas Falkas fon Vendorfas. 

— Froilen Konstancija, tikiuosi, nesupyksite, kad pasiprašiau 
šįvakar pasodinamas šalia jūsų, - pasakė šypsodamasis. - Ne- 
dažnai turiu malonumą prie stalo sėdėti šalia žavingos moters. 
O dabar turime dar išgerti šampano. - Falkas davė ženklą Sarai 
ir ši atskubėjo su buteliu, o tuo metu į valgomąjį kaip tik įžengė 
Eduaras. 

Jam į parankę buvo įsikibusi nuostabaus grožio mergina - Konė 
prisiminė, kad tai turėtų būti Eduaro sesuo Sofija. Smulkutė, vos ne 
lėliškai tobulos figūros, Sofija vilkėjo vidurnakčio dangaus spalvos 
vakarinę suknelę, išryškinančią kreminį idealiai lygios odos ats- 
palvį ir veriamą mėlynų akių žvilgsnį. Šviesūs plaukai buvo susukti 
į šinjoną, gulbės kaklą puošė mėlynų safyrų vėrinys. 

Eduaro vedama prie stalo, kaip pastebėjo Konė, Sofija ištiesusi 
ranką apčiuopomis susirado kėdę, braukdama per atkaltę dailiais 
pirštais. Atsisėdusi nusišypsojo susirinkusiai draugijai. 

— Labą vakarą. Malonu jūsų vėl sulaukus mūsų namuose. 

Ji kalbėjo žemu melodingu balsu, nepriekaištinga prancūzų 
aristokratų tarsena. 

Daugelis susirinkusiųjų pusbalsiu atsakė jai šiltu pasveikini- 
mu. 

- Pussesere Konstancija... Eduaras man sakė, kad pagaliau tau 
pavyko mus aplankyti. - Tariant šiuos žodžius turkio žydrumo 
Sofijos akys nenukrypo į Konę. 

— Džiaugiuosi tave matydama - puikiai atrodai, - meiliai tarė 
Konė. 

Nereginčiomis akimis Sofija atsigręžė į jos balsą ir Konė išvy- 
do spindinčią šypseną. 

— Manau, turėsime apie ką pasišnekučiuoti. 

Konė žiūrėjo į Sofiją, kalbinamą užstalės kaimyno. Ir dabar jos 
akys nebuvo nukreiptos pašnekovui į veidą. 

Ūmai ją nukrėtė drebulys susiprotėjus, kad Sofija de la Mar- 
tinjer yra akla. 

Konė matė, kaip Eduaras vogčia nužvelgė ją ir Falką fon Ven- 
dorfą, pastebėjęs pakeistą svečių sėdėjimo tvarką. Pats Eduaras 
atsisėdo kitapus stalo priešais Konstanciją, apsuptas vokiečių. 

- Pradėkime nuo tosto. Šios vaišės surengtos mūsų svečio ir 
draugo Falko fon Vendorfo trisdešimt penktojo gimtadienio 
proga. - Svečiai pasiruošę iškėlė taures. - Į jūsų sveikatą, Falkai! 

— Į Falko sveikatą! - choru atsakė svečiai. 

Falkas komiškai nusilenkė. 

- Ir į mūsų šeimininko, grafo Eduaro de la Martinjero, iškėlu- 
sio šią puotą, sveikatą. Ir, atrodo, - tarė jis sušnairavęs į Konę, - 
jis man paruošė netikėtą gimtadienio dovaną. Už froilen Kons- 
tanciją, kuri šia proga šįvakar pas mus atvyko iš pietų. 

Konė nesutriko visos užstalės akims nukrypus į ją. Niekada 
nebūtų pamaniusi, kad atvykusią į Paryžių ją sutiks būrys vo- 
kiečių karininkų. Šampano vos gurkštelėjo, žinodama, kad turi 
nepamesti galvos ir daug negerti. Pajuto dėkingumą Sarai, patie- 
kusiai pirmąjį patiekalą, kuris atitraukė nuo jos visų susirinku- 
siųjų dėmesį. 


Vėliau, prisimindama savo pirmąjį vakarą okupuotame Pary- 
žiuje, Konė buvo įsitikinusi, kad ją sergėjo kažkas iš aukščiau. 
Iš kairės sėdintis profesorius dėstė Sorbonoje, tad nepaliaujamai 
stebima Falko ji turėjo progą visiškai nemeluodama, ramia są- 
žine pasakoti apie ten studijuojant praleistą laiką. Per šį pokalbį 

jos legenda tapo įtikima, ir ji matė pritarimą Eduaro akyse, kai 
pasitelkusi savo žavesį sugebėjo apeiti Falko klausimus, išblašky- 
dama jo dėmesį šypsenomis ir vylingais Žvilgsniais. 

Pobūvio pabaigoje, kai vokiečių karininkai jau skirstėsi, Falkas 
vėl paėmė jos ranką ir pabučiavo. 

- Froilen, šį vakarą man buvo labai maloni jūsų draugija. Pa- 
tyriau, kad esate ne tik graži, bet ir protinga. - Jis patenkintas 
linktelėjo. - O man protingos moterys patinka. Kiek būsite Pary- 
Žiuje? 

— Dar nenusprendžiau, - pasakė ji tiesą. 

— Konstancija pas mus viešės, kiek norės. - Į pagalbą jai atėjo 
Eduaras, išlydėdamas vyrus pro duris ir linkėdamas labos nakties. 

- Tad tikiuosi turėti malonumą vėl jus pamatyti. Ir kuo grei- 
čiau. Heil Hitler! 

Paskutinįkart metęs jai blankiai žydrų akių žvilgsnį, Falkas 
pasuko įkandin kitų vyrų prie lauko durų. Durys užsitrenkė ir 
Eduaras pats jas užrakino bei užšovė skląsčiu. 

Po tokio išbandymo stovėdama prieškambaryje Konė pasijuto 
visiškai išsunkta. Ėmė linkti kojos ir ji susverdėjo. Eduaras spėjo 
ją sulaikyti ir padrąsinamai apkabino per pečius. 

— Eime, Konstancija, - pasakė vesdamas į tolimesnius namų 
kambarius, - turbūt visiškai nusikamavote. Prieš miegą gurkš- 
telėsime brendžio. - Jis pakvietė Sarą, laukiančią koridoriuje. — 
Prašom atnešti padėklą į poilsio kambarį. 

Dėkinga Konė atsisėdo ant sofos - buvo tokia pervargusi, kad 
sėdėjo it stabo ištikta. Kol Sara atėjo nešina padėklu su brendžiu, 
Eduaras tiriamai ją apžiūrinėjo. Kai taurė jau buvo pripilta ir Sara 
išėjo iš kambario, jis kilstelėjo savo stiklą. 

- Sveikinu, Konstancija. Šįvakar buvote neprilygstama. 

Ji pirmąkart pamatė nuoširdžią jo šypseną, ir jo gražus veidas 
staiga atgijo. 


Levandų sodas 139 


— Dėkoju, - pasakė vos girdimu balsu, kaupdama jėgas pakelti 
taurę prie lūpų. 

— Galbūt reikia pasakyti, - vėl nusišypsojo Eduaras, - sveika 
tapusi mūsų šeimos nare. 

Abu susijuokė iš šio pasakymo. Ir atslūgus siaubingai šio vaka- 
ro įtampai abu užsikvatojo iki ašarų dėl sėkmingos gudrybės. 

— Ak, Konstancija, neįsivaizduojate, kokį šoką man sukėlėte 
išdygusi ant slenksčio. Jau maniau, kad esu žuvęs. Namai pilni 
aukštų milicijos, gestapo ir abvero karininkų, ir štai visu gražu- 
mu jų akivaizdoje pasirodo sutrikusi SOE agentė, atėjusi su ma- 
nimi susitikti! 

- Nepatikėjau savo akimis, kai svetainėje pamačiau tas unifor- 
mas. - Konė papurtė galvą, su šiurpu prisimindama tą reginį. 

- Rytoj pakalbėsime, kaip tai nutiko, - pasakė Eduaras. - 
O dabar galiu tik dar kartą jums be galo padėkoti, kad atlaikėte 
išbandymą ir puikiai suvaidinote spektaklį. Aišku, daugeliu at- 
žvilgių mums šį vakarą pats Dievas padėjo. Dėl jūsų manierų visi 
lengvai patikėjo, kad esate mūsų giminaitė. 

- Per SOE mokymus, - sukikeno Konė, - mane ne kartą per- 
spėjo, kad prancūziškai kalbu kaip aukštuomenės atstovė. Esą tai 
nelabai padėtų man apsimesti mokytoja iš Paryžiaus. Jie saky- 
davo, kad mano kalboje per daug išduodančių mandagybių, tad 
kiek galėdama stengiausi jų atsikratyti. 

- Na, ką gi, šįvakar jūsų manieros mus išgelbėjo. Ir, atrodo, 
įsigijote gerbėją. - Eduaro veidas staiga surimtėjo. - Jis - vienas 
iš nedaugelio nacių, kurie patys kilę iš aristokratų. Bet nesileis- 
kite užliūliuojama apgaulingo saugumo jausmo šalia jo. Falkas 
fon Vendorfas - vienas pavojingiausių ir nuožmiausių dabar- 
tinių Paryžiaus valdytojų. Nacių siekių išdavikai nesulaukia jo 
pasigailėjimo, - pridūrė Eduaras. - Ne kas kitas, o jis daugiausia 

pasistengė, kad būtų išgaudyti nariai to tinklo, į kurį turėjote įsi- 
traukti čia atvykusi. 

Konės nugara perbėgo šiurpuliai. 

- Supratau, - niūriai tarė ji. - Jis išties išsilavinęs ir, atrodo, 
myli Prancūziją. 

- Jį traukia mūsų šalies istorija, kultūra, elegancija, bet jis trokš- 
ta visa tai nusavinti sau ir savo gimtajai šaliai. Dėl to jis dar pavo- 
jingesnis. Be to, kaip matėme šįvakar, - Eduaras kilstelėjo anta- 
kius, - jam patinka mūsų moterys. Jis geidžia jūsų... na, apie tai 
pasikalbėsime rytoj. - Eduaras pastatė savo taurę, atsistojo ir pri- 
ėjęs paplekšnojo jai per petį. - Šįvakar jums pakaks žinoti, kad su 
mumis Paryžiuje jūs saugi, ir tai žinodama galite ramiai ir kietai 
miegoti. - Eduaras pasiūlė parankę. - Eime ilsėtis? 

— Eime. 

Stodamasi Konė nurijo žiovulį. Jie nužingsniavo koridoriumi 
ir užlipo laiptais iki aikštelės. 

- Labanakt, pussesere Konstancija, - nusišypsojo Eduaras. 

— Labanakt, Eduarai. 

Nusiplėšusi papuošalus ir drabužius, Konė įsliuogė į plačią pa- 
togią lovą. Ją užliejo nuovargio saldumas ir ji kietai, palaimingai 
užmigo. 


Kitą rytą ji pašoko iš miegų, akimirką negalėdama susivokti, ir 
ėmė dairytis po kambarį. Prisiminusi, kur atsidūrė, atsidususi 
jau po dešimtos. Negalėdama patikėti savo akimis užspaudė bur- 
ną delnu. Niekada taip ilgai nemiegodavo. Išlipusi iš lovos ati- 
darė savo lagaminėlį ir apsirengė paprastą palaidinukę ir sijoną, 
kuriuos F skyrius laikė tinkamais mokytojos garderobui. Prieš 
veidrodį skubiai susišukavusi plaukus, nulipo į pirmą aukštą ieš- 
koti Eduaro ir Sofijos. 

— Grafas bibliotekoje, madam, - pasakė Sara, aptikusi ją prieš- 
kambaryje. - Prašė pas jį ateiti, kai atsikelsite. Gal galiu jums ko 
atnešti pusryčių“ 

- Tik kavos - būčiau labai dėkinga, - atsakė Konė dar pilnu 
skrandžiu po prašmatnios vakarienės. Šiems namams aiškiai ne- 
reikėjo maisto kortelių. Ji nusekė paskui Sarą prie durų, pabeldė 
ir įėjo. 

Eduaras sėdėjo patogiame odiniame krėsle bibliotekoje, nuo 
grindų iki lubų apstatytoje knygų lentynomis. Jai įėjus pakėlė 
akis nuo laikraščio. 

— Labas rytas, Konstancija, prašom sėsti. - Jis mostelėjo į krės- 
lą kitapus židinio. 

— Dėkoju, - tarė ji sėsdamasi. - Koks puikus jūsų knygų rinki- 
nys. - Ji susižavėjusi apžvelgė lentynas. 

— Paveldėjau iš tėvo, bet ir pats turiu šią aistrą. Noriu kiek ga- 
lėdamas papildyti šį rinkinį. Naciai visoje Europoje sudegino 
tūkstančius knygų, tad ši kolekcija dabar juo vertingesnė. - Edu- 
aras sunkiai atsiduso ir pakilo nuo krėslo. Konė matė, kad šįryt 
jis nuvargęs ir rimtas, vakarykščio pakilumo nelikę nė pėdsako. 
Dienos šviesoje tyrinėdama dailius jo veido bruožus pamanė, 
kad jis, matyt, įpusėjęs ketvirtą dešimtį. 

- Ką gi, Konstancija, gal galėtumėte daugiau papasakoti, ko- 
kios aplinkybės vakar atvedė jus prie mano namų durų. 

Konė ėmė aiškinti, kad Monparnaso stotyje ją turėjo pasitik- 
ti palydovas, bet taip ir nepasirodė, ir kaip ji ėjo Stefano duotu 
adresu į Reno gatvę. 

— Kaip manote, ar kas nors matė, kaip įėjote į tą namą? - Edu- 
aro akyse pasirodė nerimas. 

- Labai atidžiai žiūrėjau, kaip buvo liepęs Stefanas, bet uni- 
formuotųjų aplink nemačiau. Kai jau ruošiausi išeiti, kaimynė iš 
gretimo buto pasakė, kad į septynioliktą butą buvo atėję gestapi- 

ninkai ir suėmė jo gyventojus. Ji patarė man išeiti per užpakali- 
nes lauko duris, - pridūrė Konė. 

— Arji matė jūsų veidą? 

— Jei ir matė, tik kelias sekundes. 

— Tada lieka melstis, kad ji būtų patikima, - kvėptelėjo Edua- 
ras. - Regis, iki šiol, Konstancija, jus lydėjo sėkmė, kad taip lai- 
mingai išsisukote. Septynioliktas numeris buvo vienas iš pagrin- 
dinių „Mokslininko“ tinklo konspiracinių butų. Kaip paliudijo 
ir kaimynė, jūsų atvykimo išvakarėse gestapas surengė ten gau- 
dynes. Jie iki šiol naršo apylinkes ir suiminėja žmones. Beveik 
neabejoju - jums atvykus butas vis dar buvo sekamas. Jie turėjo 
laukti agentų, dar negirdėjusių apie vokiečių surengtas gaudynes, 
ir mėginti sučiupti. Taigi, - jis atsiduso, - tegalime tikėtis, kad 
jūsų nepastebėjo, nes esate naujas veidas ir anksčiau nebuvote 
lankiusis tame bute. Gal jie pamanė, kad esate kurio nors anks- 
tesnio gyventojo pažįstama. 

— Stefanas sakė, kad mane vienintelę gali siųsti į Paryžių, nes 
manęs niekas nepažįsta ir nesu patekusi į gestapo sąrašus, - pa- 
aiškino Konė. 

— Teisybę sakė. Tai jau vis šis tas. - Sarai tiekiant jiems kavą 
su sausainiais Eduaras užsigalvojęs glostė sau smakrą. - Turiu 
pasakyti, jums pasisekė, kad jus sutiko Stefanas kaip priėmimo 
komiteto atstovas. Jis nepaprastai patyręs makis - jiems karo 
veiksmuose teikia pagalbą jūsų agentai. Mane jis pažįsta ne per 
jūsų organizaciją, o kitais kanalais. Žinodamas, kad Paryžiuje 
mums kilo sunkumų, pasakė jums mano vardą kaip paskutinę 
išeitį. Bėda ta... 

— Kokia? - Konė kaip įmanydama stengėsi perprasti, kur taiko 
Eduaras. 

- Ta, kad mano... - Eduaras vis negalėjo rasti tinkamo žo- 
džio, — pozicija, bet kokie ryšiai su SOE ir Pasipriešinimu jokiu 

būdu neturi išaiškėti. Ir štai čia, žinoma, atsirandate jūs - vokie- 
čiams rūpima grandis: štai savo bibliotekoje sėdžiu su britų SOE 
agente ir geriu kavą. 

— Nežinau nė kaip atsiprašyti, kad pridariau tiek rūpesčių, 
Eduarai. 

— Ką jūs, Konstancija, tik nekaltinkite savęs. Stefanui reikėjo 
ką nors siųsti į Paryžių sužinoti, ar čia labai sunki padėtis ir kiek 
toli siekia padariniai. Ir galiu jus patikinti: yra dar blogiau, nei jis 
mano. 

- Stefanas manęs prašė kaip galima greičiau pranešti į Londo- 
ną apie padėtį, - pridūrė ji. 

- Nėra būtinybės. Aš nedirbu britų vyriausybei, bet esu pa- 
žįstamas su jų žvalgybos tarnybų viršūnėmis ir mes keičiamės 
informacija. Šįryt jau susisiekiau su Londonu ir perspėjau, kas 
įvyko, - paaiškino Eduaras. - Stefanas labai greitai gaus Žinią. 
Ir „Mokslininko“ tinklo vadas Prosperas, ir jo radijo ryšininkas 
suimti. Visi kiti „Mokslininko“ nariai, kurie galėjo, pabėgo iš 
Paryžiaus arba slapstosi mieste, kol gaus kitus nurodymus. Mie- 
la Konstancija, - apibendrino Eduaras, - šiuo metu tiesiog nėra 
tinklo, į kurį galėtumėte įsitraukti. 

- Tad tikriausiai turiu vykti iš Paryžiaus dirbti kitame tinkle? - 
pasiteiravo Konė. 

- Įprastomis aplinkybėmis taip ir turėtų būti, - sutiko Edua- 
ras. - Tačiau per gryną atsitiktinumą vakar čia sutikote kai ką iš 
galingiausių Paryžiaus vokiečių. - Jis padėjo savo kavos puodelį 
ir palinko į ją. - Pamėginkite įsivaizduoti, Konstancija: jūs perei- 
nate į kitą tinklą ir imate sėkmingai vykdyti misiją, kuriai buvote 
ruošiama. O paskui staiga šast, - jis mostelėjo rankomis, - jus 
suima ir nugabena tardyti į mūsų gestapo būstinę. O ten įvyks- 
ta dar vienas sutapimas: jūsų tardyti ateina vienas iš jūsų vakar 
sutiktų vyrų, pulkininkas Falkas. Ir ką gi jis pamato pririštą prie 

kėdės? Ogi ne ką kitą kaip grafo de la Martinjero pusseserę Kons- 
tanciją, su kuria prieš kelias savaites susipažino jo svetainėje. Tad 
ką jis sau pamano? Negi įsivaizduoja, kad jo draugas Eduaras ne- 
žino apie savo pusseserės veiklą? Mažų mažiausia jis ims atidžiau 
domėtis grafu, jo svečiais, kurie sėdėjo prie vieno stalo, ir galbūt 
išties suabejos, ar jie tokie jau ištikimi Viši režimo bei vokiečių 
valdžios šalininkai, kokie dedasi. 

— Tikrai kad taip, - pritarė Konė, - bet ką daryti? Ir su kuo jūs 
bendradarbiaujate, Eduarai? 

— Jums, Konstancija, to nereikia žinoti, - iškart nukirto jis. — 
Bus išties geriau, jei nežinosite. Bet viskas, ką darau, yra siekis 
išvaduoti gimtąją šalį iš nacių režimo nagų ir nuversti marioneti- 
nę Viši vyriausybę, kurią sudaro silpnabūdžiai mūsų tėvynainiai, 
darantys tai, ką liepia vokiečiai, kad tik išgelbėtų savo kailį. Per 
šiuos ketverius metus man pavyko įgauti jų pasitikėjimą. Pasi- 
bjaurėtina, bet tai padarė mano turtas, kurstantis jų godumą. 
Konstancija, niekada nepamirškite, kiek kančių man tai kainuo- 
ja. Kaskart, kam nors iš tų Žmogėnų peržengus mano slenkstį, 
turiu valdytis, kad pasiėmęs šautuvą nenudėčiau. 

Konė matė, kaip persikreipė Eduaro veidas, kaip pabalo kietai 
sunertų pirštų krumpliai. 

— Užuot taip pasielgęs, kviečiuosi juos į namus, girdau geriau- 
siu savo rūsių vynu, leidžiu pinigus juodojoje rinkoje, kad galė- 
čiau jiems užkišti gerklę geriausia mėsa ir sūriu, ir maloniai su 
jais šnekučiuojuosi. Jūs klausiate - kodėl? Kam tai darau? 

Konė nieko neatsakė - žinojo, kad jam nereikia atsakymo. 

— Taip darau dėl to, kad, dosniai pagirdęs brendžiu, nuklau- 
syčiau įkaušusiems vokiečiams netyčia išsprūdusią įdomią nau- 
jieną. Kartais tie Žinių trupiniai padeda man perspėti tuos, kam 
gresia pavojus, ir galbūt išgelbėti savo tėvynainiams gyvybę. Štai 
dėl to ir pakenčiu tuos žmogėnus prie savo stalo. 

Konė, viską supratusi, sėdėjo nieko nesakydama. 

- Taigi matote, - kalbėjo Eduaras, - negali būti nė kalbos apie 
mano dalyvavimą organizacijose, kurias naciai nori užsmaugti. 
Šitaip ne tik pastūmėčiau į mirtį daugelį su manimi dirbančių 
drąsuolių vyrų ir moterų, bet ir sutrukdyčiau vertingai informa- 
cijai, kurią galiu perduoti, pasiekti tuos, kam jos labiausiai reikia. 
Rūpinuosi ne tiek savo gyvybe, Konstancija, kiek, pavyzdžiui, 
Sofijos. Gyvendama su manimi po vienu stogu ji neišvengiamai 
tampa mano apgaulės bendrininke. Nusipelnančia bausmės, jei 
aš būsiu demaskuotas. Taigi... - Eduaras staiga pakilo nuo krėslo, 
priėjo prie lango ir įsižiūrėjo į saulės spindulių užlietą žavingą 
sodą. - Dėl viso to, ką sakiau, bijau, kad jums nebeįmanoma tęsti 
britų agentės karjeros. 

Eduaro tariami Žodžiai palengva pasiekė jos sąmonę. Nejau- 
gi, mąstė Konė, daugelį savaičių trukę mokymai, psichologinis ir 
emocinis pasirengimas nueis perniek? 

— Suprantu. Ką su manimi darysite? - galiausiai paklausė jaus- 
dama, kaip graudžiai skamba jos balsas. 

- Labai taiklus klausimas, Konstancija. Londoną jau informa- 
vau, kad esate pas mane. Jie turi tučtuojau sunaikinti visus įrašus, 
liudijančius jūsų atvykimą į Prancūziją. Tiems nedaugeliui žmo- 
nių, kurie žino apie jūsų atvykimą, bus perduota žinia, ir nuo šiol 
su jais neturėsite jokių ryšių. Tuoj pat atiduosite man savo doku- 
mentus ir juos sudeginsime židinyje. Taip pat atiduosite savo la- 
gaminą - aš jį sunaikinsiu. Kol čia kalbamės, jums rengiami nauji 
dokumentai. Nuo dabar jūs esate tiesiog Sen Rafaelio gyventoja 
Konstancija Šapel, jau pažįstama jūsų sutiktiems žmonėms kaip 
mano pusseserė. 

- Tad kas dabar bus? - paklausė ji. - Ar mane siunčia atgal 
į Angliją? 

- Dar ne, būtų per daug pavojinga. Aš negaliu rizikuoti, kad 

jus suimtų. Konstancija, - Eduaras niūriai nusišypsojo, - manau, 
jog kelias savaites turėsite vaidinti pagal vakar savo papasako- 
tą siužetą. Šiuose namuose pasiliksite kaip viešnia. Galbūt kada 
nors ateityje galėsite nuvažiuoti į pietus, tartum grįždama namo 
į Sen Rafaelį, ir tada žiūrėsime, ar galime iš ten jus sugrąžinti į 
Angliją. Bet dabar ne dėl savo kaltės esate įstrigusi pas mus. 

— O Londonas tam neprieštarauja? - nepatikliai paklausė 
Konė. 

— Jie neturi iš ko rinktis. - Eduaras į šį klausimą numojo ran- 
ka, tarsi tai būtų visiški niekai. Kai atsigręžė, jo Žvilgsnis staiga 
sušvelnėjo. - Suprantu jūsų ryžtą padėti savo šaliai ir nusivylimą, 
kad negalite vykdyti savo užduoties. Bet patikėkite - dėl aukš- 
tesnio tikslo verta aukoti karjerą. Be to, - jis gūžtelėjo, - galbūt 
galėsite padėti jai kitais būdais. Jūs graži moteris, padarėte įspūdį 
įtakingam asmeniui. Falkas čia nuolat svečiuojasi. Kas žino, apie 
ką jis gali jums prasitarti. 

Nuo tos minties Konę net nukratė, bet ji suprato, apie ką kalba 
Eduaras. 

— Sofija pasikvietė savo modistę - tuoj turi ateiti. Jums reikia 
garderobo, tinkamo iš Montenų ir de la Martinjerų kilusiai da- 
mai. O Sofijai bus malonu namuose turėti bičiulę moterį. Ji retai 
kada išeina dėl savo... negalios, tad yra vieniša. Be to, labai ilgi- 
si mūsų motinos. Gal galėsite su ja kiek pabendrauti? - pasiūlė 
Eduaras. 

— Arjos negalia įgimta? - paklausė Konė. 

- Tik gimusi Sofija šiek tiek matė, taigi mano tėvai ne iškart 
pastebėjo jos negalią, - paaiškino jis. - Jos regėjimas tolydžio 
silpo, bet tada, kai jie suvokė tikrąją jos būklę, buvo per vėlu, 
kad gydytojai galėtų padėti. Sofija prie savo neįgalumo labai ge- 
rai prisitaikiusi. Ji moka rašyti - ačiū Dievui, spėjo išmokti prieš 
visiškai apakdama. Jos eilėraščiai gražūs. Tikrai gražūs. 

Eduaro akyse Konė pamatė šilumą. 

— Kiek jai buvo metų, kai galutinai neteko regėjimo? 

— Sofijai buvo septyneri, kai galutinai užgeso jos akių šviesa. 
Bet stebėtinai išlavėjo kiti pojūčiai, kad atstotų šią netektį. Nepa- 
žįstu kito tokios jautrios klausos žmogaus kaip ji - paprastai vien 
iš judesių garso gali pasakyti, kas įėjo į kambarį. Labai mėgsta 
skaityti - savo bibliotekoje Gasene turiu jai nemažai knygų Brai- 
lio raštu. Ypač mėgsta anglų poetus romantikus, tarkim, Bairo- 
ną, Kitsą. Be to, piešia. Čiuopdama vaizdavimo objektą, kažkaip 
sugeba perkelti ant popieriaus jo formą ir spalvas. - Eduaras 
švelniai nusišypsojo. - Ji labai meniškos sielos, visame pasaulyje 
neturiu už ją brangesnio žmogaus. 

— Ir labai graži, - pridūrė Konė. 

- Išties. Argi ne liūdna, kad Sofija niekada neišvys savęs veid- 
rodyje? Ji nė neįsivaizduoja, kokia yra, - pasakė jis. - Pirmąkart 
ją pamatę vyrai, nežinantys apie jos negalią... žodžiu, matau, kokį 
įspūdį ji jiems daro. Ji nuostabi. 

- Tikrai. 

— O dabar, - Eduaro veidas staiga pasikeitė, - užlipkite laiptais 
ir atneškite savo lagaminą bei dokumentus. Kol jie bus namuose, 
neturėsiu ramybės. 

Tai buvo ne prašymas, o reikalavimas. Konė padarė kaip liepia- 
ma - užlipo į kambarį viršuje paimti savo lagaminėlio. Po dešim- 
ties minučių jau matė, kaip jos tapatybę ryja liepsnos. Lagaminė- 
lio turinį Eduaras perkraustė į maišą. Paskui parodė batelius. 

- Ir juos nusiaukite, Kone. Abu gerai žinome, kas yra vieno iš 
jų kulniuke. 

- Bet daugiau neturiu kuo apsiauti, - pareiškė Konė. 

— Mes tuoj pat jums parūpinsime naujus, - atsakė jis. 

Konė stovėjo bibliotekoje vienomis kojinėmis, jausdamasi vi- 
siškai beginklė. Ji liko be nieko, kaip stovinti. 

Kaip jau buvo daręs šimtą kartų, Eduaras iš po lagaminėlio pa- 
mušalo išėmė paslėptus frankus. Matydamas įsitempusį jos vei- 
dą, atidavė jai pinigus. 

— Juos, žinoma, galite pasilaikyti britų ir prancūzų vyriausy- 
bių sutikimu, jei per jų malonę tektų patirti kokius nors išban- 
dymus. Mes su Sofija pasistengsime, kad, kol būsite su mumis, 
materialiai būtumėte viskuo aprūpinta. Ir kad tai būtų geriausios 
kokybės daiktai. Sofija laukia jūsų viršutiniuose kambariuose, 
supažindins su modiste. Ir dar... - Eduaras stabtelėjo tarpdury- 
je. - Negali būti, kad niekas nemėgins su jumis susisiekti. Keletas 
žmonių iš jūsų organizacijos žino, kad čia esate. Bet jei kas nors 
nugirstų apie jūsų buvimo vietą, jums negalima - kartoju, nega- 
lima - mėginti duoti jiems atsakymą. Supratote? 

— Supratau. 

- Antraip, - Eduaras įsisiurbė į ją akimis, - visos pastangos nu- 
eis perniek ir daugybės žmonių gyvybei kils mirtinas pavojus. 

— Suprantu. 

— Gerai. Eikite į viršų pas Sofiją. 

Nuo tada, kai Konstancija tapo de la Martinjerų namų gyventoja, 
praėjo mėnuo. Ji gavo žavingų drabužių, minkštos odos batelių, 
kokių prieš karą niekada nebuvo mačiusi, kelias poras šilkinių 
kojinių. Dėdama jas į komodą, Konė atsiduso dėl likimo ironijos. 
Ji gyveno kaip karalaitė namuose, kuriuose pinigai, regis, nieko 
nereiškė, tarnai buvo nuolat pasiruošę jos paslaugoms. Tačiau 
prabanga, kurioje Konė buvo priversta maudytis, nesušvelni- 
no kankynės, sukeltos ne ko kita kaip nelaisvės. Ją kankino ne 
tik fiziškai juntamas širdies skausmas, naktį lovoje prisiminus 
Lorensą, bet ir negailestinga sąžinės graužatis pagalvojus apie 
narsuolius vyrus ir moteris, su kuriais kartu rengėsi užduočiai 
ir kurie dabar dalyvavo pavojingose operacijose nuolat kęsdami 
nepriteklius, kuriuos ji galėjo tik įsivaizduoti. Konė jautėsi kalta 
patekusi į tokią padėtį. Manė išprotėsianti paauksuotame narve- 
lyje, atkirtusiame ją nuo ryšių su pasauliu. 

Jos išsigelbėjimas buvo Sofija, ją Konė spėjo pamilti. Aklumo 
išlavinta nuovoka leisdavo jai vien iš Konės balso skambesio aki- 
mirksniu pajusti, jog šią kažkas slegia. 

To paties amžiaus kaip ir Konė - dvidešimt penkerių, - Sofija 
norėjo kuo daugiau sužinoti apie gyvenimą Anglijoje. Dėl ne- 
galios ji niekada nebuvo išvykusi iš Prancūzijos. Kaitrią liepos 
popietę Konė sėdėdama šalia pasakojo apie neužmatomus Jork- 
šyro tyrlaukius, Blakmuro rūmus - Lorenso tėvoniją. Ją pačią tie 

pasakojimai vienu metu ir guodė, ir liūdino, tačiau bent prisimi- 
nimuose sugrąžindavo pas vyrą. 

Pastarąjį kartą, abiem sėdint terasoje palaiminguose saulėly- 
džio spinduliuose, Konė išsikalbėjo su Sofija apie savo vyrą, kaip 
jo ilgisi. Sofija, meilumo įsikūnijimas, paprašė dar papasakoti 
apie Lorensą ir guodė Konę švelniais žodžiais. 

Po to pokalbio Konę suėmė panika. Ji per daug prišnekėjo - 
juk pagaliau kur įrodymai, kad de la Martinjerai čia jos nelaiko 
kaip dovanėlės naciams, kurią gali įteikti kada įsigeidę, - betgi ji 
turėjo nors kuo pasitikėti. 

O paskui, prieš dvi dienas, ant paradinių durų slenksčio išdygo 
pulkininkas Falkas fon Vendorfas. Sarai teko eiti ieškoti Konės, 
sėdinčios su Sofija bibliotekoje. 

— Pas jus atėjo svečias, madam Konstancija, - pasakė Sara, per- 
spėdama ją žvilgsniu. 

Konė linktelėjo ir vis smarkiau plastančia širdimi nuėjo į sve- 
tainę, į kurią buvo įvestas Falkas. 

— Froilen Konstancija! Ką gi, rodos, jūs dar žavingesnė negu 
tada, kai mačiau aną kartą. - Priėjęs pabučiavo jai ranką. 

— Dėkoju, pulkininke, man... 

— Prašom nepamiršti, - pertraukė ją Falkas, - mes kreipiamės 
vienas į kitą vardu. Tiesiog ėjau pro šalį į štabą ir pamaniau - ko- 
dėl neaplankius žaviosios Eduaro pusseserės, jeigu Paryžius jai 
vis dar prie širdies. Atrodo, taip ir yra. 

— Taip, išties malonu pakeisti aplinką tiek laiko neiškėlus kojos 
iš kaimo pietuose. 

— Norėčiau paklausti... - jis pritilo, - galbūt vėliau, po apklau- 
sų darbe, galėčiau jus nusivesti į klubą pavakarieniauti ir truputį 
pašokti? 

Konei sutraukė skrandį. 

— Aš... 

Tą akimirką į kambarį įžengė Eduaras - aiškiai Saros perspėtas 
apie pulkininko viešnagę. 

— Falkai! Koks malonus netikėtumas! - pasveikino svečią ir 
abu vyrai nuoširdžiai paspaudė vienas kitam ranką. 

— Ką tik paprašiau žaviosios jūsų pusseserės suteikti man ma- 
lonumą šįvakar pabūti jos draugijoje, jei ji galės. 

— Deja, mes jau pakviesti vakarieniauti pas kitą mūsų pusbrolį 
netoli Versalio. - Eduaras meiliai pažvelgė į Konę. - Mieloji, tu 
taip ilgai nebuvai Paryžiuje. Atrodo, turi pasisekimą. Bet gal kitą 
kartą norėtum priimti malonų Falko kvietimą? 

— Taip, ačiū už suteiktą garbę, Herr Falkai. - Konė išspaudė 
šypseną. 

- Froilen, tai jūs man suteiksite garbę. Kaip sakė Eduaras, kitą 
kartą. 

Falkas sumušė kulnais ir, tarsi parodijuodamas tik mirgančio- 
se Patė' kino kronikose Konės matytus vaizdus, atstatė ranką ir 
išpyškino: 

— Heil Hitler! Na, man jau metas. 

— Gal šeštadienio vakarą susitiksime operoje? - paklausė Edu- 
aras lydėdamas Falką durų link. 

— Esate užsakęs ložę? - Falkas rijo akimis Konę. 

— Taip, gal sutiktumėte prie mūsų prisidėti, Herr Falkai? - pa- 
klausė Eduaras. 

- Būtų labai malonu. Iki pasimatymo, froilen Konstancija. - Jis 
pasilenkė ir pabučiavo jai ranką. 

Jam išėjus Eduaras grįžo į kambarį, o Konė krito į krėslą. 

- Atleisk, Konstancija, bet, atrodo, pulkininkas įsižiūrėjo mano 
žaviąją pusseserę. - Jis suėmė ją už rankų. - Pasiūliau jam kartu 
eiti į operą, kad bent mes būtume šalia ir tave pasaugotume. 


* Broliai Pathė - vienos seniausių britų kino kompanijų įkūrėjai. 

— Ak, Eduarai... - Konė bejėgiškai atsiduso ir papurtė galvą. 

Jis ramindamas paplekšnojo jai ranką. 

- Suprantu, mieloji. Šlykšti apgaulė. Gal ir gaila, kad tą vakarą, 
kai susipažinai su Falku, neišgalvojome tau sužadėtinio pietuose. 
Bet dabar jau vėlu. Turėsi parodyti, ką gali. 


Operos aikštėje šurmuliavo puošni minia, kurią sudarė aukšto 
rango vokiečių karininkai, Viši režimo pareigūnai ir Paryžiaus 
aukštuomenė. Prie durų sargybą ėjo prancūzų milicija. 

Liepos vakaras alsino kaitra ir Konė, įsispraudusi į ankštą 
smaragdinės vakarinės suknelės korsažą, jautėsi kaip surištas 
viščiukas, įkištas į įkaitintą orkaitę. Žvilgtelėjo į „Rico“ viešbutį, 
kuriame dažnai susitikdavo su teta išgerti arbatos, kai ši atva- 
žiuodavo iš Sen Rafaelio. Dabar ant stiebų vietoj trispalvių ple- 
vėsavo nacių vėliavos. Konė akimirką pabuvo užsimerkusi, staiga 
pajutusi gerkle lipantį gumulą. Nors pagal scenarijų gyvenimas 
turėjo būti toks kaip visada, tai buvo apgaulė - įprastą gyvenimą 
mėgdžiojanti nyki grimasa. Be abejo, gyvenimas buvo kitoks... 
viskas buvo kitaip. 

Eduaras sustojo pasitikti draugų ir palydėti į savo ložę, o Konė 
nusivedė Sofiją didžiaisiais laiptais. 

- Labai laukiau šio vakaro, - pasakė Sofija ir, Konei šalia atsi- 
sėdus ant patogaus aksominio krėslo, gražus jos veidas nušvito 
šypsena. - Nors norėčiau, kad tai būtų ne Vagnerio opera. - Ji 
suraukė nosį. - Bet, žinoma, jis patinka mūsų draugams, valdan- 
tiems šalį. Aš pati mėgstu Pučinį. 

Po jų į ložę įėjo Falkas. 

- Froilen Konstancija, - tarė kaip visada pabučiavęs jai ranką. 
Nužvelgė jos figūrą. - Žavinga suknelė. Tikra tiesa, prancūzės - 
elegantiškiausios damos pasaulyje. Galbūt prancūziško rafinuo- 
tumo būtų galima įkvėpti ir mūsų šalies moterims. 

Nuo atnešto padėklo jis paėmė šampano taurę, tada vėl atsivė- 
rė durys ir jose pasirodė Eduaras su... Falko kopija už nugaros, ir 
Konė suglumusi išpūtė akis. 

Falkas nusiviepė išvydęs Konės nuostabą. 

- Froilen, manote, kad jums akyse dvejinasi? Galiu nuraminti, 
jūs nepadauginote šampano. Leiskite pristatyti savo brolį dvynį 
Frederiką. 

— Madam, garbė su jumis susipažinti. 

Frederikas žengtelėjo prie Konės ir mandagiai paspaudė jai 
ranką. 

Stovėdama šalia Falko brolio Konė pastebėjo, kad jie visiškai 
vienodo sudėjimo ir laikysenos, tačiau Frederikas pažvelgė šiltai 
jai nusišypsodamas. 

- O čia, - įsiterpė Eduaras, - mano sesuo Sofija. 

Frederikas atsisuko pasisveikinti su Sofija. Įrėmęs į ją žvilgsnį 
ketino kažką sakyti, bet taip ir liko stovėti be žado. Jis stovėjo 
kaip užhipnotizuotas, įbedęs į ją nuostabos kupinas akis. 

Po ilgos pauzės Sofija ištiesė jam ranką ir prakalbo pirmoji: 

— Pulkininke fon Vendorfai, malonu su jumis susipažinti. 

Konė žiūrėjo, kaip pirmąkart susilietė jų pirštai. Frederikas vis 
dar nebuvo ištaręs nė žodžio, bet taip ilgai, švelniai laikė smul- 
kutę jos ranką, kad pasidarė nejauku. Galiausiai Frederikas iš- 
spaudė: 

- Aš sužavėtas, madmuazele. 

Jis nenoromis paleido jos ranką ir Konė pamatė, kaip Sofijos 
veide suspindo šypsena, tarsi ką tik būtų įvykęs stebuklas. Laimė, 
Eduaro dėmesys buvo nukreiptas į kitus du pasirodžiusius sve- 
čius, o Falkas tiesiog neaplėšė akių nuo Konės. 

- Ir kuris gi iš judviejų esate vyresnis? - paklausė ji, norėdama 
išsklaidyti įtampą. 

- Deja, aš jaunėlis, - atsakė Falkas, - gimiau po valandos paskui 

savo brolį. Kad kiek, būčiau neišvydęs šio pasaulio - turbūt jis 
susigrobė visą motinos energiją! - Falkas piktai dėbtelėjo į brolį, 
ir Konė iškart suprato, kad tarp jų nėra jokios meilės. - Ką tu 
į tai, Frederikai? 

— Atleisk, negirdėjau, ką sakei, broli. - Frederikas šiaip taip 
atplėšė akis nuo Sofijos ir klausiamai pažvelgė į Falką. 

— Nieko įdomaus. Tiesiog pasakiau, kad tu pirmas atėjai į šį 
pasaulį. Kaip ir daug ką jame pirmas padarei. - Falkas pats nusi- 
juokė iš savo kandaus sąmojo, bet jo akys liko atšiaurios. 

- Ir tu man niekad už tai neatleisi, ar ne? - Frederikas taikiai 
nusišypsojo ir meiliai paplekšnojo broliui per petį. 

- Kada atvykote į Paryžių, Frederikai? - paklausė Sofija. - 
Keista, kad anksčiau nebuvome susitikę. 

— Mano vyresnysis brolis plaukioja po platesnius vandenis negu 
vieno miesto reikalai, - įsiterpė Falkas. - Jis dirba tiesiogiai fiure- 
riui jo smegenų centre. Frederikas - intelektualas, ne kareivis, kur 
kas aukščiau už mus, paprastus mirtinguosius iš gestapo. 

— Taip, tikrai buvau atsiųstas į Paryžių kaip emisaras, - atsakė 
Frederikas. - Fiureris susirūpinęs pastaruoju metu Pasipriešini- 
mo dažnai ir sėkmingai organizuojamu sabotažu. 

— Trumpai tariant, Frederikas čia atsiųstas dėl to, kad gestapas 
neva nepakankamai gerai dirba. 

— Aišku, ne dėl to, Falkai, - pertraukė jį sumišęs Frederikas. - 
Tiesiog tie žmonės veikia su galva ir organizuotai. Jie mus perne- 
lyg dažnai pergudrauja. 

- Broli, mes ką tik surengėme ligšiol sėkmingiausią reidą gaudy- 
dami Pasipriešinimo dalyvius ir SOE agentus, - pasakė Falkas. - 
„Mokslininko“ tinkle sąmyšis. Šiuo metu jis nekenksmingas. 

- Ir šia proga tave galima pasveikinti, - pritarė Frederikas. - 
Aš čia atvykau tiesiog pažiūrėti, kaip dirba žvalgyba, ir pasvars- 
tyti, kaip toliau spęsti spąstus ramybės drumstėjams. 

Konė stebėjo tarp brolių tvyrančią įtampą, stengdamasi išoriš- 
kai nereaguoti į jų kalbas. Laimė, ėmė gesti šviesos ir susirinkusi 
draugija susėdo į krėslus. Frederikas paskubėjo užsiimti vietą ša- 
lia Sofijos. Konė atsidūrė besėdinti tarp abiejų brolių. 

— Mėgstate Vagnerį, froilen Šapel? - paklausė Falkas, ištuštinęs 
šampano taurę ir statydamas ją ant padėklo. 

— Šio kompozitoriaus kūrybą išmanau ne per geriausiai, bet 
tikiuosi ateityje su ja geriau susipažinti, - diplomatiškai atsakė 
Konė. 

- Tikiuosi, kad po spektaklio jūs, froilen Sofija ir Eduaras kar- 
tu su mumis pavakarieniausite, - pridėjo Falkas. - Jaučiu pareigą 
broliui, kol jis dar čia, parodyti, ką geriausia turi Paryžius. 

Konei neteko atsakyti, nes Falko žodžius užgožė dramatiškas 
„Valkirijos“ įžanginis choras. 

Niekada nemėgusi Vagnerio, kurio muziką ir siužetus laikė per- 
nelyg sunkiasvoriais, Konė didžiąją laiko dalį leido diskretiškai 
su priešais, bet ką jai liko daryti? Jeigu, kaip jai įteigė Eduaras, to 
reikia dėl aukštesnio tikslo, teks nuryti pasidygėjimą Falko rankai 
prisilietus prie šilku aptraukto jos kelio ir kaip nors ištverti. 

Konė, žvilgčiodama į kairę, matė Frederiko veide palaimą. 
Paskui pastebėjo, kad svajingas jo žvilgsnis nukreiptas ne į sceną 
apačioje, o į Sofiją. 


Po be galo užsitęsusio spektaklio Eduaras priėmė Falko ir Fre- 
deriko kvietimą kartu eiti į klubą pavakarieniauti. Prie teatro jų 
laukė juodas gestapo limuzinas. 

Eduarui įkandin merginų sėdantis ant užpakalinės automobi- 
lio sėdynės kažkas vožė jam į sprandą. 

- Traitre! Traitre! - pasigirdo balsas iš minios. 


* Išdavikas! Išdavikas! (pranc.). 

Vairuotojas skubiai užtrenkė dureles, nes ant mašinos pasipy- 
lė supuvę kiaušiniai. Automobiliui tolstant nuo šaligatvio Konė 
girdėjo už nugaros šūvius. Eduaras atsiduso ir pasistengė nosine 
kruopščiai nusivalyti dvokiantį kiaušinį nuo juodo smokingo 
peties. 

Sofija iš baimės sustingusiu veidu prisiplojo prie kito Eduaro 
peties. 

— Gyvuliai! - nusispjovė Falkas sėdynėje priešais juos. - Būkite 
ramūs, rytoj kaltininkai bus sugauti ir aš pats juos ištardysiu. 

— Klausykite, Falkai, maža bėda, - jį pertarė Eduaras. - Juk tai 
buvo tik pora kiaušinių, ne ginklai. Tiesiog tas žmogus - užkie- 
tėjęs patriotas, kuriam teks praregėti. 

— Kuo greičiau tai įvyks, tuo geriau bus mums visiems, - atšo- 
vė Falkas. 

Atvykus į prašmatnų naktinį klubą Eduaras atsiprašė ir nuė- 
jo į tualetą apsišvarinti, tad Frederikas rūpestingai nuvedė Sofiją 
žemyn laiptais. 

— Jūsų rankelė taip virpa, - švelniai pasakė jai. 

— Man baisus bet koks smurtas, - suvirpėjo Sofija. 

— Kaip ir mums visiems, - atsakė jis, tvirtai imdamas ją už ran- 
kos ir per minią vesdamas prie jų staliuko. Ją pasodinęs, uždėjo 
rankas ant pečių ir sukuždėjo į ausį: - Nesijaudinkite, madmua- 
zele Sofija. Su manimi jums niekas negresia. 


Šokant Falko rankos slankiojo aukštyn žemyn Konės nugara. 
Kaskart jo pirštams prisilietus prie plikos odos tarp menčių 
Konė sudrebėdavo iš pasišlykštėjimo ir siaubo. Tiems pirštams, 
kaip ji žinojo iš Eduaro, nieko nereiškė spustelėti šaltą gaiduko 
metalą ir tiesiu taikymu nušauti žmogų. Pamėginusi nusukti 
lūpas nuo jo lūpų, užuodė gaižų, alkoholiu trenkiantį burnos 
kvapą. 

- Konstancija, juk supranti, kaip tavęs geidžiu, pasakyk, kad 
būsi mano, - aimanavo įsikniausęs jai į kaklą. 

Apimta pasibjaurėjimo Konė suėmė save į rankas, kad ne- 
pasiduotų instinktyviam norui išsivaduoti iš jo gniaužtų. Juto, 
kad nuo šito žmogaus prisilietimų ją kratytų, kad ir kokios jis 
būtų tautybės. Apsižvalgė, kokios moterys klube šoka su vokie- 
čiais, - nė viena nebuvo taip prabangiai pasipuošusi kaip ji. Iš 
pažiūros kai kurios buvo tiesiog prostitutės. Bet argi ji buvo už 
jas geresnė“... 

Ji žiūrėjo į Sofijos ir Frederiko porą toliau ant parketo. Jie ne- 
šoko - tiesą sakant, visai nejudėjo. Frederikas laikė jos rankas 
ir kažką tyliai jai kalbėjo. Sofija šypsojosi ir linkčiojo, vis labiau 
atsiduodama jo rankoms. Konė matė, kaip švelniai jis ją glaudžia, 
kaip jos galva nusvyra jam ant krūtinės. Per jų kūnus - Konė ne 
iškart rado tinkamą žodį - bylojo intymumas, bendrystė, pajaus- 
ta ką tik sutikus vienas kitą. 

- Gal kitą savaitę mes ištrūksim iš po tavo budriojo pusbrolio 
sparnelio, - pasakė Konei Falkas, sušnairavęs į Eduarą, kuris nuo 
staliuko stebėjo kiekvieną jų judesį. - Ir galėsim pabūti vieni. 

— Galbūt, - pasakė Konė svarstydama, kiek dar įstengs išsisu- 
kinėti nuo įgeidžių šio žmogaus, pratusio rinktis ir gauti tai, ko 
nori. - Atleiskite, man reikia pasipudruoti, - pasakė orkestrui 
grojant paskutinius dainos taktus. 

Falkas linktelėjo ir išsekė paskui ją iš šokių aikštelės. 

Grįžusi prie stalo iš damų kambario Konė rado Falką besišne- 
kantį su Eduaru. 

— Mano draugui labiau patiktų Renuaras, bet turbūt neatsisa- 
kytų ir Monė. 

— Kaip visada, Falkai, pažiūrėsiu, ką galiu padaryti. Ak, Kons- 
tancija, atrodai pavargusi, - užjaučiamai pasakė Eduaras jai pri- 
sėdus šalia. 

— Šiek tiek, - nemeluodama atsakė. 

— Kai tik pavyks išvilioti Sofiją su Frederiku iš šokių aikštelės, 
tuoj pat ir važiuosim. 

— O, taip, - nusiviepė Falkas, ne pirmą kartą smarkiai truk- 
telėdamas brendžio, - regis, mūsų šeimos vyrai neabejingi jūsų 
šeimos moterims. 


Trijulę parvežė gestapo automobilis ir išleido prie namo Vareno 
gatvėje. Konė važiavo tylėdama, kaip ir Sofija. Eduaro mėginama 
prakalbinti moteriškoji draugijos dalis nuleido jo žodžius negir- 
domis. Sarai atidarius paradines duris, Konė tarstelėjo broliui ir 
seseriai „labanakt“ ir pasuko prie laiptų. 

— Konstancija, - bekylančią sustabdė ją Eduaras. - Ateik į bib- 
lioteką su manimi išgerti brendžio. 

Tai buvo ne kvietimas, o įsakymas. Sarai nulydėjus į lovą laime 
trykštančią Sofiją, Konė pasuko įkandin Eduaro į biblioteką. 

— Man brendžio nepilk, - pasakė Eduarui įsipylus taurę. 

— Kas tau, mieloji? Matau, labai susinervinusi. Dėl ko - dėl su- 
puvusių kiaušinių, kuriuos į mus mėtė? Dėl Falko meilinimosi? 

Konė susmuko į krėslą ir įrėmė pirštus į kaktą. Iš akių pasipylė 
ašaros - niekaip negalėjo jų suvaldyti. 

— Aš tik... - Ji iš nevilties papurtė galvą. - Nežinau, kaip visa 
tai ištverti. Paminu viską, ko mane mokė ir kuo tikėjau. Mano 
gyvenimas - vien apgaulė! 

- Klausyk, Konstancija, stenkis taip nesigraužti. Visiškai su- 
prantu, kaip jautiesi. Prašalaičiui turbūt atrodytų, kad tau karo 
metas nesunkus. Bet tai, ką mums trims tenka išgyventi, - tau 
tiesiog dėl atsitiktinumo, man dėl įsitikinimų, o Sofijai dėl gimi- 
nystės, - yra tikra sielos kančia, - pritarė jai Eduaras. 

- Atleisk, Eduarai, bet tu bent žinai, dėl ko tai darai! - šūktelėjo 
ji. - O aš neturiu jokių įrodymų, ar kalbi man tiesą! Aš esu britų 

vyriausybės agentė, atsiųsta čia ginti dviejų man brangių šalių, o 
ne puotauti, šokti ir plepėti su vokiečių karininkais! Eduarai, kai 
šįvakar išgirdau tą moterį šaukiant „išdavikas!“ man dar niekada 
nebuvo taip gėda. - Konė nusibraukė nuo skruostų ašaras. - Gal 
jai dėl mūsų teks mirti! 

— Gal taip, - sutiko Eduaras, - gal ne. Bet taip pat, - pasakė jis, 
įrėmęs į Konę rudas akis, - galbūt šįvakar man pavyks perspėti 
keliolika vyrų ir moterų, turinčių rytoj naktį susitikti netoliese 
esančiame konspiraciniame bute, kad naciai apie tai žino. Taigi, 
galbūt išsigelbės ne tik jie, bet ir šimtai kitų drąsuolių, priklau- 
sančių slaptam tinklui. 

Konė nustebusi išpūtė akis. 

— Nejaugi? 

— Kankinant per pastaruosius reidus suimtus agentus buvo 
išgautos „Mokslininko“ tinklui priklausančių žmonių pavar- 
dės. Kol pudravaisi nosį, pats Falkas man tai pasakė. Jis nesitvė- 
rė džiaugsmu dėl savo laimėjimų. Gerai jį pažįstu - padauginęs 
brendžio jis nelaiko liežuvio už dantų. Nori man pasigirti, kaip 
gerai dirba. Ir tikrai, - beviltiškai atsiduso Eduaras, - labai jau 
gerai jis dirba. 

Konė, be žodžių įsmeigusi į jį akis, troško tikėti tuo, ką jis 
sako. 

— Būk geras, Eduarai, pasakyk, kam dirbi, tada bent ramiai 
miegosiu, žinodama, kad neišduodu savo šalies. 

— Ne. - Eduaras papurtė galvą. - Negaliu. Turi tiesiog tuo ti- 
kėti. Galbūt greičiau, negu manai, gausi patvirtinimą iš kito šal- 
tinio. Pagaliau jį galime gauti kad ir iš mūsų draugo Falko. Jei jis 
ateis pasidžiaugti naujais sėkmingais reidais, tada aš esu išdavi- 
kas, kaip mane kaltini. Bet jei netyčia konspiracinis butas prieš 
užgriūvant gestapui bus ištuštėjęs, tada galbūt kalbu tiesą. Kons- 
tancija, - vėl atsiduso Eduaras, - suprantu, kad tau sunku, nes ne 

tu pasirinkai šį kelią. Bet galiu vien patikinti, ką jau daug kartų 
sakiau, - mes toje pačioje barikadų pusėje. 

- Tik pasakyk, kam dirbi, - ji vėl mėgino išklausti. 

- Pasakyti ir sukelti pavojų tavo ir daugelio kitų gyvybei? — 
Eduaras papurtė galvą. - Ne, Konstancija, net Sofija visko neži- 
no - štai tokie reikalai. O dabar, regis, statymai didėja. Mane jau 
pažįsta Falko brolis Frederikas. Jis - vienas elitinių SS pareigūnų 
iš SD, gestapo žvalgybos padalinio. Jis teikia ataskaitas tiesiogiai 
aukščiausiai valdžiai. Jei ir jis taps nuolatiniu šių namų svečiu, 
mums teks būti dar apdairesniems. 

— Atrodo, jis nepaprastai susižavėjo Sofija, - pasakė Konė, - 
o dar didesnė bėda, kad ir ji sužavėta. 

— Kaip jau kalbėjome, broliai kilę iš Prūsijos didikų. Abu išsi- 
lavinę, kultūringi, bet, kaip pamačiau šį vakarą, labai skirtingi. 
Frederikas - intelektualas, mąstytojas. - Prieš pakeldamas į ją 
akis Eduaras patylėjo. - Jis man patiktų, jei kariautų teisingoje 
pusėje. 

Jie pasėdėjo tylėdami, pasinėrę į savo mintis. 

— O Sofija, - staiga prabilo Eduaras, - labai naivi. Ji buvo sau- 
goma nuo pasaulio - iš pradžių saugojo tėvai, dabar aš. Ji mažai 
išmano apie vyrus ir meilę. Tikėkimės, kad Herr Frederikas ne- 
trukus grįš į Vokietiją. Aš irgi pastebėjau jų tarpusavio trauką. 

— O ką man daryti su Falku? - galiausiai paklausė Konė. - 
Eduarai, aš ištekėjusi moteris! 

Eduaras tarp delnų sukiojo brendžio taurę, įrėmęs į ją akis. 

— Mes ką tik kalbėjome, kad kartais turime griebtis apgau- 
lės. Konstancija, turi sau atsakyti į klausimą: jei aš vadovaučiau 
tinklui, kuriame veikti buvai paskirta, ir įsakyčiau tau toliau pa- 
laikyti ryšius su Falku, tikėdamasis, kad iš jo galėtum nugirsti 
kovojantiems tėvynainiams naudingų žinių, ar atsisakytum man 
paklusti? 

Konė nusuko akis. Ji puikiai suprato, ką jis sako. 

- Turint galvoje, ką kalbėjome, be abejo, sutikčiau, - nenoro- 
mis atsakė. 

— Tada palaikydama ryšius su Falku galbūt galėtum pergalėti 
širdies balsą ir kaskart, kai norėsi ištrūkti iš jo glėbio, prisiminti, 
kad tarnauji svarbesniam reikalui nei tavo pasibjaurėjimas. Man 
tenka taip elgtis dvidešimt keturias valandas per parą. 

— Argi tau nerūpi, kad tėvynainiai laiko tave išdaviku? 

- Žinoma, rūpi, Konstancija. Bet argi verta į tai kreipti dėmesį. 
Kur kas labiau už nuosavą reputaciją man rūpi tėvynainiai, užda- 
ryti dvokiančiose belangėse, kankinami ir niekinami, galbūt šiuo 
metu atsisveikinantys su gyvenimu. Apie tai pagalvojęs manau, 
kad mano dalia palyginti lengva. O dabar, - tarė Eduaras, - turiu 
tave palikti. Turiu darbo. 

Jis atsistojo ir šyptelėjęs išėjo pro duris. 

Nors Konė neturėjo tikrų įrodymų, kad ne kam kitam, o Eduarui 
pavyko perspėti gestapo įtariamus išdavikus ir padėti jiems išsi- 
sukti nuo arešto, po kelių dienų atėję vakarieniauti ir Falkas, ir 
Frederikas turėjo ką papasakoti. Falkas buvo įsiutęs, turbūt ypač 
dėl to, kad brolis buvo jo nesėkmės liudininkas. Falko priešišku- 
mas Frederikui buvo kone fiziškai apčiuopiamas - tai buvo ge- 
riausias pavyzdys, kad broliai gali būti varžovai. Frederikas visais 
atžvilgiais buvo pranašesnis. Konė svarstė, ar tik nuožmumas, 
kuriuo garsėjo Falkas, spęsdamas spąstus savo priešams, nėra 
kurstomas dar ir susierzinimo, kad jam visada ir visur tenka būti 
antram. 

— Pasipriešinimas kasdien pridaro vis daugiau bėdos, - šnypštė 
Falkas palinkęs virš sriubos lėkštės. - Vien vakar Le Mane buvo 
užpulta vokiečių automobilių kolona, karininkai nužudyti, pa- 
grobti ginklai. 

- Jie tikrai gerai organizuoti, - pritarė Frederikas. 

- Ir aišku - jie gauna mūsų vidinę informaciją. Pasipriešinimo 
kovotojai, regis, puikiai žino, kur ir kada mes pulsime. Reikia iš- 
siaiškinti tą silpną grandį, broli, - atitarė Falkas. 

- Jei kas ir išsiaiškins, tai, mano galva, tik tu, - atsakė Frede- 
rikas. 

Falkas tą vakarą neužtruko, pasakė, kad turi reikalų gestapo 
štabe. Tai, kad jo mintis užvaldė žlugusios pastangos sutrypti 

Pasipriešinimą ir Konei teko mažiau jo dėmesio, buvo kompen- 
sacija už dviejų valandų kankynę klausytis, kaip jis tai padarys. 
Frederikas pasakė dar pasiliksiąs, bet su Eduaru ir Sofija jam ei- 
nant į svetainę Konė atsiprašė ir pakilo laiptais į savo miegamą- 
jį. Užsidariusi pasijuto išsekinta nuolatinio akių dūmimo. Nors 
gyveno vidury miesto, į kurį šiuo metu buvo nukreiptos viso 
pasaulio akys, ji dar niekada nesijautė tokia vieniša. Prieš kelis 
mėnesius buvo uždrausti radijo aparatai, nes naciai išsiaiškino, 
kad per juos Sąjungininkai susisiekia su savo agentais, tad buvo 
galima tik skaityti Viši režimo propagandos pilnus laikraščius, 
ir Konė jautėsi visiškai atkirsta nuo saviškių. Ji neturėjo supra- 
timo, ką daro Sąjungininkai, ar iš dienotvarkės dar neišbraukta 
planuojama žadėtoji invazija, kurios buvo tikimasi kaip tik jai 
išskrendant į Prancūziją. 

Eduaras atsisakinėjo kalbėtis tokiomis temomis ir labai daž- 
nai, pirmame aukšte sutikusi Sofiją prie pusryčių stalo, ji rasdavo 
Eduarą jau išėjusį. Neįsivaizdavo nei kur, nei pas ką jis eidavo. 
Konė mąstė, kad jei Eduaras F skyriui pranešė, kur ji yra, jie būti- 
nai turėjo mėginti kaip nors su ja susisiekti. Nepalikti jos, silpnos 
ir bejėgės, už beprasmės išlepusių turčių prabangos fasado, nes ji 
juk buvo mokoma žudyti... 

— Ak, Lorensai, - atsiduso suimta nevilties, - sakyk man, ką 
daryti. 

Konė gulėjo apnikta niūrių minčių ir šimtąjį kartą savęs klau- 
sė, ar kada nors jį dar pamatys. 


Ramybės Konei neatnešė ir prasidėjęs rugpjūtis bei artėjantys 
Sąjungininkų rengiami bombardavimai. Rūsys, įrengtas su de la 
Martinjerams įprasta prabanga, buvo apstatytas patogiomis lo- 
vomis, jame buvo dujų degiklis išsivirti kavos ir visokiausių kam- 
barinių žaidimų, kad jo gyventojai nenuobodžiautų. Virš galvos 

drebėjo namas, ir skaitydama knygą Konė pamanė, kad klaikūs 
griūties garsai gal bent reiškia, jog neišvengiamai artėja išsiilgtoji 
invazija. Kuo greičiau tai prasidės, tuo bus geriau - vienaip ar 
kitaip ji bus išvaduota iš siurrealistinio scenarijaus, pagal kurį 
turėjo gyventi. 


Rugpjūtis Paryžiuje buvo toks kaip visada - nepakenčiamai tvan- 
kus, nedvelkė nė menkiausias vėjelis. Konė kasdien į pavakarę 
eidavo su Sofija pasėdėti į sodą. Kaip buvo sakęs Eduaras, Sofija 
buvo labai gabi dailei. Konė duodavo jai palaikyti gėlę ar vaisių. 
Smulkios rankutės ištyrinėdavo objekto formą, ir ji Konės pra- 
šydavo papasakoti, kaip jis atrodo. Tada iš etiudininko imdavo 
anglies pieštuką ir po pusvalandžio popieriuje atsirasdavo pui- 
kus citrinos ar persiko atvaizdas. 

— Na, kaip? - nekantriai klausdavo Sofija. - Ar teisingai pertei- 
kiau formą ir faktūrą? 

Konė visada patvirtindavo: 

— Taip, Sofija, labai gerai nupiešei. 

Vieną ypač alsią rugpjūčio pavakarę, kai Konė manė išeisianti 
iš proto, jei apsunkę, juodi debesys virš galvos nepratrūks išpil- 
dami savo gaivią naštą, Sofija išsidavė suirzusi. 

— Kas nutiko? - paklausė Konė, vėduodamasi knyga. 

— Rodos, jau kelias savaites piešiu vis tuos pačius vaisius. Gal 
galėčiau gauti kitokių? Mūsų pilyje Gasene sodas pilnas įvairiau- 
sių vaismedžių, bet nebegaliu prisiminti, kokius vaisius jie veda. 

Mintimis perbėgusi visus vaisius, kuriuos ji galėjo turėti ome- 
nyje, Konė linktelėjo. 

— Pasistengsiu, - tarė pajutusi palengvėjimą, kurį atnešė pir- 
mieji vėsūs lietaus lašai. - Turime eiti po stogu. Ačiū Dievui, at- 
eina liūtis, - pridūrė. 

Įvedusi Sofiją vidun ir perdavusi ją Sarai vesti į tualetą, Konė 

nuėjo į biblioteką. Kiek pastovėjo prie lango, klausydamasi pa- 
slaptingo dangaus aukštybių grumėjimo, ir nusiramino, kad tas 
garsas yra gamtinis, o ne lėktuvų riaumojimas, pranašaujantis ar- 
tėjančias griūtis. Audra buvo įspūdinga ir jai tebesiautėjant Konė 
ėmė naršyti po Eduaro bibliotekos lentynas ieškodama kitų vai- 
sių atvaizdų, kurie galėtų Sofiją įkvėpti piešti. 

Į biblioteką įėjo kaip niekada sunerimęs ir nusiplūkęs Eduaras. 

- Konstancija, - išspaudė šypseną, - gal galiu tau padėti ieš- 
koti? 

- Ieškau knygos su vaisių atvaizdais. Tavo seseriai atsibodo 
piešti vien apelsinus ir citrinas. 

— Manau, turiu kaip tik tai, ko reikia... Įsigijau prieš kelias sa- 
vaites. - Ilgi jo pirštai iš lentynos ištraukė ploną tomelį. - Pra- 
šom. 

— Dėkui, - pasakė Konstancija imdama iš jo knygą. - „Prancū- 
zijos vaisių istorija“, antras tomas, - garsiai perskaitė. 

— Ji suteiks idėjų. Nors abejoju, ar didžiąją dalį to, kas apra- 
šoma šioje knygoje, rasi karo metų Paryžiuje, - niūriai pridūrė 
Eduaras. 

Konė vartė lapus su spalvotomis graviūromis, kuriose knygos 
tema buvo perteikta iliustracijomis ir aprašymais. 

- Tiesiog nuostabūs piešiniai, - pasakė susižavėjusi. 

- Taip, ir labai seni. Šita knyga atspausdinta aštuonioliktame 
amžiuje. Mano tėvas jau buvo įgijęs pirmą tomą mūsų Gaseno 
pilies bibliotekai, - paaiškino Eduaras. - O pažįstamas prekeivis 
prieš kelias savaites Paryžiuje aptiko antrą tomą. Abu kartu jie 
yra didžiulės vertės. Aš kolekcionuoju knygas ne dėl šios priežas- 
ties, tiesiog man jos neapsakomai gražios. 

- Ši tikrai nuostabi, - sutiko Konė, atsargiai braukdama pirš- 
tais per dailų žalios drobės viršelį. - Daugiau negu dviejų šimtų 
metų, ir beveik nevartyta. 

— Nuvešiu šį leidinį į mūsų pilį, kai kitąkart ten važiuosiu, - 
pasakė Eduaras. - Abu kartu šie tomai bus puikus vadovas po 
mūsų vaismedžių sodą. Būk gera, nesivaržyk, vartyk šią knygą 
kiek tinkama. Žinau, atsargiai ją sklaidysi, - pasakė linktelėda- 
mas. - Atleisk, Konstancija, man reikia eiti, turiu reikalų. 


Pasibaigus rugpjūčiui ir prasidėjus rugsėjui Konė pastebėjo, kad 
Sofija tapo keistai išsiblaškiusi. Kai Konė jai skaitydavo, papras- 
tai ji dėmesingai klausydavosi, prašydavo pakartoti sakinį, jei ko 
nesuprasdavo, bet dabar, regis, nelabai klausėsi. Lygiai taip jai 
nepavykdavo susikaupti piešiant: tarkim, Konė, sutelkusi visas 
vaizduotės galias, stengdavosi papasakoti, kaip atrodo tamsiai 
violetinė aitrioji slyva, bet Sofijos pieštukas sustingdavo ore virš 
popieriaus, o jos mintys klajojo kažkur kitur. 

Užtat ji ėmė rašinėti nedidelėje oda įrištoje užrašų knygelėje. 
Lyg užburta Konė žiūrėdavo, kaip Sofija pakelia akis į dangų, ma- 
tyt, laukdama įkvėpimo, o jos plaštakos čiuopdamos tikrina po- 
pieriaus lapelio dydį, kad jame išsitektų plunksnakočiu vedžio- 
jami Žodžiai. Bet kai Konė prašydavo parodyti, ką ji rašo, Sofija 
nerodydavo. 

Vieną pavakarę joms sėdint bibliotekoje prie židinio, kurį pir- 
mąkart pakurti tą rudenį privertė neįprasta rugsėjį žvarba, Sofija 
staiga pasakė: 

— Konstancija, tu taip aiškiai man pasakoji, kaip atrodo daik- 
tai. Gal gali apibūdinti, ką jauti, kai myli? 

Nustebusios Konės arbatos puodelis taip ir sustingo ore tarp 
lėkštelės ir burnos, ji įsmeigė akis į svajingą Sofijos veidą. 

- Ką gi, - tarė gurkštelėjusi arbatos ir pastačiusi puodelį ant 
lėkštelės, - tai išties sunku paaiškinti. Manau, kiekvienas meilę 
jaučia skirtingai. 

- Tada papasakok, kaip tu jauti, - neatlyžo Sofija. 

— O Viešpatie, - Konė nežinojo, kokius žodžius parinkti. - Na, 
man, kai buvau su Lorensu, atrodė, kad visas pasaulis nušviestas 
ypatingos šviesos. Net niūriausia diena atrodė saulėta, paprastas 
pasivaikščiojimas tyrlaukiuose virsdavo stebuklingomis akimir- 
komis vien dėl to, kad jis buvo šalia. - Grįžus į tų svaigių dienų 
prisiminimus, kai jie su Lorensu ėmė meilintis vienas kitam, Ko- 
nei ėmė gniaužti gerklę. - Trokšdavau jo prisilietimo - jis nie- 
kada neatrodė bauginantis, tik jaudinantis ir tuo pat metu rami- 
nantis. Su juo pasijutau... nenugalima, nepaprastai, neapsakomai 
saugi, sakytum, niekas nebūtų galėjęs manęs įbauginti jam esant 
šalia. Tos valandos, kai nebūdavome kartu, atrodydavo bega- 
linės. O kai būdavome kartu, jos pralėkdavo kaip akimirka. Jis 
pažadino mane gyvenimui, Sofija, aš... Atleisk. - Konė susirado 
kišenėje nosinę ir prispaudė prie akių. 

— Ak, Konstancija! - Sofija sunėrė rankas ir didžiulės neregin- 
čios akys taip pat sudrėko. - Ar galiu tau kai ką pasakyti? 

- Žinoma, gali, - atsakė Konė, stengdamasi susitvardyti. 

— Tu taip iškalbingai pasakoji apie tuos jausmus. Ir dabar jau 
tikrai žinau, kad tai - meilė. Būk gera, Konstancija, kam nors tu- 
riu prisipažinti arba išeisiu iš proto! Tik nė žodžio nesakyk mano 
broliui. Prisieki, kad nesakysi? 

— Jei prašai, tikrai nesakysiu. - Apmirusia širdimi Konė jau 
žinojo, ką jai nori išpažinti Sofija. 

— Tai štai... - Sofija giliai įkvėpė. - Jau prieš kelias savaites su- 
pratau - aš pamilau Frederiką fon Vendorfą. Juo didesnė laimė, 
kad ir jis mane pamilo! Štai taip! Ačiū Dievui, išdrįsau pasakyti, 
išdrįsau. - Pajutusi palengvėjimą Sofija susijuokė, jos skruostai 
atgavo spalvą. 

— Ak, Sofija... - Šįkart Konė visiškai nebežinojo, ką sakyti. 

— Žinau, ką sakysi, Konstancija, - kad tai neįmanoma, kad 
mūsų meilė pasmerkta. Bet argi nesupranti? Aš tiek su savimi 

kovojau, kad jos atsižadėčiau, kad įsisąmoninčiau, jog mes nie- 
kada negalėsime būti kartu, bet mano širdis neklausė. Ir Frede- 
rikui atsitiko tas pat. Nei jam, nei man nepavyko nugalėti savo 
jausmų. Mes tiesiog negalime gyventi vienas be kito. 

Konė su siaubu žiūrėjo į Sofiją. Galiausiai ji pratarė: 

— Bet tu turbūt supranti, kad tarp jūsų nei dabar, nei ateity- 
je neįmanomas joks ryšys? Sofija, Frederikas yra aukšto rango 
nacių karininkas. Jei kitąmet karas baigsis ir nugalės Sąjungi- 
ninkai, beveik neabejotina, kad Frederikas bus suimtas, o gal ir 
pasmerktas mirti. 

— Ojei nugalės ne jie? 

— Nenugalės. - Konė nenorėjo apie tai net galvoti. - Kad ir kuo 
baigsis šitas baisus karas, jam pasibaigus du žmonės iš priešiš- 
kų stovyklų niekada negalės gyventi kartu. Tiesiog niekas jiems 
neleis. 

- Žinoma, mes tai suprantame, - sutiko Sofija, - bet Frederi- 
kas jau pagalvojo, kokių priemonių būtų galima imtis pasibaigus 
karui. 

— Tu rimtai galvoji apie ateitį kartu su juo? - iš įtampos Konei 
sukaustė žandikaulius. - Bet kaip jūs gyvensite? Kur? 

- Konstancija, - ėmė aiškinti Sofija, - suprask, jei šalies vadas 
įvedė režimą, tai dar nereiškia, kad tie, kurie priversti jį palaikyti, 
patys juo tiki. 

Čia Konė susiėmė galvą rankomis ir iš nevilties ėmė ją purtyti. 

— Sofija, tu mėgini man pasakyti, kad Frederikas tave įtikino 
nesąs nacių sekėjas iš įsitikinimo? Šitas žmogus kartu su kitais 
atsakingas už mirtis ir griovimus šiuo metu kenčiančiuose mūsų 
gimtuosiuose kraštuose. Iš tavo brolio girdėjau, kad Frederikas 
atsiskaito pačiam Himleriui. Jis... 

— Pakaks! - pertraukė ją Sofija. - Frederiko gyvenimas, kaip 
ir mūsų, Konstancija, pilnas apgaulės. Jis išsilavinęs, kultūringas 

žmogus ir giliai tikintis krikščionis, jam svetima jo vado moralė. 
Bet ką mums daryti? - atsiduso Sofija. - Jei jis parodys, ką apie 
tai mano, gyvas neliks. 

dytą Sofiją. Moterį, kuri akla ne tik fiziškai, - savo jausmų akina- 
ma ji tikėjo viskuo, ką jai sakė mylimasis. 

- Sofija, negaliu patikėti, ką man sakai. O Viešpatie! Ir kas pa- 
tikėtų? Argi nesupranti, ko siekia tas žmogus? Jis tavimi naudo- 
jasi, Sofija. Gal jis net įtaria Eduarą ir tikisi, kad tu nesąmoningai 
atskleisi jam tiesą! 

— Netiesa, Konstancija! - karščiuodamasi paprieštaravo Sofi- 
ja. - Tu nepažįsti Frederiko, negirdėjai, kaip mes kalbamės bū- 
dami vieni. Jis geras Žmogus, ir aš nesvyruodama juo pasitikiu! 
O kai baigsis karas, mes tiesiog dingsime! 

- Sofija, būk gera, liaukis, Frederikui nebus kur pasislėpti. - 
Konei norėjosi rėkti matant tokį naivumą. - Jį vis tiek suseks ir 
jis turės atsakyti ir sumokėti už savo nusikaltimus žmonijai. 

— Mes rasime vietą, kur galėtume būti kartu. - Sofija patempė 
lūpą ir Konei pasirodė panaši į išlepintą vaiką, kuriam neduoda 
geidžiamo žaislo. Sofijos įsivaizdavimas buvo tokia saviapgaulė, 
kad ji nežinojo, ar garsiai juoktis, ar bartis iš piktumo. Ji pamėgi- 
no dar vieną ėjimą. 

— Sofija, - švelniai tarė. - Suprantu, tavo jausmai Frederikui 
labai stiprūs. Bet, kaip pati pasakei, tai tavo pirmoji meilė. Galbūt 
praeis kelios savaitės ir galėsi blaiviau mąstyti. Gal tai tik susiža- 
vėjimas... 

— Prašau su manimi nekalbėti iš aukšto, Konstancija. Taip, aš 
akla, bet esu suaugusi moteris ir žinau, kad tai, ką jaučiu, tikra. 
Frederikas netrukus kelioms savaitėms išvyks į Vokietiją, bet 
greitai grįš pas mane - pati pamatysi. Pakviesk Sarą, kad už- 

vestų mane laiptais, - įsakmiai paliepė. - Aš pavargau ir noriu 
pailsėti. 

Išeidama pro duris priblokšta Konė pirmąkart suvokė, kad po 
švelnia ir pažeidžiama Sofijos išore slypi moteris, kuri niekada 
neatsižadės to, ko troško visą gyvenimą. 


14 


Konė kelias dienas su savimi ginčijosi, ar pasakyti Eduarui, ką jai 
atskleidė Sofija. Jei pasakys, išduos vienintelę draugę ir pašneko- 
vę, kurią turėjo pastaruoju metu. Kita vertus, jei nieko nesakys, 
be jokios abejonės, įstums Eduarą, Sofiją ir save į dar didesnį pa- 
vojų. 

Po prisipažinimo Sofija ėmė šalintis Konės, ir ši vidury dienos 
išėjusi iš namų traukdavo tiesiai į Tiuilri sodą vedančiu Santar- 
vės tiltu, norėdama pabėgti nuo klaustrofobijos, kurią jai varė 
tie namai ir sunkiai perprantami jų gyventojai. Po vieno tokio 
pasivaikščiojimo grįždama namo ant tilto sutiko kažką važiuo- 
jant dviračiu - veidas jai pasirodė pažįstamas. Konė stabtelėjo 
it nudiegta, iš trumpučio žalių akių žvilgsnio supratusi, kad ir ją 
atpažino, bet dviratis pravažiavo pro šalį. 

Venisija... 

Konė susitvardė ir neatsigręžė pasitikrinti, jei netyčia būtų ste- 
bima priešų, ir toliau žingsniavo de la Martinjerų namų link. Ilgi 
juodi Venisijos plaukai buvo lygiai berniukiškai nukirpti, ji vil- 
kėjo drabužius, padedančius ištirpti minioje, o ne vaidinti spek- 
taklį, kaip buvo pratusi ankstesnė Venisija. 

Rytojaus dieną Konė vėl tuo pat metu per tiltą nuėjo į sodą, 
atsisėdo ant suolelio ir ėmė gėrėtis rudeniniu raudonų ir auk- 
sinių lapų kilimu. Gal Venisija gyvena kaimynystėje... Konei 
net širdį ėmė diegti nuo troškimo iš arti pažvelgti į pažįstamo 

žmogaus akis, jį apkabinti - nesvarbu, kas jis, svarbu, kad būtų 
iš praeities. 

Ji visą savaitę eidavo pasivaikščioti tuo pat metu, bet Venisijos 
daugiau nebesutiko. 


Tomis dienomis Frederikas buvo kur kas dažnesnis svečias 
tuose namuose negu Falkas. Jis užeidavo iš anksto nesusitaręs, 
nors Sofija, regis, niekada nenustebdavo jo sulaukusi - su ne- 
slepiamu džiaugsmu sutikdavo svetainės tarpduryje. Konė vien 
galėjo tikėtis, kad Eduaras pats susipras, kas dedasi panosėje, 
bet jo dažnai nebuvo namie, o kai būdavo, atrodė nuvargęs ir 
išsiblaškęs. Tad Konė gyveno su savo nuogąstavimais ir dažnai 
taikydavosi prisidėti prie įsimylėjėlių svetainėje. Kai pavykdavo, 
nereginčios, bet išraiškingos Sofijos akys aiškiai bylojo, kad ji čia 
nereikalinga, ir po penkiolikos minučių sukaustyto pokalbio ji 
pasišalindavo. 

Laimė, ji rado pageidautiną sąjungininkę Saros asmenyje - ši 
moteris Sofiją globojo nuo gimimo ir buvo jai visiškai atsidavusi. 
Konei tykant prie svetainės durų, dažnai prie jos prieidavo Sara. 

- Prašom pasikliauti manimi, madam, aš pasirūpinsiu, kad 
madmuazelei Sofijai nieko neatsitiktų. 

Dėkinga Konė nutraukdavo savo budynes žinodama, kad So- 
fijai dabar niekas negresia. Po motinos Sara buvo svarbiausias 
žmogus Sofijos gyvenime. 


Iš pažiūros kasdienis namų gyvenimo ritmas niekuo nepasikeitė, 
bet nematomi pulso tvinksniai tapo tankesni. Vieną rytą Konė 
suprato, kad Eduaras grįžo namo tik švintant. Valgomajame pri- 
sėdęs kartu su ja pusryčiauti atrodė nusikamavęs. 

— Turiu keliauti su reikalais į pietus, - pranešė Eduaras prie 
pusryčių stalo. - Jei kas nors teirautųsi, išvykau į mūsų pilį Gase- 

ne. Grįšiu ketvirtadienį. Jei sulauktumėte netikėtų svečių, Kons- 
tancija, sesers globą patikiu tau. 

Tai pasakęs jis iškeliavo. 

Konės laukė dar viena tuščia diena. Sofija dar nebuvo atsikėlu- 
si, tad ji nudūlino į biblioteką ir atsivertė Osten - knygos jai buvo 
kone vienintelė likusi priebėga pasislėpti nuo realybės - skaity- 
dama ji gyveno knygų veikėjų rūpesčiais. Žengdama iš biblio- 
tekos ir susiruošusi lipti laiptais pailsėti prieš pietus, Konė ant 
durų kilimėlio pamatė laišką. Pasilenkusi pakėlė ir nustebo, kad 
jis adresuotas jai. 

Tekina užbėgusi laiptais, Konė užsidarė miegamajame ir atplė- 
šė laišką. 


Miela Konstancija, 


girdėjau, kad gyveni Paryžiuje. Taip sutapo, kad ir aš esu 
čia. Kaip žinai, tavo teta nuo seno pažįstama su mūsų 
šeima - ji paprašė, kol būsiu čia, pasidomėti, kaip tau 
sekasi. Aš apsistojusi „Rice“ ir mielai šiandien 3 valandą 
popiet susitikčiau su tavimi Salone išgerti arbatos. Būtų 
smagu kartu prisiminti naktinius nuotykius mokyklos 
bendrabutyje. 


V. 


Venisija. 

Konė prispaudė raštelį prie krūtinės draskoma prieštaringų 
jausmų - nenugalimo troškimo su kuo nors pabendrauti, ir sąži- 
nės balso - juk šitaip sulaužytų pažadą Eduarui. 

Per pietus ji užkando nuščiuvusiuose namuose - Sofija turbūt 
dėl galvos skausmo valgė savo kambaryje antrame aukšte. 

Po pietų, vis dar negalėdama apsispręsti, Konė apsirengė tarsi 

susiruošusi eiti į lauką, bet krito ant lovos. Žiūrėjo, kaip laikro- 
džio rodyklės artinasi prie pusės trečios. Apsisprendusi prismei- 
gė prie plaukų skrybėlaitę ir išėjo iš namų. 

Po penkiolikos minučių įžengusi į „Rico“ viešbutį, Konė pa- 
suko į pažįstamą Salon d'Ėtė', kur daug kartų popiet buvo gėru- 
si arbatą. Svetainėje buvo pilna pakiliai nusiteikusių, prabangiai 
apsirengusių moterų ir, laimė, nesimatė vokiškų uniformų. Konė 
dešimt minučių stropiai tyrinėjo valgiaraštį, kiekviena sekundė 
jai rodėsi ilgesnė nei praėjusi. O gal tai spąstai... galbūt Eduaro 
įsitempimas buvo ženklas, kad kažkas seka jų pėdomis, ir jis jau 
suimtas, o dabar atėjo jos eilė... 

— Brangute! Tu dar žavesnė nei paprastai! 

Konė atsigręžė ir išvydo Venisiją, besipuikuojančią kailiais ir 
ryškiu makiažu, - buvo neįmanoma atpažinti tos moters, kuri 
prieš tris savaites ant tilto pro ją pravažiavo dviračiu. 

Prisiartinusi Venisija apsikabino Konę ir labai raiškiai greita- 
kalbe šnibžtelėjo: 

— Vadink mane Izabele, aš gyvenu netoli jūsų Sen Rafaelyje. 

Paleidusi Konę iš glėbio, prisėdo greta jos. 

- Kaip tau mano šukuosena? - paklausė purendamasi plau- 
kus. — Jie buvo visiškai trumpi. Dabar ketinu atsiauginti. 

— Man atrodo, tau labai tinka... Izabele, - atsakė Konė. 

— Užsisakysim ką nors užkąsti? Mirštu iš bado po rytinio žygio 
per parduotuves, - nutęsė Venisija. - Ir gal po tokio ilgo nesima- 
tymo išgerkim po taurę šampano? 

- Žinoma, - pasakė Konė, mostelėdama padavėjui. Duodama 
jam užsakymą matė, kaip Venisija nulenkia galvą, matyt, rausda- 
masi rankinuke cigarečių, ir padavėjui nuėjus išsitraukia pakelį. 

— Rūkai? - pasiūlė Konei „Goluaz“. 


* Vasaros svetainę (pranc.). 

- Dėkui. 

- Tad kaip tau Paryžius? - paklausė Venisija pridegdama Ko- 
nei cigaretę ir pati giliai užsitraukdama. 

— Nepaprastai. O tau? 

— Kas kita negu apsnūdę pietūs, ar ne? 

Atnešus šampaną ant padėklo, Konė pastebėjo, kaip visai ne- 
moteriškai Venisija akimirksniu ištuštino pusę taurės. Konei ne- 
prasprūdo pro akis ir kaip jai virpa ranka keliant prie lūpų ciga- 
retę. O kai Venisija nusimetė kailinukus ir nusiėmė skrybėlaitę, 
Konė pamatė, kad per palaidinukę barkšo mentės, o pajuodusių 
paakių išsekusiame veide nepaslepia joks grimas. Venisija atrodė 
gerais dešimčia metų vyresnė nei tada, kai Konė ją matė pastarąjį 
kartą. 

Pusvalandį draugės palaikė absurdišką pokalbį apie Konės tetą 
iš Sen Rafaelio ir tariamus mokyklos draugus, kuriuos abi „pri- 
siminė“. Joms atnešė arbatos, ir Venisija ėmė taip godžiai kirsti 
gardžius sumuštinius ir pyragaičius, lyg būtų nevalgiusi kelias 
savaites. Graužiama sąžinės Konė atsilošusi žiūrėjo į tankių kar- 
čiukų slepiamas akis, vis tiek nervingai lakstančias į šalis. 

— Na, ar ne palaima? - džiūgavo Venisija. - O dabar man me- 
tas pas siuvėją Kambono gatvėje. Gal palydėtum? Pakeliui dar 
pasikalbėtume apie senus gerus laikus. 

- Be abejo, - Konė suprato, kad negalima atsisakyti. 

- Susitiksime vestibiulyje. Pasipudruosiu, kol lauksi sąskaitos. 

Venisija išėjo ir Konė pasikvietė padavėją. Paskui, išleidusi be- 
veik visus šampanui ir pyragaičiams F skyriaus išduotus frankus, 
Konė atsistojo vestibiulyje laukdama, kada iš damų kambario pa- 
sirodys Venisija. Galiausiai atsiradusi ji įsikibo Konei į parankę, 
abi išėjo iš „Rico“ ir pasuko Kambono gatvės link. 

- Dievui dėkui! - atsiduso Venisija. - Pagaliau galime pasi- 
kalbėti, ten negalėjom rizikuoti. Ką žinai, kas ten mus mato ir 

girdi. Šitame mieste sienos tikrai turi ausis. Bet prisikirtau labai 
skaniai, nebežinau, kada padoriai valgiau. Na, tai kur, po galais, 
dingai, Kone? Iš Džeimso girdėjau, kad kartu su juo sėdai į „Lizą“ 
ir atsidūrei Prancūzijoje. O tada išgaravai kaip kamparas. 

— Buvai sutikusi Džeimsą? - Konė suvirpėjo iš jaudulio išgir- 
dusi pažįstamą vardą. 

— Buvau, bet prieš kelias dienas girdėjau, kad vargšelio nebėra 
tarp mūsų. Neilgai traukė, amžiną atilsį, - betgi daugelio mūsų 
laukia tas pat. - Venisija šaižiai nusikvatojo. 

- Jis mirė? - sukuždėjo pasibaisėjusi Konė. 

- Taip, mirė. Bet, sakyk, kur tu pasislėpei? Ir ką, velniai rautų, 
veiki tame didžiuliame name Vareno gatvėje? 

— Venisija, aš... - atsiduso Konė, vis dar apdujusi nuo žinios, 
kad žuvo Džeimsas. - Reikėtų ilgai pasakoti, o ir negaliu tau sa- 
kyti. Iš dalies dėl to, kad ir pati kai ko nesuprantu. 

— Labai jau nekoks atsakymas, bet, kaip matau, turiu juo pasi- 
tenkinti. O tu neperėjai į kitą pusę? Kai mano draugas nuo Tiuilri 
sodo nusekė paskui tave iki namų, matė neilgai trukus po tavęs 
ten įeinant nacių karininką. 

— Būk gera, Venisija, - ėmė maldauti Konė, - tikrai negaliu 
apie tai kalbėti. 

— Bet tu vis dar mūsiškė - ar jau nebe? Į šitą klausimą turbūt 
nesunku atsakyti? 

- Aišku, taip! Žinok, tą vakarą, kai atvykau į Paryžių, kai kas 
atsitiko ir tai įstūmė mane į dabartinę... padėtį. Tu geriau nei bet 
kas suprasi, kad aš nieko negaliu sakyti. Ir jei tą vakarą mane iš- 
gelbėjęs žmogus žinotų, kad aš čia, na, pamanytų, kad jį išduodu. 

- Kažin, - burbtelėjo Venisija. - Ką galima išduoti susitikus su 
sena drauge, su kuria turi bendrų giminių. - Klausyk, Kone, - 
Venisija truktelėjo ją už rankos ragindama pereiti gatvę, kad 
turėtų progą apsidairyti į kairę ir dešinę, tad abi taip ir pada- 

rė, - Žinai, man reikia tavo pagalbos. Manau, tikrai girdėjai, kad 
„Mokslininko“ tinklas sudraskytas. Dabar aš esu likusi vienintelė 
radijo ryšininkė. Turiu vis kilnotis iš vienos vietos į kitą, kad, 
kai perduodu Londonui žinias, fricai nepagautų mano signalų. 
Prieš dvi tris dienas vos nesudegiau - kažkieno perspėti, jie at- 
ėjo į butą, kuriame buvau apsistojusi, ir aš pasprukau likus vos 
dvidešimčiai minučių. Mano imtuvas šiuo metu paslėptas kita- 
me konspiraciniame bute, bet ten nesaugu. Turiu susirasti, iš kur 
perduoti žinias į Londoną ir susisiekti su kitais čia veikiančiais 
agentais. Rytoj turi kai kas labai svarbaus įvykti, ir aš trūks plyš 
turiu perduoti žinias. Klausyk, Kone, tu turbūt žinai, kur galėčiau 
tai padaryti? 

— Labai gaila, Venisija, bet tikrai nežinau. Dabar negaliu tau 
paaiškinti, bet esu įstrigusi ten, kur dabar gyvenu. Man įsakyta 
nebendrauti su niekuo, kas galėtų atsekti mano ryšius su kalba- 
mu asmeniu. 

— Viešpatie šventas! - sušuko Venisija, staiga sustojusi vidury 
gatvės. - Ką tu kalbi? Tu buvai čia atsiųsta kaip britų vyriausybės 
agentė! Man nerūpi, kas per vienas tas asmuo, kurį tu mėgini ap- 
saugoti, ir kaip jis sumaišė tau protą. Bet, kaip ir daugelis kitų, su 
kuriais dirbu, žinau - jei ryt naktį mums pasiseks, nebus sugauti 
tūkstančiai prancūzų, kuriuos vokiečiai nori išvežti vergauti jų 
gamyklose! Mums reikia tavo pagalbos! Turėtum sugalvoti, kur 
man pasidėti, - kalbėjo suimta nevilties. - Aš privalau šįvakar 
išsiųsti tuos pranešimus, ir baigta. 

Venisija kažkaip nenoriai vėl įsikibo Konei už parankės ir to- 
liau abi ėjo tylėdamos. 

Konė jautėsi tarsi įkliuvusi į voratinklį - plonytės šilkinės 
tiesos, melo ir apgavystės gijos vedė visur ir niekur. Ji atsidūrė 
moralinėje aklavietėje, nebežinojo nei kam rodyti ištikimybę, 
nei kuo pasitikėti. Susitikimas su Venisija sugrąžino ją į tikrovę, 

kurioje Konė buvo atsiųsta vykdyti užduoties. Venisijos apsilei- 
dimas, alkis ir neviltis dar sustiprino Konės sąžinės priekaištus 
ir sutrikimą. 

- Galėtum eiti į namus Vareno gatvėje, bet ten nesaugu, - svarstė 
Konė. - Kaip matei, ten svečiuojasi per daug vokiečių karininkų. 

— Man vis tiek. Tie galvijai dažnai nemato, kas darosi jų pano- 
sėje. 

— Venisija, betgi tikrai ten per daug pavojinga. O kitos vietos 
nežinau. 

Patyliukais Konė jau mąstė, kad šiąnakt Eduaro nebus, o iš 
sodo į rūsį veda atskiros durys. Ji pro jas vaikščiojo, kai vasarą 
sėdint lauke pradėdavo kaukti oro pavojaus sirenos. Bet kas bus, 
jei šį vakarą bus oro ataka? Jei Venisija bus pastebėta įeinanti ir 
išeinanti iš namų? O kas, jei vienas iš dvynių Vendortų eksprom- 
tu padarys vizitą ir pamatys Venisiją išdygstančią iš rūsio? 

- Tiesą sakant, Kone, aš jau nebeimu į galvą, - atsiduso Ve- 
nisija. - Beveik visi konspiraciniai butai Paryžiuje aptikti, nors 
pastaruoju metu atsirado naujų. Be to, niekas net nejtars, kad iš 
namo, kuriame keliamos puotos priešams, rūsio gali išlįsti britų 
agentė. - Venisija nukreipė akis į Konę. - Ar tu visiškai tikra, kad 
nepersivertei? - Venisija staiga nusikvatojo. - Na, jei persivertei, 
tai aš ir taip jau lavonas, tad koks skirtumas. 

Venisijos klausimas buvo skirtas jai išbandyti. Konė atsiduso 
tarsi pasiduodama neišvengiamybei. Ji turi būti ištikima bičiulei 
ir savo šaliai, kad ir kas už tai grėstų. 

— Gerai, padėsiu tau. 


Konė grįžo namo ir Sarai pasakė, kad turi nusileisti į rūsį, kur 
per pastarąją oro ataką pamiršusi knygą. Paliko neužrakintas rū- 
sio duris, nuo kurių vedė laiptai į sodą už namo, paskui grįžo į 
svetainę pasėdėti su Sofija. Laibi Sofijos pirštai vedžiojo per nau- 

jo Bairono eilėraščių leidimo Brailio raštu eilutes, o veide švietė 
šypsena, bet Konė nebegalėjo ramiai nusėdėti. Pusę septintos 
pasiskundė, kad jai skauda galvą ir norėsianti vakarieniauti savo 
kambaryje. 

Paskui, atėjus aštuntai, grįžo į pirmą aukštą pasakyti Sarai, kad 
šį vakarą svečių nebus ir ji laisva. Sofija jau buvo savo kambaryje. 
Konė įelektrintais nervais žingsniavo pirmyn atgal savo kamba- 
rio grindų lentomis, klausydamasi, kaip tiksi laikrodis. Venisija 
jau turbūt rūsyje tiesiai po jos kambariu. 

Kankinama sąžinės priekaištų, kad tyra ir naivi Sofija neįtaria, 
jog į jų šeimos globą priimta atėjūnė tiesiog jai po nosimi išduo- 
da savo globėjus, Konė įsitempusi it styga žiūrėjo, kaip slenka 
minutės ir valandos. 

Dešimtą Konė nusliūkino laiptais žemyn. Būdama virtuvėje 
užpakalinėje namo dalyje ir susiruošusi leistis į rūsį pažiūrėti, 
ar Venisija jau išėjusi, išgirdo tylų beldimą į lauko duris iš gatvės 
pusės. 

Apmirusia širdimi Konė atidarė virtuvės duris, vedančias 
į prieškambarį, ir pamatė, kad lauko duris jau atvėrusi Sofija, 
be niekieno palydos sugebėjusi nusileisti laiptais. Ant slenksčio 
stovėjo Frederikas, rankomis apsivijęs Sofiją. Vos ne alpdama iš 
įtampos Konė smuko atgal į šešėlį - reikėjo nuspręsti, kaip geriau 
pasielgti. Ji suprato, kad porelė buvo sutarusi pasimatyti. Dešimtą 
vakaro vargu ar dera skambinti, o ką ir kalbėti apie džentelmeno 
vizitą pas damą, likusią be niekieno draugijos. Konė svarstė, dėl 
ko labiau reikėtų rūpintis - dėl Sofijos doros ar tikimybės, kad 
rūsyje tebėra britų agentė, o vos kelios pėdos virš jos - aukštas 
nacių karininkas. 

Galiausiai Konė nusprendė, kad bus saugiausia palikti juos ra- 
mybėje. Kol Frederikas žiūrės Sofijai į akis, bent jau niekas nepa- 
trauks jo dėmesio. Matydama, kad porelė eina į svetainę, Konė 

laiptais užlėkė į miegamąjį. It nudiegta sėdėjo Voltero krėsle prie 
savo lango, kiekviena kūno skaidula trokšdama, kad pasibaigtų 
naktis ir kuo greičiau išauštų. 

Paskui ėmė sau priekaištauti. Kaip galima būti tokiai savimylai? 
Venisija ir jos bičiuliai agentai kasdien kiša galvą į baisų pavojų. 
Vargu ar tam prilygsta viena kankinančio nerimo naktis. 

Galiausiai Konė išgirdo žingsnius pirmo aukšto koridoriuje ir 
laiptų girgždėjimą. Bilstelėjo antrame aukšte užsivėrusios durys, 
ir Konė su palengvėjimu atsiduso supratusi, kad Frederikas išėjo, 
o Sofija atsigulė. Konė stebėjosi neišgirdusi jo išeinant, bet gal jis 
pasistengė be garso išsėlinti iš namų. 

Ji nusižiovavo staiga pajutusi, kad įtampa išgaravo ir ją pakeitė 
nuovargis. Konė krito į lovą ir be sapnų išmiegojo kaip užmušta. 
Ir negirdėjo, kaip virš Paryžiaus nušvitus aušrai tylutėliai užsivė- 
rė lauko durys. 


15 


"Blakmuro rūmai, “Jorkšyras, 1999 


Sniegas drėbė dideliais kąsniais. Sebastianas atsiskaitė su taksi 
vairuotoju ir iš bagažinės išėmė Emilijos lagaminą. Emilija atsi- 
suko pirmąkart pažiūrėti į Blakmuro rūmus ir pamatė grėsmin- 
gai tamsų raudonų plytų gotikinį pastatą. Virš paradinių durų 
arkos tupėjo grasi akmeninė chimera, iššiepusi stichijų išėstą be- 
dantę burną, viršugalvį prisidengusi sniego kepuraite. 

Niekaip negalėjai pasakyti, kokioje vietovėje įsikūręs tas pasta- 
tas: toks gamtovaizdis galėjo būti ne tik anglų kaime, įsikūrusiame 
Šiaurės Jorkšyro tyrlaukiuose, bet ir Sibire. Peizažas buvo baltas, 
tuščias ir, kiek užmatė Emilijos akys, negyvenamas. Tiek nuo šal- 
čio, tiek nuo niauraus vaizdo ją nukrėtė nevalingas drebulys. 

— Ką sau manai, kaip tik laiku suskubom, - pasakė prie jos 
priėjęs Sebastianas. - Tikėkimės, vairuotojas sėkmingai parsi- 
ras namo, - pridūrė taksi padangoms ariant vis storėjantį sniego 
klodą ant dvaro įvažos. - Iki rytojaus kelias gali pasidaryti neiš- 
važiuojamas. 

— Manai, čia mus užpustys? - paklausė Emilija jiems iki pusės 
blauzdų klampojant per sniegą paradinių durų link. 

- Aha, - patvirtino jis, - čia taip būna bene kasmet. Laimė, 
savo reikmėms turime landroverį ir kaimyną su traktoriumi. 

— Kai sninga Prancūzijos Alpėse, ten visada sugeba nuvalyti 
kelius, - pasakė Emilija Sebastianui pasukus didelį emaliuotą 
durų bumbulą. 

— Sveika atvykusi į Angliją, mano prancūze karalaite, kur bet 
kokie netikėti orai gali įvaryti šalį į aklavietę, - atsakė jis šypso- 
damasis. - Taigi, Emilija, prašom į mano kuklią pastogę. 

Sebastianas atvėrė paradines duris ir jie įžengė į vestibiulį, ku- 
ris buvo visiškas kontrastas lauke švytinčiam baltumui. Viskas 
buvo apmušta tamsiu medžiu: sienos, nedailūs purvini laiptai — 
net svarbiausias šios patalpos akcentas, didžiulis židinys, puika- 
vosi niūriais raudonmedžio apvadais. Deja, ugniakure nepleš- 
kėjo ugnis, ir Emilija nelabai pajuto skirtumo tarp kambario ir 
lauko temperatūros. 

— Užeik, - tarė Sebastianas, numesdamas Emilijos lagaminą 
bjaurių laiptų papėdėje, - svetainėje tikrai degs ugnis. Poniai 
Erskin pranešiau, kad šiandien atvažiuojame. 

Jis nusitempė ją koridorių labirintu tamsiai žaliais apmušalais 
išklijuotomis sienomis, papuoštomis aliejiniais paveikslais, vaiz- 
duojančiais lekiančius žirgus. Stumtelėjęs duris, Sebastianas įžen- 
gė į didžiulę svetainę - jos sienas puošė tamsiai kaštoniniai Vilja- 
mo Moriso' apmušalai ir tankiai bet kaip sukabinti paveikslai. 

- Žiopla boba! - nusikeikė jis, pamatęs tuščią ugniakurą, ku- 
riame tebuvo ankstesnių pakurų pelenai. - Anksčiau taip nebū- 
davo. Tik tegul man niekas nesako, kad vėl nusprendė atsisakyti 
pareigų, - atsiduso Sebastianas. - Be panikos, brangioji, aki- 
mirksniu viską sutvarkysiu. 

Emilija drebėdama atsisėdo ant židinio tvorelės, o Sebastianas 
mikliai, su išmanymu užkūrė ugnį. Emilijai ėmė barškėti dantys, 


* William Morris (1834-1896) - anglų architektas prerafaelitas. Jo sukurti baldai ir 
sienų apmušalai populiarūs iki šiol. 

kol kantriai jo kurstoma ugnis įsidegė, ir ji dėkinga ėmė šildytis 
rankas. 

— Tvarka, - tarė jis, - pasėdėk čia, kol atitirpsi, o aš einu, už- 
plikysiu arbatos ir išsiaiškinsiu, kas čia, po velnių, pasidarė, kol 
manęs nebuvo. 

— Sebastianai!.. - šūktelėjo Emilija jam einant iš svetainės, no- 
rėdama sužinoti, kur rasti artimiausią tualeto kambarį, bet sun- 
kios durys trinktelėjo jam už nugaros. Tikėdamasi, kad jis neuž- 
truks, Emilija atsisėdusi ėmė šildytis priešais židinį, žiūrėdama, 
kaip sniego šuorai virsta pūga ir užpusto palanges. 

Jos žinios apie Angliją buvo šykščios - kelis kartus su moti- 
na buvo viešėjusi pas draugus Londone, bet jos vaizduotėje šalia 
jaukių angliškų kotedžų nendriniais stogais, įsikūrusių kaimuose 
nuo šokolado dėžučių, dabar įsitvirtino šio atšiauraus, stingdan- 
čio pastato monolitas ir jo aplinka. 

Po dvidešimties minučių Sebastianas dar nebuvo grįžęs, ir 
Emiliją pradėjo imti neviltis. Atsistojusi iš svetainės nužingsnia- 
vo į koridorių, ten ėmė varstyti duris į kitus tamsius kambarius, 
ieškodama išeinamosios. Galiausiai rado - plati medinė tuale- 
to sėdynė priminė sostą. Išeidama Emilija išgirdo kažkuriame 
namų kampe stiprėjančius balsus. Vienas buvo nepažįstamas, 
užtat kitas tikrai Sebastiano. Negirdėjo, ką jie kalba, bet buvo aiš- 
ku, kad jis įsiutęs. 

Ji pasigailėjo prieš lipdama su Sebastianu į lėktuvą, skraidinantį 
į Angliją, daugiau neišklausinėjusi apie jo gyvenimą Jorkšyre. Bet 
tas dvi savaites nuo tada, kai jis pasipiršo, darbai vijo darbus. Jų 
kalbos labiau sukosi apie įstabią jųdviejų praeitį negu apie ateitį. 

Iš chūteau grįžusi į Paryžių Emilija jam papasakojo viską, ką 
girdėjusi iš Žako. 

- Na ir istorija, - atsiduso Sebastianas. - Ir atrodo, kad tai tik 
jos pradžia. Kada Žakas galės tau daugiau papasakoti? 

- Žadėjo, kai grįšiu perkraustyti bibliotekos į saugyklą. Regis, 
tas pasakojimas jį emociškai išvargino. 

— Nesistebiu. - Sebastianas priglaudė ją. - Bet šitas mūsų gimi- 
nių susijungimas bus puiki sinerginė paskata. 

Emilijos pirštai siektelėjo kreminio atspalvio perlų po kaklu - 
jos motinos perlų, kurie priminė vestuvių rytą, kai Sebastianas 
jai įteikė šią dovaną. 

— Atpirkau juos tau aukcione, brangioji, - pasakė jis segdamas 
vėrinį jai ant kaklo. Paskui ją pabučiavo. - Ar tau tikrai tinka, kad 
mūsų jungtuvių ceremonija bus tokia kukli? Turiu galvoje, kažin 
ar taip turėtų tekėti paskutinė de la Martinjerų palikuonė. - Jis 
nusišypsojo palenkęs į ją galvą. 

— Taip, ir dėl to aš tokia laiminga, kad mūsų vestuvės bus ty- 
lios. - Emilija kalbėjo nuoširdžiai, nes su siaubu galvojo apie bu- 
vimą dėmesio centre. Susirašyti be triukšmo jai buvo itin prie 
širdies. 

Po jungtuvių ceremonijos, kurios liudininkai buvo Žeraras ir 
Sebastiano draugas paryžietis meno kūrinių prekeivis, Žeraras 
primygtinai visus keturis įkalbėjo papietauti „Rice“. 

- Jūsų tėvai, Emilija, bent jau šito būtų norėję, - pridūrė jis. 

Žeraras pakėlė taurę į jų sveikatą ir palinkėjo laimės, paskui 
pasiteiravo apie jų planus. Emilija jam pasakė, kad ruošiasi pa- 
gyventi su Sebastianu Anglijoje, kol bus renovuojama pilis. Jiems 
einant iš „Rico“ prie jos prisigretinęs Žeraras ragino būtinai su 
juo susisiekti. 

— Kiek galėsiu, tiek padėsiu, Emilija, kaip žinote, visada esu 
jūsų paslaugoms. 

- Ačiū, Žerarai, labai malonu girdėti, - pripažino ji. 

— Ir prašau nepamiršti, Emilija, kad, nors jau esate ištekėjusi, 
ne kam kitam, o jums priklauso pilis, iš namų Paryžiuje pardavi- 
mo gautos pajamos ir de la Martinjerų vardas. Ateityje apie dva- 

ro ir finansų reikalus norėčiau kalbėti ne tik su jūsų vyru, bet ir 
su jumis. 

— Sebastianas man viską pasako, ką turiu žinoti, - atsakė Emi- 
lija. - Jis nuostabus, Žerarai, be jo būčiau prapuolusi. 

— Pritariu, jis tikrai toks, bet vis tiek jums būtų gerai po vestu- 
vių likti nepriklausomai. Ypač finansiškai, - pridūrė jis, pabučia- 
vo Emilijai ranką ir pasišalino. 


Galiausiai, Emilijai ėmus trumpinti laiką skaitant pasenusius 
„Arklių ir šunų“ numerius, svetainėje pasirodė Sebastianas susi- 
rūpinusiu ir atsiprašančiu veidu. 

— Nežinau nė kaip teisintis, brangioji. Reikėjo sutvarkyti porą 
reikalų. Nenorėtum puodelio arbatos? Mielai užplikyčiau, - pa- 
sakė atsidusdamas ir pirštais braukdamas per plaukus. 

— Kas nutiko? - Emilija priėjusi apkabino save jo rankomis. 

- Et, nieko nauja, bent šiuose namuose, - atsakė jis. - Taip ir 
maniau. Ponia Erskin įteikė prašymą ir didžiai pasipiktinusi išėjo 
namo prisiekinėdama, kad niekada nebegrįš. Aišku, grįš. Kaip 
visada. 

- O kodėl ji išėjo? 

— Apie tai, Emilija, - atsakė Sebastianas, - aš ir norėčiau pamė- 
ginti tau paaiškinti prie karštos arbatos puodelio. 


Abiem pasiėmus po didelį karštos arbatos puodelį, patogiai at- 
sisėdus ant didelių pagalvių priešais židinį Sebastianas ėmė aiš- 
kinti. 

- Noriu tau papasakoti apie savo brolį Aleksą. Turiu perspėti - 
tai nėra linksma istorija. Man išties nesmagu, kad anksčiau tau 
nepapasakojau, bet vis nebuvo progos. Bent iki šios dienos. 

- Tai papasakok dabar, - padrąsino jį Emilija. 

- Gerai. Taigi, - Sebastianas gurkštelėjo arbatos, - jau sakiau, 

kad motina mus čia pametė močiutei ant galvos, kai buvom visai 
mažiukai, ir dingo iš horizonto. Aleksas už mane aštuoniolika 
mėnesių jaunesnis. Ir mes esam visiškos priešingybės, panašiai 
kaip Falkas ir Frederikas, kiek teko girdėti. Kaip Žinai, man pa- 
tinka organizuotumas, o Aleksas visada buvo... laisva siela, ne- 
linkęs į nusistovėjusią tvarką ir kažin ar išvis sugeba jos laikytis. 
Šiaip ar taip, abu buvome atiduoti į internatinę mokyklą, aš ją 
pamėgau ir vargo nemačiau, o Aleksui tai buvo tikra kančia, - 
pasakojo Sebastianas. - Baigėsi tuo, kad buvo išmestas iš mo- 
kyklos ir pramovė universitetines studijas, nes buvo nuteistas 
už vairavimą pasigėrus. Kai jam buvo aštuoniolika, išsidangino 
į užsienį ir keletą metų nieko apie jį negirdėjome. 

— Kur jis išvažiavo? - paklausė Emilija. 

— Neturėjome jokio supratimo, kol senelei nepaskambino iš 
vienos Prancūzijos ligoninės. Aleksas greičiausiai buvo perdo- 
zavęs heroino. Kai jį kažkas rado, jau buvo viena koja karste, bet 
kažkaip ištrūko iš mirties nagų. - Sebastianas atsiduso. - Taigi 
senelė nuskrido jo pasiimti ir pas mus, Anglijoje, paguldė į pri- 
vačią reabilitacijos kliniką. Reikia pripažinti, Aleksas laikėsi žo- 
džio ir namo grįžo švarus. Bet paskui vėl dingo užsienyje ir jo 
nematėme iki senelės mirties. Regis, man reikia išgerti kai ko 
stipresnio. O tau? 

— Ne, ačiū, man ir taip tinka. 

Sebastianas išėjo pro duris ir Emilija atsistojo užtraukti užuo- 
laidų. Už lango tebesnigo. Atsisėdo ir įbedė akis į skaisčiai rau- 
donas židinio liepsnas, - jai pagailo savo naujojo sutuoktinio. 
Regis, jo brolis - tikra pabaisa. 

Sebastianas grįžo nešinas džinu su toniku ir aukštielninkas at- 
sigulė Emilijos glėbyje. Ji paglostė jam plaukus. 

— Kas buvo paskui? 

— Na, kai po močiutės mirties Aleksas galiausiai grįžo į tėvynę 

ir ruošėmės važiuoti namo, abu smarkiai susikivirčijom. Jis pa- 
suko prie automobilio, ir aš pasisiūliau vairuoti, nes mačiau, kad 
jis girtas, bet užsispyrė vairuoti pats. Kaip kvailys sėdau su juo į 
automobilį, ir pavažiavęs kelias mylias iki liūdnai pagarsėjusio 
posūkio jis išlėkė į kitą juostą ir susidūrė su priešpriešiais važiuo- 
jančiu automobiliu. Brolis buvo sunkiai sužalotas. Dėl laimingo 
atsitiktinumo aš atsipirkau skilusiais šonkauliais, sulaužyta ran- 
ka ir kaklo trauma. 

— O Dieve! - šūktelėjo sau Emilija. - Kaip man tavęs gaila... 

— Kaip sakiau, Aleksui kliuvo kur kas daugiau, - patikslino Se- 
bastianas. 

Reikėjo anksčiau tai papasakoti, Sebastianai. 

— Kurgi ne, ir duoti tau progą atsisakyti tekėti už manęs, kol 
nevėlu. - Jis gaižiai vyptelėjo. 

— Ką tu! Visai ne tai norėjau pasakyti, - pyktelėjo Emilija. - Tik 
iš tavęs išmokau, kad visada mums geriau pasidalyti savo bėdo- 
mis, negu laikyti jas savyje. 

- Taip, tikra tiesa, - sutiko Sebastianas. - Žinai, bėda ta, kad 
Aleksas visada buvo nepaprastai geros galvos. Kur kas geresnės 
nei aš. Jis išplaukdavo per egzaminus nė trupučio nesiruošęs, o 
man visko teko siekti juodu darbu. Aleksas visa tai galėjo kuo 
puikiausiai turėti, jei nebūtų buvęs toks vėjavaikis ir pajodžarga. 

— Aš neretai pamąstau, kad itin gabūs žmonės dažniau nuken- 
čia už tuos, kuriems tenka padėti pastangų, - svarstė Emilija. - 
Mano tėvas sakydavo, kad talentų geriau turėti saikingai. Jei turi 
per daug ar per mažai, būtinai lauk bėdos. 

- Atrodo, tavo tėvas buvo labai išmintingas žmogus ir aš bū- 
čiau labai norėjęs jį pažinoti. - Sebastianas pabučiavo ją į nosį ir 
pakėlė akis. - Tad mes ir turime tai, apie ką jis kalbėjo. Istoriją 
apie mano brolį palaidūną. Klausyk, tau turbūt žarna žarną ryja. 

Gal einam kartu į virtuvę ir aš ką nors sumeistrausiu sugraibęs iš 
šaldytuvo? Pagaliau čia bent ėmė padoriai šilti. O paskui siūlau 
eiti į mūsų ledainę, vadinamą miegamuoju. Tikrai sugalvosim, 
kaip susišildyti. - Sebastianas stodamasis kartu pakėlė ją nuo 
grindų. - Eime, kuo greičiau pavalgykim, ir - į viršutinius kam- 
barius. 

Jo vedama šalčiu alsuojančiais koridoriais į virtuvę, Emilija pa- 
juto, kad tiesiog turi paklausti: 

— O kur dabar yra Aleksas? 

— Argi nesakiau? 

— Ne, nesakei, - patvirtino Emilija. 

— Aišku, čia. Aleksas gyvena Blakmuro rūmuose. 

Rytą po neramios nakties Emilija pabudo anksti. Iš dalies ne- 
davė miegoti stingdantis šaltis - nieko panašaus iki tol ji nebu- 
vo patyrusi. Rodės, į ragą sušalę kaulai tuoj ims ir triokštelės. 
Sebastianas kaip išmanydamas atsiprašinėjo, aiškino, esą ne- 
veikianti sena šildymo sistema, nes kažkas pamiršęs pripildyti 
kuro baką, ir jis kuo greičiau sutvarkysiąs šitą reikalą. 

Emilija vogčiomis priglaudė kojų pirštų ledokšnius prie Se- 
bastiano šiltos blauzdos. Kambarys skendėjo visiškoje tamso- 
je - pro blunkančias damasto užuolaidas neprasiskverbė nė 
menkiausias spindulėlis. Pasvarstė, ar Sebastianas nesutiktų 
miegoti atitrauktomis užuolaidomis. Ji visada miegodavo ne- 
uždangstytais langais ir mėgaudavosi švelnia naujos dienos 
šviesa. 

Emilijai galvoje vis sukosi mintys apie tai, ką vakar Sebastia- 
nas papasakojo apie savo brolį Aleksą. Numetęs bombą - žinią, 
kad brolis gyvena Blakmuro rūmuose, Sebastianas toliau pasa- 
kojo, kad jis susilaužė stuburą ir dabar neišlipa iš invalido ve- 
žimėlio. Turi nuolatinę slaugytoją ir yra įsikūręs specialiai jam 
įrengtuose kambariuose rytinio sparno pirmame aukšte. 

- Žinoma, jo slauga kainuoja baisius pinigus, o ką kalbėti apie 
būsto pritaikymą neįgaliam Žmogui, - bet ką gi man reikėjo da- 
ryti? - atsiduso Sebastianas. - Tik būk gera, nesirūpink dėl Alek- 
so. Jis laikosi nuošaliai ir retai pasirodo bendrose patalpose. 

— Ar jam pavyko po avarijos mesti kvaišalus ir alkoholį? - at- 
sargiai paklausė Emilija. 

- Iš esmės taip. Bet teko pakeisti bent kelias slaugytojas - dvie- 
jų buvau priverstas atsikratyti, nes brolis buvo prikalbinęs jas ap- 
rūpinti jį alkoholiu. Aleksas gali būti nepaprastai žavus ir įtaigus, 
kai to nori, - pridūrė jis. 

Kad ir raminama vyro dėl atsiskyrėliško Alekso gyvenimo 
būdo, Emilija sudrebėjo galvodama apie kvaišalams vergaujantį 
paralitiką, gyvenantį tegul atskiruose kambariuose, bet, šiaip ar 
taip, po tuo pačiu stogu. 

Sebastianas taip pat užsiminė, kad Aleksas - miklus apgavikas. 

— Netikėk niekuo, ką jis tau sakys, Emilija. Mano brolis ir di- 
džiausią gudragalvį gali įtikinti, kad juoda yra balta. 


— Brangiausioji! 

Emilija pajuto prie kūno įsivogusią šiltą ranką. 

— Ką? 

— Vajėzau! - šūktelėjo Sebastianas apčiuopęs Emilijos petį su 
visais sluoksniais rūbų, kuriuos ji tąnakt apsivilko. - Tu supakuo- 
ta kaip pašto siuntinys. - Jis nusijuokė. - Eikš ir apkabink mane. 

Įsikniaubusi į palaimingai šiltą jo glėbį, apipilta bučiniais Emi- 
lija pajuto, kad ištirpo visos paryčiais apnikusios baimės. 

— Kažin ar ši diena tinka ekskursuoti, - tarstelėjo Sebastianas, 
abiem virtuvėje stačiomis geriant kavą ir pro langą žiūrint į pus- 
nis. - Manau, prisnigo per gerą pėdą ir dangus grasinasi dar pa- 
žerti kritulių. Einu, pakviesiu mūsų kaimyną ūkininką Džeiką, 
gal jis galės atvažiuoti traktoriumi ir pravalyti įvažą. Provizijos 
atsargos senka, turėsiu važiuoti į kaimą parūpinti mums būtinų 
dalykų. Ką pasakysi, jei įtaisysiu tave svetainėje prie gerai pakur- 
to židinio? Paėjus koridoriumi yra biblioteka - neabejoju, ten 
rasi smagią knygą laikui praleisti. 

— Gerai, - sutiko Emilija jusdama, kad nelabai gali rinktis. 

- Ir žiūrėsiu, gal bus galima gauti kuro, kad vėl imtų veikti 
centrinis šildymas. Šiais laikais viskas velnioniškai brangu, o di- 
džioji dalis šilumos, regis, dingsta pro supuvusius langų rėmus. — 
Jis atsiduso. - Atleisk, brangiausioji. Kaip sakiau, kelis mėnesius 
nedaug tesirūpinau savo darbu ir tvarka namuose. 

— Gal galiu tau kuo padėti? - paklausė Emilija. 

- Kažin, bet ačiū, kad pasisiūlei. Kaime užsuksiu ir pas buvusią 
mūsų ekonomę ponią Erskin, matysim, gal pavyks ją prikalbėti 
sugrįžti. Pažadu, per porą dienų viskas grįš į savo vėžes, - kalbėjo 
Sebastianas jiems einant koridoriumi į svetainę. - Turbūt dabar 
galvoji sau - kur, po velnių, aš tave atsitempiau, - pridūrė lenk- 
damasis valyti židinio ugniakuro. - Duodu žodį, viskas pasitai- 
sys. Tai tikrai gražus šios žemės kampelis. 

— Galima, aš pati? - Emilija pritūpė šalia Sebastiano. - Tu eik 
ir daryk, ką reikia. 

— Sakai, tau pavyks? Atleisk, neturim tarnų, - paerzino jis. — 
Žinau, kad nesi to dariusi. 

— Sebastianai... - paraudo Emilija. - Galiu ir išmokti. 

— Aišku, gali, šiaip juokauju. Ir nesidrovėk apeiti namų, nors 
tai, ką pamatysi, gali tave ir išgąsdinti. Tavo senoji ch4teau pasi- 
rodys visai šiuolaikiška! - Sebastianas nutaisė juokingą grimasą 
ir išėjo pro duris. 


Apsivilkusi dviem storais Sebastiano žūklės megztiniais, Emilija 
valandą klaidžiojo po namus. Buvo aiškiai matyti, kad daugu- 
ma viršutinių kambarių metų metus negyvenami ir, kitaip nei 
chūteau, kur buvo iškirsti didžiuliai langai, kad patektų kuo dau- 
giau šviesos, čia langeliai buvo mažučiai - kad apsaugotų nuo 
šalčio. Niūrios spalvos ir griozdiški raudonmedžio baldai primi- 
nė Eduardo laikų vaidinimo dekoracijas. 

Pamažu nusileidusi atgal į pirmą aukštą, Emilija galutinai 
įsitikino - šie namai šaukte šaukiasi žmogaus rankų. Bet, kaip 
ir chūteau, čia reikėjo milžiniškos renovacijos. Čia ji susigriebė 
neturinti supratimo, kiek Sebastianas turėtų lėšų tokiam suma- 
nymui finansuoti. Šiaip ar taip, tai buvo nedidelė bėda: Emilija 
žinojo, kad jos finansinė padėtis puiki ir jiems abiem iki gyvos 
galvos užteks pinigų viskam, ko tik širdis geidžia. 

Grįžusi į svetainę, Emilija vėl susimąstė, kodėl jai niekada ne- 
buvo atėję į galvą prieš ištekant pasiklausti Sebastiano apie jo 
materialinę padėtį. Ne dėl to, kad tai būtų nulėmę jos apsispren- 
dimą, bet dabar ji yra jo žmona ir turi tai žinoti. Žiūrėdama, kaip 
traktorius ir įkandin jo Sebastianas savo landroveriu skinasi slidų 
kelią iš namų, ji nusprendė, kad gal bus geriau šį keblų klausimą 
atidėti vėlesniam laikui. 

Atėjus pietų metui Emilija išalko ir ėmė nuobodžiauti, tad 
susiruošė į virtuvę pažiūrėti, gal šaldytuve ras ko nors valgoma. 
Pasidariusi sumuštinį su paskutiniu duonos kriaukšliu, atsisėdo 
prie stalo jo sukramsnoti. Kramsnodama išgirdo kažkur namuo- 
se garsiai trinktelint duris ir kažką kalbant pakeltu balsu. Šįkart 
tai buvo moters balsas. Prasivėrė virtuvės durys ir pro jas įėjo 
prakauli pusamžė moteriškė. 

— Ar ponas Keradersas namie? Man reikia tučtuojau su juo su- 
sitikti, - pareiškė ji. 

Emilija matė, kad moteriškė net dreba iš pykčio. 

— Ne, matyt, jūs prasilenkėte. Jis išvažiavo į kaimą. 

— Kas jūs tokia? - stačiokiškai paklausė moteriškė. 

- Emilija, Sebastiano žmona. 

— Tikrai? Na ką, galiu jums tik palinkėti sėkmės! Jei jau esa- 
te jo Žmona, galite nuo manęs perduoti, kad išeinu iš tarnybos. 
Man jau gana jo brolio nepraustaburniškumo. O ir smurto! Jis 
ką tik į mane metė puodelį su verdančia kava. Jei nebūčiau at- 

šokusi į šalį, galėjau gauti trečio laipsnio rankų nudegimus. Pa- 
skambinau draugei, turinčiai visureigį, ir po kokios valandos ji 
mane išsiveš. Nė minutės daugiau nebūsiu šituose prakeiktuose 
namuose su tuo... pamišėliu! 

— Supratau. Labai gaila, - pasakė Emilija, atkreipusi dėmesį, 
kad galbūt iš pykčio moteriškei gerokai pinasi liežuvis. - Gal ko 
nors išgertumėte? Galėtume persitarti vienu kitu žodžiu, kol va- 
Žžiuosite. Sebastianas tikrai neužtruks... 

— Nei jums, nei jam nepavyks manęs perkalbėti, - nutraukė ją 
moteriškė. - Jis jau buvo mane perkalbėjęs ir paskui pasigailėjau. 
Jūsų pačios labui, tikiuosi, jis neužkraus jums ant sprando savo 
brolelio. Turiu pasakyti - sunkiai įsivaizduoju, kad jums pavyks 
rasti norinčių imtis šių pareigų. Žinote, kad ponia Erskin taip pat 
išėjo? 

- Žinau, bet vyras sako, kad ji grįš. 

— Jei grįš, tai bus visiška kvailė. Ji geraširdė ir pasilieka tik dėl 
to, kad buvo atsidavusi jų senelei. Pažinojau Konstanciją, kai jau- 
nystėje gyvenau šiame kaime. Buvo labai miela moteris, bet šitie 
du vaikigaliai pridarė jai tiek rūpesčių, kad neklausk. Na, šiaip ar 
taip suksi, nebe mano reikalas. Einu krautis daiktų. Jis papietavo, 
tad iki jūsų vyro grįžimo bus ramus. Aš tai palikčiau jį kurį laiką 
ramybėje. Palaukčiau, kol atauš, - pridūrė. - Kaip visada. 

— Gerai. 

Emilija nežinojo, ką daugiau sakyti. 

Moteriškė tikriausiai pamatė jos akyse išgąstį, mat pačios vei- 
das staiga sušvelnėjo. 

— Nesirūpink, mieloji, Aleksui dabar tikrai geriau, jis tik kar- 
tais susierzina - visiems mums taip nutiktų jo vietoje. Širdyje jis 
geras vaikis, dėl to jam ir buvo nesaldu. Bet aš jau per sena visa 
tai tverti. Noriu slaugyti gerą, ramų senuką, o ne aikštingą maž- 
vaikį, kuris iki šiol taip ir nesuaugo. 

Emilija suvokė tik viena - ši moteris išvyks iki grįžtant Sebas- 
tianui. Vadinsi, ji liks viena nepažįstamuose grasiuose namuose, 
iš kurių nėra kelio dėl sniego. Kartu su dar nepažįstamu, girtu, 
suparalyžiuotu bepročiu. Tą minutę naujasis jos gyvenimas pri- 
minė siaubo filmą, ir staiga ją suėmė nenumaldomas noras kva- 
totis iš padėties komiškumo. 

- Šiaip ar taip, sveikinu ištekėjus, mieloji, - pasakė moteriškė. 

— Dėkoju, - ironiškai šyptelėjo Emilija. 

Moteriškė nužingsniavo prie virtuvės durų, stabtelėjo ir atsi- 
gręžė. 

— Jūsų pačios labui, tikiuosi, žinojote, kur kišate galvą. Sudie. 


Po pusvalandžio grįžusi į svetainę Emilija pamatė įvaža atsargiai 
šliaužiantį automobilį ir virtuvėje sutiktą moteriškę, klampojan- 
čią per sniegą - ji įgrūdo kelioninį krepšį į bagažinę. Automobilis 
slysdamas apsisuko aštuoniuke ir pavojinga keliuko danga nusi- 
yrė tolyn nuo namų. 
sidarė it besisukantis dervišas iš sniego kąsnių, jie nepramu- 
šama siena dar labiau atitvėrė ją nuo pasaulio. Širdis krūtinėje 
ėmė daužytis kaip paklaikusi. Pamišėlį brolį ir ją dabar skiria 
vos kelios pėdos, o jie vienudu. O kas, jei ims taip versti sniegą, 
kad Sebastianas negalės grįžti? Trečią valandą sausio dangus jau 
ėmė temti, artėjo prieblanda, o įkandin jos - sutemos... Emili- 
ja atsistojo - tankiai besidaužanti širdis pranašavo artėjant visa 
apimančią paniką. Vėlyvoje paauglystėje buvo patyrusi nemažai 
panikos priepuolių - juos įveikusi gyveno nuolat kankinama 
siaubo, kad jie gali vėl užklupti. 

„Raminkis, giliai kvėpuok", - pasakė sau jusdama, kaip per visą 
esybę nepaliaujamai ritasi šiurpo bangos. Krūtinėje ėmė trūks- 
mingai švokšti ir ji suprato, kad jau vėlu kliautis sveiku protu. 

Kritusi ant sofos, Emilija įrėmė galvą į kelius. Ją suėmė silpnu- 
mas ir, gaudant orą, akis po užmerktais vokais ėmė žilpinti veria- 
mai ryškūs blyksniai. 

„Mon dieu, mon dieu', prašau...“ 

— Gal jums padėti? 

Iš tolumos pasigirdo sodrus vyriškas balsas, o jai beprotiškai 
sukosi galva, tirpo plaštakos ir pėdos. Neįstengė pakelti akių — 
kvapo užteko tik gaudyti orą. 

— Girdite, gal jums padėti? 

Balsas pasigirdo jau arčiau, tikriau, visai čia pat. Galbūt ji net 
pajuto skruostu karštą alsavimą ir jos ranką palietusį delną, bet... 
neįstengė atsiliepti. 

— Spėju, jūs naujoji Sebo žmona prancūzė. Ar suprantate ang- 
liškai? 

Emilija vargais negalais linktelėjo. 

- Puiku. Einu, paieškosiu popierinio maišelio, kad galėtumėt į 
jį alsuoti. Kol grįšiu, tiesiog labai giliai kvėpuokite. Tai rodys, kad 
jūs dar gyva. 

Apkvaitusi Emilija nesuvokė, kiek praėjo laiko, kol jai prie bur- 
nos buvo pridėtas popierinis maišelis ir tas pats malonus balsas 
ėmė įkalbinėti palengva įkvėpti ir iškvėpti. Jai jau neberūpėjo, ar 
tas balsas buvo iš gražaus sapno, ar iš košmaro. Atrodė, tas žmogus 
žino, ką daryti, ir ji kaip bejėgis vaikas pakluso jo nurodymams. 

- Šaunuolė, viską darote labai gerai. Ir toliau alsuokite į maiše- 
lį. Matote, jau rimsta. Patikėkite - tuoj pagerės, - ramino balsas. 

Galiausiai spurdanti širdis ėmė atgauti bent kiek normalesnį 
ritmą, plaštakos ir pėdos vėl tapo kūno dalimi, ir Emilija atitrau- 
kė nuo burnos maišelį. Užmerktomis akimis be jėgų klestelėjusi 
ant sofos, su palengvėjimu pajuto kūną rimstant. 


* Dieve, Dieve (pranc.). 

Tik po kelių minučių ją užplūdo palaima, kad išsikapstė, kad 
jau viskas baigta, ir smegenyse ėmė dėliotis klausimas - kas gi tas 
jos riteris spindinčiais šarvais? Ji pakėlė vieną apsunkusį, trūk- 
čiojantį voką ir išvydo vyriškį, kuris buvo Sebastianas, bet ne 
Sebastianas. Tai buvo paryškintas Sebastianas - akių rusvumas 
labiau hipnotizuojantis, rainelės nusėtos gintariniais taškučiais, 
plaukai blizgėjo raudonai auksiniais atšvaitais, veide įstatyta to- 
bulos formos nosis, lūpos putlesnės, rausvesnės, po švelnia oda 
be menkiausios dėmelės iškilę aštrūs kaip skustuvas skruosti- 
kauliai. 

— Aš Aleksas, - pasakė jis. - Malonu susipažinti. 

Emilija žaibiškai užmerkė pravertą akį ir liko sėdėti it mietą 
prarijusi, baimindamasi, kad pamišėlio brolio akivaizdoje, jam 
esant vos per kelis centimetrus, neištiktų dar vienas panikos 
priepuolis. 

Ranką jai paplekšnojo šilta plaštaka. 

— Supratau, jums dabar neužtenka kvapo su manimi kalbėti. 
Žinau, kas jus ištiko. Pats patyriau panikos priepuolių į valias. 
Dabar jums būtų geriausia truktelėti ko nors stipresnio. 

Šitaip švelniai ją kalbinantis žmogus visiškai neatitiko to pa- 
veikslo, kurį buvo nupiešęs Sebastianas. Jos ranką liečianti ranka 
drąsino, o ne gąsdino. Ji išdrįso atsimerkti ir į jį įsižiūrėti. 

- Labas. - Putlios lūpos nusišypsojo ir ji pamatė, kokios links- 
mos jo akys. 

- Labas, - išspaudė ji dar silpnu balsu. 

— Kalbam angliškai, ar preferez-vous Francais'? 

- Francais, merci.“ - Jos galvoje vis dar plaukiojo tiršta migla, 
būtų negalėjusi mąstyti kita kalba. 


* jums būtų geriau prancūziškai? (pranc.) 
** Ačiū, prancūziškai (pranc.). 

- Daccord.. 

Emilija matė, kad jis ją apžiūrinėja. 

— Kokia jūs daili, - pasakė jis prancūziškai. - Brolis taip ir 
sakė. Bet turiu pareikšti - daug gražesnė, kai atmerkiate savo di- 
deles mėlynas akis, - tęsė jis nepriekaištinga prancūzų kalba. — 
Na, ką, štai paskutinė gydomoji priemonė. - Aleksas iš invalido 
vežimėlio pašonės ištraukė viskio butelį. - Ta ragana, kuri ką tik 
išsinešdino, manė, kad aš nežinau, kur ji slepia savo atsargas. 
Bet kai jums skundėsi, koks aš baisus padaras, man pasisekė iš- 
gelbėti šitą butelaitį iš jos krepšio. Sebastianas manimi netikėjo, 
bet ji beviltiška girtuoklė - kasdien išmaukdavo gerą butelį šito 
gėrio. Na ką, - Aleksas mikliai privažiavo prie indaujos, atida- 
rė, ir prieš akis atsivėrė dulkėtų karaliaus Eduardo laikų stiklo 
indų eilė, - abu išgersim po taurelę, gerai? Vienam gerti - nieko 
gero. - Jis dosniai šliūkštelėjo viskio į taures ir, kaip matyti, ne 
pirmą kartą suspaudęs jas šlaunimis, mikliai atvairavo vežimėlį 
arčiau jos. 

— Manau, man tikrai nereikia, - pasakė Emilija, kai Aleksas 
įteikė jai taurę. 

— O kodėl ne? Galite būti visiškai rami, geriate grynai medi- 
cinos tikslais. Nagi, nesivaržykite, - ragino jis, - iš tikrųjų atėjo 
mano eilė dėl įvairovės imtis slaugytojo vaidmens, o šitas daiktas, 
duodu žodį, padeda. 

— Ne, ačiū. - Emilija papurtė galvą, nenorėdama jo skatinti 
girtuokliauti. 

— Na, gerai, jei jūs negeriat, tai ir man nereikia. - Aleksas ne- 
dvejodamas padėjo savo taurę ant stalo. - Ką gi, čia prakeiktai 
šalta, tad jei negaliu sušildyti jūsų šlakeliu viskio, bent iš naujo 
pakursiu židinį. 


* Sutarta (pranc.). 

užburta to reginio, kad susiprastų padėti. 

— Na, tai kur Sebas? - paklausė jis. - Išėjo melsti vargšės seno- 
sios ponios Erskin, kad grįžtų n-tąjį kartą? 

- Taip, sakė, pas ją užeis, kai bus kaime nupirkti ko nors valgy- 
ti, - atsakė Emilija. 

— Kažin ar ras ką gero vietos krautuvėje. Vietiniai, matydami 
ateinant sniegą, pasiruošė apsiausties režimui ir iššlavė lenty- 
nas. Prekeiviams tai pelningiausias metų laikas, tada išgraibsto 
net prieštvanines konservuotų pupelių skardines. Bus gerai, jei 
bent jų ras šįvakar. Tikrai prasidėjo velniava, - pridūrė Aleksas, 
žiūrėdamas į tebekrintantį sniegą už lango. - Nesakyčiau, kad 
labai žaviuosi. O jūs? 

Pajutusi į ją nukreipto skvarbaus žvilgsnio galią, Emilija mėgi- 
no prisiminti, ką Sebastianas kalbėjo apie Alekso gebėjimą apža- 
vėti ir įtaigumą. 

— Nelabai - čia atvažiavusi dar nė karto taip ir nesušilau. 

— Kažin ar sušilsite. Kuro bakas tuščias jau kelios savaitės. Lai- 
mė, turiu užslėpęs kelis elektrinius šildytuvus, kad kraujas man 
visai neužšaltų. Tik nesakykite Sebui, antraip jie bus tučtuojau 
konfiskuoti. Bet vis tiek, nors mes gyvename angliškoje iglu ver- 
sijoje, man patinka sniegas. Kita vertus, - atsiduso Aleksas, - aš 
mėgstu tai, kas suardo įkyrią gyvenimo monotoniją. O tokie orai 
įspūdingi. 

- Išties, - vos girdimai pritarė Emilija. 

Aleksas nužvelgė ant stalo stovinčias viskio taures. 

— Manau, turime jas ištuštinti. Nedera niekais paleisti gerą 
daiktą. 

- Tikrai nenoriu. - Emilija papurtė galvą. 

- Aha, - Aleksas kilstelėjo antakius, - spėju, Sebas užsiminė 
apie įsisenėjusį mano alkoholizmą ir narkomaniją? 

— Taip, užsiminė, - patvirtino ji nemeluodama. 

— Kad žiloje senovėje turėjau bėdų dėl kvaišalų, tas teisybė, — 
bičiuliškai prisipažino Aleksas, - bet niekada nebuvau alkoholi- 
kas. Bet tai nereiškia, kad aš neišgeriu. Visi išgeriam. Kalbu su ju- 
mis kaip su prancūze: jūs turbūt geriate vyną nuo lopšio, ar ne? 

— Be abejo. 

- Beje, kaip nusprendėte ištekėti už mano brolio? 

- Aš... - Emilija suglumo dėl tokio stataus klausimo. - Aš įsi- 
mylėjau. Juk daugelis tuokiasi dėl šios priežasties. 

- Šita priežastis ne blogesnė už kitas, - linktelėjo Aleksas. - Ką 
gi, manau, turiu jus pasveikinti tapus mūsų šeimos nare. 

Atsivėrė svetainės durys. Tarpduryje stovėjo Sebastianas, nuo 
apsnigtų jo plaukų varvėjo. 

Emilija it nusikaltusi pašoko jo pasitikti. 

- Sveikas, kaip gerai, kad laimingai grįžai. 

- Neišgirdom, kaip privažiavai, - įsiterpė Aleksas. 

Sebastianas susiraukęs įsisegė akimis į dvi viskio taures ant 
stalo. 

- Ir negalėjot girdėti - palikau mašiną įvažos gale ir su tais 
prakeiktais pirkinių krepšiais bridau per pusnis. Tu gėrei? - prie- 
kaištingai paklausė Alekso. 

— Ne. Nors prisipažįstu - kalbinau tavo naują žmoną išlenkti 
po vieną, nes ji nekaip jautėsi, - ramiai tarė Aleksas. 

- Tuo viskas apie tave ir pasakyta, - pasakė Sebastianas kils- 
teldamas antakius. Atsigręžė į Emiliją - atrodė piktas, o ne jos 
gailintis. - Kaip tu? 

— Dabar gerai, ačiū, - nervingai atsakė ji. 

— Sakiau tau, Aleksai, kad neitum į šituos namus, - pasakė Se- 
bastianas atsisukęs į brolį. 

- Na ką, kaip jau sakiau Emilijai, mano slaugytoja išėjo, tad tik 
norėjau tau pranešti. 

— Ką? Dėl Dievo meilės, ką šįkart iškrėtei? 

— Mečiau puodelį į sieną, iš jos vėl gavęs šlykščios kavos. Buvo 
tokia girta, kad vietoj cukraus įdėjo druskos, - paaiškino Alek- 
sas. - O ji pamanė, kad taikausi į ją. 

— Na, Aleksai, šįkart tikrai privirei košės. - Sebastianas buvo 
įsiutęs. - Ponia Erskin griežtai atsisakė grįžti, ir aš ją suprantu. Ir 
tą vargšę moteriškę, kuri ką tik išėjo... Nesistebiu, kad ir ji tave 
paliko, kai taip elgiesi. Po velnių, neišmanau, iš kur reikės nedel- 
siant traukti jai pamainą tokiu oru. 

- Klausyk, Sebai, kaip žinai, aš nesu visai neįgalus, - atšovė 
Aleksas. - Galiu pats pavalgyti, apsirengti, nusiprausti ir nusi- 
šluostyti užpakalį. Aš net galiu šiaip taip naktį įsiropšti į lovą ir iš 
jos išsiropšti. Kiek kartų tau sakiau - man nebereikia nuolatinės 
slaugos, tik kad kas nors padėtų apsiruošti namuose. 

— Pats supranti, kad tai netiesa, - piktai paprieštaravo Sebas- 
tianas. 

- Žinoma, tiesa. Kaip mane gyvą matai. - Aleksas kilstelėjo 
antakius ir pasisuko į Emiliją. - Jis su manim elgiasi kaip su dvi- 
mečiu vaiku. Tai yra, - jis parodė į vežimėlį, - dėl šito daikto su 
manimi ne kažkiek vargo, ar ne? 

Emilija jautėsi lyg boksininkų dvikovos žiūrovė. Ji nieko nesa- 
kė, neturėjo ko pridėti prie pokalbio. 

— Tu kaip tik pasistengei pridaryti vargo iki ausų, - paprieš- 
taravo Sebastianas. - Kad ir kaip būtų, kelios dienos bus tavo 
gebėjimų patikrinimas. Nes man tikrai nepavyks greitai ką nors 
surasti. 

— To aš ir noriu, - tvirtai pareiškė Aleksas. - Sakiau tau, kad tai 
grynas pinigų švaistymas, bet tu nenorėjai klausyti. Na, gerai, pa- 
liksiu jus abu ramybėje. - Jis nuvairavo vežimėlį prie durų ir į jas 
įsitvėrė. Luktelėjęs atsigręžė ir nusišypsojo Emilijai. - Malonu su 
jumis susipažinti, Blakmuro rūmuose jauskitės kaip namie. 

Durys užsivėrė ir svetainėje stojo tyla. Sebastianas ištiesė ran- 
ką į viskio taurę, paėmė ir išlenkė vienu mauku. 

— Nepyk, Emilija. Turbūt galvoji sau - kurių galų tave čia atsi- 
vežiau. Jis baisus padaras, ir aš visai išėjau iš kantrybės. 

- Tikrai kad išėjai, - tarė ji. - Būk geras, dėl manęs nesirūpink. 
Pasistengsiu padėti, kiek galėsiu. 

— Kokia tu gera - tik aš visai nebeišmanau, ko griebtis. Gal 
nori? - Jis parodė į kitą viskio taurę. 

— Ačiū, ne. 

Sebastianas pakėlė kitą taurę ir taip pat ištuštino. 

- Manau, turėtume visiškai atvirai pasikalbėti, Emilija, nes iš- 
ties jaučiuosi, lyg būčiau vedęs tave klasta. Klaiki makalynė. Jei 
nuspręsi, kad tau jau viso šito gana, ir pakelsi bures, tikrai tave 
suprasiu. - Jis susmuko ant sofos šalia jos ir paėmė į saują jos 
ranką. - Tikrai labai gailiuosi. 

— Sebastianai, pradedu suprasti, jog tavo gyvenimas ne toks 
paprastas, kaip man atrodė, - atitarė jam Emilija, - bet už tavęs 
ištekėjau dėl to, kad pamilau. Dabar aš tavo žmona ir tavo rūpes- 
čiai yra ir mano, kad ir kokie jie būtų. 

- Bet tu dar negirdėjai nė pusės jų, - sudejavo Sebastianas. 

— Tai imk ir pasakyk. 

— Gerai, kas bus, tas. - Jis atsiduso. - Jei kalbėsim gryną tiesą, 
tai, negana Alekso bėdų, aš plikas kaip tilvikas. Mirdama sene- 
lė nepaliko aukso puodo, bet tikėjausi, kad mano augantis vers- 
las leis bent suremontuoti šiuos namus. Bet paskui, prieš dvejus 
metus, kai Aleksas padarė avariją, jo slauga surijo visas mano 
pajamas. Žinoma, užstačiau rūmus, bet vos sukrapštau įmokas, 
ir bankas tikrai daugiau neduos. Ir štai patekau į tokią padėtį, 
kad kuro bakas šią žiemą liko tuščias dėl paprastos priežasties — 
neturiu pinigų. Tad viskas krypsta į tai, kad turėčiau parduoti 

Blakmuro rūmus. Tai yra - jei Aleksas sutiktų. Šiaip ar taip, pusė 
priklauso jam, o jis užsispyręs niekur iš čia neiti. 

— Sebastianai, - Emilija galiausiai išdrįso tarti žodį, - žinau, 
kaip gali būti skausminga parduoti protėvių namus. Bet iš to, ką 
girdėjau, suprantu, jog tiesiog reikės, tu neturi kitos išeities. Ne- 
turi ir Aleksas. 

— Žinoma, tu teisi. Bet visa esmė - kad prieš mums susitinkant 
mano verslas išties buvo pradėjęs klestėti. Buvau priėmęs keletą 
vykusių sprendimų ir reikalai krypo norima linkme. Kad ir kaip 
būtų, - toliau kalbėjo Sebastianas, - manau, viskas, ką čia sakiau, 
neturi reikšmės. Aš kalbu apie tašką B, bet dabar esu taške A. Ir 
kaip iš vieno taško patekti į kitą, yra didelis klausimas. Kad ir 
kaip norėčiau, - jis truktelėjo pečiais, - manau, tiesiog negaliu 
laikytis įsikibęs šių namų. Ką man reikės daryti su mūsų kaimy- 
nu už gretimų durų - kitas dalykas. Jis laikysis įsikibęs ragais ir 
nagais, kad tik nereikėtų kraustytis, o juk abu esame savininkai. 
Turbūt įsivaizduoji - tokiam žmogui kaip Aleksas bus sunku ras- 
ti kitą būstą. 

— Betgi negali jo palikti, ką? - paklausė Emilija. 

- Aišku, ne, Emilija! - Čia staiga pasimatė ūmus Sebastiano 
būdas. - Kuo tu mane laikai? Juk matei, aš labai rimtai žiūriu 
į savo pareigas. 

- Tikrai taip, - nedvejodama atsakė Emilija. - Ne tai turėjau 
galvoje. Tiesiog pamaniau - kur jis dėtųsi, jei parduotum rū- 
mus. 

— Na, mano galva, - atsakė Sebastianas, - pajamos, kurias jis 
gautų už šiuos namus, garantuotų jam ilgametę priežiūrą reikia- 
moje įstaigoje. Kad ir kaip Aleksas tam prieštarautų, jam reikia 
nuolatinės slaugos ir... 

— Sebastianai, - pertarė jį Emilija, - per visą šį mūsų pokalbį tu 

sakei vien „aš“. Nepamiršk, kad „aš“ nebėra. Yra „mes“. Aš dabar 

tavo Žmona, mes turime vienas kitam padėti ir visas šitas proble- 
mas spręsime kartu, lygiai kaip tu padėjai tvarkyti mano reikalus 
Prancūzijoje. 

— Kokia tu miela, Emilija, tik, man atrodo, čia ne tos aplinky- 
bės, kuriomis tu galėtum daug padėti, - atsiduso jis. 

— Kodėl taip kalbi? Pirmiausia tu žinai, kad pinigų aš turiu. 
O kadangi esu tavo žmona, viskas, ką turiu, yra ir tavo. Be jokios 
abejonės, galiu tau padėti. Noriu padėti, - pakartojo ji. - Ypač jei, 
kaip sakai, finansavimo reikia tik tol, kol tavo verslas ims duoti 
didesnes pajamas. Jei tau nuo to bus lengviau - laikyk mane in- 
vestuotoja, - pasiūlė ji. 

Sebastianas pakėlė galvą ir nustebęs įrėmė į ją akis. 

- Emilija, tu rimtai sakai, kad finansiškai man padėtum? 

- Be abejo, - pasakė ji truktelėdama pečiais. - Nematau kliū- 
čių. Tu kelis mėnesius viską darei dėl manęs. Dabar aš galiu pa- 
sistengti dėl tavęs. 

- Emilija, tu angelas. - Sebastianas ūmai ją apkabino ir su- 
spaudė glėbyje. - Mane taip graužia sąžinė, kad šito nepasakiau 
prieš mūsų vestuves. Tiesą sakant, tik vakar, kai čia atvažiavom, 
iš tikro supratau, kokia beviltiška padėtis. Pripažįstu - galėjau 
ir ne taip giliai kišti galvą į smėlį. Dieve šventas, kai šįryt pa- 
mačiau banko ataskaitą, supratau, jog mano finansiniai reikalai 
katastrofiški. 

- Būk geras, nebesuk galvos bent dėl pinigų, - ramino jį Emi- 
lija. - Kai išsiaiškinsi, kiek tau reikia, pervesiu tau į Angliją. Ta- 
čiau bent man atrodo, kad šiuo metu yra labiau neatidėliotinų 
reikalų negu pinigai. Pavyzdžiui, kuro bakas, - kilstelėjo antakį 
Emilija. - Manau, tikrai galime paskambinę susimokėti kredito 
kortele. Tada bent bus šilta. 

— Ak, brangioji. - Sebastianas atsigręžė į ją iš susirūpinimo pa- 
pilkėjusiu veidu. - Tu per gera. Aš tikrai labai atsiprašau. 

— Ramiai, - nutraukė jį Emilija. - Be kuro, kuris yra nesunkiai 
išsprendžiamas reikalas, kitas dalykas, be abejo, yra pagalbinin- 
kas, kurio reikia tavo broliui. Sutinki? 

- Visiškai, - pritarė Sebastianas. - Greičiausiai būtų galima 
rasti per įdarbinimo agentūrą, bet jie lupa devynis kailius... 

— Mes jau sutarėme, kad pinigai - ne kliūtis, - pakartojo Emi- 
lija. - Ar Aleksas tikrai meluoja sakydamas, kad gali pats apsi- 
tvarkyti? 

— Na, teisybės dėlei turiu pasakyti, jog niekada juo taip nepa- 
sitikėjau, kad palikčiau be priežiūros, - pripažino Sebastianas. — 
Emilija, jį tiesiog persekioja visokios nelaimės. Toks kaip jis vi- 
sada gali nusitrenkti elektra šildydamas pupelių skardinę mikro- 
bangų krosnelėje arba kompiuteriu užsisakyti marias gėralų iš 
artimiausių degtindarių. 

— Vadinasi, - patikslino Emilija, - iš esmės jam nereikia kvali- 
fikuoto mediko slaugos? 

— Na, rytais jis geria kažkokius vaistus kraujotakai paskatinti, 
bet jo poreikiai labiau praktiniai, fiziniai. 

— Jei mums nepavyks nieko rasti, galiu, bent laikinai, jį pri- 
žiūrėti, - pasisiūlė Emilija. - Turėjau patirties su savo motina — 
paskutines gyvenimo savaites jai taip pat reikėjo invalido veži- 
mėlio. Be to, aš diplomuota veterinarė, taigi išmanau, kas vyksta 
organizme. 

— Bet kur garantija, kad tu nepasiduosi Alekso kerams? - Se- 
šelmišką žvilgsnį. - Arba jo įtaigai? 

— Kurgi ne! - Emilija susilaikė garsiai nepasakiusi, kad ne Se- 
bastiano žmona ir ne brolis, o jis pats ištuštino dvi taures. - Šiaip 
nesistebiu, kad jis darosi irzlus. Ar jis kada nors išeina iš namų? 

— Retai, bet iš tikro nematau, kad Aleksas labai veržtųsi į bend- 
ruomenės kultūros centrą, kur vietos neįgaliųjų kompanija tre- 

čiadieniais susirenka lošti kortomis ar Žaisti skvošo. Ar bent ne- 
žinau, kaip jis į tai žiūrėtų. Jis visada buvo atskalūnas. Na, šiaip 
ar taip, - Sebastianas paleido Emiliją iš glėbio ir atsilošė ant so- 
fos, - dabar tu žinai, kokie reikalai. Tavo vyro gyvenimas kaip ant 
delno: nepagražintas ir - šiuo metu - visiškai sumautas. 

— Būk geras, taip nekalbėk, Sebastianai, - padrąsino jį Emili- 
ja. - Dėl daug ko tu nekaltas. Darei, ką galėjai, kad padėtum bro- 
liui, plėtotum verslą ir išlaikytum namus. Tik nekaltink savęs. 

— Dėkoju, brangioji. Aš tikrai tau dėkingas už palaikymą. Tu 
nuostabi - iš tikro. - Sebastianas palinko prie jos ir švelniai pa- 
bučiavo į lūpas. - O dabar turime paskambinti kuro tiekėjams, 
kol nesibaigė jų darbo laikas ir neatsidūrėme ilgoje eilėje su ki- 
tais kuro bado ištiktais sniego belaisviais. Jei tu sutinki panaudoti 
savo kredito kortelę, gal man ją duotum, kad skambindamas ga- 
lėčiau pasakyti rekvizitus? 

— Be abejo. Ji viršutiniame kambaryje mano rankinėje. Einu, 
atnešiu. 

Emilija pabučiavo nuo rūpesčių plyštančią vyro galvą ir išė- 
jo pro duris. Lipant laiptais vieną akimirką ją sušildė satisfakciją 
gavusio žmogaus pasitenkinimas. Dabar ji gali padėti savo vyrui, 
lygiai kaip jis padėjo jai pastaruosius mėnesius. Tai buvo smagus 
jausmas. 

Po savaitės padėtis Blakmuro rūmuose kiek nusistovėjo. Tris die- 
nas be paliovos snigus ir sniegui apsitraukus it plačiomis pradal- 
gėmis išrašyta po kojomis lūžtančia pluta, galiausiai atšilo ir prasi- 
dėjo atodrėkis. Degalų bendrovė jau anądien atvežė skysto kuro, ir 
Emilija pajuto pamažėle atsileidžiant į kaulus besismelkiantį šaltį. 

Sebastianas parūpino Aleksui laikiną slaugytoją iš agentūros. 
Emilija jo nematė nuo tos dienos, kai patyrė panikos priepuo- 
lį. Įjungdama virdulį, kad užsiplikytų kavos neštis į lovą viršuje, 
Emilija sau pagalvojo, kad dabar jaučiasi kur kas ramiau. Sebas- 
tianas atskleidė, kiek pinigų jam reikia kelis mėnesius į priekį, ir 
ji nedelsdama tą sumą pervedė į jo banko sąskaitą. Nuo tada jis 
akivaizdžiai aprimo. 

— Kadangi mus užsnigo, manau, šitą priverstinę prastovą ga- 
lėtume paversti improvizuotu medaus mėnesiu, - pareiškė jis. — 
Rūsyje turime vyno, šaldytuve maisto, liepsnojantį židinį ir vie- 
nas kitą. O ką, pamėginkim tuo pasidžiaugti? 

Tad jie ėmė rytais kartu ilgai lepintis pataluose, paskui apsivilk- 
davo šiltus apsiaustus, apsiaudavo aulinius ir leisdavosi į trum- 
p3 Žygį į kaimą vietos užeigoje pavalgyti sočių britiškų valgių. 
Grįždami namo imdavo kaip pašėlę mėtytis sniego gniūžtėmis 
ir grįždavo smagiai įraudę nuo gryno šalto oro. Vakarais kartu 
susirangydavo priešais židinį, gerdavo vyną, kurio Sebastianas 
atnešdavo iš rūsio, kalbėdavosi ir glamonėdavosi. 

- Kokia tu graži, - sakydavo Sebastianas, židinio liepsnų švie- 
soje bučiuodamas jos nuogą kūną. - Aš toks laimingas, kad tave 
vedžiau. 

Praėjusį rytą, kai sniego pluta pradėjo tirpti, Sebastianas pasi- 
ėmė Emiliją į netolimą Moultono miestelį kartu papildyti spar- 
čiai senkančių maisto atsargų. Jis prikalbino ją parvairuoti namo 
landroverį - nepratusiai vairuoti apledėjusiu keliu tai buvo bai- 
sus išmėginimas, o ką ir kalbėti apie eismą kairiąja kelio puse. 

— Tau būtina pratintis, mieloji, - kalbėjo Sebastianas, kai ji 
vėžlio žingsniu parvairavo mašiną namo. - Kai būsiu Londone, 
teks pačiai važinėti po apylinkes. 

Plikydama kavą Emilija patenkinta apžvelgė virtuvę. Papras- 
čiausios permainos - išskalbtos murzinos užuolaidos, iki tol ny- 
kiai karojusios ant langų, vaza su gėlėmis ant apibraižyto puši- 
nio stalo - neapsakomai praskaidrino nuotaiką. Ji iš virtuvinės 
spintelės paėmė žavingo mėlynais raštais puošto balto porceliano 
indus ir išdėliojo ant židinio atbrailos. Nešdamasi stačiasienius 
kavos puodelius į viršutinius kambarius matė, kaip skaisčiai šian- 
dien šviečia saulė ir ledas virsta į nieką. Gal net pasiūlyti Sebas- 
tianui perdažyti virtuvę - raktažolių spalva suteiktų dar daugiau 
linksmumo. 

Vėl įsitaisiusi lovoje šalia jo, gurkštelėjo karštos kavos. 

- Kaip miegojai? - paklausė sėsdamasis Sebastianas ir tiesda- 
mas ranką į kavos puodelį. 

- Gerai. Supratau, kad man visiškai patinka šie namai, — pa- 
reiškė Emilija. - Jie kaip nusenusi nemylima tetulė, kuriai trūksta 
tik dėmesio ir globos. 

- Ir krūvos šlamančiųyjų jai po uodega, - pridūrė Sebastianas. - 
Beje, kad jau ėmė tirpti sniegas ir tu čia apsipratai, sakyčiau, man 
reikėtų kelioms dienoms pašokti į Londoną. Išsiverstum be ma- 
nęs? Aleksas, atrodo, patenkintas naująja slaugytoja, manau, jis 

tikrai tavęs nevargins. Galėtum važiuoti su manimi, bet kad aš 
plušėsiu nuo ryto iki vakaro, neturėsiu nei laiko, nei jėgų skirti 
tau dėmesio. Tik beprasmiškai nuobodžiautum. 

— Kur apsistosi Londone? - paklausė jo Emilija. 

— Et, paprastai prisiglaudžiu kamarėlėje draugo bute. Tegul ir 
ne „Ricas“, bet tiek, kiek ten būsiu, tiks, - paaiškino Sebastianas. 

— Kiek laiko nebūsi? 

— Manau, išvažiuočiau ryt anksti rytą ir užtrukčiau ne ilgiau 
kaip tris dienas. Grįžčiau penktadienį vėlai vakare, - pažadėjo 
jis. - Žinoma, paliksiu tau landuką, jei netyčia vėl subjurtų orai. 
Turiu seną kledarą, kuriuo paprastai važiuoju į stotį. O kitąkart 
galėsim pagalvoti ir galbūt kartu nukakti į Londoną. 

- Tvarka, - atsakė Emilija, stengdamasi nesigąsdinti, kad Se- 
bastianas palieka ją vieną su nenuspėjamuoju Aleksu ir automo- 
biliu, kurį vairuoti ji bijo kaip ugnies. - Galvoju, gal per tą laiką 
perdažysiu virtuvę. Tu nieko prieš? 

— Aišku, ne. Šiandien vis tiek turėsiu eiti į banką. Galėsim grįž- 
dami pakeliui užsukti į vietinę „Pasidaryk pats“ ir parinkti da- 
žus. - Sebastianas pasisuko į ją ir paglostė skruostą. - Emilija, tu 
tikras stebuklas. 


Kitądien iš ankstaus ryto Sebastianas išvažiavo į Londoną. Užsi- 
degusi tą dieną nuversti kalnus, be kita ko, pradėti dažyti virtuvę, 
Emilija niūniuodama dainelę nusileido į pirmą aukštą užsiplikyti 
kavos. Paskui kibo į darbą. 

Iki pietų jau buvo nudažiusi visą sieną aplink dūmtraukį ir ko- 
neveikė save, kad nepaprašė Sebastiano padėti atitraukti visą sie- 
ną užstojančią sunkiasvorę indaują. Atsisėdusi suvalgyti sumuš- 
tinio, išgirdo, kaip prie namų privažiavo ir vėl nuvažiavo kažkoks 
automobilis. Pamaniusi, kad tai pašto mašina, nekreipė dėmesio. 
Pasistiprinusi ėmėsi sienos, prie kurios pritaisyta kriauklė. 

- Sveika dar kartą! - už nugaros kažkas pasakė prancūziškai. 

Emilijai širdis nusirito į kulnus atsisukus ir virtuvės tarpduryje 
pamačius vežimėlyje sėdintį Aleksą. 

- Ką čia veiki? - atsakė labiau sudirgusi, nei galėjo tikėtis. 

- Aš juk savo namuose ir taip toliau, - meiliai pragydo jis. - Ir 
dar, manau, turiu pranešti, kad išsinešdino mano naujoji slaugy- 
toja. 

- Ak, Aleksai! Ką šįkart iškrėtei? - Emilija tebestypsojo ant 
kopėtėlių, tad ėmė atsargiai lipti žemyn. 
pradėsi su manimi kalbėti kaip su mažu vaiku? 

- O ko tu nori? Aš čia dar tik savaitė, o tave jau metė dvi slau- 
gytojos, - papriekaištavo ji. 

- Mano brolis aiškiai tave nuteikė priešiškai, - liūdnai pasakė 
Aleksas. 

- Visiškai ne, - angliškai atsakė Emilija, norėdama pabrėžti, 
kaip Aleksas apsirinka. 

— Kaip man patinka, kai tu sakai „visiškai ne“ su savo žavingu 

— Nenukrypk nuo temos, - Emilija grįžo prie prancūzų kalbos. 

- Atleisk, - pasakė Aleksas. - Bet ji vis tiek jau išsidangino. 
Dabar esam tik tu ir aš. 

- Vadinasi, tuoj pat skambinu į agentūrą ir surandu tau kitą 
slaugytoją, - griežtai nukirto ji. 

- Klausyk, Emilija, labai prašau, nereikia. Bent porą dienų. 
Tau ir Sebui įrodysiu, kad aš visiškai galiu apsitarnauti. Jeigu pa- 
žadėsiu būti geras - negerti, nesikvaišinti, nesivalkioti po vieti- 
nes užeigas ir taip toliau... - Aleksas maldaujamai pažiūrėjo jai 
į akis, — ...gal atidėsi bausmę? Jei bent kartą blogai pasielgsiu, 
kviesk į aikštelę atsarginį. - Jis papurtė galvą. - Neįsivaizduoji, 
kaip to nenoriu. 

Emilija delsė dvejodama. Gal tikrai paskambinti vyrui ir su juo 
pasitarti? Kita vertus, Emilija žinojo - jei paskambins, jis beveik 
neabejotinai parlėks namo. O prisiminus, kaip jis pasakojo, kiek 
dėmesio turi skirti savo verslui, šito dabar mažiausiai reikia. 

Emilija apsisprendė. Ji - Sebastiano žmona ir gali už jį pasirū- 
pinti jo broliu. 

- Tebūnie, - nusileido ji. - Ar dabar tau ko nors reikia? - Ji pa- 
statė koją ant kopėčių, norėdama grįžti prie sunkiai pasiekiamo 
kampo. 

— Dabar nieko, ačiū. 

— Jei reikės, pakviesk. - Atsukusi jam nugarą, Emilija užkopė 
aukštyn, pamirkė teptuką į dažus ir ėmė toliau darbuotis. 

Kopėčių papėdėje buvo tylu. Emilija sutelkė dėmesį į teptuko 
mostus. 

— Graži spalva. Vykusiai parinkta, - galiausiai pasakė Aleksas. 

— Ačiū. Man patinka. 

- Ir man. O kadangi pusė virtuvės oficialiai priklauso man, tai 
labai puiku - kaip manai? 

- Žinoma. 

Vėl stojo tyla. O tada... 

— Gal padėti? 

Emilija atsispyrė pagundai patraukti jį per dantį. 

— Ne, ačiū, nereikia. 

- Jei ką, tai aš kuo puikiausiai darbuojuosi voleliu. 

- Na, gerai. Vienas yra prie kriauklės. Įsipilk į padėkliuką 
dažų. 

Emilija vogčiomis dirstelėjo, kaip Aleksas privažiavo prie 
kriauklės, paėmė iš jos dažų skardinę ir tvarkingai įsipylė į pa- 
dėkliuką. 

— Galiu pradėti nuo čia? - Jis parodė plotą į kairę nuo didžio- 
sios indaujos. 

— Kaip nori, - neprieštaravo Emilija. - Gėda sakyti, bet aš jos 
nepajudinu. 

- Tikrai galiu tau padėti. Virš juosmens aš turiu daugiau jėgos 
negu kiti žmonės kojose, - paaiškino Aleksas. - Galim nesunkiai 
kartu ją atitraukti. 

- Gerai. - Emilija nulipo nuo kopėčių ir ėmė kraustyti daiktus 
iš viršutinių lentynų, o Aleksas iškraustė iš apatinių. Paskui abu 
atstūmė indaują nuo sienos. 

— O dabar papasakok apie save, - bičiuliškai pasiūlė Aleksas, 
Emilijai perstačius kopėčias į kitą vietą ir pradėjus voleliu dažyti 
sieną. 

— O ką nori žinoti? 

— Na, svarbiausią informaciją: amžius, pareigos, paso serija ir 
numeris - maždaug tiek, - pasakė jis šypsodamasis. 

— Tada gerai. Man trisdešimt, gimiau Paryžiuje. Tėvas buvo 
daug vyresnis už motiną, taigi mirė, kai buvau dar nedidelė. - 
Emilija nusprendė apsiriboti pagrindiniais faktais ir kartu nepa- 
sirodyti storžievė. - Tapau veterinare, gyvenau bute Marė kvarta- 
le ir tuoj po motinos mirties sutikau tavo brolį. Štai ir viskas. 

— Regiu, nuvertini save, - padeklamavo Aleksas. - Pradėkim 
nuo to, kad tu kilusi iš vienos kilmingiausių prancūzų aristokratų 
giminių. Apie tavo motinos mirtį buvo pranešta net The Times. 

- Tau brolis sakė? 

— Ne, pats pasidomėjau, - prisipažino jis. - Radau internete. 

— Tai jeigu taip viską apie mane žinai, kam dar klausinėji? — 
pasišiaušė Emilija. 

— Nes man įdomu, ką pati apie save sakai. Juk, šiaip ar taip, mes 
dabar giminės, - paaiškino Aleksas. - Ir prisipažinsiu - tu ne 
tokia, kaip maniau. Turint galvoje tavo kilmę, nustebau, kad nesi 
išpaikinta prancūzų grafaitė, aukštai besinešanti vien dėl savo 
pavardės. Turbūt nedaug tavo sluoksnio moterų tampa veterina- 

rėmis, ar ne? Dažniau susiranda tinkamą turtingą vyrą ir leidžia 
dieneles skrajodamos iš Karibų į Alpes, iš ten - į Sen Tropezą, 
nelygu sezonas. 

- Išties, tu labai taikliai apibūdinai mano motinos gyvenimą, - 
Emilija leido sau nusišypsoti. 

— Mat kaip! - Aleksas pergalingų mostu pertraukė sieną vole- 
liu. - Taigi tu pasirinkai visiškai kitokį gyvenimo būdą nei moti- 
na. Tik klausimas, - jis apsimestinai susimąstęs pasikasė smak- 
rą, - kodėl? Galbūt tavo motina, Emilija, buvo taip užsiėmusi 
gražinimusi ir žmonėjimusi, kad neturėjo tau atliekamo laiko? Ji 
buvo iš pačių prašmatniausių prancūzių, tad turbūt jauteisi taip, 
lyg niekada nebūtum pateisinusi jos lūkesčių. Turėjai jaustis ne- 
mylima ir apleista. Visa tai lėmė, kad užaugusi visai savęs never- 
tini. Tu nusisukai nuo savo prigimtinių teisių, lygiai kaip tos tei- 
sės kartu su motina nusigręžė nuo tavęs, ir nusprendei pasirinkti 
visiškai kitokį gyvenimo būdą. 

Emilija įsitvėrė kopėčių viršaus, kad nenukristų. 

— Ir, be abejonės, - įnikęs skrosti ją it skalpeliu toliau analizavo 
Aleksas, - kai teko rinktis profesiją, nusprendei padėti ligoniams, 
tai yra tapti veterinare —- tavo motina nieku gyvu ja nebūtų ta- 
pusi. O dėl vyrų... Nemanau, kad turėjai daug vaikinų... Ir štai 
pasirodo mano brolis it riteris spindinčiais šarvais, ir štai tu jo su 
viskuo, ką turi... 

- Gana! Liaukis! Kaip gali taip kalbėti, nė trupučio manęs 
nepažindamas! - Emilija ėmė nevalingai drebėti, net kopėčios 
įsisiūbavo. Kad nenupultų, nulipo nuo kopėčių ir priėjo prie jo. - 
Kaip tu drįsti su manimi taip kalbėti? Tu nieko apie mane neži- 
nai! Nieko! 
ant kojos kažkur giliai tavyje tūnančiai išpuikusiai prancūzų gra- 
faitei, kad ir kaip stengiesi ją nuslėpti. 


Levandų sodas 213 


- Sakau - gana! 

Nejučia Emilijos ranka pakilo ir atsivėdėjusi trenkė Aleksui 
per veidą. Smūgis aidu atsimušė virtuvėje. Ji stovėjo apstulbusi 
dėl to, ką padarė. Pirmąkart gyvenime ji kam nors sudavė. 

- Oi, - Aleksas delnu patrynė skruostą. 

- Atsiprašau. Neturėjau taip elgtis, - tuoj pat ištarė ji pasibai- 
sėjusi. 

— Taip man ir reikia, gavau, ko norėjau, - Aleksas pats iš- 
sigando. - Per toli nuėjau, kaip visada. Labai prašau, Emilija, 
atleisk man. 

Nieko neatsakiusi ji nusigręžė ir išėjo iš virtuvės. Atėjusi iki 
vestibiulio, ėmė bėgti ir peršokdama kas antrą pakopą užlėkė 
laiptais. Gaudydama orą užtrenkė miegamojo duris, užsirakino 
ir krito į lovą. 

Prapliupo garsiai raudoti įsikniaubusi į čiužinį. Jautėsi viešai 
išrengta, apnuoginta... kaip jis leido sau manyti, kad ją pažįsta? 
Žaisti jos jausmais, sakytum, jie būtų bevertis žaisliukas, įrankis 
jai pažeminti. 

Kaip žmogus gali būti toks išgama? 

Emilija užsidengė galvą pagalve ir įsivaizdavo, kaip paskam- 
bins Sebastianui ir pasakys, kad nebegali čia būti, kad važiuoja 
į Londoną. Nuvažiuos landroveriu į stotį, įlips į traukinį ir po 
kelių valandų atsidurs saugiame jo glėbyje. 

Ne ne, pasakė pati sau. Ji buvo perspėta, kas per vienas tas 
Aleksas, - suktas manipuliuotojas, ir negalima leistis, kad jis 
paimtų viršų arba priverstų ją kaip bejėgį vaiką bėgti pas vyrą, 
kuris dabar ir be to turi daugybę rūpesčių. Ji turi kaip nors su 
tuo susidoroti... Aleksas - tiesiog nuobodžiaujantis mažvaikis, 
piktdžiugiškai ją išprovokavęs. Ir jeigu jos bendrame gyvenime 
su Sebastianu jis yra neišvengiama blogybė, reikia suvaldyti pa- 
dėtį. 

Apsiraminusi nuo šių minčių, bet išsekinta visą esybę supur- 
čiusio pykčio, Emilija užmigo. 

Bet spėjo pirmąkart pagalvoti, kad viskas, ką Aleksas apie ją 
sakė, yra tiesa. 


Kai atsibudo, buvo tamsu - nesusigaudė, kiek valandų, jautėsi 
išsunkta. 

Sugrabaliojusi savo rankinį laikrodį Emilija pamatė, kad jau 
po šešių. 

Nudūlino laiptais žemyn, pakeliui degiodama šviesas ir mels- 
dama, kad Aleksas būtų grįžęs į savo buveinę. Virpėdama atidarė 
virtuvės duris ir su palengvėjimu pamatė, kad nieko nėra. Įjun- 
gusi virdulį pastebėjo, kad dažymo teptukai kruopščiai nuvalyti 
ir padžiauti. Akis užkliuvo už raštelio ant virtuvės stalo prie du- 
bens su vaisiais. 


Miela Emilija, tikrai labai gailiuosi, kad tave užgavau. 
Kaip visada pamiršau saiką. Gal galėtume vėl pabendrau- 
ti? Palikęs šitą raštelį, kaip atsiprašymo ženklą pagaminau 
mums vakarienę. Labai prašau, kai galėsi, ateik - mano 
durys greta. 


Nuoširdžiai - 
Aleksas 


Emilija atsiduso ir klestelėjusi ant kėdės prie stalo ėmė svars- 
tyti, kaip pasielgti. Raštelis aiškiai buvo taikingas. Nepaisant jos 
antipatijos, reikia tam tikro dėtente", jei jau tenka gyventi po vie- 
nu stogu. Be to, plikydama sau arbatą pamąstė, jog Aleksas apie 

ją nepasakė nieko bloga. Jis viso labo per anksti leidosi į asme- 
niškumus. Jis jos beveik nepažįsta, - bet kaip gerai pažįsta... tai 
visiškai išmušė ją iš vėžių. 

O vertindama padėtį praktiniu požiūriu, Emilija suvokė, kad 
taip ir nežino, ar Aleksas tikrai fiziškai pajėgus apsitarnauti. 
Gurkšnodama arbatą ji svarstė rytoj susiskambinti su agentūra 
ir susitarti dėl kitos laikinos slaugytojos. Sebastianas buvo pali- 
kęs telefono numerį, jei kiltų kokių netikėtumų. O šįvakar tiesiog 
reikia užsukti pažiūrėti, kaip Aleksas laikosi. Visai nebūtina pasi- 
likti vakarienės, kurią Aleksas, matyt, iš tikro paruošė. Greičiau- 
siai tai pupelės ant skrebučio. 

Pasigirdo tarpmiestinis telefono skambutis ir Emilija pakilo 
atsiliepti. 

- Labas, brangioji, čia aš. 

— Sveikas, „aš“. — Išgirdusi vyro balsą Emilija nusišypsojo. — 
Kaip tu? Kaip Londonas? 

— Darbo iki ausų. Vis dar neatsikasu per popierius, kurie mė- 
nesius dulkėjo ant stalo. Tik norėjau paklausti - ar namie viskas 
savo vietose? 

Akimirką patylėjusi Emilija atsargiai atsakė: 

— Taip, pas mus viskas gerai. 

- Aleksas nepridarė tau bėdų? 

- Ne. 

— Labai ilgu vienai? 

- Žinoma, pasiilgau tavęs, bet nieko. Pradėjau dažyti virtuvę. 

- Puiku. Tai ką, labanakt. Turi mano mobilųjį, jei manęs pri- 
reiktų. Rytoj paskambinsiu. 

- Gerai. Nepersidirbk, - patarė jam. 

- Kur ten nepersidirbsi, - bet verta. Myliu tave, širdele mano. 

- Aš irgi tave myliu. 

Emilija padėjo ragelį ir sukaupusi drąsą pasiryžo užeiti pas 

Aleksą. Eidama į rytinį sparną vedančiu koridoriumi svarstė, ką 
ten ras. Giliai įkvėpusi, tyliai pabeldė į duris. 

— Užeik! Aš virtuvėje. 

Emilija stumtelėjo duris ir įėjo į nediduką prieškambarį. Pas- 
kui pasuko į dešinę, iš kur buvo girdėti Alekso balsas, ir pateko 
į svetainę. Tikėjosi tokio jovalo, kad velnias koją nusilaužtų, bet 
niekaip to negalėjai pasakyti apie jaukų kambarį, kuriame atsi- 
dūrė. Sienos nudažytos švelniai pilkšvai, ant langų pakabintos 
biskvito spalvos lino užuolaidos. Linksmai spragėjo ugnis židi- 
nyje, abipus jo iki lubų rikiavosi knygų lentynos - jų gyventojos 
buvo sudėliotos nepriekaištinga tvarka. Prie vienos sienos stovė- 
jo patogi šiuolaikiška sofa, virš jos kabėjo įrėmintos nespalvotos 
litografijos. Prie židinio stovėjo du elegantiški naujai aptraukti 
Viktorijos laikų krėslai. Virš židinio kabėjo milžiniškas veidrodis 
paauksuotais rėmais, ant spindinčio lakuoto žemo staliuko sto- 
vėjo vaza su šviežių skintų gėlių puokšte. 

Šiame kambaryje karaliaujanti tvarka, švara ir dėmesys de- 
talėms buvo taip netikėta, ypač lyginant su apgailėtinu likusios 
pastato dalies apleistumu, kad Emilija vėl buvo beišsimušanti iš 
vėžių. Nematomuose garsintuvuose švelniai dūzgė klasikinė mu- 
zika, užliejanti erdvę ramuma. 

- Sveika atvykusi į mano varganą buveinę. - Aleksas pasirodė 
tarpduryje kambario gale. 

- Čia... nuostabu, - nesusilaikė nepagyrusi Emilija. Būtent taip 
ji norėjo apstatyti savo kambarį. 

— Ačiū už pagyrimą. Turiu susikūręs teoriją, kad jei jau lemta 
visą gyvenimą būti įkalintam, reikia savo kalėjimą padaryti kuo 
malonesnį. Pritari? 

Emilija spėjo tik linktelėti, o Aleksas tęsė: 

- Emilija, tikrai labai gailiuosi dėl to, ką prikalbėjau. Tai nedo- 
vanotina. Garbės žodis, daugiau taip nebus. Neturėjau teisės taip 

su tavimi kalbėti. Labai prašau, jei galima, užmirškim visa tai ir 
toliau bendraukim. 

— Gerai. Ir aš atsiprašau, kad tau sudaviau. 

- Oi, visiškai suprantama. Regis, aš esu specialistas išvesti žmo- 
nes iš kantrybės. Ir visiškai pripažįstu - kartais tai darau tyčia. 
Turiu būti nepakenčiamas, - atsiduso Aleksas. 

- Nori pasakyti, kad mėgsti išbandyti žmones? - mestelėjo 
Emilija. - Išmušti iš pusiausvyros? Taikai šoko taktiką, garsiai sa- 
kydamas tai, apie ką daugelis nedrįstų prasižioti? Kad nusodin- 
tum, sužlugdytum savigyną ir paimtum kontrolę į savo rankas? 

- Touchė, Madame“. - Aleksas pažvelgė į ją dar pagarbiau. - 
Kaip manai, apsikeitę taikliais špagos dūriais, prie kurių galima 
pridėti šiandienos antausį, sakyčiau, esam atsiskaitę? Taika? - Jis 
ištiesė ranką. 

Emilija priėjo ir iškilmingai paspaudė jam ranką. 

— Taika. 

— Matai - aš jau sužadinau užslėptą tavo kovingumą. Tu priė- 
mei mano iššūkį, nepasidavei. 

— Aleksai... 

- Gerai gerai, - suskubo jis atsakyti, - gana tos protų dvikovos. 
Klausyk, turiu visai padorų Raspail-Ay butelį - laikiau ypatingai 
progai. Išgertum taurę“ 

Šilkinio švelnumo Ronos slėnio vynas, įvairiomis progomis 
puikuodavęsis ant jos tėvų stalo, viliote viliojo. 

- Gerai, truputėlį. 

- Puiku. Ir jei tau šitaip bus smagiau, aš susilaikysiu. Patikėk, 
aš valdau alkoholį, ne jis mane. Tik toks reikalas - saikingai iš- 
geriant gyvenimas gali būti kur kas smagesnis. Jei pažiūrėsime 
į istoriją, mūsų protėviai visada mėgo taure palengvinti sau gy- 
venimą. - Aleksas su vežimėliu apsigręžė važiuoti į virtuvę. - Net 

Kristus sukėlė ovacijas, pavertęs vandenį vynu. Ir nuo viduram- 
žių iki pat Viktorijos laikų visi dėl žvalumo rytais pirmiausia iš- 
gerdavo apynių ar vynuogių svaigalų, o ne puodelį gėrimo su ko- 
feinu. Jie negalėdavo gerti vandens - antraip būtų buvę pakirsti 
šiltinės, juodosios mirties ar sugraužti šlykščių žarnyno parazitų. 
Taigi toliau gerdavo visą dieną ir prieš miegą jau būdavo visiškai 
nusitašę. - Jis sukrizeno. 

— Na ką, manau, taip ir buvo. - Pagalvojusi apie tai Emilija 
nusišypsojo. 

— Kad ir kaip būtų, kas gi čia bloga truputį sušvelninti šiurkš- 
čią tikrovę? - paklausė Aleksas. - Jei ką, gyvenimas - tai ne kas 
kita, kaip prakeiktai ilgas ir sunkus ėjimas į mirtį. Kodėl, jei tik 
galima, nepadarius jo bent kiek malonesnio? 

Emilija nusekė paskui Aleksą į nedidukę, bet šiuolaikišką, er- 
gonomišką virtuvę. Stiklas, nerūdijantis plienas ir baltos lami- 
nuotos spintelės spindėjo pirmaprade švara. Ant gerokai žemes- 
nės vidurinės spintelės stalviršio stovėjo atkimštas, bet nenuger- 
tas vyno butelis. 

— Bet tik su saiku, gerai? - paprašė žiūrėdama jam į akis. 

— Gerai. Kaip tik šito man kartais pritrūkdavo, - pripažino 
Aleksas. - Bet dabar baigta. Kaip gali spręsti pagal mano namus, 
dabar aš šioks toks apsidraudėlis. Man patinka toks gyvenimas, 
įskaitant mane patį jame. 

— Ką reiškia „toks ? 

— Geras klausimas, - pasakė Aleksas pildamas vyną iš butelio 
į dvi taures. Vieną padavė Emilijai. - „Toks“ yra „toks“. Išskydęs 
žodis, jo reikšmių gama - begalinė. Mano atveju jis gamoje ati- 
tiktų „sol“ - praleidęs, o jei tiksliau - dėl įvairių priežasčių, apie 
kurias pakalbėsime vėliau, vėjais paleidęs jaunystę, taip ir nepaė- 
męs „do, ką ir kalbėti apie „re“, apsistojau ties „sol“, kuri reiškia, 
kad valdau padėtį tiek, kiek galiu. Vienas iš dalykų, kuriuos galiu 

valdyti, yra mano aplinka. - Aleksas gurkštelėjo vyno. - Beje, 
jei pastebėsi bent menkiausią ženklą, kad apgirtau, visada gali 
ištrūkti iš mano nagų, pabėgti į savo Eduardo laikų muziejų ir 
padėti ant manęs kryžių. Tad tau nėra ko bijoti. 

— Aš nebijau tavęs, Aleksai, - nesvyruodama pareiškė ji. 

- Na ir gerai. - Jis nužvelgė ją būdingu nusimanančio žmogaus 
žvilgsniu ir ištiesė rankoje savo taurę susidaužti. - Taigi už tavo 
santuoką. 

- Dėkoju. 

- Ir už atnaujintą mūsų pažintį. Klausyk, kadangi tu pran- 
cūzė, nusprendžiau, jog greičiau priimsi britų pilietybę, negu 
tapsi vegetare. Taigi pasiruošiau mums abiem iškepti jautienos 
kepsnį. 

— Dėkui tau. 
marinuotos jautienos nugarinės gabalus padėjo ant vidurinės 
spintelės. Pasukęs vežimėlį prie žemai padėtos krosnelės, kurioje 
kažkas smagiai čirškėjo, patikrino, kaip vyksta procesas. 

— Gal ką padėti? - paklausė ji. 

— Oi, ne, dėkui, gurkšnok vyną ir atsipalaiduok. Salotas jau pa- 
ruošiau. Tu neprieštarausi, jei valgysim čia? Valgomajame dviem 
gal kiek per oficialu. 

— Tu turi valgomąjį? 

- Be abejo. - Aleksas kilstelėjo antakį. 

- Aišku, aš nieko prieš valgyti čia. Kaip tu nusipirkai šitų pro- 
duktų? - paklausė ji. 

- Gal negirdėjai apie prekių atvežimą į namus? - Jis nusišyp- 
sojo. - Paskambinu, susakau sąrašą ir vietos ūkininkų produkcija 
prekiaujanti krautuvė man atgabena. 

- Tikrai naudingos žinios, - pasakė Emilija, dar labiau nuste- 
binta Alekso ūkiškumo. - Ar yra kas nors, ko tu negali? 

- Jei kalbėsim apie praktines smulkmenas, galiu beveik viską — 
dėl to šitaip erzina man brukamos slaugytojos. Tiek to, iš pradžių 
buvau gerokai bejėgiškas ir man visą parą reikėdavo pagalbinin- 
ko - jį surasdavo Sebas. Bet per pastaruosius porą metų prisitai- 
kiau, prisiauginau raumenų, ir jie man leidžia nusigauti, kur tik 
reikia, įlipti ir išlipti iš šio sosto, - paaiškino jis. - Žinia, buvo 
vienas kitas atvejis, kai neapskaičiavau jėgų ir plojausi pasturga- 
liu ant grindų, bet, laimė, tie atvejai darėsi vis retesni. - Aleksas 
išmaišė salotas su užpilu ir padėjo ant stalo. - Vienas turbūt la- 
biausiai erzinančių dalykų - kiek laiko suryja menkiausias nie- 
kas. Jei atsigulęs nakčiai apsižiūriu, kad svetainėje palikau knygą, 
turiu grįžti į ratukus, nusiboginti į svetainę ir vėl katapultuotis 
į lovą. Taip pat žr. tokius punktus kaip prausimasis po dušu, apsi- 
rengimas. Kiekvienam kasdieniškam veiksmui reikia ruoštis kaip 
karinei operacijai. Bet kadangi žmonės kaip rūšis turi didžiules 
galimybes prisitaikyti, mano smegenys persiprogramavo pagal 
neįprastus mano fizinius poreikius ir kasdienė ruoša vyksta visai 
sklandžiai. 

— Tai tu manai, kad gali išsiversti be slaugytojų? - paklausė ji. 

— Emilija, pažiūrėk į mane. - Aleksas ištiesė rankas į šalis. - Aš 
sėdžiu puikiai sutvarkytame bute, ruošiu tau vakarienę. Vienas. 
Kiek kartų sakiau apie tai Sebastianui, bet jis negirdi. 

- Gal jis tiesiog rūpinasi tavimi ir nenori, kad tau kas nutiktų. 

Aleksas atsiduso. 

— Manau, mums teks pasirašyti susitarimą neaptarinėti mano 
brolio ir jo veiksmų motyvų. Visiems suinteresuotiesiems bus tik 
geriau, jei prie šios temos bus parašyta „neliesti“. 

— Betgi tikrai nelabai turėtum ką jam prikišti, - pasakė Emili- 
ja. - Jis neabejotinai išleido krūvą pinigų, kad tau būtų kuo pa- 
togiau, o pats gyvena tokiuose namuose, kuriems neatidėliotinai 
reikia finansinių injekcijų. 

Aleksas garsiai nusikvatojo. 
- Kaip sakiau, bus geriausia vengti mano brolio temos. Klau- 
syk, sėskis, o aš padengsiu stalą. 


Buvo pusė dvyliktos, kai Emilija pasakė Aleksui „labanakt“ ir 
stumtelėjo duris, vedančias atgal į šaltą, niūrią namų dalį, ku- 
rios šaltumą ir niūrumą dar labiau išryškino Alekso kambarių 
jaukumas ir šiuolaikiškumas. Kildama laiptais į miegamąjį, išties 
pasijuto kaip Alisa, įkritusi atgal į tikrovę iš veidrodžio. 

Šildymas pagrindinėje pastato dalyje buvo išsijungęs prieš ke- 
lias valandas ir miegamajame buvo šalta kaip ledainėje. Emilija 
kuo greičiau nusirengė ir palindo po apklotais. Visiškai neėmė 
miegas - miegai išlakstė susidūrus su akivaizdžiai reto proto 
žmogumi. 

Ji nurimo ir atsipalaidavo nuo nuostabaus Ronos vyno, abu 
šnekučiavosi apie Paryžių, kuriame Aleksas buvo gyvenęs dve- 
jus metus, apie abiejų mėgstamus prancūzų rašytojus. Paskui 
jie perėjo prie muzikos ir mokslo - Emilija apstulbo, koks jis 
išprusęs. 

Kai ji išreiškė nuostabą, Aleksas tik atsainiai gūžtelėjo. 

— Kaip patyriau, atsidurti be skatiko kišenėje pasaulio sosti- 
nėse naudinga dėl to, kad bastantis visą dieną geriausios vietos 
sušilti yra muziejai, meno galerijos ir bibliotekos. Be to, turiu to- 
kią nykią savybę kaip fotografinė atmintis. - Jis nusišypsojo jai 
nusistebėjus gebėjimu šitaip viską prisiminti. - Aš kaip dramb- 
lys - nieko nepamirštu. Tebūnie tai tau įspėjimas ateičiai, Emili- 
ja, - pridūrė. 

Taip pat ji prisiminė, kaip sėdėjo prie virtuvės stalo priešais 
Aleksą ir jie kartu valgė, o paskui jis mitriai persėdo iš vežimė- 
lio ant sofos ir tada atrodė kaip bet kuris normalus žmogus, tik 
kojos nuo kelių buvo sulinkusios keistu kampu. Tada ji pamatė, 

koks jis aukštas, ir pasakė jam. Aleksas patvirtino, kad jo ūgis 
išties yra šešios pėdos ir trys coliai, ir tai, anot jo, ištikus negaliai 
didelis privalumas - papildomi coliai leidžia jam daugiau pasiek- 
ti rankomis. 

Emilija turėjo pripažinti, kad Aleksas - labai patrauklus vyriš- 
kis. Tiesą sakant, kur kas gražesnis už brolį. Emilija nedrįso nė 
pagalvoti, kiek iki lemtingosios avarijos jis sužeidė moterų šir- 
džių, būdamas tokios išvaizdos, turėdamas žavesio ir intelektą. 
Alekso prigimtinis vyriškumas nenukentėjo dėl kojų paralyžiaus. 
Kas jau kas, o jis tikrai nėra auka. 

Emilija mėgino sugretinti Sebastiano nupieštą bjaurų brolio 
portretą su tuo blaivaus proto, subrendusiu žmogumi, su kuriuo 
praleido visą vakarą. Paskui prisiminė, kaip pirmąkart jį sutiko, 
kaip švelniai ir išmaniai jai padėjo įveikti panikos priepuolį. 

Taigi... kuris Aleksas Keradersas yra tikras? 

Apsnūdusi Emilija dar spėjo pagalvoti, kad greičiausiai, kaip 
Žako pasakojime apie Frederiką, jos vyrui teko augti su jaunes- 
niu broliu, kuris buvo visais atžvilgiais už jį pranašesnis. 

Kitą rytą nuėjusi įjungti virdulio, Emilija nustebo radusi Aleksą 
virtuvėje. Jis jau braukė voleliu sieną už sunkiosios indaujos. 

- Labas rytas, snaudale, - linksmai pasisveikino. 

Emilija nuraudo susidrovėjusi, kad atėjo su naktiniais, Sebas- 
tiano žūklės megztiniu ir vilnonėmis jo puskojinėmis. Betgi ji 
nesitikėjo ką nors sutikti. 

— Dar tik pusė devynių, - ėmė teisintis jungdama virdulį. 

- Žinau žinau, aš tik erzinu. Viena blogybių, kai vietoj kojų 
turi du negyvus strampus, yra tai, kad jie naktimis nevalingai 
trūkčioja, taigi su jais ilgai nepamiegosi. Be to, kojos man ėmė 
keistai dilgčioti, o tai gali reikšti, kad bent iš dalies jos atgauna 
jautrumą. Gydytojas sakė, kad tai geras ženklas. 

— Tiesiog puiku, ar ne? - Atsilošusi prie kriauklės Emilija pa- 
žvelgė į jį. - Ką tau iš pradžių prognozavo? 

- Et, kaip visada, - nerūpestingai pasakė Aleksas. - Kad pa- 
žeisti stuburo nervai, kad niekas nežino, ar mano kojos atgaus 
jautrumą, - greičiausiai ne. Ir taip toliau. 

— Taigi jie minėjo, kad tau yra vilčių vėl vaikščioti? 

— Dieve gink, taip toli jie nėjo. Šiais laikais gydytojų suteikta 
apgaulinga viltis laikoma teisiniu nusižengimu, mano miela, - 
nusišypsojo Aleksas. - Šiaip jau galėjau kaip visada būti tas bu- 
kagalvis, kuriam nė motais, ką aiškina koks nors mediko profesi- 
jos atstovas, bet nusprendžiau būti geras vaikas ir ligoninėje uo- 

liai darbavausi per fizioterapijos pratybas, o grįžęs namo toliau 
mankštinausi. 

— Taigi yra tikimybė, kad visiškai pasveiksi? - pakartojo Emi- 
lija. 

— Kažin, nors viltis miršta paskutinė ir taip toliau... Žinai ką, 
aš čia vergauju nuo paryčių - kaip manai, gal užsidirbau kavos 
puodelį? 

— Tikrai taip. - Emilija įpylė verdančio vandens į kavinuką su 
filtru ir iš spintelės išėmė du stačiasienius puodelius. 

— Kaip matai, tau palikau nudažyti viršutinę sienos dalį. Mano 
bandymas lipti kopėčiomis gali virsti įspūdingu reginiu, - nusi- 
kvatojo Aleksas. - Kaip miegojai? 

— Ačiū, gerai. Klausyk, Aleksai... - nutęsė laukdama, kol pri- 
trauks kavą. 

— Klausau, Em, - atsakė jis. - Galima, aš tave taip vadinsiu? 
Tau tinka. Kažkaip švelniau. 

— Gerai, jei nori. Aš vis galvoju - tu vakar buvai visai kitoks nei 
tame paveiksle, kurį nupiešė Sebastianas. 

— Aš tiesiog pateisinu savo brolio lūkesčius, - gūžtelėjo Aleksas. 

— Po galais, ką nori pasakyti? Negi Sebastianas puoselėja lū- 
kesčius, kad tu bjauriai elgsiesi? - kamantinėjo ji. 

— Kaip Žinai, tavo vyras yra tema, kuria aš nelinkęs diskutuo- 
ti. - Aleksas pagrūmojo jai pirštu. - Ypač raktažolių spalvos fone 
ir tokią ryto valandą. 

- Betgi tu, pavyzdžiui, nuolat pridarai savo slaugytojoms tiek 
vargo, kad jos tave palieka? - neatlyžo ji. 

— Em... - atsiduso Aleksas. - Mes susitarėm apie tai nekalbėti. 
Viskas, ką galiu pasakyti, tai kad jų nenoriu ir nesiruošiu ploti 
katučių jas rinkdamasis, tad turiu kaip nors jų atsikratyti, ar ne? 
Turiu omenyje, kad fiziškai negaliu Sebastianui uždrausti vilkti 
jas man į namus. Dabar kuo puikiausiai galiu pats apsitarnauti. 

— Ir tu nė kiek neabejoji, kad vienas susidorotum? 

— Būk gera, nepradėk. - Jis kilstelėjo antakius. - Po nepriekaiš- 
tingo vakarykščio pasirodymo tau nenusipelnau globėjiško tono, 
kuriuo kalbamasi su paralitikais. 

- Na, taip, bet aš už tave atsakinga ir... 

— Em, - pertraukė ją Aleksas, - niekas, o ypač tu, nėra atsakin- 
gas už mane. Gal mano broliui patogiau galvoti, kad jis už mane 
atsakingas, bet, kaip pati matei per tą trumpą laiką, kai čia esi, aš 
turiu šlykštų įprotį griauti šią iliuziją. 

— Aš mėginu pasakyti, Aleksai, - toliau kalbėjo Emilija, - jei 
nepaklausysiu vyro paliepimo parūpinti tau nuolatinę slaugyto- 
ją, o tau kas nors nutiks, jis man niekada neatleis. 

— Duodu tau garbės žodį, Em, - galiausiai visiškai rimtai pa- 
sakė Aleksas, - nieko man nenutiks. O dabar, dėl Dievo meilės, 
liaukis spirgėjusi ir nuveik šį tą naudinga - įpilk man puodelį 
kavos. 


Po valandos Aleksas neaiškiai sumurmėjo, kad turi darbo, ir pasi- 
šalino į savo kambarius. Emilija baigė dažyti sienos viršų, paskui 
kruopščiai užtepė praleistus plotelius. Stovėdama prie kriauklės 
ir plaudamasi nuo rankų dažus, žvilgtelėjo pro langą ir pamatė, 
Tiek dienų įkalinta šiuose namuose, ji pamąstė, kad galėtų pasi- 
vaikščioti ir pasižvalgyti į aplinkinį gamtovaizdį. 

Jai išėjus pro užpakalines duris švietė saulė. Vaikštinėjo ir aiškiai 
matė, kad šioje vietoje vasarą bus žavingas angliškas parkas, pas- 
kui pro vartus išėjo į vaismedžių sodą. Seni medžiai rymojo pliki, 
sakytum, trokšdami palikti šį pasaulį, bet nesugrėbstytų nuokritų 
apklotas po šakomis neleido jiems sušalti. 

Stovėdama prie teniso aikštelės su žolės danga, nesulaukusia 
dėmesio jau daugelį metų, Emilija išvydo, kad rūmai jaukiai įsi- 

kūrę mielame kalvotame peizaže. Tolumoje buvo galima įžiūrėti 
tamsius aukštesnių kalnų ir uolų pavidalus. Žingsniuodama to- 
liau pamatė, kad aplink rūmus driekiasi ganykla, kurioje, kaip 
buvo matyti iš sušalusių spirų, ganėsi avys. Stovėdama ant ža- 
liuojančios kalvos viršūnės, Emilija padėkojo likimui, kad atvedė 
ją į išties žavingą pasaulio kampelį, nepaisant čionykštės gamtos 
skurdumo. 

Popiet ji paskambino keliems žmonėms į Prancūziją. Su ar- 
chitektu ir statybininkais buvo sutarta, kad po poros savaičių 
atskris su jais susitikti. O svarbiausia - prižiūrėti, kaip prieš 
didžiuosius renovacijos darbus į saugyklą bus kraustoma tėvo 
biblioteka. 

Su arbatos puodeliu sėdėdama prie virtuvės stalo Emilija savęs 
klausė, ar šįvakar derėtų pakviesti Aleksą atsakomosios vakarie- 
nės. Reikėjo išsiaiškinti galvosūkį dėl jo santykių su jos vyru ir 
jų priešiškumo. Argi dabar tam ne geriausias metas, kai nėra Se- 
bastiano? 

Pabeldusi į Alekso duris, rado jį taukšintį kompiuterio klavi- 
šais tvarkingame darbo kabinete. 

— Atsiprašau, kad trukdau, bet gal šįvakar ateitum pas mane 
pavakarieniauti? Ir padėtum vėl pristumti indaują. 

— Mielai, - linktelėjo jis. - Susitiksim, - pridėjo mostelėdamas 
ranka, aiškiai pasinėręs į savo veiklą. 


— Kaip gražiai atrodai šįvakar su tuo megztiniu, - susižavėjęs 
pasakė Aleksas, vėliau atriedėjęs į virtuvę. - Turkio spalva tau 
labai tinka prie veido. 

— Ačiū, - Emilija nesiruošė ilgai klausytis komplimentų. - Gal 
pirmiausia pristumkim indaują? Paskui nukraustysiu stalą, kad 
galėtume prie jo pavalgyti. 

— Geriau aš vienas. 

Emilija žiūrėjo, kaip Aleksas įsiręžęs stumia indaują prie sie- 
nos. Paskui sudėjo ant apatinių lentynų porcelianą, o ji išdėliojo 
indus ant viršutinių. 

— Na, štai! - Emilija apžvelgė virtuvę. - Argi ne gražiau? 

- Tiesiog atradimas. Aš jau beveik norėsiu čia lankytis, - nusi- 
šypsojo Aleksas. - O tu tikra namų židinio kurstytoja, Em. 

— Aš tik nepakeliu niūrumo. Patinka šiluma ir šviesa, - ne- 
prieštaravo ji. 

— Kurgi nepatiks, jei beveik visą gyvenimą gyvenai pietų Pran- 
cūzijoje. O ašaatsinešiau dar vieną neprasto vyno butelį, mat nety- 
čia aptikau, kad rūsyje atsargų, taip sakant, liko tik ant dugno. Ir 
dar štai ką atnešiau tau pažiūrėti. - Iš vežimėlio pašonės Aleksas 
paėmė kažkokią knygelę ir padavė jai. - Regis, rašyta kažkokios 
tavo giminaitės, pamaniau, kad tau būtų įdomu paskaityti. Gal 
jie ir naivoki, bet visai mieli. 

Aleksui ėmusis atkimšti vyno butelį, Emilija apžiūrinėjo nu- 
triušusią užrašų knygelę odiniais viršeliais. Atsivertusi pirmą 
gelstantį puslapį užmetė akį į prancūziškai ranka rašytus žodžius 
ir pamėgino juos iššifruoti. 

— Tai eilėraščiai, - Aleksas paaiškino, kas buvo ir taip akivaiz- 
du. - Neįskaitoma, tiesa? Bent kelias valandas prasikankinau, kol 
išskaičiau. Štai kompiuteriu mano spausdintos versijos. - Alek- 
sas Emilijai padavė kelis popieriaus lapus. - Sakytum, penkerių 
metų vaiko kūryba, ir išties kai kurie eilėraščiai poetės sukurti 
vaikystėje. Bet turinio kokybė jai augant rodo tikrą talentą. Matei 
jos vardą po eilėraščiais? 

- Sofija de la Martinjer! - perskaitė Emilija, suglumusi žiūrė- 
dama į Aleksą. - Iš kur ėmei šitą knygelę? 

- Prieš kelias savaites Sebas paėmė iš bibliotekos lentynos vie- 
ną knygą - kiek pamenu, apie Prancūzijos vaisius. Sakė, kartu su 

ta knyga rado šitą užrašų knygelę, ir davė man perskaityti ir iššif- 
ruoti eilėraščius. Ar tu žinai, kas buvo ta Sofija de la Martinjer? 

— Taip, Sofija buvo mano teta, tėvo sesuo. Jis retai ją minėdavo, 
bet neseniai, kai buvau Prancūzijoje, daugiau apie ją sužinojau. 
Ji buvo akla. 

- A-a-a, - Aleksas kilstelėjo antakį. - Štai dėl ko tokia neįskai- 
toma rašysena. 

— Sakei, Sebastianas rado kartu su knyga apie Prancūzijos vai- 
sius? 

— Jis taip sakė. 

— Žakas, man papasakojęs karo metų istoriją apie tavo senelę ir 
Sofiją, sakė, kad Konstancija pagal vaisių knygą Sofijai apibūdin- 
davo vaisių formą ir faktūrą, kad ši žinotų, kaip piešti. Ir dar Sofi- 
ja kūrė eilėraščius. Gal Konstancija grįždama po karo abi knygas 
parsivežė į Angliją? 

— Graži istorija, - pasakė Aleksas. 

- Išties. Ar tu žinai, kur dabar knyga apie vaisius? Norėčiau 
pamatyti, - paklausė jo. 

— Nemačiau nuo tada, kai Sebas paėmė ją iš bibliotekos lenty- 
nos, - staiga suklusęs pasakė Aleksas. - Nepamiršk, kad aš nega- 
liu patikrinti viršutinių lentynų, tad ji gali būti ten. 

— Paieškosiu, o jei nerasiu, paklausiu Sebastiano, kai grįš. — 
Emilija vėl susitelkė į eilėraščius. - Kokie gražūs. Po šituo Sofija 
parašė, kiek jai tada buvo metų, - Emilija parodė parašą. - Jai 
buvo tik devyneri, kai jį sukūrė. Man... - Susigraudinusi vos ne 
iki ašarų Emilija papurtė galvą. - Kaip liūdna. 

— Man labiausiai patiko šitas. - Aleksas ieškodamas pervertė 
puslapius. - „Šviesa už lango“. Koks elegantiškas paprastumas, ir 
rimavimas man patinka. Em, ar gali papasakoti, ką sužinojai apie 
mano senelę, kai ji buvo Prancūzijoje? Baisiai norėčiau išgirsti. 

Ruošdama rizotą, Emilija atkartojo Žako pasakojimą apie 

Konstanciją. Aleksas atidžiai klausėsi, kartkartėmis ko nors per- 
klausdamas. 

— Kol kas tiek sužinojau, - pasakė ji tiekdama rizotą. - Koks 
sutapimas, kad po šitiek metų mano ir tavo giminės keliai vėl 
susikirto. 

— Tikrai, - pritarė Aleksas, besdamas šakutę, - tiesiog nuo- 
stabu. 

Emilija išplėtė akis, pagavusi jo balse ironišką gaidelę. 

— Ką nori pasakyti? Jei manai, kad Sebastianas turėjo savų su- 
metimų susirasti mūsų šeimą, tada klysti. Mes visiškai atsitiktinai 
susitikome Gasene, kai jis verslo reikalais buvo atvykęs į Varą. 
Mane atpažino iš laikraščių. Ir per pirmą mūsų susitikimą pasakė 
apie mūsų giminių ryšius. 

- Na ir gerai. Vadinasi, nelieka jokių neaiškumų. 

- Tikrai nelieka, - tvirtai pareiškė Emilija. 

- Tada toliau šnekam, gerai? - pasiūlė Aleksas. 

Po šito pokalbio tą vakarą nebebuvo tokio laisvo bendravimo 
kaip anądien. Tarp jų įsivyravo kažkokia įtampa. Pavalgęs Alek- 
sas pasišalino, o Emilija su kakavos puodeliu užlipo į viršutinius 
kambarius. 

Įsliuogusi į lovą ir sėdomis atsirėmusi į pagalves, gurkšnoda- 
ma kakavą Emilija mąstė apie tai, kad nėra ko abejoti dėl vyro 
paskatų. Kad ir koks buvo jų pirmas susitikimas, jie pamilo vie- 
nas kitą ir galop susituokė. 

Gulėdama ji skaitė tokius mielus ir atvirus Sofijos eilėraščius, 
svarstydama, kodėl tėvas niekada nekalbėdavo apie savo jaunes- 
niąją seserį. Kad buvo tokia Sofija, ji sužinojo visai atsitiktinai, 
kai vaikystėje tėvo kabinete Paryžiuje ant sienos pamatė kabantį 
tapytą paveikslą. Jame buvo pavaizduota jauna gražuolė auksi- 
niais plaukais iki juosmens - turkio atspalvio akys šypsojosi, ji 
glostė ant kelių tupinčią persų katę. 

— Kas ji, tėveli? - paklausė. 

Jis atsakė ilgokai patylėjęs. 

— Tai buvo mano sesuo, tavo teta Sofija, - galiausiai ištarė 
Eduaras. 

— Kokia graži. 

- Taip, buvo graži. 

— Ji mirė? 

— Mirė. 

— Kaip ji mirė, tėveli? 

- Nenoriu apie tai kalbėti, Emilija, - ir Eduaras užsimerkė. 

Po daugelio metų mintimis grįžusi į tą akimirką Emilija pagal- 
vojo, kad tada jo akyse pamatė ašaras. 


Kitą rytą sukaupusi visą drąsą, Emilija nuvairavo į Moultoną ir 
apsirūpino provizija ateinančiam savaitgaliui. Sebastianas buvo 
išvykęs į Jorką devintos valandos traukiniu ir sakė būsiąs apie 
dešimtą. Vyrui grįžus į namus Emilija puolė jam į glėbį, laiminga 
jį vėl matydama. 

— Kaip čia tau sekėsi? - paklausė jis. 

— Puikiai, - atsakė ji, tempdama jį į virtuvę. - Kaip patinka? 

Sebastianas apsidairė po naujai išdažytą patalpą. 

- Išties - nepalyginsi, kaip buvo, - pasakė susižavėjęs. - Vel- 
niai rautų, kaip tau pavyko išjudinti tą indaują? 

- Aleksas padėjo. 

— Aleksas? - Sebastiano veidas apsiniaukė. - Ką jis darė šituose 
namuose? Sakyk, ar labai neįkyrėjo? 

- Visai ne. Puikiai elgėsi. Turiu daug ką tau papasakoti, bet 
galėsim pasikalbėti rytoj. Tu išalkęs? Turiu išvirusi sriubos, nu- 
pirkau duonos. 

— Nuostabu, - pasakė Sebastianas sėsdamasis. - Ir vyno, jei 
turim. 

- Turim. - Emilija parodė pusiau nugertą butelį, kurį Aleksas 
buvo atnešęs vakar, ir įpylė į taurę. 

- Labai geras, - pasakė jis patenkintas. - Tik jau ne vietiniame 
„Spare“ jo gavai? 

- Ne, Aleksas atnešė. Na, ką, - Emilija paskubėjo pereiti prie 
kitos temos, nenorėdama visą vakarą kalbėtis apie jo brolį, - kaip 
ten, Londone? 

— Kaip jau sakiau telefonu, prasti popieriai, bet stengiausi pa- 
taisyti reikalus. Šiandien daugiausia laiko skyriau atnaujinti ry- 
šiams su duomenų bazėje esančiais klientais. Regis, kitą savaitę 
turėsiu skristi į Prancūziją. Klientas, pas kurį buvau atvykęs, kai 
pirmąkart tave sutikau, vėl rodo susidomėjimą - manau, parū- 
pinsiu jam Pikaso iš pilies prie Mantono. 

- Taigi jis netoli nuo Gaseno, - pagyvėjo Emilija. - Gal ir man 
skristi kartu su tavim? 

- Puiki mintis, bet neverta - tai bus tik trumpas vizitas. Be to, 
atrodo, sakei, kad po savaitės pati skrendi į Prancūziją? 

- Tikrai, - sutiko Emilija. - Tiesiog pasiilgau savo krašto, - 
atsiduso. 

- Kaip nepasiilgsi, - Sebastianas suėmė jos ranką. - O ir tavo 
viešnagės Anglijoje pradžia ne kažin kokia. Paminėsi mano žodį, 
brangioji, kai ateis pavasaris, čia viskas nušvis. Bet turiu pasaky- 
ti - kaip miela tave rasti grįžus namo. Sriuba nuostabi. Atrodo, 
savaitgalį keliai pradžius, tad ketinu rytoj mūsų apylinkėse paro- 
dyti kelias gražias vietas. 

- Labai norėčiau, - nusišypsojo Emilija. - Buvo keista būti be 
tavęs. 

- Suprantu, pagyventi Anglijoje tau buvo didelė permai- 
na. Bet, kaip sakiau prieš kelias dienas, tereikia kelių mėnesių, 
daugių daugiausia metų, kad galėtume kurti tvirtus planus, kur 
mums apsistoti. Be to, dar pagalvojau - po pastarųjų savaičių tau 


232 Lucinda Riley 


bus visai pravartu padaryti pertrauką ir pasirūpinti savo naujuo- 
ju vyru. 

- Jei jis būtų su manimi... 

— Emilija, - atsiduso Sebastianas, o jo balse pasigirdo susier- 
zinimo gaidelė, - sakiau, darysiu viską, ką galiu, bet bijau, kad 
kol mano verslas vėl įeis į vėžes, gyvensime ne visai idealiomis 
sąlygomis. 

Emilija mintyse save iškoneveikė už savimeilę. 

— Nėra abejonės... O gal sėkmingai pasidarbavus dažais virtu- 
vėje man pereiti prie kitų kambarių, kad jie pašviesėtų? Pavyz- 
džiui, mūsų miegamajame. 

— Kaip padarysi, taip bus gerai, mane džiugina viskas, nuo ko 
pralinksmėja senieji namai. Tik perspėju - jei pradėsi, nebegalėsi 
sustoti. Bet labai miela, kad taip stengiesi. Žinai, aš pavargęs. Gal 
einam miegoti? 

— O ką, jei viršuje nusimaudytum, o aš čia apsitvarkyčiau? — 
pasiūlė Emilija. 

— Dėkui tau, - pasakė Sebastianas stodamasis nuo stalo. - Buvo 
tikrai nelengvos dienos. 

Emilija girdėjo, kaip Sebastianas lipa laiptais, paskui pasigirdo 
senų vamzdžių riaumojimas paleidus vandenį. Ji kaipmat išėjo iš 
virtuvės ir koridoriumi nuėjo prie Alekso durų - graužė sąžinė, 
kad dar nepasakė vyrui, jog jo brolis būna vienas be slaugytojos, 
bet niekaip nesiryžo skausmingam pokalbiui. Pabeldė į duris ir 
iš vidaus pasigirdo: 

- Kas ten? 

- Emilija. Galiu užeiti? 

— Neužrakinta. 

Aleksas sėdėjo krėsle prie židinio ir skaitė. Jai įėjus nusišyp- 
sojo. 

— Sveika. 

- Sveikas. Šiaip užėjau, pažiūrėti, kaip laikaisi. 

— Na, kaip matai, aš girtas kaip pėdas ir tuoj paspringsiu savo 
vėmalais, - pašmaikštavo jis. - Manau, jau pasakei Sebui, kad aš 
be prižiūrėtojų? 

- Dar ne. Labai pavargęs, nenoriu erzinti. Rytoj pasakysiu, 
kad tau nereikia nuolatinės priežiūros. Jei vis tiek spirsis, kad 
tau reikia globos, pasakysiu, jog visai pakaktų trumpam atei- 
nančio pagalbininko namų ruošos darbams. Šiaip ar taip, jis 
dar ir sutaupys. 

— Em, aš... - Aleksas kilstelėjo antakį, paskui papurtė galvą. - 
Et, nieko. Ačiū, kad žaidi su mano komandos marškinėliais. Iš- 
kart kitas gyvenimas. 

— Taip, bet daug kas priklausys nuo tavęs, - ar sugebėsi Sebas- 
tianui įrodyti, kad išsiversi su pagalba tik buities darbuose, - pa- 
brėžė ji. 

- Tai aišku, be to, visi žino, kad aš nesu labai mitrus grindų va- 
lytojas ar lovų klojėjas. Paprastai keisdamas antklodės užvalkalą 
įlendu į jį su visa antklode, - šyptelėjo Aleksas. - Bet pažadu, 
būsiu geras. Šiaip ar taip, dėkingas tau už palaikymą. Labanakt. 

— Labanakt. 


Apie Aleksą Emilija užvedė kalbą rytojaus dieną, su Sebastianu 
atsisėdusi jaukioje užeigoje tyrlaukių aukštumose. Kai Emilija 
pranešė apie paskutinės slaugytojos pasitraukimą, Sebastiano 
veidas tapo grėsmingas, bet ji skubiai pridūrė, kad, jos manymu, 
Aleksas pats gali pasidaryti daugelį darbų, tad reikia leisti jam 
pamėginti. 

- Emilija, - atsiduso Sebastianas, - mes jau esame tai bandę. 
Labai miela, kad mėgini padėti, bet, man atrodo, tu nesupranti, 
koks Aleksas aikštingas. O jei jis vėl prisisprogs? Arba susižalos 
sėsdamas į vežimėlį arba iš jo lipdamas? 

- Jei prisisprogs, pagrasinsim dar viena nuolatine slaugytoja. 
O gal, - spyrėsi Emilija, - jei turės daugiau laisvės, nebus toks 
irzlus. Ir jei pagrindinėse patalpose įrengtume aliarmo signalą, 
bent žinotume, kad jam nieko bloga neatsitiko. 

- Vadinasi, tu nori pasakyti, kad esi pasiruošusi pati prisiimti 
atsakomybę už jį? Nes, - Sebastianas gurkštelėjo iš bokalo, - aš 
kelis mėnesius tiesiog neturėsiu laiko tenkinti brolio įgeidžių. Ir, 
tau leidus, iš patirties pasakysiu - jų bus užtektinai. 

- Iki šiol Aleksas nieko manęs neprašė. O jei ką, tai padėjo 
man išdažyti virtuvę ir paruošė vakarienę. 

— Nejaugi? Na, turbūt jis prieš tave paleido visą savo kerų arse- 
nalą. Atleisk, Emilija, - Sebastianas papurtė galvą, - aš tai mačiau 
tūkstančius kartų. Perspėjau, kaip jis moka manipuliuoti kitais. 
Ir, atrodo, išties tave pavergė. Gal jis siekia, kad tu jį prižiūrėtum. 
Jam visada patiko savintis tai, kas mano, - pasakė jis susiraukęs 
kaip mažas vaikas. 

— Na žinai ką, Sebastianai! - Emiliją pribloškė vaikiška jos vyro 
reakcija. - Kartais galvoju, kad jūs abu geri. Nėmaž jis manęs ne- 
pavergė. Suprantu, man nedera kištis, bet gal galėtume tam tikrą 
laiką leisti Aleksui daryti tai, ko jis nori? Jis trokšta nepriklauso- 
mybės, ir gal bus sukalbamesnis, ją gavęs. Negi negalim jam bent 
suteikti progos įrodyti, ką sugeba? 

Sebastianas ilgai tylėjo, galiausiai tarė: 

— Gerai, pasiduodu. Jei tu to nori, tebūnie. Bet argi nematai, 
Emilija? Jis sugebėjo tave palenkti, ir aš dabar pasirodyčiau tikras 
pikčiurna, jei nesutikčiau. 

- Ačiū. -— Ji švelniai delnu palietė jo plaštaką ir raminamai 
spustelėjo. - Tiesiog norėčiau, kad mums atvykus namuose taptų 
ramiau. Pirmiausia tavo paties labui, nes myliu tave. Na, gal dar 
turime laiko nuvažiuoti į Havortą? Norėčiau pamatyti vikariją, 
kurioje gyveno seserys Brontės. 

Tą vakarą, kai Sebastianas užsidarė savo kabinete prie kompiu- 
terio, Emilija nuėjo pas Aleksą ir rado jį vakarieniaujantį savo 
virtuvėje. 

- Sebastianas sutiko su mano pasiūlymu. 

Alekso veide pasirodė palengvėjimas. 

- Vadinasi, tu tikra stebukladarė - reiškiu pagarbą. Tikrai dė- 
kingas tau, Em. 

- Šiomis dienomis mėginsiu rasti, kas tau galėtų pagelbėti bui- 
tyje, o tuo tarpu, jei ko prireiks, būtinai sakyk man. 

- Tada prisėsk ir pusvalandį pabūk su manimi, - paprašė jis. 

- Negaliu, kaip tik ruošiu vakarienę mums su Sebastianu. 

— Viskas aišku. Na, - Aleksas pasilenkė prie savo lėkštės, - gra- 
žaus vakaro. 

— Ačiū. Ir tau. 

Įėjusi į bendrą virtuvę rado ten Sebastianą. 

— Kur buvai? Kviečiau tave. 

- Ėjau pažiūrėti Alekso, viskas vietose, - atsakė Emilija. 

- Puiku. 

Per visą vakarienę jis buvo neįprastai nekalbus. 

- Tau nieko nenutiko, Sebastianai? - paklausė Emilija nurink- 
dama indus. - Atrodai... susirūpinęs. Gal kas negerai? 

— Ne, nieko. Na, tiesą sakant, ne visai. Eikš, atsisėsk, - Sebas- 
tianas paplekšnojo sau kelį. 

Emilija paklausė ir švelniai pabučiavo jį į kaklą. 

- Pasakyk. 

- Na, gerai... suprantu, skamba nemandagiai ir vaikėziškai, bet 
aš nenoriu su niekuo tavęs dalytis. 

- Ką nori pasakyti? 

- Pažiūrėkim, kas darosi. Aleksui pavyko tave apžavėti ir įti- 
kinti, kad jam nereikia niekieno priežiūros. Kadangi dabar jis 
vienas pats, tu jauti pareigą tikrinti, kaip jis laikosi, - kaip pa- 

darei šįvakar. Jis jau užmetė jauką, prašosi tavo dėmesio, gal net 
pasakoja apie žiaurųjį vyresnįjį brolį ir visaip kitaip skleidžia pra- 
simanymus apie mane. 

- Sebastianai, paprasčiausiai tai netiesa. Aleksas niekada su 
manimi apie tave nekalba, - tvirtai pasakė Emilija. 

- O manęs tai visai neguodžia, Emilija. Aš ne visąlaik čia bū- 
siu, ir jau įsivaizduoju, kiek jis išsikaulys mielų tėte-4-tėte, kad 
tik pabūtum su juo. Turbūt manai, kad perdedu, bet tu net ne- 
įsivaizduoji, koks jis iš tikrųjų. Kaip sakiau, jis gali mėginti atimti 
tave iš manęs. 

— To niekada nebus, - Emilija paglostė Sebastiano plaukus. - 
Aš myliu tik tave. Tik mėginu padėti, ir tiek. 

- Žinau, mieloji, - neprieštaravo Sebastianas. - Tačiau, nors ir 
kvailai skamba, Aleksas toks manipuliuotojas. Nenoriu, kad jis 
sugriautų nuostabius mūsų santykius. 

- Nesugriaus, tikėk manim, - pažadėjo ji. 

— Gal ir nereikėjo tavęs čia vežtis, - atsiduso Sebastianas, - bet 
esamos aplinkybės neleido mums rinktis. 

- Tu žinai, aš - mes - negalime sau leisti įsigyti būsto Londone, 
Sebastianai. Tad galėtume čia būti kartu ir... 

— Emilija, tu pasakei aš. - Sebastianas kietai suspaudė žandi- 
kaulius. - Kuo puikiausiai žinau, kad turtuolė mano žmonelė ga- 
lėtų nupirkti ir vėl parduoti kokią nedidelę valstybę ir nė nepa- 
justų, kad jos turtai būtų sumažėję, bet suteik šią garbę savo vy- 
rui. Noriu tai padaryti savo jėgomis, kad ir kiek pastangų mums 
abiem kainuotų. - Jis prisitraukė jos veidą. - Supranti? 

— Taip, suprantu. 

- Labai atsiprašau, kad atrodau surūgęs, bet, šiaip ar taip, neno- 
riu, kad kas nors kada nors manytų, jog tave vedžiau dėl pinigų. 

- Žinau, kad ne. 

— Gerai. O dabar į lovą? 

Pirmadienio rytą Sebastianas išvyko į Londoną, paskui - į Pran- 
cūziją. Rytas buvo giedras, tad Emilija daržinėje susirado seną 
dviratį ir nusprendė važiuoti į kaimo krautuvę apsipirkti. Pasta- 
čiusi dviratį lauke prie sienos, įėjo į vidų ir atsistojo kartu su vie- 
tiniais į eilę, norėdama pasikalbėti su moteriške už prekystalio. 

— Ar galėčiau pakabinti jūsų skelbimų lentoje? - Emilija pa- 
davė moteriškei atviruką su skelbimu, kad ieškoma namų tvar- 
kytoja. 

Moteriškė paėmė atviruką, perskaitė ir pakėlė į Emiliją akis — 
jose staiga pasirodė nemenkas susidomėjimas. 

- Taip, galima, svaras už savaitę. Turbūt esate naujoji pono Ke- 
raderso žmona iš Prancūzijos? 

Moteriškė kalbėjo ryškia Jorkšyro tarme ir Emilija laužė galvą, 
ką ji pasakė. Tarp čionykščių naujienos sklido greitai, o Emilija 
žinojo, kad jos akcentas iškart išduoda ją esant prancūzę. 

- Taip, tai aš. Sumokėsiu už dvi savaites, - pasakė krapštydama 
iš piniginės monetas. 

- Tvarkelė. - Moteriškė linktelėjo ir paėmė jai iš rankų atviru- 
ką. - Abejoju, ar daug kas atsišauks. Jumis dėta mėginčiau ieškoti 
per vietos laikraštį. 

— Taip ir padarysiu, merci, tai yra ačiū. 

Emilija išėjo iš krautuvės ir jau suko prie savo dviračio, tik čia 
ją tekina pasivijo kažkokia moteris. 

- Misis Keraders? 

Neįpratusi atsiliepti vadinama Sebastiano pavarde, Emilija tik 
po kelių sekundžių suprato, kad moteris kreipiasi į ją. 

- Aš Norma Erskin. Daug metų buvau Blakmuro rūmų eko- 
nomė. Išėjau iš tarnybos prieš pat jums atvykstant. 

— Taip, Sebastianas man sakė, - atsiliepė Emilija. 

- Kitą dieną jis buvo užėjęs pas mane kalbinti sugrįžti, bet pa- 
sakiau, kad mano kantrybė išseko ir jis manęs neperkalbės. 

šiltos. 

- Labai nesmagu, kad Aleksas jus nukamavo, - atsiprašė ji. 

- Hmmm, - išgirdo atsakymą. - Na, jūs daug ko nežinote, kas 
dedasi tuose namuose, bet ne mano reikalas plepėti, - pasakė 
Norma. - Tik tiek galiu pasakyti - jų senelė turbūt karste vartosi. 
Kaip buvau jai žadėjusi, pasilikau ten tiek, kiek galėjau ištverti, 
bet ir mano kantrybė turi ribas. Vis vien malonu su jumis susi- 
pažinti. Tikiuosi, tekėdama už jo žinojote, kas jūsų laukia. Betgi 
tai ne mano reikalas, mieloji, ar ne? 

- Jau žinau, kad padėtis sunki, - ėmė aiškintis Emilija. 

- Patikėkite, nė pusės tuo nepasakyta, - Norma užvertė akis. — 
Jau apsipratote? 

- Ačiū, pradedu apsiprasti, - mandagiai atsakė ji. 

— Ką gi, jei kada sugalvotumėte užsukti arbatėlės, mano dvi- 
aukštis kaimo gale paskutinis iš kairės. Užeikite kada, mieloji, 
papasakosite, kaip jums klojasi. 

- Ačiū. Jūs labai gera. 

— Na, tada sudie. 

— Sudie. - Emilija jau buvo užlipusi ant dviračio, tad nebepa- 
matė užuojautos šešėlio Normos Erskin akyse. 


Porą dienų Emilija švelniai blyškiais rausvais dažais dažė bend- 
rą jų su Sebastianu miegamąjį. Nuvažiavo į Moultoną ir nupir- 
ko šiltą antklodę, paklodžių ir užvalkalų, mat aptiko, kad jų pa- 
talynė nuo senumo kelia niežulį, o antklodė nemaloniai sunki. 
Nukabino senąsias damasto užuolaidas ir pripirko muslino pa- 
kabinti ant langų - pro jį iš lauko pateks daugiau šviesos. Paskui 
namuose paieškojo ne tokių niūrių paveikslų ir jais nukabinėjo 
sienas. 

Tą vakarą aplankė Aleksą patikrinti, kaip jis laikosi, ir davė 

jam savo mobiliojo telefono numerį, kad ko prireikus skambin- 
tų. Praėjusį savaitgalį Sebastianą kankinęs nerimas paskatino 
ją apsispręsti kuo mažiau matytis su jo broliu. Paskutinį kartą 
brūkštelėjusi dažais miegamojo sieną, Emilija nusileido į pirmą 
aukštą pasiieškoti ko užvalgyti. Suskambo laidinis telefonas ir ji 
pakėlė ragelį. 

- Klausau. 

— O, laba diena. Ar kalbu su misis Erskin? - paklausė moteriš- 
kas balsas. 

- Ne, deja, ji nebedirba. 

- Ak šitaip? O Sebastianas namie? 

— Ne, Prancūzijoje. 

- Ką jūs sakote? Jei taip, paskambinsiu jam į mobilųjį. Dėkui. 

Balsas telefono ragelyje nutilo. Emilija truktelėjo pečiais ir grį- 
žo prie vakarienės. 


— Radau puikią mergaitę tvarkyti tavo kambarius, - kitą tos sa- 
vaitės dieną pasakė Emilija Aleksui, aptikusi jį prie kompiuterio. 

— Nuostabu, - Aleksas pakėlė akis ir jai nusišypsojo. - Kas to- 
kia? 

- Ji vardu Džo, gyvena kaime su tėvais. Prieš išvykdama stu- 
dijuoti į universitetą metams pasiliko namie, kad susitaupytų pi- 
nigų. 

- Jau vien tai neblogai, kad jaunesnė nei šešiasdešimties, - pa- 
reiškė Aleksas. 

- Rytoj popiet ateis su tavimi susipažinti. Elkis su ja maloniai, 
gerai? - maldaujamu balsu paprašė Emilija. 

- Aišku, Em, - neprieštaravo Aleksas. 

Emilija pamatė, kaip mirkčioja prie Alekso kompiuterio pri- 
jungti keli monitoriai. 

— Ką veiki? 

- Prekiauju. 

- Prekiauji? Nori pasakyti, užsiimi biržos operacijomis? 

— Taip. Tik nesakyk broliui. Jam tikrai nepatiks. Dar, ko gero, 
mane apkaltins, kad dalyvauju lažybose, ir konfiskuos kompiute- 
rį. - Aleksas ištiesė rankas ir sunėrė jas už sprando. - Gal išger- 
tume arbatos? 

Graužiama sąžinės, kad kelias dienas prie jo nebuvo priėjusi, 
Emilija sutiko. 

- Aš užplikysiu, - pridūrė eidama į virtuvę - buvo patenkinta 
joje radusi švarą ir tvarką. - Tau su cukrumi? 

— Šaukštelį, jei galima. 

Laukdama, ko! užvirs vanduo, Emilija vogčiomis užmetė akį 
į šaldytuvą pažiūrėti, ar ten ko netrūksta. Visko buvo užtektinai. 
Kol kas viskas gerai... Aleksas laikėsi žodžio ir elgėsi pavyzdingai. 
Emilija su palengvėjimu atsiduso ir ant padėklo pastatė du puo- 
delius, arbatinuką, cukrinę ir pieno. 

— Nunešk į svetainę, - parodė Aleksas. - Galėsiu pasėdėti, kol 
šitame monitoriuje nieko nevyksta. 

Emilija taip ir padarė, o Aleksas nuvažiavo jai įkandin. 

- Kaip išmokai biržos operacijų? - paklausė jį pildama arbatą 
ir paduodama puodelį. 

- Šiaip jau bandydamas ir klysdamas - aš visiškas savamokslis, — 
paaiškino Aleksas. - Tai puikus būdas uždirbti pragyvenimui, jei 
beveik niekur neišeini iš namų. Ir dar jis tinka nemigos aukoms - 
bet kuriuo nakties metu kur nors pasaulyje ima veikti birža. 

- Ir kaip tau sekasi? 

— Vis geriau. Tuo užsiimu jau aštuoniolika mėnesių ir dabar 
perėjau į tą etapą, kuris komercijos pasaulyje vadinamas naujokų 
sėkme. Iš pradžių padariau klaidų, bet šiomis dienomis iš tiesų 
visai neblogai klojasi. 

- Visiškai nieko apie tai neišmanau, - prisipažino Emilija. 

— Man tai būdas pramankštinti smegenis, be kita ko, jau duo- 
dantis ir neblogų pajamų. Kaipgi tu laikaisi? - paklausė Aleksas. 

- Ačiū, puikiai. 

— Nenuobodu vienai savo mauzoliejuje? 

- Dažiau sienas. 

- Tai gerai, - linktelėjo Aleksas. - Maniau, kad bent retkarčiais 
tave pamatysiu. 

- Turėjau daug darbų, ir tiek. 

— Gal pasiliktum pavakarieniauti? Iš kaimo krautuvės man ką 
tik atvežė nuostabaus foie gras“. 

— Darbai laukia... 

— Tai jis prisakė tau nuošaliai laikytis? 

— Visai ne. 

- Gerai, tyliu. - Jis atsiduso ir pasiduodamas iškėlė rankas. 

- Atleisk. 

- Dėl Dievo, Emilija, - šūktelėjo Aleksas, - ar ne juokinga, kad 
abu tupim šitam užkampy ir valgom skirtinguose kambariuose? 

- Šiaip tai tikrai, - galiausiai sutiko ji. 

- Tai va. Susitinkam pusę aštuntos. Ir, jei niekam nesakysi, tai 
ir aš nesakysiu, - pridūrė jis pamerkdamas akį jai atsistojus ir 
pasukus durų link. 


Prieš grįždama į Alekso kambarius Emilija mėgino skambinti 
Sebastianui į mobilųjį. Buvo įjungtas balso paštas, tad ji paliko 
žinutę, graužiama sąžinės, kad nepasakė jam šiandien vakarie- 
niausianti su jo broliu. Iš jo nebuvo girdėjusi jokių Žinių nuo jo 
išvažiavimo pirmadienio rytą. 

- Prašom prašom! - Aleksas svetainėje kūrė židinį. - Ką tik 
gavau gerų naujienų! Viena neapsiplunksnavusi naftos bendro- 


* žąsų kepenėlių pašteto (pranc.). 

vė, į kurią jau kažin kada buvau investavęs, susižėrė gražaus pel- 
no Kvebeke. 

- Labai džiaugiuosi dėl tavęs, - pasakė Emilija. 

— Ačiū! - Aleksas buvo pakiliai nusiteikęs. - Baltojo ar raudo- 
nojo? - Parodė du butelius ant žemo staliuko. 

- Paprašysiu raudonojo, - atsakė Emilija. 

- Beje, kur Sebastianas? - paklausė duodamas jai taurę. 

— Prancūzijoje. 

- Likai truputį gyvanašlė, ar ne? Gal reikėjo pasisiūlyti važiuo- 
ti kartu? 

- Siūliausi, - atsakė Emilija sėsdamasi ant sofos, - bet jis sako, 
kad bus baisiai užsiėmęs, o aš nenoriu jam trukdyti dirbti. Gal 
kitąkart. 

— Na, tai gal pamąstei, - tarė Aleksas, - ką galėtum veikti Jork- 
šyre, kol čia įstrigai laukdama sugrįžtant vyrelio? 

— Dar ne. Na, iki šiol turėjau, ką veikti, be to, tai laikina. 

— Be abejo, - atsakė Aleksas. - Į sveikatą, - pridūrė gurkštelė- 
damas vyno. 

— O kaip tu? Ketini čia visada pasilikti? - paklausė Emilija. 

- Tikiuosi. Myliu šituos namus - visada mylėjau. 

— Tai kodėl tiek kartų ir taip ilgai buvai pabėgęs žalioje jaunys- 
tėje? 

— Tai jau kita istorija. - Aleksas įdėmiai pažvelgė į ją. - Ir, tu- 
rint omenyje aplinkybes, geriau ją apeiti. 

— Labai prašau, tada bent pasakyk, kodėl, nors tarp jūsų su 
broliu tiek... priešiškumo, tu iki šiol nusiteikęs gyventi su juo vie- 
nuose namuose? Ir kodėl Sebastianas nebegali jų išlaikyti? Į šiuos 
rūmus reikia įdėti tiek darbo ir... 

- Emilija, būk gera, nekamantinėk. Siūlau nedelsiant pasi- 
traukti į neutralią teritoriją, - pasakė Aleksas. - Pameni, susita- 
rėme? 

- Taip, tiesa. Atleisk. Akivaizdu, kad daug ko nežinau, ir man 
sunku perprasti padėtį. 

- Tegul kas nors kitas užpildo tavo informacijos spragas. — 
Aleksas liūdnai mąsliai nusišypsojo. - Nagi, paragaukim. 

Po gardaus foie gras, kuris Emilijai taip priminė namus, - tai 
buvo vienas mėgstamiausių jos tėvo valgių, - ji išvirė kavos ir jie 
grįžo į svetainę prie židinio šilumos. 

— Ar nesijauti čia vienišas, Aleksai? - paklausė ji. 

— Kartais, bet aš visada buvau vienišius, tad taip stipriai kaip kiti 
nepasigendu draugijos. Ir dar nejaučiu džiaugsmo bendraudamas 
su kvailiais, tad ne tiek jau daug žmonių norėčiau pasikviesti vaka- 
rieniauti. Be abejo, tai netaikoma šio vakaro mano užstalės drau- 
gijai, - pridūrė jis. - Bet, sutik, juk ir tu vienišė, Em. 

— Sutinku, - patvirtino ji. - Niekada neturėjau daug draugų, 
bet labiau dėl to, kad su niekuo laisvai nesijaučiau. Mergaitės, su 
kuriomis lankiau privačią mokyklą Paryžiuje, man atrodė išle- 
pintos kvaišos. O universitete dauguma bendramokslių manęs 
varžėsi dėl mano pavardės. 

— Nepamenu, kas yra pasakęs, kad ką nors mylėti gali tik pa- 
milęs save. Atrodo, mums abiem teko galynėtis su šiuo keblu- 
mu, - prisipažino Aleksas. 

- Iš tikrųjų, kaip tada labai taikliai pasakei, aš jaučiausi nuvy- 
lusi savo motiną. Kaip tu ir sakei, man buvo sunku mylėti save, 
tęsė Emilija. 

— O aš pirmiausia neturėjau tėvų, tad negaliu tuo teisintis, — 
pasakė Aleksas truktelėdamas pečiais. 

- Taip, Sebastianas man sakė. O gal kaip tik faktas, kad jų ne- 
turėjai, kai ką iš dalies paaiškina? Niekada nesi gavęs kokių žinių 
iš motinos? - paklausė Emilija. 

— Niekada. 

- Arją bent prisimeni? 

- Kartais iškyla prisiminimų nuotrupų, daugiausia susijusių su 
kvapais. Pavyzdžiui, žolės suktinė man visada sukelia mintis apie 
ją. Gal tu ir tiesą sakai - turbūt dėl to aš taip nuoširdžiai kimšau 
į save kvaišalus, - vyptelėjo Aleksas. - Tai buvo genuose. 

— Nesuprantu, kodėl kai kuriems norisi būti ne savo valio- 
je. - Emilija su kietu nusistatymu papurtė galvą. - Aš to nepa- 
kenčiu. 

- Emilija, mes, patekusieji kvaišalų valdžion, tai darome, kad 
pabėgtume nuo savęs. Ir tikrovės. Tinka viskas, kas sumažina 
kančią būti gyvam, - paaiškino Aleksas. - Liūdna, bet kai ku- 
rie iš įdomiausių mano pažinotų žmonių buvo narkomanai. Kuo 
geresnę turi galvą, tuo daugiau galvoji; kuo daugiau galvoji, tuo 
labiau supranti, koks beprasmis gyvenimas, ir tuo labiau nori pa- 
bėgti nuo tos beprasmybės. Ir gerai, kad tam padariau galą. Lio- 
viausi kaltinti kitus dėl savo bėdų. Tai niekur neveda. Lioviausi 
jautęsis auka ir ėmiausi atsakomybės už save. Nuo tada, kai prieš 
keletą metų tai padariau, daug kas stojo į savo vietas. 

- Išties baisiai liūdna, kad jūs su Sebastianu augote be motinos 
ir tėvo. Nors, kai buvau nedidelė, - atsiduso Emilija, - mėgdavau 
vaizduotis, kad tėvai mane įsivaikino. Tada įsivaizduodavau, kad 
tikroji motina mane būtų mylėjusi ar bent truputį būčiau jai rū- 
pėjusi. Buvau tokia vieniša — taip, vieniša, nors gyvenau apsupta 
prabangos, kurioje man nieko netrūko. 

- Dauguma nori to, ko neturi, - rimtai aiškino Aleksas. - Tą 
dieną, kai atsibudęs supranti, kad tai tušti norai, ir apsidairęs pa- 
matai, ką turi, prasideda kelias į laimę, kad ir su išlygomis. Gyve- 
nimas yra loterija, burtai mesti, ir visi turime kuo daugiau pasi- 
imti iš to, ką esame gavę. 

- Lankeisi pas psichoterapeutus? - paklausė Emilija. 

— Tai žinoma, - vyptelėjo Aleksas. - O kas nesilankė? 

— Aš, - nusišypsojo ji. 

- Tai tau pasisekė, - atsiliepė Aleksas. - Atsimink - nuo tada, 
kai supratau, kad darausi priklausomas, pas juos nebesilankiau ir 
aš, taip ir mečiau. Daugybė psichoterapijos metodų nieko neduo- 
da. Jie tau išaiškina, dėl ko tavo gyvenimas sumautas, o paprastai 
tai reiškia, kad tu surandi, ką kaltinti. O tai, be abejo, atriša tau 
rankas krėsti kvailystes, kiek tik nori. Vienas psichoterapeutas 
man pasakė, kad aš turiu visas teises pykti. Na, ir pykau kokius 
metus. Buvo šaunu, - jis atsiduso, - kol supratau, kad kankinu ir 
atstumiu tuos, kurie man brangūs. 

— Aš niekada nesupykstu, - pamąsčiusi tarė Emilija. 

- Tai žinoma, juk visai nesupykai, kai nelabai seniai virtuvėje 
trenkei man antausį, - kvailai išsišiepęs priminė Aleksas. 

Emilija nukaito. 

— Teisybę sakai. 

- Atleisk, būtų negražu tau priekaištauti - aš tik noriu pasa- 
kyti, jog kartkartėmis pratrūkti sveika. Bet tai jokiu būdu neturi 
būti nuolatinė būsena, kaip buvo man. Juk mes irgi žmonės - ką, 
Em? Na ir nesuvokiama, susipainiojusi ta mūsų padermė. 

— Man atrodo, tu labai gerai save pažįsti, - nuoširdžiai susiža- 
vėjusi pasakė Emilija. 

- Tikrai, ir taip pat suprantu, kad niekada nesiliausiu save ste- 
binęs. Iš pikto ant viso pasaulio narkomano virtau pedantiškai 
tvarkingu apsidraudėliu, kurį nervina rutinos sutrikimai. Bet 
gali būti, - svarstė Aleksas, - kad tai buvo vienintelė išeitis iš pa- 
dėties. Aš nieko negaliu kontroliuoti, išskyrus save patį. Ir nė už 
ką nebenoriu sukti slidžiu keliu į priklausomybę. 

— Aš išties Žaviuosi tavo disciplinuotumu, - su įkarščiu pasakė 
Emilija. - Aleksai, leisk paklausti - ar niekada neturėjai artimo 
Žmogaus? 

— Turi galvoje - moters? 

- Taip. 

- Tikrai buvo begalė moterų, su kuriomis aš buvau „artimas“ 
fiziškai, bet tai niekad ilgai netrukdavo. Tiesą sakant, Em, praei- 
tyje aš buvau ne iš tų, kurie gali palaikyti ilgalaikius santykius. 

- Bet dabar, kai grįžai į vėžes, galėtum? 

Aleksas įdėmiai pažvelgė jai į akis. 

— Su tokiu žmogumi, kokio man reikia, - taip. Manau, būčiau 
labai laimingas. 

- Tai vieną dieną gal ją ir sutiksi. 

— Gal ir taip. - Aleksas žvilgtelėjo į laikrodį ant rankos. - Tu- 
rėsiu būti baisus storžievis ir tave išprašyti, nes man reikia pa- 
tikrinti savo naftos akcijas. Jau po vidurnakčio, Tolimųjų Rytų 
biržos pradeda darbą. 

- Net nepajutau, kad jau taip vėlu. - Emilija atsistojo. - Ačiū 
už draugiją ir foie gras. 

— Buvo labai smagu, Em. 

— Rytoj ateisiu su namų tvarkytoja Džo, kai ji atvažiuos. - Emi- 
lija stabtelėjo prie durų. - Žinai, Aleksai, kaip norėčiau, kad Se- 
bastianas tave tokį pamatytų. 

— Brolis mane mato tokį, kokį nori matyti. Ir atitinkamai su 
manimi elgiasi. Labanakt, Em. 

— Labanakt. 

Po dvidešimties minučių gulėdama lovoje ir gėrėdamasi kam- 
baryje savo rankomis padaryta permaina, Emilija mąstė apie šį 
vakarą. 

Su Aleksu ji jautėsi visiškai laisvai. Gal dėl to, kad jos nevaržė 
jokie keblumai, kurių sukelia artimi santykiai. Jis jai patiko toks, 
koks buvo šalia jos. Tačiau jos vyras neapsidžiaugs, kad jie taip ge- 
rai sutaria, nors turėtų tuo džiaugtis, - taigi reikia būti apdairiai. 

Emilija atsiduso. Jei broliai įstengtų pamiršti praeitį, kad ir kas 
būtų įvykę, ir atleisti, gyvenimas Blakmuro rūmuose galėtų būti 
kur kas ramesnis. 

Sebastianas grįžo namo į savaitės pabaigą, kaip atrodė, visai nu- 
sikamavęs. Emilijos šnekinamas prie vakarienės stalo, nesileido 
į kalbas. Kai abu atsigulė, ji vėl paklausė, ar nieko nenutiko. 

- Atleisk, tiesiog dabar sunkus metas, štai ir viskas. 

- Turi galvoje verslo reikalus? - pasiteiravo Emilija. 

— Tuos pačius. Ką tik sužinojau, kad tas velnio bankas neįskai- 
tė debeto. O tas vaikinas, kurį iškasiau Prancūzijoje ir maniau, 
kad turi užspaudęs Pikaso, pasirodo, nesnaudė. Pareiškė, kad 
jam jau siūlė septynis milijonus, o viskas, ką iš jo gavau, tai porą 
išplaukusių nuotraukų kaip įrodymą. Taigi mano nuotaika tikrai 
ne per geriausia, - niurnėjo jis. 

— Tu juk žinai, aš galiu finansiškai padėti, jei reikia. Tik pa- 
sakyk. - Emilija kalbėjo jam masažuodama pečius, o jis gulėjo 
nusisukęs. 

- Ačiū, Emilija, bet supranti, kaip jaučiuosi, kai kaskart ištikus 
krizei bėgu pas tave. 

- Klausyk, Sebastianai, tu man tiek padėjai, kai reikėjo. Jei myli 
žmogų, argi sunku priimti jo pagalbą? 

- Gal merginoms yra kitaip, - gūžtelėjo Sebastianas. - Na, 
man vis tiek reikia numigti. 


Visą savaitgalį Sebastianas prasėdėjo užsidaręs kabinete prie 
kompiuterio. Per vakarienę ištardavo jai vieną kitą žodį, o naktį 

lovoje visiškai prie jos neprisilietė. Sekmadienio vakarą užlipusi į 
miegamąjį rado jį besikraunantį kelionkrepšį. 

- Išvažiuoji? - paklausė jo. 

— Taip. Ryt važiuoju į Londoną. 

— Tai ir aš su tavimi važiuoju. 

— Kažin ar tave sužavės kampas, kuriame glaudžiuosi. 

— Man nesvarbu, - pasakė ji tvirtu balsu. 

- Tai gal man svarbu. 

- Galiu sumokėti už mūsų nakvynę viešbutyje. 

— Paskutinį kartą sakau - nereikia man tavo sumautų pinigų! 

Emilija priblokšta nuo jo atšlijo tarsi gavusi antausį. Gulėdama 
šalia Sebastiano ir negalėdama užmigti savęs klausė, ką dabar sa- 
kyti ir daryti, - kaip būtų gerai, jei turėtų su kuo pasitarti. 

Rytą Sebastianas išvažiavo į Londoną, prabėgomis pakštelėjęs 
į skruostą ir pasakęs, kad grįš penktadienį. 

Diena buvo niūri, apsiniaukusi ir lietinga - kaip tik atitiko 
Emilijos nuotaiką. Namai trenkė plėkais, ir Emilija padėkojo 
Dievui, kad vidury savaitės vyksta į Prancūziją, kur ras daugiau 
saulės. 

Nuėjusi į biblioteką ir prisiminusi Alekso minėtą knygą apie 
vaisius, Emilija apieškojo lentynas, bet nesėkmingai. Vietoj jos 
rado Fransio Skoto Ficdžeraldo tomą ir pasiėmusi į svetainę įsi- 
taisė prie židinio. 

Suskambo jos mobilusis - pamatė Alekso numerį. 

— Klausau. 

— Labas, - pasakė jis. - Kaip laikaisi? 

— Gerai - o tu? 

— Kuo puikiausiai, - atsakė Aleksas. - Džo - ta mergaitė, ku- 
rią man parūpinai, labai miela. Nelenda į akis, dirba savo darbą. 
Man ji patinka. Noriu tau padėkoti. 

— Džiaugiuosi. 


Levandų sodas 249 


Balsas kitame linijos gale nutilo. 

— Tau tikrai nieko nenutiko, Emilija? 

— Nieko. 

- Tai gerai. Gražios dienos, - pasakė Aleksas. 

- Dėkui. 

Emilija paspaudė mygtuką užbaigdama pokalbį, patenkinta, 
kad neišsidavė susikrimtusi. Kad ir kaip troško bent kokios nuo- 
monės iš šalies, dėl ko taip staiga pasikeitė ir stačiai ėmė kelti 
nerimą jos vyro elgesys, Aleksas juk jai aiškiai leido suprasti, kad 
nėra linkęs kalbėtis šiomis temomis. 

Vis dėlto po dvidešimties minučių pasigirdo beldimas į svetai- 
nės duris. 

— Sveikas, Aleksai, - ji atsiduso. 

- Sveika, Em. Sakyk, jei trukdau, iškart išsinešdinsiu. Tiesiog 
iš tavo intonacijos nusprendžiau, jog kažkas negerai. Kaip kai- 
mynas pas kaimynę atėjau pažiūrėti, kaip laikaisi. 

- Ačiū. Taip, Aleksai, - nesigynė ji, - aš kiek be ūpo. 

- Taip ir maniau. Gal pasakytum, dėl ko? 

- Net nežinau... - Ji pajuto akyse tvenkiantis ašaras. 

- Kartais išsikalbėjus labai palengvėja, tad aš mielai pabūčiau 
pirmuoju tavo psichoterapeutu - žinoma, išklausyčiau nešališkai 
ir be emocijų. Tai man būtų naujas vaidmuo. - Jis nusišypsojo — 
Emilija suprato, kad nori ją pralinksminti. - Spėju, brolis tave 
nuliūdino. Sakau dėl to, kad kitą dieną jis įsiveržė į mano kam- 
barius nesibeldęs, - o tai mane tiesiog siutina, - ir užkūrė pirtį, 
kam tau kvaršinu galvą. 

- Še tau! Aš jam nieko nesakiau, Aleksai. Tikrai, patikėk, - gy- 
nėsi Emilija. 

- Visiškai tikiu - jam tiesiog reikėjo ant ko nors išsirėkti, - ge- 
raširdiškai atsakė Aleksas. 

- Išties. Visą savaitgalį buvo kaip nesavas. Nesuprantu, kas jam 
pasidarė, - prisipažino ji. 

— Na, ką, Em... - Aleksas pratisai atsiduso. - Sunkus reikalas. 
Žinoma, galėjau tau pateikti brolio psichologinį portretą ir pa- 
dėti suprasti, už ko ištekėjai, bet mes sutarėm, kad ne man apie 
tai kalbėti. Galiu tik pasakyti, kad Sebastianas visada buvo linkęs 
į staigias nuotaikos permainas. Linkiu tau visa ko gera ir tikiuosi, 
kad šįkart juodas ruožas ilgai netruks. 

- Ir aš tikiuosi. - Emilija troško Alekso paklausti daugiau - bet 
tai galbūt jį kompromituotų, be to, klausinėdama ji būtų jautu- 
sis išduodanti Sebastianą. - Orai irgi nepakelia nuotaikos. Labai 
džiaugiuosi, kad trečiadienį išvykstu į Prancūziją. 

— Oi kaip gerai. Tikrai ten pralinksmėsi. Gal ką daugiau suži- 
nosi apie Sofiją ir jos eilėraščius. 

- Būtinai paprašysiu Žako daugiau papasakoti, jei galės, - pri- 
tarė jam Emilija. 

— Norėčiau pamatyti tavo chdteau biblioteką, - šypsodamasis 
pasakė Aleksas. - Knygos - mano aistra, ypač senos. 

— O aš turiu prižiūrėti, kaip jos prieš pastato remontą bus pa- 
kuojamos ir kraustomos į saugyklą. Mane tai baugina, - prisipa- 
žino ji. - Bet viskas daroma gerais tikslais. 

— Neabejoju, tėvas tikrai tavimi didžiuotųsi, Em. Gaila, kad iš- 
nyks šlovingas de la Martinjerų vardas - tiesą sakant, jau išnyko 
tau ištekėjus už mano brolio. 

— Ne, ne. Aš jį pasilaikysiu. Mes su Sebastianu apie tai kalbėjo- 
me ir sutarėme, kad taip turi būti. 

— Bet jei tu turėsi vaiką, jis juk bus Keradersas, ar ne? 

— Apie tai dar labai anksti kalbėti, - nukirto Emilija ir staiga 
pakeitė temą. - Gal nori, kad Džo nakvotų rūmuose, kai būsiu 
išvažiavusi? Kai tarėmės dėl darbo, sakė, kad kartais mielai su- 
tiktų. 

— Oi, ne, nėra jokio reikalo, be to, ji man jau davė savo telefo- 
no numerį, jei kas užsidegtų. Juk žinai, Em, dėl manęs gali būti 
rami, - tikino Aleksas. - Aš tikrai savarankiškas. 

- Gaila, kad niekad neišeini iš namų. Ar to nepasigendi? 

- Taip, kartais man tai ligą varo, - sutiko jis. - Bet, kai prasi- 
giedrija, galiu bent pasivažinėti po tai, kas liko iš mūsų gražiųjų 
sodų. Nesakyk Sebastianui, bet dairausi neįgaliesiems pritaikyto 
automobilio. 

— Labai puiki mintis, - pritarė ji. - O kai grįšiu iš Prancūzijos, 
gal kur nors pavažiuotume įsimetę tavo vežimėlį į landroverio 
bagažinę. Kaip sakai? 

— Sakau, kad būčiau labai laimingas. - Aleksas plačiai nusišyp- 
sojo. - Kad taip atsisėdus prie bokalo tikroje alinėje... 

— Tada tau pažadu, - pasakė Emilija šiek tiek stebėdamasi, ko- 
dėl Sebastianas iki šiol pats to nedarė. Kita vertus, turint galvoje, 
dėl ko tarp jų tvyro įtampa, jis vargiai būtų norėjęs susėsti su 
broliu alinės užstalėje. 

— Na, ką, grįžtu namo, - pasakė Aleksas, atleisdamas veži- 
mėlio stabdžius. - Turiu prižiūrėti vis didėjančią savo naftos 
akcijų šeimą. Sėkmės tau Prancūzijoje, Em. Man bus įdomu bet 
kokios smulkmenos, kurias sužinosi apie mano senelę. Adieu ir 
bon voyage. 

Pamojavęs Aleksas pasišalino. 


Emilija paskambino Sebastiano rekomenduotai taksi bendrovei 
ir atvykusi į Lidso Bradfordo oro uostą pajuto jaudulio šiurpuliu- 
ką. Lėktuvui pakilus virš pilkų pramoninių šiaurinės Anglijos te- 
ritorijų ir pasukus į pietus Prancūzijos link, Emilija gailavo, kad 
prieš išskrisdama niekaip nesusisiekė su Sebastianu. Iš jo mobi- 
liojo girdėjo tik atsakiklį ir jis neatsakė nė į vieną jos žinutę. 
Galėjo guostis tik Alekso minėtais brolio nuotaikos svyra- 

vimais. Bet vis tiek pašokus po vidurnakčio sukdavo pilvą nuo 
minčių, jog kažkas negerai. Buvo sunku susitaikyti su posūkiu 
180 laipsnių kampu, kai mylintis, palaikantis sutuoktinis virto 
žmogumi, nesiteikiančiu net atsakyti į jos skambučius. 

Lėktuvui leidžiantis Nicoje švietė blyški kovo saulė. Emilija 
sėdo į išsinuomotą automobilį ir leidosi namo - greitai pajuto, 
kad tai brangiausia, ką turi: pažįstamos vietos ramino ir guodė. 

Chūteau ūžė kaip avilys dėl vykstančių darbų. Lauke budėjo 
didžiulis sunkvežimis. 

Įraudusi Margo pasitiko ją ant slenksčio apkabindama. 

— Madam, kokia laimė jus matyti. 

- Ir jus, - atsakė Emilija, taip pat ją apglėbdama. 

— Kaip mokėjau, atsakiau į klausimus, bet tikrai ne viską žinau. - 
Margo atrodė sumišusi. - Jie pradėjo darbuotis bibliotekoje. 

— Ka?! - sušuko Emilija. - Buvo pasakyta be manęs nepradėti! 

— Čia aš kalta, madam. Atvažiavo prieš tris valandas - nenorė- 
jau, kad dykinėtų. 

— Tiek to, - paskubėjo atsakyti Emilija, stengdamasi užgniauž- 
ti susierzinimą. — Aš jau čia. 

— Gal pasiūlyti jums ko atsigerti po ilgos kelionės? - paklausė 
Margo. 

— Dėkui - prašyčiau arbatos. Gal galite atnešti man į biblio- 
teką? 

- Žinoma, madam. 

Perėjusi koridoriumi Emilija rado bibliotekos lentynas pusiau 
ištuštintas. Ore kybojo šimtmečių dulkių debesis. 

— Sveiki, - tarė ji penkiems darbininkams, spėriai kraunan- 
tiems knygas į neperšlampamas dėžes. - Aš Emilija de la Mar- 
tinjer. 

— Malonu jus matyti, madam. - Drūtas vyriškis atsistojo ir 
ištiesė jai įdiržusią ranką pasisveikinti. - Kaip matote, neblogai 

padirbėjome. Turite neblogą kolekciją. Kai kurios knygos labai 
senos. 

Žilis - taip prisistatė vyriškis - ėmė jai aiškinti, kad kiekvieną 
dėžę jie žymėjo pagal atitinkamą lentyną - jos irgi buvo sunu- 
meruotos. 

- Taigi bus galima knygas sudėti atgal, kur jos buvo, - apiben- 
drino jis. 

— Puiku, - pasakė Emilija su palengvėjimu - darbininkai pa- 
sirodė bent jau organizuoti ir išmanantys, ką daro, su knygomis 
elgėsi tvarkingai. 

Akimis permetusi sambrūzdį, krūptelėjo pamačiusi ant grin- 
dų sėdintį Margo sūnų Antoną, pasinėrusį į kažkokią knygą ir, 
regis, nepastebintį aplink kilusio sąmyšio. 

— Sveikas, Antonai, - pasakė palietusi jam petį. 

Vaikas krūptelėjo ir pakėlė galvą. Akyse šmėstelėjo baimė. 

— Atsiprašau, ponia de la Martinjer, mama man liepė padėti, 
bet radau atverstą šitą knygą ir... 

Emilija mestelėjo akį, kokia tai knyga. Tai buvo senas Viktoro 
Hugo Les Misėrables' leidimas - būdama nedidelė ji skaitė šią 
knygą iš namų bibliotekos. Emilija nusišypsojo - ant kojų pašo- 
kęs Antonas jai priminė Gavrošą, Paryžiaus lūšnynų berniūkštį 
iš tos knygos. 

— Skaityk toliau, mielasis. - Emilija uždėjo jam ant peties ran- 
ką ir švelniai privertė vėl atsisėsti. - Mėgsti skaityti? 

— Labai labai. Man čia patinka, - mostelėjo jis į biblioteką. - Kai 
mama mane atsiveda į darbą, einu čia ir žiūrinėju knygas. Bet nie- 
kad jų neliesdavau, madam, nemeluoju, - paskubėjo jis pridurti. 

- Ką gi, man atrodo, šitą tu neškis ir baigsi skaityti namie, - 
pasiūlė Emilija. - Neabejoju, atsargiai ją vartysi. 


* Romanas „Vargdieniai (pranc.). 

— Tikrai galima? - Antono veidelis nušvito. - Kaip to norėjau. 
Ačiū, madam. 

- Prašau, vadink mane Emilija. 

— Antonai! Ar nieko ten neiškrėtei? 

Margo atnešė Emilijai į biblioteką arbatos. 

- Jis toks pat knygų žiurkė kaip aš ir mano tėtis. Ir matyti, kad 
labai šviesaus proto, - pridėjo Emilija šypsodamasi. - Išsirinko 
„Vargdienius“ - ne kiekvienam suaugusiajam įkandama, ką jau 
kalbėti apie vaiką. 

- Iš tikrųjų! - Margo akys nušvito pasididžiavimu. - Jis pir- 
mas mokinys klasėje ir svajoja studijuoti literatūrą prestižiniame 
universitete. Kiek laiko būsite, madam? Namuose nieko daugiau 
neliko, tik baldai miegamajame, kuriame paprastai miegate. Kaip 
žinote, Žanas ir Žakas siūlo jums kambarį savo namuke. 

- Žinau, bet šiąnakt nakvosiu čia. Lova ir spinta mano kam- 
baryje menkavertės, jas bus galima išgabenti vėliau. O ryt nak- 
čiai pereisiu į jų namus. Kaip puikiai susitvarkėte, Margo, dėkui 
jums, - nuoširdžiai padėkojo Emilija joms išėjus iš bibliotekos ir 
įžengus į ištuštėjusią virtuvę. 

— Palikau jums keletą lėkščių, peilių ir šakučių - tiesa, ir virdu- 
lį, - paaiškino Margo. - Šaldytuvo jie neišvežė - labai senas, gal 
vis tiek norėsite įsigyti naują. 

Staiga Emilijai prieš akis atsivėrė visas milžiniškas jos užsimo- 
to darbo mastas. Iki šiol, kai jautėsi už Sebastiano kaip už mūro, 
viskas atrodė įveikiama. 

— Be abejo, pakeisime jį nauju, - pritarė Emilija. - Rytoj rytą 
darbus. 

— Kaip manote, madam, kiek tai užtruks? 

Emilija matė, kad šiandien Margo atrodo labai pavargusi. 

- Nelabai įsivaizduoju. Gal kokius metus ar pusantrų? 

— Suprantu. Kalbu dėl to, kad... atleiskite, madam, bet manau, 
kad turėčiau pasiieškoti tarnybos kitur. Juk galiausiai čia man ne- 
bebus ko veikti. 

— Margo, - tarė Emilija pajutusi sąžinės priekaištus, kad nepa- 
kalbėjo su ja jau prieš kelias savaites, - tarnavote mūsų šeimoje 
penkiolika metų, ir aš, be jokios abejonės, mokėsiu jums įprastą 
atlyginimą, kol pilis bus renovuojama. Galėsite ir toliau kartkar- 
tėm užmesti akį, ką veikia statybininkai ir kaip laikosi namai, kol 
būsiu Anglijoje, o jei bus kokių nesklandumų, man pranešite. 

— Madam, kokia jūs gera - tikrai taip ir darysiu, - Margo aki- 
vaizdžiai palengvėjo. - Jei galėčiau, atsisakyčiau, bet žinote, kad 
nesu turtinga. Viską, kas atlieka, dedu Antono mokslams ateity- 
je. - Margo akys buvo susirūpinusios. - Kartais pagalvoju - kas 
būtų, jei neturėčiau šios vietos. 

— Betgi ją turite, Margo, - Emilija raminamai jai nusišypsojo. — 
Prašau, nesijauskite skolinga. Manau, tikrai atidirbsite, kai pilis 
bus renovuota ir visur bus pilna dulkių, kurias reikės valyti. 

- Ką gi, manau, darote nuostabų darbą, tėvai būtų nepaprastai 
jumis patenkinti, - pridėjo Margo, akyse pasirodžius ašaroms. — 
Šie namai bus išsaugoti Prancūzijai ir ateinančioms kartoms, ku- 
rioms duosite pradžią su savo vyru. Tiesa, palikau jums vakarie- 
nę ir jau turiu eiti namo gaminti valgyti mums su Antonu. 

- Žinoma, eikite. Susitiksim prieš man išvykstant - sumokėsiu 
jums atlyginimą. Ir dar kartą už viską dėkoju. 

Margo išėjo iš virtuvės, ir Emilija, pastovėjusi didžiulėje aidin- 
čioje erdvėje, pasuko į biblioteką kuo nors padėti, jei reikės. 


Pilį apgaubus sutemoms knygos jau buvo sukrautos į sunkvežimį 
ir paruoštos gabenti. 
- Ponia de la Martinjer, turiu jūsų paprašyti pasirašyti šiuos 

kad jį sudaro 24 307 knygos. Jūsų vyras, kai su juo praėjusią sa- 
vaitę kalbėjome dėl draudimo, pasiūlė jas įvertinti dvidešimt vie- 
nu milijonu frankų, - pasakė Žilis. 

— Tikrai? - Emilija kilstelėjo antakį. - Ar ne per daug? 

— Tai labai įspūdinga kolekcija, madam. Jumis dėtas, pasikvies- 
čiau retų leidinių specialistą įvertinti šio turto, kai jis bus sugrą- 
žintas atgal. Šiais laikais senos knygos gali būti labai nemenkas 
turtas. 

— Tikrai, - pasakė Emilija, - tiesą sakote. - Sebastianas jai pa- 
tardavo tą patį, bet ji iki tol niekada negalvojo apie piniginę kolek- 
cijos vertę, - ji buvo brangi tik jos jausmams. - Ačiū už pagalbą ir 
patarimą. 
paskui grįžo į virtuvę valgyti Margo jai paliktos troškintos jaučio 
uodegos. Prieš akis stovėjo tėvo rašomojo stalo turinys, kurį ji 
buvo paskubomis sukrovusi į du juodus šiukšlių maišus, kai sta- 
las prieš dvi savaites buvo vežamas į saugyklą. Valgydama Emi- 
lija įkišo ranką į vieną maišą ir nesirinkdama ištraukė po ranka 
papuolusį pluoštą. Tai buvo dalykinio ir visuomeninio turinio 
laiškai, rašyti septintajame dešimtmetyje. Taip pat krūva jos tėvų 
nuotraukų, darytų per linksmus pobūvius Paryžiuje ir chdteau 
sode. 

Buvo daug ir pačios Emilijos nuotraukų - iš kūdikystės, vai- 
kystės ir nerangios paauglystės, su gauruotais karčiais ir papil- 
nėjusios nuo hormonų. Pametusi laiko pėdsakus, ji įniko į šias 
relikvijas, pajutusi, kiek ramybės teikia šios tokios asmeniškos 
tėvo gyvenimo nuotrupos. Tėvas labiau priartėjo, ir ji pravirko 
skaitydama kai kuriuos motinos jam siųstus meilės laiškus. 

Juos skaitant neliko jokios abejonės - Valerija mylėjo savo 
vyrą, ir Emilija galiausiai pajuto jai dėkingumą. Atgalia ranka 
nusibraukusi nosį pasijuto ir susigraudinusi, ir keistai laimin- 

gesnė, kad dalį jos sielvarto palengva ištrina geriau suprantama 
praeitis. 

Žvelgdama atgal taip pat suvokė, kad atsiribojimas nuo savo 
giminės ir jos istorijos tik trukdo dabartiniam ir būsimam gy- 
venimui. Be abejo, būta neatleistinų dalykų, bet... jeigu ji bent 
išsiaiškintų, kodėl taip nutiko, galbūt galiausiai išsilaisvintų. 

Žvilgtelėjusi į laikrodį ant rankos Emilija pamatė, kad jau po 
vidurnakčio. Patikrino balso paštą, ar neskambino Sebastianas. 
Buvo jam pirmiau palikusi pranešimą, kad atvyko į Prancūziją. 

Elektroninis balsas pasakė, kad naujų pranešimų ji negavo. 
Emilija atsiduso ir palikusi viryklės šilumą nukiūtino į miega- 
mojo šaltį - patenkinta prisiminė, kad į kelionkrepšį įsidėjo savo 
mielą šildyklę. 

Atsigulusi ir prisiminusi Sebastiano šaltumą praėjusį savaitgalį 
ir tolesnį jo nenorą bendrauti, pajuto adrenalino antplūdį, bet 
nusprendė numoti ranka. Jei dėl kokių nors priežasčių Sebastia- 
no meilė išgaravo, ji nepražus. Šiaip ar taip, vaikystė ją išmokė, 
kaip gyventi vienai. 

Kitas rytas buvo pilnas veiklos - Emilija susitiko su architektu ir 
brigadininku. Jiems apėjus visą pastatą ir išsamiai aptarus reno- 
vacijos darbus, Emilija sunkiai nugurkė seilę, pamačiusi patiks- 
lintą sąmatą, bet architektas ją ramino, kad atsipirks kiekvienas 
į renovaciją įdėtas santimas, turint omenyje, kiek bus verta res- 
tauruota ch4teau. 

— Manau, ateinančius kelis mėnesius mes dar ne kartą ben- 
drausime įvairiomis progomis, - pasakė brigadininkas Adria- 
nas. - Patikėkite - kitąkart pamačiusi savo pilį suprasite, kokia 
ji apleista, ir praeis nemažai laiko, kol šie žavingi rūmai atgaus 
buvusią didybę. 

Galiausiai visiems pasišalinus Emilija uždarė paradines duris 
ir pamažu apėjo pilį. Pasijutusi paika ir sentimentali, save rami- 
no, kad pokyčiai, kuriuos turės išgyventi šie kambariai, bus jų 
pačių labui. 

Pirmiau buvo skambinusi Žanui - jis pakvietė pavakarieniauti 
savo namuose, taip pat pernakvoti. Grįžusi prie indaujos, į kurią 
buvo įgrūdusi kelionkrepšį ir du juodus šiukšlių maišus, ištrau- 
kė paskutinį nesklaidytų popierių ir nuotraukų pluoštą. Paėmė 
kokių dvidešimties - nuotrauka, jis stovėjo paplūdimyje, globė- 
jiškai ranka per petį apkabinęs gražutę šviesiaplaukę mergaitę. 
Emilija ją atpažino iš portreto tėvo kabinete Paryžiuje. Tai buvo 

jo sesuo Sofija. Voke buvo dar viena popieriaus skiautė, išplėšta iš 
užrašų knygelės... Emilija ją išlankstė ir pamatė pažįstamą nelygų 
vaikišką raštą. 

„Mon Frėre...“ 

„Brolis, - sukuždėjo Emilija, paskui įtempusi visą atidą pa- 
mėgino įskaityti rašyseną. Tai buvo pagiriamasis žodis Eduarui, 
kaip ir kiti jos skaityti eilėraščiai, pasirašytas keturiolikmetės So- 
fijos de la Martinjer. 

Pajutusi, kad ištuštėjusių namų vėsoje stingsta pirštai, Emilija 
grįžo į krėslą prie viryklės. Šis eilėraštis kaip niekas kita rodė, 
kad jaunoji Sofija dievino brolį. Tad kodėl Eduaras niekada apie 
ją nekalbėdavo? Kas tarp jų nutiko, kad jis atmokėjo nusivylimu 
ir tyla? Nuotraukoje matydama, kokie šilti buvo brolio ir sesers 
tarpusavio jausmai, Emilija suprato, kad tikrai turėjo būti kokia 
nors svarbi priežastis. 

Įsidėjusi eilėraštį ir nuotrauką į rankinę, paėmė šiukšlių maišus 
ir kelionkrepšį ir galų gale užvėrė chūteau duris. Automobiliui 
įsukus į žvyro keliuką, vedantį į Žano namus, netikėtai suskam- 
bo jos mobilusis. Matydama, kad skambina Sebastianas, staiga 
sustabdė mašiną ir atsiliepė. 

— Kur buvai? Aš iš proto einu! - beveik šaukė ji į telefoną - su- 
sirūpinimo ir kilusių jausmų sumaištis pakurstė pyktį. 

— Labai atsiprašau, brangioji. Jorkšyre palikau telefono krovi- 
klį ir antradienio rytą išsikrovė akumuliatorius. 

— Sebastianai, tai ne pasiteisinimas! Pasaulyje yra ne tas vienas 
telefonas ir tu galėjai kaip nors man paskambinti! - nesusivaldė 
Emilija. 

— Aš ir skambinau! Antradienio vakarą skambinau į Blakmuro 
rūmus, bet niekas neatsiliepė, o paskui išvykai į Prancūziją. 

— Tai kodėl neparašei žinutės man į mobilųjį? - neatlyžo ji. 

- Nepyk, Emilija! Leisk paaiškinti. Viskas labai paprasta. Tavo 

telefono numerį turėjau užsirašęs vienintelėje vietoje - mobilia- 
jame, o jo baterija, jei pameni, išsikrovė. Tad aš neturėjau tavo 
numerio, kol šiandien popiet grįžau namo į Jorkšyrą ir įkroviau 
telefoną. 

- Negi negalėjai paskambinti Žerarui? Jis turi mano numerį. - 
Emilija drebėjo iš pykčio. 

— Jo numeris taip pat buvo saugomas mano užgesusiame tele- 
fone. Nepyk, Emilija, - Sebastiano balsas atrodė pavargęs, - tik- 
rai labai atsiprašau. Ir galiu neklaustas iš anksto pasakyti - taip, 
ieškojau Londone nusipirkti kroviklio, bet mano mobilusis tokio 
seno modelio, kad tenykštės parduotuvės jų nebeužsako. Be to, 
tikrai neturėjau laiko ilgai klaidžioti gatvėmis. Kitaip nepavadin- 
si, tik nelaimingų aplinkybių sutapimu. Daugiau tiesiog neturiu 
ką pasakyti, nebent tiek, kad pasimokiau, koks geras daiktas yra 
senamadiška popierinė užrašų knygelė. Beje, - pridūrė jis, - kas 
dar galėjo mane priversti vengti susisiekti su tavimi? 

Šių žodžių prasmė nukirto visus tolesnius susierzinimo ir bai- 
mės protrūkius, kurie galėjo išsiveržti iš Emilijos lūpų. Kaip Se- 
bastianas ir sakė, kokia gi dar galėjo būti priežastis? 

— Neįsivaizduoji, kaip jaudinausi. Ypač po savaitgalio, kai tu 
atrodei toks... keistas, - prisipažino Emilija. - Jau pradėjau gal- 
voti, kad gal mane pametei. - Atslūgstant pykčiui ji buvo kone 
bepravirkstanti. 

Šie žodžiai sukėlė tylų juoką. 

— Pamečiau? Emilija, aš tave vedžiau vos prieš kelias savaites. 
Kuo, po galais, tu mane laikai? Taip, pripažįstu, praėjusį savait- 
galį buvau labai prislėgtas. Betgi sutik, visi kartkartėm nukabina 
nosį. 

— Taip, sutinku. - Emilija prikando lūpą, pasijutusi įvaryta į 
kampą ir be reikalo paskubėjusi daryti išvadas. 

— Gal manasis brolis ėmėsi darbo? Pasėjo sėklą ir ji suleido 

šaknis? Kurgi ne, - Emilija beveik matė, kaip jis palingavo gal- 
vą, - dedu galvą, taip ir bus. 

— Ne, Sebastianai, patikėk, Aleksas nė žodžio nesako prieš 
tave. 

— Nemeluok, Emilija, žinau, koks jis. - Sebastiano balsas staiga 
įgavo metalinį atspalvį. 

- Jis nieko nesakė, - pakartotinai pabrėžė Emilija, nenorėda- 
ma leistis į ginčą, tokį pat, koks kilo per pirmąjį jų pokalbį prieš 
keturias dienas. - Sakai, tu dabar namuose Jorkšyre? 

— Taip, namie. O kaip juda tavo reikalai? 

— Knygos iškeliavo iš pilies ir dabar ji laukia veido patempimo 
procedūros. 

— Ką gi, gaila, kad negalėjau būti kartu ir tau padėti. Čia buvau 
beprotiškai užsiėmęs. 

— Tai puiku, ar ne? - ramiai paklausė Emilija. 

— Na, ne taip puiku, kaip galėtų būti, bet... kada grįžti namo? 

- Rytoj, - atsakė ji. 

- Tada paruošiu mums ko nors skanaus vakarienei tavo atvyki- 
mo garbei ir mėginsiu atitaisyti savo mobiliojo sukeltą dėbūcle', - 
pasakė Sebastianas. - Atleisk, Emilija, bet tikrai taip išėjo be pik- 
tos valios. Ir patikėk - antradienio vakarą stengiausi tave rasti. 

- Tiek to, pamirškim visa tai, gerai? - pasiūlė ji. 

- Gerai. Ir iškart sakyk, jei galėčiau tau kuo nors padėti iš čia. 

- Ačiū, bet kol kas padėtis visiškai valdoma. 

— Tvarka, širdele, būk gera, nedink iš eterio, - pasakė Sebas- 
tianas. 

- Tu irgi! - Emilija išspaudė blankią šypseną. - Ryt susitiksim. 

Ji pasėdėjo spoksodama į tuštumą, klausdama savęs, ar juo 
tiki. Tėvas visada sakydavo, kad dramatiškiausias aplinkybes 
dažniausiai sukelia paprasčiausios priežastys, ir ji būtų norėjusi 

taip pat laikytis šio požiūrio. Bet keturių dienų tyla jos mintyse 
pasėjo abejonės sėklą. 

Ir tegul Aleksas nepasakė apie brolį nieko bloga, nekurstė jos 
įtarimų, bet jis sąmoningai nesileido į kalbas šia tema. Tiesą sa- 
kant, Emilija jautė, kad apie jos vyrą buvo galima kur kas daugiau 
pasakyti, nei jai pasakė Aleksas. Vėl užvedusi variklį, ji pavažiavo 
likusį šimtą metrų iki dviaukščio ir pastatė automobilį. 

Palikusi mantą bagažinėje, pirmiausia pravėrė cave duris, Ži- 
nodama Žaną dirbant iki vėlumos. Ir, kaip tikėjosi, čia jį ir rado 
sėdintį prie stalo, nukrauto sąskaitų knygomis. 

Apie šiltai žvelgiančias rudas akis iš pradžių susimetė raukšle- 
lės, paskui veidas nušvito šypsena. 

— O, Emilija! Sveika atvykusi. - Jis atsistojo, apėjo stalą ir pa- 
bučiavo į abu skruostus. - Kaip malonu tave matyti. Tavo kam- 
barys paruoštas, pagaminome tau šio bei to vakarienės. Turbūt 
pavargai“ 

- Kokie jūs malonūs, Žanai, kad mane priėmėte. Kur Žakas? — 
Emilija prisimerkusi įsižiūrėjo į cave patamsius, kur ant ilgo suo- 
lo paprastai sėdėdavo Žakas ir vyniodavo butelius. 

- Išsiunčiau tėtį namo pakurti ugnies. Šiąnakt vėsu, ypač šičia, 
nenoriu, kad persišaldytų. Jei pameni, šią žiemą nesveikavo. Be 
to, jau visai senas. - Žanas atsiduso ir Emilija jo akyse pamatė 
susirūpinimą. - Na, kaip chdteau, viskas paruošta? 

— Paruošta - aušta nauja era, - linktelėjo Emilija. 

— Tiesiog negaliu apsakyti, kokie mes su tėčiu laimingi, kad 
chūteau liks de la Martinjerų giminės rankose. Tu išsaugojai 
ne tik mūsų pragyvenimo šaltinį, bet ir namus, kuriuos mes su 
tėvu be galo mylime. Rimtai, manau, kad tėtis būtų neatlaikęs, 
jei mums būtų tekę išsikraustyti, - svarstė Žanas. - Nagi, eime į 
namus, pasėdėkim prie židinio su stiklu vyno. Šių metų rausvasis 
itin nusisekęs. Pernai buvo kaip niekada geri orai. Netrukus suži- 

nosiu, ar mūsų rausvasis pelnys medalį per artėjančius vyninin- 
kų apdovanojimus. Tai būtų pirmas šio vynuogyno laimėjimas, 
ir aš turiu didelių vilčių. 

Emilija padėjo Žanui išjungti vyno rūsyje šviesas, paskui abu 
pasuko trumpu koridoriumi, vedančiu į namuką. Žanui atidarius 
duris į virtuvę, ore pasklido gardus gaminamo valgio kvapas. 

— Užeik toliau, į svečių kambarį, tėvas ten jau tikrai bus atkim- 
šęs mums vyno butelį, - pakvietė Žanas. 

Žakas vėl snūduriavo krėsle prie židinio. Net Emilija, kuri nuo 
vaikystės buvo įpratusi prie minties, kad Žano tėvas senas, pama- 
tė, koks jis nukaršęs. Atsigręžusi į Žaną sukuždėjo: 

- Gal eikim į virtuvę ir duokim jam pasnausti? 

- Nebūtina, - pasakė jis su šypsena, - dabar jis kurčias kaip 
siena. Sėsk, Emilija. - Žanas mostelėjo į kėdę ir nuo stalo paėmė 
vyno butelį. - Paragaukime. 

Emilija paėmė pasiūlytą taurę, paskalavo jos sieneles žavingu 
blankiai rausvu skysčiu ir ėmė mėgautis sodria, pikantiška kvapų 
puokšte. 

- Puikus aromatas, Žanai. 

- Įdėjau daugiau Širazo vynuogių nei visada, manau, išėjo ge- 
ras mišinys. 

Emilija gurkštelėjo ir nusišypsojo iš malonumo. 

- Žavinga. 

- Žinia, turime daug vietinių konkurentų, investuojančių di- 
delius pinigus ir diegiančių naujausias technologijas. Bet viską 
padarysiu, kad išsilaikytume, - Žanas truktelėjo pečiais. - Nagi 
pakaks apie verslą - apie tai pakalbėsime paskui. Kaip Anglija? 
Kaip vedybinis gyvenimas? 

Svetima, įtempta, šalta Blakmuro rūmų atmosfera dar nieka- 
da neatrodė tokia tolima kaip sėdint su Žanu gerai pažįstamame 
jaukiame jo namelyje. 

— Gerai, tik dar ne visai spėjau priprasti prie Anglijos. Ir Se- 
bastianas dėl darbų nelabai daug laiko buvo su manimi, - atvirai 
atsakė ji. 

- Žinau, jis daug keliauja. Štai ir praėjusią savaitę vieną vakarą 
pamačiau įvaža chūteau link artėjantį nepažįstamą automobilį. 
Tad, kaip neoficialus apsaugininkas, kai nebūna Margo, nuėjau 
pažiūrėti, nes automobilis neapsisuko ir negrįžo atgal, - paaiški- 
no Žanas. - Tai buvo tavo vyras. 

— Tikrai? Sebastianas čia buvo praėjusią savaitę? - Emilija kaip 
įmanydama pasistengė neišsiduoti, kokia ji priblokšta. 

- Taip, tikrai. Nežinojai? - Žanas akimirką žvelgė į ją susimąs- 
tęs. 

- Žinojau, kad jis Prancūzijoje, taigi greičiausiai atsidūręs ne- 
toli ch4teau nusprendė apsilankyti, - išbėrė išsisukinėdama. 

— Matyt, taip ir buvo. Tik, atrodo, išgąsdinau jį įėjęs į pilį. Jis 
buvo bibliotekoje, apsistatęs krūvomis knygų. 

— Ak štai kaip! Taigi greičiausiai mėgino padėti man jas pa- 
kuoti, - ūmai pajutusi palengvėjimą tarė Emilija. 

- Čia jis buvo dvi dienas, ir po to karto jo nebetrukdžiau. Juk, 
šiaip ar taip, jis tavo vyras, tad turi teisę eiti į chdteau kada pano- 
rėjęs. 

- Išties. - Bet pati sau Emilija pagalvojo: kokio galo Sebastia- 
nas nutylėjo dvi dienas praleidęs jos pilyje? Vėl iš nerimo ėmė 
traukti skrandį. - Miela, kad jis atliekamu laiku stengėsi padėti 
man bibliotekoje, - vos girdimai išlemeno. 

— Pamenu, kaip jis tau padėjo ir palaikė tave labai sunkiu metu. 

- Tikrai. Žiūrėk, - Emilija nekantravo nusukti kalbą į šalį, - ką 
radau namuose Jorkšyre. - Ji paėmė Alekso duotą voką su eilė- 
raščiais. — Jie rašyti mano tetos Sofijos de la Martinjer. Anąkart 
pasakodamas apie senus laikus Žakas minėjo, kad ji rašė eilėraš- 
čius. - Padavusi juos Žanui pastebėjo, kad Žakas prasimerkė. 

- Kaip gražu... - tyliai saumurmėjo Žanas skaitydamas. - Tėti, 
gal norėtum žvilgtelėti? 

- Duok. - Žako akys jau buvo plačiai atmerktos, ir Emilija pa- 
galvojo, kad gal jam patogiau apsimesti neva labiau apkurtusiam, 
nei yra iš tikrųjų. Kol Žakas skaitė, jie sėdėjo tylėdami. Kai pakėlė 
akis, jose buvo ašaros. 

— Ji buvo tokia graži... kokia tragiška pabaiga... Man... - jaus- 
mams paėmus viršų Žakas papurtė galvą. 

- Žakai, gal galite papasakoti, kaip ji mirė, - švelniai paprašė 
Emilija. - Ir kodėl mano tėvas niekada apie ją nekalbėdavo? Ir 
kaip tie eilėraščiai atsidūrė Konstancijos namuose Jorkšyre? 

- Emilija, - Žanas švelniai palietė jos ranką virš alkūnės. - Ma- 
tau, kad tėtį pribloškė tie eilėraščiai. Gal pavalgykime ir duokime 
jam kiek laiko susigaudyti savo mintyse? 

- Žinoma, - pasitaisė Emilija. - Atleiskite, Žakai. Netekusi šei- 
mos, aš susijaudinau supratusi, kad žinote apie jos praeitį. 

- Geriau pirma pavalgykim, - sunkiai ištarė Žakas, Žanui pa- 
davus jam lazdą ir padedant atsistoti. 

Vakarieniaujant Žakas kalbėjo labai mažai. Žanas tyčia pakrei- 
pė kalbą apie vynuogyną, savo planus jį plėsti bei modernizuoti. 

- Jei būtų reikiamų įplaukų, gerai žinau, kad nepraėjus nė pen- 
keriems metams galėtume gauti gražaus pelno. Būtų puiku pasi- 
stengti dėl šių valdų klestėjimo, - kalbėjo jis užsidegęs. 

Emilija klausėsi Žano, matydama jo įkarštį, ir mąstė, koks jis 
iki šiol patrauklus: trisdešimt devynerių vyriškis atrodė gerokai 
jaunesnis - glotni oda, net po ilgos žiemos išliekanti riešuto ke- 
valo atspalvio, kaštoniniai plaukai, banguotomis sruogomis rė- 
minantys veidą. Paauglystėje, kai jie gyveno šalia, ji buvo kurį 
laiką juo mergaitiškai susižavėjusi. 

Jai pasišovus padėti Žanui nurinkti lėkštes, Žakas nusižiovavo. 

- Tėti, gal padėsiu tau nueiti į lovą? 

- Nereikia! - garsiai ir tvirtai pareiškė Žakas. - Nenoriu miego. 
Nusižiovavau jausmų priveiktas. Žanai, paieškok armanjako — 
noriu Emilijai daugiau papasakoti, ką žinau. Aiman, - nesuprasi, 
ar Žakas sudejavo, ar susijuokė, - tai bus viskas. Jums išvažiavus, 
Emilija, mąsčiau - gal likusią istorijos dalį man nusinešti į kapus. 
Bet, - jis gūžtelėjo, - kaip gali suprasti dabartį, jei nežinai savo 
praeities? 

- Žakai, ir aš tai supratau, - tyliai pasakė Emilija. - Pamena- 
te - pasakojote apie Konstancijos atvykimą į Paryžių. Ji susitiko 
su Venisija ir pažadėjo padėti... 


Brolis 


Aukštas, tvirtas, apkabinęs 
Per pečius mane laikai. 
Amžiais mylintis globėjau, 
Ar matai, kas aš, matai? 


Nepalenkiamas, mįslingas, 
Knygą man balsu skaitai, 
Švelniai šalimais parimęs - 
Ar matai, kas aš, matai? 


Tu - šviesa, o aš šešėlis 
Tavo amžinas tiktai. 

Aš šalia tavęs, aš augu - 
Ar matai, kas aš, matai? 


Mūsų prieglobstį paliksi 
Vienądien - ar supratai, 
Kaip tave mylėjau, broli? 
Ar matei, kas aš, matei? 


Sofija de la Martinjer 
1932, keturiolikos metų 


21 


"Paryžius, 1943 


Po dviejų dienų Eduaras grįžo iš pietų namo. Atrodė pavargęs ir 
nuėjo tiesiai į savo kambarį, tik stabtelėjo ant laiptų Konei pa- 
sakyti, kad vakare bus pobūvis. Pusę septintos turėsianti ateiti į 
svetainę. 

Ji svarstė, kokie svečiai susirinks šįvakar, ir patylomis meldėsi, 
kad tarp jų nebūtų Falko ir Frederiko. Jau buvo šiek tiek apsira- 
minusi po užvakarykščių išbandymų, kai Venisija iš rūsio siuntė 
pranešimus, 0 į namus netikėtai buvo atvykęs Frederikas. 

Kitą rytą Sarai išėjus apsipirkti, Konė nubėgo laiptais žemyn 
patikrinti rūsio ir jį užrakinti. Bet niekur nerado rakto. Ieškojo 
ir viduje, ir kitur, bet nerado. Apsidžiaugė neradusi ir Venisijos 
buvimo pėdsakų - nė menkiausio „Goluaz“' dūmo dvelksmo, 
niekas, kiek matė, nepaliesta ir kitur nepadėta. Ir iki šiol jokių 
represijų, kurios, kaip žinojo iš patirties, netrukdavo užgriūti. Jei 
fricai būtų sugavę iš šios vietos einantį radijo signalą, būtų tuoj 
pat iškrėtę vienus namus po kitų, žinodami, kad radistai papras- 
tai susirenka įrangą ir po valandos kitos dingsta. 

Pusę septintos, kaip buvo liepta, Konė stojo į rikiuotę svetainė- 
je. Užsisvajojusią Sofiją, pribloškiamai žavingą su nauja alyvine 
kokteilių suknele, atvedė Sara. 

aurą, kuri išsipildymą skiria nuo geismo. Ji tiesiog švytėjo - tai 
buvo jauna moteris savo kūniškų galių viršūnėje. 

Eduaras nusileido į svetainę pailsėjęs ir žvalus, pažiūrėti atga- 
vęs nuolatinę nedrumsčiamą nuotaiką. Pabučiavo seserį, pagyrė, 
kaip gražiai šįvakar atrodo, perskaitė svečių sąrašą. Jame buvo 
įprastas prancūzų aukštuomenės, Viši vyriausybės pareigūnų ir 
vokiečių mišinys. 

Apie pusę septintos visi svečiai jau buvo susirinkę, nebuvo 
tik Falko. Frederikas perdavė brolio atsiprašymus - jis atvyksiąs 
vėliau. 

— Praėjusią naktį buvo įsilaužta į STO" įstaigą Laisvųjų Mies- 
tiečių gatvėje, - paaiškino Frederikas. - Pasipriešinimo dalyviai 
pagrobė šešiasdešimt penkis tūkstančius bylų ir dingo. Supranta- 
ma, brolis nėra labai patenkintas. 

Apie STO programą Konė sužinojo per SOE mokymus. Tai 
buvo sistema, pagal kurią į registrą buvo įtrauktos jaunų pran- 
cūzų - iš viso apie 150 000 asmenų - bylos. Daugybė sugautų 
žmonių buvo siunčiami į Vokietiją dirbti prie konvejerių karinė- 
se gamyklose. Tūkstančių vyrų trėmimai vis labiau kėlė prancū- 
zų visuomenės nepasitenkinimą ir Viši režimas šitaip užsitraukė 
didžiausią žmonių nemalonę. Daugelį įstatymams anksčiau pa- 
klususių Prancūzijos piliečių STO programa privertė kreiptis pa- 
galbos į Pasipriešinimą ir jį palaikyti. Susirūpinęs Konės veidas 
klausantis Frederiko nėmaž neišdavė, kaip ji viduje džiūgauja dėl 
sėkmingai Pasipriešinimo įvykdytos užduoties. Ir akivaizdžiai 
sėkmingo Venisijos indėlio ją vykdant. 

— Aišku, bus atsakomųjų smūgių, - pridūrė aukštas Viši vy- 
riausybės tarnautojas. - Tapsime dar budresni, kad sutriuškintu- 
me maištininkus, kurie drasko mūsų šalį. 


* Service du travail obligatoire (pranc.) - Priverstinių darbų tarnyba. 

Kai svetainėje buvo patiekta kavos ir brendžio, pasigirdo lauko 
durų skambutis. Po kelių akimirkų įėjo Falkas. 

- Atleiskite, Eduarai, prisidėti prie šio stalo man sutrukdė šios 
šalies veikėjai, besikasantys po mūsų valdžios pamatais. 

Kai Eduaras pylė jam brendžio, Konė pastebėjo, kaip kietai 
Falkas suspaudė žandikaulius ir sužaibavo akimis. Ji net dantimis 
sugriežė jam besiartinant. 

- Froilen Konstancija, kaip nusiteikusi šį vakarą? 

- Ačiū, gerai, Falkai. O kaip jūs? 

— Kaip jau girdėjote, Pasipriešinimas pridarė šiokių tokių ne- 
malonumų, bet galite ramiai miegoti - mes laikome vadžias ran- 
kose, kad ir ką jie krėstų. Na, pakaks apie darbą. Noriu kiek pra- 
siblaškyti. - Jo pirštai priartėjo paglostyti Konės skruosto. 

Tas prisilietimas jai buvo tarsi lediniai varveklio lašai. 

- Froilen, gal galėtumėte... 

- Taigi, turite didelių bėdų. - Šalia išdygo Eduaras, pasišovęs 
sušvelninti padėtį. 

- Taip, bet kaltininkai bus sugauti ir nubausti. Mes jau gavome 
informacijos iš prancūzų visuomenės, nepalaikančios Pasiprie- 
šinimo ir norinčios mus įspėti dėl išdavikų. Esame tikri, kad jie 
veikia visiškai šalia jūsų. Vienas iš mūsų seklių užvakar pagavo 
stiprų signalą, kuris ėjo iš šios gatvės namo. Jūsų kaimynystėje 
tuoj pat buvo surengta visuotinė krata, bet nieko nerasta. Aišku, 
savo pareigūnams liepiau jūsų netrikdyti, - pasakė Falkas. 

Konei kraujas sustingo gyslose, o Eduaras atrodė nuoširdžiai 
nustebęs. 

- Tai iš kur galėjo eiti signalas? - paklausė jis. - Gerai žinau, kad 
visi mūsų kaimynai yra ištikimi ir įstatymus gerbiantys žmonės. 

- Broli, - netikėtai į pokalbį įsiterpė Frederikas, - jei tai buvo 
užvakar, tai aš buvau trumpam užsukęs pas madmuazelę Sofiją ir 
ji pasakė, kad pasiilgo muzikos. Gramofonas neveikė, tad ji užsi- 

minė, kad namie yra radijas. Žinoma, jo nejungė, žinodama, kad 
tai draudžiama, - skubiai pridėjo Frederikas, - bet tą kartą, no- 
rėdamas ją pradžiuginti, įjungiau ir paieškojau Sofijai pasiklau- 
syti klasikinės muzikos. Taigi, Falkai, - atgailaudamas atsiduso 
Frederikas, - greičiausiai čia aš būsiu kaltas. Atsiprašau, kad tau 
pridariau papildomai darbo. Bet galiu tave patikinti - tą vakarą 
čia buvo aukštas SS pareigūnas, ir jis būtų pastebėjęs net katę, jei 
ta būtų įėjusi ar išėjusi iš namų. 

Keistas Frederiko prisipažinimas, regis, sutrikdė net Eduaro 
apsimestinę ramybę. Falkas taip pat atrodė kažką įtariantis. 

— Kažin ar galėčiau suimti aukštesnį nei aš asmenį už drau- 
džiamą veiklą, kuria jis norėjo pamaloninti damą, - jo balse aiš- 
kiai buvo girdėti susierzinimas. - Žinoma, mes tai užmiršime, 
bet siūlau, Eduarai, tuoj pat atiduoti radiją, kad daugiau nebūtų 
nesusipratimų. 

— Be abejo, Falkai, - atsakė Eduaras. - Kalbamą vakarą nebu- 
vau namie. Sofija, tau nederėtų taip elgtis. 

- Bet mes klausėmės nuostabios muzikos. - Sofija nusišypsojo 
priešais jį sėdėdama krėsle. - Mocarto „Reguiem“ juk vertas visų 
šių nesklandumų, ar ne? - Nekaltas jos žavesys išsklaidė įtampą. 

Konė pastebėjo, kad Frederikas neatitraukia nuo Sofijos švel- 
numo kupinų akių. Visiškai kitokios buvo iš kito šono į ją Žvel- 
giančios plieninės akys, be lašo šilumos. Jei akys tikrai yra sielos 
langai, pamanė Konė, Frederikas ir Falkas tikrai nėra viena siela, 
nepaisant identiško išorinio apvalkalo. 


Kitą rytą Eduaras atėjo pas Konę į biblioteką. 

— Vadinasi, kol buvau išvažiavęs, čia lankėsi Frederikas? - pa- 
siteiravo jis. 

— Taip. Bet kviečiau ne aš, - tavo sesuo. Nežinojau, kad jie turi 
susitikti. 

- Supratau. - Eduaras sunėrė ant krūtinės rankas ir atsiduso. - 
Vakar mačiau, kad jų ryšys dar artimesnis. Jie smarkiai įsimylėję. 
Sofija su tavimi apie tai kalbėjo? 

— Kalbėjo, - nemelavo Konė. - Mėginau perspėti, kad jos ryšys 
su Frederiku pasmerktas. Bet ji turbūt nepadarė išvadų. 

- Vienintelė mūsų viltis - kad Frederikas, Sofijos laimei, ne- 
trukus grįš į Vokietiją. - Eduaras atsigręžė į ją. 

- Tu buvai su jais tą vakarą? 

- Ne, Frederikas atėjo man jau atsigulus. Buvau lovoje. 

— O Viešpatie! - Pasibaisėjęs Eduaras pliaukštelėjo į kaktą del- 
nu. - Sofija tikrai išėjo iš galvos! Vienai priimti vyriškį jau nede- 
rama, o dar ir slapta, stojus nakčiai - išvis nesuvokiama! 

- Atleisk, Eduarai, bet tikrai neišmaniau, kaip elgtis, - paaiš- 
kino Konė. - Tarkim, būčiau Sofijai pasakiusi, kad nedera tokią 
valandą būti vienai su Frederiku, bet aš tik viešnia jos namuose. 
Neturiu teisės nurodinėti, ką jai daryti ir ko ne. Ypač kai ji yra 
su tokio aukšto rango vokiečių karininku, - dar pridėjo. - Labai 
atsiprašau. 

Staiga suimtas nevilties Eduaras krito į krėslą. 

- Negi negana, kad jie išniekino ir sugriovė gražiąją mūsų šalį, 
išgrobstė jos turtus? Negi pagrobs dar ir mano seserį? Kartais 
man... 

- Kas, Eduarai? 

Jis pasėdėjo įbedęs akis į tuštumą, galop tarė: 

- Atleisk, Konstancija, aš pavargęs ir sukrėstas dėl sesers elge- 
sio. Toks jausmas, kad jau šimtą metų kariauju šitą karą. Žodžiu, 
matysim, kaip viskas klostysis, jei Frederikas greit išvyks į Vokie- 
tiją. Jei ne, teks imtis drastiškesnių veiksmų. 

— Na, bent gavome puikių žinių apie Pasipriešinimo sėkmingai 
išneštas STO bylas, - pasakė Konė. 

— Išties. — Jis atsisuko keista veido išraiška. - Ir būk tikra - tai 
dar ne viskas, dar ne viskas. 

Eduaras išėjo iš bibliotekos, o Konė, atsisėdusi su knyga ant 
kelių, tą valandą neabejojo, kad Eduaras de la Martinjeras praė- 
jusią naktį dalyvavo reide prieš STO. Ši mintis ją nuramino. Bet 
tai nepakeitė fakto, kad ji yra įstrigusi ne savo suregztame vora- 
tinklyje, priversta pasyviai laikytis, nors buvo parengta aktyviai 
veikti... tai varė iš proto... 

Ir kodėl Frederikas suteikė šių namų gyventojams priedangą, 
paminėdamas radiją? Gal Sofija sakė tiesą, kad Frederikas netiki 
nacių kovos tikslais? O gal jis žino, kad iš šių namų buvo perduo- 
tas radijo signalas, ir nusprendė pats ištirti šį įvykį? 

Konė susiėmė galvą rankomis ir apsiverkė. Kovos, į kurią ji 
buvo įtraukta, tikslą apgaubė nežinios migla. Atrodė, visi kiti 
žino, kokį žaidimą žaidžia ir kokį vaidmenį jame atlieka. O ji jau- 
tėsi ne ką geriau nei plūduriuojanti sudužusio laivo nuolauža, lyg 
bangų mėtoma kitų žmonių įgeidžių ir slaptų tikslų. 

- Lorensai, - sukuždėjo, - padėk. 
knygos, vienodi viršeliai neišdavė jų turinio. Tiksli jos gyvenimo, 
kurį dabar priversta gyventi, metafora. 


Sofija, kurios Konė kelias dienas nebuvo mačiusi, prie pietų stalo 
atrodė pavargusi ir išblyškusi. Konė žiūrėjo, kaip ji paknaibė val- 
gį, paskui atsistojo nuo stalo ir atsiprašiusi išėjo. 

Po dviejų valandų Sofija dar nebuvo pasirodžiusi iš savo kam- 
bario, ir Konė pabeldė į jos duris. Sofija gulėjo lovoje papilkėju- 
siu veidu, ant kaktos užsidėjusi šaltą flanelės kompresą. 

— Mieloji, tu nesveikuoji? - Konė prisėdo ant lovos krašto ir 
paėmė Sofijos ranką. - Gal galiu tau kuo padėti? 

— Ne, aš nesergu. Bent kūnas neserga... - Sofija atsiduso ir 

nežymiai šyptelėjo. - Ačiū, kad atėjai, Konstancija. Rodos, šio- 
mis dienomis visai nebendravome. Pasigedau tavęs. 

— Tai štai aš dabar šalia, - ramindama ją tarė Konė. 

- Gerai, Konstancija. - Sofija prikando lūpą. - Frederikas man 
sakė, kad po kelių savaičių turi grįžti į Vokietiją. Aš neištversiu. — 
Neregės jos akys paplūdo ašaromis. 

- Ištversi, nes taip reikia. - Konė spustelėjo Sofijai ranką. - Ly- 
giai kaip man tenka būti be Lorenso. 

- Tikrai, - sutiko ji. - Žinau, galvoji, kad aš naivi ir nesupran- 
tu, ką reiškia meilė. Kad baigsiu su Frederiku, nes mums nėra jo- 
kių vilčių. Bet aš suaugusi moteris ir žinau, ką man sako širdis. 

— Aš tik mėginu tave apsaugoti, Sofija, - pasakė Konė. - Su- 
prantu, kaip tau sunku. 

— Konstancija, žinau, kad mes su Frederiku būsime kartu. Tai 
jaučiu čia, - Sofija uždėjo ranką ant širdies, - viduje. Frederikas 
sako, kad ras išeitį, ir aš juo tikiu. 

Konė atsiduso. Palyginti su praėjusių ketverių metų nelaimė- 
mis, kai milijonai žmonių neteko gyvybės arba karas iš jų atėmė 
artimuosius, Sofijos romanas galėjo atrodyti smulkmena. Bet 
Sofijai viskas prieš jį nublanko - tiesiog dėl to, kad tai buvo jos 
gyvenimas. 

— Na, gerai, jei Frederikas sako, kad ras išeitį, vadinasi, taip ir 
bus, - guodė ją Konė suprasdama, kad nelabai ką dar gali pa- 
sakyti. Jei Frederikas greit išvyksta, bus galima tik melstis, kad 
padėtis natūraliai išsispręstų. 


Kelias savaites nakties ramybę Paryžiuje dažnai nutraukdavo oro 
pavojaus sirenos ir miesto gyventojai eidavo slėptis į požemines 


slėptuves. Konė girdėjo apie RAF atakas prieš „Pežo' ir „Mišlen“ 


* Royal Air Force (angl.) - Didžiosios Britanijos Karališkosios oro pajėgos. 

gamyklas pramoninėse teritorijose už Paryžiaus. Jei būtų buvusi 
namie Anglijoje, būtų su džiaugsmu skaičiusi šias naujienas The 
Times, bet čionykščiuose laikraščiuose mirgėjo žuvusių taikių 
Prancūzijos gyventojų skaičiai. 

Kasdien eidama pasivaikščioti į Tiuilri sodą Konė beveik fi- 
ziškai juto susilpnėjus; miesto pulsą ir pamažu slopstantį žmo- 
nių tikėjimą, kad karas kada nors baigsis. Žadama Sąjungininkų 
invazija vis dar nebuvo tapusi kūnu, ir Konė jau ėmė abejoti, ar 
kada nors taps. 

Sėdėdama ant savo pamėgto suoliuko tvyrant tirštam rūkui, - 
sakytum, oras, ir tas būtų norėjęs atsikratyti šios dienos slogu- 
čio, - Konė pamatė link jos besiartinančią Venisiją. 

Abiem pačiauškėjus, kaip reikalauja mandagumas, Venisija at- 
sisėdo šalia. Ji šiandien buvo su prašmatnios damos uniforma, 
bet nepasivarginusi užsidėti makiažo kaukės. Oda buvo peršvie- 
čiamai balta, veidas graudžiai sulysęs. 

— Ačiū, kad tada išgelbėjai įleidusi į rūsį. Labai dėkinga. - Ve- 
nisija išsitraukė „Goluaz'“. - Rūkysi? 

— Ne, ačiū. 

— Aš šiomis bjaurybėmis tik ir gyva, slopina alkį, - pridūrė 
Venisija prisidegdama. 

— Gal tau duoti pinigų, nusipirktum pavalgyti? - paklausė 
Konė, jausdama bent tuo galinti padėti. 

- Ne, ačiū. Čia kita bėda - visąlaik dairausi kaip kiškis, neuž- 
sibūnu vienoje vietoje, kad fricai nepagautų signalo. Beveik ne- 
nulipu nuo savo išklerusio dviračio, neturiu kada ramiai prisėsti 
ir pavalgyti. 

— Kaip reikalai? - paklausė Konė. 

— Oi, pati Žinai, Kone, - Venisija giliai užsitraukė dūmo, - žings- 
nis pirmyn, du atgal. Na, bent jau mūsų būrelis dabar kiek ge- 
riau organizuotas, negu radau čia atvykusi vasarą. Bet dar vienos 


Levandų sodas 2217 


rankos būtų ne pro šalį. Žinai, pagalvojau - koks skirtumas, kad 
oficialiai tu nebe agentė. Kas tau trukdo ištiesti pagalbos ranką 
kaip paprastai Prancūzijos pilietei? Ir, jei susitiksi su žmonėmis, 
su kuriais aš dirbu, gal jie tau padėtų ištrūkti iš Prancūzijos. 

— Ką tu sakai? - Konei kaipmat pakilo ūpas. - Ak, Venisija, 
žinau, mano gyvenimas, palyginti su tavuoju, grynas juokas, bet 
viską padarysiu - viską, kad tik grįžčiau ir nebereikėtų būti tuose 
namuose. 

— Na ką, savo tinkle jau pasakiau, kad man padėjai, ir ne- 
abejoju - jie sugebės tau padėti išvykti iš Prancūzijos. Siūlau per 
artimiausią susitikimą prisidėti prie mūsų. Nieko nepažadu, taip 
pat nepamiršk - visada gali atsirasti išdavikas ir informuoti vo- 
kiečius, kur mes renkamės, bet - paslauga už paslaugą. Be to, tu 
mano draugė. Ir man tavęs gaila, kad turi tupėti tuose namuose 
ir linksminti tuos galvijus. 

Venisija šiltai nusišypsojo Konei ir per nuovargio šydą staiga 
blykstelėjo visas jos draugės grožis. 

- Beje, manau, tas vyrukas, su kuriuo gyveni, turbūt baisiai di- 
delis Pasipriešinimo tūzas. Girdėjau, Paryžiuje yra toks turtuolis, 
antras žmogus po velionio Muleno, šlovingojo Pasipriešinimo 
vado. Jei tai ir yra tas tavo vaikinas, brangute, tada visiškai su- 
prantama, kodėl Londonas paaukojo žėrinčią tavo kaip agentės 
karjerą, kai pasirodei gestapui visu gražumu ant jo durų slenks- 
čio. Na, turiu lėkti, - pakilo nuo suoliuko Venisija. - Paskui tau 
tiksliai pasakysiu, kur ir kada kitą ketvirtadienį vyks mūsų susi- 
tikimas. Žodžiu, nesnausk, susitiksim. 

Kaip buvo sutarta, ketvirtadienį Konė atėjo į Tiuilri sodą, bet Ve- 
nisija nepasirodė. Galiausiai ketvirtą dieną iš eilės paskirtu laiku 
jai sėdint ant suoliuko Venisija atmynė dviratį. Ji apsimetė nepa- 
žįstanti Konės, tiesiog stabtelėjo ir žiūrėdama į priekį uždususi 
išbėrė: 

- Cafė de la Paix, devinta apygarda, šiandien devintą vakaro. 

Ir dingo. 

Konė kelias valandas laužė galvą, kaip nepastebėtai ištrūkti iš 
namų. Buvo aišku kaip dukart du, kad Eduaras neišleis jos vaka- 
re vienos. Nusprendė, kad geriausia bus apsimesti, neva skauda 
galvą, ir po vakarienės eiti į savo kambarį. Tokiu metu Eduaras 
paprastai užsidarydavo kabinete. Kai matys, kad jis tikrai viduje, 
nueis į virtuvę ir paspruks per rūsį, kuris iki šiol buvo neužrakin- 
tas, nes raktas taip ir neatsirado. 

Tą vakarą, Eduarui pakilus nuo stalo ir jai jau ruošiantis sekti 
jo pavyzdžiu, pasigirdo durų skambutis ir Sara nuėjo atidaryti. 

— Pas jus atėjo pulkininkas Falkas fon Vendorfas, madam 
Konstancija. Laukia svetainėje. 

Vos ne verkdama, kad buvo užklupta taip ne laiku, Konė išėjo 
į prieškambarį ir prieš žengdama į svetainę užsiklijavo ant veido 
saulėtą šypseną. 

— Sveiki, Herr Falkai. Kaip gyvuojate? 

- Gerai gyvuoju, bet jau kelias dienas jūsų nemačiau, froilen, 

ir pasigendu jūsų žavesio. Norėčiau paklausti - gal šiandien va- 
kare suteiktumėte man malonumą ir sudarytumėte draugiją per 
šokius? 

Konė jau buvo beatsisakanti, bet Falkas papurtė galvą ir pridė- 
jo pirštą jai prie lūpų. 

- Ne, froilen, jūs per dažnai atsisakote. Šįvakar, ir jokių kalbų. 
Paimsiu jus dešimtą. - Falkas jau žengė pro duris, bet stabtelė- 
jo kažką prisiminęs. - Šiandien tikiuosi būti puikiai nusiteikęs. 
Mano pareigūnai šįvakar turi svarbią užduotį Cafė de la Paix. - 
Jis nusišypsojo. - Iki vakaro, froilen. 

Pašiurpusi Konė žiūrėjo jam pavymui - širdis taip daužėsi, kad, 
rodėsi, iššoks. Į tą kavinę ir ji buvo susiruošusi. Reikia perspėti 
Venisiją, kad gestapas žino apie susitikimą. Užlėkusi laiptais į 
savo kambarį ir prisismeigusi skrybėlaitę, Konė nubildėjo žemyn 
ir pasuko durų link. Jas atidarius ir peržengus slenkstį kažkas iš 
vidaus stvėrė ją už rankos. 

— Konstancija, kur taip skubi tokiu metu? 

Atsigręžė į Eduarą jausdama, kad veidas išduoda ją apėmusią 
paniką. 

— Turiu eiti! Tai gyvybės ar mirties klausimas! Leisk - nežinai, 
kaip svarbu! 

- Eime, pasikalbėsime bibliotekoje ir man pasakysi, dėl ko to- 
kia susirūpinusi. 

Jėga įtraukęs ją atgal į prieškambarį, neleisdamas nė trupučio 
pasipriešinti, Eduaras uždarė duris. 

— Leisk, - meldė Konė, - aš nesu tavo belaisvė! Negali manęs 
laikyti prieš mano valią. Turiu eiti, paskui bus per vėlu! 

— Konstancija, nesi mano belaisvė, bet negaliu rizikuoti leisti 
tave nežinia kur. Arba pasakai, kur eini, arba tikrai turėsiu tave 
užrakinti tavo kambaryje. Nemanyk, kad tavo veikla, pavyzdžiui, 
susitikimas „Rice“ su „drauge“, liko nepastebėta, - pasakė paniu- 

ręs Eduaras. - Jau sakiau ir vėl kartoju: negalime rizikuoti - šie 
namai neturi palaikyti jokių ryšių su Pasipriešinimu. 

— Taip, tikrai, - Konę suėmė siaubas, kad jis viską žino. - Mo- 
teris, su kuria susitikau „Rice“, kartu su manimi buvo mokymuo- 
se Anglijoje. Prašė mano pagalbos. Ji mano draugė ir negalėjau 
atsakyti. 

— Taigi pasakyk - kur turi eiti šį vakarą? - pakartojo Eduaras. 

— Draugė man sakė, kad šiandien devintą vakaro Cafė de la 
Paix bus jos tinklo narių susitikimas. Ką tik Falkas man prasitarė 
apie tai žinąs. Gestapas jų tykos. Turiu juos perspėti, Eduarai. 
Leisk, - meldė Konė, - turiu eiti! 

- Ne, Konstancija! Žinai, kad negaliu leisti. Jei tave sučiups ir 
suims, pasekmes pajus visi namiškiai. 

— Betgi negaliu čia sėdėti, kai ji eina į mirtinus spąstus! Ne, Edu- 
arai, pyk nepyk, bet aš einu. - Konė ryžtingai žengė prie durų. 

— Neik!!! 

Eduaras sugriebė ją už pečių ir ji ėmė su juo galynėtis - supra- 
tusi, kad fiziškai jo neįveiks, iš bejėgiškumo apsipylė ašaromis. 

— Konstancija, prašau, raminkis, kitaip būsiu priverstas tau 
jai į akis giliai atsiduso. - Aš eisiu. 

— Tu? 

— Taip, aš, nes turiu daugiau patirties tokiomis aplinkybėmis 
nei tu kada nors turėsi. - Jis žvilgtelėjo į savo laikrodį. - Ką sakė 
tavo draugė - kokiu laiku rengiamas susitikimas? 

— Devintą. Po valandos. 

— Tai gal dar spėsiu su kuo nors susisiekti, kas galėtų perduoti 
žinią iki susitikimo pradžios. - Eduaras prisiversdamas šyptelė- 
jo. - Jei ne, turėsiu eiti pats. Palik tai man. Nebijok, padarysiu 
viską, kas įmanoma. 

— Dieve mano, Eduarai, - subyrėjo paskutiniai Konės išdidu- 

mo likučiai ir ji susiėmė galvą rankomis. - Atleisk, kad išdaviau 
tavo pasitikėjimą. 

— Vėliau pakalbėsime. Reikia eiti, kad spėčiau. Jei kas nors ma- 
nęs teirautųsi, - jis kilstelėjo antakius, - aš guliu lovoje ištiktas 
migrenos. 

— Eduarai! - staiga prisiminė Konė. - Dešimtą Falkas ateis pa- 
imti manęs į šokius. 

— Vadinasi, iki tol turiu grįžti namo. 

Eduarui išėjus iš bibliotekos Konė susmuko krėsle ir po kelių 
minučių išgirdo trinktelint lauko duris. 

— Maldauju, - kreipėsi į aukštybes grąžydama rankas, - tegul 
Eduaras grįžta laiku. 


Konė rymojo prie svetainės lango žiūrėdama, ar nepamatys grįž- 
tančio Eduaro. Vakaras nebuvo šaltas, bet iš baimės ją krėtė šiur- 
pulys. Laikrodis ant židinio atbrailos skaičiavo sekundes, ir, kai 
suskambo durų skambutis, Konė pašoko, staiga prisiminusi pa- 
simatymą su Falku. Buvo dar tik po devynių. 

Eidama į prieškambarį Konė matė, kaip Sara atidariusi duris 
įleido Falką. 

— Kaip anksti atėjote, Herr Falkai, aš dar ne visai pasiruošusi, - 
pasakė jam. 

— Apsirikote, froilen Konstancija. - Vyriškis neįprastai šiltai 
nusišypsojo. - Prieš jus stovi Frederikas. Norėjau sužinoti, ar na- 
mie madmuazelė Sofija. Galbūt ji jums sakė - rytoj išvažiuoju, 
taigi atėjau atsisveikinti. 

- Žinoma, namie, - atsakė Konė, - bibliotekoje. - Ji mostelėjo 
į duris. - Atsiprašau, kad supainiojau jus su Falku. Laukiau jo 
vėliau ateinant. 

— Nėra dėl ko atsiprašinėti, - ramindamas ją atsakė Frederi- 
kas, - taip yra nutikę daugybę kartų ir šitas tikrai ne paskutinis. 

Jis linktelėjo jai praeidamas pro šalį ir įėjęs į biblioteką uždarė 
duris. 

Užlipusi laiptais ruoštis būsimai kankynei, Konė mąstė, kad 
blogiau nebegali būti. Pasiruošusi nulipo į pirmą aukštą ir tęsė 
budynes svetainėje, kad galėtų iškart perspėti Eduarą apie Frede- 
riko apsilankymą. 

Laikrodžio rodyklėms rodant be ketvirčio dešimtą, Konė už 
laukujų durų išgirdo laiptais kopiančių kojų žingsnius. Aki- 
mirksniu pribėgusi atidarė duris, ir Eduaras krito jai tiesiai į ran- 
kas. Gaudydamas orą atsitiesė, ir ji aiktelėjusi iš siaubo pamatė 
per švarką iš dešinio peties sunkiantis kraują. 

— O Viešpatie, Eduarai, tu sužeistas! Kas atsitiko? - paklausė 
pašnibždomis. 

— Nespėjau. Man lipant laiptais ta vieta jau buvo apsupta ges- 
tapo. Kavinėje kilo sąmyšis, abi pusės atidengė ugnį... Nežinau, 
kas mane pašovė. Nesijaudink, Konstancija, tai tik minkštųjų au- 
dinių žaizda, nieko man nenutiks. Deja, nededu galvos dėl tavo 
draugės, - pasakė jis silpnu balsu. 

— Eduarai, turime svečią, negalima, kad tave pamatytų... 

Bet buvo per vėlu. Eduaro žvilgsnis buvo nukreiptas nebe į 
Konę, o į Frederiką su Sofija, stovinčius prieškambario gale. Fre- 
derikas išpūtė akis į Eduarą. 

-— Eduarai, jūs sužeistas? - paklausė Frederikas. 

— Nieko baisaus, - paskubėjo šis atsakyti. - Tiesiog ėjau iš res- 
torano ir patekau į susišaudymą gatvėje. 

— Kas nutiko, Frederikai? - paklausė Sofija, nematydama Edu- 
aro žaizdos. - Tu labai sužeistas, broli? Gal tave reikia vežti į ligo- 
ninę? - paklausė išsigandusiu balsu. 

— Tikrai ne, - išspaudė Eduaras, apkvaitęs iš skausmo. - Lipu 
aukštyn ir pats susitvarkysiu. 

— Aš tau padėsiu, - pasakė Konė. 

— Ne, paprašyk, kad Sara prileistų man vonią, - pradėdamas 
lipti laiptais Eduaras susiraukė iš skausmo. - Rytoj, manau, tikrai 
pasitaisysiu. Labanakt. 

Trejetas žiūrėjo, kaip Eduaras netvirtomis kojomis lipa laip- 
tais. Jam išnykus koridoriuje, suskambo durų skambutis. 

- Turbūt jūsų brolis, - pasakė Konė, skubiai nukabindama nuo 
gembės apsiaustą. - Prašom tęsti viešnagę, Herr Frederikai, pasi- 
matysime vėliau, Sofija. 

Konė atidarė Falkui duris. Su spindinčia šypsena ji džiugiai 
tarė: 

— Aš pasiruošusi! Galime eiti? 

Maloniai nustebintas tokio užsidegimo, Falkas paėmė Konę už 
rankos ir jie nulipo laiptais, prie kurių laukė jo automobilis. Vai- 
ruotojas Konei atidarė duris, Falkas atsisėdo šalia jos ant galinės 
sėdynės. Ji užuodė gaižų jo burnos kvapą, kaip visada su alkoho- 
lio priemaiša. Svastika ant jo švarko rankovės trynėsi į jos kūną, 
plaštaka tvirtai suėmė kelį. 

- Atata! Kaip gerai kiek atitrūkti. Diena buvo karšta, - pasakė 
Falkas. 

- Bet sėkminga? - paklausė Konė kaip įmanydama ramesniu 
balsu. 

— Nepaprastai. Dvidešimt sugavom, nors, deja, jie išsitraukė 
ginklus ir aš netekau gero pareigūno, savo draugo. Tiesa, kai ku- 
rie pabėgo... bet bus įdomu, kai paspausti jie užgiedos ir pasakys 
savo draugužių vardus. Būkite tikra, sugaudysim pabėgėlius. Ką 
gi, - paplekšnojo jai kelį, - palikime tai rytojui. O šįvakar dauge- 
lis saugiai patupdyti už grotų ir aš noriu atsipūsti. 

Konė jautė, kad Falkas net virpa triumfuodamas. Abiem įėjus 
į klubą ji atsiprašė ir pasukusi į damų kambarį užsidarė kabinoje. 
Atsisėdo ant unitazo dangčio ir padėjo galvą ant kelių. Buvo labai 
silpna, alsavimas virto aštriu trūkčiojimu. O gal tikrai jau daine- 

lė sudainuota. Kai Frederikas pasakys broliui, kad Eduaras grįžo 
namo su aiškiai šautine žaizda, Falko įtarimas sustiprės. Labai 
gali būti, kad Frederikas jau išėjo ir perspėjo gestapą. 

Ir dėl visko kalta ji - apvylė Eduaro pasitikėjimą ir mėgindama 
perspėti Venisiją jį sukompromitavo, šitaip pažeisdama sunkiai 
iškovotą ir iš paskutiniųjų saugomą priedangą bei įstumdama į 
neišvengiamą pavojų. 

— Dieve Dieve, ką aš padariau?.. - rypavo Konė. 

O kaip Venisija - ar ji buvo viena iš laimingųjų, kuriems pavy- 
ko pasprukti kaip Eduarui? O gal ji uždaryta gestapo kameroje 
ir laukia baisaus kankinimų seanso, gresiančio SOE ir Pasiprie- 
šinimo agentams? Paskui juos išsiųs į mirties stovyklas, o kam 
pasiseks, tuos iškart nušaus. 

Konė išėjo iš kabinos ir apsišlakstė veidą prie kriauklės. Pa- 
sidažė lūpas ir gerokai save išbarė prieš veidrodį. Konė žinojo, 
kad šiąnakt, jei Eduaras dar nesuimtas, ji turi suteikti jam kuo 
daugiau laiko atgauti jėgas. 

Kad ir kiek tai kainuotų... 


Eduaras gulėjo lovoje grieždamas dantimis iš skausmo petyje. Po 
vonios Sara išvalė jam žaizdą, nuplovė antiseptiku, aprišo tvars- 
čiu. 

— Mesjė Eduarai, - desperatiškai kartojo Sara, - sakyčiau, rei- 
kia jus apžiūrėti ligoninėje. Taip, pažeisti tik minkštieji audiniai, 
bet žaizda gili, joje gali būti likę kulkos skeveldrų. 

- Sara, juk Žinote, kad negaliu. - Jis susiraukė, nes antiseptikas 
ėmė gelti kaip tūkstantis bičių. - Reikia padaryti ką galima na- 
mie. Ar Frederikas išėjo? 

— Ne, dar bibliotekoje su madmuazele Sofija. 

Eduaras palietė Sarai ranką. 

- Jūs, manau, suprantate, kad man galas? Kavinėje mane matė 

bent du gestapo karininkai. Kitiems namiškiams krenta toks pat 
įtarimas. Aš... - Eduaras pamėgino atsisėsti, bet iš skausmo krito 
atgal ant pagalvių. - Sara, kaip ir planavome, ką daryti tokio- 
mis aplinkybėmis, turite kuo greičiau palikti namus ir pasiėmusi 
madmuazelę Sofiją su Konstancija vykti į chūteau pietuose. Bet 
kurią minutę čia mūsų gali ateiti gestapas. 

- Mesjė, - Sara papurtė galvą, - žinote, kad to nedarysiu. Šioje 
šeimoje dirbau trisdešimt penkerius metus ir gerbiu jus už ryžtą 
ir drąsą. Šitie gyvuliai prieš dvejus metus nušovė mano vyrą. Aš 
jūsų nepaliksiu. 

- Turite palikti, Sara, dėl Sofijos, - tikino ją Eduaras. - Būkite 
gera, kuo greičiau suruoškite, ko reikia kelionei. Biure bibliotekoje 
yra pinigų ir asmens dokumentai, kuriuos visoms jums paruošiau. 
Su jais, jei lydės sėkmė, galėsite išvykti iš Paryžiaus, bet prieš kirs- 
damos Viši liniją turite gauti naujus dokumentus. Duosiu žinią 
savo pažįstamiems, kad atvykstate. Jie jums padės, o aš... 

Pasigirdo beldimas į miegamojo duris. 

- Atidarykite. O tada darykite, kaip sakiau. 

Sara nuėjo prie durų ir atvėrė. Ant slenksčio stovėjo Frederi- 
kas su Sofija už rankos. 

— Sesuo nori jus aplankyti, Eduarai, - paaiškino Frederikas. — 
Ji labai susirūpinusi dėl jūsų sveikatos - aš taip pat. Galima įeiti? 

- Žinoma. 

Eduaras žiūrėjo, kaip Frederikas tėviškai švelniai veda ir sodi- 
na ant lovos Sofiją. 

— Ak, broli, kas nutiko? - Sofija apčiuopė jo ranką ir sugniaužė 
sustingusiu iš baimės veidu. - Tu sunkiai sužeistas? 

— Ne, mano mieloji. Kaip sakiau, pažeisti tik minkštieji audi- 
niai. Gatvėje įvyko susirėmimas ir aš atsidūriau vidury mūšio 
lauko. - Eduaras žinojo, kad kiekvienas jo ištartas žodis gali tapti 
mirties nuosprendžiu ir jam, ir seseriai. Tačiau Frederiko žvilgs- 

nis buvo sutelktas ne į jį ir ne į smulkutes kulkos skeveldras, 
kurias Sara buvo su skausmais ištraukusi iš žaizdos ir sudėjusi 
į lėkštę ant stalo prie lovos. Pilnos susirūpinimo jo akys buvo 
nukreiptos tik į Sofiją. 

— Taip, girdėjau, kad šiąnakt mieste bus surengta nemažai rei- 
dų. - Sulig šiais žodžiais Frederikas nukreipė akis į Eduarą ir 
vyrų žvilgsniai susitiko. - Turiu eiti. Eduarai, prašau jūsų, jei tik 
ko reikės, skambinkite man tiesiogine linija į gestapo štabą. Tuoj 
užrašysiu numerį. - Frederikas iš vidinės švarko kišenės išsiėmė 
pieštuką ir popieriaus ir užrašė. - Labanakt, Sofija, - pasakė. - 
Pasirūpink broliu. - Jis švelniai pabučiavo jai ranką, linktelėjo 
Eduarui ir išėjo pro duris. 


Konė rado jėgų grįžti pas Falką su švytinčia šypsena - tokia pat 
dirbtine, kaip ir lūpas puošiantis ryškus raudonis. Falkas kirto su 
apetitu, o Konė savo vakarienę tik knaibė šakute. Jis daugiau pa- 
klausinėjo apie jos gyvenimą iki karo, apie namus Sen Rafaelyje 
ir ateities planus. 

— Manau, mums visiems sunku ką nors planuoti ateičiai, kol 
nebaigtas karas, - pasakė ji Falkui pakartotinai pildant jos vyno 
taurę. 

— Betgi baigtis neišvengiamai aiški, kaip sakote? - Falkas 
žvilgsniu įsisiurbė jai į akis. 

— Be abejo, - skubiai atsakė Konė, - bet kol Prancūzijos žmo- 
nės supras, kas jiems geriau, pavojai nesibaigs. 

- Išties, pavojų pakaks, - aprimo Falkas. - O ką pasakytumėte 
apie savo pusbrolį Eduarą? Įdomus Žmogus, ar ne? 

— Išties įdomus, - atsakė Konė bereikšmiu balsu. 

— Prancūzų aukštuomenės atstovas, giminės istorija siekia 
šimtmečius. Genealogijos medyje netrūksta karžygių, guldžiusių 
galvą, kad apgintų mylimą šalį. 

- Jo giminėje išties būta daug narsių vyrų, - sutiko ji. 

- Ir štai Eduaras reiškia ištikimybę Vokietijai ir augančiai jos 
imperijai. Dažnai stebiuosi, kodėl šitaip elgiasi toks žmogus, — 
svarstė Falkas neatitraukdamas žvilgsnio nuo Konės akių. 

— Turbūt jis žvelgia į ateitį, kaip ir jūs, - pakiliai kalbėjo ji. - Jis 
žino, kad senosios Prancūzijos, tokios, kokia ji buvo, neliks, ir 
renkasi fiurerio etosą. 

— Reikia pripažinti, mūsų dešiniosios pažiūros naudingos to- 
kiems turtuoliams kaip jis. Tačiau, - atsiduso Falkas, - buvo 
atvejų, kai kiti abejojo, ar jo parama mūsų kovai nėra tik dėl akių. 
Jo vardas buvo siejamas su viena slapta intelektualų organizacija, 
vėliau - su Pasipriešinimu. Aš, žinoma, nekreipiu dėmesio į tas 
kalbas - laikau jas paskalomis. 

— Ir teisingai darote, Falkai. Regis, Paryžiuje nėra žmogaus, 
kuriam bent retkarčiais nekristų įtarimas. Pavyzdžiui, man! - 
sukikeno Konė. 

— Ne, froilen, galiu patikinti, jūsų byloje tokių klaustukų nėra. 
Ar Eduaras šįvakar namie? - paklausė Falkas. - Gal, kai iš čia iš- 
eisime, man su juo pasikalbėti, perspėti, kad jo vardas man buvo 
minimas kalbant apie pastarojo meto Pasipriešinimo veiklą. Šiaip 
ar taip, draugo pareiga apsaugoti draugą. Eduaras labai svetingai 
priima mane ir mano brolį. 

- Be abejo, jis namie, bet jau labai vėlu, tikrai bus atsigulęs. Be 
to, - Konė prisivertė lengvai paliesti delnu Falko plaštaką, - man 
atrodo, ši naktis skirta atsipūsti? 

Ji įteikliai pakreipė galvą ir vylingai jam nusišypsojo. 

Falko akys nušvito ir jis trinktelėjo į stalą. 

- Taip, jūs visiškai teisi! Ši naktis - malonumų naktis. Eime 
pašokti. 

Jiems siūbuojant pagal muziką Konė kietai prie jo prisispaudė. 
Priėmė jo glamones, lyg būtų jų išsiilgusi. Kai bučiavo ją į lūpas, 

tarsi driežo liežuviu pertraukdamas burną, šlaunimi juto, kad jis 
įsiaistrinęs. 

— Eime kur nors, kur būtume tik dviese, - sukuždėjo Konė jam 
į ausį, kad tik Falkui praeitų noras apsilankyti pas Eduarą. 

— Tučtuojau. 

Falkas išsikvietė savo automobilį ir jie abu įlipo. Vairuotojui 
burbtelėjęs adresą, veltui negaišo laiko ir ėmė šiurkščiai tyrinėti 
slaptas Konės kūno vietas, kur tik siekė rankos. Sustabdęs maii- 
ną priešais nuobodų daugiabutį kelios minutės kelio nuo gestapo 
štabo Fošo prospekte, Falkas paleido vairuotoją, įsitempė Konę 
į liftą ir pakilo į trečią aukštą. Jiems įžengus į butą, Konė buvo 
paskubomis nutempta į miegamąjį užtrauktomis užuolaidomis. 

— Mein Gott! Šito laukiau nuo tos minutės, kai kritai man 
į akį. 

Nuplėšęs jos drabužius ir sustojęs tik nusivilkti švarko, bloškė 
ją ant lovos ir atitraukė savo kelnių užtrauktuką. Konė kietai už- 
simerkė tramdydama ašaras, kai jis jėga įsibrovė į ją, agresyviai — 
kaip buvo įpratęs elgtis visur ir visada - minkydamas krūtis. Ji 
kilnojo klubus atsiliepdama į jo judesius, vaizduodama malonu- 
mą, kad tik visa tai greičiau baigtųsi. 

Girdėjo jį stenant vokiškus keiksmažodžius, juto šnopavimą į 
veidą. Sausos jos įsčios klykė iš skausmo, jam toliau plūkiant opų 
jų vidų. Jau manė nualpsianti, tik Falkas sukriokė ir susmuko ją 
užguldamas. 

Išsilyginus alsavimui jis pasikėlė ant rankos ir nužvelgė ją iš 
viršaus. 

- Palyginti su kitomis prancūzėmis aristokratėmis, krušiesi 
kaip prostitutė. 

Jis nusirito nuo jos ir užsimerkė. 

Konė, per klaidą pasijutusi saugi, padėkojo Dievui, kad viskas 
palyginti greitai baigėsi. 

Bet po dešimties minučių Falkas atsibudo. Žvilgtelėjo į ją ir ėmė 
smaukytis. Griebęs už pečių, pervilko per lovą ir šiurkščiai nuvertė 
ant grindų. Pašokęs ant kojų, ją įbruko sau į tarpkojį. 

— Herr Falkai! Meldžiu, aš... - Daugiau nebegalėjo kalbėti, nes 
jis savimi užkimšo jai burną. 

- Ak, jūs, geros veislės prancūziūkščiai, manotės esą aukštesni 
už mus. - Sprausdamasis į ją, laikė jos galvą sugniaužęs ranko- 
mis kaip spaustuvais. - Bet jūs, bobos, visos vienodos - kekšės ir 
prostitutės! 

Po nakties išbrėškus blyškiai aušrai, Konė buvo ištvėrusi virtinę 
žeminančių iškreiptų sueičių. Ir visą tą laiką Falkas nesiliovė bur- 
nojęs prieš moteris. Ji verkė, maldavo, bet jis buvo kurčias ir toliau 
ją maitojo. Vieną akimirką, kai apvertė kniūbsčią ir ėmė skverbtis 
į nelytėtas intymias angas, sukurtas ne tokiam tikslui, skausmas 
pasidarė toks nepakenčiamas, kad Konė neteko sąmonės. 

Ją pažadino pro langą krintanti blausi šviesa - Falko kambaryje 
nebebuvo. Ašarų upeliams srūvant skruostais, ji svirduliuodama 
susirinko drabužius ir užsitempė ant mėlynėmis ir kraujosruvo- 
mis nusėto kūno. Žvilgtelėjo į laikrodėlį ant rankos - buvo dar tik 
po šešių. Vargais negalais atsistojusi, su kiekvienu žingsniu prieši- 
nantis sumaitotiems raumenims, Konė atidarė miegamojo duris. 
Karštligiškai ieškodama išėjimo atsidūrė salone. 

Čia pamatė nuotrauką - vieną iš nedaugelio šios utilitariškai 
sutvarkytos erdvės puošmenų. Joje buvo moteris, miela, putli, 
motiniška, su dviem vaikučiais kaip angeliukais - miniatiūrinė- 
mis Falko kopijomis. 

Konė nusvirduliavo į vonią išsivemti, nusišluostė veidą ir 
gurkštelėjo vandens iš čiaupo. Paskui išėjo iš buto. 

Konė klupdama įėjo pro de la Martinjerų namų duris iš gatvės 
pusės - ją pasitiko Sara. 

— Laukėme jūsų, madam. Kur buvote? Kas nutiko? - paklausė 
pasibaisėjusi suniokotu Konės pavidalu. 

Konė nieko neatsakė, prasmuko pro ją ir užbėgo laiptais aukš- 
tyn. Vonioje atsuko čiaupus, įlipo į vonią ir iki raudonumo ėmė 
brūžinti kiekvieną kūno plotelį. 

Pirmame aukšte vėl suskambo durų skambutis. Šįkart tai buvo 
Frederikas. 

— Turiu pasimatyti su grafu, madam, - pasakė jis Sarai. 

— Bet jis dar miega. 

Ir vėl niekas nepaisė Saros - Frederikas peršokdamas kas antrą 
pakopą užlėkė laiptais ir įėjo į Eduaro miegamąjį. 

Dėl žaizdos kilus uždegimui karščiuojantis Eduaras nuo pa- 
galvių žvelgė į jį blizgančiomis, iš baimės pastėrusiomis akimis. 
Jis ne iškart suprato, kuris iš brolių pas jį atėjo. 

— Pone grafe, Eduarai, atsiprašau, kad šitaip įsiveržiau, - grei- 
takalbe išbėrė Frederikas, - bet atėjau jūsų perspėti, kad jums 
ir jūsų šeimai gresia didžiulis pavojus. Mano brolis ilgai jus įta- 
rinėjo dalyvaujant Pasipriešinime. Šįryt atėjo į mano būstinę ir 
pasakė, kad vienas jo karininkas jus atpažino, kai praėjusią naktį 
Cafė de la Paix buvo gaudomi „Psichologijos“ tinklo nariai. Jis 
bet kurią minutę gali ateiti suimti jūsų, jūsų pusseserės ir Sofijos. 

Pone, labai prašau, turite tuoj pat išvykti, - meldė Frederikas. — 
Negalima švaistyti laiko. 

Apstulbęs Eduaras it apkerėtas stebeilijo į Frederiką. 

— Bet... kaip jūs galite man tai sakyti? Kaip aš galiu tikėti ju- 
mis“ 

— Paprastai - jūs neturite pasirinkimo, aš myliu jūsų seserį, - 
tarė Frederikas artindamasis prie lovos, akimis įsisiurbęs į Edua- 
rą. - Jūsų neapykanta mano tautai teisėta, bet tarp mūsų daug 
tokių, kurie neturi kur dėtis ir jiems tenka dalyvauti kovoje, ku- 
ria nebetiki. Ir mūsų vis daugėja. Eduarai, kaip ir jūs, aš visais 
būdais naudojausi savo padėtimi, kad tik sumažinčiau mirčių. Aš 
taip pat turiu ryšių su kai kuriais jūsų pažįstamais, kurie kovoja, 
kad gražiosios mūsų šalys nevirstų griuvėsiais, o jų istorijos ne- 
sutryptų nacių batas. Bet dabar nėra kada apie tai kalbėti. Turite 
keltis ir tučtuojau palikti namus. 

Eduaras papurtė galvą. 

— Negaliu, Frederikai. Pažiūrėkite — aš ligonis. O štai damos 
turi išvykti. Aš būčiau per daug pastebimas ir trukdyčiau joms 
pabėgti. 

- Frederikai! - tarpduryje pasirodė Sofija, ieškanti, kur galėtų 
būti jos mylimasis. - Kas atsitiko? 

Jis skubiai priėjo prie jos ir suėmė už rankų. 

— Nesijaudink, brangioji Sofija, aš pasirūpinsiu, kad būtum 
saugi. Sakau tavo broliui, kad šie namai įtariami ir čia kiekvie- 
ną minutę gali pasirodyti gestapas. Turite tuoj pat išvykti, mein 
Liebling. 

— Sara jau sudėjo visus mano daiktus. Brolis iš vakaro jai liepė. 
Mes pasiruošusios. Dabar tu, Eduarai, turi atsikelti ir apsireng- 
ti, - paragino jį Sofija. 

— Lauke stovi mano automobilis. Galiu jus nuvežti į bet kurią 
Paryžiaus vietą, - pridėjo Frederikas. - Bet reikia tučtuojau išeiti. 

- Frederikai, juk jūs šitaip užsitraukiate didžiulį pavojų, - pa- 
sakė Eduaras mėgindamas atsisėsti, bet neįstengė ir krito ant pa- 
galvių. 

- Darome viską, ką turime daryti, dėl tų, kuriuos mylime, - 
atsakė Frederikas, glausdamas prie savęs Sofiją. 

Sofija pati išsiplėšė jam iš glėbio ir rado kelią prie lovos - už- 
čiuopė Eduaro ranką, paskui kaktą. 

— Tu karščiuoji, bet reikia keltis! Dieve brangus, Frederikas 
sako, kad jie gali pasirodyti kiekvieną akimirką! 

- Sofija, puikiai supranti - dabar aš nepajėgsiu niekur keliau- 
ti, - kaip įmanydamas ramiau ištarė Eduaras. - Bet būk tikra — 
rasiu kelią pas tave. Su tavimi keliaus Sara ir Konstancija, o aš 
išvyksiu įkandin jūsų, kai tik galėsiu. Eikite! 

- Betgi negaliu tavęs palikti... 

— Bent kartą padaryk, kaip sakau, Sofija! Laimingo kelio, bran- 
gi sesute, melsiu Dievo, kad greitai vėl susitiktume. - Eduaras 
prisitraukęs pabučiavo ją į abu skruostus, paskui davė ženklą 
Frederikui išvesti Sofiją iš miegamojo. Durys įkandin jų užsivė- 
rė, ir Eduaras pamėgino priversti karščiuojančias smegenis kurti 
tolesnį planą. 

Apačioje laukė Sara ir Konė. Frederikas nusivedė jas į automo- 
bilį ir visi sulipo. 


kaip Frederikas nuvairuoja mašiną. 


— Kur liepsite vežti? - paklausė Frederikas, keistai atrodantis 
su vairuotojo kepure. 

— Į Monparnaso stotį. Pirmiausia turime nuvykti į mano sesers 
namus, ten gausime naujus dokumentus, - atsiliepė Sara, iš trijų 
moterų vienintelė pajėgi atsakyti į klausimus. 

— O kur paskui keliausite? - paklausė jis. 

Konė taip sužaibavo akimis į Sarą, kad toji užsičiaupė ir nieko 
neatsakė. Sofija, negalėdama to pastebėti, pasakė: 

— Keliausime į mūsų giminės pilį Gasene. 

Frederikas veidrodėlyje pagavo siaubo pilną Konės žvilgsnį. 

- Konstancija, suprantu, kad jums atrodo neįmanoma pasi- 
kliauti vokiečiu. Bet, patikėkite, ir aš labai rizikuoju, jau vien dėl 
to, ką padariau. Man būtų nesunku jus visas tris suimti ir nuga- 
benti tiesiai į gestapo būstinę. Galiu jus patikinti - šio ryto mano 
veiksmai neliks nepastebėti. Tai, be abejo, gali būti mano mirties 
nuosprendis. 

- Iš tikrųjų, - sutiko Konė, po pastarųjų kelių valandų vis dar 
pakrikusiais nervais. - Atleiskite, Frederikai, ir priimkite padėką 
už pagalbą. 

— Nors mūsų gyslomis teka tas pats kraujas, aš visiškai kitoks 
negu mano brolis dvynys, - toliau kalbėjo Frederikas. - Neabe- 
joju, jis įtars, kad padėjau jums pabėgti, ir pasistengs kitiems tai 
įrodyti. 

Privažiavus Monparnaso stotį, trys moterys išlipo iš automo- 
bilio. Frederikas padavė joms iš bagažinės krepšius. 

- Laimingo kelio visoms, - tyliai atsiduso. 

Sofija buvo betiesianti į jį rankas, bet jis sudraudė: 

— Nereikia - prisimeni, aš tik vairuotojas. Bet prisiekiu, mein 
Liebling, greitai atvyksiu ir tave susirasiu. O dabar kuo greičiau 
palikite Paryžių. 

- Myliu tave, Frederikai, - suskubo ištarti Sofija, kol jų nepa- 
gavo stoties minia. 

- Ir aš tave myliu, brangi Sofija. Visa širdimi, - sukuždėjo Fre- 
derikas, lipdamas į automobilį. 


Falkas de la Martinjerų namuose Vareno gatvėje pasirodė praė- 
jus valandai, kai juos paliko moterys. Niekas neatidarė jam prati- 

sai skambinant į duris, tad jis liepė savo kareiviams įsilaužti jėga. 
Išvertę namus nerado nė gyvos dvasios. 

Tyliai keikdamasis, Falkas grįžo į savo būstinę. 

Nuėjęs į Frederiko įstaigą, rado brolį kraunantį lagaminą ke- 
lionei į Vokietiją. 

— Ką tik buvau pas de la Martinjerus, norėjau juos suimti. Re- 
gis, jie dingo. Kažkas juos perspėjo. Ir kas tai galėjo būti? - įsiutęs 
paklausė Falkas. - Vienintelis, kuriam pasakiau apie savo įtari- 
mus, buvai tu, broli. 

Frederikas užšovė lagaminėlio užraktą. 

— Ką tu sakai? Tada tikrai yra ko susirūpinti. Bet, kaip pats 
mėgsti kartoti, Paryžiuje ir sienos turi ausis. 

Falkas pasilenkė prie jo. 

— Žinau, kad tai tu - gal mane laikai pusgalviu?! Palikai mane 
kvailio vietoje, nors pats išdavei mūsų kovos idealą. Ir dar žinau, 
kad tai ne pirmas kartas. Saugokis, vyresnėli, - nusivaipė jis. — 
Nepaisant visų tavo gudragalviškų kalbų ir minčių, kuriomis ki- 
tiems dumi akis, neva esi ištikimas, kuo puikiausiai žinau, kas tu 
per paukštis. 

Frederikas kitapus stalo maloniai pažvelgė į jį. 

— Taigi, broli, sakyk dabar, ką žinai. Aš išvykstu. Neabejoju - 
greitai susitiksim. 

— Rupūs miltai! - Frederiko ramus pranašumas kaip visada iki 
pasiutimo erzino Falką. - Tariesi esąs aukščiau už mane su savo 
laipsniais, doktoratais ir popieriniais planais, kuriuos braižei no- 
rėdamas padaryti įspūdį fiureriui. Bet ne kas kitas, o aš nenuils- 
damas darbuojuosi dėl mūsų tikslo. 

Frederikas pakėlė nuo stalo lagaminėlį ir pasuko durų link. 
Kažką prisiminęs stabtelėjo ir atsigręžė. 

— Tai ne aš laikau save aukštesniu, broli, o tu manai esąs už 
mane žemesnis. 

— Aš juos surasiu! - riktelėjo Falkas į koridorių jam išėjus iš 
kabineto. - Ir tą kekšę, kuri tave apdavė! 

— Sudie, Falkai, - atsiduso Frederikas, kai liftas pajudėjo že- 
myn, broliui iš akiračio. 

Falkas iš visos sveikatos trenkė kumščiu į kabineto duris. 


Eduaras pabudo iš neramaus karštligės krečiamo žmogaus mie- 
go. Buvo tamsu nors į akį durk, ir jis sugraibė degtukus, kurių 
buvo pasiėmęs. Vieną uždegęs prikišo prie rankinio laikrodžio ir 
pamatė, kad jau po trijų, - praėjo penkios valandos nuo tada, kai 
kareiviai įsilaužė į kambarius jam virš galvos. Jis pajudino sustin- 
gusias galūnes, norėdamas ištiesti, ir pėdomis atsirėmė į ankštos 
patalpos sieną. 

Tas mažytis uoksas giliai po žeme, į kurį buvo galima patekti 
pro nepastebimas duris rūsio grindyse, kadaise buvo iškastas jo 
protėviams pasislėpti per revoliuciją. Vietos čia buvo vienam ar 
porai žmonių. Tačiau legenda bylojo, kad vieną naktį, kai Pary- 
žius liepsnojo ir dešimtys aristokratų atviruose vežimuose buvo 
gabenami giljotinuoti, čia prisiglaudė Arno de la Martinjeras, jo 
žmona ir du vaikai. 

Eduaras atsiklaupęs vėl uždegė degtuką - ieškojo virš galvos 
esančių durelių krašto. Radęs iš paskutinių likusių jėgų pabandė 
išsigauti iš Čia. 

Išsikepurnėjęs į rūsį, atsigulė ant drėgnų akmeninių grindų, 
iš skausmo gaudydamas orą. Nušliaužęs prie spintelės, kurioje 
buvo laikomi bidonėliai su vandeniu, kad būtų ko gerti tomis 
naktimis, kai oro pavojų skelbiančios sirenos priversdavo čia 
slėptis, Eduaras keliskart godžiai gurkštelėjo. Drebėdamas ir kar- 
tu pilamas prakaito, žvilgtelėjo žemyn ir pamatė, kad iš peties 
žaizdos per marškinius prasisunkęs skystis yra gelsvo atspalvio. 
Jam neatidėliotinai reikėjo gydytojo pagalbos, nes infekcija ilgai- 

niui užnuodys kraują. Bet sulaukti pagalbos buvo neįmanoma. 
Jis žinojo, kad namai sekami, jei kas nors į juos grįžtų. Jis buvo 
patekęs į spąstus. 

Eduaras pagalvojo apie seserį ir meldė vieno - kad ji, Sara ir 
Konė laimingai pasiektų saugų prieglobstį. 

Pakėlė galvą į grublėtas, suskilinėjusias rūsio lubas, bet vaiz- 
das ėmė lietis akyse. Tad jis užsimerkė ir nugrimzdo į ramybę 
teikiantį miegą. 


Konė labai džiaugėsi, kad Sara paėmė vadžias į rankas. Joms 
susėdus pirmos klasės vagone, užsimerkė, kad nematytų prie- 
šais sėdinčių dviejų vokiečių karininkų veidų. Sara ėmė su jais 
mandagiai šnekučiuotis, ir Konė buvo dėkinga už ramybę, kurią 
teikė senosios buvimas šalia. Sofija sėdėjo tyli, neregintį žvilgsnį 
nukreipusi pro langą. Traukinys riedėjo į pietus pro Paryžiaus 
pramonines apylinkes. Konė mąstė, kad nedidelis skirtumas, ar 
ji gyva, ar mirusi. Praėjusią naktį buvo išniekinta jos siela - su ja 
buvo elgiamasi kaip su gyvuliu, bedvasiu mėsos gabalu: tai buvo 
nepakeliamas pažeminimas. 

Kaip ji vėl pažvelgs Lorensui į akis? Ir dėl ko visa tai įvyko? Ji 
kaip išgalėdama stengėsi apsaugoti Eduarą, duoti jam laiko, kad 
per naktį jis spėtų sugalvoti pabėgimo planą. Bet Eduaras tebė- 
ra Paryžiuje, vienas ir sužeistas. Gal dabar jis jau Falko naguose 
gestapo būstinėje. 

„Padariau, ką galėjau, Eduarai!“ - sušuko mintyse. 

Iškankinta Konė snūduriavo traukiniui nešant savo keleivius į 
kaimiškas Prancūzijos lygumas. Ji jautė, kaip kiekvienoje stotyje 
Sara dar labiau įsitempia, akimis ieškodama gestapininkų, kurie 
galėjo būti perspėti, kad jos bėga į pietus. Priešais jas sėdėję kari- 
ninkai išlipo Le Mane ir, kol į jų kupė neatėjo naujų keleivių, Sara 
prislopintu balsu dviem savo globotinėms kalbėjo: 

— Išlipsime Amjene ir pernakvosime pas mano seserį netolie- 
se, ten gausime naujus asmens dokumentus. Eduaras vakar susi- 
tarė, kad ten jo draugas pasitiks mus ir perves per Viši liniją. Per 
patikrinimo postą eiti per daug pavojinga. Be abejo, pulkininkas 
Falkas jau įspėjo vietinius, kad mūsų ieškotų. 

Nematančios Sofijos akys baimingai pažvelgė į Sarą. 

— Bet aš maniau, kad važiuojame į chdteau... 

- Ten ir važiuojame. - Sara paėmė jos ranką ir paplekšnojo. - 
Nesijaudinkite, mieloji, viskas bus gerai. 

Po kelių valandų, jau temstant, trys moterys išlipo iš traukinio. 
Sara neklydinėdama traukė siauromis miesto gatvėmis. Pabeldė į 
vienos kaimiškos trobos duris. 

Jas atidarė į Sarą panaši moteriškė - jos akyse buvo nuostaba 
ir džiaugsmas. 

— Florense, - tarė Sara, - ačiū Dievui, tu namie! 

- Kaipgi čia atsidūrei? Nagi, paskubėk, eik vidun. - Florensė 
nužvelgė dvi Saros bendrakeleives. - Visos užeikite. 

Užvėrusi duris Florensė nuvedė jas į mažą virtuvėlę ir pasodi- 
no prie stalo, ėmė apie jas tūpčioti, paskui dingo ir atnešė vyno 
ąsotį, duonos ir sūrio. 

— Kas yra Florensė? - valdingai paklausė Sofija. 

— Mano sesuo, Sofija, - pasakė Sara iš džiaugsmo švytinčiomis 
akimis, kad susitiko su seserimi. - O šiame mieste aš užaugau. 

Konė sėdėdama prie stalo gurkšnojo vyną ir klausėsi dviejų 
moterų šnekos. Jos kūnas vis dar protestavo prieš anąnakt pa- 
tirtą smurtą. Ji prisivertė nuryti kelis duonos ir sūrio kąsnelius 
ir sutelkusi visas jėgas stengėsi ištrinti akyse stovinčius baisius 
vaizdus. 

Florensė pasakojo, kad keršydami už Pasipriešinimo susprog- 
dintą netoli miestelio buvusį geležinkelio tiltą neseniai gestapi- 
ninkai sugavo nemažai kaimo vyrų ir išvežė į priverstinių darbų 

stovyklas Vokietijoje. O Sara papasakojo apie Paryžių ir apie savo 
darbdavį Eduarą, kurio likimas nežinomas. 

- Na, bent jums šiąnakt pas mane niekas negresia, - Florensė 
paplekšnojo seseriai ranką. - Bet dėl visa ko tavo bičiules apnak- 
vindinsime ant aukšto. - Ji žvilgtelėjo į Sofiją, kuri sėdėdama 
prie stalo taip ir nepalietė savo duonos ir sūrio. - Atleiskite, 
madmuazele de la Martinjer, jei šie namai ne tokie, prie kokių 
esate įpratusi. 

- Ponia, aš nepaprastai dėkinga, kad šiąnakt suteikėte mums 
pastogę. Juk jūs rizikuojate. Būkite tikra, mano brolis atsidė- 
kos... - Sofijos akys patvino ašaromis ir Sara apkabino ją ranka 
per pečius. 

— Brangioji Sofija, Eduarą pažįstu nuo tada, kai jis tebebuvo 
motinos įsčiose. Širdis man sako - jis ras kelią. - Sara kumščiu 
dunkstelėjo sau į krūtinę. 

Paskui Sofija ir Konė buvo nuvestos ant aukšto - Sara padėjo 
Sofijai lipti stačiais laiptais, nurengė ją ir galiausiai kaip vaiką ap- 
kamšė lovoje. 

— Saldžių sapnų, mieloji. - Sara pabučiavo Sofiją. - Labanakt, 
madmuazele Konstancija. 

Sarai išėjus Konė nusirengė nedrįsdama žiūrėti į save - žinojo, 
kad kūnas nusėtas bjauriomis tamsiomis mėlynėmis, paskui per 
galvą užsitempė naktinius. Išsitiesė siauroje lovoje, džiaugdama- 
si, kad sopantis kūnas galės pailsėti, o pajutusi gruodžio nakties 
vėsą apsiklojo dygsniuota antklode. 

— Saldžių sapnų, Sofija, - pasakė draugei. 

- Bandau užmigti, - pasigirdo atsakymas, - bet taip šalta, ir vis 
galvoju apie brolį. Ak, Konstancija, kaip ištverti? Per vieną dieną 
netekau ir Eduaro, ir Frederiko. 

Graudaus verksmo garsas paakino Konę palikti savo patalą ir 
prieiti prie Sofijos. 

— Nagi, pasislink, atsigulsiu prie tavęs ir sušildysiu. 

Sofija pasislinko ir įsitaisė Konstancijos glėbyje. 

— Abi turime tikėti, kad Eduaras ras kelią pas mus, - pasakė 
Konė su įsitikinimu, kurio iš tiesų nejautė. Galiausiai abi moterys 
užmigo neramiu miegu, suglaudusios šilumos ir ramybės ištroš- 
kusius kūnus. 


Eduaras matė šalia stovinčią savo motiną. Jam buvo septyneri, o 
ji įkalbinėjo atsigerti vandens, kad mažiau karščiuotų. 

- Maman, čia tu? - sumurmėjo šypsodamasis, jai esant šalia už- 
lietas palaimingos ramybės. Tada jos veidas persimainė ir ji virto 
Falku su nacių uniforma, nutaikiusiu ginklą jam į krūtinę... 

Eduaras pašoko atsipeikėjęs ir sudejavo, pamatęs virš galvos 
rūsio lubas. Jam kaip niekad norėjosi gerti - kamavo nepaken- 
čiamas troškulys. Bet kai įsakė savo kūnui nusigauti prie spinte- 
lės su bidonėliais, kūnas nepakluso. 

Tai prarasdamas, tai atgaudamas sąmonę suvokė, kad artinasi 
mirtis. Na ir gerai. Prieš mirtį norėjo sužinoti tik viena - kad 
brangiajai seseriai niekas negresia. 

— Dieve mano, - meldė gergždžiančiu balsu, - pasiimk mane, 
bet palik ją gyvą... leisk jai gyventi. 

Paskui susivokė vėl kliedintis sielai ruošiantis palikti kūną — 
virš jo pleveno angelas varno juodumo plaukais, dėjo ant karš- 
čiuojančios kaktos palaimingai vėsų audeklą, vilgė išdžiūvusias 
lūpas. Juto, kaip kažkas į gerklę kiša šaukštą su kažkokiu neska- 
niu viralu. Springdamas nurijo ir vėl užmigo. Sapnas truko be 
galo ilgai - angelas jo nepaliko. Kažkuriuo metu juto, kaip ange- 
las velka jį ant lovos, ir jis aprimo, kūnas nebedegė, gulėti buvo 
patogiau. 

Paskui atsipeikėjęs pamatė, kad virš galvos tebėra suskeldėju- 
sios rūsio lubos, tik nebesisuka ir nesilieja akyse. Pirmąkart lu- 

bos tapo nejudrios. Vadinasi, liūdnai pagalvojo Eduaras, jis dar 
nemiręs, beviltiškai įkliuvęs gyvenimo spąstuose. 

- Ar tik nebūsite iš tikrųjų atsipeikėjęs?! - šalimais pasigirdo 
moteriškas balsas. 

Jis pasuko galvą ir sutiko nuostabių žalių akių žvilgsnį. Išblyš- 
kęs veidas, iš kurio žvelgė tos akys, buvo įrėmintas juodų kaip 
degutas plaukų aureolės. Tai buvo angelas, kurį jis matė vizijose. 
Bet iš tiesų tai buvo tikra moteris iš kūno ir kraujo, regis, kažkaip 
atsidūrusi jo rūsyje. 

— Kas... - Eduaras krenkštelėjo, kad atgautų dingusį balsą, - 
kas jūs? 

— O koks vardas jums labiau patiktų? - Jos akys šelmiškai žyb- 
telėjo. - Yra iš ko rinktis. Oficialiai esu Klodetė Desali, bet galite 
mane vadinti ir Venisija. 

— Venisija... - Šis vardas iškamuotose Eduaro smegenyse su- 
gaudė kaip tolimas varpas. 

— Ojūs, pone, kiek suprantu, esate grafas Eduaras de la Martin- 
jeras? Šių namų savininkas ir šiuo metu vienintelis gyventojas. 

— Taip, bet kaip jūs čia atsiradote? Man... 

— Ilga kalba. - Venisija nerūpestingai numojo ranka. - Ga- 
lėsime apie tai pasikalbėti vėliau, kai sustiprėsite. Tik tiek pa- 
sakysiu - kai jus radau, buvote arti mirties. Nors negarsėju 
slaugytojos gabumais, kažkaip sugebėjau išgelbėti jums gyvybę. 
Sakyčiau, net didžiuojuosi. - Ji išsišiepė stodamasi ir paėmusi 
iš spintelės bidonėlį pastatė šalia jo. - Kuo daugiau gerkite. Da- 
bar pamėginsiu ant to degiklio pašildyti sriubos. Tačiau turiu iš 
anksto įspėti - mano virėjos gabumai dar menkesni negu slau- 
gytojos! 

Eduaras stengėsi įsižiūrėt į liauną jaunos moters, priklaupu- 
sios prie dujų degiklio, kūną, bet jo vokai vėl užsimerkė. 

Kai atsibudo, ji tebebuvo šalia, sėdėjo krėsle ir skaitė knygą. 

— Sveiki... - nusišypsojo ji. - Tikiuosi, nepyksite, kad sulaks- 
čiau į viršų ir susiradau biblioteką. Šiomis dienomis čia buvo 
nuobodoka. 

Eduaras iškart sunerimo. Mėgino atsisėsti, bet ji neleido pur- 
tydama galvą. 

— Prašau nesijaudinti. Garbės žodis, niekas manęs nematė, net 
jei namus seka. Galiu nuraminti - tokiems reikalams esu paruoš- 
ta per specialius mokymus. Esu viena iš geriausių, - išdidžiai pa- 
reiškė ji. 

— Prašau pasakyti - kas jūs? Kaip mane radote? - meldė jis. 

- Jau sakiau, mano vardas Venisija, ir viską paaiškinsiu, jei pa- 
žadate išgerti visą sultinį. Regis, infekcija slūgsta, bet jūs dar la- 
bai silpnas, turite atgauti jėgas. - Venisija atsistojo, paėmė alavinį 
dubenėlį, paskui atsisėdo šalia ir ėmė maitinti jį šaukštu. 

- Žinau žinau, - pasakė ji pamačiusi, kad Eduaras susiraukė. - 
Truputį atvėso. Buvau pašildžiusi, bet jūs užmigote taip ir nepa- 
ragavęs. 

Eduaras įstengė nuryti tik kelis šaukštus - skrandžiui nepatiko 
staiga prisipildyti ir jis ketino priešintis. 

— Na, gerai. - Venisija pastatė dubenėlį ant akmeninių grin- 
dų. - Nelabai išmanau, ką daryti su vemiančiais, tad atidėsime 
vėlesniam laikui. 

— O dabar gal pasakysite, kaip mane radote? - Eduarui knietė- 
jo sužinoti, kas ta moteris, išgelbėjusi jam gyvybę. 

— Manau, jums tikrai nepatiks, ką papasakosiu, kita vertus, 
jei nebūčiau čia atsibeldusi, dabar su manimi nesikalbėtumėte. 
Tiesą sakant, ne tik su manimi, bet ir su bet kuo kitu, - pridūrė 
ji. - Aš SOE radistė. Kai buvo suimti beveik visi mano tinklo na- 
riai, atsekiau, kur yra Konė (mes kartu dalyvavome mokymuose 
gimtojoje anglų žemelėje), ir ėmiau kaulyti, kad ji leistų man iš 
šio rūsio pasiųsti skubius pranešimus į Londoną. Ir galite būti 

patenkintas - aš tai padariau, Eduarai, STO įstaigos antpuolio 
išvakarėse, - kaip sužinojau, jūs gerokai prie jo prisidėjote. - Ve- 
nisija kilstelėjo antakį. - Čia būdama iš rūsio durų ištraukiau 
raktą - jei netyčia vėl prireiktų prieglobsčio. O po tos nakties 
Cafe de la Paix - kaip žinote, tada buvo suimta daug agentų - 
čia ir atbėgau slėptis. Aišku, čia atsidūrusi supratau, kad šiuose 
namuose buvo krata. Tad palaukiau progos, ir kai pamačiau, kad 
sargybinis lauke ėmė žiaumoti vakarienę, šokau į sodą, atidariau 
rūsio duris ir radau jus leisgyvį ant grindų. 

Eduaras klausėsi nesistebėdamas. 

— Supratau. 

— Būkite geras, neširskite ant Konės, - pridūrė Venisija. - Ji tik 
bandė daryti tą darbą, dėl kurio čia buvo atsiųsta. Galų gale da- 
bar galime pasakyti, kad nėra to blogo, kas neišeitų į gera. 

Eduaras buvo pernelyg nusilpęs ir daugiau neklausinėjo. 
Skaudėjo petį ir jis pamėgino pakeisti kūno padėtį, kad būtų 
patogiau. 

— Ačiū, kad mane išgelbėjote, - pasakė jis. 

— Dievui dėkui, pasaulyje yra toks daiktas kaip jodas, - nusi- 
šypsojo Venisija, - ir visko pilni namai virš galvos. Atrodo, žaiz- 
da gerai gyja, bet jūs turbūt apskritai pavydėtinos sveikatos. Gal 
dėl to, kad su savo draugeliais fricais mitote tokiais rinktiniais 
valgiais. Tikiuosi, nepyksite, kad vakar įlindau į šaldytuvą ir pa- 
sidariau gardų sumuštinuką su foie gras. 

— Venisija, manau, suprantate, kad priešai, kuriuos vaišinda- 
vau, nėra mano draugai, - pabrėžtinai ištarė Eduaras. 

- Aišku, suprantu. Tik erzinu. - Ji išsišiepė į jį žiūrėdama. 

- Ar Žinote, - atsiduso Eduaras, - dėl ko aną vakarą atėjau į tą 
kavinę? Jūsų draugei Konstancijai vienas gestapo karininkas pa- 
sakė, kad ten bus surengtas reidas. Ji veržėsi pati eiti ir jus įspėti, 

bet vietoj jos nuėjau aš. Taip nutiko, kad pavėlavau. Ir, savo nelai- 
mei, buvau pašautas. 

— Na, štai ir viskas paaiškėjo. Jūs bandėte gelbėti mano gyvybę, 
o aš išgelbėjau jūsų. Mes atsiskaitę, - linktelėjo Venisija. - Nieko, 
jei užsirūkysiu? 

— Nieko, - Eduaras papurtė galvą ir Venisija prisidegė „Go- 
luaz“. - Ar namus vis dar seka? 

— Nebe. Prieš porą valandų dingo ir negrįžo. Fricams ir taip 
užtenka rūpesčių, kad gaištų laiką saugodami lizdą, iš kurio, jų 
galva, paukšteliai jau išskridę. Beje, o kur Konstancija? - pasitei- 
ravo Venisija. 

— Rytą po reido išvažiavo su mano seserimi ir jos tarnaite, - 
paaiškino Eduaras. - Išsiunčiau jas į pietus, bet neturiu suprati- 
mo, kur jos šiuo metu. 

— O kurjos patraukė? - paklausė Venisija. 

Eduaras nužvelgė ją nuo galvos iki kojų. 

- Nenorėčiau sakyti. 

— Na, žinote! - Venisija atrodė įžeista jo žodžių. - Manau, ir 
aklam aišku, kad mes toje pačioje barikadų pusėje. Ir aš puikiai 
žinau, kas jūs toks. Pasipriešinimo dalyviai jūsų vardą mini pa- 
maldžiu tonu. Tai, kad jūsų priedanga buvo atskleista, visiems 
yra didžiulis nuostolis. Ir aš labai gailiuosi, kad prie to prisidėjau. 
Bet reikia atiduoti jums pagarbą, kad taip ilgai tą priedangą iš- 
saugojote. Manau, Karžygy, - Venisija pabrėždama ištarė Eduaro 
slapyvardį, - jums reikia kuo greičiau išvykti iš šios šalies. Gali- 
ma neabejoti - šiuo metu gestapo ieškomųjų sąrašuose jūs tikrai 
esate pirmas numeris. 

- Negaliu. Mano sesuo akla - visiškai bejėgė. Jei gestapas ją 
suims ir mėgins išsiaiškinti, kur aš esu... - Eduaras sudrebėjo. — 
Negaliu apie tai net pagalvoti. 

- Spėju, išsiuntėte jas, kur galima pasislėpti? 

— Neturėjome laiko aptarti, - atsiduso Eduaras, - bet jos žino- 
jo, kur turi važiuoti. 

- Patikėkite, jūsų sesuo labai patikimose rankose. Konstancija 
SOE agentų mokymuose buvo geriausia mokinė, - mėgino jį ra- 
minti Venisija. 

- Taip, Konstancija - išskirtinė moteris, - pritarė Eduaras. — 
O kaip jūs, Venisija? Kur trauksite iš čia? 

— Deja, bėgdama iš konspiracinio buto turėjau ten palikti ra- 
dijo siųstuvą. Londonas jau žino ir dabar man organizuoja kitą. 
Man buvo liepta kurį laiką ramiai tupėti neiškišant galvos. Tai 
štai aš ir stengiuosi naudingai leisti laiką, vaidindama jūsų slau- 
gytoją. - Ji nusišypsojo. 
vojai, su kuriais jai teko susidurti, nepalaužė jos dvasios. 

- Jūs labai drąsi mergina, ir visiems mums labai pasisekė, kad 
esate, - pasakė jis silpnu balsu. 

— Ką gi, dėkoju, malonusis pone. - Venisija suklapsėjo aki- 
mis. - Tiesiog darau, ką turiu daryti. Ir kas daugiau lieka - tik 
juoktis. Pasaulis apvirtęs aukštyn kojom, tad stengiuosi kiek- 
vieną dieną gyventi taip, lyg ji būtų paskutinė. Nes taip ir gali 
būti, - pridūrė ji. - Stengiuosi į viską žiūrėti kaip į vieną didelį 
nuotykį. 

Ji linksmai nusišypsojo, bet jos akyse Eduaras matė skausmą. 

- Šiaip jau manau, kad po kelių dienų būsite pakankamai su- 
stiprėjęs ir galėsite galvoti apie pasitraukimą, - garsiai pamąstė 
Venisija. - Jei jums būtų prie širdies, galiu į jūsų pasitraukimo 
iš Prancūzijos operaciją įtraukti savo pulkelį. Bet šią minutę, kol 
čia tupime, sulakstysiu į viršų dar vienos knygos ir nueisiu pas 
nykštukus. Kurią nors dieną galėtumėte padoriai apsiprausti. - 
Venisija suraukė nosį. - Aš turbūt nelabai pritarčiau maudynėms 
lovoje. Gal dar ko nors reikia, Eduarai? 

- Ačiū, ne, Venisija. Atsargiai ten, viršuje, - šūktelėjo jai lipant 
laiptais, vedančiais į namus. 

— Oi, nesijaudinkite, - nerūpestingai atsakė ji. 

Netekęs jėgų Eduaras vėl atsigulė ir padėkojo Dievui, kad po 
nelaimių virtinės jo gyvenime pasirodė ši nuostabi moteris ir jį 
išgelbėjo. 


24 


Kitą rytą Sara pasakė, kad geriau visoms trims kurį laiką pasi- 
likti čia. 

- Turime laukti kito persikėlimo per upę, - paaiškino ji Ko- 
nei per pusryčius. - Žinote, madam Konstancija, siūlau naujuose 
dokumentuose įrašyti, kad esate namų šeimininkė iš Provanso. 
Gal pati pasirinktumėte vardą ir pavardę? 

— Gal Helena Latur? - pasiūlė Konė, prisiminusi tetos kaimynės 
dukterį, su kuria kadaise žaisdavo paplūdimyje Sen Rafaelyje. 

— Tada Sofija gali būti jūsų sesuo Klodina. Suprantama, - pa- 
sakė Sara nuleidusi balsą, - kai pasieksime kelionės tikslą, Sofijai 
reikės slėptis. Daug vietinių ją gali atpažinti. 

— Betgi fricai tikrai pasidomės, ar mūsų ten nėra, - pasakė 
Konė. - Falkas gerai žino apie chdteau. 

- Eduaras sakė, kad ten yra vieta, kurioje galima saugiai paslėpti 
Sofiją. Žinoma, būtų geriausia, jei galėtume tuoj pat išvykti iš ša- 
lies, bet Sofijai su jos negalia bėgti būtų per sunkus išbandymas. 
O chūteau bent būsime pačios sau šeimininkės. Juk net konspira- 
ciniai butai nebeužtikrina konspiracijos. Gestapas negaili pinigų 
už informaciją apie kaimynus, įtariamus tokių žmonių kaip mes 
slėpimu. Tad dėl visa ko, jei jie pas mus užgriūtų, turime pakeis- 
ti išvaizdą prieš fotografuodamosi dokumentams. - Sara Konei 
prieš akis mostelėjo peroksido buteliuku. - Jei baiminatės, kaip 
atrodysite, - sukikeno matydama Konės veido išraišką, - tai Ži- 

nokite, kad aš ruošiuosi persidažyti plaukus raudonai! Ir turime 
kaip nors kitaip aprengti madmuazelę Sofiją. Jos drabužiai per- 
nelyg brangūs, gali atkreipti kieno nors dėmesį. 

Konė pažiūrėjo į ją su nuostaba. 

— Sara, - tarė ji, - jūs tikra profesionalė. Iš kur žinote, ką da- 
ryti“ 

— Mano vyras dvejus metus bendradarbiavo su makiais, bet 
gestapininkai jį sučiupo ir sušaudė. Be to, žinoma, daugybę kartų 
esu pagelbėjusi grafui, kai jis vykdė pavojingas užduotis. Tik ši- 
taip įmanoma išlikti gyvam. Kai reikia, visko greit išmoksti. O da- 
bar, - Sara mostelėjo į išeinamąją namo gale, kur buvo ir nedidelė 
kriauklė, - suvilgykite plaukus prieš balindama peroksidu. 

Su buteliuku rankoje eidama per kiemą į patogumų patalpas 
Konė jautėsi pažeminta. Ji buvo šitaip galingai rengiama, o Sara, 
namų ūkyje tarnaujanti paprasta moteriškė, pasirodė kur kas ge- 
riau pasiruošusi šiai situacijai negu ji. 


Po poros dienų, kai Konė vogčiomis dairėsi į trečią vokiečių pat- 
rulių automobilį, jau kelias valandas besisukiojantį siauroje gat- 
vėje, pas ją atėjo Sara ir pasakė, kad šįvakar jos išvyksta. 

— Nebegaliu daugiau stumti sesers į pavojų, - pridūrė ji. - Tu- 
rime naujus popierius ir galime judėti. Šiam vakarui viskas pa- 
ruošta. 

- Gerai, - linktelėjo Konė ir dirstelėjo į Sofiją, abejingai sėdin- 
čią prie virtuvės stalo. Ji atrodė pasiklydusi savame pasaulyje, iš 
prigimties beginklė, fiziškai bejėgė dorotis su iškilusiais sunku- 
mais. Konė ištiesė ranką ir spustelėjo jai plaštaką. 

— Vakare išvykstame, brangioji, greitai būsi namuose, apie ku- 
riuos tiek pasakojai, - mėgino ją raminti. 

Sofija atsakė linktelėjimu - visa jos esybė bylojo apie patirtas 
negandas. Ji buvo su kaimietės drabužiais, storas gelsvas vilnonis 

megztinis dar labiau išryškino jos blyškumą. Nuo tada, kai jos čia 
atvyko, Konė beveik nematė jos valgant, ir tik kartą nulydėjusi į 
lauko tualetą pastovėjo, kol ji vėmė. Nors Viši liniją jos perėjo 
sėkmingai, Konė žinojo, kad reikės nukeliauti dar šimtus kilo- 
metrų, kol pasieks savo prieglobstį. Konė meldė Dievo, kad tik 
Sofija pakeltų kelionę. Ji atrodė visiškai paliegusi. 


Dešimtą vakaro Konė, Sara ir Sofija prisidėjo prie šešeto kitų ke- 
leivių, susispietusių ant Sonos upės kranto. Jas susodino į plokš- 
čiadugnę valtį - Konė įlipo pirma, o Sara atsargiai perdavė jai 
Sofiją. Kai valtis paniro į visišką tamsą, kad įveiktų trumpą kelią 
skersai upę, niekas nekalbėjo. Pasiekus kitą krantą keleiviai tyliai 
išlipo, nieko nelaukdami spruko per įšalusį lauką ir išnyko nak- 
ties tamsoje. 

- Imkite Sofiją už rankos, o aš paimsiu už kitos, - liepė Sara. - 
Sofija, turėsite su mumis bėgti, kad mūsų čia nepamatytų. 

— O kur mes einame? - sukuždėjo Sofija, abiejų moterų lakdi- 
nama per lauką, kiek kojos įkabina. - Kaip šalta, kojų nejaučiu. 

Uždususi Sara, kurios putlus kūnas nebuvo pratęs prie tokių 
pratybų, neeikvojo jėgų aiškinimams. 

Galiausiai Konė pamatė tolumoje mirksint žiburėlį. 

Kai akys ėmė įžiūrėti pastato pavidalą, Sara sulėtino žingsnį. 
Konės pastebėtas žiburys buvo žibalinė lempa, pakabinta ant vi- 
nies daržinės sienoje. 

- Šiąnakt čia prisiglausime, kol išauš. 

Sara stumtelėjo daržinės duris ir nukabinusi nuo vinies lempą 
įsinešė vidun. Blausioje šviesoje Konė pamatė aplink sukrautus 
šieno plakus. 

- Eime, - Sara nuvedė neatgaunančią kvapo Sofiją į daržinės 
galą ir pasodino ant šieno, - čia bent sausa ir saugu. 

- Miegosime daržinėje? - pašiurpo Sofija. - Visą naktį? 

Konė vos nesusijuokė išgirdusi jos pasipiktinimą. Ši moteris 
visą gyvenimą beveik kasnakt miegojo ant geriausių ašutinių 
čiužinių ir pūkinių pagalvių. 

— Taip, ir turime pasistengti kuo geriau pailsėti, - pasakė 
Sara. - Prigulkite, o aš jums pataisysiu šiene šiltą guolį. 

Sofijai galiausiai išsitiesus ant šieno, Sara atsigulė greta. 

- Ir jūs turite pamiegoti, madam Konstancija, - pasakė jai. — 
Mūsų laukia ilga, sunki kelionė. Kol nepamiršau - dėl visa ko 
atiduodu jums, jei man kas atsitiktų. - Sara padavė Konei po- 
pieriaus skiautę. - Tai de la Martinjerų ch4teau adresas. Kai nu- 
važiuosite, eikite tiesiai į požeminį cave dvaro valdose. Eduaras 
sakė, kad Žakas Benua lauks jūsų. Labanakt. 

Konė perskaitė adresą, išmoko atmintinai ir užžiebusi degtuką 
sudegino popierių, mėgaudamasi pirštų galiukus trumpai tepa- 
šildžiusia ugnele. Įsiraususi į šieną, Konė apkabino save per pe- 
čius ir ėmė melstis, kad greičiau ateitų rytas. 


Atsibudusi Konė pamatė, kad Saros guolis tuščias. Sofija dar kie- 
tai miegojo. Konė išėjo iš daržinės nusilengvinti ir pamatė Sarą, 
grįžtančią su arkliu ir dardančiu vežimu. 

— Tai Pjeras, čia gyvenantis ūkininkas, pavyko jį prikalbėti nu- 
vežti mus į Limožo stotį. Arčiau lipti į traukinį per daug pavojin- 
ga, - pasakė Sara. 

Sofija buvo prižadinta ir galiausiai pasodinta ant šieno plako 
vežimo gale. Vadeliotojas - nekalbus prancūzas nugairintu vei- 
du - paragino arklį. 

— Kuo ilgiau tęsiasi karas, tuo godesni žmonės darosi, - niurz- 
gėjo Sara. - Nors jam paaiškinau, kad mano globotinė yra akla, 
vis tiek už nuvežimą užsiplėšė baisius pinigus. Bet juo bent gali- 
ma pasikliauti. 

Konė mąstė, kokia tai galėtų būti maloni kelionė vidurvasarį, 


310 Lucinda Riley 


dardant arklio traukiamu vežimu Burgundijos laukais. Po kelių 
mėnesių šioje įšalusioje žemėje suvešės vynmedžiai. Sustirusios, 
nepatogiai susirietusios, jos keliavo keturias valandas, ko! vals- 
tietis sustabdė arklį Limožo pakraštyje ir atsigręžęs tarė: 

- Turiu jus čia palikti, toliau nevažiuosiu - bijau. 

— Ačiū, mesjė, - atsakė Sara pavargusiu balsu. 

Trejetas moterų išlipo ir patraukė į miesto centrą. 

— Aš labai pavargau... nualpsiu, - sudejavo Sofija, bendrakelei- 
vėms stipriai ją parėmus iš abiejų šonų. 

— Dar trupučiuką, mieloji, ir būsime traukinyje, jis mus nuveš 
į Marselį, - drąsino ją Sara. 

Stotyje Sara nupirko traukinio bilietus ir jos nuėjo į kavinę 
prie lauko durų. Konė gardžiuodamasi gurkštelėjo šiltos kavos ir 
noriai atsikando batono, nors jis buvo sužiedėjęs. Sofija pridėjo 
prie lūpų kavos puodelį, užspringo ir pastačiusi nustūmė į šoną. 
Platformoje pasodinusi Sofiją ant suoliuko, Sara paėjo į šalį per- 
simesti žodžiu su Kone, kad Sofija negirdėtų. 

— Ji nesveikuoja, Sara, ar ne? - sunerimusi pasakė Konė. - 
Tokią ją matau jau kelias savaites, tad tai ne vien kelionės sun- 
kumai. 

— Tiesą sakote. Priežastis kita, - paniurusi atsakė Sara. - Deja, 
kur kas rimtesnė. Pažiūrėkite į ją: išblyškusi, dažnai pykina... ma- 
tėte, kaip ji nustūmė kavą, tiesiog negalėdama pakęsti kvapo? Ką 
jums byloja tokie simptomai, madam? 

Konė minutę mąstė, kur suka Sara. Paskui ranka užsidengė 
burną. 

— Negi manote, kad... 

— Nemanau, - atsakė Sara. - Žinau. Nepamirškite — aš visuose 
reikaluose padedu madmuzaelei Sofijai. Jau nemažai savaičių ji 
nekraujavo. 

- Ji nėščia? - pasibaisėjusi sušnibždėjo Konė. 

— Taip, bet nežinau, kada tai galėjo nutikti, - atsiduso Sara. — 
Nemanau, jog tiek laiko, kiek jie būdavo vieni, būtų pakakę, 
kad... - Sara pasidygėdama nutęsė žodžius. - Bet vis tiek tai tikra 
tiesa. Visi požymiai rodo, kad ji laukiasi. 

Apmirusia širdimi Konė pagalvojo, kad ji tiksliai žino, kada 
buvo tokia galimybė, ir viskas vyko tiesiog jos akyse. Bet ji nė 
akimirką nebuvo pamaniusi, kad Sofija, turint omenyje jos auk- 
lėjimą, būtų šitaip pasielgusi. Tokia nekalta... visiškas kūdikis... 

Netiesa, mintyse pasitaisė Konė. Jos bendraamžė Sofija - mo- 
teris, kupina tų pačių svajonių ir kūniškų troškimų kaip ir visos 
kitos. Tai de la Martinjerai, kaip ir ji, laikė ją kūdikiu. Ir Konė ži- 
nojo, - jai net pilvą nudiegė po Saros ką tik praneštų žinių, - kad 
vaiko tėvas yra vokietis, aukštas SS karininkas. 

- Sara, - Konė atsisuko į ją, - blogiau nebegali būti. 

- Tikrai, - pritarė Sara. - Pakaktų vien to, kad ji tapo nėščia ne 
santuokoje, bet jei kas nors sužinos, kas vaiko tėvas... - susikrim- 
tusiai Sarai užlūžo balsas. 

- Bent jau niekas daugiau nežino, - mėgino save ir ją raminti 
Konė traukiniui artėjant prie stoties - abi nuėjo prie Sofijos. 

— Madam, matysite, visada atsiranda žinančių, - atsiduso 
Sara. - Ir jie visiems išplepa, ką žino. Dabar tiesiog turime su- 
telkti jėgas saugiai parvežti Sofiją, o paskui matysime, ką daryti. 

Vietoj pirmos klasės patogumų trejetui moterų teko rinktis 
trečią klasę, kaip priderėjo pagal oficialų jų statusą. Sausakimšas 
vagonas buvo purvinas, pradvisęs prakaituotais kūnais. Galiau- 
siai traukinys pajudėjo, ir Konė su palengvėjimu atsiduso. Kiek- 
vienas žingsnis artino jas prie saugaus prieglobsčio. 

Stabtelėjus stotyse Konė įsitempdavo visu kūnu. Vokiečiai, 
bijodami įsiveržimo į šalį iš pietų, plūdo į Marselį, geležinkelio 
platformose buvo pilna kareivių. Vagonas buvo nešildomas, be 
patogumų, bet Sarai ir Sofijai kažkaip pavyko užmigti. Konę kan- 

kino ne tik baimė, kad jos gali būti sučiuptos, - kaskart užsimer- 
kus ją tebekamavo prieš tris dienas patirtos baisybės. 

Paskutinėje stotyje prieš Marselį bilietų kontrolierius praei- 
damas įspėjo, kad traukinyje vokiečiai tikrina keleivių doku- 
mentus. Konė besidaužančia širdimi pažadino savo bičiules 
pasakyti, kas jų laukia. Visi vagono keleiviai įsitempė pavojaus 
akivaizdoje - ore pasklido baimės kvapas. Žvelgdama į margą 
žmogiškų būtybių spiečių, Konė svarstė, kiek tarp jų yra keliau- 
jančių nelegaliai. 

Į vagoną įžengė vokiečių karininkas ir riktelėjo visiems pa- 
ruošti dokumentus. Visų akys nukrypo į jį, einantį tarp suolų 
eilių. Sara, Sofija ir Konė buvo paskutiniame suole ir kankinantis 
laukimas, rodės, niekada nesibaigs. 

- Froilen, dokumentus! - mestelėjo jis Sarai, sėdinčiai gale. 

— Prašom, mesjė. - Sara padavė jam popierius draugiškai šyp- 
sodamasi. Jis įdėmiai peržvelgė ir pakėlė akis į ją. 

— Kur tie popieriai išduoti, froilen? 

- Mano miestelio Šalono merijoje. 

Jis vėl įsižiūrėjo ir papurtė galvą. 

- Šitie popieriai padirbti, froilen. Ne toks antspaudas. Stot! 

Drebėdama iš baimės Sara atsistojo, vokietis iš dėklo išsitraukė 
revolverį ir įrėmė jai į pilvą. 

— Mesjė, aš niekuo dėta pilietė, nepadariau nieko bloga, pra- 
šau... aš... 

— Aus! Lauk! 

Varoma iš traukinio su įremtu ginklu, ji neatsisuko į Sofiją ir 
Konę. Niekuo neišsidavė, kad jos keliauja kartu, - juk jos taip 
pat galėjo būti suimtos. Po kelių sekundžių suūkė švilpukas ir 
traukinys pajudėjo. 

Visas vagonas nustėrusiomis akimis sužiuro į tą vietą, kurioje 
sėdėjo Sara. Konė suspaudė Sofijai ranką, kad toji tylėtų, ir abe- 

jingai truktelėjo pečiais atsakydama į žvilgsnius. Girdi, toji mo- 
teris tiesiog buvo nepažįstama bendrakeleivė. 

Marselyje abi merginos išlipo laukti traukinio į Tuloną. Konė 
platformoje pasodino Sofiją ant suolo. 

— O Dieve! Konstancija, - šūktelėjo Sofija nevilties pilnu bal- 
su, - kur jie nusivedė Sarą? Kas jai bus? 

— Nežinau, Sofija, - atsakė Konė, stengdamasi likti rami, - bet 
nė viena negalėjome nieko padaryti. Tik tiek žinau - Sara nė 
žodžio nepasakys apie mus, ar kam ji tarnavo Paryžiuje. Ji labai 
myli tave ir tavo šeimą. 

— Ak, Konstancija, ji buvo su manimi nuo pat gimimo, - verkė 
Sofija. - Kaip dabar be jos gyvensiu? 

— Aš esu kartu, - pasakė Konė, plekšnodama jai ranką. - Paža- 
du, tikrai tavimi pasirūpinsiu. 

Atvažiavus Tulono traukiniui, Konė į jį lipo virpėdama. Jei 
buvo matyti, kad Saros dokumentai padirbti, tai ir jų popieriai ne 
kitokie. Tik atsitiktinai Saros dokumentai buvo patikrinti pirmiau 
negu jų. Traukiniui pukšint per Provansą Žydrojo Kranto link, 
Konei teko įsisąmoninti, kad globėjiškos Saros rankos šalia nebė- 
ra. Sofijos ir jos pačios saugumas dabar priklausė tik nuo jos. 


— Kaip šiandien jaučiamės? - paklausė Venisija, atnešusi Edu- 
arui kavos ir padėjusi prie lovos. - Nebeturim pieno. Regis, su- 
naudojau visas skardines, kurias radau spintelėje viršuje. 

— Man jau geriau, Venisija, ačiū tau, - pasakė Eduaras linkte- 
lėdamas. 

Pastarąsias dvi dienas Eduaras beveik nieko daugiau neveikė, 
tik miegojo ir valgė tai, kuo jį maitino Venisija, stengdamasi su- 
grąžinti jam jėgas. Bet šiandien jo galva prašviesėjo ir jis aiškiai 
pajuto, kad taisosi. 

- Tai gerai, - pasakė Venisija. - Regis, metas nusimaudyti. Šva- 
riai nusiprausęs pasijunti kaip žmogus ir pamalonini tuos, kurie 
su tavimi dalijasi vienu stogu. - Pabrėždama antrąją sakinio dalį, 
ji suraukė nosį. 

- Sakai, nėra pavojaus lipti į viršų? - paklausė Eduaras. 

— Jokio. Be to, vonia ne gatvės pusėje ir yra su langinėmis. Aš 
jau anksčiau kas vakarą mirkau vonioje prie žvakių! Dangiška 
palaima! - Venisija pasirąžė ir nusišypsojo. - Gerk kavą, o aš ei- 
siu, prileisiu vandens. 

Po valandos, iki soties pasimėgavęs vonia, Eduaras išties pasi- 
juto kaip naujai gimęs. Venisija iš jo miegamojo atnešė drabužių 
ir perrišo gyjančią žaizdą. 

— Vajėzau, Eduarai! - šūktelėjo Venisija pamačiusi, kaip jis lei- 
džiasi laiptais į rūsį. - Koks tu aukštas, kai atsistoji. Klausyk, tu- 
riu išeiti į lauką, nes virtuvėje baigėsi visas tas kačių ėdalas. Net 
ir mano ištvermei yra ribos. - Ji nusišypsojo. 

— Ne, leisk mane, - pasiprašė jis. 

— Nekvailiok, Eduarai. Aš moku ištirpti minioje, o jūs, pone 
grafe, deja, tokio ūgio, kad visiems krisite į akis. Pasikliauk ma- 
nim. Viens du, ir grįšiu. 

Eduarui nespėjus paprieštarauti, Venisija jau buvo prie rūsio 
durų ir po dvidešimties minučių parėjo su dviem ilgais batonais. 
Pirmąkart jis valgė noriai ir pagalvojo, kad grįžęs apetitas yra la- 
bai geras ženklas. 

- Susisiekiau su savo tinklu ir jie jau kuria planą, kaip tave kuo 
greičiau išgabenti iš Prancūzijos, - pranešė Venisija. - Ką ma- 
nai apie viešnagę Londone? Mano žmonės susisiekė su de Golio 
Laisvųjų prancūzų pajėgų štabu už Lamanšo. Jie labai džiaugsis 
tavo draugija ir su malonumu išklausys ataskaitą. Žinoma, jei 
pristatysim ten tave neiškomplektuotą. Tik bėda, kad tu toks 
aukštas, - pridūrė Venisija, - tokio ūgio sunkiau pasislėpti. 

- O kaip mano sesuo Sofija? Ir tavo draugė Konstancija? - 
Eduaras papurtė galvą. - Ne, negaliu tiesiog pabėgti jas palikęs 
likimo valiai! 

— Tiesiai pasakysiu, Eduarai, - šitaip turbūt labiausiai padėtum 
seseriai, - pareiškė Venisija. - Kaip sakiau, fricų sąrašuose dabar 
tu vienas ieškomiausių asmenų. Tikiuosi, tavo viešnagė ilgai ne- 
truks - toliau planuojama Sąjungininkų invazija. 

— Verčiau būčiau pasilikęs Sofiją Paryžiuje, - atsiduso Edua- 
ras. 

— Na, laiko nesugrąžinsi, - stojiškai tarė Venisija. - Man pavy- 
ko perduoti žinią draugams į pietus, kad netrukus atvyksta tavo 
sesuo. Jie pamėgins atsekti, kur ji yra, ir kiek galėdami pagelbės. 

— Dėkoju tau, Venisija, - nuoširdžiai pasakė Eduaras. - Išsiun- 
čiau jas nuoširdžiai tikėdamasis, kad netrukus pats galėsiu išvyk- 
ti įkandin. 

— Na ką, negalėjai tai negalėjai, - žvaliai atsakė Venisija. - Ma- 
čiau tavo veidą lauke priklijuotame skelbime. Išgarsėjai Paryžiu- 
je, Eduarai. Turi kuo greičiau palikti šią šalį. 

— Vadinasi, tu rizikuoji man padėdama. 

— Ne daugiau negu visada. - Venisija kilstelėjo antakius ir nu- 
sišaipė. - Bet dabar metas judintis, kol sėkmė nuo mūsų nenusi- 
gręžė. Iškeliaujam rytoj. 

Eduaras nenoriai linktelėjo. 

- Turbūt savaime aišku, koks aš tau dėkingas už viską, ką dėl 
manęs padarei ir toliau darai. 

— Ką jau čia, Karžygy, - statokai atsakė Venisija, kad neišsi- 
duotų pasidavusi jausmams, - prisiklausius, kiek per ketverius 
metus išgelbėjai gyvybių, tiesiog garbė tau padėti. 


Tulono stotyje Konė ištempė nusikamavusią Sofiją iš traukinio. 
Palikusios platformą jos pateko į liūtį ir akliną tamsą. Konė nuėjo 
prie bilietų kasos ir kreipėsi į tarnautoją, sėdintį už grotelių. 

— Atsiprašau, pone, kada artimiausias traukinys palei pakrantę 
iki Gaseno? 

— Ryt dešimtą ryto, - sušvogždė tarnautojas. 

- Supratau. O gal žinote kokį viešbutį, kuriame galėtume per- 
nakvoti? 

— Eikite į kairę ir rasite toje gatvėje prie kampo, - pasakė tar- 
nautojas, apžiūrinėdamas sutaršytą Konės išvaizdą, ir užtrenkė 
langelio skydą. 

Konė paėmė Sofiją už rankos ir jos kėblino tolyn gatve, kol 
kiaurai permerktos kaip iš kibiro pilančio lietaus rado tarnautojo 
minėtą viešbutį. 

Viduje buvo bent jau šilta, nesvarbu, kad viešbutis nuskuręs. 
Konei pasiūlė kambarį už tokią kainą, už kokią drąsiai galėjai 
gauti numerį „Rice“, ir ji, prilaikydama pervargusią Sofiją var- 
vančiais drabužiais, padėjo jai užlipti laiptais. Po valandos, kai 
abi merginos buvo nusipraususios ir išsidžiovinusios, kiek leido 
menki patogumai, Konė nuvedė Sofiją į restoranėlį ir pasodino 
prie stalo. 

- Jau beveik namie, - ramino ją Konė. - Būk gera, Sofija, ko 
nors užvalgyk. 

Abi ėmė knaibyti paduotą valgį, ir Konė pagalvojo apie Sarą, 
Eduarą ir Venisiją. Pasakė sau - kaip joms su Sofija pasisekė, kad 
šiąnakt yra bent jau laisvėje, šiltoje, sausoje vietoje. Be to, tokios 
rūšies operacijoms ji buvo parengta ir galiausiai galėjo parodyti, 
ko yra verta. 

Jos mintis pertraukė kažkieno balsas: 

— Toli važiuojate, madam? 

Atsisukusi ji pamatė prie gretimo staliuko sėdintį jauną vyriš- 
kį, su susidomėjimu žiūrintį į jas. 

- Grįžtame namo, - apdairiai atsakė Konė. - Gyvename prie 
jūros. 

— A, Žydrajame Krante. Man atrodo, gražesnės vietos pasau- 
lyje nėra. 

— Nėra, mesjė, visiškai sutinku. 

— Svečiavotės pas gimines? - paklausė vyriškis. 

— Taip, - atsakė Konė, nurydama žiovulį, - ilga kelionė. 

- Šiomis dienomis bet kokia kelionė būna ilga ir sunki. Aš 
agronomas, tad nemažai keliauju ir visko prisižiūriu. - Vyriškis 
pakėlė antakius. - O jūs be palydos? 

— Taip, bet mes jau beveik namie, - atsakė Konė nervindamasi, 
kad jis tiek klausinėja. 

— Sakyčiau, šiais sunkiais laikais labai drąsu. Ypač kai jūsų 
draugė, kaip matau... - Vyrukas pavaizdavo, ką nori pasakyti, už- 
simerkdamas. 

Konę suėmė išgąstis. Ką ji sau mano visų akyse sėdėdama res- 
torane su gestapo ieškomo žmogaus seserimi, kurios aklumą taip 
lengva pastebėti? 

— Ne, mano sesuo ne akla, ji tiesiog pavargusi. Eikš, Klodina, 
mums jau metas į lovą. Labanakt, mesjė, - atsakė ji nepadėdama 
Sofijai stotis nuo stalo, tik paskutinę minutę paėmė už parankės 
ir nusivedė į kambarį. 

— Kas tas žmogus? - baimingai sušnibždėjo Sofija. 

— Nežinau, bet kažin ar mums vertėjo čia apsistoti. Mes... 

Statydama koją ant pirmosios laiptų pakopos Konė pajuto, 
kaip kažkieno ranka sugriebė už peties, ir krūptelėjo. Tai buvo 
vyrukas iš restorano. 

— Madam, žinau, kas jūs abi esate, - tyliai prakalbo jis. - Nebi- 
jokite, jūsų paslapties niekas nesužinos. Mane draugas perspėjo, 
kad į šias vietas keliaus tokia jauna dama, - jis parodė į Sofiją, - 
ir manęs paprašė surasti ją ir jos bendrakeleives ir joms padėti. 
Ašjus pastebėjau Marselio stotyje, būčiau greičiau prisistatęs, bet 
mačiau, kas atsitiko jūsų bičiulei traukinyje. Aš jus paglobosiu iki 

kelionės pabaigos. Madmuazelės Sofijos brolis mane labai gerai 
pažįsta, - pridūrė vyriškis. 

Konė stovėjo netardama žodžio ir kankinosi nežinodama, kaip 
apsispręsti. 

- Jis tikras karžygys, madam, - dar porą žodžių pridėjo vyriš- 
kis, įdėmiai žvelgdamas jai į akis. 

Išgirdusi Eduaro slapyvardį, Konė linktelėjo. 

- Ačiū, mesjė. Būsime jums dėkingos. 

— Rytoj palydėsiu jus pakrante iki madmuazelės namų. Mano 
vardas Armanas -jūsų paslaugoms. Labanakt. 

— Ar galima juo pasitikėti? - paklausė Sofija netrukus išsitie- 
susi lovoje. 

Jei rytoj į kambarį neįsiverš gestapininkai, tada bus galima at- 
sakyti, pamanė Konė. Bet šito ji Sofijai nepasakė. 

— Manau, galima. Tavo brolis, turėdamas šitiek ryšių su Pasi- 
priešinimu, turbūt kažkuriuo metu davė žinią. 

— Vis galvoju, kada prie mūsų prisidės Eduaras, - atsiduso So- 
fija. - Ak, Konstancija, niekaip neina iš galvos vargšė Sara. Ką 
dabar daryti? 

— Reikia tikėtis, kad ji bus apklausta, paskui paleista ir grįš pas 
mus. Miegok, Sofija, o ryt vakare jau būsime saugioje vietoje. 


Rytą pusryčių pavalgiusi šviežiai keptos duonos ir net gavusi dar 
karštą, ką tik iš krosnies ištrauktą raguolį, Konė pasijuto kiek at- 
sigavusi. Armanas, geriantis kavą kitame restorano gale, jai link- 
telėjo, atsistojo ir žvilgtelėjo į savo laikrodį. 

- Buvo malonu su jumis susipažinti, madam. Einu į stotį, lauk- 
siu pajūriu vykstančio traukinio. 

Armanui išėjus, Konė po kelių minučių išsivedė Sofiją į gatvę 
stoties link, ir jas pamatęs Armanas kilstelėjo kepurę. Nupirkusi 
bilietus ir pasodinusi Sofiją platformoje ant suolelio, Konė ste- 

bėjo Armaną, atsainiai sklaidantį laikraštį. Privažiavus traukinu- 
kui žmonės visai nebritiškai susigrūdo prie durų. Įvedusi Sofiją, 
Konė pasodino ją prie lango. Ėmė dairytis Armano, bet tas, ma- 
tyt, dingo kitame vagone. 

Kelionė į Gaseną užtruko tik dvi valandas su trupučiu. Konė 
dairėsi į daugybę dailučių pajūrio kaimelių, iš kurių vidurvasarį 
turėjo matytis dangiško žydrumo jūra. Bet dabar, gruodžio pra- 
džioje, po kojomis rūstavo pilkos bangos. Konė kaleno dantimis 
ir apie nieką daugiau nesvajojo, kaip tik atvažiavusi susišildyti, - 
buvo sustirusi į ragą. 

Ši kelionė traukiniu, laimė, baigėsi be nuotykių ir abi keleivės 
išlipo Gaseno stotyje vėl pilant liūčiai. Kai traukinukas nupukšė- 
jo toliau ir išlipusių keleivių pulkelis išsivaikščiojo kas sau, pasi- 
liko tik jos ir asilo traukiamas vežimas laukti tolesnių nurodymų. 
Po kelių minučių nežinia iš kur atsirado Armanas, varydamasis 
du dviračius. 

- Mesjė, supraskite, Sofija negali važiuoti dviračiu. Gal geriau 
tiktų asiliukas ir vežimas? - pasiūlė ji. 

- Asilaitė Šarlotė gabena paštą į Gaseno kaimą ant kalno. - Ar- 
čiai imtų smalsauti ir dar sužinotų apie Sofijos atvykimą. 

- Betgi, mesjė, ji tikrai neišplepėtų. 

- O, Šarlote išties galima pasikliauti, — sutiko jis ir, abiem įsi- 
traukus į absurdišką diskusiją, jo akys šelmiškai sužibo. - Bet už 
jos šeimininką paštininką neguldau galvos. Iki pilies dviračiu 
penkios minutės. Sofija tvirtai laikysis už manęs. 

— Ne, ne! - išsigando Sofija. - Negaliu. 

— Turite galėti, madmuazele. Jūs, - jis žvilgtelėjo į Konę, - pa- 
imkite šitą daiktą. - Armanas padavė jai nediduką Sofijos krepšį 

ir Konė įsidėjo jį į pintinę dviračio priekyje. - Padėkite man už- 
laipinti madmuazelę. 

- Labai prašau, nereikia! - baimindamasi meldė Sofija. 

Jau spėjusi kiaurai permirkti, Konė neteko kantrybės. 

- Sofija, susimildama, lipk, kol dar nepasigavai plaučių užde- 
gimo! 

Griežtas Konės balsas nuslopino Sofijos prieštaravimus ir 
Konė su jų bičiuliu padėjo jai užlipti ant balnelio. 

— Apkabinkite mane per liemenį ir tvirtai laikykitės, - liepė 
Armanas apžergdamas dviratį priešais Sofiją. - Labai gerai. Va- 
Žiuojam! 

Konė žiūrėjo, kaip Armano minamas dviratis vinguriuoja duo- 
bėtu keliu, Sofija iš visų jėgų buvo įsikibusi į jį. Ji nuvairavo dvi- 
ratį įkandin, lietus čiurkšlėmis tekėjo nuo nubalintų kaip šiaudai 
Konės plaukų. Armanas išsuko iš plento. Pavažiavęs keliasdešimt 
jardų siauru keliuku, jis sustojo ir palaukė, kol Konė pasivys. 

— Sveikinu, madmuazele, pirmąkart pasivažinėjus dviračiu. - 
Jis padėjo Sofijai nulipti nuo dviračio ir paguldė jį ant žemės, ro- 
dydamas Konei daryti tą patį. 

— Turėsime eiti pėsčiomis, kelias labai nelygus važiuoti. Prie 
chūteau prieisime iš užpakalio ir per vynuogynus pateksime tie- 
siai į cave. Mūsų laimė, kad važiuodami iš stoties nesutikome nė 
gyvos dvasios, - kalbėjo jis rūpestingai vesdamas Sofiją duobėtu, 
balotu keliuku. - Lietus buvo mūsų naudai. 

— Kur mes? - paklausė Sofija. 

- Po kelių minučių atsirasime cave, - nuramino jis. 

— Ačiū Dievui,- šūktelėjo Sofija, gaudydama orą iš baimės ir 
nuovargio. 

- Žakas jūsų laukia, - pasakė Armanas. 

Šis vardas, regis, suteikė Sofijai jėgų paspartinti žingsnį. Prieš 
akis iškilo didelis tinkuotas statinys, ir Armanas stumtelėjęs ati- 

darė jo aukštas medines duris. Iš lietaus įžengusi į patalpą Konė 
vos neapsiverkė iš palengvėjimo. 

Erdviame pastate tvyrojo prieblanda ir rūgstančių vynuogių 
aromatas. Palei sienas buvo išrikiuotos milžiniškos ąžuolinės sta- 
tinės, ir pro šonines duris, esančias tarp dviejų statinių, išniro 
Žmogaus pavidalas. 

- Sofija! Tai jūs? - prietemoje kažkas paklausė pašnibždomis. 

- Žakai! - Sofija ištiesė laibas tarsi vaiko rankeles, ir prie jos 
žengtelėjo aukštas, tvirto stoto ketvirtą dešimtį einantis vyras ne- 
gailestingoje saulėje tamsiai įdegusiu, raukšlelių išvagotu veidu. 

— Miela mūsų Sofija, ačiū Dievui, laimingai grįžote! - Vyriškis 
prispaudė ją prie savo plačios tvirtos krūtinės, ir Sofija pravirko 
jam ant peties. Jis ėmė glostyti sulytus jos plaukus ir švelniai kuž- 
dėjo: 

- Nebijokite, jūs jau pas Žaką. Aš jus saugosiu. 

Konė ir Armanas susigraudinę tyliai stebėjo šią sceną. Galiau- 
siai Žakas pakėlė akis į juos. 

— Ačiū, kad parvežėte ją namo, - iš susijaudinimo trūkinė- 
jančiu balsu pasakė abiem. - Netikėjau, kad pavyks. Ar kas nors 
matė, kaip čia atėjote? 

— Žakai, lietuje mes nė per du centimetrus patys nieko nema- 
tėme, - nusikvatojo Armanas. - Geriau nė negalėjo būti. 

— Tai gerai. Ką gi, damos, mano namuke pakurtas židinys, o 
jūs persivilkite šlapius drabužius. - Žakas paleido Sofiją iš glėbio 
ir priėjo prie Armano. - Ačiū, mielas bičiuli. Grafas tikrai nepa- 
mirš, kaip jam padėjai. 

— Ne kažin ką tenuveikiau - dėkok šiai poniai. - Armanas pa- 
rodė į Konę. 

— O kur Sofijos tarnaitė Sara? - paklausė Žakas Konės. 

— Mesjė, ji... 

— Sarą suėmė prie pat Marselio, - įsikišo Armanas. 

— O kas ji tokia? - Žakas prisimerkęs pažvelgė į Konę. 

- Patikima grafo ir vienos iš mūsiškių bičiulė. Konstancija, be 
abejo, pati papasakos tinkamesniu metu, - pasakė Armanas. 

— Gerai. - Žakas, regis, nusiramino. - Eime, Sofija, jums reikia 
sušilti. Mes veikiausiai greitai susisieksime, - pasakė jis linktelė- 
damas Armanui. 

— Žinoma. Likite sveika, madam Konstancija. Manau, tikrai ne 
paskutinį kartą susitinkame. - Armanas maloniai jai nusišypsojo. 

— Mes labai jums dėkingos už pagalbą, - nuoširdžiai pasakė 
Konė. - Jums toli keliauti? 

— Šiais laikais atpratome to klausinėti. Aš turiu daug namų. — 
Jis pamerkė jai akį ir ant galvos užsimaukšlinęs švarką, nors jis 
nieko negalėjo padėti, išėjo iš cave. 

— Eikite paskui mane, - pasakė Žakas linktelėdamas Konei, 
pats vesdamas Sofiją pro duris tarp didžiųjų statinių - jie pateko 
į koridorių ir priėjo kitas duris. Jas atidaręs, įvedė viešnias į šva- 
ra spindinčią virtuvę, o įžengusi į mažulytę svetainę su židiniu, 
kuriame liepsnojo malkos, Konė pajuto palaimingą šilumos ant- 
plūdį. 

- Užlipsiu į viršutinius kambarius ir paieškosiu jums šiltų dra- 
bužių persirengti. Jūsų atsivežtieji bus permirkę lygiai kaip tie, 
kuriuos dabar vilkite, - pasakė Žakas, rodydamas odinį krepšį, 
aplink kurį ant plytelėmis išklotų grindų telkšojo bala. 

- Ak, Konstancija! - sušuko Sofija nusivilkusi apsiaustą ir 
duodama jį bičiulei. - Dar niekada taip nesidžiaugiau kur nors 
atvažiavusi! 

- Išties buvo baisi kelionė, - pritarė ji, - bet viskas baigta ir tu 
gali pailsėti. 

Žakas nulipo laiptais nešdamasis storas vilnones palaidines ir 
vilnonius megztinius joms abiem. 

— Kol kas bus gerai, - kimiai pasakė, abiem paduodamas po 
rankšluostį permirkusiems plaukams nusausinti. - Kol persi- 
vilksite, išvirsiu kavos ir paruošiu ko valgyti, - pridūrė ir išėjo iš 
kambario. 

- Kažin kodėl Žakas neveda mūsų tiesiai į chūteau? - nusiste- 
bėjo Sofija, su Konės pagalba nusivilkdama sulytus drabužius. - 
Ten pilna mano spinta švarių drabužių. 

Konė, neįsivaizduodama, kaip iš namuko patekti į pilį ir kas 
yra sumanyta, truktelėjo pečiais. 

— Manau, jam buvo svarbiausia įkurdinti mus ten, kur šilta ir 
sausa. 

- Tikrai, taip džiaugiuosi, kad esu čia. Chūteau - mano myli- 
miausia vieta pasaulyje, - kalbėjo Sofija, pirštais ieškodama Žako 
palaidinės sagų - tas drabužis jai kabojo žemiau kelių. 

— Nagi, atsisėskime prie židinio ir išsišluostykime plaukus, - 
pasakė Konė, pati nusivilkdama ir dėdama drabužius į varvančią 
krūvą - prieš džiaunant prie ugnies juos reikėjo išgręžti į praus- 
tuvą. Iš virtuvės grįžo Žakas su kava ant padėklo ir pastatė prie- 
šais jas puodelius. 

Konė tyliai gurkšnojo klausydamasi, kaip Sofija šnekučiuojasi 
su Žaku, klausinėja apie vynuogyno darbininkus. 

— Deja, Sofija, likau tik aš. Visi kiti vyrai arba išėjo kariau- 
ti, arba buvo išvežti į Vokietiją dirbti fricų gamyklose. Mane 
paliko dirbti cave, nes mano gaminamas šnapsas - degalai jų 
torpedoms. Už kelių kilometrų yra gamykla, šimtus jų gamina. 
Kai pastarąjį kartą buvo pas mane atėję, sakiau, kad neturiu, 
kiek jiems reikia. Pasakiau, kad jei patys be saiko siurbs šnapsą, 
nieko nebeturėsiu. - Žako akys šelmiškai žybtelėjo. - Aišku, 
melavau. 

- O aš maniau, kad čia beveik nėra vokiečių, - pasakė Sofija. - 
Kad čia niekas negresia. 

- Deja, nuo tada, kai čia buvote paskutinį kartą, daug kas pasi- 
keitė, - atsiduso Žakas. - Visi pilni baimės lygiai kaip ir Paryžiu- 
je. Prieš kelias savaites La Fu hipodrome prie Sen Tropezo buvo 
viešai įvykdyta egzekucija. Fricai sušaudė keturis makius - mūsų 
narsusis bičiulis Armanas taip pat makis. Laikai neramūs ir rei- 
kia būti labai atsargiems, - perspėjo jis. 

- O kaipgi laikosi chūteau? Kur ekonomė? O tarnaitės? - klau- 
sinėjo Sofija. 

— Nieko neliko, - atsakė jai Žakas. - Chdteau jau dveji metai 
stovi užrakinta. 

— Bet kas mumis pasirūpins, kai ten gyvensime? 

— Madmuazele Sofija, - Žakas palietė jos ranką, - jūs gyven- 
site ne pilyje. Tai būtų per daug pavojinga. Jei Eduarui pavyko 
pabėgti, pirmiausia jo ieškos čia. O jei rastų jus, tikrai suimtų ir 
tardytų. Juk, šiaip ar taip, gyvenote su savo drąsuoliu broliu po 
vienu stogu, kai jis vedžiojo juos už nosies. 

— Bet aš nieko nežinau, - Sofija iš nevilties ėmė grąžyti ran- 
kas. - Ko gi jiems iš manęs gali reikėti?! Aš net nežinau, ar varg- 
šas mano brolis gyvas, ar miręs. 

Tik dabar Konė suprato, koks tvirtas ramstis Sofijai buvo 
Eduaras. Fiziškai jai nieko netrūko - šiuo atžvilgiu Sofijos gy- 
venime per pastaruosius ketverius metus niekas nepasikeitė. Ji 
gyveno taip pat ištaigingai, kaip ir prieš karą. Tarsi į pūkus įvy- 
niota brolio privilegijų ir šeimos turto, ji buvo apsaugota nuo 
visų pavojų. 

— Mieloji Sofija, turite suprasti - niekas čia jūsų neturi matyti. 
Argi brolis jums nepaaiškino? Sužinoję, kad jūs čia, fricai iškart 
jus suims, - vėl aiškino Žakas. - Jis išsiuntė jus pas mane, žino- 
damas, kaip ir aš, kad čia yra patikima slėptuvė, kurioje galėsite 
įsikurti, kol baigsis karas. Patikėkite, ilgai netruks. 

— O kurgi ta slėptuvė? - baimingai paklausė Sofija. 

- Parodysiu, kai pavalgysime. O jūs, madam Konstancija, gy- 
vensite šiuose namuose su manimi. Jei kas klaus, sakysime, kad 
jūs mano dukterėčia. 

— O gal būtų geriau, jei eičiau savais keliais? - paklausė Konė. - 
Gal Armanas padėtų man užmegzti ryšius su vietos agentų tink- 
lu ir galiausiai grįžčiau namo į Angliją. Manau, kad... 

- Okas gi globos madmuazelę Sofiją? - Žakas atrodė išgąsdin- 
tas Konės ketinimų. - Aš, kaip vyras, nelabai galėsiu, - svarstė jis 
sutrikęs. - Kadangi niekas neturi sužinoti ją čia esant, kaime tie- 
siog negalėsiu į nieką kreiptis šiuo reikalu. Niekuo nepasitikiu. 

— Konstancija! Nepalik manęs! - sušuko Sofija. - Viena pra- 
pulsiu. Tu juk žinai. Būk gera, pasilik su manimi, - maldavo ji 
ieškodama Konės rankos. 

Ir vėl net menkiausia mintis apie išsivadavimą iš de la Martin- 
jerų glėbio išnyko kaip dūmas. Konė paėmė Sofiją už rankos ir 
susitaikiusi su likimu linktelėjo. 

- Žinoma, nepaliksiu tavęs, Sofija. 

— Ačiū tau, - pasakė ši su palengvėjimu, ir Konė pastebėjo, kaip 
ji nejučia tarsi apsaugodama uždėjo ranką sau ant pilvo. - Ar ta 
slėptuvė jūsų namuose? 

— Ne, čia slėptis neišeina. Fricai čia ateina, kada tik užsimano 
vyno ir kai jų torpedoms prireikia šnapso, kurį gaminu cave. - 
Žakas sunkiai atsidūsėjo. - Kaip sakiau, parodysiu, kai pavalgy- 
sime. 


Konė pagaliau liko patenkinta matydama, kad Sofija aliai kąsne- 
lio suvalgė Žako pagamintą sotų pupelių ir daržovių troškinį. 

— Taip išalkau, - šypsodamasi pasakė Sofija. - Turbūt nuo Pro- 
vanso gryno Oro. 

Konė vėl nuvedė Sofiją prie krėslo priešais židinį ir pasodino. 
Sofija nusižiovavo. 

- Noriu miego, Konstancija, akys pačios merkiasi. 

- Tai ir užsimerk, - patarė Konė. 

Matydama, kad Sofija jau kietai miega, Konė išėjo į nedidukę 
virtuvę pagelbėti Žakui suplauti puodų po vakarienės. Žakas pa- 
niurusiu veidu dėliojo lėkštes į spintelę. 

— Vieta, kurioje turės slėptis Sofija, ne jos skonio, nors ban- 
džiau kaip įmanoma patogiau viską įtaisyti. Bet tai šaltas pože- 
mis, dienos šviesos ten mažai patenka. Viena laimė, kad Sofija, 
šiaip ar taip, nemato šviesos, - atsiduso Žakas. - Bet kokiam re- 
ginčiam žmogui, manau, toks gyvenimas būtų baisiau už mirtį. 
Tikėkimės, karas greitai baigsis ir Sofija bus laisva. 

„Visi būsime laisvi , - patyliukais angliškai sau pasakė Konė. 

- Ji turi kuo greičiau eiti ten - jai girdint nesakiau, bet gesta- 
pas tik vakar krėtė ch4teau ir cave. Greičiausiai iš Paryžiaus juos 
pasiekė žinia apie Eduaro dingimą. Tačiau, - nuramino jis, - jie 
niekaip neras, kur ji slepiasi. O kaipgi jūs, madam? Kaip išėjo, 
kad ėmėtės Sofijos kambarinės vaidmens? 

— Kaip čia pasakius... 

Žakas iš akių pamatė, kad ji sunerimo. 

— Madam, jau du šimtus metų mano giminė tvarkosi de la Mar- 
tinjerų cave. Mes su Eduaru kartu augome. Jis buvo man brolis, 
kurį visada norėjau turėti. Abu vienodai svajojame apie savo ša- 
lies ateitį. Kadangi artimiausioje ateityje gyvensite po mano sto- 
gu, manau, turite manimi pasitikėti. 

— Tiesa. 

Konė giliai įkvėpė ir papasakojo apie save. Žakas ramiai iš- 
klausė, neatitraukdamas akių nuo jos veido. 

— Vadinasi, - apibendrino jis, - esate visapusiškai parengta eli- 
tinė agentė ir jūsų talentas iki šiol buvo leidžiamas vėjais. Tikrai 
gaila, - pritarė jis. - Tačiau, jeigu čia vėl užgrius gestapininkai ir 

ras jus su manimi, bent neturėsiu vargo su diletante. Kaip mano- 
te, ar jie turi byloje jūsų nuotrauką? 

— Neturi, - patikino Konė. - Be to, aš dabar visai kitokia. Per- 
sidažiau plaukus. 

— Gerai. Rytoj turėsiu jums naujus dokumentus, patvirtinan- 
čius, kad jūs mano dukterėčia iš Grimo, padedanti dėdei išpilstyti 
vyną į butelius ir apsiruošti namuose. Tinka? - paklausė Žakas. 

Konė pagalvojo, kiek gi dar slapyvardžių ji įgis, kol išvyks iš 
Prancūzijos. 

- Žinoma, Žakai, darykite, kaip jums atrodo geriausia. 

- Jums pasisekė - galėsite antrame aukšte įsikurti nedideliame 
miegamajame šalia mano kambario, - toliau kalbėjo Žakas. - 
Baisu, kad Sofija negalės džiaugtis tokia prabanga, bet turite 
suprasti, madam Konstancija, - jei gestapas sumanys čia ateiti 
naktį, dėl aklumo ji negalės tučtuojau pasislėpti. O aš jos broliui 
daviau žodį, kad ją apsaugosiu. Ir ji, ir mes abu turime imtis visų 
priemonių. 

— Be abejo. Tik, manau, turite dar kai ką žinoti... - Konė nu- 
sprendė apie Sofiją pasakyti visą tiesą. - Ji nėščia. 

Žako veide paeiliui pasirodė visa jausmų gama, ir ją užbaigė 
pasibaisėjimas. 

— Ką? Kas jis? Ar Eduaras žino? - galiausiai paklausė jis. 

— Ne, nežino - tiesą sakant, Sofija ir man dar neprasitarė. Jos 
tarnaitė Sara sakė. Žino jos intymius reikalus. Bet ir tai dar ne 
blogiausia, mesjė. - Konė giliai įkvėpė. - Vaiko tėvas - aukšto 
rango SS karininkas vokietis. 

Pastaroji žinia visiškai atėmė Žakui žadą. 

- Labai gaila, kad turėjau jums tai papasakoti, - tarė Konė, 
matydama, koks jis sukrėstas. 

— Mažoji mano Sofija... Tiesiog negaliu patikėti. - Žakas pa- 
purtė galvą. - O aš maniau, kad didžiausias pavojus jai - fricai. 

Bet jei kas sužinos, kad vaiko tėvas esesininkas, ant jos kris visos 
Prancūzijos prakeiksmas. Mūsų kaime prieš kelias savaites naktį 
iš namų dingo viena moteris, kuri, kaip buvo žinoma, miegojo 
su priešu. Jos kūnas buvo rastas toliau nuo čia, jūros išmestas 
į krantą. Ji buvo mirtinai sumušta ir įmesta į jūrą. - Žakas papur- 
tė galvą. - Madam, blogiau negali būti. 

- Žinau, - paniurusi tarė Konė. - Bet ką mums daryti? 

— Ar tikrai niekas nežino, kad ji turėjo meilės ryšių su tuo ka- 
rininku? Ir kas iš to išėjo? 

— Ne, tikrai niekas nežino. 

- Ačiū Dievui, - Žakas iškvėpė orą. - Tegul nežino toliau. 

— Gal dar verta pridurti - kartą Eduaras man sakė, kad jam pa- 
tinka tas žmogus. Jei gyvenimas būtų kitaip susiklostęs, jie galėtų 
būti draugai. Frederikas padėjo mums pabėgti iš Paryžiaus, - pa- 
aiškino Konė. - Manau, jis tikrai geras žmogus. 

- Ne, ne! - Žakas įnirtingai papurtė galvą. - Jis vokietis, jis 
išniekino mūsų šalį ir mūsų moteris! 

- Sutinku, bet kartais etiketė, kurią būni priverstas nešioti, ne- 
būtinai rodo, kas tu toks. Arba tavo tikruosius įsitikinimus, - at- 
siduso Konė. - Štai tokie dalykai. 

- Tada juo labiau Sofijai reikia slėptis. Nors, kaip jai klosis, kai 
baigsis karas, negaliu pasakyti, - tarė Žakas niūriu balsu. Kraty- 
damas galvą jis suėmė kaktą delnu. - Supraskite, aš ją mylėjau 
nuo kūdikystės, lyg būtume vieno kraujo. Negaliu net pagalvo- 
ti, kaip... - Jis krūptelėjo ir papurtė galvą. - Karas išsityčiojo iš 
mūsų įvairiausiais būdais. O dabar sugriovė gyvenimą trapiai, 
žaviai merginai. Ne man spręsti, kas jos laukia, bet jai bus sun- 
ku - vien dėl to, kad netekėjusi taps motina. Tikėkimės, Eduaras 
išsigelbės per gaudynes ir vėl įstengs pastatyti Sofijos gyvenimą 
į tvirtas vėžes. O dabar abu turime kaip galėdami ją saugoti. 

Vėliau tą patį vakarą Žakas nuvedė Sofiją į cave. Užvertusi galvą 
Konė nužvelgė milžiniškas, šešių metrų aukščio, vyno statines 
iš rusiško ąžuolo, saugančio sultis nuo gedimo ir skatinančio 
rūgimą. 

Žakas sustojo prie statinės rūsio gale, prieš didžiulę volę, prie 
jos pastatė kopėtėles, išėmė statinės dangtį ir įlipo į vidų. Stovė- 
damos ir laukdamos Sofija su Kone girdėjo, kaip statinėje bilda 
lentos. Galiausiai Žakas iškišo galvą. 

— Jums bus sunkoka lipti, madmuazele Sofija, bet nebijokite, 
padėsiu. Madam Konstancija, gal galite atvesti ją į viršų iki ma- 
nęs ir užlipti iš paskos? 

— Mes lipame į statinę? - suglumo Sofija. - Man juk nereikės 
čia slėptis kelias savaites, kaip sakote? 

- Duok Žakui ranką ir bandyk perlipti kraštą, - paragino 
Konė, padėdama Sofijai lipti kopėtėlėmis ir įsigauti į vidų, kur 
buvo Žakas. Sofija dingo juodoje ertmėje, ir Konė girdėjo, kaip 
Žakas švelniai ją kalbina. 

— O dabar jūs, madam Konstancija, - ataidėjo jo balsas iš sta- 
tinės. 
iš vidaus pamatė, kad trys dugno lentos išimtos. Sofija ir Žakas, 
laikantis žibintą, stovėjo tamsoje po statine. Ji įlindo per spragą 
žemyn pas juos. 

- Eime, - pasakė Žakas imdamas Sofiją už rankos, kita ranka 
nešdamas žiburį. 

Eidama siauru koridoriumi Konė susirietė dvilinka ir dėkojo 
Dievui, kad Sofija akla ir pripratusi prie visiškos tamsos. Urvas 
(paėjęs toliau, jo kitaip nė negalėjai pavadinti), atrodė, niekada 
nesibaigs. Net Konė, šiaip jau neserganti klaustrofobija, buvo 
pradėjusi drebėti, galiausiai Žakas privedė prie žemų durelių ir 
jas atrakino. Jie įžengė į kvadratinį kambarėlį - Konė įžiūrėjo 


330 Lucinda Riley 


aukštai iškirstą grotuotą langelį. Akims apsipratus su tamsa išvy- 
do lovą, kėdę ir komodą. Ant grubių akmeninių grindų buvo net 
patiestas kilimėlis. 

— Kur mes, Žakai? - paklausė ant kėdės pasodinta Sofija, pa- 
stvėrusi jį už rankos. - Čia taip šalta ir baisiai atsiduoda plėkais! 

— Mes pilies rūsyje, - pasakė Žakas. - Durys veda į vyno rūsį. 
Čia jums niekas negresia, Sofija. 

- Norite pasakyti, aš turėsiu čia pasilikti? Šitame šaltyje ir drė- 
gmėje? Ir kaskart lįsti į tą ilgą urvą, kai norėsiu išeiti? - Sofijos 
veide pasirodė panika. - Nepalikite čia manęs, Žakai, maldauju! 

— Madmuazele Sofija, kai niekas iš lauko nematys jūsų einan- 
čios į chdteau, kartais galėtumėte užlipti į viršų - kodėl gi ne, 
tik reikėtų uždaryti visas langines. Gal būtų galima niekieno ne- 
pastebėtai pasivaikščioti ir po aptvertą sodą. Bet dabar dėl savo 
pačios saugumo turite pasilikti čia. 

— O kur aš nusiprausiu? - paklausė Sofija kone isterišku bal- 
su. - O kaip kiti moteriški reikalai? 

Žakas atidarė duris ir pašvietė lempa. 

- Štai čia jūsų patogumai. 

Viduje Konė pamatė praustuvę po čiaupu ir naktipuodžio 
kėdę. Žako laikoma parafino lempa staiga užgeso ir jie atsidūrė 
visiškoje tamsoje. 

Tai ir yra Sofijos pasaulis - tamsos pasaulis, pagalvojo Konė, 
Žakui bandant vėl įžiebti žibintą. Stovėdama tamsoje skendin- 
čioje patalpoje, kuri turėjo būti Sofjos kalėjimas, Konė pirmąkart 
apsidžiaugė, kad ji nuolat gyvena tamsoje. 

— Aš čia viena nepasiliksiu! - grąžė rankas Sofija. - Nepasi- 
liksiu! 

- Jūs neturite iš ko rinktis, - staiga kietai nukirto Žakas. - 
Dienomis, kaip sakiau, galėsite išeiti, bet naktimis negalime 
rizikuoti. 

— Kone! - Sofija ištiesė ranką jos ieškodama. - Būk gera, nepa- 
lik čia manęs. Maldauju! - šaukė suimta nevilties. 

Žakas nepaisė Sofijos aimanų ir kalbėjo toliau: 

— Jums parodysiu, madam Konstancija, kaip iš čia patekti į 
chūteau. Tas, kas suprojektavo šią slėptuvę, buvo protingas žmo- 
gus — ji turi du išėjimus. 

Jis priėjo prie sienos kitame patalpos gale ir pasuko raktą mažų 
durelių spynoje. Stumtelėjęs atidarė, ir anapus durų Konė pama- 
tė didžiulį vyno rūsį. Žakas nuvedė ją iki rūsio galo ir parodė 
laiptus. 

— Pro čia pateksite tiesiai į galines pilies patalpas. Jei niekada 
neatidarysite langinių, galėsite iš virtuvės parnešti vandens ir pa- 
ruošti Sofijai valgyti. Bet niekada nekurkite židinio. Mes esame 
slėnyje, ir aukštai esančiame kaime matysis dūmai, - perspėjo jis. 

— Be abejo, - pritarė jam Konė, kiek apsiraminusi, kad iš rūsio 
galima išeiti ir kitu, kur kas malonesniu keliu. 

— Paliksiu jus čia su madmuazele Sofija padėti jai pasiruošti 
nakčiai. Rytoj galėsite užvesti ją aukštyn į chūteau - ten ji galės 
nusimaudyti ir pasiimti drabužių. Kaip sakiau, pro pilies langus 
naktį neturi matytis jokių šviesų. Jos būtų pastebimos per kelias 
mylias ir išduotų ją čia esant, - pakartojo jis. 

— Supratau, - atsakė Konė. 

- Ar tikrai rasite kelią atgal? Paliksiu jums lempą, - pasakė Ža- 
kas jiems grįžus į rūsį, kur Sofija tyliai kūkčiojo susiėmusi galvą. 

— Rasiu. 

Kai Žakas jas paliko, Konė prisėdo ant lovos šalia Sofijos ir 
paėmė ją už rankos. 

- Prašau, mieloji Sofija, pasistenk sukaupti drąsą. Čia turėsi 
būti tik naktimis. Manau, tai nedidelė kaina už saugumą. 

- Bet čia taip baisu! O kvapas... - Sofija atsiduso padėjusi galvą 
Konei ant peties. - Konstancija, ar pabūsi, kol užmigsiu? 

- Žinoma, pabūsiu. 

Sėdėdama apsikabinusi Sofiją, sūpuodama ją kaip kūdikį, Konė 
mąstė: kaip atsitiko, kad išsiųsta į Prancūziją kaip SOE agentė ga- 
liausiai turėjo imtis išlepinto aristokratų vaiko globėjos ir auklės 
vaidmens. 


Eduaras su Venisija sėdėjo tankaus miško pakraštyje, nuo kurio 
prieš akis vėrėsi didžiulis plynas laukas. Jie buvo kažkur į vaka- 
rus nuo Turo, nors dėl transporto, kuriuo teko sukandus dantis 
pasinaudoti, įvairovės ir klaikaus nepatogumo jam galėjo sutrik- 
ti krypties pojūtis. Tačiau jis atsidūrė, kur reikia. Šalia Venisijos 
tupintis vyriškis vedžiojo po lauką prožektoriaus spindulį, nes 
buvo girdėti besiartinančio orlaivio ūžimas. Vyriškis triskart 
davė pilotui prožektoriaus signalą, kad viskas gerai, ir lėktuvas 
ėmė leistis jų pusėn. 

— Na ką, Eduarai, atrodo, tau pavyks iš čia išsigauti. Perduok 
linkėjimų mano gimtajai šaliai, gerai? - linksmai pasakė Veni- 
sija. 

— Būtinai. Nori skristi su manim? - Eduaras atsigręžė į ją. Aki- 
mirką žavingose žaliose jos akyse pamatė pro bravūrą prasimu- 
šusį švelnumą. 

— Aišku, norėčiau, jei pasaulis būtų tobulas, - linktelėjo ji. - Jau 
daugiau kaip metai, kai nemačiau muko ir tuko - savo gimdyto- 
jų. Bet pasaulis netobulas, ar ne? Ir čia dar turiu šį tą nuveikti. 

— Ar aš kada galėsiu bent kiek atsidėkoti už viską, ką dėl manęs 
padarei? - paklausė Eduaras ir akis jam aptraukė ašaros pagalvo- 
jus, kad ir toliau palieka ją pavojuje. Ir pakirstas ligos kalėjimu 
virtusiame rūsyje, ir kelionėje tykant pavojams jis negalėjo atsi- 
stebėti ir atsižavėti Venisijos humoru, drąsa, o svarbiausia - dva- 
sios stiprybe. - Pasiilgsiu tavęs, - pridūrė jis. 

- Ir aš pasiilgsiu. - Ji netikėtai jam nusišypsojo. 

— Jei abu apskritai sulauksim šito karo galo, norėčiau vėl tave 
sutikti, Venisija. 

- Ir aš. - Umai susidrovėjusi ji nuleido akis. 

— Venisija, aš... - Eduaras instinktyviai ją apkabino ir stipriai, 
aistringai pabučiavo į lūpas. 

Lėktuvas jau leidosi, ir ji išsiplėšė jam iš glėbio. Eduaras ir jos 
akyse pamatė ašaras. Pirštu kilstelėjo jai smakrą. 

- Būk drąsi, mano angele. Saugokis - dėl manęs. 

— Po šito bučinio tikrai pasistengsiu, - atsakė ji. - Na, pirmyn, 
jau metas. 

Jie pasileido bėgte per lauką prie „Laisanderio“, kuris turėjo 
saugiai nuskraidinti jį iš savos tėvynės į jos tėvynę. 

Ruošdamasis lipti į lėktuvą Eduaras padavė Venisijai kažkokį 
paketą. 

— Jei tu ar kas iš taviškių galėtų susisiekti su mano seserimi 
mūsų pilyje, būčiau labai dėkingas - jai tai bus žinia, kad man 
viskas gerai. 

— Vienaip ar kitaip būtinai jai perduosiu, - pažadėjo Venisija, 
dėdamasi paketą į krepšį. 

Eduaras pakilo orlaivio trapu ir atsisuko. 

— Laimingai, mano angele, melsiuosi, kad vėl susitiktume. 
tuvas ima riedėti, įsibėgėja ir nuskrieja Lamanšo link į tėvynę. 

- Eime, Klodete, reikia pasišalinti, - pasakė jos bičiulis Tonis, 
stverdamas už rankos, ir nusitempė ją per lauką. 

Venisija ilgesingai žiūrėjo į nakties dangų, o mėnulio pilnatis 
apšarmojusį lauką pavertė žėrinčio baltumo pasakų šalies stebuk- 
lu. Ir ji suprato, kad Eduaras de la Martinjeras - tai tas pagaliau 
sutiktas žmogus, kurį ji gali mylėti. 

Kitą dieną, patikėjusi Eduaro paketą kurjeriui, keliaujančiam 
į pietus, Venisija sėdo į traukinį ir išvažiavo atgal į Paryžių. At- 
vykusi į naują konspiracinį butą, su palengvėjimu atsidususi 
numetė krepšį ant žemės ir nuėjo į virtuvę užsivirinti vandens, 
norėdama išgerti ko nors karšto. 

- Labas vakaras, froilen. Aš toks laimingas, kad pagaliau susi- 
pažinome. 

Venisija atsigręžė ir sustingo, atpažinusi šaltas kaip ledas, blan- 
kiai melsvas pulkininko Falko fon Vendorfo akis. 


Savaitę laikyta gestapo būstinėje, tardoma ir žiauriai kankinama, 
Venisija neišdavė reikalaujamos informacijos ir galiausiai buvo 
išvesdinta į kiemą. 

Karininkas, rišdamas ją prie stulpo, pašnairavo su pasibjaurė- 
jimu. 

— Duok mergaitei papešt dūmo, - paprašė jo svirduliuodama, 
jėga išspaudusi šypseną. 

Jis pridegė cigaretę ir įkišo jai į burną. Ji porąkart užsitraukė ir 
pasiuntė linkėjimų namiškiams už Lamanšo. 

Karininkui atsistojus į poziciją ir nusitaikius į širdį, paskutinis 
blyksnis Venisijos sąmonėje prieš amžinai užmerkiant akis buvo 
Eduaro de la Martinjero bučinys. 

Gasenas, pietų Prancūzija, 1999 


Žakas net papilkėjo iš nuovargio. 

- Gana, tėveli. Tau reikia pailsėti, - tai matydamas tarė Ža- 
nas. - Padėsiu tau užlipti į viršutinius kambarius. 

— Bet turiu papasakoti iki galo... Aš dar nebaigiau, nes... 

- Šįkart užtenka, tėveli, - kalbėjo Žanas, padėdamas jam stotis 
nuo krėslo ir lydėdamas prie durų. - Laiko marios. Gal rytoj ga- 
lėsi užbaigti pasakojimą. 

Jiems išėjus iš kambario Emilija susimąsčiusi žvelgė į židinyje 
liepsnojančią ugnį. Ją užvaldė mintys apie Venisiją, kuri vos ke- 
lios dienos prieš mirtį galbūt sutiko savo meilę - jos tėvą. Emilija 
pasijuto menka ir baili prieš Venisijos stiprybę ir drąsą. 

Žanas nulipo laiptais ir įsitaisė priešais Emiliją ant židinio tvo- 
relės. 

— Tai bent istorija, ar ne? - sumurmėjo jis. 

- Išties. Dabar jau manau, kad ankstyva mano tetos mirtis su- 
sijusi su jos ir Frederiko meilės istorija, - atsiduso Emilija. 

— Ką gi, abu žinome, kas po karo laukė prancūzių, susimetusių 
su priešais. Įniršę kaimynai vienas išvoliojo degute ir plunksno- 
se, kitas nušovė, - atitarė jai Žanas. 

Emilija sudrebėjo. 

- Sofija galėjo rinktis kokį tik nori vyrą... 

— Bet niekas negali pasirinkti, ką mylėti, ar ne, Emilija? - tyliai 
atsakė jai Žanas. 

- O kaip Sofijos vaikas? Irgi mirė? - spėliojo ji. 

— Nežinia. Teks palaukti, kol tėtis papasakos likusią istorijos 
dalį, - pasakė Žanas. - Bet man jau dabar aišku - Frederikas 
buvo geras žmogus. Tėčio pasakojimas tik dar kartą įrodo, koks 
aklas atsitiktinumas yra žmogaus gimimo vieta ir laikas. Kas gi 
savo noru eitų kariauti ir žudyti? - kalbėjo jis. - Bent jau tada 
žmonės abiejose kariaujančiose pusėse tiesiog neturėjo iš ko 
rinktis. 

- Kokias kančias ir nepriteklius iškentėjo mūsų pirmtakai... — 
papurtė galvą Emilija. - Tai leidžia mums plačiau pažvelgti ir 
į savo gyvenimą. 

- Tikrai. Ačiū Dievui, po dviejų pasaulinių karų Vakarai ti- 
krai pasimokė. Bent kol kas, - nelinksmai mąstė Žanas. - Bet 
karas niekada nesiliauja - Žmogus iš prigimties trokšta permai- 
nų ir neįstengia išsaugoti taikos. Liūdna, bet tai tiesa. Nors karo 
sukurtos kraštutinės aplinkybės duoda ir kai ką gera - jos gali 
išryškinti geriausias Žmogaus savybes. Tavo tėvas, manau, tikrai 
išgelbėjo Konstancijai gyvybę, vietoj jos nuėjęs į kavinę perspėti 
Venisijos. Už tai atsilygindama Konstancija, kad apsaugotų Edu- 
arą, pasmerkė save didžiausiai klaikybei, kuri gali ištikti moterį. 
Žinoma, kraštutinės aplinkybės, - atsiduso Žanas, - gali į pavir- 
šių iškelti ir visą blogį, kaip matėme iš Falko pavyzdžio. Didelė 
valdžia dažnai sugadina žmogų. 

— Tada aš džiaugiuosi, kad neturiu valdžios, - nusišypsojo 
Emilija. 

- Aišku, turi, Emilija, - kilstelėjo antakį Žanas. - Liaukis save 
menkinusi. Tu protinga ir graži. Vien šito galėtų pakakti, o tau 
dar pasisekė gimti garbioje ir įtakingoje šeimoje. Taigi, atsižvelg- 

dami į tai, galime sakyti, kad esi gausiai apdovanota. Na, bet jau 
vėlu, o man kaip visada reikia keltis su pirmaisiais gaidžiais. 

- Iš tikrųjų. Ir tu teisus, Žanai. Aš gausiai apdovanota. Tik da- 
bar pradedu tai suprasti, - tyliai pasakė Emilija. 

- Tvarka. - Žanas atsistojo. - Susitiksim rytoj. 

- Labanakt, Žanai. 

Po dvidešimties minučių ji jau gulėjo senoje lovoje nedidelia- 
me miegamajame, kuriame greičiausiai buvo apsistojusi Kons- 
tancija. Girdėjo, kaip Žanas nuėjo į vonią, paskui užsidarė savo 
kambaryje. 

Emilija pagalvojo, kad Žanas ir jo tėvas - po šeimos jai likę 
artimiausi žmonės. Nuraminta šios minties, ji užmigo. 


Kitą rytą atėjusi į virtuvę rado Žaną prastos nuotaikos. 

— Tėtis labai sunkiai alsuoja, iškviečiau gydytoją. Gal kavos? 

— Gerai, ačiū. Gal galiu kuo padėti? 

Matydamas Emilijos veide nusivylimą, Žanas apkabino ją per 
liemenį. 

— Ne, jis tiesiog labai senas ir silpnas. Atleisk, Emilija, šiandien 
tėtis negalės pasakoti apie senus laikus. 

- Žinoma. Kokia aš savanaudė, - atsiprašė ji. - Juk svarbiausia 
yra tavo tėvo sveikata. 

— Vadinasi, turėsi netrukus grįžti, jei nori daugiau išgirsti. - 
Žanas jai nusišypsojo. - Žinok, tau visada atsiras lova, kol reno- 
vuojama chdteau. 

- Gal kitąkart galėčiau atsivežti vyrą? - pasiteiravo Emilija. — 
Šiaip ar taip, tai jo senelės istorija. 

- Gerai. Gal galėčiau tave palikti ir pati pasitiektum pusryčius? 
Turiu kai ką nuveikti prieš atvažiuojant daktarui. Lieka tikėtis, 
kad tėčiui nereikės vėl gultis į ligoninę. Anąkart jam taip ten ne- 
patiko. Šiaip ar taip, prieš tau išvykstant pasimatysim. 

Žanas linktelėjo ir išėjo iš virtuvės. 

Papusryčiavusi Emilija užlipo į antrą aukštą susidėti daiktų. 
Girdėjo, kaip kitame kambaryje kosėja Žakas. Tyliai pabeldusi 
pravėrė jo duris ir dirstelėjo vidun. 

— Gal galėčiau užeiti? 

Žakas pamojo ranka ją kviesdamas. 

Eidama artyn ji matė, kad jis guli atsimerkęs, išbalęs, sunykęs 
kūnas plačioje lovoje priminė jai motiną prieš pat mirtį. Atsisė- 
dusi lovos kamputyje nusišypsojo jam. 

— Noriu jums padėkoti, kad papasakojote apie mano šeimą 
karo metais. Tikiuosi, kai pasitaisysite, papasakosite iki galo. 

Žakas išsižiojo ir iš krūtinės pasigirdo gergždžiantis švogž- 
dimas. 

— Prašom nesivarginti, - raminamai tarė Emilija. 

Žakas suėmė ją už rankos paukščio nagus primenančia plašta- 
ka ir suspaudė su tokia jėga, kokios negalėjai tikėtis iš tokio su- 
menkusio žmogaus. Linktelėjo jai vaiduokliškai šypsodamasis. 

- Sudie, sveikite. - Emilija pasilenkė ir lengvai prisiliesdama 
lūpomis pabučiavo į baltą kaip popierius kaktą. 


Kai atėjo metas Emilijai važiuoti į oro uostą, Žanas buvo viršuti- 
niuose kambariuose su tėvu ir gydytoju. Kad jo netrukdytų, ji pa- 
liko virtuvėje raštelį, kuriame abiem padėkojo, įsėdo į automobilį 
ir išvažiavo į Nicą. Ją graužė sąžinė dėl Žako atkryčio - galbūt jis 
nusikamavo pasakodamas. Be abejo, tai atėmė energijos ir išse- 
kino emociškai, taigi negalėjo nepaveikti. 


Orlaiviui pakilus iš Nicos, Emilija meldė, kad Žakas pasitaisytų, 
bet pati susitaikė, kad niekada nesužinos jo pasakojimo pabai- 
gos. O jau ties šiaurės Prancūzija Emilijos mintys pakrypo į na- 
mus - tuos, kurie dabar buvo jos namai. 

Dvi dienas praleidus ten, kur jautėsi sava, grįžti į Blakmuro 
rūmus nebuvo viliojanti mintis. Šaltas, pilkas Anglijos dangus ir 
slegianti, įtempta namų atmosfera galėjo būti pakeliama tik užsi- 
dėjus abejingumo šarvus. Taip pat reikės vyro paklausti, kodėl jis 
dvi dienas buvo ch4teau, bet nieko jai nepasakė... 

Lėktuvui prasiskverbus per sunkų lietaus debesį ir nusileidus 
ant žemės į rūškaną, Emilija pasistengė sukaupti jėgas. Ji pasirin- 
ko tokį vyrą ir tokį gyvenimą, kad ir kaip šiuo metu dėl to būtų 
sunku. Eidama iš oro uosto ir lipdama į landroverį sudraudė save. 
Niūrūs, šalti namai, dviejų brolių karas buvo niekis, palyginti su 
vakar Žako papasakotomis kitų kančiomis. 

Atvažiavusi į Blakmuro rūmus Emilija įvažoje nerado nė kva- 
po seno kledaro, kuriuo Sebastianas važiuodavo į stotį, ir įžen- 
gė į kurčius namus. Vėl buvo šalta kaip ledainėje, tad numetusi 
nešulius ji nuėjo į katilinę įjungti šildymo. Čia suprato, kad Se- 
bastiano nebūta bent kelias dienas. Keisčiausia, kad vakar jiems 
kalbantis jis sakė skambinantis iš namų... 

Emilija truktelėjo pečiais ir, pasiruošusi atleisti, pagalvojo, 
kad gal jis tiesiog neįjungė šildymo. Užlipo į miegamąjį antrame 
aukšte ir rado kambarį lygiai tokį, kokį paliko prieš dvi dienas. 
Grįžusi į virtuvę užsiplikyti arbatos, rado šaldytuve palikta pusę 
butelio pieno - irgi nė lašo nebuvo nugerta. 

„Liaukis! - subarė save Emilija. Labai gali būti, kad Sebastianas 
tiesiog grįžo vakare, pernakvojo ir vėl išrūko į Londoną. Šiaip ar 
taip, reikės nupirkti būtiniausių produktų jiems šįvakar pavalgyti. 

Jai atidarius paradines duris ir einant atgal į landroverį, įvažoje 
pasirodė Sebastiano kledaras. Žiūrėdama, kaip jis lipa iš maši- 
nos, Emilija pamindžikavo ant slenksčio. 

— Brangioji! - artindamasis Sebastianas ištiesė rankas ir apglė- 
bė ją. - Kaip gera, kad sugrįžai. - Jis suskubo susirasti jos lūpas ir 
pabučiavo. - Pasiilgau tavęs. 

- Ir aš, Sebastianai, buvo taip neramu. Man... 
— Cit, Emilija, - Sebastianas pirštu užspaudė jai lūpas. - Mes 
vėl kartu. 


Kokia buvo laimė - Sebastianas, regis, grįžo į savo įprastą „aš“ ir 
abu vėl mėgaudamiesi vienas kito artumu leido savaitgalį. Gla- 
monėjosi, vėlai kėlėsi, išalkę pasigamindavo valgyti, o sekma- 
dienio popietę išėjo paklajoti po dvaro valdas. Net ir apleistame 
sode jau buvo matyti pirmieji pavasario ženklai. 

— Čia tiek daug ką reikia tvarkyti, kad neišmanau, nuo ko pradė- 
ti, - atsiduso Sebastianas, pagrindine veja jiems einant į rūmus. 

— Man patinka sodininkauti, - pasakė Emilija. - Gal ir pažiū- 
rėsiu, ką galiu nuveikti. Tau nesant turėsiu kuo užsiimti. 

— Tikrai kad turėsi, - sutiko Sebastianas jiems žengiant į vir- 
tuvę. - Arbatos? 

- Ačiū, gerai. 

— Kur dursi, ten nieko gero, ar ne? - pasvarstė Sebastianas. - Ir 
dar, bijau, kelis mėnesius mažai būsiu namie. 

— Tai gal tikrai man pagalvoti, ar nepersikėlus su tavimi į Lon- 
doną, - ryžtingai tarė Emilija, iš jo gavusi arbatos puodelį. - Tiek 
daug laiko būti atskirai vedybinio gyvenimo pradžioje - negerai. 
Ir tiesiog juokinga, kad neleidi žmonai savo pinigais padėti palai- 
kyti mūsų ryšį, - pridūrė pati nustebinta savo drąsos. 

— Ogi tiesą sakai. Gal išties pagalvokim apie tai per artimiau- 
sias savaites? - pasakė Sebastianas, bučiuodamas Emilijai nosį. - 
Galėtume pasidairyti nedidelio butuko. Nenorėčiau, kad jis būtų 
panašus į manąją nykią kamarėlę, mano penkių žvaigždučių 
mergaite, - pasakė šypsodamasis. 

Emilija norėjo atsakyti, kad jai visai nesvarbu, kur gyventi, bet 
kadangi jis galų gale nusileido dėl jos važiavimo kartu į Londoną, 
nusprendė palikti šią temą. 

Vis dėlto tą vakarą ji prakalbo apie jo apsilankymą chūteau 
Prancūzijoje. 

— Negi neatsimeni - sakiau, kad ruošiuosi važiuoti? - Paskui 
sukikeno. - Tik nesakyk, kad tau prasideda ankstyva silpnapro- 
tystė. Kokio galo turėčiau tau nesakyti? 

— Sebastianai, tikrai nesakei, - Emilija tvirtai nusprendė nepa- 
siduoti. 

— Na, jei ir taip, argi tai svarbu? Tikiuosi, nesumanysi klausti 
mano leidimo tau čia atvažiuoti, Emilija. Apsilankyti pilyje ne- 
ketinau iš anksto. Turėjau truputėlį atliekamo laiko ir pamaniau, 
kad ten pašokęs padėsiu tau pradėdamas perkraustyti biblioteką. 
Tau tai tiko, ar ne? 

- Žinoma. 

— Tai gerai. Labanakt, brangioji, man anksti keltis į rytinį trau- 
kinį. Norėčiau kiek numigti. 

Sebastianui užgesinus šviesą, Emilija gulėdama šalia negalėjo 
atsistebėti vyro gebėjimu priversti visiškai patikėti jo veiksmais, 
ojos žodžius paversti kvailyste ir parodyti, kad ji klysta. 

O gal ji tikrai klysta... 

Lengvai atsidususi ji užsimerkė ir prisiminė: kiekvienas yra 
savo vedybinio gyvenimo kalvis ir turi būti pasiruošęs ir duoti, 
ir imti. 


Šeštą ryto Sebastianas išvažiavo į Londoną, ir Emilija visaip sten- 
gėsi dar pamiegoti. Galiausiai, praradusi viltį užmigti, atsikėlė ir 
nulipo laiptais išsivirti kavos. Pirmąkart sugrįžus į Jorkšyrą įjungė 
mobilųjį ir išklausė pranešimus. Vienas buvo iš Žano - kad Žakas 
paguldytas į ligoninę Nicoje, bet sėkmingai gydomas antibiotikais 
ir taisosi. Kai tik Žaką išleis į namus ir jis tiek sustiprės, kad galės 
toliau pasakoti savo istoriją, Žanas jai duosiąs žinią. 

Diena buvo saulėta ir Emilija nutarė dar kartą apeiti sodą ir 
pažiūrėti, nuo ko galėtų pradėti. Kol bus čia, reikia kuo nors už- 
siimti ir nuveikti ką nors naudinga. Nuėjusi į sodą suprato, kad 
dauguma būtinų darbų fiziškai jai neįveikiami. Reikėjo ravėti, 
karpyti, tręšti tiek gėlių lysvių, kad galo nebuvo matyti. Kai vis- 
kas šitaip apleista, nespėsi nė apsidairyti, ką gelbėti, ir ateis pa- 
vasaris - mąstė ji įžengusi į vaismedžių sodą ir žvelgdama į čia 
viešpataujantį chaosą. 

Matydama laukiant milžinišką darbą, nusvirusiomis ran- 
komis Emilija grįžo į vidų užsiplikyti kavos ir nusprendė, kad 
daugiausia, ką galima mėginti daryti, tai aptvarkyti iš virtu- 
vės atsiveriančią žavingą terasą, apšviečiamą ryto saulės. Senų 
grindinio akmenų plyšiai buvo prižėlę samanų, akmenys nuo 
jų pažaliavę. Susidarė sąrašą, ko reikės nusipirkti vietos sodo 
mylios nuo namų. Jei iš peties padirbėjusi nušveis akmenis ir 
pasodins vieną kitą augalą, čia tikrai bus miela vietelė pasėdėti 
lauke. 


Grįžusi iš sodo reikmenų parduotuvės ir prekybos centro, Emi- 
lija nusprendė turinti pažiūrėti, kaip laikosi Aleksas. Labai keblu 
būtų buvę pasakyti, ką jam jaučia. Jis labai jai patiko, bet, nors 
apie Sebastianą nesakė nieko bloga, kaskart ji pagaudavo žo- 
džiais neišsakytą potekstę, kuri išmušdavo iš pusiausvyros. Ką 
tik pavykus sugrąžinti santykius su vyru į įprastas vėžes, Emilijai 
nesinorėjo vėl rizikuoti juos pakirsti. 

Septintą vakaro ji pabeldė į Alekso duris. 

— Prašom. 

Aleksas virtuvėje valgė vakarienę. Pažiūrėjo jai į akis ir nusi- 
šypsojo. 

— Sveika, nebuvėle. 

— Sveikas. - Emilija pasijuto nejaukiai ir sumišo. - Atėjau pa- 
žiūrėti, kaip laikaisi. 

— Ačiū, puikiai. O tu? 

- Gerai. 

- Šaunu. Gal prisidėtum? - Aleksas mostelėjo į piemenų pyra- 
gą ant viryklės. - Visada per daug prisigaminu. 

— Ne, ačiū. Jau pati pasidariau vakarienę. Nieko nereikia? 

— Ačiū, nieko. 

— Tai gerai. Einu - ramiai valgyk. Jei kas, būtinai skambink 
man mobiliuoju. 

- Gerai. 

— Labanakt, Aleksai. - Sukdama durų link prisiverstinai nusi- 
šypsojo. 

— Labanakt, Emilija, - liūdnai atsakė Aleksas. 


Kelias dienas Emilija valė mažąją terasą ir šveitė apsamanojusius 
vazonus su anksčiau sodintų gėlių palaikais. Šįkart prisodino į 
juos našlaičių, bet po kelių savaičių bus galima papildyti vazonų 
augmeniją petunijomis ir sprigėmis, o gėlių lysvėse įveisti gar- 
džiai kvepiančių levandų. 

Paskambino Žanas ir pasakė, kad Žakas grįžo namo ir su mie- 
lu noru ruošiasi pasakoti istoriją iki galo, tad Emilija užsisakė 
lėktuvo bilietą kitą savaitę skristi į Prancūziją. Taip pat nutaikiusi 
progą pasigavo Džo - Alekso buto tvarkytoja įdarbintą mergai- 
tę - ir paklausė, ar jau apsiprato su darbu. 

— O, labai patinka man šitas darbas, ponia Keraders, - pasakė 
Džo, žingsniuodama kartu su Emilija ir varydamasi dviratį, — 
Aleksas toks puikus žmogus. O koks protingas! Kitais metais 
univere ketinu studijuoti rusų kalbą, jis man padeda ruoštis. 

- Jis moka rusiškai? - nustebo Emilija. 


* Anglų virtuvės patiekalas - bulvių apkepas su malta mėsa ir svogūnais. 

— Moka. Ir dar japoniškai, šiek tiek kiniškai, ispaniškai. Ir, aiš- 
ku, kalba prancūziškai. - Džo atsiduso. - Kaip apmaudu, kad jis 
įkalintas savo kėdėje su ratukais ir niekur toliau negali nukeliau- 
ti. Niekad nesiskundžia, nors aš juo dėta tikrai skųsčiausi, ponia 
Keraders. 

- Tiesą sakai, - sutiko Emilija. Pamojavusi įvaža dviračiu nu- 
riedėjusiai Džo, pasijuto dar didesnė storžievė, kad vengia savo 
svainio. 


Emilija buvo patenkinta, kad atėjo penktadienis. Sebastianas 
skambino tik kartą, bet ji jau ėmė priprasti, kad išvažiavęs jis 
būna pernelyg pasinėręs į darbus ir neturi kada su ja bendrauti. 
Namo parvažiavo gerai nusiteikęs, pasakė, kad jam pavyko par- 
duoti vieno iš savo naujų dailininkų darbą ir gauti gerų komi- 
sinių. Emilija jam pasiūlė kitą savaitę kartu skristi į Prancūziją 
išklausyti Žako pasakojimo, bet jis pasakė būsiąs pernelyg užsiė- 
męs. Dėl Alekso Emilija Sebastianą patikino, kad jis laikosi gerai 
ir ji mažai jį mačiusi. 

- Jis tikrai savarankiškas, Sebastianai. 

— Ką gi, atrodo, tu buvai teisi, o aš - ne, - mestelėjo jis. 

— Ne tai norėjau pasakyti, - atsakė ji. 

Jie sėdėjo lauke, ką tik jos atnaujintoje terasoje užpakalinėje 
rūmų dalyje. Paskutiniam šykščios Jorkšyro saulės krašteliui pa- 
sislėpus už debesies ją ėmė krėsti drebulys ir ji atsistojo. 

- Einu, paruošiu vakarienę. 

- Beje, gali būti, kad kelioms dienoms turėsiu skristi į Žene- 
vą - į Šveicariją, tad kitą savaitgalį greičiausiai neparvažiuosiu 
namo, - pasakė Sebastianas. 

Emilija linktelėjo susimąsčiusi. 

— Tada gal galėčiau pas tave atkeliauti iš Prancūzijos? Atva- 
žiuočiau automobiliu į Ženevą. Atstumas nedidelis. 

— Būtų miela, bet važiuoju ne pramogauti - vienas po kito lau- 
kia susitikimai. 

— Tada tiek to. - Ji atsiduso nenorėdama ginčytis ir grįžo į vidų 
ruošti vakarienės. 


Sebastianas išvažiavo pirmadienio rytą, ir Emilija gulėjo lovoje 
išties susierzinusi. Ji visaip stengėsi neverkšlenti, palaikyti Se- 
bastiano pasiryžimą plėtoti verslą ir nereikalauti, kad skirtų jai 
daugiau laiko, tačiau turėjo pripažinti neabejotiną faktą, kad vis 
mažiau jį mato. Ką jai veikti paliktai likimo valiai Jorkšyre? Leis- 
ti dienas dažant skeldėjančias sienas namuose, kurie gali būti 
parduoti ir, šiaip ar taip, jai nepriklauso, atrodė visiška bepras- 
mybė. 

Jos nusistatymas vengti Alekso lėmė, kad visą laiką teko būti 
vienai. Atsikėlusi ir apsirengusi Emilija atsiduso. Jei norėtų, ga- 
lėtų visą dieną vaikščioti su naktiniais, nes niekas jos nematytų. 
Buvo slogu apie tai galvoti. 

Su šiomis mintimis sėdusi ant dviračio ir nuvažiavusi į kai- 
mą pirkti pieno ir duonos - tiksliau, to, kas Anglijoje kažkodėl 
buvo vadinama duona, - Emilija grįždama iš parduotuvės pri- 
važiavo paskutinį dviaukštį iš kairės. Pastačiusi dviratį prie gru- 
baus akmeninio Jorkšyro stiliaus mūro, priėjo prie durų iš gatvės 
pusės ir pabeldė. Jei ponios Erskin nėra namie, tiesiog važiuos 
toliau. Bet ji pati kvietė kada užsukti, o dabar kaip tik atėjo metas 
sužinoti daugiau apie brolius ir jų santykius. 

Antrąkart pabeldus durys atsivėrė, ir šilta Normos Erskin šyp- 
sena, su kuria ji sutiko viešnią, nuramino Emiliją, kad jos apsi- 
lankymas nėra nemalonus įsibrovimas. 

— Sveika, mieloji, jau galvojau, kada gi pas mane prisiruošite 
ateiti, - pasakė vesdama Emiliją per ankštą prieškambarį. - Už- 
eikite, šiaip ar taip ruošiausi kaisti virdulį. Prašom prie stalo. 

- Dėkoju. - Emilija jos paklausė ir pamatė atsidūrusi sena- 
madiškoje, bet švarutėlėje ir tvarkingoje virtuvėje. Geltonos me- 
laminu apdailintos spintelės, „Beibi Beling“ viryklė ir „Elektro- 
liukso“ šaldytuvas iš tolo atpažįstamais nuapvalintais kampais 
buvo septintojo dešimtmečio palikimas. 

— Nagi, mieloji, kaip tie mano pasiutę dvyniai su jumis elgia- 
si? - nusišypsojo ji Emilijai. 

- Ačiū, gerai, - atsakė ji mandagiai. 

— Malonu girdėti. Tai gal nebesipeša kaip anksčiau? Rasi jūs 
darote jiems gerą įtaką. - Norma Emilijai padavė kavos ir pati 
atsisėdo priešais ją prie nediduko stalo. - Nors stebėčiausi, jei kas 
nors juos sutramdytų. 

— Turbūt ne visai suprantu, ką norite pasakyti, - tarė Emilija, 
nerodydama, ką galvoja. 

— Noriu pasakyti - greičiausiai pastebėjote tarp jų tvyrančią 
įtampą. Šiaip sakytum, kad jie, kaip suaugę žmonės, galėtų rasti 
išeitį. Bet aš sakau, kad niekas o niekas niekada jų nepakeis. 

- Sutinku, jie nėra artimi vienas kitam. 

— Labai jau švelniai pasakyta, - atsiduso Norma. Ji palinko 
į priekį ir paplekšnojo Emilijai ranką. - Suprantu jus, mieloji, - 
už vieno iš jų ištekėjusi, nenorite jo išduoti. 

— Tikrai, - sutiko Emilija, - ir jūs tiesą sakote, atmosfera na- 
muose sunki. Kadangi nežinau priešistorės, man sunku suprasti 
padėtį. Taigi atėjau jūsų prašyti - gal galėtumėte man kai ką pa- 
aiškinti. Žinodama, dėl ko jie nesutaria, galbūt lengviau įveiksiu 
sunkumus. 

Norma patylėjo ir kurį laiką tyrė ją žvilgsniu. 

— Bėda ta, mieloji, kad man tektų pasakyti gana nemalonių 
dalykų apie žmogų, už kurio jūs neseniai ištekėjote. Ir nežinau, ar 
tikrai norite tai girdėti. Nes jei jau pradėsiu, teks kloti visą tiesą. 
Negalėčiau jums meluoti, ponia Keraders. Ar tikrai šito norite? 

— Aišku, nenoriu, - neapsimetinėdama pasakė Emilija, - bet 
tai vis tiek geriau negu aklai spėlioti. 

— Tikiuosi, ponaitis Aleksas nieko o nieko jums nesakė? 

— Nieko. Jis išvis nekalba su manimi apie brolį ar praeities įvy- 
kius. 

— Turiu pripažinti, jis tikrai atsidavęs broliui. Na, ką gi, tvar- 
ka. - Ji pliaukštelėjo sau per tvirtus kelius. - Lieka tikėtis, kad 
gerai darau jums pasakodama. Bet vis tiek nepamirškite - pir- 
miausia pati šito prašėte. 

— Nepamiršiu, - pažadėjo Emilija. 

- Žodžiu, manau, žinote, kad abu brolius jų mamytė parsivežė 
iš Amerikos, kur gyveno hipių komunoje? 

- Žinau. - Emilija sukaupė visą dėmesį, norėdama iššifruoti 
ryškų Jorkšyro akcentą. 

— Jie buvo kaip du vandens lašai - jų amžiaus skirtumas tik 
pusantrų metų, mieliausi mažyliai, kokius esu mačiusi. Žinoma, 
nors ponaitis Sebastianas vyresnis, iškart buvo matyti, kad iš- 
skirtinė asmenybė yra jaunėlis. Ponaitis Aleksas skaitė ir rašė dar 
nesulaukęs ketvirtojo gimtadienio. Ir vaikiško žavesio daugiau 
turėjo - visada įsigudrindavo iš manęs prieš vakarienę iškauly- 
ti gabalėlį Viktorijos biskvitinio pyrago“! - sukikeno Norma. - 
Su savo didžiulėmis rudomis akimis išties atrodė kaip angelėlis. 
Supraskite teisingai, ponia Keraders, jūsų vyras irgi buvo mie- 
las vaikis, bet, kaip čia pasakius, kad neskambėtų nepagarbiai 
ar storžieviškai, - nebuvo apdovanotas tokiais talentais, kokių 
jaunėlis turėjo tiek, kad nors vežimu vežk. Jis buvo gana geros 
galvos, visai neprastos išvaizdos, bet plika akimi matėsi, kad nie- 
kada neprilygs Aleksui. Žinoma, Sebastianas visada stengėsi būti 


* Viktorijos biskvitinis pyragas - du klasikinio biskvito sluoksniai, pertepti plakta grie- 
tinėle ir aviečių uogiene. 

geresnis, bet Aleksas jį pralenkdavo be jokių pastangų. - Ji atsi- 
duso ir papurtė galvą. - Dar nepadėjo ir tai, kad Aleksas buvo 
senelės numylėtinis. 

- Suprantu. Sebastianui turėjo būti nelengva. 

— Ak, išties, mieloji, o jiems augant reikalai nesitaisė. Tiesą 
sakant, tik blogėjo. Jei tik Sebastianas rasdavo, kaip užvažiuo- 
ti Aleksui, taip ir darydavo. Juk ir jam bent retkarčiais reikėjo 
„laimėti“, ar ne? Aišku, Sebastianas visada sakydavo, kad Aleksas 
pirmas pradėjo, bet pats niekada nevaikščiojo su mėlynėmis. 

— Suprantu, - vėl pasakė Emilija - priblokšta, bet suprasdama, 
kas pasakyta. - O Aleksas duodavo grąžos? 

— Ne, - susiraukė Norma, - nė karto. Matote, jis dievino vyres- 
nįjį brolį, nieko daugiau nenorėdavo, tik jam įtikti, ir, kai Sebas- 
tianas versdavo kaltę Aleksui, tas nesakydavo nė pusės žodžio. 
Jūsų vyras visada buvo gabus kitus įtikinti, kad juoda yra bal- 
ta. - Ji papurtė galvą. - Kurį laiką viskas buvo aprimę Sebastia- 
nui išvažiavus į elitinę internatinę mokyklą - parvažiavęs namo 
galėjo girtis, kaip jam sekasi. Bet argi paskui Aleksas nelaimėjo 
stipendijos į tą pačią mokyklą? Jis buvo mūsų visų iškilmingai 
išlydėtas su dideliais lūkesčiais. Paskui Konstancija - tai yra po- 
nia Keraders - pradėjo gauti iš mokyklos laiškus, kuriuose buvo 
rašoma, kad Aleksas nuolat prisiverda košės. Niekaip negalėjom 
suprasti - švelnesnės sielos vaiko nesu mačiusi, užuot dūkęs, sė- 
dėdavo su knyga. Kad ir kaip būtų, dar po metų jis buvo išmes- 
tas iš mokyklos ir gėdingai išsiųstas namo. Atrodo, padegė naują 
sporto salę. 

— Tikrai jis padegė? 

— Mokykloje sakė, kad jis, o Aleksas tylėjo kaip vandens į bur- 
ną prisisėmęs, nors ir aš, ir jo senelė mėginom iš jo ištraukti, kas 
nutiko. Bent jau aš turiu tam tikrų įtarimų. 

Ponia Erskin kilstelėjo antakius ir Emilija suprato užuominą. 


Levandų sodas 349 


— Po išmetimo viskas baigėsi tuo, kad Aleksas buvo atiduotas 
į mūsų vietinę vidurinę mokyklą. Net aš, turiu pripažinti, neno- 
rėčiau į ją leisti savo atžalų. Visi ten netašyti stuobriai, Aleksas 
tarp jų buvo balta varna. Jis nekentė tos mokyklos, bet vis tiek, 
nors mokymo lygis buvo prastas, geriausiais pažymiais išlaikė 
egzaminus ir gavo pasiūlymą studijuoti Kembrižde. Senelė buvo 
devintame danguje, kad jos numylėtam vaikeliui vėl išdegė. Se- 
bastianas gavo geriausią išsimokslinimą, kokį tik galima įgyti už 
pinigus, bet buvo tinginys, vis dėlto jam pasisekė įstoti studijuoti 
meno istoriją Šefilde. 

Norma pertraukė savo pasakojimą, norėdama gurkštelėti ka- 
vos. Emilija tylėdama laukė, ką išgirs toliau. 

— Taigi ta vasara, - tęsė Norma, - po kurios Aleksas turėjo vyk- 
ti į Kembridžą, prasidėjo gerai - abu berniukai su pasimėgavimu 
ragavo suaugusiųjų gyvenimo. Aleksas susitaupė automobiliui 
ir jie važinėdavosi į barą. Aleksas kaip nežinia kuo didžiavosi 
savo senute mašinėle. - Ji nusišypsojo. Vieną vakarą nesulaukėm 
Alekso grįžtant namo - vietoj jo atvažiavo policija. Aleksas pa- 
darė avariją. Atrodo, buvo girtas kaip pėdas, ir policija uždarė jį 
į daboklę išsiblaivyti. Dievui dėkui, niekas nebuvo sunkiai su- 
žeistas, bet ir jo, ir kito į avariją papuolusio žmogaus mašina tiko 
tik į metalo laužą. Aleksui buvo iškelta byla dėl neatsargaus vai- 
ravimo, ir Kembridžas atsisakė jį priimti, nes buvo teistas. 

— Siaubas! Kita vertus, - svarstė Emilija, - Sebastianas man 
sakė, kad Aleksas turėjo bėdų dėl išgėrinėjimo. Gal tai buvo 
pradžia. 

— Klausykite, mieloji, - Norma papurtė galvą, - iki tol, kiek 
žinau, Aleksas prieš sėsdamas prie vairo negerdavo nė lašo. Šitaip 
didžiuodamasis savo automobiliu, nė už ką nebūtų rizikavęs jo 
prarasti. Jis iki šiol dievagojasi, kad tądien gėrė tik apelsinų sul- 
tis, - betgi alkoholis kažkaip pateko jam į kraują, ar ne? - svars- 

tė ji. — Šiaip ar taip, žlugus jo studijoms universitete, rudenį jis, 
pasiėmęs visus pinigus, kurių susitaupė dirbdamas mūsų kaimo 
parduotuvėje, išsidangino į užsienį. Paskui penkerius metus jo 
nematėm. 

- Taip, Sebastianas man sakė, kad jis buvo dingęs. 

— Neturėjom supratimo, kur jis. Jo senelė iš proto kraustėsi gal- 
vodama, ar jis dar gyvas, nes nė karto nedavė jai žinios. Galiau- 
siai mums paskambino iš Prancūzijos ligoninės ir pasakė, kad jis 
mažne prie mirties. Nelabai išmanau apie kvaišalus, mieloji, bet 
užteks pasakyti, kad turbūt nedaug buvo tokių, kurių Aleksas ne- 
išbandė. Konstancija tuoj pat sėdo į lėktuvą ir išskrido aiškintis, 
kas jam pasidarė. 

— Konstancija jį paguldė į privatų reabilitacijos centrą, tiesa? — 
paklausė Emilija. 

— Taip ir padarė, ir jis namo parsirado, kaip sakoma, švarus, 
bet neilgai trukus vėl dingo, ir aš jį pamačiau tik dar po ketverių 
metų. Jis nepasirodė savo senelės laidotuvėse. - Normos akyse 
sublizgo ašaros. - Atleiskite, mieloji, tiesiog Konstancija iki pas- 
kutinio atodūsio klausinėjo, ar jis negrįžta. Bet nežinojom, kur 
jis. Tad ji taip ir neatsisveikino su savo numylėtu vaikeliu. Kažin, 
ar ir Aleksas sau kada atleido, kad jos nepamatė. Kad ir ką krėtė 
per tas klajones, jis vis tiek dievino savo senelę. 

— Visiškai tikiu. 

— Jis be paliovos kartojo, kad rašė jai laiškus į namus su savo 
nauju adresu, bet mes nė vieno negavom, mieloji, kaip mane 
matote. - Ji atsiduso. - Vienaip ar kitaip, gal sukrėstas Kons- 
tancijos netekties, Aleksas niekur iš namų nebevažiavo ir ėmė 
grįžti į vėžes. Pradėjo kalbėti, kad gal bandys studijuoti ir tap- 
ti mokytoju. Jis pasikeitė. Arba greičiau, - Norma nusišypsojo 
pro ašaras, - vėl pasidarė toks, koks buvo vaikystėje. Sebastianas 
apsistojo Londone, ir aš buvau patenkinta, kad Aleksas grįžo 

įvesti tvarkos, nes visai nebeišmaniau, ko griebtis. Tada vieną 
savaitgalį (buvo praėję nedaug laiko po Konstancijos mirties) 
staiga pasirodė jūsų vyras iš Londono. Jie dėl kažko susipliekė ir 
mačiau, kaip Aleksas sėdo į savo mašiną ir paleido variklį. Jam 
nepradėjus važiuoti šalia įsėdo Sebastianas. Automobilis mūsų 
keliuku nurūko tolyn, ir apie juos išgirdau tik sulaukusi dar vie- 
no skambučio iš ligoninės - šįkart ten atsidūrė abu vaikinai. 
Manau, jau žinote, kad jūsų vyras atsipirko lengvais sužeidimais, 
o Aleksas buvo sunkiai sužalotas. 

— Aleksas turbūt vėl buvo girtas? 

— Ne, širdele, - Norma papurtė galvą, - jūs painiojate. - Jis 
sukėlė tik pirmą avariją. Šįkart girtas vairavo kas kitas. Kai byla 
pasiekė teismą, ligoninės išrašai rodė, kad Alekso kraujyje nie- 
ko neaptikta, taigi jis apsiėjo be pasekmių. Žinoma, neskaitant 
to, kad buvo visam gyvenimui suparalyžiuotas, - paaiškino ji. — 
Kartais galvoju, kad šitą jaunuolį tiesiog persekioja tragedijos. 
Na, o kai Aleksas galiausiai grįžo iš ligoninės, jūsų vyras labai 
aiškiai pasakė, kad pasirūpins brolio slauga. Norėčiau atkreipti 
tianas spyrėsi, esą ir taip turiu ką veikti. 

— Taigi kodėl galiausiai nusprendėte palikti tuos namus? - pa- 
klausė Emilija. 

— Jei norite žinoti tiesą, mačiau, kad jūsų vyras kaip įmany- 
damas stengiasi dėl brolio, bet samdė tokias slaugytojas, kokių 
aš nė dienos nebūčiau laikiusi, - Norma pasidygėdama suraukė 
nosį. - Lygiai kaip ir ponaitis Aleksas. Galėjai pamanyti, kad jūsų 
vyras rinkosi blogiausias, kokias tik rado. O jeigu atsirasdavo ko- 
kia geresnė ir Aleksas imdavo ja pasitikėti, Sebastianas rasdavo 
kokių kliaučių ir išmesdavo ją iš darbo. Iš pradžių dar galėjau 
suprasti, kad Aleksui reikia nuolatinės slaugos, bet dabar jis labai 
sustiprėjęs ir daug ką pasidaro pats. Netyčia sužinojau, kad jūsų 

vyras gauna išmokas Alekso slaugai. Gal jis mano privalantis jas 
panaudoti ar panašiai. - Ji truktelėjo pečiais. 

Emilija tyliai sėdėjo, virškindama tas naujienas. Vadinasi, Se- 
bastianas už Alekso slaugą gauna pinigų. 

- Kaip jau sakiau, - Norma susidrovėjusi pažvelgė į Emiliją, - 
noriu tikėti, kad širdyje jūsų vyras siekia viską daryti brolio labui. 
Pagaliau juk jis dažnai būna išvažiavęs į Londoną. Nuolat bū- 
davau jų namuose, bet visas tas erzelis, slaugytojų kaitaliojimas 
niekam nepataisė gyvenimo, ypač man. O jau paskutinė... - Ji 
užvertė akis. - Jei ponaitis Aleksas nemetė į ją kavos puodelio, 
aš turbūt būčiau metusi. Kiek kartų ji buvo nusilesusi iki žemės 
graibymo. Mėginau sakyti jūsų vyrui, bet jis nesiklausė. Tada ir 
nusprendžiau, kad dabar jau man tikrai gana. 

— Suprantama. 

— Taigi, - atsiduso Norma, - jums teks visa tai pakelti. Užjau- 
čiu, mieloji. Nuoširdžiai užjaučiu. 

Emilija nė nežinojo, ką į tai atsakyti. 

— Ačiū, kad papasakojote. Dėkoju už atvirumą, - pasakė ji. 

— Ką gi, tikiuosi, nieko nederama apie jūsų vyrą neprikalbėjau. 
Tiesiog pasakiau, kaip yra. Širdyje jie abu geri žmonės, - netvir- 
tai pridūrė ji. 

Abi moterys pasėdėjo tylomis - Emilija juto, kad Normos pa- 
sakojime buvo daug subtilios diplomatijos. 

Tarsi perskaičiusi jos mintis, Norma pasakė: 

- Žinote, jie mano akyse užaugo. Ir aš abu juos myliu, kad ir 
koks būtų jų elgesys. 

— Suprantama. Dėkoju už kavą. - Staiga pasijutusi lyg išsunkta, 
Emilija pakilo nuo stalo. - Man jau metas namo. 

— Suprantama. - Norma palydėjo Emiliją iki durų ir uždėjo 
jai ant peties stambią, sudiržusią plaštaką. - Tikiuosi, neįleidau 
lapės į vištidę, - pasakė ji, o Emilijai klausiamai pažiūrėjus paaiš- 

kino: - Norėjau pasakyti - gal neprikalbėjau to, ko verčiau būtu- 
mėte nežinojusi. 

Abi gerai suprato, ką tie žodžiai reiškia. 

— Galiu jums tik padėkoti, kad man kai ką paaiškinote. Daug 
ko negalėjau suprasti, o dabar suprantu. 

— Puiku. Ir nepamirškite, mieloji, - jūsų čia visada laukia puo- 
delis karštimo. 

— Nepamiršiu, - pasakė Emilija, žengdama per slenkstį ir eida- 
ma paimti prie sienos atremto dviračio. 

— Paglobokite Aleksą, gerai? Jis labai jautrus. 

Emilijai viską pasakė maldaujamas Normos žvilgsnis - prašy- 
mas suprasti, ką ji turi omenyje. 

Ji linktelėjo į tai atsakydama, sėdo ant dviračio ir nuriedėjo 
atgal į Blakmuro rūmus. 


26 


Tą vakarą Emilija pas Aleksą neužėjo. Sėdėjo svetainėje prie Ži- 
dinio ir, kad nepamirštų, susirašė viską, ką jai pasakojo ponia 
Erskin. 

Vargiai buvo galima abejoti ekonomės požiūriu į brolius, nes jis 
visiškai atitiko jos pačios nuomonę. Gebėjimas juoda paversti balta 
buvo ir jos žodžiai Sebastianui apibūdinti. Iš patirties ji žinojo, kad 
jis - neabejotinas meistras saviškai pakreipti bet kokius faktus. 

Arjos vyras, kaip leido suprasti ponia Erskin, melagis, apgavi- 
kas ir vaidininkas, nepaisantis jokių kliūčių, kad tik galėtų apjuo- 
dinti savo brolį? Ir ar tikrai pavydas, kurį jautė Aleksui, reiškia, 
kad Sebastianas apskritai blogas žmogus? 

Emilija vėl prisiminė dramą su mobiliuoju telefonu, kai Sebas- 
tianui pavyko ją įtikinti, kad jos susirūpinimas, kodėl nepavyks- 
ta su juo susisiekti, yra juoko vertas. Ir nors jis ramino ją, kad 
į pilį vyko ketindamas pradėti kraustyti biblioteką, ji suprato, kad 
buvo ne taip. 

Ir kodėl jis nenori jos vežtis kartu į Londoną, kodėl ją, savo 
naują ŽMoną, nuo vestuvių nepraėjus nė mėnesiui palieka vieną 
Jorkšyre? 

Pakaks! Reikia liautis, pradeda įsisiautėti vaizduotė. Jos tėvas 
tai vadindavo vidurnaktitu - vidury nakties kūno galios men- 
kiausios, o protas, pametęs bet kokią logiką, išeina pasivaikščioti 
savais keliais. 

Užlipusi į viršutinius kambarius Emilija pasirausė kosmetinėje 
ieškodama migdomųjų, gydytojo paskirtų po motinos mirties, 
ir prarijo vieną tabletę. Jai kaip niekada reikėjo miego. O rytoj 
reikės toliau ieškoti, kur slypi tiesa. 


Į Alekso duris Emilija tyliai pabeldė kitą vakarą apie šeštą. Visą 
dieną ji mėgino surikiuoti faktus tam tikra logine seka. Apsigink- 
lavusi raudonojo vyno buteliu, išgirdo kvietimą įeiti. 

— Aš prie kompiuterio, - šūktelėjo jis. - Kai kurie mano vai- 
kučiai šiandien patyrė nemažų nuostolių katastrofiškai gausiai 
užderėjus cukraus Fidžyje. Užeik. 

— Sveikas, Aleksai. - Emilija stabtelėjo jo kabineto tarpdu- 
ryje, užkerėta priešais be paliovos raudonai ir žaliai blyksinčių 
ekranų. 

— Sveika, - atsakė jis, neatitraukdamas akių nuo monitorių. - 
Seniai matyta. 

- Žiūrėk, ką atsinešiau, - Emilija parodė butelį. 

Aleksas atsigręžė, pamatė butelį ir gerokai nustebo. 

— Negali būti. 

- Gali. 

- Na, labai malonu matyti, - pasakė jis atgalias atsistumdamas 
vežimėliu nuo stalo ir atsisukdamas į ją. - Turiu galvoje - tave, 
ne vyną. - Jis nusišypsojo. 

- Atleisk, kad anksčiau neužėjau, - pratarė Emilija. 

— Nieko baisaus, aš įpratęs, kad priklausau žemesnei kastai. Bet 
vis tiek labai gera tave matyti, Em. Atnešti taures, ar tu atneši? 

- Atnešiu. 

- Ačiū. 

Virtuvės spintelėje susiradusi kamščiatraukį ir dvi taures, Emi- 

kuria židinį. Ji atkimšo butelį, į taures įpylė vyno ir vieną padavė 
jam. Protingose jo akyse pamatė kylantį susidomėjimą. 

- Santė', - pasakė Emilija ir gurkštelėjo. 
klok. 

— Ką? 

- Atrodo, nori man kažką pasakyti, o gal paklausti. Nekant- 
rauju išgirsti. 

— Tai va. - Emilija pastatė savo taurę ant stalo ir atsisėdo arčiau 
Alekso į krėslą prie židinio. - Aleksai, ar tu melagis? 

— Ką?! - suprunkštė jis. - Na, aišku, atsakysiu „ne“. Jei sąžinin- 
gai, tai užsimetęs kvaišalų, kai juos vartojau, gal ir sumeluoda- 
vau, bet tokiais atvejais tai įprasta. 

- Atleisk, bet man atrodė, kad turiu nuo to pradėti, nes dabar 
prašau, ne - meldžiu pasakyti man tiesą. 

— Taip, jūsų kilnybe, visą tiesą ir nieko, išskyrus ją. Em, kas 
darosi? - paklausė jis. 

— Vakar buvau pas Normą Erskin. 

- A, supratau. - Aleksas atsiduso ir gurkštelėjo vyno. - Ir kaip- 
gi ji pasiteisino“ 

— Ji kalbėjo mano prašoma, - greitakalbe pridūrė Emilija, - 
papasakojo apie jūsų vaikystę. 

— Aišku. Ir ką? - sukluso Aleksas. 

- Ji kalbėjo labai diplomatiškai, bet po to pokalbio turiu tavęs 
kai ko paklausti, kad galėčiau šį tą atpainioti. 

— Na ką... Regis, suprantu, kur krypsta kalba. Kaip tik nuo jos 
sąmoningai stengiausi bėgti, - paniuro Aleksas. - Tikrai nori 
leistis į šitas kalbas? Aš daugiau nieko negalėsiu pasakyti, tik tie- 
są. Bet, kaip ir visų mūsų gyvenime, tai bus tiesa mano požiūriu, 
taigi galbūt iškreipta. Ir pateikta šališkai, - pridūrė jis. 


* Į sveikatą (pranc.). 

— Tada gal bus paprasčiau, jei iš pradžių tau pateiksiu trumpus 
klausimus. Tikiuosi, į juos galėsi atsakyti „taip arba „ne“. 

- Emilija, ar tu niekada negalvojai apie teisininko karjerą? At- 
rodo, tau puikiai sektųsi, - pasakė jis šypsodamasis, stengdama- 
sis išsklaidyti įtampą. 

— Aleksai, tai rimta. 

— Na, jūsų kilnybe, niekas gyvenime nėra pernelyg rimta, jei 
dar kruti. 

— Būk geras, Aleksai. 

— Atleisk. Atsakinėsiu „taip arba „ne“, daug neaiškindamas, 
nebent paprašysi. Klok. 

Emilija žvilgtelėjo į savo sąrašą. 

— Pirmas klausimas: kai buvote vaikai, ar brolis tave skriausda- 
vo? Ar nuolat meluodavo, kas pirmas pradėjo kivirčytis ar muš- 
tis, kad tu gautum pylos? 

- Taip. 

— Kai laimėjai stipendiją ir išvažiavai į tą pačią mokyklą kaip 
brolis, ar jis ir ten stengdavosi, kad būtum apkaltintas, jei mokyk- 
loje būdavo kas nors iškrečiama? Pavyzdžiui, ar jis sukėlė gaisrą, 
kad būtum išmestas iš mokyklos? 

Čia Aleksas ilgokai delsė. Galiausiai tarė: 

— Esu priverstas manyti, kad taip. Tikrai tai buvau ne aš, nors 
keturi berniukai ir mokytojas tikino matę kažką paskubomis ei- 
nantį iš sporto salės, kuri iškart užsidegė, ir kad tai buvau aš. O iš 
tolo tikrai buvo galima supainioti Sebą su manimi. 

— Kodėl nesigynei? - paklausė ji. 

— Maniau, reikės atsakyti tik „taip arba „ne“... - Aleksas kils- 
telėjo antakį. - Ką gi, aš juk ne mėgėjas pirštais badyti brolį, 
kaip sakai? Be to, niekas manimi nebūtų patikėjęs. Sebas įsigu- 
drino pelnyti baltesnę už sniegą reputaciją. Jis kaip Makavitis iš 
T. S. Elioto eilėraščių. Jei tik kas negerai, jo tiesiog ten nebūta. Bet 

nėra jokių įrodymų, kad tai buvo jis, taigi prisiekusieji nesvarsto 
šio klausimo. 

- Suprantu. Gerai, kitas klausimas: ar būdamas aštuoniolikos 
tu gėrei alkoholį tą vakarą, kai abu išvažiavote pasivažinėti tavo 
mašina ir tu buvai teisiamas už pavojingą vairavimą? 

- Kiek pats žinau, ne. Kaip visada, bare užsisakiau apelsinų 
sulčių, - konstatavo Aleksas. 

— Ar manai, kad brolis įpylė alkoholio į tavo gėrimą? 

— Taip. - Šįkart jis nedvejojo. 

— Ar nemėginai priremti jo prie sienos“ 

— Ne. Kas galėjo tai įrodyti? 

— Ar manai, jog jis taip padarė siekdamas, kad nepatektum 
į Kembridžą? 

- Taip. 

— Ar iš Jorkšyro bėgai į užsienį nuo brolio, supratęs, kad jį 
graužia pavydas ir jis nepasibodės jokių priemonių, kad paverstų 
niekais visa tai, ką pasieki? 

— Taip. 

— Kai išvažiavote automobiliu tą vakarą, kai įvyko antra ava- 
rija, jūs su Sebastianu jau buvote smarkiai susiginčiję. Ar ginčas 
kilo dėl to, kad jis norėjo parduoti Blakmuro rūmus, o tu - ne? 

— Taip. 

— Ar kaltini Sebastianą dėl tos avarijos? 

— Ne, - tvirtai atsakė Aleksas. - Avarija yra avarija, jis niekuo 
dėtas. 

— Nejaugi? 

Aleksas patylėjo, paskui sunkiai atsiduso. 

— Na, gerai, sakykim, buvo taip. Aš buvau įsiutęs ir mes toliau 
kapojomės, nes jis nenorėjo lipti iš mano mašinos. Aš sustojau 
žolėtame kaimo vieškelio kelkraštyje ir jau ruošiausi apsukęs au- 
tomobilį grįžti namo, tik tada iš už kampo pasirodė tas mania- 

kas ir rėžėsi į mus. Taigi, - jis truktelėjo pečiais, - galvok kaip 
nori: šiaip nebūčiau stovėjęs žolėtame kelkraštyje, jei nebūčiau 
susikirtęs su broliu. Bet čia kaip nori, taip gali išversti. Tiesiog 
nepasisekė, ir aš negaliu visų šunų karti ant tavo vyro. Meldžiu 
tęsti, - paragino Aleksas. 

— Kaip manai, ar po tos avarijos brolis nėrėsi iš kailio, kad kuo 
labiau apkartintų tau gyvenimą? Pavyzdžiui, samdė slaugytojas, 
nors žinojo, kad tau jų nebereikia, ir dar tokias, kurios tau nepa- 
tiko. O tų, kurios tau patiko, atsikratydavo? 

— Taip. 

- Arjis, tavo nuomone, taip darė tiesiog rodydamas savo valią, 
ar dėl kitų priežasčių? Gal jis siekia kuo labiau apsunkinti tau 
gyvenimą šiuose namuose, kad sutiktum juos parduoti? 

Vėl tyla. Aleksas gurkštelėjo vyno ir susimąstęs įrėmė į ją akis. 

- Galbūt. Šie rūmai yra mūsų bendra nuosavybė ir jis gali juos 
parduoti tik gavęs mano sutikimą. O aš dėl įvairiausių priežasčių 
nenoriu. Viskas? 

Emilija žvilgtelėjo į savo sąrašą. Čia buvo dar vienas skyrius - 
keletas žiaurių klausimų, susijusių su visai asmeniškais jos san- 
tykiais su Sebastianu. Ji buvo taip išmušta iš vėžių to, ką išgirdo, 
kad nebejstengė net judinti šių klausimų. 

— Taip, viskas. 

— Manau, supranti, - pareiškė Aleksas, - jeigu tuos pačius klau- 
simus užduotum mano broliui, jis atsakytų visiškai priešingai. 

- Suprantu, - neprieštaravo ji. - Bet nepamiršk, Aleksai, aš 
turiu akis ir ausis... ir dar smegenis. 

— Vargšiukė Em, - staiga pasakė Aleksas, - įvelta į katės ir pe- 
lės žaidimą, nežinanti, kuo tikėti ir ką manyti. 

- Tik jau nereikia manęs gailėti, Aleksai, - suirzo Emilija. - Aš 
tiesiog stengiuosi išsiaiškinti faktus. Jau matau, kad nei vienas, 
nei kitas nesate toks, koks atrodote. 

— Va čia tai nesuklydai, - patvirtino jis. - Atsiprašau, jei pasi- 
rodė, kad kalbu iš aukšto. Man tikrai nuoširdžiai tavęs gaila. Dar 
vyno? 

Emilija leido pripildyti jos taurę, tylomis į jį žiūrėdama. Ga- 
liausiai tarė: 

— Kodėl tu čia sėdi? Sakei, kad pinigų turi. Juk išties abiem 
būtų į sveikatą, jei sutartumėte parduoti rūmus ir kiekvienas 
suktumėte savais keliais. 

— Protingas klausimas, bet užduotas neatsižvelgiant į jausmus. 
Mano senelė karštai troško, kad mūsų su broliu nesantaika baig- 
tųsi. Ji klaidingai manė, kad tą pasieks testamentu palikdama 
Blakmuro rūmus abiem lygiomis teisėmis, - paaiškino Alek- 
sas. - Aš bandžiau ir toliau bandau, bet tai neįmanoma. O ir, tie- 
są sakant, noras man baigia išgaruoti. Galiausiai bus Sebastiano 
viršus. Aš tai pripažįstu. 

— Kodėl mano vyras taip veržiasi parduoti namus? - paklau- 
sė Emilija. - Jis man sako, kad juos myli ir nori uždirbti pinigų 
jiems restauruoti. 

- Em, čia aš galiu spręsti tik iš dalies, - pasakė Aleksas. - Šį 
klausimą turi užduoti jam pačiam. O aš išties dariau viską, kad 
susitaikytume, nes taip norėjo mūsų senelė. Ankstesniu savo gy- 
venimu taip uždaviau jai širdį. - Jis atsiduso. - Aš dievinau Kons- 
tanciją ir pridariau jai daugybę rūpesčių ir širdgėlos, kai pabėgau 
ir nusiritau į dugną. 

- Gal ji suprato, kodėl palikai namus? 

- Gali būti, bet būkim teisingi, Emilija, - nors turiu brolį, kuris 
man augant visaip kenkė, negaliu jo kaltinti dėl to, kad įnikau į 
kvaišalus. Tai dariau aš ir tik aš, - pripažino Aleksas. - Norėjau 
pabėgti nuo savigraužos dėl to, ką praradau. Priėjau tokią ribą, 
ties kuria atrodė, kad niekas gyvenime man nesiseka. Kad ir ką 

pasiekčiau, kad ir kaip uoliai stengčiausi, kažkodėl viskas nueina 
niekais ir išvirsta į bloga. Supranti, apie ką kalbu? 

— Taip, suprantu, - linktelėjo Emilija. 

- Bet visais tais dalykais įskaudinau savo mylimą senelę ir 
niekad sau už tai neatleisiu. Pasilikdamas čia ir taikydamasis su 
Sebu pagaliau pajutau, jog bandau nors ką ištaisyti. 

- Suprantu, - atsiliepė ji. 

— Žinok, Em, - patylėjęs pasakė Aleksas, - dabar aš susirūpi- 
nęs dėl tavęs. Nepamiršk - jeigu jis turi keblumų su manimi, tai 
dar nereiškia, kad jis negali užmegzti sklandžių santykių su ki- 
tais. Nenoriu net pagalvoti, kad tai, kas praeityje vyko tarp mūsų 
su broliu, gali nulemti tavo požiūrį į jį. Norėčiau manyti, kad jūs 
su Sebu laimingi kartu. 

— Bet kaip tu dar gali juo rūpintis po to, ką jis tau padarė? — 
paklausė Emilija. 

— Aš suvokiau, kokia sunki dalia augančiam žmogui nuolat ži- 
noti, kad esi prastesnis, - nesvarbu, ar iš tikrųjų, ar tik vaizduo- 
tėje. Dabar suprantu, kaip jautėsi Sebas. Gal ir dabar taip jaučiasi. 
Tu geriau negu bet kas gali šitą jausmą suprasti. - Jis įrėmė į ją 
akis ir ji nuraudo. 

— Tikrai, - sutiko ji, - visi turime paslapčių ir trūkumų. 

- Ir galių. Sebas gal ir nėra akademinio proto galiūnas, bet ste- 
bėtinai sumanus. Visą gyvenimą sukosi kaip išmanydamas. Būk 
gera, Emilija, leisk jam pasitaisyti. Nepalik jo tuojau pat, - meldė 
Aleksas. 

— Nepaliksiu, - pažadėjo ji. 

— Na, gal pavakarieniaukim? - pasiūlė Aleksas. - Šiandien 
man atvežė produktų iš ūkininkų krautuvės. Ir gal papasakosi, 
ką sužinojai Prancūzijoje apie mano senelės praeitį. 

Prie vakarienės stalo Emilija kaip galėdama tiksliau atpasako- 
jo, ką girdėjusi iš Žako. 

— Niekuo nesistebiu, - pasakė Aleksas jai baigus pasakoti. - 
Konstancija buvo nepaprasta moteris, Em. Kaip norėčiau, kad 
būtumėt susitikusios. 

Emilija matė, kokia meile šviečia jo akys. 

— Ką gi dar galiu pasakyti - labai gaila, kad nesusitikom. 

- Ačiū, Em. - Aleksas blankiai šyptelėjo. - Šita žaizda nieka- 
da neužgis, bet gal taip ir turi būti. Dėl jos netekties patirtas su- 
krėtimas neabejotinai privertė mane kaipmat suaugti. Aš tapau 
geresnis. 

— Turiu eiti, Aleksai. Ryt skrendu į Prancūziją išklausyti tos 
istorijos pabaigos, bet grįžusi tuoj pat pas tave ateisiu. Ir labai tau 
dėkoju, kad taip nuoširdžiai ir garbingai kalbėjai apie Sebastianą. 
Labos nakties. - Pasilenkusi pabučiavo jį į skruostą. 

— Labanakt, Em. 
tiek daug pasakyti, bet žinojo, kad jo rankos surištos. Ji nusiviltų 
sužinojusi tiesą apie žmogų, už kurio ištekėjo. Nieko daugiau jis 
negalėjo padaryti. 


Už kitų durų Emilija atsigulė į lovą sutrikusi, bet pajutusi paleng- 
vėjimą, kad išsiaiškino tikruosius brolių santykius. Turėdama 
rankose faktus, ji bent jau galėjo geriau suprasti padėtį. Jos vyras 
ne beprotis, o tiesiog mažas berniukas, jį nuolat graužė slaptas 
pavydas jaunesniam broliui, kuris buvo viskuo pranašesnis. 

Ar dėl to jis tapo blogas žmogus? 

Ne, ne... 

Dabar, kai perprato Sebastianą, gal bus įmanoma jam padėti 
išspręsti problemas? Jam reikia jaustis mylimam, vertinamam ir 
saugiam. 


Levandų sodas 363 


Čia juk ne Frederikas ir Falkas - juk negali vienas personažas 
būti blogio įsikūnijimas, o kitas - gėrio. Nei gyvenimas, nei žmo- 
nės paprastai nebūna vien juodos ar baltos spalvos. 

O gal - atsiduso Emilija išjungdama šviesą ir susiruošusi mig- 
ti - ji teisina savo vyro elgesį vien dėl to, kad negali pakelti tie- 
sos? 

O kas, jei ji padarė baisią klaidą? 


Rytojaus pavakarę atvykus į chdūteau ir pamačius ją užkaltais lan- 
gais ir durimis, apstatytą pastoliais, Emilijai taip suspaudė širdį, 
kad buvo sunku tverti. Ji per dvi valandas su architektu apžiū- 
rėjo, kas jau nuveikta, paskui nuvažiavo į dviaukštį - Žaną kaip 
visada rado cave prie darbo stalo tvarkantį dokumentus. 

- Emilija, kaip malonu tave vėl matyti. - Šypsodamasis atsisto- 
jo ir pasibučiavo su ja. 

— Kaip tėvas? - paklausė ji. 

— Su ateinančiu pavasariu ėmė grįžti į gyvenimą. Dabar nuė- 
jo pagulėti, kad vakare galėtų toliau pasakoti savo istoriją. Prašė 
tave perspėti, - atsiduso Žanas, - kad laimingos pabaigos nebus. 

Po savaitę trukusio minčių ir jausmų sąmyšio grįžusi į saulėtą, 
nuostabiais kvapais dvelkiantį Provanso pavasarį, kuris sužadino 
visiškai priešingą - palaimingą būseną, Emilija buvo pasiruošusi 
tai priimti. 

- Žanai, tai mano praeitis, ne dabartis ar ateitis. Būk ramus, 
man pakaks jėgų. 

— Miela Emilija, tu pasikeitusi. Jaučiu, tarytum suaugai. At- 
leisk, kad drįstu apie tai kalbėti. 

- Nėra už ką, Žanai, manau, tiesą sakai, - sutiko ji. 

— Sakoma, vyresniosios kartos išėjimas lemia, kad tampi iš tik- 
rųjų suaugęs žmogus. Gal tai atlygis už liūdesį dėl jų netekties. 

- Gali būti, - neprieštaravo Emilija. 

— Na, o kol tėvas ilsėsis, gal pakalbėkim apie vynuogyną, Emi- 
lija? Noriu paaiškinti, kaip planuoju jį plėsti. 

Emilija sutelkusi visą dėmesį klausėsi Žano vardijamų faktų ir 
skaičių, bet jautėsi nekompetentinga ką nors siūlyti. Nieko ne- 
išmanė apie vynininkystę ir ją trikdė, kad Žanas turi prašyti jos 
leidimo plėsti verslą, o ji negali nei patarti, nei padėti. 

- Žanai, pasitikiu tavimi, žinau - viską padarysi, kad pagerė- 
tų cave finansiniai rezultatai, - pasakė dokumentus dėliojančiam 
Žanui. 

— Ačiū, Emilija, bet aš būtinai turiu su tavimi aptarti savo su- 
manymus. Juk tu - žemės ir šio verslo savininkė. 

- Tai gal man nebūtina ja likti? - Umai jai šovė netikėta min- 
tis. - Gal tu galėtum būti savininkas? 

— Klausyk, gal išgerkim po taurę rausvojo ir tada daugiau pa- 
kalbėsim. 

Jie atsisėdo dviaukščio terasoje iš kiemo pusės ir ėmė svarstyti, 
kaip būtų galima įgyvendinti Emilijos mintį. 

— Gal ir galėčiau pirkti verslą, bet žemę ir toliau nuomočiau- 
si - tai laiduotų, kad niekas, po manęs perėmęs cave, negalėtų jos 
atskirti nuo ch4teau, - pasiūlė Žanas. - Daug negaliu pasiūlyti, 
nes man tektų imti paskolą iš banko ir paskui kurį laiką mokėti 
palūkanas. Bet mainais galėčiau tau mokėti tam tikrą pelno dalį. 

— Manau, iš esmės protinga mintis, - sutiko Emilija. - Pasitar- 
siu su Žeraru, ką jis apie tai pasakys, taip pat paprašysiu patik- 
rinti, ar ankstesnių kartų savininkai nėra įteisinę kokių sąlygų, 
draudžiančių tokius veiksmus. Bet neabejoju - net jei yra tokių 
draudimų, galiu juos panaikinti, mat staiga tapau visagalė, - nu- 
sišypsojo ji. 

- Ir tau tai tinka, - juokdamasis pridūrė Žanas. 

- Gal ir taip. - Emilija apie kažką susimąsčiusi gurkštelėjo 
vyno. - Žinai, kai mirė motina, iš pradžių mane ėmė siaubas, 
kad reikės tvarkyti tuos painius dvaro reikalus. Pirmiausia neju- 
čia kilo noras jį parduoti. Pastaraisiais metais daug ko išmokau. 
Gal ir tikrai daugiau sugebu, negu įsivaizdavau. - Susigriebusi ji 
prikando liežuvį. - Atleisk, gal per daug pučiuosi. 

— Emilija, viena iš tavo bėdų visada buvo per menkas pasitikė- 
jimas savimi, - paaiškino Žanas. - Šiaip ar taip, jei ketinsi svars- 
tyti šį sumanymą, labai norėčiau, kad susitartume. Na, turbūt jau 
išalkai. Eime į vidų pasistiprinti, o paskui bus dar nevėlu tėvui 
pasakoti savo istoriją. 

Emilijos akimis, Žakas kur kas geriau atrodė negu tada, kai 
matė jį pastarąjį kartą. 

— Tai pavasaris sušildė man kaulus, - nusijuokė jis prie vaka- 
rienės stalo valgydamas šviežią sparą iš vietinio turgaus. - Nagi, 
ar pasiruošusi klausytis, Emilija? - paklausė jos visiems įsitaisius 
svetainėje. - Perspėju, ši istorija... sudėtinga. 

— Aš pasiruošusi. 

— Kiek pamenu, pasakojau iki tos vietos, kai Konstancija su 
Sofija atvyko į chūteau, o Eduarui pavyko pabėgti į Angliją... 


"Rojus 


Kaip persikas sirpus rausva aušra, 

Į smėlį plakasi žydrų bangų mūša. 
Pavasariu jau dvelkia, ir rasota rožė 
Pasotina kvapais jų meilijančią nosį. 
Grožis kur tik užmatai, 

Jausmų puota, širdies džiaugsmai. 


Patamsiai požemio, baugi naktis, 
Mistralis - neįveikiamas šiaurys. 
Speigų sukaustyti pliki laukai, 

Į ranką suleisti žiemos nagai. 
Grožis užtrenkė vartus, 

Jį vėtra nunešė į tolimus krantus. 


Prigludęs skruostas, ilgas bučinys, 
Švelnus prisiminimas, ilgesys. 

Švelni ranka, apglėbusi mane, 

Širdies buveinė - grožis kaip sapne. 

Į tamsą nevilties įskriejusi žvaigždė šviesi, 
Nes rojus - ten, kur tu esi. 


Sofija de la Martinjer 
1944 balandis 

Gasenas, pietų Prancūzija, 1944 


- Kažkas ateina! - riktelėjo Žakas. - Kur Sofija? 

— Miega rūsyje, - pašoko Konė. 

- Eik ir perspėk, kad nė krepšt... - Žakas priplojo veidą prie 
cave durų akutės. - Palauk - tai Armanas! 

Atsisukęs į Konę jis su palengvėjimu atsiduso ir atidarė duris 
svečiui. Konė žiūrėjo, kaip Armanas stato dviratį prie sienos ir 
eina į vidų. Mėnesį neregėjusi kitų žmonių, tik Žaką ir Sofiją, 
Konė nepaprastai apsidžiaugė matydama jo šviesų veidą. 

Abu vyrai šiltai apsikabino, kaip moka tik prancūzai, ir Žakas 
su Armanu koridoriumi nuėjo į dviaukštį. 

- Sėsk, bičiuli, klok naujienas. Mes čia jų tiesiog ištroškę. Kons- 
tancija, gal gali išvirti kavos? 

Konė nenoriai linktelėjo, mat nenorėjo praleisti nė trupinėlio 
Armano atneštų žinių. Jai kasdien buvo vis sunkiau vaidinti da- 
bartinį savo vaidmenį - būti Sofijos guodėja ir patarnautoja, mat 
Sofija pastarąjį mėnesį nebenorėjo keltis iš savo lovos rūsyje, eiti 
pasivaikščioti į aptvertą sodą, beveik nieko neėmė į burną ir tarsi 
negirdėjo Konės maldavimų nepasiduoti. 

Paskubomis išdėliojusi ant padėklo tris puodelius ir įpylusi ka- 
vos nunešė į svetainę. 

- Ačiū, Konstancija, - linkiu laimingų naujųjų metų! - pasa- 
kė Armanas paėmęs nuo padėklo puodelį ir su pasigardžiavimu 
gurkšnodamas kavą. 

- Ir melskime, kad 1944 metais galų gale sulauktume savo ša- 
lies išsivadavimo, - su įkarščiu pridėjo Žakas. 

— Kad taip ir būtų, - linktelėjo Armanas, traukdamas iš kup- 
rinės kažkokį paketą. - Madmuazelei Sofijai, bet, manau, ji 
tikrai neprieštaraus, jei jūs išvyniosite, madam. Čia yra gerų 
naujienų. 

Konė paėmė iš jo rankų paketą ir išvyniojo. Užmetė akį į nu- 
blukusį žalia drobe trauktą viršelį, pamatė pavadinimą ir nusi- 
šypsojo. 

- „Prancūzijos vaisių istorijos“ antras tomas. - Ji nušvitusiomis 
akimis pažvelgė į Žaką. - Tai mano mėgstama knyga iš Eduaro 
namų Paryžiuje bibliotekos. Manau, tai žinia, kad jam niekas ne- 
gresia. 

— Taip, madam, Eduaras saugioje vietoje, - patvirtino Arma- 
nas. - Ir net iš tos slaptavietės padeda mums kovoti. Neabejoju, 
madmuazelei Sofijai tikrai pakels dvasią žinia, kad jos brolis gy- 
vas ir sveikas. Ką gali žinoti - gal jis grįš greičiau, nei manome. 
Bet dabar yra pasitraukęs vien dėl to, kad apsaugotų seserį. 

- Gal žinote, kaip jam pavyko pabėgti? Kai jį palikome, buvo 
labai silpnas. - Konė laikė sugniaužusi pirštais knygą kaip talis- 
maną. 

— Smulkmenų nežinau, madam. Deja, girdėjau, kad britų 
agentė, išgelbėjusi jam gyvybę, neseniai buvo sušaudyta gestapo. 
Pavojingi laikai, madam, tačiau bent jau Karžygys saugus. 

— O apie Sarą nieko negirdėti? 

- Bijau, kad ne. - Armanas liūdnai palingavo galvą. - Kaip ir 
daugybė kitų, ji tiesiog dingo. Na, o kaipgi Sofija? 

Žakas ir Konė susižvalgė. 

- Neblogai, - šykščiai nukirto Žakas. - Sielvartauja dėl brolio 
ir ilgisi laisvės. Bet, kol karas nesibaigė, nieko nepadarysi. 

— Pasakykite jai, kad neprarastų vilties. Karas greitai baigsis ir 
tada visi išeisime į dienos šviesą. Artėja Sąjungininkų įsiveržimas 
ir jo laukdami čia darome, ką galime, kad pavyktų. - Armanas 
nusišypsojo Konei ir iš jo akių trykštantis tikėjimas ir viltis atgai- 
vino jai tokius pat jausmus. - Ką gi, man jau metas. 

Likusieji namie žiūrėjo, kaip jis mina dviratį tolyn iš akių, - abu 
džiaugėsi, kad kažkas praskaidrino atsiskyrėlišką jų būvį. Sofija 
buvo lygiai tokie pat belaisviai, įkalinti pareigos ją saugoti. 

- Kaip ji šiandien? - paklausė Žakas Konei nurenkant kavos 
puodelius. 

— Kaip visada, tai yra nuleidusi rankas. 

— Gal padės žinia, kad jos brolis saugus ir sveikas, - gūžtelėjo 
Žakas. 

- Lipu žemyn pas ją, pasakysiu, - tarė Konė. 

Žakas tylėdamas linktelėjo, o Konė grįžo į virtuvę. Iš podėlio 
paėmė bidonėlį pieno, įsidėjo į drobinį krepšį, kuriame nešioda- 
vo produktus į rūsį, ir persimetė krepšį per petį. 

- Bandyk ją įkalbėti bent trumpam išlipti į viršų, - pridūrė 
Žakas. 

— Pasistengsiu. 

Konė įsiropštė į ąžuolinę statinę, išėmė netikrą dugną, uždegė 
žibalinę lempą ir įėjo į tunelį. Šis kelias, pirmąkart įvaręs tiek bai- 
mės, jai tapo kasdienybe. Priėjusi atidarė duris ir blausioje švie- 
soje, krintančioje pro rūsio langelį, pamatė, kad Sofija dar miega. 
Buvo jau beveik pietų metas. 

- Sofija, - švelniai pakrutino ją Konė, - kelkis, turiu gerų Žinių. 

Sofija apsivertė ir pasirąžė. Pro baltus batistinius naktinius 
marškinius buvo matyti pilnėjantis jos liemuo. 


372 Lucinda Riley 


— Kokių? - paklausė ji. 

- Per pasiuntinį gavom puikių naujienų. Tavo brolis saugioje 
vietoje! 

Tai išgirdusi Sofija atsisėdo. 

— Ir atvažiuoja? Pasiims mane iš čia? 

- Gal jau netrukus, - pamelavo Konė. - Bet kaip puiku, kad 
apie jį sužinojom ir kad jis gyvas sveikas. Atsiuntė mums knygą 
apie vaisius. Prisimeni, kaip pagal ją piešei eskizus Paryžiuje? 

— Prisimenu! - Sofija pritraukė kojas prie krūtinės ir apsikabi- 
no kelius. - Tai buvo nuostabios dienos. 

- Jos vėl sugrįš, Sofija, patikėk! 

- Ir jis greitai sugrįš... - ji įbedė akis į tolumą. - Ir paims mane 
iš šito pragaro. Arba Frederikas... - Sofija staiga pastvėrė Konės 
ranką. - Neįsivaizduoji, kaip jo ilgiuosi. 

— Įsivaizduoju, nes ir aš turiu ko ilgėtis. 

— Taip, savo vyro. - Staiga visas jos pagyvėjimas išblėso ir ji vėl 
atvirto lovoje. - O aš netikiu, kad šitas karas kada nors baigsis. 
Turbūt taip ir mirsiu šiame niūriame urve. 

Tuos žodžius Konė nuolat girdėjo jau kelias savaites. Jau buvo 
patyrusi, kad nelabai turi ką sakyti nei ką daryti, kad išjudintų 
Sofiją iš sąstingio. 

— Jau ateina pavasaris, Sofija, aušta nauji laikai. Turi tuo tikė- 
ti, - meldė ją. 

— Noriu, tikrai noriu tikėti, bet čia, po žeme, kai naktį būnu 
viena, patikėti nelengva. 

— Suprantu, kaip tau sunku, bet turi neprarasti vilties. 

Abi moterys tyliai sėdėjo prietemoje, ir Konė svarstė, kodėl So- 
fija vis dar nepradėjo kalbos apie tai, kad ji nėščia. Juk tikrai turėjo 
suprasti iš savo kūno pokyčių. Kiek kartų tas klausimas Konei su- 
kosi ant liežuvio galo. Gal Eduaro ir Saros šitaip saugota mergina 
nesusigaudo, kas jai atsitiko? Konės skaičiavimais, kūdikis iš šios 

moters įsčių turėjo pasirodyti mažiau nei po šešių mėnesių. Da- 
bar, kaip jautė Konė, galbūt tai buvo vienintelis dalykas, galintis 
ištraukti Sofiją iš nevilties liūno. Ir tai turėjo būti įvardyta. 

— Sofija, - švelniai pradėjo Konė, - ar žinai, kad jau netrukus 
turėsi vaikelį? 

Šie žodžiai taip ilgai kybojo priplėkusiame slogiame ore, kad 
Konė pamanė, ar tik Sofija nebus vėl užmigusi. 

Galiausiai Sofija prabilo. 

- Žinau. 

- Jis Frederiko? 

— Be abejo! - pasipiktino tokiu klausimu Sofija. 

— Ir tu žinai, kad kūdikį nešiojančios moterys turi jam parū- 
pinti visko, ko reikia? Ne tik maisto, bet ir gryno oro, geros nuo- 
taikos. 

Vėl stojo ilga tyla. 

— Ar seniai Žinai? - galiausiai paklausė Sofija. 

— Sara iškart suprato. Paskui man pasakė, - paaiškino Konė. 

— Taip, ji turėjo suprasti. - Sofija atsiduso ir patogiau įsitaisė 
lovoje. - Kaip man jos trūksta. 

- Žinau. Stengiuosi, kiek galiu, bet suprantu, kad aš - tai ne 
Sara. - Konstancija savo balse išgirdo irzloką gaidelę. 

— Atleisk, Konstancija. - Sofija turėjo pajusti, kad ir taip šalto 
oro temperatūra dar krito. - Suprantu, kaip manimi rūpiniesi, ir 
esu tau labai dėkinga. O dėl kūdikio... Man buvo gėda tau sakyti. 
Suprantu, ką tai reiškia, ką aš padariau. - Sofija iš nevilties ėmė 
laužyti rankas. - Gal būtų geriau, jei mirčiau. Ką pasakys brolis, 
kai sužinos? Viešpatie, ką jis pasakys? 

- Jis supras, kad tu tiesiog žmogus, ir tai padarei iš meilės, — 
sumelavo Konė. - Ir dabar iš tos meilės pasaulį išvys nauja gyvy- 
bė. Sofija, tau negalima nuleisti galvos. Turi kaip niekada grumtis 
dėl savo vaiko. 

— Bet... Eduaras niekada man neatleis, niekada. Ir kaipgi tau, 
Konstancija, galėjau pasakyti, kad tą naktį, kai brolio nebuvo 
Paryžiuje, aš tave apgavau, priėmiau Frederiką į savo lovą ir savo 
noru su juo atsiguliau. Turėtum manęs nekęsti! - Sofija iš nevil- 
ties papurtė galvą. - Ir štai dabar tu mane globoji, nes tiesiog esi 
gera ir neturi kitos išeities. Tačiau negali įsivaizduoti, Konstan- 
cija, ką reiškia visiems aplinkiniams būti našta. Nuo ankstyvos 
vaikystės niekada manęs nepalikdavo vienos, kad neparkrisčiau. 
Kasdieniame gyvenime negaliu pasidaryti paprasčiausių dalykų, 
kuriuos gali kiti, esu priklausoma nuo visų, kurie man padeda, 
turiu prašyti pagalbos, jei noriu nulipti laiptais ar nueiti į vonią, 
tiesiog apsirengti naują drabužį, kurio dar nesu vilkėjusi. Nie- 
kada nesu iškėlusi kojos už lauko durų, kaip tu, ir išėjusi pasi- 
vaikščioti. - Sofija laibais piršteliais susiėmė galvą. - Atleisk man, 
Konstancija, kad pasidaviau silpnumui. 

- Viską suprantu. - Konė ramindama uždėjo ranką Sofijai ant 
peties. - Tikrai baisus toks gyvenimas. 

- Ir štai, - toliau kalbėjo Sofija, - sutikau žmogų, kuriam aš pir- 
miausia buvau ne neregė, kuris, kitaip nei mano šeima, nesielgė su 
manimi kaip su mažu vaiku. Ne, Frederikas elgėsi sa manimi kaip 
su moterimi, nepaisė mano negalios, kalbėjosi kaip lygus su lygia, 
mylėjo mane už tai, kokia esu viduje ir kokia norėčiau būti iš išo- 
rės. Bet piktas likimas lėmė, kad jis yra kitoje barikadų pusėje, kad 
jis yra priešas. Ir dėl to aš jo neturiu - neturėjau mylėti ir išduoti 
savo šeimą, net savo tėvynę, ir prisišaukti dar vieną bėdą. Taigi jo 
čia nebėra, o aš nešioju jo vaiką - dar vieną naštą tiems, kurie yra 
šalia. Konstancija, klausi, kodėl čia guliu ir noriu mirti? Aš Žinau, 
kaip visiems palengvėtų gyvenimas be manęs! 

Konė sėdėjo priblokšta Sofijos protrūkio. Jos žodžiai pirmą- 
kart leido suprasti, kaip skaudžiai Sofija viską suvokia ir kaip 
kankinasi graužiama sąžinės, kad priklauso nuo kitų. 

- Jei ne aš, - toliau kalbėjo Sofija, - Sara nebūtų važiavusi trau- 
kiniu ir nebūtų buvusi suimta. Ji gal jau mirusi arba išsiųsta į ku- 
rią nors iš tų baisių stovyklų, kur vis tiek galiausiai mirs. 

Konė ieškojo tinkamo žodžio. 

— Sofija, savo šeimai tu tokia brangenybė, kad niekam jokių 
pastangų nereikia tave globoti. Jie tave myli. 

— Ir kaip aš atsidėkojau už tą meilę? Užtraukiau šeimai nešlo- 
vę. - Sofija papurtė galvą ir iš akių jai pabiro ašaros. - Kad ir 
ką kalbėtum, Eduaras niekada man už tai neatleis. Kaip aš jam 
pasakysiu? 

— Apie tai pagalvosim paskui, Sofija, - pakišo mintį Konė. - 
O dabar svarbiausia yra tavo ir tavo kūdikio sveikata. Turi daryti 
kas įmanoma, kad padėtum savo vaikui ateiti į šį pasaulį. Sofija, 
ar tu nori šito vaiko? 

Sofija ilgai tylėjo, galų gale prakalbo: 

— Kartais galvoju, kad geriausia mums abiem čia atsigulti ir 
numirti. Bet paskui pagalvoju - visi, kuriuos mylėjau, pražuvo, 
ir manyje esanti gyvybė yra viskas, ką turiu šiame pasaulyje. Ir ji 
yra jo, Frederiko, dalis... Ak, Konstancija, aš tokia sutrikusi. Ar 
manęs nesmerki už tai, ką padariau? 

— Ne, Sofija, - atsiduso Konė. - Aišku, nesmerkiu. Suprask, tu 
ne pirma ir ne paskutinė. Sutinku - turbūt negali būti keblesnių 
aplinkybių, bet tiesiog prisimink, kad tavyje auganti mažytė ne- 
kalta būtybė nieko apie tai nežino. Ir nesvarbu, kokia jo ar jos 
kilmė, ką jam ar jai žada ateitis, bet viena aišku: tavo pareiga — 
kovoti už savo vaiko teisę gyventi. Aplink tiek mirčių, tiek naiki- 
nančių nelaimių. Nauja gyvybė yra nauja viltis, kad ir kokiomis 
aplinkybėmis pradėta. Vaikas yra Dievo dovana, Sofija. 

Nutilusi Konė pagalvojo, ar tik ne katalikiško auklėjimo pėd- 
sakai bus įkvėpę ją ištarti šiuos jausmingus žodžius. Ji žinojo, ką 
nori jais pasakyti. 

— Manau, dabar viskas, ką gali padaryti, - tai puoselėti, kas yra 
tavyje, - tyliai pridėjo. 

— Taip, tu teisi, - atsiliepė Sofija. - Tu tokia gera ir išmintinga, 
Konstancija, nežinau nė kaip tau dėkoti už viską, ką dėl manęs 
padarei. Tikiuosi, vieną dieną galėsiu tau atsilyginti. 

— Na, gal galėtum tai padaryti dabar ir negulėti čia dienų die- 
nas ir nesišaukti mirties? - pasiūlė Konė. - Būk gera, Sofija, pa- 
dėk man padėti tau ir tavo vaikui. 

— Gerai, - atsiduso Sofija. - Dejuoju, kokia aš nelaiminga, nors 
daugybė žmonių kenčia kur kas baisiau. Stengiuosi pasisemti vil- 
ties. Ir gal, kai atvyks Frederikas, ką nors sugalvosime. 

Konė nustėrusi žiūrėjo į Sofiją negalėdama patikėti, kad ji vis 
dar laiko tai įmanomu dalyku. 

- Tiki, kad jis atvyks? 

- Ne tik tikiu - žinau, - tvirtai atsakė meilės įkvėpta Sofija. — 
Žadėjo susirasti mane, ir širdis sako, kad jis manęs neapvils. 

— Vadinasi, Sofija, - paakstino ją Konė, - ir tu turi neapvilti 
Frederiko. 


Nuo šiol Sofija pati ėmė keltis iš lovos. Pradėjo gerai valgyti, už- 
lipdavo laiptais į chdteau, išeidavo į aptvertą sodą pasivaikščioti 
su Kone, kad pajudėtų. 

Vieną rytą ji ėmė uosti orą. 

— Artinasi pavasaris. Užuodžiu. Gyvenimas bus daug sma- 
gesnis. 

Atėjo kovas, aptvertame sode suvešėjo mimozos. Pilyje nie- 
kas nesilankė, bet Žakas neleido Konei dviračiu važiuoti iš pilies 
valdų į kaimą papildyti maisto atsargų, spyrėsi tai daryti pats. Jie 
gyveno nuolat pasirengę vietinių gestapininkų vizitui, bet visas 
dėmesys, kurio jie sulaukė, buvo vokiečių kariškio apsilanky- 

mas - jis reikalavo šimto butelių vyno ir dviejų statinaičių šnapso 
torpedų gamyklai. 

— Gyvenam saugiai, nes gyvenam kaip atsiskyrėliai, - pasakė 
Žakas vieną vakarą. - Niekuo negalima pasitikėti, o kol Sofijos 
globa mano rankose, turime likti budrūs. Taigi teks kęsti vienat- 
vę ir vienas kito draugiją, kol visa tai baigsis, - Žakas kilstelėjo 
antakius ir jai nusišypsojo. 

Konė daugiau neturėjo ką sakyti, taigi pritarė. Taip, ne savo va- 
lia gyvendama su nepažįstamu žmogumi po vienu stogu ji labai 
pamėgo Žaką. Valstietiška jo išvaizda ir laikysena slėpė didelį, 
mąslų protą. Sofijai nuėjus gulti į rūsį, daugelį vakarų jie praleido 
surėmę galvas prie šachmatų lentos. Konė iš Žako daug sužinojo 
apie sudėtingą vyno gamybos procesą ir negalėjo nesižavėti jo 
atsidavimu savo draugui ir šeimininkui Eduarui. Savo ruožtu ji 
pasakodavo jam apie gyvenimą Anglijoje, apie savo brangųjį Lo- 
rensą, kuris nė nenumanė, kur ji atsidūrusi. 

Konė jautėsi gyvenanti nesibaigiančioje prietemoje - arba rū- 
syje esančiame Sofijos miegamajame, arba langinėmis uždangs- 
tytuose ch4teau kambariuose. Kartais nusivesdavo Sofiją į puikią- 
ją biblioteką, įkurtą Eduaro ir jo tėvo. Paėmusi iš lentynos kurią 
nors knygą, skaitydavo Sofijai mirgančioje žibalinės lempos švie- 
soje. Vienoje lentynoje Konė rado „Prancūzijos vaisių istorijos“ 
pirmą tomą ir nusinešė į dviaukštį parodyti Žakui. 

— Nuostabiai gražios knygos, - pripažino jis vartydamas tra- 
pius žavingų spalvotų graviūrų puslapius. - Eduaras man rodė 
šį pirmą tomą, pirktą jo tėvo. Pagaliau tie tomai po šimtmečių 
susitiko. 

Atėjus pavasariui kaip pumpuras išsiskleidė ir Sofijos kūnas. 
Ji pražydo visu besilaukiančios moters grožiu, aptvertame sode 
augančio kaštono pavėsyje praleistos popietės jos skruostus nu- 
dažė sveiku rausvumu. Sofijai išėjus pakvėpuoti grynu oru Žakas 

visada eidavo sargybą dairydamasis neprašytų svečių. Rūpinosi 
ja kaip rūpestingiausias tėvas. 

Vieną vakarą, kai Konė rūsyje jau buvo padėjusi Sofijai atsigul- 
ti nakčiai, Žakas paėmė vyno ąsotį ir įpylė po taurę sau ir Konei. 

- Ar numanai, kada turi gimti kūdikis? - paklausė jos. 

— Mano skaičiavimais, maždaug birželį, - atsakė Konė. 

— Ir ką tada darysim? - atsiduso Žakas. - Argi naujagimis pir- 
mas gyvenimo savaites gali gyventi šaltame, tamsiame rūsyje? Be 
to, kas bus, jei kas išgirs jį verkiantį? Ir kaip Sofija galės prižiūrėti 
naujagimį jo nematydama? 

— Normaliomis sąlygomis būtų pasamdyta auklė ir jai padėtų. 
Bet dabar sąlygos nenormalios, - atsakė Konė. 

— Tiesa. 

— Na ką, -ji atsiduso, - atrodo, man teks būti aukle, nors nieko 
neišmanau apie kūdikių priežiūrą. 

— Mąsčiau, Konstancija, ar ne geriausia būtų kūdikį atiduoti 
tiesiai į prieglaudą. Tada tikrai niekas nežinotų apie jį, išskyrus 
tave, mane ir madmuazelę Sofiją. Ir kas laukia ateityje? - Žakas 
iš nevilties papurtė galvą. - Kai Eduaras sužinos tiesą, bijau net 
pagalvoti, kas bus. 

- Taip, mintis tikrai protinga, - atsargiai pritarė Konė, - bet da- 
bar Sofijai tikrai negalima apie tai prasitarti. Ji labai gerai laikosi. 

- Be abejo, - linktelėjo Žakas. - Žinau vienuolyno našlaičių 
prieglaudą Draginjane, kuri pagelbėja tokiais atvejais kaip šis. 

— Gal ir būtų gerai. - Konė matė, kad nėra kaip užsiminti apie 
pastaruoju metu jos pastebimą Sofijos prisirišimą prie dar ne- 
gimusio kūdikio - Sofijai jis buvo Frederiko dalis ir jų meilės 
simbolis: tokią nuostatą paskatino pati Konė, mėgindama Sofiją 
išjudinti iš stingulio. Žakas - vyras. Jis nesupras. - Žiūrėsim, — 
tik tiek tepasakė. 

Gegužės pradžioje prie dviaukščio pasirodė Armanas su dvira- 
čiu. Susėdo su Žaku ir Kone sodelyje paragauti naujo derliaus 
rausvojo iš statinės. Nusikamavęs, sulysęs, pasakojo, kad jo ma- 
kių būrys, įsikūręs tankiais miškais apaugusiuose kalnų šlaituose 
La Gard Frenė, ruošiasi įsiveržimui iš pietų. 

— Fricai apsikvailino manydami, kad bus puolama nuo Marse- 
lio ar Tulono pakrančių, bet Sąjungininkai planuoja išsilaipinti 
ties Kavaleru ir Ramatiuele. O mes, Pasipriešinimas, viską da- 
rom, kad suklaidintume fricus ir apsunkintume jiems gyveni- 
mą, - pasakė jis šypsodamasis. - Nutraukiame telefono linijas, 
sprogdiname geležinkelio tiltus, grobiame ginklus iš juos gabe- 
nančių gurguolių. Dabar mūsų tūkstančiai ir visi kaunamės dėl 
vieno tikslo. Britai slapta kiek galėdami mėto mums iš lėktuvų 
ginklus, esam puikiai organizuoti. Girdėjau, kad amerikiečiai 
vadovaus atakai iš jūros pietuose. Konstancija, žinau, kad tu pa- 
rengta tokio pobūdžio veiklai. Gal galėtum mums padėti? Mums 
reikia pasiuntinio, kuris... 

- Ne, Armanai, iki šiol ji niekur nėjo iš šių namų, - nukirto Ža- 
kas, - ir kol kas buvom palikti ramybėje. Jei kas pamatys iš čia dvi- 
ratį minančią Konstanciją, gali kilti pavojus madmuazelei Sofijai. 

Konė nukabino nosį. 

— O kodėl negalėčiau išeiti pro užpakalines duris, Žakai? Aš 
noriu padėti. 

- Žinau, Konstancija, gal ateis laikas, kai galėsi. Bet dabar turi 
būti šalia madmuazelės Sofijos. - Žakas metė jai reikšmingą 
žvilgsnį. 

- Bet gal galite kitaip mums padėti, Žakai? - toliau kalbėjo Ar- 
manas. - Dažnai sulaukiame britų lakūnų ir slapta išsiunčiame 
juos iš Prancūzijos per Korsiką, tad kartais mums reikia kons- 
piracinių būstų, kur jie galėtų palaukti, kol atplauks laivelis jų 
paimti. Ar esate pasiruošę priimti“ 


380 Lucinda Riley 


Žakas abejodamas atsiduso. 

— Nenoriu atkreipti į mus dėmesio. 

— Betgi, Žakai, galėtume tai daryti atsargiai, - nenusileido Ko- 
nė. - Sofija paslėpta rūsyje, ne pačiame cave, o mes turime daryti 
viską, ką galime, kad padėtume siekti didesnio tikslo. Pats Edua- 
ras šitaip gyveno, net žinodamas, kad tai pavojinga jo šeimai, — 
pabrėžė Konė, pasiryžusi nuveikti ką nors naudinga. 

- Taip, Konstancija, tiesą sakai, - galiausiai atsakė Žakas. - 
Nėra kaip atsisakyti. Galime įleisti lakūnus į palėpę. 

- Ačiū, - dėkingas linktelėjo Armanas. 

— Manau, Konstancija, juos paglobosi, - pasakė Žakas stoda- 
masis. 

— Be abejo. - Konei šmėstelėjo savanaudiška mintis - kaip ji 
norėtų kartu su tais oreiviais sėsti į laivelį, plukdantį į Korsiką. 

— Kai reikės, aš arba kuris nors iš mano vyrų duosim žinią, - 
pasakė Armanas. - O man metas į kelią. 


Pirmieji du britų lakūnai atvyko po savaitės trečią ryto. Kai juos 
valgydindama ir vaišindama vynu Konė išgirdo anglišką tartį, 
akyse jai pasirodė ašaros. Čia jie turėjo būti dvidešimt keturias 
valandas, kol sulauks laivelio į Korsiką. Nors nusilpę ir išsekę po 
kelias savaites trukusio slapstymosi, abu vyrai buvo puikiai nusi- 
teikę, nes jų laukė kelionė namo. 

— Nenusimink, mergyt, - pasakė vienas, sekdamas paskui 
Konę į palėpę, - Prancūzija sprūsta naciams iš nagų. Hitlerio 
dantys jau atšipę - neseniai net buvo atskleistas vieno jo vyres- 
niųjų surengtas sąmokslas jį užmušti. Šiaip ar taip, nepraeis nė 
keli mėnesiai, ir viskas baigsis, o gal pakaks ir savaičių. 

Kitą rytą prieš auštant jie išėjo, ir Konė vienam anglų lakūnui 
padavė voką. 

- Gal galėsite grįžę namo už mane išsiųsti paštu? 

— Be abejo, galėsiu. Nors taip atsilyginsiu už tai, kad pirmąkart 
po kelių savaičių padoriai pavalgiau, - nusišypsojo jis. 

Konė gulėsi į lovą su nauja viltimi. Jei tas lakūnas grįš, Loren- 
sas bent žinos, kad ji gyva ir sveika. 


Artėjant laikui gimdyti Sofijai su išsipūtusiu pilvu buvo vis sun- 
kiau laipioti stačiais rūsio laiptais. Bet užkopusi ji gaudavo gryno 
oro ir ramybės, tad tiesiog tryško sveikata. 

Senosios ekonomės sandėliuke Konė rado vilnonių siūlų ir vir- 
balų, tad popietėmis sėdėdama su Sofija aptvertame sode pradė- 
jo megzti mažus švarkučius, kepuraites ir batukus naujagimiui. 
Kartais su pavydu žiūrėdavo į Sofiją - juk ir ji su Lorensu svajojo 
apie šeimos pagausėjimą. Dabar jai šią svajonę atstojo kitos mo- 
ters būsima motinystė. 

Šiltais vakarais abu su Žaku dažnai susėsdavo dviaukščio so- 
delyje prie stalo, apsupto gležnų jaunų vynmedžių, užmezgusių 
žalias uogytes, kurios netrukus turėjo virsti stambiomis, sirpio- 
mis vynuogėmis. 

- Jau nedaug liko iki vendange, kai reikės skinti vynuoges, bet 
nežinau, ar sulauksiu talkos, - atsiduso Žakas. - Visi turi svar- 
besnių reikalų, negu spausti vyną. 

— Aš kiek galėdama padėsiu, - pasisiūlė Konė, gerai žinodama, 
kad tai tik paguodos gestas. Paprastai Žakui reikėdavo keliolikos 
vyrų ir moterų vynuogėms skinti nuo aušros lig sutemos. 

— Ačiū už malonų pasiūlymą, Kone, bet manau, kad tavo pa- 
galbos prireiks kitur. Ar ką nors išmanai apie kūdikio atėjimą į šį 
pasaulį? - paklausė Žakas. 

— Ne. Keista, bet tai neįėjo į mano parengiamųjų kursų progra- 
mą, - su ironija atsakė Konė. - Knygose, kurias teko skaityti, visi 
laksto su šiltu vandeniu ir rankšluosčiais. Dėl ko, nelabai žinau, 
bet tikiuosi susitvarkyti, kai ateis laikas. 

- Bijau, kad ko nors bloga nenutiktų ir Sofijai nereikėtų tikros 
medicinos pagalbos. Ką tada darytume? Negalim rizikuoti ir gul- 
dyti jos į ligoninę, - nerimavo Žakas. 

- Sakau - stengsiuosi kiek galėdama. 

— Tik tiek abu ir galim, miela Konstancija, - atsiduso Žakas. 


Oreiviai pramynė taką, vedantį prie Žako namų slenksčio - pa- 
lėpėje nuolat būdavo laukiančių laivelio į Korsiką. Konė iš jų pri- 
sirankiojo žinių, kad Sąjungininkų planas įsiveržti į Normandiją 
netrukus bus įkūnytas. Po kelių savaičių bus veržiamasi į pietus. 
Kaskart išlydėdama oreivius įteikdavo jiems voką, prašydama iš- 
siųsti Lorensui. 

Visuose laiškuose buvo parašyta tas pat: 


Brangusis, dėl manęs nesijaudink. Aš gyva ir sveika, 
tikiuosi greitai grįžti namo. 


Vieną birželio vakarą, rašydama penktą tokį laišką ir ruošdama- 
si įduoti jį paryčiais išvykstančiam oreiviui, Konė svarstė, kad bent 
vienas jos perduotas vokas turėtų laimingai pasiekti Lorensą. 

Staiga į svetainę įėjo Žakas susirūpinusiu veidu. 

— Konstancija, kažkas lauke tyko iš pasalų. Lipk į palėpę ir per- 
spėk lakūnus, kad netriukšmautų, o aš pažiūrėsiu, kas ten. 

Žakas pasiėmė medžioklinį šautuvą, nuolat laikomą prie lauko 
durų, ir išėjo iš namų. 

Perspėjusi oreivius ir nusileidusi į apatinius kambarius, Konė 
rado Žaką svetainėje, nutaikiusį šautuvą į aukštą, pasibaisėtinai 
liesą šviesaus gymio vyriškį, iškėlusį rankas. 

- Nesiartink! Jis vokietis! - Žakas bakstelėjo šautuvu vyriškiui 
į krūtinę. - Sėsk! Čia. - Jis parodė krėslą prie židinio, kur atėjūną 
buvo galima patikimai užspeisti į kampą. 

me veide, susivėlusius, purvinus šviesius plaukus ir tai, kas liko 
iš marškinių ir kelnių, kabančių ant barkšančių kaulų. Ji išpūtė 
akis, širdis smarkiau suspurdėjo. 

- Konstancija, tai aš, Frederikas, - kimiu balsu sugergždė vy- 
riškis. - Gal manęs nepažįstate be uniformos? 

Konė prisivertė vėl pažvelgti jam į veidą. Akių išraiška buvo 
vienintelis požymis, leidžiantis atskirti, kuris iš dvynių yra prie- 
šais ją. Jo akyse pamačiusi švelnumą ir nerimą, su palengvėjimu 
atsiduso supratusi, kad jis yra tas, kas sakosi esąs. 

- Pažįsti šitą žmogų? - negalėdamas patikėti Žakas atsigręžė 
į Konę. 

— Taip, - linktelėjo Konė. - Tai Frederikas fon Vendorfas, SS 
pulkininkas. Jį pažįsta ir Sofija. 

Konė metė Žakui reikšmingą žvilgsnį tikėdamasi, kad jis su- 
pras be žodžių. 

- Supratau. - Žakas linktelėjo rodydamas pagavęs jos mintį, 
bet ginklo nenuleido. Paskui atsigręžė į Frederiką. - Ir ką čia vei- 
kiate? 

- Atėjau pasimatyti su Sofija, nes jai žadėjau. Ar ji čia? 

Nei Konė, nei Žakas neatsakė. 

— Kaip matote, aš jau nebesu vokiečių karininkas. Tiesą sakant, 
esu ieškomas asmuo. Jei mane ras, grąžins į Vokietiją ir nieko 
nelaukdami sušaudys kaip išdaviką. 

Žakas šaižiai nusikvatojo. 

- Negi rimtai manai, kad patikėsim šitomis pasakomis? Iš kur 
mums žinoti, kad tai ne akių dūmimas? Jūs, fricai, meluojat susi- 
riesdami, kai reikia gelbėti savo kailį. 

- Tiesą sakote, pone, - ramiai atsakė Frederikas. - Nega- 
liu jums šito įrodyti. Galiu tik sakyti savo tiesą. - Jis grįžtelėjo 
į Konę. - Kai jus, Sofiją ir jos tarnaitę nuvežiau į Monparnaso 

stotį, į Vokietiją nebegrįžau. Žinojau, kad mano brolis Falkas ne- 
nurims, kol neatiduos manęs į teisingumo rankas už tai, kad pa- 
dėjau jums pabėgti. Tai buvo ne pirmas kartas, kai jis suabejojo 
mano ištikimybe bendram reikalui. Atrodo, turiu daug priešų ir 
nė vieno draugo. 

Iš Frederiko akių be žodžių buvo matyti, ką jam teko iškęsti ir 
koks jis išsekęs. Be uniformos atrodė dar labiau beginklis. 

— Kur jūs keliaujate, Frederikai? - įsiterpė Konė. 

— Konstancija, keliavau su viena mintimi - atsigauti čia ir pa- 
matyti Sofiją, kaip jai žadėjau, - atsakė Frederikas. - Išvykęs iš 
Paryžiaus slapsčiausi. Pabėgau į Aukštutinius Pirėnus ir ten gy- 
vas likau vienus papirkęs, o iš kitų sulaukęs gerumo. Nusiritau iki 
to, kad pas valstiečius melžiau ožkas ir lesinau vištas, laukdamas, 
kol bus saugu toliau keliauti per Prancūziją ieškoti Sofijos. Kol 
čia atkeliavau, - Frederikas truktelėjo pečiais, - praėjo ne viena 
savaitė. 

— Tai jums labai pasisekė, kad nukeliavot tokį kelią nesučiup- 
tas nei vienos, nei kitos pusės, - vis dar netikėdamas atsiliepė 
Žakas. 

— Mane vedė mintis, kad turiu pamatyti Sofiją. Bet laimė tikrai 
neilgai mane lydės. Yra žmogus, kuris tikrai atspės, kur aš galė- 
jau pabėgti, ir pasirūpins mane sugauti. - Frederikas atsiduso ir 
papurtė galvą. - Nesvarbu - žinau, kad neišvengiamai žūsiu arba 
nuo prancūzų, arba nuo vokiečių rankos. Tik norėjau paskutinį 
kartą pamatyti Sofiją. Konstancija, labai prašau, bent pasakyki- 
te - ar ji gyva sveika? Gyva? 

Frederiko akyse Konė pamatė ašaras. Žiūrėdama į jį, sėdintį 
priešais šautuvo vamzdį, sunkiai beatpažįstamą, pasijuto links- 
tanti į jo pusę. Jis rizikavo gyvybe dėl mylimos moters, nors ga- 
lėjo tiesiog pabėgti gelbėdamas savo kailį. Nesvarbu, kokios jis 
tautybės, kokių politinių pažiūrų ir net kokia jo pastarojo meto 

veikla, - tai buvo žmogiška būtybė, šiuo metu nusipelnanti užuo- 
jautos. 

— Taip, ji gyva ir sveika, - patvirtino Konė. 

Žakas metė jai perspėjamą žvilgsnį, bet Konė jo nepaisė. 

- Jūs alkanas? Turbūt kelias savaites mažai ką valgėte. 

— Konstancija, jei galėsite kuo pasidalinti, būsiu dėkingas, bet 
sakykite - ar Sofija yra čia? Ar galiu ją pamatyti? - maldavo Fre- 
derikas. 

- Atnešiu jums valgyti ir tada pakalbėsime. Žakai, gali nuleisti 
ginklą. Frederikas nepadarys mums nieko bloga. Duodu žodį. 
Sakyčiau, užlipk pas mūsų draugus į palėpę ir perduok, kad nėra 
ko bijoti. Sakyk, kad tai tik giminaitis, bet tegul jie vis tiek nie- 
kam nesirodo akyse. 

- Jei manai, kad jis patikimas, - iš reto ištarė Žakas, nenoromis 
nuleisdamas šautuvą, - taip ir padarysiu. 

- Neabejoju, - linktelėjo Konė džiūgaudama, kad dėl įvairovės 
šįkart ji paėmė vadžias į rankas. - Eime, Frederikai, į virtuvę, ten 
pakalbėsime, ko! paruošiu valgyti. 

Frederikas sunkiai atsistojo ir Konė matė, kad kiekvienam 
žingsniui jam reikia daug pastangų. Jis pasiekė kelionės tikslą ir 
dabar adrenaliną išstūmė išsekimas, alkis ir neviltis. Konė paskui 
save uždarė virtuvės duris ir mostelėjo Frederikui sėstis ant me- 
dinės kėdės prie nedidelio stalo. 

— Konstancija, labai prašau pasakyti, - jis vėl ėmė maldauti, - 
ar ji Čia“ 

- Taip, Frederikai. Sofija čia, - patvirtino Konė. 

— O Dieve Dieve, - Frederikas susiėmė galvą rankomis ir pra- 
virko. - Čia keliaudamas ir nakvodamas grioviuose, rausdamasis 
po atmatas, ar nerasiu kokio kąsnio, kartais galvodavau, kad gal 
ji jau mirusi. Taip dažnai tai įsivaizduodavau, kad... - Frederikas 
nubraukė nosį rankove ir papurtė galvą. - Atleiskite, Konstanci- 

ja, suprantu, jums manęs negaila, bet neįsivaizduojate, ką išken- 
čiau, kad tik ją surasčiau. 

— Prašom, išgerkite. - Padėjusi priešais jį taurę vyno, Konė 
švelniai paplekšnojo jam per petį. - Neįtikėtina, kad pasiekėte 
mus ir likote gyvas. 

— Mane gelbėjo tai, kad ir prancūzai, ir mano gentainiai žino, 
jog kažkas turi įvykti. Prancūzijoje siaučia chaosas, Pasipriešini- 
mas labai sustiprėjęs. Mes - jie, - kaipmat pasitaisė Frederikas, - 
deda visas pastangas, kad tai atitolintų. Ir turbūt Prancūzijoje aš 
mažiausiai kam nors rūpiu. Išskyrus vieną žmogų... 

— Na štai, prašom valgyti. - Konė padėjo stambiai raikytos 
duonos ir sūrio. 

— Ar jie jau apieškojo chdteau? - paklausė Frederikas, grūsda- 
mas duoną ir sūrį į burną ir rydamas stačiais kąsniais. 

- Taip, darė kratą, bet nieko nerado. Mes su Žaku labai žiūri- 
me, kad pilis visada būtų uždaryta ir kad Sofijos niekas nepama- 
tytų. Šiuo metu jie neįtaria ją čia esant. 

— O Eduaras? Ir jis čia? - paklausė Frederikas. 

— Ne. Jis suprato, kad būdamas čia seseriai užtrauks dar dides- 
nį pavojų. 

— Na, ką gi, negaliu ir aš čia užsibūti - žinau, kad kiekvieną 
akimirką, kol čia esu, gresia pavojus jūsų visų gyvybei. Taigi, - 
Frederikas užgėrė duoną ir sūrį keliais vyno maukais, - susitiksiu 
su Sofija ir keliausiu. Nuvesite pas ją? Maldauju, Konstancija... 

— Taip, nuvesiu. Eikite paskui mane. 

Konė nusivedė Frederiką į cave, ten parodė, kaip lipti į 4žuoli- 
nę statinę, ir galiausiai abu pasiekė tunelį. 

- Vargšė, vargšė mano Sofija, - murmėjo jis, dėl savo ūgio sun- 
kiai stumdamasis į priekį. - Kaip ji ištveria? Ar ji kada gauna 
saulės šilumos? 

- Jai nėra ką daugiau daryti, tik visa tai iškęsti, kad apsisaugo- 

tų. - Konė priėjo prie durų. - Ji viduje ir galbūt miega. Aš užeisiu 
pirma, kad per daug jos nepriblokštume. Be to, Erederikai, - ji 
atsigręžusi pažiūrėjo į jį, - manau, ir jūs sukrėstas. 

Konė triskart pabeldė į duris ir atsargiai atidarė. Sofija sėdėjo 
krėsle prie langelio, ant pilvo pasidėjusi Brailio raštu spausdintą 
knygą. 

— Cia tu, Konstancija? - pakėlė galvą. 

— Taip, aš. - Ji priėjo skersai kambarėlį prie Sofijos ir švelniai 
padėjo ranką jai ant peties. - Neišsigąsk - tu turi svečią. Manau, 
būsi labai laiminga, kai suprasi, kas jis. 

— Sofija, Sofija, mano meile, tai aš, Frederikas, - sukuždėjo bal- 
sas Konei už nugaros. - Aš atėjau, mein Liebling. 

Valandėlę Sofija neteko žado. 

— Ar aš nesapnuoju? Frederikai! - sukuždėjo ji. - Čia tikrai tu? 

— Taip, mylima Sofija, tikrai aš. 

Sofija plačiai išskėtė rankas, knyga nukrito ant grindų. 

Konė pasitraukė ir stovėdama tarpduryje žiūrėjo, kaip Frede- 
rikas prieina prie Sofijos ir ją apglėbia. Ašarų pilnomis akimis ji 
tyliai išėjo iš kambarėlio ir užvėrė duris. 

Visą tą naktį Konė prabudėjo Žako svetainėje. Antrą nakties išė- 
jus oreiviams, žiovaudamas prie jos prisidėjo ir Žakas. 

— Na, bent dalies rūpesčių mūsų namuose neliko. Kaipgi liku- 
sieji? - parodė jis į grindis. - Jis dar ten? 

- Ten. 

— Buvai nuėjusi? 

— Kartą. Girdėjau, kaip kalbasi. 

— Atleisk, Konstancija, bet ar tikrai jis patikimas? Gal jis mus 
kvailina, naudodamasis įsimylėjusia mergaite. 

— Patikėk - ne. Užtenka vien į jį pažiūrėti, ir matai, kad sako 
tiesą. Akivaizdu - jis kelias savaites gyveno kaip bėglys. Mes čia 
nebūtume atsidūrusios, jei jis nebūtų mums padėjęs pabėgti iš 
Paryžiaus. O Sofiją jis myli kiekviena savo esybės dalele. 

- Ojeigu jį sekė? 

- Be abejo, labai gali būti... 

— Konstancija! Kiek iš tavęs girdėjau apie jo brolį, tikrai taip ir 
yra, - pertraukė ją Žakas. 

- Bet, kol jie abu slėptuvėje, nė vienam niekas negresia. Be to, 
Frederikas supranta, jog kuo greičiau turi dingti iš čia. Bet atimti 
iš jų galbūt paskutines valandas, kai jie kartu, būtų nežmoniškai 
žiauru, - stengėsi palenkti Žaką Konė. - Manau, šiomis aplinky- 
bėmis jie turi daug kalbos. 

- Jis turi tuoj pat nešdintis, - pasakė Žakas ir nusipurtė. - Jei 
kas sužinos, kad priglaudžiau nacį, man galas. 

- Būk geras, Žakai, tegul jis pabūna iki ryto, - nesiliovė mal- 
davusi Konė. 


Sofija gulėjo siauroje lovoje, kurioje pačiai vos užteko vietos, ką 
jau kalbėti apie vyriškį, kurio glėbyje ji dabar buvo. Ji be paliovos 
glostė jam veidą, kaklą, plaukus, vis tikrindamasi, ar čia tikrai 
Frederikas. Jis buvo toks nusikamavęs, kad protarpiais užsnūsda- 
vo, paskui pašokdavo ir tvirčiau apkabindavo Sofijos pečius. 

— Sakyk, mylimasis, ką mums daryti? - klausė ji. - Turi juk 
būti kur nors pasaulyje vieta, kur galėtume prisiglausti. 

Frederikas švelniai glostė savo kūdikio pavidalą po plona balta 
Sofijos pilvo oda. 

- Tau reikia čia pasilikti, kol gims mūsų vaikelis. Nėra kitos 
išeities. Aš išeisiu rytoj ir, duos Dievas, rasiu saugų prieglobstį, 
kol pasibaigs karas. Tikėk manim, ilgai jau nereikės laukti. 

— Jau tiek metų apie tai girdžiu, bet pabaigos vis nesimato, - 
atsiduso Sofija. 

— Tikrai jau baigsis, Sofija, paminėsi mano žodį, patikėk, - at- 
sakė Frederikas. - O tada, kai bus baigta, rasiu, kur galėsim gy- 
venti, ateisiu ir pasiimsiu tave ir mūsų vaikelį. 

— Būk geras, nepalik manęs! Be tavęs neištversiu, būk geras... 

Žodžiai, kuriuos net ji žinojo esant beprasmius, ištirpo priglu- 
dus veidu prie šiltos jo krūtinės. 

- Liko tik keli mėnesiai - turi laikytis. Būk tvirta dėl vaikelio. 
Vieną dieną mes su juo susėsim ir papasakosim, kokia nepalau- 
žiama buvo jo motina, kad jis galėtų išvysti šį pasaulį. Sofija, - 
Frederikas švelniai pabučiavo jai kaktą, nosį ir lūpas, - sakiau, 
kad tave surasiu, ir radau. Nepaliksiu ir dabar. Tikėk manim. 

- Tikiu. Taigi pakalbėkim apie linksmesnius dalykus. Papasa- 
kok apie savo vaikystę, - paprašė Sofija, staiga pajutusi troškimą 
kuo daugiau sužinoti apie tą, kurį mylėjo - savo vaiko tėvą. 

- Užaugau viename Rytų Prūsijos kaimelyje - Šarlotenrūhė- 
je. - Frederikas užsimerkė ir nusišypsojo vaizduotėje išvydęs 
gimtąsias vietas. - Gyvenome laimingai, gražioje Schloss“, aplink 
ją plačiai driekėsi mums priklausančios derlingos dirbamos že- 
mės. Rytų Prūsija buvo vadinama Vokietijos aruodu - javai ten 
siūravo šimtamyliuose laukuose. Tai buvo mūsų, tenykščių gy- 
ventojų, gerovės šaltinis. Mano vaikystė buvo nuostabi, nieko 
netrūko, abu tėvai mane mylėjo ir turėjau laimę gauti puikų išsi- 
lavinimą. Bene vienintelis nemalonumų man pridarydavo brolis, 
nuo pat pradžių mane menkinęs. 

- Broliai, gimę vos valandos skirtumu, užaugę vienoje šeimoje, 
ir tokie skirtingi, - susimąstė Sofija. Ji paplekšnojo sau per pil- 
vą. - Labai tikiuosi, kad mūsų mažylis bus į tėvą, nepaseks savo 
dėde. O ką veikei baigęs mokyklą? 

- Falkas išėjo tiesiai į kariuomenę, o aš įstojau į Drezdeno 
universitetą studijuoti politikos mokslų ir filosofijos. Tai buvo 
įdomus laikas - fiureris ką tik buvo atėjęs į valdžią, - aiškino 
Frederikas. - Po vargo metų, kuriuos po Pirmojo pasaulinio 
karo išgyveno daugybė vokiečių, Hitleris pradėjo reformas dėl tų 
žmonių gerovės. Kaip ir kitus radikalių pažiūrų jaunus mąstyto- 
jus, jis mane tiesiog pavergė, juo labiau kad ir mano išsilavinimas 
skatino domėtis politika. - Frederikas atsiduso. - Turbūt nenori 
apie tai girdėti Sofija, bet tapęs kancleriu pirmaisiais metais Hit- 
leris daug ką pakeitė į gera, ir jo idėja sustiprinti mūsų valsty- 
bės ekonomiką ir tarptautinę įtaką ėmė virsti tikrove. Dalyvavau 
viename jo mitinge Niurnberge - buvo neįtikėtina atmosfera. 
Fiureris turėjo tokios didybės ir tokią charizmą, kad pažeminta 
tauta jam negalėjo atsispirti. Kai jis kalbėjo, tikėjome kiekvienu 


* pilyje (vok.). 

žodžiu. Jis mums įkvėpė viltį dėl ateities ir mes jį garbinom. Aš, 
kaip ir mano draugai, kaipmat įstojau į jo partiją. 

— Supratau. - Sofija krūptelėjo. - O kaip viskas pasikeitė? 

— Na... - mėgindamas paaiškinti, Frederikas savo pavargusioje 
galvoje sunkiai ieškojo reikiamų žodžių, - tau ir man sunku įsi- 
vaizduoti, ką reiškia, kai milijonai žmonių gaudo kiekvieną tavo 
žodį, tu esi beprotiško garbinimo objektas, o tarp tų milijonų 
vargiai atsirastų kitaip manančių. Turbūt pasijustume visagaliai 
kaip Dievas? 

— Suprantu, ką sakai, - sumurmėjo Sofija jam į petį. 

— Dar nė neprasidėjus karui aš buvau pasibaisėjęs, ką jis daro 
su Vokietijos žydais, ir kaip stengiasi išguiti tikėjimą. Kaip ži- 
nai, esu krikščionis, ir turėjau tai slėpti, kad nenukentėčiau. Bet 
tuo metu jau buvo numatyta imti mane į žvalgybos tarnybą. 
Neturėjau pasirinkimo, Sofija. Jei būčiau atsisakęs, mane būtų 
sušaudę. 

— Vargšas mano Frederikai, kiek tu iškentėjai, - bandė jį guosti 
Sofija pilnomis ašarų akimis. 

— Ką iškentėjau - niekis, kai prisimeni trylikamečius, kuriems 
įbruko į rankas šautuvą ir liepė žudyti dėl tikslo, kurio jie nė ne- 
supranta! - Frederikas taip pat apsiašarojo. - Ir aš pats, gerai tai 
žinodamas, siunčiau žmones į mirtį. Neįsivaizduoji, kokių baisių 
dalykų esu padaręs... Tik prašau Dievo, kad pasigailėtų. O tu, So- 
fija, - Frederikas pažvelgė į ją skausmo kupinu žvilgsniu, - kaip 
tu man atleisi? Kaip aš pats sau atleisiu? 

— Nereikia, Frederikai... 

— Tikrai, tiesą sakai, gana apie tai, - murmėjo jis, lūpomis brauk- 
damas jai per plaukus. - Čia, su tavimi, aš pagaliau jaučiuosi sau- 
gus ir ramus. Jei dabar mirčiau, tai mirčiau laimingas. 

Frederikas šalia Sofijos atvirto aukštielninkas ir įsižiūrėjo į Ži- 
balinės lempos atspindį lubose. 

— Man atrodo, visą gyvenimą prisiminsiu šią naktį. Supratau, 
kad rojus - tai ne žavingas Edeno sodas, kaip rašoma Biblijoje, 
ir ne turtai, suteikiantys valdžią ir galią. Tai tik nieko nereiškian- 
tys blizgučiai. Ir štai aš čia - drėgmės pritvinkusiame tamsiame 
rūsyje, pasmerktas mirčiai. Bet čia, su tavim glėbyje, aš pilnas ra- 
mybės. - Frederikas sukūkčiojo sukilus jausmams. - Mano siela 
rojuje, nes aš su tavimi. 

— Frederikai, - meldė Sofija, - laikyk mane, lyg niekada nepa- 


leistum. 


De la Martinjerų pilies gyventojus pažadino švelni Provanso auš- 
ra. Tie, kurie naktį praleido virš žemės, niūrinėjo pašaliais, o ir 
tie, kurie buvo po žeme, baimingai sutiko kylančią saulę. 


Londone vos prašvitus Eduarą de la Martinjerą pažadino nepa- 
liaujamas gausmas, o priartėjęs jis virto kurtinančiu riaumojimu. 
Priėjęs prie lango jis pamatė milžinišką orlaivių rikiuotę, nesi- 
baigiančia virtine lekiančią sostinės padange. Išaušo 1944 metų 
birželio šeštoji. Normandijos operacijos pradžia. 


Septintą ryto Konė išgirdo tyliai beldžiant į virtuvės duris. Ati- 
dariusi pamatė Frederiką meilės laužo liepsna dar degančiomis 
akimis. 

- Turiu tuoj pat išeiti, Konstancija. Gal galėtumėt pusryčiams 
duoti šlakelį kavos su trupučiu duonos? Nežinau, kada vėl sočiai 
pavalgysiu, - pasakė jis. 

- Žinoma, galiu, - atsakė Konė. - Ir dar galiu duoti kuo persi- 
vilkti. Jūs panašaus ūgio kaip Žakas. - Net stovint tolokai Konei 
į nosį trenkė užnešiotų Frederiko rūbų kvapas. 

— Kokia jūs gera, Konstancija. Sofija prašė, kad pas ją užeitu- 

mėt. Sakė, yra sodas, kur jos niekas nemato, kai ten būna. Nori su 
manimi ten atsisveikinti. 

- Būtinai. - Konė mostelėjo į beužverdantį virdulį ant viryklės 
ir nuo vakar likusią duoną. - Už virtuvės durų yra prausykla. 
Atnešiu drabužių. 

Žakas buvo išvažiavęs į kaimą pirkti šviežios duonos, tad Konė 
atidarė jo spintą, išvertė krūvą drabužių, parinko, jos galva, tin- 
kamų, ir padavė Frederikui. 

- Imkite, kurie tiks. Nuvesiu Sofiją į sodą ir grįšiu. Žiūrėsim, 
gal galėsim jums įdėti bent kiek frankų į kelionę. 

— Konstancija, jūs tikras gailestingumo angelas, niekada nepa- 
miršiu, ką padarėte dėl Sofijos ir manęs. Ačiū jums. 


Po penkiolikos minučių Konė pabeldė į Sofijos kambarėlio rū- 
syje duris. Ši sėdėjo ant lovos romiu, įstabiu grožiu spindinčiu 
veidu. 

— Frederikas sakė, kad nori su juo atsisveikinti sode. 

— Taip. Gali būti, kad negreit susitiksime. Norėčiau prisiminti 
paskutines kartu praleistas akimirkas, lyg abu galėtume laisvai 
eiti, kur panorėję. 

— Suprantu, bet būk pasiruošusi greitai slėptis, jei kas ateis. 

- Savaime aišku. O dabar pažiūrėk, Konstancija, ar nėra dėmių 
man ant veido, ar plaukai nesusitaršę, - paprašė ji. 

Pasistengusi ją aptvarkyti, kiek tik galėjo įžiūrėti blausioje pro 
mažą langelį krintančioje šviesoje, tuo pat metu galvodama, kad 
ir be jokio aptvarkymo meile šviečiantis Sofijos veidas nuostabiai 
gražus, nuvedė laiptais aukštyn į aptvertą sodą ir pasodino prie 
stalo po kaštonu. 

- Atvesiu Frederiką, - pasakė Konė. 

- Ačiū. Koks žavingas rytas, - pasakė Sofija. 

— Tikrai žavingas. 

Konė išėjo iš sodo ir Sofija liko sėdėti viena, mėgaudamasi vei- 
dą šildančiais saulės spinduliais. Giliai įkvėpusi aromatingo oro 
pažino stiprų levandų kvapą - jų buvo gausiai prisodinta sodo 
pakraščiuose. 

- Sofija... 

— Kaip greit grįžai. - Ji nusišypsojo ir ištiesė rankas jį kviesda- 
ma. - Ar Konstancija paliko mus vienus? 

Kiek patylėjęs jis atsakė: 

— Taip. 

- Apkabink mane, Frederikai. Nedaug liko laiko. 

Jis ją apglėbė ir Sofija pajuto jo kūną kitaip kvepiant nei prieš 
valandą. Perbraukė pirštais pažįstamą jo veido paviršių, paskui 
užčiuopė dar jos neliesto švarko šiurkštumą. 

- Turbūt prauseisi ir Konstancija davė tau naujus drabužius, 
tarė ji. 

— Taip, ji labai gera. 

— Ar jau dabar turi eiti? Gal dar galim čia minutėlę pasėdė- 
ti? - Ji paplekšnojo šalia esančią kėdę ir jam atsisėdus susirado jo 
rankas. Jie susiėmė rankomis dar tvirčiau nei pirma, jo plaštakos 
atrodė ne tokios sudiržusios - galbūt nuo muilo. 

— Kaip sužinosiu, kur tave rasti, kai išeisi? - paklausė ji. 

— Duosiu tau žinią. Jei pasakytum, kur slepiasi tavo brolis, ga- 
lėčiau perduoti per jį. 

— Frederikai, sakiau tau naktį - nežinau, kur jis. Apsistojo ki- 
tur, kad nekeltų man pavojaus. 

— Tikrai nežinai? 

— Ne! - Ji susierzinusi papurtė galvą. - Kodėl mes apie tai kal- 
bame, juk bet kurią minutę tu gali išeiti? Frederikai, mums liko 
tiek mažai laiko, pakalbėkim apie mūsų ateitį. Gal išrinkim savo 
vaikučiui vardą - mergaitei ar berniukui. 

— Ojei pavadintume jį Falku dėdės garbei? - tai buvo tas pat 
balsas, tik iš toliau. Sofija nieko nesuprato. Jo ieškančios jos ran- 
kos gaudė tik orą. 

— Kur tu? Frederikai! Kas čia dedasi? 

Frederikas nužvelgė brolį, ką tik atsistojusį nuo kėdės greta So- 
fijos ir atstačiusį į jį pistoletą. 

— Taigi atėjai, Falkai, - tarė Frederikas. 

- Žinoma. 

— Ir atsivedei pastiprinimą - bičiulius gestapininkus? Turbūt 
jie laukia prie pilies ir ruošiasi parvaryti mane į Vokietiją? — iš- 
kankintu balsu paklausė Frederikas. 

— Ne, - papurtė galvą Falkas. - Norėjau šiuo malonumu pa- 
sigardžiuoti vienas. Duodu tau paskutinę galimybę pasiaiškinti. 
Šiaip ar taip, tu mano brolis. Pamaniau, galiu tau padaryti bent 
tokią paslaugą. 

- Labai malonu, - linktelėjo Frederikas. - Kaip mane radai? 

— Reikia būti visišku kvailiu, kad nesuprastum, kur tave nuneš. 
Tave sekė kelias savaites, - pranešė jam Falkas. - Žinojau, kad 
atvesi pas kitus, kurie mane domina. Gaila, ji atsisako atskleisti, 
kur jos brolis. Nors neabejotinai žino, kur jis. 

— Mesjė, nežinau! Jis mums nesakė dėl mūsų pačių saugumo! — 
sukliko Sofija. 

— Na jau, froilen, net tokia kekšė kaip tu, - Falkas mostelėjo 
į jos pilvą, - kurios smegenys ne ten, kur reikia, tegul nemano, 
kad patikėsiu. - Jis vėl kreipėsi į Frederiką. - Tu gi žinai - kišenė- 
je turiu tavo arešto orderį. Būtų labai gaila, jei būčiau priverstas 
dabar tave nudėti, kad tavo draugužei atsirištų liežuvis. 

— Šios minutės turbūt laukei nuo mūsų vaikystės, broli. - Fre- 
tavo rankose, jei ne moteris, kurią myliu. Jei nesipriešindamas 
tau pasiduosiu ir kartu su tavim grįšiu į Vokietiją, kur būsi pašlo- 

vintas, kad taip gudriai mane sučiupai, ar jos pasigailėsi? Prisiekiu 
mūsų motinos gyvybe, Sofija visiškai nežino, kur yra Eduaras de 
la Martinjeras. Taigi, ar galime susitarti? - maldavo Frederikas. - 
Aš sava valia pasiduosiu ir atnešiu tau šlovę, kurios taip trokšti, jei 
pasigailėsi mano mylimos moters ir mūsų kūdikio. 

juoko, kad ginklas ėmė šokinėti rankoje, taigi kaipmat liovėsi 
kvatojęs. 

- Ak, koks idealistas mano brolelis! Tie eilėraščiai, kuriuos 
nuo mažens skaitydavai, - romantiški paistalai! Pamanyk, tikėji- 
mas Dievą, išgirtasis tavo intelektas, filosofiniai gabumai - o apie 
tikrą gyvenimą nieko neišmanai. Gyvenimas - beširdis, kietas 
ir žiaurus. Mes neturim jokios sielos, apie kurią tiek kalbėjai. 
Mes niekuo ne geresni už skruzdėles, aklai ropinėjančias po pla- 
netą. Tu niekada nesupratai tikrojo gyvenimo. Šiame pasaulyje 
žmogus žmogui vilkas, broliuk. Kiekvienas už save. Manai, kad 
tavo - arba jos - gyvenimas ką nors reiškia? Tikrai manai, kad 
meilė, - šį žodį Falkas kandžiai iškošė pro dantis, - viską nugali? 
Klysti, Frederikai, visada klydai. O dabar aš tau parodysiu, kas 
yra tikras gyvenimas. 

Falkas staiga nusuko ginklą nuo Frederiko ir atstatė į Sofiją. 

- Toks yra gyvenimas. 

Frederikas metėsi priešais Sofiją ir tuo metu pasigirdo šūvis. 

Paskui kitas. 

Frederikas, nekliudytas kulkos, atsigręžė į Sofiją pažiūrėti, ar 
kulka nepataikė į ją. Bet ant žemės krito Falkas. Mirtinai sužeis- 
tas, jis silpnai trūktelėjo, ginklas išslydo iš pirštų. Frederikas pri- 
bėgęs atsiklaupė ir įsižiūrėjo į akiduobėse besivartančias brolio 
akis. 

Falkas išsižiojo ir vargais negalais sutelkė žvilgsnį į savo dvynį. 
Iš paskutinių jėgų ištarė: 

— Tu nugalėjai. 

Kreivai šyptelėjo pasiduodamas ir gyvybė paliko jo kūną. 

Sode stojo tyla, tik paukščiai aukštai medžiuose nesiliovė sveiki- 
nę naują dieną ir ore dvelkė levandomis. Galiausiai, užmerkęs savo 
brolio dvynio akis ir pabučiavęs į kaktą, Frederikas pakėlė galvą. 

Atokiau stovėjo Konė, atstačiusi Žako medžioklinį šautuvą ten 
link, kur stovėjo Falkas. 

— Ačiū, - be garso ištarė Frederikas su ašaromis akyse. 

- Jis to nusipelnė, - ištarė ji. - Galų gale nors kiek panaudojau 
brangiai atsiėjusius savo mokslus, - ramiai pridūrė blankiai šyp- 
telėjusi. — Teisingai pasielgiau? - Jos akys maldavo pritarimo. 

į Sofiją, išbalusią kaip popierius iš mirtino išgąsčio. 

- Taip, - atsakė jis, - teisingai. Ačiū tau. 

Jai iš šono priėjo Žakas. 

— Duok man ginklą, Konstancija. 

Jis atsargiai paėmė iš jos rankų šautuvą. Likusią tuščiomis 
Konę ėmė kratyti smarkus drebulys. Žakas apkabino ją per pe- 
čius ir nuvedęs pasodino ant kėdės šalia Sofijos. 

- Negyvas? - Žakas paklausė Frederiko, žiūrėdamas į kūną ant 
žolės. 

— Taip. 

— Nežinojau, kad taip taikliai šaudai, Konstancija, - pasakė 
Žakas lenkdamasis prie Falko ir žiūrėdamas, kaip per uniformą 
sunkiasi kraujas. 

— Mane išmokė žudyti, - atsakė Konė. 

- Jis buvo tavo brolis? - paklausė Žakas Frederiko. 

— Taip. Dvynys. 

- Turbūt daug kas žino, kad jis čia? 

— Nemanau. Norėjo pats susižerti visą garbę mane sugavęs 
savo rankomis. 

- Vis tiek negalime rizikuoti - jis kam nors galėjo pasakyti, kur 
išsiruošė, - tarė Žakas. - Frederikai, tučtuojau turi dingti. Mažų 
mažiausia kas nors galėjo išgirsti šūvius eidamas pro chūteau. 
Madmuazele Sofija, turite greitai lipti žemyn ir ten būti, kol nu- 
spręsiu, ką daryti. Konstancija jus nuves, - pridūrė jis. 

- Ačiū tau, - pasakė Sofija Konei, kai ši priėjo padėti jai atsi- 
stoti, ir abi moterys nuėjo pasiremdamos viena į kitą. 

Frederikas paliko savo dvynio kūną ir iš lėto prisiartino prie 
Konės. 

- Nenoriu, kad už tai prisiimtum kaltę. Falkas atėjo manęs, 
ir ne kas kitas, o aš turėjau viską užbaigti. Kai paaiškės, kad jis 
negyvas, sakyk, kad tai aš jį nušoviau. 

- Ne, Frederikai, aš jį nušoviau ne tik gelbėdama Sofiją ir 
tave. - Konė įrėmė žvilgsnį į tolį. - Aš turėjau ir savų priežasčių. 
Dabar bent žinosiu, kad daugiau jokiai moteriai nereikės patirti 
to, ką jis man padarė. - Ji pakėlė akis į Frederiką. - Aš ilgus mė- 
nesius geidžiau jo mirties. 

- Turim tuoj pat atsikratyti lavono, Frederikai, - pasakė Ža- 
kas. - Turėsi man padėti iškasti duobę. 

- Žinoma, - sutiko Frederikas. 

— Saugiausia šitame sode, aptvertame siena, tad niekur jo 
nenešime, kad kas nors nepamatytų. Einu kastuvų. Gal nuvilk 
brolio drabužius, sudeginsiu, - pasiūlė Žakas. - Konstancija, kai 
nuvesi Sofiją į rūsį, virtuvėje yra brendžio. Išgerk taurelę - padės. 
Tavęs čia nereikia. 

Nuvedusi drebančią Sofiją į rūsį ir patikinusi, kad Frederikas 
grįš su ja atsisveikinti, Konė padarė kaip liepta Žako. Brendis pa- 
dėjo, bet vis tiek net karštą birželio dieną ją krėtė drebulys. 

Po pusvalandžio į namus grįžo Žakas. 

- Falkas užkastas, uniforma sudeginta. Frederikas nuėjo į rūsį 
atsisveikinti su Sofija ir tada išeis. 

- Ačiū, Žakai. 

- Ne, Konstancija, tai mes turim tau dėkoti. - Žakas pažiūrėjo 
įją su dar didesne pagarba. - Einu, įdėsiu Frederikui to, kas pra- 
vers kelyje, o kai jis išeis, pakalbėsim. 


— Sudie, mano meile. - Frederikas laikė Sofiją priglaudęs prie 
savęs. - Prisiekiu, duosiu tau žinią, bet dabar pirmiausia turi sau- 
goti save ir mūsų vaikelį. Klausyk Žako ir Konstancijos - jie geri 
žmonės ir mokės tave apsaugoti. 

— Taip. - Sofijos veidu iš nereginčių akių riedėjo ašaros. Nuo 
dešinės rankos piršto ji nusimovė žiedą su antspaudu - jis vos 
lindo per pabrinkusį sąnarį. - Imk. Jame išgraviruotas de la Mar- 
tinjerų herbas. Noriu, kad turėtum. 

— Tada tu turėk manąjį. Jis su mano giminės ženklais. Užmau- 
siu tau ant piršto. 

Sofija ištiesė ranką ir Frederikas užmovė jai žiedą ant bevar- 
džio piršto. 

Jis nusišypsojo. 

— Sumainėm žiedus klaikioje vietoje klaikią dieną. Ne taip bū- 
čiau norėjęs, bet geriau taip negu niekaip. Nešiok tą žiedą, Sofija, 
ir niekada nepamiršk, kaip tave myliu. Tu visada būsi mano šir- 
dyje. 

— O tu - manojoje. 

— Turiu eiti. 

- Žinau. 

Frederikas nenoromis paleido ją iš glėbio, paskutinįkart pabu- 
čiavo į lūpas ir žengė prie durų. 

— Kad ir kas atsitiktų, pasakyk mūsų vaikui, kad jo tėvas labai 
mylėjo jo motiną. Sudie, Sofija. 

— Sudie, - sukuždėjo ji, - tegul Dievas tave saugo. 

Kai Frederikas galų gale išėjo, Konė nusileido į rūsį norėdama 
paguosti Sofiją, kaip manė, pakirstą širdgėlos. Bet rado susirietu- 
sią ant lovos ir sunkiai gaudančią orą. 

— O Viešpatie! - sušuko Sofija. - Maniau, jau nesulauksiu, kada 
ateisi. Kūdikis... - Sofija suklykė sugriebus sąrėmiams. - Padėk 
man, Konstancija, padėk! 

Prasidėjus Prancūzijos išvadavimui ir Sąjungininkams įsiver- 
žus į Normandijos pakrantes, kelias dienas virė mūšis, o tamsia- 
me pilies rūsyje tarp sienų aidėjo naujagimio verksmas. 

"Po trijų mėnesių 


Tykų rugsėjo pabaigos vakarą Eduaras de la Martinjeras per pa- 
čią saulės laidą įžengė į mūro siena aptvertą chūteau sodą. Po 
ąžuolu jis pamatė sėdinčią moterį su kūdikiu ant rankų. Jos akys 
buvo nukreiptos į mažylį, nieko aplink nematydama stengėsi jį 
nuraminti. 

Ūmai sutrikęs, jis priėjo prie moters. 

- Sveika, - jo balse buvo girdėti abejonė, bet ją kaipmat išsklai- 
dė giedras į jį pakeltų rudų akių žvilgsnis, kuriame buvo nuosta- 
ba dėl netikėto jo pasirodymo. 

— Eduarai! 

Jis priėjo arčiau ir ji atsistojo su kūdikiu ant rankų. 

— Atleisk, Konstancija, tavo plaukų spalva... tu visai kitokia. 
Akimirką maniau, kad tai Sofija. - Jis nusišypsojo. 

— Ne... - Konės žvilgsnis apsiniaukė. - Negaliu patikėti, kad 
tave matau! Galėjai bent žinią duoti, Eduarai. 

— Nenorėjau rizikuoti pranešdamas, kad čia vykstu, - paaiš- 
kino jis. - Nors Paryžius jau išvaduotas ir de Golis susigrąžino 
valdžią, pavojus dar lieka, kol ne visa Prancūzija laisva. 

— Kai Sąjungininkai išsilaipino šiose pakrantėse, vokiečiai ėmė 

nešdintis kaip skėrių būrys, Pasipriešinimui lipant ant kulnų, - 
pasakė Konė. - Ar Žakas žino, kad tu čia? 

— Ne, jo nėra nei cave, nei dviaukštyje, bet mačiau, kad pilies 
langinės atviros. Einu, susirasiu Sofiją su Sara. 

- Kaip nuostabu, kad pagaliau vėl būsim laisvi, - kalbėjo 
Konė. 

- Sofija viduje? - paklausė jos Eduaras. 

— Ne, Eduarai, jos nėra. Paklausyk... - Konė atsiduso. - Sėsk. 
Turiu tau daug ką papasakoti. 

— Matau. 

Eduaras parodė į kūdikį. 

Konė, nepasiruošusi jo sutikti, neišmanė, nuo ko pradėti. 

— Eduarai, tai... yra kitaip, nei pagalvojai. 

— Na, tuomet, - atsakė jis, - einu, atnešiu ąsotį rausvojo iš cave. 
Aš tuoj. 

Konė žiūrėjo, kaip Eduaras išeina pro duris sodo sienoje. Kiek 
savaičių ji laukė ir bijojo šios akimirkos. Ir štai ji atėjo, ir ji laužė 
galvą, kaip rasti žodžių, kuriais galėtų pasakyti tai, ką turi pasa- 
kyti. Ilgai lauktas jo atvykimas turėjo pagaliau ją išvaduoti, ta- 
čiau Konė sunkia širdimi žiūrėjo, kaip jis grįžta su vyno ąsočiu ir 
dviem taurėmis. 

- Pirmiausia prieš mūsų kalbą noriu išgerti už tai, kad baigė- 
si šitas pragaras. Prancūzija jau beveik išvaduota, netrukus bus 
laisvas ir visas pasaulis. - Eduaras susidaužė su ja taure. 

- Už naujus laikus, - sumurmėjo Konė. - Negaliu patikėti, kad 
jau beveik viskas baigta. 

— Taip, už naujus laikus. - Eduaras gurkštelėjo savo rausvojo. - 
Sakyk, kur Sara? 

Konė papasakojo, kaip ji buvo suimta joms važiuojant per 
Prancūziją į pietus. 

- Šiomis savaitėmis visur apie ją klausinėjome - manau, buvo 
išsiųsta į vokiečių priverstinių darbų stovyklą. Telieka laukti nau- 
jų žinių. 

Konė atsiduso. 

— Reikia melstis, kad jos būtų geros, - susijaudinęs pasakė 
Eduaras. - Po įsiveržimo iš šiaurės ir iš pietų Prancūzijoje visai 
kitos žmonių nuotaikos. Reikia tikėtis, vokiečiai netrukus oficia- 
liai kapituliuos. Bet šalis nusiaubta, gedi šimtų tūkstančių žuvu- 
siųjų - reikės nemažai metų atsigauti. O dabar, Konstancija, pa- 
pasakok man apie... šitą. - Eduaras parodė į kūdikį. - Neslėpsiu, 
esu priblokštas. Kaip?.. Kas? 

Konė giliai įkvėpė. 

- Šitas kūdikis nėra mano. Aš jį tik prižiūriu. 

— Tai kieno jis? 

— Eduarai, tai tavo dukterėčia. Sofijos kūdikis. 

Jis išpūtė į Konę akis, tartum ši būtų išsikrausčiusi iš proto. 

— O, ne! Negali būti! Sofija niekada nebūtų... - Eduaras papur- 
tė galvą. - Ne, - pakartojo jis, - tai nesuvokiama! 

- Suprantu, kad negali patikėti, lygiai kaip aš nepatikėjau, kai 
Sara man pasakė. Bet aš pati padėjau šiam kūdikiui ateiti į pa- 
saulį, Eduarai. Sofija pagimdė Sąjungininkų atakos dieną, taigi 
nusprendėm, kad jos dukteriai tiks Viktorijos vardas. 

Eduaras, pirštus įrėmęs į kaktą, mėgino suvokti, ką jam sako 
Konstancija. 

— Suprantu, kaip esi priblokštas, Eduarai, - toliau kalbėjo ji. - 
Labai gaila, kad man teko tau tai pasakyti. Prisimeni - mes visi 
su Sofija elgėmės kaip su vaiku. O iš tiesų ji buvo mano bendra- 
amžė, taigi suaugusi moteris. Moteris, kuri pamilo, - pridūrė ji. 

Eduaras staiga įsmeigė į Konę akis. 

— Kodėl tu apie Sofiją kalbi būtuoju laiku, lyg jos nebebūtų? 
Kur ji? Sakyk, Konstancija, kur? - reikalavo jis. 

— Sofija mirė, Eduarai, - lėtai ištarė Konė. - Ji mirė praėjus 
kelioms dienoms, kai gimė Viktorija. Gimdymas buvo ilgas ir 
sunkus ir galiausiai, kad ir kaip stengėmės, negalėjom sustabdyti 
kraujavimo. Buvo neįmanoma vežti jos į ligoninę. Žakas iškvietė 
gydytoją, jis darė, ką galėjo, bet niekas jos neišgelbėjo. - Konei 
užlūžo balsas. - Ak, Eduarai, atleisk man. Bijojau šio pokalbio su 
tavimi nuo tos dienos, kai tai atsitiko. 

Eduaras neištarė nė žodžio. Paskui tylų vakaro orą suvirpino 
gomurinis jo staugimas. 

- Ne! Ne! Negali būti! - Jis pašoko ant kojų ir pakėlė Kons- 
tanciją, suėmė už pečių ir ėmė purtyti. - Pasakyk, kad meluoji. 
Pasakyk, kad aš sapnuoju, kad mano brangioji sesuo nemirė man 
esant gyvam! Negali būti, negali būti! 

— Man labai gaila. Bet tai tiesa, tiesa! - Konė persigando išvy- 
dusi jo žvilgsnį. Jo purtoma tvirčiau suspaudė kūdikį glėbyje. 

— Eduarai! Liaukis! Tu negali Konstancijai priekaištauti, turi 
tik dėkoti! 

Dideliais žingsniais atėjęs skersai sodą, Žakas atplėšė Eduarą 
nuo išsigandusios Konės. 

- Paklausyk, Eduarai, moteris, kurią čia užsipuolei, gelbėjo 
tavo seserį! Ji saugojo ją pati rizikuodama gyvybe - dėl jos net 
nužudė žmogų! Kaip gali su ja taip elgtis - tegul priblokštas ir 
pakirstas sielvarto. 

- Žakai... - Eduaras sverdėdamas atšlijo nuo Konės, apsidai- 
būk geras, pasakyk, kad tai, ką ji sako, netiesa, - desperatiškai 
meldė jo. 

- Tai tiesa, Eduarai. Sofija mirė prieš tris mėnesius, - patvirti- 
no Žakas. - Bandėm tau pranešti, bet įsiveržus Sąjungininkams 
kilo suirutė. Nesistebiu, kad negavai iš mūsų žinių. 

— O Dieve, Dieve! Sofija... mano Sofija! 

Eduaras ėmė kūkčioti. Žakas suėmė draugą per pečius ir jam 
raudant laikė apkabinęs. 

— Aš šito nepakelsiu, nepakelsiu. Juk aš tai padariau! Jei ne- 
būčiau bandęs gelbėti Prancūzijos, užuot pasirūpinęs ja, Sofija 
tikrai dabar būtų gyva. Kodėl paaukojau jos gyvybę - ne ji turėjo 
žūti, o aš! 

- Tikrai baisu, kad jos nebėra, - tyliai atitarė jam Žakas, - bet 
nekaltink savęs. Sofija tave dievino, Eduarai, ir labai didžiavosi, 
kad padėjai Prancūzijai iškovoti laisvę. 

— Bet, girdi, Žakai, - kūkčiojo Eduaras, - juk aš kelis mėnesius 
patogiai tupėjau Londone, o ji čia kentėjo viena. Maniau, kad tu- 
riu pasitraukti, kad čia pasilikdamas užtraukčiau jai pavojų. Ir 
štai ji mirė! 

- Nepamiršk, mielas drauge, - švelniai pasakė Žakas, - Sofija 
nežuvo gestapo naguose, o mirė gimdydama. Ar būtum buvęs 
šalia, ar ne, vargu ar būtum ją išgelbėjęs. 

Staiga Eduaras liovėsi kūkčioti ir pakėlė akis į Žaką. 

— Sakyk - kas tėvas? 

Žakas žvilgsniu paprašė Konės padėti. Ji atsistojo ir atsargiai 
žingtelėjo artyn. 

— Tai Frederikas fon Vendorfas. Atleisk, Eduarai. 

Sode ilgai tvyrojo tyla, kol Eduaras mėgino protu suvokti dar 
vieną naujieną. Šįkart atsiduso, nusvirduliavo prie kėdės ir krito 
įją, lyg nebepastovėdamas ant kojų. 

Sėdėjo ir tylėjo lyg apdujęs, o Konė švelniai ištarė: 

- Net tu esi sakęs, Eduarai, kad Frederikas geras žmogus. Jis 
padėjo mums pabėgti iš Paryžiaus ir panašiai kaip tu padėjo ki- 
tiems, daug ką aukodamas savo gyvenime. Kad ir kokią vilkėjo 
uniformą, jis labai mylėjo tavo seserį. 

— Ir aš mačiau tą meilę, - pritarė jai Žakas. 

- Buvai jį sutikęs? - sukrėsto Eduaro akys apsitraukė rūku. 

- Buvau. Jis buvo čia ieškodamas Sofijos, - paaiškino Žakas. - 
Prieš mirtį ji bent turėjo kelias laimės ir džiaugsmo valandas. Čia 
dar ne viskas. Falkas... 

— Pakaks! - Eduaras žiojosi kažką sakyti, bet užsičiaupė, tarsi 
jokiais žodžiais negalėtų išreikšti jausmų. - Atleisk. - Jis atsistojo 
ir kaip girtas nukrypavo prie sodo sienos durų. - Turiu pabūti 
vienas. 


Tą vakarą, prieš miegą maitindama Viktoriją iš buteliuko ir ruoš- 
damasi guldyti nakčiai erdviame vaikų kambaryje, kuriuo buvo 
pavertusi vieną iš chdteau miegamųjų, Konė išgirdo laiptais be- 
siartinančius žingsnius. Duryse pasirodė Eduaras papilkėjusiu, 
iškankintu veidu, nuo ašarų raudonomis akimis. 

- Konstancija, atėjau nuoširdžiai atsiprašyti už tai, kaip su ta- 
vimi elgiausi. Tai nedovanotina. 

- Suprantu tave, - atsakė Konė, patenkinta vien dėl to, kad 
Eduaras atrodė apsiraminęs. - Norėtum pažiūrėti į savo dukterė- 
čią? - pakvietė jį. - Gražutė mergytė, gyva Sofija. 

— Ne... ne! Negaliu. 

Tai pasakęs Eduaras apsisuko ir išėjo. 


Kelias dienas Konė retai matė Eduarą. Jis įsitaisė pagrindiniame 
chūteau miegamajame, į kurį vedė tas pats koridorius. Naktimis 
girdėdavo jį žingsniais matuojant grindis, bet atsikėlusi rasdavo 
jau išėjusį. Ankstų rytą maitindama Viktoriją dirsčiojo pro pilies 
langus ir kartais pro vynmedžius tolumoje matydavo jo pavida- 
lą - visa jo povyza rodė sielvartą. Dažnai nepareidavo namo visą 
dieną, grįždavo jau sutemus ir tuoj pat eidavo gulti. 

- Jis gedi, Konstancija. Palikim jį ramybėje. Jam reikia laiko, - 
patarė Žakas. 

Konė suprato, bet ėjo dienos, ir nesant jokių ženklų, kad Edu- 
aras bristų iš nevilties, jos kantrybė ėmė sekti. Ji veržte veržėsi 
namo. Dabar jau nebuvo pavojaus keliauti, nes Paryžius buvo iš- 
vaduotas, o ji norėjo pas savo vyrą. Ir pagaliau po ketverių metų 
vėl paimti savo gyvenimo vadžias į rankas. 

Bet kol Eduaras gedėjo ir nepradėjo rūpintis dukterėčia, ji 
negalėjo pamesti Viktorijos. Ji pirmoji paėmė ją ant rankų, nes 
Sofija buvo per silpna, o po kelių dienų mirė, taigi Konė nuo pat 
pradžių rūpinosi viskuo, ko reikėjo Viktorijai. 
mažutę motinos veido kopiją. Baiminosi, kad Sofijos aklumas 
nebūtų paveldimas, bet matė, kaip nuostabios Viktorijos akutės 
smalsiai sekioja ryškiaspalvius daiktus, kuriuos rodė Konė. Ne- 
seniai Viktorija pradėjo šypsotis - jos veidelis džiugiai nušvito 
Konei priėjus paimti jos iš lovelės. Konė bijojo, kad jai plyš širdis, 
kai galiausiai teks atsisveikinti. Ji tapo tam kūdikiui motina ir 
galingas meilės Viktorijai antplūdis ją gąsdino. 

Konė meldė, kad vieną dieną pati turėtų vaikų su Lorensu, ir 
kad ta diena kuo greičiau ateitų. 


Eduarui savaitę gedėjus vienatvėje, Konė nusprendė, kad metas 
garsiai pakalbėti apie pribrendusį reikalą. Anksti rytą atsikėlusi 
prie Viktorijos, išgirdo laiptų aikštelėje Eduaro žingsnius. Užklu- 
po jį besileidžiantį laiptais. 

— Eduarai, manau, mums reikia pasikalbėti. 

Jis neskubėdamas atsigręžė ir pažvelgė į ją. 

— Apie ką? 

— Karas jau beveik baigėsi. Aš turiu vyrą ir savo gyvenimą, 
man reikia grįžti namo į Angliją. 

— Tai grįžk. 

Jis gūžtelėjo ir jau buvo bežengiąs žemyn laiptais. 

- Palauk, Eduarai! O kaip Viktorija? Turi pasirūpinti, kas ją 
prižiūrės, kai aš išvyksiu. Gal nuspręsi samdyti auklę? Galėčiau 
padėti tau pasirinkti. 

Tai išgirdęs Eduaras vėl atsigręžė. 

— Konstancija, noriu tau labai aiškiai pasakyti: manęs visiškai 
nedomina šitas vaikas, - iškošė jis pro dantis. - Per jį ir per tą 
šunsnukį jo tėvą nebėra Sofijos. 

Konė pasibaisėjo jo beširdiškumu. 

— Eduarai, negi nesupranti, kad mergytė niekuo dėta? Nekal- 
tas vaikelis nesiprašė paleidžiamas į šį pasaulį. Man... tu, kaip jos 
dėdė, privalai pasirūpinti jos globa! 

— Ne. Pasakiau, ir viskas. Jei nori, pati ja pasirūpink, Konstan- 
cija. Gali ją atiduoti į vietos našlaičių prieglaudą. - Jis atsiduso. — 
Iš to, ką sakai, suprantu, kad norėtum kuo greičiau sutvarkyti 
šitą reikalą. Kuo greičiau to vaiko neliks mūsų namuose, tuo bus 
geriau. Prašom daryti tai savo nuožiūra. Žinoma, aš padengsiu 
visas išlaidas. 

Eduaras toliau leidosi laiptais, palikęs vos pastovinčią pri- 
blokštą Konę. 


— Kaip jis gali šitaip baisiai kalbėti? - po valandos grąžė rankas 
nevilties suimta Konė, o Žakas jos klausėsi paniuręs. 

— Jau sakiau - jis gedi. Ne tik Sofijos, bet ir viso to, ko nete- 
ko per karą. Jis nenori pripažinti kūdikio, nes mažylė nukreipia 
mintis į jo paties kaltę. Žinia, jis supranta, kad vaikas niekuo dė- 
tas. Jis padorus žmogus ir niekada gyvenime nevengė pareigos, — 
pabrėžė Žakas. - Neabejoju, jis atsitokės, Konstancija, pamatysi. 

- Bet aš nebeturiu laiko laukti, Žakai, - suimta nevilties kalbėjo 
Konė. - Atleisk, bet suprask ir mane, ir aš turiu mylimų žmonių, 
su kuriais trokštu susitikti. Tiesiog neįmanoma ištverti - jei 
ne Viktorija, panorėjusi šią pat minutę galėčiau keliauti namo 

į Angliją. Bet aš myliu Viktoriją ir negaliu jos pamesti. Kaip Edu- 
aras gali kalbėti apie prieglaudą? 

Pažvelgus į žolėje ant patiesaliuko laimingai krykštaujančią 
Viktoriją, Konės skruostais pasruvo ašaros. 

— Turbūt nepadeda ir tai, kad kūdikis šitaip panašus į moti- 
ną, - atsiduso Žakas. - Konstancija, patikėk, Eduaras galiausiai 
atsitokės ir pamatys, kad kaip tik šitas vaikelis gali jam atnešti 
viltį ir džiaugsmą. Bet jis pasinėręs į savo sielvartą ir nieko aplink 
nemato. 

- Bet ką man daryti, Žakai? Būk geras, pasakyk, - meldė ji. - 
Turiu grįžti namo! Nebegaliu laukti. 

— Aš pats pakalbėsiu su Eduaru, matysim, gal man pavyks at- 
vesti jį į protą, kad ne vien tik savęs gailėtų, - pasisiūlė Žakas. 

— Teisingai apibūdinai jo būseną, - pritarė jam Konė. - Ir aš 
panašiai apie jį galvoju. Kiek teko iškentėti. Mums visiems, — 
pridūrė. 

— Sakiau, paprastai Eduaras neužsispiria kaip mažas vaikas, - 
linktelėjo Žakas. - Pakalbėsiu su juo. 


Tą vakarą dviaukštyje Konė kaip ant adatų laukė naujienų — 
matė, kaip Žakas, pastebėjęs Eduarą grįžtantį namo, nuėjo per 
vynuogyną jo užkalbinti. Ji sukalbėjo maldą. Jei Eduaras ko nors 
paklausys, tai nebent Žako. Tai buvo paskutinė viltis. 

Paguldžiusi Viktoriją į pintą lopšį, kurį laikė Žako namuose, 
kad būtų kur dėti kūdikį pas jį svečiuojantis, Konė suspausta šir- 
dimi laukė jo grįžtant. Sulaukusi iš veido suprato, kad nieko gero 
neišgirs. 

— Ne, Konstancija, - atsiduso jis, - neperkalbėjau. Jis pilnas 
pagiežos ir neapykantos... tai visiškai kitas žmogus. Net nežinau, 
ką patarti. Vis dar tikiu, kad ilgainiui, kaip sakiau, Eduaras atsi- 
tokės. Bet tiek laiko tu neturi. Tai aš suprantu. Kas jau kas, bet tu, 

šitiek gero padariusi šiai šeimai, neturi jausti sąžinės priekaištų, 
kad nori grįžti pas tuos, kuriuos myli. Taigi, našlaičių namai, apie 
kuriuos kalbėjau... 

- Jokiu būdu! - Konė ryžtingai papurtė galvą. - Aš niekada 
nepamesiu Viktorijos! Negalėsiu gyventi šitaip pasielgusi. 

- Konstancija, nežinau, ką tu įsivaizduoji, bet to vienuolyno, 
apie kurį kalbu, našlaičių prieglauda tvarkinga, vaikus žiūri ge- 
raširdės vienuolės. Labai gali būti, kad tokį žavingą kūdikį kaip 
Viktorija greitai įsivaikins padori šeima, - pasakė Žakas su di- 
desniu įsitikinimu balse negu širdyje. - Ir mėgink įsisąmoninti — 
tu nesi atsakinga už Viktoriją ir turi pagalvoti apie save. 

Konė palenkusi galvą tylėdama žiūrėjo į Viktoriją. 

- Klausyk, ką pasakysiu, - Žakas švelniai delnu palietė jai plaš- 
taką, - karas - Žiaurus metas, jo aukų neapsakomai daug. Tai ne 
tik narsieji įvairių tautų kariai, kurie kovėsi už savo tėvynę, bet 
ir Sofija, ir jos dukrelė. Dar viena auka - Eduaras. Gal jis niekad 
nebebus toks kaip anksčiau, - kad ir kaip piktai svaidosi kaltini- 
mais kitiems dėl Sofijos mirties, iš tikrųjų pats jaučiasi kaltas. Tu 
tikrai daug padarei, mieloji. Daugiau padaryti buvo neįmanoma. 
Ir, kaip žmogus, kuris tavimi žavisi ir gerbia, manau, kad dabar 
tau reikia keliauti. 

- O kaip Viktorijos tėvas? - paklausė Konė Žako. - Juk jei Fre- 
derikas sužinotų, kad Sofija mirusi, o Eduaras mergytės nepripa- 
žįsta, tikrai ją pasiimtų. 

- Išties, neabejoju, kad pasiimtų, bet kaip tu tikiesi jį surasti? 
Jis gali būti kur tik nori, gali būti ir miręs, kaip ir Sofija. - Žakas 
palingavo galvą. - Konstancija, visame pasaulyje suirutė, visur 
pilna žmonių be vietos. Tai neįmanoma, nėra ko nė galvoti. 

- Tikrai, tiesą sakai. Viskas... beviltiška, - nusiminusi pasakė 
Konė. —- Nėra išeities. 

- Rytoj nueisiu į Draginjano vienuolyną ir pakalbėsiu su sese- 

rimis - galjos paims Viktoriją, - atsargiai ištarė Žakas. - Patikėk, 
ji man irgi rūpi. Ir tikrai nesiūlyčiau šios išeities, jei tai būtų bloga 
vieta. Tiesiog atėjo metas kam nors nuimti tau nuo pečių naštą. 
O kadangi Eduaras, regis, dabar to daryti nesiruošia, teks šito 
imtis man. 


Konė praleido bemiegę naktį, ir šiaip svarstydama, ir kitaip, ga- 
liausiai visai susipainiojo, kas yra gera ir kas bloga. Regis, karas 
aukštyn kojom apvertė moralę, ir ji iš paskutiniųjų stengėsi ne- 
nutolti nuo savo moralės supratimo. 

Galiausiai pašoko lovoje, persmelkta vienos minties. O kas, jei 
ji pasiimtų Viktoriją namo, į Angliją?.. 

Išlipusi iš lovos ėmė vaikštinėti iš kampo į kampą ausdama šią 
mintį. 

Ne, tai būtų juokinga... ką ir kalbėti apie visa kita, jeigu šitiek 
metų nesimačiusi su savo vyru ji grįžtų namo su vaiku, - ar Lo- 
rensas patikėtų jos papasakota istorija? O gal, kaip ir bet kas ki- 
tas, nuspręstų, kad ji meluoja ir vaikas yra jos? 

Ar Lorensas patikėtų, ar ne, po ketverių išsiskyrimo metų par- 
sineštas vaikas nepadėtų jų santykiams. Tiesiog būtų negražu 
taip pasielgti. 

Susikrimtusi Konė įsliuogė atgal į patalą, tebeskambant ausyse 
Žako žodžiams - buvo aišku, kad ne tik savo pačios, bet ir Lo- 
renso labui jai nieko daugiau nelieka, tik susitaikyti su tuo, kas 
neišvengiama. Žakas tiesą sakė. Karas nepraeina be aukų. Ir jie 
abu su vyru paaukojo tiek, kad užteks visam gyvenimui. 


Kitą vakarą Žakas grįžo namo iš našlaičių prieglaudos. 

— Ją paims, Konstancija, - pasakė susiradęs ją aptvertame 
sode. - Prieglauda perpildyta, bet aš pasiūliau dosnią auką ir jos 
sutiko. Eduaras tikrai sumokės. 

Rydama ašaras Konė linktelėjo galva. 

— Kada ją išveši? 

— Manau, visiems bus geriau, jei Viktoriją atiduosim kuo grei- 
čiau. Šįvakar paprašysiu Eduaro pinigų ir suteiksiu jam paskuti- 
nę progą apsigalvoti. - Žakas vyptelėjo. - Jei neapsigalvos, ryte 
išvešiu Viktoriją. 

— Tada ir aš su tavim važiuosiu, - prisispyrė Konė. 

— Kažin, ar bus gerai, - susiraukė Žakas. 

- Čia tikrai nieko gero, bet aš bent savo akimis pamatysiu, 
kur bus globojama Viktorija, - man bus ramiau. - Ji sunkiai 
atsiduso. 

— Kaip nori, - linktelėjo Žakas. - Jei Eduaras neapsigalvos, iš- 
važiuojam įdienojus. 

Tą vakarą Konė paguldė Viktoriją į lovelę ir atsisėdusi pasku- 
tinį kartą įsižiūrėjo į reginį, prie kurio spėjo priprasti jos akys, — 
spurdantį kūdikį. Sėdėjo, kol mergytė užmigo. 

— Brangiausias mano kūdikėli, - sukuždėjo Konė, - būk gera, 
atleisk. 


- Eduaras neapsigalvos. - Kitą rytą Žakas liūdnai palingavo 
galvą. - Paprašiau pinigų, ir jis davė nepasakęs pusės žodžio. 
Ruoškis pati, paruošk vaiką ir nieko nelaukdami važiuojam. 

Konė jau buvo sudėjusi Viktorijos daiktelius - bent turėjo kuo 
užsiimti nemigos naktį - ir nuėjo paimti Viktorijos. Lipdama 
žemyn iš vaikų kambario, Konė mintyse meldė, kad nuospren- 
dis paskutinę minutę būtų atšauktas, kad iš kur nors namuose 
ar sode išdygtų Eduaras, pamatęs, kad jie išneša Viktoriją. Bet jo 
niekur nebuvo matyti. 

Priešais dviaukštį stovėjo senas sitroenas. 

- Laikiau atsargai benzino, jei prireiktų, - pasakė Žakas. - Už- 
teks nuvažiuoti pirmyn ir atgal. 

Automobiliukas atgijo ir ėmė riedėti tolyn nuo chūteau. Konė 
su Viktorija ant rankų sėdėjo šalia Žako. Viktorija, visada toks 
geras vaikas, visą kelią iki Draginjano be perstojo klykė. 

Jie atvažiavo į vienuolyną, Žakas paėmė lagaminėlį, Konės su- 
krautą Viktorijai, ir nulydėjo ją su kūdikiu prie durų. Vienuolė juos 
įvedė į tylų laukiamąjį, o kūdikis toliau klykė Konei ant rankų. 

- Ša, Viktorija! - Konė pakėlė į Žaką skausmo pilnas akis. - 
Kaip manai, gal ji supranta? 

— Ne, Konstancija, manau, jai tiesiog nepatinka važiuoti au- 
tomobiliu. - Žakas blankiai šyptelėjo, mėgindamas išsklaidyti 
įtampą. 

Galiausiai į laukiamąjį įėjo vienuolė krakmolytu abitu. 

- Sveiki atvykę, mesjė. - Ji linktelėjo atpažinusi Žaką, paskui 

— Ne, - papurtė galvą Viktorija. - Aš nesu Viktorijos motina. 

Vienuolė nepatikliai linktelėjo ir ištiesė rankas. 

— Nagi, duokite man vaikelį. 

Giliai įkvėpusi Konė padavė jai Viktoriją. Kūdikis dar garsiau 
ėmė klykti. 

— Ji visada šitaip rėkia? - susiraukė vienuolė. 

— Niekada, - patikino Konė. 

— Ką gi, dabar mes globosime Viktoriją. Mesjė... - Vienuolė 
klausiamai pažvelgė į Žaką ir šis paskubomis įteikė jai voką. 

— Dėkoju. - Vienuolė išrašė kvitą, kad gavo pinigus, ir įsidėjo 
juos į talpią kišenę. - Tikėkimės, greitai rasime jai deramą šeimą. 
Šiais visuotinio sąmyšio laikais tai nėra lengva, niekas neturi pi- 
nigų dar vienai burnai, - pasakė ji. - Bet ji žavingas kūdikis, net 
ir kai šitaip plyšauja. Atleiskite, laukia daug darbų, turiu grįžti 
į vaikų kambarį. Manau, rasite duris be palydos. 

Vienuolė apsisuko ir su Viktorija pasuko kitų durų link. Konė 
ketino sekti jai iš paskos, bet Žakas ryžtingai ją sulaikė. Uždėjęs 

ranką ant peties, išvedė ašaromis paplūdusią, galvos netekusią 
Konę iš vienuolyno ir švelniai pasodino ant priekinės savo auto- 
mobilio sėdynės. 

Kaip ir Viktorija, Konė prakūkčiojo visą kelią namo. 

Sustabdęs automobilį priešais cave, paplekšnojo Konei kelį. 

— Aš ją irgi mylėjau, Konstancija. Bet gerai, kad atidavėm da- 
bar. Jei tai gali paguosti, kelių mėnesių kūdikiai neįsimena, kas 
juos globojo. Būk gera, nebesikrimsk. Viktorijos čia nebėra, ir tu 
gali grįžti namo. Gali galvoti apie ateitį, apie kelionę į savo šalį, 
pas žmogų, kurį myli. 


Po poros dienų, susikrovusi negausią mantą, Žakui pasiruošus 
sudeginti likusias benzino atsargas, kad nuvežtų ją į gretimą Ga- 
seno geležinkelio stotį, Konė nusileido laiptais į ch4teau pirmą 
aukštą. Stumtelėjusi atidarė bibliotekos duris, norėdama padėti 
atgal į lentyną „Prancūzijos vaisių istorijos“ antrą tomą. Ji turėjo 
ir Sofijos užrašų knygelę su jos eilėraščiais - nusprendė padėti 
juos ant Eduaro rašomojo stalo, tikėdamasi, kad galbūt jis per- 
skaitys ir supras, kokia stipri buvo jo sesers meilė Frederikui. Ir 
gal tie iš pačių sielos gelmių išėję žodžiai jį paguos ir suminkštins 
jo širdį. 

Kambarys skendėjo prieblandoje, langinės buvo aklinai už- 
vertos. Ji pasuko prie lango atidaryti langinių, kad galėtų padėti 
knygą. 

— Sveika, Konstancija. 

Krūptelėjusi, kad širdis vos neiššoko, atsigręžė ir pamatė odi- 
niame krėsle sėdintį Eduarą. 

- Atsiprašau, kad išgąsdinau, - pasakė jis. 

- Ir aš atsiprašau, kad sutrukdžiau. Norėjau prieš išvažiuoda- 
ma grąžinti knygą, - paaiškino ji. - Ir Sofijos eilėraščių knyge- 
lę. Pamaniau, gal norėtum paskaityti. Jie nuostabūs, Eduarai. - 

Konė padavė jam užrašų knygelę, jausdama tokį apmaudą, kad 
nenorėjo nė matyti jo akyse. 

— Nereikia. Ir vieną, ir kitą pasiimk į Angliją kaip atminimą 
viso to, kas atsitiko Prancūzijoje, - pasiūlė Eduaras. 

Konė neturėjo jėgų jam prieštarauti. 

- Išvažiuoju, Eduarai. Dėkoju, kad man padėjai, kai atvykau į 
Prancūziją, - išlemeno toldama nuo jo durų link. 

— Konstancija... 

Ji stabtelėjo ir atsigręžė. 

— Klausau. 

- Žakas man pasakojo, kaip tu išgelbėjai Sofijai gyvybę, kai 
Falkas fon Vendorfas čia buvo ieškoti savo brolio. Leisk tau pa- 
dėkoti. 

— Padariau tai, kas man atrodė teisinga, - pabrėžtinai ištarė ji. 

— O tavo drąsioji draugė Venisija išgelbėjo man gyvybę. Ir per 
savo drąsą neteko savosios, - liūdnai pridūrė jis. - Būdamas Lon- 
done girdėjau, kad ją sušaudė gestapas. 

— Venisija žuvo? O Dieve, negaliu patikėti! - Iš akių jai ištryško 
ašaros ir Konė pagalvojo: kada gi baigsis karo sukeltos kančios... 

- Ji buvo nuostabi moteris. - Eduaro balsas sušvelnėjo. - Nie- 
kada jos nepamiršiu. Žinai, šiomis dienomis galvoju, kad gal ge- 
riau buvo mirti kartu su tais, kuriuos mylėjau ir praradau. 

— Tau nebuvo lemta, Eduarai, kaip ir man, - tvirtu balsu at- 
sakė Konė. - Ir mums visiems dabar teks jų atminimui vėl kurti 
ateitį. 

- Tiesa. Bet yra dalykų, - Eduaras papurtė galvą, - kurių nega- 
liu atleisti ar užmiršti. Atleisk, Konstancija. Už viską. 

Ji patylėjo galvodama, ką atsakyti. Neradusi žodžių atidarė du- 
ris, išėjo ir tvirtai uždarė. Palikusi Eduarą de la Martinjerą įstri- 
gusį praeityje, Žengė pirmuosius netvirtus žingsnius į ateitį. 

Po trijų dienų į Jorko geležinkelio stotį įpūškavo perkimštas 
traukinys, pilnas išvargusių grįžtančių kareivių. Konė į Blak- 
muro rūmus buvo pasiuntusi telegramą, kad netrukus sugrįžta, 
bet nežinojo, ar telegrama nuėjo ir ar Lorensas namie. Išlipusi 
iš traukinio ne tiek nuo vėsos, kiek iš smagumo suvirpėjusi ru- 
deniškame Anglijos ore, Konė ėmė nerimastingai vaikštinėti po 
platformą. 

Arjis ateis jos pasitikti? 

Ji susirūpinusi dairėsi po minią, laukiančią savo brangių žmo- 
nių. Sustojusi salėje ėmė dairytis pažįstamo veido. Penkiolika 
minučių tuščiai jo ieškojusi akimis, jau ruošėsi eiti iš stoties ir 
stoti į eilę prie autobuso, vežančio per tyrlaukių kraštą. Staiga jau 
ištuštėjusios platformos gale pamatė laukiančią vienišą figūrą. Jis 
buvo be laiko pražilęs, dešinėje rankoje laikė lazdelę. 

- Lorensai! - pašaukė ji. 

Jis atsigręžė pažinęs jos balsą, apstulbęs įrėmė akis - buvo ma- 
tyti, kad pagaliau ją atpažįsta. Ji pasileido bėgte ir puolė jam į glė- 
bį. Pažįstamas kūno kvapas, prisiminimuose susijęs su saugumu 
ir visa, kas gražu ir gera, išspaudė jai ašaras. 

— Brangioji mano! Atleisk man, nepažinau tavęs! Tavo plau- 
kai... - murmėjo Lorensas, su nuostaba žvelgdamas į ją. 

- Viskas aišku, - suprato Konė. Jie abu buvo pasikeitę. - Taip 
ilgai gyvenau tokios spalvos plaukais, kad jau pripratau. 

- Žinai ką, - plačiai šypsodamas jis nužvelgė ją, - man atrodo, 
visai tinka. Tu dabar kaip kino žvaigždė. 

— Vargu, - atsiduso Konė, nužvelgdama susiglamžiusius dra- 
bužius, su kuriais atkeliavo iš pietų Prancūzijos. 

— Na, kaip tu? - pasakė abu vienu balsu ir užsikvatojo. 

- Labai pavargau, - atsiliepė Konė, - bet kokia laiminga, kad 
grįžau namo. Turiu tau tiek papasakoti, net nežinau, nuo ko 
pradėti. 

- Tikiu, - atsakė Lorensas. - Tai gal pradėk mašinoje? Visas savo 
maisto korteles iškeičiau į benziną, kad parvežčiau tave namo. 

— Namo... - sukuždėjo Konė - tas paprastas Žodis jai priminė 
viską, ko ji taip ilgėjosi pusantrų metų. 

Lorensas vėl stipriai suspaudė ją glėbyje, tarsi perskaitęs min- 
tis. Paskui paėmė jos krepšį ir apkabino laisva ranka. 

- Taip, brangioji. - Vėl spustelėjo apkabinęs. - Vežu tave namo. 


Po trijų mėnesių Konė gavo laišką iš F skyriaus, kuriuo buvo 
kviečiama atvykti į Londoną susitikti su Morisu Bakmasteriu. 

Ją palydėjo į jo kabinetą Beikerio gatvėje, ir jis maloniai ją su- 
tiko, nuoširdžiai paspausdamas ranką. 

— Konstancija Šapel, agentė, kurios niekada nebuvo. Prašom 
sėsti, miela mano, prašom sėsti. - Na, kaip, Konstancija, ar gera 
grįžus į ūkanotąją gimtinę? 

- Taip, sere, nuostabu, - nuoširdžiai atsakė ji. 

— Ką gi, kadangi jūs čia, oficialiai jums pranešu, kad esate de- 
mobilizuota. 

— Taip, sere. 

- Išties atsiprašau, kad vos atvykusią į Prancūziją išmetėm 
jus iš rankų kaip karštą bulvę. Deja, taip atsitiko, kad pasibel- 
dėte į vieno įtakingiausių ir svarbiausių de Golio Laisvųjų pran- 
cūzų pajėgų veikėjų duris. Manau, įsakymas buvo gautas iš vir- 
šaus. Deja, jie negalėjo rizikuoti ir žlugdyti Karžygio priedangos. 
Aplinkybės neleido kito pasirinkimo. Šiaip ar taip, džiaugiuosi, 
kad laimingai grįžote namo. 

— Ačiū, sere. 

- Iš keturiasdešimties išsiųstų mūsų merginų keturiolika, deja, 
negrįžo. Viena iš jų - jūsų draugė Venisija, - atsiduso Bakmas- 
teris. 

— Žinau, - paniurusi atsakė Konė. 


418 Lucinda Riley 


— Tačiau šie skaičiai rodo, kad išgyveno didelė dalis agenčių. 
Maniau, bus mažiau, - pridūrė jis. - Labai gaila Venisijos. Kai ji 
išvyko į Prancūziją, gerokai prisibijojom dėl jos nutrūktgalvišku- 
mo. Bet ji pasirodė kaip viena sumaniausių ir narsiausių agenčių. 
Šiuo metu svarstoma dėl jos pomirtinio apdovanojimo už drąsą. 

— Labai malonu girdėti, sere. Ji to nusipelnė kaip niekas kitas. 

— Na ką, turim gerų žinių - Prancūzija galutinai išvaduota. 
SOE svariai prisidėjo prie šios pergalės. Gaila, kad neturėjote 
progos aktyviau dalyvauti, Kone. Po de la Martinjerų sparneliu 
turbūt maitinotės skaniau negu aš, - nusišypsojo jis. - Girdėjau, 
galiausiai apsigyvenote gana prašmatnioje jų pilyje pietų Pran- 
cūzijoje. 

— Taip, sere, bet... 

Konė prikando liežuvį. Grįždama į Jorką traukinyje ji mąstė, 
ar reikėtų jam pasakoti apie tikrąjį savo gyvenimą Prancūzijoje. 
Ir kaip jai teko aukotis. Tačiau Venisija, Sofija ir daugybė kitų 
mirę, O ji tebegyvena, kad ir su kokiais randais. 

— Kas „bet, Konstancija? 

- Nieko, sere. 

- Vadinasi, telieka jus pasveikinti laimingai grįžus namo. Ir 
britų vyriausybės vardu dėkoju, kad buvote pasiruošusi rizikuoti 
gyvybe savo šalies labui. - Bakmasteris atsistojo nuo stalo ir pa- 
spaudė jai ranką. - Regis, jums visai pasisekė - šitas karas jums 
praėjo ramiai. 

- Taip, sere, - atsakė Konė, atsistojo ir pasuko prie durų. - Ši- 
tas karas man praėjo ramiai. 

Žanas atsistojo ir nuėjo į virtuvę atnešti armanjako ir trijų taurių. 
Emilija žiūrėjo, kaip Žakas išpūtė nosį ir nusibraukė ašaras. Ne- 
mažai jų išliejo pasakodamas tą istoriją. Emilija stengėsi sugau- 
dyti savo mintis... jai kilo nemažai klausimų. Bet į vieną klausimą 
ji tuoj pat norėjo gauti atsakymą. 

- Kaip nuotaika, Emilija? - grįžęs Žanas padavė jai armanjako 
ir uždėjo ranką ant peties. 

— Kuo puikiausia. 

— Tėti, įpilti armanjako? 

Žakas linktelėjo. 

Emilija išgėrė gerą gurkšnį, kad įgautų drąsos paklausti to, kas 
sukosi ant liežuvio galo. 

- Taigi, Žakai, kaip klojosi Sofijos ir Frederiko vaikui? 

Žakas patylėjo, žvelgdamas kažkur į tolį. 

— Juk suprantate - jeigu ją surasiu, nebebūsiu vienintelė de la 
Martinjerų giminės palikuonė, - toliau kalbėjo ji. 

Žakui vis dar tylint, galiausiai prabilo Žanas: 

— Emilija, kažin ar kas žino, kas įvaikino tą kūdikį. Po karo buvo 
šitiek našlaičių. Pasaulyje buvo visiška suirutė. Viktorija galėjo būti 
atiduota į prieglaudą be gimimo liudijimo. Teisybė, tėti? 

- Teisybė. 

- Be to, nors to kūdikio motina ir buvo de la Martinjer, - toliau 
garsiai svarstė Žanas, - Viktorija yra nesantuokinė, taigi neturi 
teisių į šį dvarą. 

— Man tai nesvarbu, - pasakė Emilija, - svarbiausia, kad su- 
žinojau, jog pasaulyje gali būti žmogus, kurio gyslomis, kaip ir 
mano, teka de la Martinjerų kraujas. Be to, ji galėjo turėti vaikų... 
Man neduoda ramybės tiek daug klausimų. - Emilija atsiduso. — 
Žakai, pasakykite vieną dalyką: ar Frederikas ištesėjo pažadą ir 
grįžo Sofijos? 

- Taip, - Žakas galiausiai atgavo žadą. - Praėjus metams po 
karo jis pasirodė mūsų namuke. Tai aš jam pasakiau, kad Sofija 
mirė. 

— Ar Frederikui pasakėte, kad jis turi dukterį? - paklausė 
Emilija. 

Žakas papurtė galvą ir drebančią ranką prisidėjo prie kaktos. 

— Nežinojau, kaip jam pasakyti. Tad sumelavau ir pasakiau, — 
jo balsas virptelėjo, - kad kūdikis taip pat mirė. Jaučiau, - užplū- 
dus jausmams Žako krūtinė ėmė kilnotis, - kad visiems taip bus 
geriau. 

- Neabejoju, tėti, kad teisingai pasielgei, - ėmė raminti jį Ža- 
nas. - Jei Frederikas, kaip sakai, mylėjo Sofiją, jo būtų niekas ne- 
sustabdęs ir jis būtų ieškojęs savo vaiko. O jei vaikas jau buvo pa- 
imtas į naują šeimą, nežinančią, kad jo tėvas nacis, manau, viskas 
išėjo tik į gera. 

- Supranti, turėjau apsaugoti tą kūdikį... - Žakas persižegno- 
jo. - Viešpatie, atleisk, kad taip baisiai jam pamelavau. Frederi- 
kas visiškai palūžo. Jam tiesiog pasimaišė. 

- Galiu įsivaizduoti, - Žaną nukrėtė šiurpas. 

- Žakai, kur palaidojote Sofiją? - paklausė Emilija. 

— Gaseno kapinėse, - atsakė jis. - Ant jos kapo nebuvo jokio 

antkapio, kol baigėsi karas. Nenorėjome sukelti įtarimų. Net po 
mirties Sofijai reikėjo slapstytis. 

— Ar žinai, kur dabar Frederikas, tėti? - pasiteiravo Žanas. - Gal 
jau miręs? Jam jau tikrai per aštuoniasdešimt, jei ne daugiau. 

— Jis gyvena Šveicarijoje netikru vardu. Kai galiausiai grįžo 
namo, jo giminės valdos jau buvo nusavintos lenkų - pasikei- 
tė valstybių sienos ir Rytų Prūsija atiteko Lenkijai. Abu jo tėvus 
buvo sušaudę rusai. Kaip ir daug kam po karo, jam teko pradėti 
gyvenimą iš naujo. Bet paskui sužinojau, kad Frederikas dar prieš 
karą kiek galėdamas padėjo pereiti Vokietijos sieną tiems, kam 
grėsė išvežimas į mirties stovyklas, ir atsirado daug norinčiųjų 
atsilyginti jam už gerumą. Jie padėjo jam pradėti naują gyveni- 
mą. - Žakas susijuokė. - Ar patikėsite - jis tapo laikrodininku 
Bazelyje! O laisvalaikiu kaip pasaulietis sako pamokslus. Su juo 
susirašinėdamas išmokau būti kur kas atlaidesnis ir didžiuojuosi, 
kad jis mano draugas. Dažnai Eduarui sakydavau, kad jam rei- 
kėtų susisiekti su Frederiku. Jie buvo ne tokie jau skirtingi - abu 
darė, ką galėjo, baisiu visuotinio naikinimo metu. Galvojau, kad 
galbūt jie galėtų vienas kitą paguosti dėl moters, kurią abu mylė- 
jo, netekties. - Bet, - atsiduso jis, - nebuvo lemta. 

- Ar dar gauni kokių žinių iš Frederiko? - paklausė Žanas. 

- Jis man kartais rašydavo, bet jau daugiau kaip metai nieko 
iš jo negirdėjau, tad gal pasiligojęs. Kaip ir aš... - Žakas gūžtelė- 
jo. - Jis niekada nevedė. Sofija buvo jo didžioji meilė. Niekas jos 
negalėjo atstoti. 

— O mano tėvas... - Emilijai tai buvo skausmingiausia tos isto- 
rijos dalis. - Negaliu patikėti, kad jis atsižadėjo savo sesers vaiko. 
Jis buvo toks geras, mylėjo žmones - kaip galėjo šitaip nusiplauti 
rankas? 

- Emilija, jūsų tėvas tikrai buvo toks, kaip sakote, - iš reto ėmė 
dėstyti Žakas, - bet jis idealizavo savo seserį ir visą gyvenimą ją 

globojo. Mintis, kad jos tyrumą ir nekaltumą galėjo suteršti koks 
nors vyriškis, o dar vokiečių kariškis, jam buvo protu nesuvokia- 
ma. Kaip jis galėjo ramiai žiūrėti į savo sesers meilės vaisių, kas- 
dien šalia turėti gyvą priminimą to, ką ji padarė? Ir nuolat jausti 
sąžinės priekaištus, kad jos neapsaugojo. Nekaltinkite jo, Emilija. 
Jums sunku suprasti, kaip viskas buvo... 

- Tėti, - tarė Žanas, iš tėvo veido matydamas, kad šis pavar- 
gęs, - man atrodo, šiandien pakaks. Emilija galės tavęs dar ko nors 
paklausti rytoj. Eime. - Jis pasiūlė tėvui įsikibti į parankę. 

Žakas atsistojo, paskui dar kai ką prisiminęs atsisuko į Emiliją. 

— Eduaras viską paaukojo dėl tėvynės. Jis buvo tikras prancū- 
zas ir jūs galite juo didžiuotis. Bet karas visus mus pakeitė, Emi- 
lija, visus pakeitė. 

Žanas nusivedė tėvą laiptais aukštyn, o Emilija sėdėdama susi- 
mąsčiusi žiūrėjo į židinį. 

— Na, ir kaip? - paklausė grįžęs Žanas. 

— Mane pribloškė baisybės, apie kurias išgirdau. Yra apie ką 
susimąstyti. 

- Tikrai. Ir visa tai atsitiko tik prieš penkiasdešimt penkerius 
metus, - atsiduso jis. - Sunku patikėti. 

- Neabejoju, Žanai, tavo tėvas žino, kur yra Sofijos ir Erederi- 
ko duktė, - pridūrė Emilija. 

— Gali būti, - sutiko Žanas, - bet, jei ir taip, matyt, turi savų 
priežasčių tau nesakyti. Ir jei jis nori, kad jos buvimo vieta ir to- 
liau liktų paslaptis, turi gerbti jo valią. 

— Na, taip. Bet praeitis yra praeitis, ir, tikėkimės, visi iš jos pa- 
simokėme. Pasaulis nestovi vietoje. 

- Sutinku, bet mano tėvui ir daugeliui jo bendraamžių, gyve- 
nusių tais baisiais laikais, nėra lengva. Mes, jaunesnė karta, gali- 
me logiškai vertinti praeitį, kai ji jau tapusi istorija, bet tie, kurie 
tai iškentėjo, negali taip atsiriboti nuo savo jausmų. Na ką, - Ža- 

nas paplekšnojo Emilijai ranką, - manau, ir mums metas pasekti 
tėvu ir eiti į viršutinius kambarius. 


Keista, bet Emilija užmigo vos padėjusi galvą ant pagalvės, tik rytą 
anksti atsibudo. Užsimetusi drabužius, įvaža nuėjo į chūteau, no- 
rėdama ten ramiai pabūti, kol statybininkai pradės darbo dieną. 
Stumtelėjusi siena aptverto sodo duris, Emilija perėjo pievelę ir su- 
stojo prie nedidelio medinio kryžiaus, kurį, kaip sakė Žakas, grįžęs 
po karo Falkui pastatė Frederikas. Ji visada manė, kad tai kurio 
nors šeimos augintinio kapas. Ji sudrebėjo nuo minties, kad po jos 
kojomis žemėje guli Falko palaikai. Buvo sunku įsivaizduoti, kad 
toks gražus kampelis buvo neapykantos ir smurto scena. 

Emilija norėjo, kad Sebastianas ir Aleksas kartu su ja būtų klau- 
sęsi pasakojimo apie bebaimę jų senelę, kuri už savo nuopelnus 
nesulaukė jokių aplodismentų ir net nepanoro apie tai pasakoti 
šeimai. Tai buvo nepaprasta moteris, kaip ir daugybė kitų, tais lai- 
kais likusi neapdainuota. O tiedu jos anūkai - vienas pasiruošęs 
suėsti kitą iš pavydo... Likimo ironija - ką tik atskleista šeimos 
praeitis nenugrimzdo neįspaudusi ženklo dabartiniame jos gyve- 
nime. Lygiai taip ji negalėjo praeiti be pėdsako ir Konstancijai. 

Būdama vienturtė, Emilija liko nepatyrusi, kas yra brolių ir se- 
serų kova dėl pirmenybės. Bet vakar išklausytas pasakojimas jai 
leido išties suvokti tos kovos mastą. 

Papurčiusi galvą tarsi norėdama prasiblaivyti ir vienu metu su- 
telkti mintis tik į vieną painių įvykių virtinę, Emilija per pievelę 
grįžo atgal. Prisiminė niūrų rūsio kambarėlį, jųdviejų su Sebas- 
tianu atrastą tą pirmąją popietę, - Sofija ten buvo tiesiog įkalinta, 
pagimdė ir galiausiai mirė. Fizinės ir emocinės kančios, kurias 
turėjo iškentėti teta, išspaudė jai ašaras, bet kartu sustiprino jaus- 
mą, kaip jai pačiai pasisekė. Išėjusi iš pilies ir pasukusi atgal įvaža, 
pamatė dviračiu į ją važiuojantį Margo sūnų Antoną. 

— Kaip laikaisi, Antonai? - paklausė jo. 

— Gerai, ačiū, madam. Maman liepė jums grąžinti. - Antonas 
įkišo ranką į krepšį ir padavė iš jos pasiskolintą knygą. - Ačiū, 
kad davėte paskaityti. Man labai patiko. 

— Nuostabu, kad jau perskaitei. Man kelių mėnesių reikėtų, - 
prisipažino ji. 

— Aš labai greitai skaitau, kartais nepadedu knygos per naktį. 
Labai mėgstu knygas, - jis truktelėjo pečiais, - jau perskaičiau 
beveik visas, kurios man tinka, vietinėje bibliotekoje. 

— Vadinasi, kai bus sugrąžinta chdteau biblioteka, būtinai tu- 
rėsi joje lankytis ir pasirinkti daugiau. Kažin, ar jas kada nors 
perskaitysi, - pridūrė ji šypsodama. 

- Ačiū, madam, - nuoširdžiai padėkojo jis. 

— Kaip mama? - paklausė Emilija. 

— Siunčia jums linkėjimų. Sakė, jei tik ko reikės, pakvieskite ją. 
Man atrodo, jai bus linksmiau, kai viskas grįš į buvusias vėžes. 

— Tikrai, visiems mums bus linksmiau. Sudie, Antonai. 

— Sudie, madam Emilija. 

Grįžusi į dviaukštį Emilija užsiplikė kavos. Eidama pro cave 
matė Žaką įprastoje vietoje prie stalo vyniojantį butelius, o Ža- 
nas darbavosi prie rašomojo stalo. Nenorėdama jiems trukdyti, 
išsinešė kavos puodelį į sodą. Nenorėjo spirti Žako pasakyti, ar 
jis žino, kur atsidūrė įvaikintas kūdikis, bet jai neapsakomai rū- 
pėjo. O ir Frederikas, - kūdikio tėvas ir žavingų Sofijos eilėraščių 
įkvėpėjas, - anot Žako, greičiausiai tebėra gyvas... 

Galvoje jai kilo viena mintis ir prie pietų stalo išdėstė ją Žanui 
ir Žakui. 

- Kodėl gi ne? - pritarė Žanas. - Tėti, o kas, jei Emilija nuvyk- 
tų į Šveicariją ir susitiktų su Frederiku? 

- Nežinau... - Rodos, Žakas pasijuto nejaukiai. 

- Betgi tai niekam nepakenks, tėti, - įkalbinėjo Žanas. - 

Jei Emilija perduos Frederikui eilėraščius, jis bent turės apčiuo- 
piamą Sofijos nemarios meilės atminimą. Tai galėtų būti jam pa- 
guoda. 

- Duosite man adresą, Žakai? - paklausė ji. 

- Žiūrėsiu, gal ir rasiu, Emilija. - Žakas vis dar slapukavo. - 
Žinoma, jo gali ir gyvo nebebūti. 

— Suprantu, tačiau bent galėčiau jam parašyti ir tai sužinoti. 

— Ar pasakysite, kad aš kadaise pamelavau apie jo dukrelės 
mirtį? - atsargiai paklausė Žakas. 

Abejonių suimta Emilija žvilgtelėjo į Žaną it prašydama pata- 
rimo. 

— Tėti, jei Frederikas toks žmogus, kaip tu pasakojai, jis supras, 
kodėl nuslėpei, kad duktė gyva. Juk tu norėjai apsaugoti tą vaikelį. 

- Ir padėkos, kad visam gyvenimui pamyniau jo teisę pažinoti 
savo dukterį? - sumurmėjo Žakas. 

- Taip, - atsakė Žanas, - nes taip reikėjo. Tėti, jei tikrai žinai, 
kas ji ir kur yra, manau, atėjo laikas tai pasakyti. Emilija turi teisę 
Žinoti. Juk, šiaip ar taip, tai jos giminaitė. 

- Ne! - Žakas papurtė galvą. - Žanai, tu nesupranti... Nesu- 
pranti, kad... 

- Žakai, - Emilija delnu palietė jam plaštaką, - prašau nesi- 
krimsti. Jei šitaip nenorite sakyti, neabejoju - yra dėl ko. Atsaky- 
kite man tik į vieną klausimą: ar žinote, kur ji dabar? 

Žakas patylėjo su kankinama dvejone veide. 

- Taip! Žinau! - galiausiai prisipažino. - Tai va. Pasakiau. Su- 
laužiau pačiam sau tada, prieš daugelį metų, duotą pažadą. - Jis 
iš nevilties papurtė galvą. 

- Tėti, betgi tai buvo prieš daugelį metų, - pasakė Žanas. - 
Šiandien niekas nepasmerks Sofijos dukters. Tu jai neužtrauksi 
jokio pavojaus. 

- Liaukitės! Gana! - Žakas trinktelėjo kumščiu į stalą, atsistojo 

ir sugrabaliojo savo lazdą. - Jūs nesuprantat - man reikia pagal- 
voti, reikia pagalvoti. 
netvirtomis kojomis ištursena pro duris. 

- Nereikėjo mums jo spirti, Žanai, - pasakė sąžinės graužiama 
Emilija. - Labai susikrimto. 

— Na, gal jam kaip tik būtų gerai atsikratyti paslapties naštos. 
Juk jis vienas taip ilgai ją saugojo, - atsakė Žanas. - O dabar man 
metas dirbti. Gal pati viena susirasi, kuo užsiimti šią popietę? 

— Be abejo, - atsakė ji. - Grįžk į cave, o aš čia apsitvarkysiu. 

Žanui išėjus Emilija nurinko ir suplovė po pietų likusius indus, 
paskui pasiėmė mobilųjį telefoną. Matė, kad praleido kelis Sebas- 
tiano skambučius, bet dabar buvo jos eilė nesiteikti atskambinti. 
Aną vakarą išgirstas pasakojimas visokeriopai ją paveikė ir jos 
pasidygėjimas Sebastiano skriaudomis broliui ne sumažėjo, o 
padidėjo. 

Panorusi įkvėpti gryno oro, Emilija išėjo pasivaikščioti po vy- 
nuogyną - jai galva sukosi nuo visokių minčių. Staiga kaip žaibas 
pervėrė viena mintis ir ji sustojo, nes ta mintis netilpo galvoje... 

Žakas sakė, kaip Konstancija kankinosi, kad turėjo atsižadė- 
ti kūdikio, kurį globojo nuo pat gimimo. Emilijai buvo visiškai 
aiškios priežastys, dėl kurių Konstancija nepasiėmė Viktorijos į 
Angliją. Anais laikais, kai nebuvo genetinių tyrimų, jo vyro nie- 
kada nebūtų palikusios abejonės, kad ir kiek kartų Konstancija 
būtų jį tikinusi, kad Viktorija - ne jos vaikas. 

Viktorija... 

Emilija taip ir atsisėdo ant žemės vidury vynuogyno. O kas, 
jei Konstancija, parvažiavusi į Jorkšyrą, vis dėlto vyrui pasakė 
apie prieglaudoje paliktą kūdikį? O kas, jei Lorensas, matydamas 
žmonos susikrimtimą, sutiko grįžti į Prancūziją ir abiem įsivai- 
kinti mažylę? 

Juk Sebastianas kartą minėjo savo motinos vardą... Emilija 
ėmė raustis atmintyje, bet nieko nepešusi iš džinsų kišenės išėmė 
mobilųjį ir kiek padvejojo, kurio brolio pasiklausti. 

Pirmiausia pamėginusi skambinti vyrui, išgirdo balso pašto 
atsakiklį. Taigi paskambino Aleksui į jo mobilųjį. Šis tuoj pat at- 
siliepė. 

- Aleksai, čia Emilija. 

— Emilija! Smagu girdėti, kaip laikaisi? - paklausė jis. 

— Ačiū, gerai. - Emilija tuoj pat ėjo prie reikalo. - Aleksai, ko- 
kiu vardu jūsų motina buvo pakrikštyta? 

- Viktorija. O ką? 

Priblokšta Emilija ranka užspaudė sau burną. 

- Čia... reikia ilgai pasakoti, Aleksai. Būtinai paaiškinsiu, kai 
susitiksim. Dėkoju tau, iki. 

Emilija nuspaudė mygtuką pokalbiui užbaigti ir sėdėdama 
tarp vynmedžių bandė suvirškinti naują informaciją. 

Viktorija buvo Sebastiano ir Alekso motina. 

O tai reiškia, - Emilijos mintys sukosi pašėlusiu greičiu, - kad 
ji yra ištekėjusi už pusseserės sūnaus... 

— One! - tykiame ore pasigirdo jos klyksmas. Ji išsitiesė kaip 
ilga, padėjo galvą ant kietos, akmenuotos žemės ir pamėgino 
blaiviai viską apmąstyti. 

Galbūt Konstancija prieš mirtį Sebastianui pasakė, kad jų mo- 
tina Viktorija buvo įdukrinta? Ir kad iš tikrųjų buvo de la Martin- 
jerų kraujo? Taip pat Konstancija užsiminė jam apie Prancūzijos 
vaisių knygą bei Sofijos - gali būti, jo senelės - rašytus eilėraščius. 
Gal Konstancija tai pateikė kaip įrodymą, kad broliai galėtų pa- 
reikšti savo teises į palikimą? 

Galbūt Sebastianas paskui ištyrė padėtį ir išsiaiškino, kas tokie 
buvo de la Martinjerai. O kai perskaitė apie jos motinos mirtį, 
pamanė, kad gali stoti į paveldėtojų eilę. 

Bet, kaip minėjo Žakas, bylinėjimasis dėl savo, kaip nesantuo- 
kinės palikuonės įpėdinio, teisių būtų ilgas ir sunkus. Turbūt kur 
kas lengviau ir patogiau vesti tiesioginę paveldėtoją? O paskui 
kuriuo nors metu ją įtikinti perrašyti ch4teau ir banko sąskaitą 
jų abiejų vardu? 

Emilija nusipurtė - labiau dėl šalto, pragmatiško savo požiūrio, 
o ne dėl minties apie galimą Sebastiano dviveidiškumą. Be to, argi 
Sebastianas galėjo sąmoningai vesti tikrą savo motinos pusseserę? 

Emilija gulėjo ir stebėjosi savo patiklumu. Net jei buvo kitas 
paaiškinimas ir ji tuščiai susikūrė makiavelišką scenarijų, nors 
Sebastianas yra tyras kaip krištolas, kas, po galais, ją vertė strim- 
galviais tekėti už žmogaus, apie kurį taip mažai žinojo? 

Galbūt, atsiduso ji, viskas labai paprasta - tiesiog jis parodė 
švelnumą ir palaikė ją tada, kai ji buvo itin pažeidžiama. O tas 
Sebastianas, kurį ji pažinojo Prancūzijoje, kaip niekas kitas buvo 
pilnas meilės, švelnumo ir noro palaikyti. Bet gal tai buvo tiesiog 
būdas ją suvilioti? 

Emilija atsisėdo. 

— O Dieve, o Dieve... - suimta nevilties purtė galvą. Net jei 
klaidingai išsiaiškino, kokios paskatos pastūmėjo Sebastianą, vis 
tiek jautėsi baisiai nelaiminga. Ir visai nebepasitikėjo savo vyru. 

Išsunkta, nusikamavusi, sukrėsta Emilija pakilo ant kojų ir 
ėmė slinkti dviaukščio link. Tėra vienas būdas išsiaiškinti tiesą. Ji 
turi išmelsti, kad Žakas pasakytų, ar ji neklysta. 

- Kur buvai dingusi, Emilija? Jau beveik sutemę. 

Sunerimęs Žanas virtuvėje ruošė vakarienę. 

— Turėjau pati viena daug ką apmąstyti, - atsakė ji. 

- Kokia išbalusi, - susirūpinęs nužvelgė ją Žanas. 

- Turiu kuo greičiau pasikalbėti su tavo tėvu. 

- Nagi, gurkštelėk. - Žanas padavė jai vyno taurę. - Deja, tėvas 
užlipo į savo kambarį ir prašė jo netrukdyti. Nenori šįvakar su ta- 

vimi kalbėtis, Emilija. Būk gera, suprask, kaip jam sunku. Prašai 
atskleisti paslaptį, jo saugotą daugiau kaip penkiasdešimt metų. 
Jam reikia laiko pagalvoti. Tiesiog turėk kantrybės. 

— Kaip tu nesupranti... Būtinai turiu sužinoti, kol grįšiu namo. 
Būtinai! 

Žanas matė ir jautė, kokia ji įsitempusi ir išsikankinusi. 

— Bet kodėl, Emilija? Kaipgi tėčio atsakymas gali būti susijęs su 
tavo dabartiniu gyvenimu? 

— Todėl... todėl, kad susijęs... Ak, Žanai, labai prašau, paklausk, 
ar galėčiau pas jį užeiti, - maldavo ji. 

— Emilija, pasistenk nusiraminti. Jau daug metų pažįstam vie- 
nas kitą. Gal galėtum man patikėti priežastį, kuri tau kelia tokį 
nerimą? Nagi, prisėskim. 

Žanas nusivedė ją į svetainę ir švelniai stumtelėjo sėstis. 

— Ak, Žanai... - Emilija užsidengė veidą rankomis. - Aš turbūt 
iš tikrųjų kraustausi iš proto. 

— Nemanau. - Jis nusišypsojo. - Gyvenime nemačiau sveikes- 
nio proto moters už tave. Taigi klausau, - drąsino jis. 

Emilija giliai įkvėpė ir pradėjo nuo to momento, kai Gasene 
sutiko Sebastianą. Papasakojo viską, kaip jie burkavo iki vestuvių 
ir kaip keistai vyras su ja elgiasi pastaruoju metu. Paskui apibūdi- 
no jo santykius su broliu ir keistą atmosferą Jorkšyre. Galiausiai, 
paragavusi puikaus triušienos troškinio iš priešais padėto du- 
bens, pasakė Žanui apie savo įtarimus, kad Viktorija buvo Alekso 
ir Sebastiano motina. 

- O ką, gal Sebastianas mane vedė tikėdamasis lengvai pasiekti 
tai, kas, jo manymu, vis tiek jam priklauso? - paklausė Emilija. 

- Atvėsk, Emilija, - patarė Žanas. - Neturim jokių nepaneigiamų 
faktų, išskyrus krikšto vardą, kad galėtume visa tai laikyti tiesa. 

- Vadinasi, aš nevisprotė, jei tokiais dalykais įtariu savo vyrą? — 
liūdnai paklausė Emilija. 

— Na, nemanau, kad Sebastianas čia atsirado dėl gryno atsi- 
tiktinumo, nors tau ir sakė, kad atvyko kitu reikalu, - sutiko Ža- 
nas. - Sakei, iškart paminėjo savo senelės ryšius su jūsų šeima. 
Taip, iš tikrųjų jo motinos vardas - Viktorija - verčia tikėti tavo 
pasakojimu. Vis dėlto, - toliau kalbėjo Žanas, - nesvarbu, ar tarp 
jūsų yra kraujo ryšys, ar ne... nepyksi, jei pasakysiu tiesą? 

- Žinoma, ne. Tik to ir noriu, - pasakė dėkinga Emilija. 

— Na, paprastai žiūrint, manau, tu pamiršti svarbiausią dalyką. 
Gal Sebastianas turėjo slaptų motyvų tave vesti, gal ne, bet vis 
tiek tu labai nelaiminga. Ir iš to, ką girdžiu, atrodo, jog tavo vyras 
nėra... - Žanas gūžtelėjo, - patikimas. 

— Bet, kaip sakė Aleksas, galbūt mano vyras tik su juo blogai 
elgiasi, - atsakė Emilija. 

— Sakyčiau, jis per geras. Tiesiog nenori kenkti tavo santykiams 
su vyru. Tas Aleksas man atrodo labai galvotas. Gal tu ištekėjai 
ne už to brolio? - Žano akys šelmiškai sužibo. 

- Taip, Aleksas nepaprastai protingas, - pritarė ji sumišusi. 

- Suprantu tave, Emilija, - surimtėjęs linktelėjo Žanas. - Ište- 
kėjai už to žmogaus, pasirinkai jį ir dabar nori, kad viskas gerai 
klotųsi. Be abejo, grįžusi namo pirmiausia turėsi jam apsakyti 
savo nuogąstavimus. 

- Betgi jis tikrai meluos! Mėgins išsiginti! 

- Taigi, - liūdnu balsu atsakė Žanas, - tu greičiausiai ką tik 
pati atsakei į savo klausimą. Emilija, jei jauti, kad iš savo vyro 
niekaip nesužinosi tiesos, kaip gali tikėtis, kad jūsų santykiai bus 
sklandūs? 

Emilija sėdėjo nieko nesakydama - suprato, kad Žanas teisus. 

— Mes dar taip neseniai susituokę, Žanai. Juk tikrai turiu pa- 
laukti, gal viskas pasitaisys. Negaliu imti ir į viską numoti ranka! 

- Sutinku, negali. Paprastai tavo širdis neįsakinėja galvai, 
Emilija. Tu pirmąkart gyvenime pasidavei impulsui, bet neturi 

už tai savęs smerkti. Ir viskas dar gali išsispręsti. Jeigu iš jo išgirsi 
tiesą. 

— Bus geriau, jei pakalbėsiu su tavo tėvu. - Ji atsiduso. - Tai, 
kad jis taip nenori sakyti, rodo, jog paaiškėjusi tiesa atsilieps ku- 
riam nors iš mūsų. 

- Duodu žodį - ryt pakalbėsiu su tėvu, - pasakė Žanas. - Jei 
pasistengsi nusiraminti. 

— Jūs su tėvu artimi, - liūdnai atsiduso ji. - Tiesiog stebėtina, 
ir kaip gražu. 

— Nematau nieko keista, jei norisi padėti žmogui, kuris tave 
užaugino ir rūpinosi tavimi nepaisydamas savęs. Kaip ir tu, Emi- 
lija, - aiškino Žanas, - savo tėvui aš esu vėlyvas vaikas, o mama 
mirė, kai buvau mažas. Gal dėl to, kad mano tėvai vyresni, aš 
perėmiau ankstesnių kartų moralės normas. Mano kartos ver- 
tybės man ne tokios artimos - atrodo, mes nebeturime tikslaus 
moralinio kompaso. 

— Keista, kad mudviejų tėvai taip vėlai apsisprendė vesti, - su- 
simąstė Emilija. - Sakau, gal juos kaip nors paveikė karo meto 
išgyvenimai“ 

- Gali būti, - pritarė jai Žanas. - Jie prisižiūrėjo tamsiosios 
Žmogaus prigimties pusės. Manau, jiems prireikė nemažai metų, 
kad atgautų tikėjimą meile. Na ką, - jis nusižiovavo, - jau vėlu, 
metas į lovą. 

— Tikrai. 

Jie atsistojo ir pasibučiavo linkėdami vienas kitam labos nak- 
ties. 

- Ačiū tau, Žanai. Neįsivaizduoji, kaip aš tau dėkinga už pata- 
rimą. Ir atleisk, kad varginu savo rūpesčiais, - pridėjo ji. 

- Visai nevargini, Emilija. Juk mes beveik viena šeima, - švel- 
niai atsakė Žanas. 

- Tikrai, Žanai, taip ir yra, - sutiko ji. 

Emilija atsibudo anksti rytą žinodama, kad iki išvykimo į Jorkšy- 
rą liko vos kelios valandos. 

Galiausiai Žakas atėjo į virtuvę pusryčių. Linktelėjo Emilijai, 
kai ši padavė jam kavos puodelį. 

— Kaip miegojote? - paklausė ji. 

— Nemiegojau, - atsakė jis keldamas puodelį prie lūpų. 

- Širyt matėtės su Žanu? 

- Taip. Buvo pirma pas mane atėjęs ir pasakė, ką manote dėl 
to, kodėl nenoriu pasakyti, kas yra jūsų pusseserė. 

— Žakai, labai jūsų prašau. Turiu žinoti, ar teisingai mąstau, - 
spyrė jį Emilija. - Juk turbūt suprantate, kodėl noriu žinoti. 

- Suprantu. - Pakėlė į ją akis ir staiga susijuokė. - Tu mergaitė 
su galva, Emilija. Neblogai sugalvota. Ir tikrai, - linktelėjo jis, — 
Konstancija dukrai davė savo paliktos mažylės vardą. 

— O... - Emilija išplėtusi akis tik ir laukė, kad jis patvirtintų jos 
spėjimą. - Jos duktė nebuvo Sofijos kūdikis? 

— Ne, Emilija, ne Konstancija įsidukrino Viktoriją, - pasakė 
Žakas. - Ir net jeigu jūsų vyras, kiek teko matyti, man nekelia pa- 
sitikėjimo, galiu jus patikinti: jis tikrai neturėjo minčių jus vesti 
kaip netiesioginis de la Martinjerų turto paveldėtojas. 

- O, ačiū Dievui! - Emilija vos neapsiverkė. - Ačiū, Žakai. 

- Džiaugiuosi, kad jus bent dėl šito nuraminau, - pasakė jis 
gurkštelėjęs kavos. 

Emiliją netruko užgriūti prieštaringi jausmai - palengvėjimas, 
kad vaizduotėje jos sukurta istorija yra netiesa, sumišęs su sąžinės 
priekaištais, kad drįso Sebastianą įtarti surezgus tokį sąmokslą. 

- Būkite geras, Žakai, ar pasakysite, kas yra Viktorija? 

Žakas patylėjo, vėl gurkštelėjo kavos ir pakėlė į ją akis. 

- Suprantu, kaip geidžiate sužinoti. Bet tai ne jūsų gyvenimas, 
Emilija, apvirs aukštyn kojom, jei pasakysiu, o jos ir jos šeimos. 

Jei apsispręsiu kalbėti, tai pirmiausia kalbėsiu su ja, o ne su ju- 
mis. Suprantate? 

Emilija suprato, kad Žakas nori pasakyti, kokia ji savimyla. Su- 
sigėdusi nuleido galvą ir linktelėjo. 

— Suprantu. Ir atsiprašau. 

— Nereikia atsiprašinėti, Emilija. Suprantu, kodėl jūs norite su- 
žinoti. 

Į virtuvę įėjęs Žanas pajuto tvyrančią įtampą. 

— Tėtis pasakė, kad sukūrei neteisingą istoriją? - paklausė jis. 

- Taip. 

- Tai tau turėjo atlėgti, Emilija, - pasakė Žanas. 

— Tikrai atlėgo. - Ji atsistojo sumišusi ir susidrovėjusi, kad šie- 
du vyrai taip aiškiai pamatė, kokias gėdingas išvadas ji buvo pa- 
sidariusi apie savo vyrą. - Man jau metas, - staiga panoro nuo 
visų pasislėpti. Galėtų porą valandų pasėdėti Nicos oro uoste ir 
pagalvoti. - Atleiskite. 

Abu vyrai su užuojauta žvelgė pavymui, kai ji ėjo iš virtuvės į 
savo miegamąjį krautis daiktų. 

- Ji suklydo ištekėdama už to žmogaus, ir pati tai žino, - pa- 
šnibždomis tarė Žakas. - Turbūt jis nėra de la Martinjerų kraujo, 
bet kažko jam vis tiek iš jos reikia. 

— Sutinku. Bet ji tada buvo ką tik netekusi motinos, paskuti- 
nio savo žmogaus. Nieko keista, kad puolė į glėbį pirmam sutik- 
tam, - pasakė Žanas. - Buvo tokia išmušta iš vėžių. 

— Tiek gerai, kad per pastaruosius metus labai suaugo ir sutvir- 
tėjo. Daug ko išmoko. 

- Tikrai, - pritarė Žanas. - Dabar ji tiesiog nepaprasta. 

- Žinau, ką jai jauti. Bet ji protinga mergaitė, kaip ir jos tėvas, 
nuojauta jos neapgaus. Grįžusi namo priims teisingą sprendimą, 
kokį jai ir dera priimti. 

- Norėčiau taip pat tvirtai tuo tikėti, - atsiduso Žanas. 

— Aš ir tikiu, - atsakė Žakas. 

Emilija pasirodė virtuvėje su krepšiu įsitempusi, išbalusi. 

- Labai ačiū už svetingumą - netrukus vėl visi pasimatysime. 

— Juk žinai, pas mus tavęs visada laukia nakvynei paruošta lo- 
va, - pasakė Žanas jausdamas jos įsitempimą ir norėdamas bent 
kiek nuraminti. 

- Dėkui. - Emilija pastatė ant žemės kelionkrepšį. - Žakai, 
labai prašau man atleisti, kad taip verčiau jus pasakyti, kas yra 
Sofijos ir Frederiko duktė. Be abejo, tik jūs galite spręsti. Pažadu, 
daugiau niekada neklausinėsiu. - Ji pasilenkė pabučiuoti jo į abu 
skruostus ir jai nespėjus atsitraukti Žakas suėmė ją už rankų. 

- Jūsų tėvas jumis didžiuotųsi. Tikėkite savimi, Emilija. Dieve 
padėk jums, kol vėl susitiksime. 

— Visai netrukus grįšiu pažiūrėti, kaip pilyje vyksta darbai. Su- 
die, Žakai. 

Ji išėjo iš virtuvės su Žanu - jis panešė iki automobilio krepšį. 

— Duok kada žinią, Emilija, - pasakė jis užtrenkęs bagažinės 
dangtį. - Žinok, mes visada su tavim. 

- Žinau, - linktelėjo ji, - ir ačiū už viską. 

Važiuodama į Nicos oro uostą Emilija priėmė sprendimą. Būtų 
nepajėgusi grįžti į Jorkšyrą ir viena laukti, kol Sebastianas grįš 
namo. Verčiau skris tiesiai į Londoną ir nueis pasimatyti su juo 
į jo galeriją. Ir paprašys pasakyti tiesą. 

Stovėdama prie bilietų kasos sumokėti už skrydį į Hitrou Emi- 
lija svarstė, ar perspėti Sebastianą apie savo atvykimą. Į Londoną 
ji turėjo atskristi pusę trečios - užtektinai laiko iki jo galerijos 
darbo pabaigos. Pasakys jam, kad pasiilgo ir norėjo kuo greičiau 
ji pamatyti. 

Įlipusi į lėktuvą Emilija, nors vis dar suglumusi dėl vyro el- 
gesio, pasijuto geriau. Pagaliau ji ėmėsi nors kokios iniciatyvos, 
mėgina kažką daryti, kad įveiktų tarp jų atsivėrusią prarają. No- 
rėjo stoti su juo į akistatą dėl jo santykių su Aleksu ir išsiaiškinti, 
dėl ko iš tikrųjų jis vengia turėti prie šalies žmoną Londone. 


Lėktuvui nutūpus Hitrou, Emilija įsėdo į taksi ir padavė vairuo- 
tojui Sebastiano galerijos Fulamo kelyje adresą. Umai išsigandu- 
si, kad atvyko be perspėjimo, Emilija išsiėmė mobilųjį ir surinko 
Sebastiano numerį. Mechaninis balsas pasakė, kad jo telefonas 
išjungtas. 

Po dvidešimties minučių ji atsidūrė priešais Artė duris. Sumo- 
kėjusi už taksi, Emilija iš bagažinės išsiėmė krepšį ir apžvelgė ga- 
lerijos langus. Menas buvo šiuolaikinis, kaip ir sakė Sebastianas, 

galerija - itin prabangi. Stumtelėjus duris sutilindžiavo varpelis 
ir jos pasitikti priėjo liekna šviesiaplaukė. 

— Laba diena, ponia, turbūt atėjote apsidairyti? 

- Ar yra savininkas? — stačiai paklausė visa įsitempusi Emi- 
lija. 

— Taip, jis kabinete tolimesnėse patalpose. Gal galiu kuo pa- 
dėti? 

- Ne, ačiū. Gal galėtumėte jam pasakyti, kad jį nori matyti 
Emilija de la Martinjer? 

- Žinoma, ponia. 

Mergina išėjo pro duris prekybos salono gilumoje ir Emilija 
ėmė apžiūrinėti iškabintas drobes. Po kelių sekundžių pro gali- 
nes galerijos duris įėjo elegantiškas pusamžis vyriškis. 

— Ponia de la Martinjer, malonu jus matyti. Girdėjau, pernai 
buvo parduotas jūsų Matisas. Kuo galiu būti naudingas? 

— Man... - sutriko Emilija. - Jūs esate savininkas? 

— Taip, aš esu Džonatanas Maksvelas. - Padavė jai ranką ir ji 
silpnai ją spustelėjo. - Atrodo, nustebote. Gal iškilo kokių keblu- 
mų“ 

— Galbūt supainiojau adresą, - sumikčiojo ji. - Esu girdėjusi, 
kad šios galerijos savininkas yra Sebastianas Keradersas. 

- Sebastianas? Ne. - Džonatanas sukikeno. - Kokių pasakų jis 
jums pripasakojo? Sebastianas - agentas, turi porą dailininkų, 
kurių darbai čia retkarčiais eksponuojami. Beje, jau kurį laiką jo 
nematau. Manau, dabar daugiausia ieško savo klientams prancū- 
zų dailininkų. Ar jis atrado jūsų Matisą be signatūros? 

- Taip, jis. - Pagaliau Emilija nusiramino, kad bent šis tas, ką 
jai sakė Sebastianas, buvo tiesa. 

— Geras darbas, jei tik gali įpirkti, - pasakė Džonatanas. - Spė- 
ju, norėjote susitikti su Sebastianu? 

— Taip, su juo. 

— Duosiu jo telefono numerį, - pasiūlė Džonatanas. - Turiu 
segtuve. 

— Dėkoju. Gal netyčia turite ir jo biuro adresą? 

— Na, vadinti biuru būtų gal per skambu. Jis dirba bute, ku- 
riame gyvena kartu su savo mergina Bela. Tai viena iš jo dai- 
lininkų. - Džonatanas mostelėjo į ryškiaspalvę drobę, žydinčią 
didžiulėmis raudonomis aguonomis. - Turiu adresą - juo siun- 
čiau Belai čekius pardavęs jos paveikslų. Gal geriau iš pradžių 
jam paskambinkite ir sutarkite susitikti. 

Emilijai sulinko keliai, bet ji negalėjo pasiduoti. 

— Jei duosite adresą, vis tiek paimsiu, - žvaliai pasakė. - Man 
labai... patinka Belos tapyba. Žiūrėsiu, gal ji turi daugiau darbų. 

- Ji turi bute įsirengusi studiją. Apsistojusi viename iš tų Tau- 
erio tilto prieplaukoje įrengtų būstų. Beveik kaip Paryžiaus pa- 
lėpės - pasisekė mergaitei... - Džonatanas susižvalgė su Emili- 
ja. - Malonėkite luktelėti, tuoj atnešiu adresą. 

Kad kiek, ir Emiliją būtų ištikęs panikos priepuolis, tad jo 
laukdama ji keliskart giliai iš lėto įkvėpė ir iškvėpė. 

- Štai, prašom, - pasakė Džonatanas, įteikdamas ant voko 
brūkštelėtą adresą ir telefono numerį. - Kaip sakiau, gal geriau iš 
pradžių paskambinti, kad tikrai juos rastumėte namie. 

- Be abejo. Ačiū už pagalbą. 

— Nėra už ką. Paimkite ir mano vizitinę kortelę, - pasakė Džo- 
natanas, traukdamas ją iš marškinių kišenaitės. - Jei ateityje ko pri- 
reiktų, mielai pagelbėsiu. Iki pasimatymo, ponia de la Martinjer. 

- Iki pasimatymo. 

Emilija pasuko durų link. 

- Tiesa, jei sutiksite jaunąjį Sebastianą, pasakykite, kad turiu 
jam porą malonių žodžių dėl pasakėlių, neva jis šitos galerijos 
savininkas. - Džonatanas šypsodamasis kilstelėjo antakius. - Jis 
neblogas vaikinas, bet kartais susipyksta su tiesa. 

— Gerai, ačiū jums. 

Išėjusi iš galerijos Emilija perskaitė Džonatano duotą adresą, 
laikydama voką drebančiomis rankomis. Dorai nesusivokdama, 
ką daranti, sustabdė taksi, padavė vairuotojui adresą ir įsėdo. 
Taksi pajudėjus ją ėmė dusinti nuo minties, kur šiuo metu va- 
žiuoja. Iš kelionkrepšio išorinės kišenės išėmusi popierinį mai- 
šelį, kuriame buvo prakąstas ragelis iš Nicos oro uosto, ėmė vog- 
čiomis pūsti į jį orą. 

- Jau geriau, mieloji? - paklausė vairuotojas. 

— Oui - taip, ačiū. 

— Mano sūnų anksčiau ištikdavo panikos priepuoliai, - pasakė 
dirsčiodamas į ją priekiniame veidrodėlyje. - Giliai kvėpuokite, 
mieloji, ir viskas bus puiku. 

- Ačiū jums. - Ją sugraudino svetimo Žmogaus gerumas. 

— Gal jus kas įskaudino? 

— Taip, - atsakė Emilija, o veidas peršėjo nuo sukrėtimo ir ne- 
vilties išspaustų ašarų. 

— Na, va, ar nesakiau? - Vairuotojas pro langelį padavė jai ser- 
vetėlių dėžutę. - Nesikrimskite, net neabejoju, viskas susikratys, 
kad ir kas būtų. Tokiai Žžavingai mergaitei... gyvenimas negali 
krėsti didelių šunybių, ar ne? 

Po keturiasdešimties kankinančių minučių vairuotojas įsuko 
į siaurą akmenimis grįstą skersgatvį tarp dviejų aukštų pastatų. 

— Anksčiau čia buvo arbatos sandėliai, kai plaukiojo laivai iš 
Indijos. Kas galėjo pamanyti, kad tai bus geidžiami būstai, - da- 
bar milijonus kainuoja, tikras dalykas. Bijau, bus trisdešimt šeši 
svarai, mieloji, - pridūrė vairuotojas. 

Emilija sumokėjo ir nusvirduliavo su savo kelionkrepšiu be- 
sidaužančia krūtinėje širdimi. Prie durų pamatė telefonspynę 
su butų numeriais. Dar kartą pasitikrinusi raštelyje ir sukaupusi 
visą drąsą paspaudė devinto numerio mygtuką. 

— Klausau. 

— Laba diena, ar čia gyvena Bela Rozman-Boid? 

- Taip. 

- Atvykau iš Artė galerijos Fulame. Man jūsų adresą nurodė 
Džonatanas - domėjausi, ar galėčiau pamatyti daugiau jūsų dar- 
bų, - Emilija stengėsi kuo tikroviškiau meluoti. 

— Tikrai? - pasakė balsas. - Keista, kodėl jis man nepaskambi- 
no ir nepranešė. Nelaukiau svečių. 

— Aš tiesiog pasakiau, kad tuojau pat važiuoju... nes rytoj grįŽ- 
tu į Prancūziją ir prieš kelionę norėčiau pamatyti jūsų darbų. Jei 
norite, galite jam paskambinti. Jis patvirtins, kad taip ir buvo. 

Stojo tyla ir Emilijai teliko tikėtis, kad to, ką pasakė, pakaks, 
kad ją įleistų. 

— Tada užeikite. 

Sucypė signalas ir durys atsivėrė. Emilija dideliu liftu pakilo 
į ketvirtą aukštą, išėjo į koridorių ir rado devinto buto duris jau 
praviras. Įsidrąsinusi pabeldė. 

— Prašom įeiti, aš tik bandau nusivalyti dažus, - šūktelėjo 
balsas. 

Emilija įžengė į erdvų loftą - pro didžiulius langus buvo ga- 
lima gėrėtis Temzės reginiu. Galinė patalpos dalis aiškiai buvo 
skirta Belai tapyti, likęs plotas padalytas į sofomis apstatytą erdvę 
ir virtuvę. 

— Laba diena. - Duryse pasirodė pribloškiamai žavinga mer- 
gina juodais kaip derva plaukais. Dažų dėmės ant standžiai ap- 
temptų džinsų ir marškinėlių netrukdė pastebėti grakščios jos 
figūros. - Atleiskite, kuo jūs vardu? 

— Mano vardas Emilija. Jūs viena - o gal sutrukdžiau? - pa- 
klausė norėdama iškart išsiaiškinti, ar Sebastianas dabar čia. 

— Ne, aš viena, - patvirtino Bela. - Ką gi, Emilija, labai malonu, 
kad atvažiavote tokį kelią pažiūrėti mano darbų. Pasiūlyčiau ar- 

batos, bet jau mačiau, kad neturiu pieno. Ir, tiesą sakant, nelabai 
ką turiu jums parodyti. Pastaruoju metu nemažai savo paveikslų 
pardaviau pagal individualius užsakymus. - Ji nusišypsojo ati- 
dengdama eilę baltų dantų. 

- Kas jūsų agentas? - mandagiai paklausė Emilija. 

— Sebastianas Keradersas, bet nemanau, kad apie jį girdėjote. 
Šiaip ar taip, užeikite ir pažiūrėkite, ką turiu. 

- Gal galėčiau užeiti į vonios kambarį? - paklausė Emilija. 

— Žinoma - eikite į koridorių, durys dešinėje, - parodė Bela. 

- Dėkoju. 

Emilija išėjo iš kambario ir, kaip buvo nurodyta, pasuko į ko- 
ridorių. Čia buvo trejos durys, visos atviros. Pirmojoje patalpoje 
stovėjo didžiulė neklota dvigulė lova. Emilija žioptelėjo su siaubu 
pamačiusi ant kėdės Sebastiano kelionkrepšį, apkarstytą vilkėtais 
moteriškais apatiniais. 

Toliau eidama koridoriumi aptiko kitą kambarį, kuris buvo nau- 
dojamas kaip sandėliukas - ankštoje erdvėje išsiteko knygos, pa- 
veikslai, dulkių siurblys, skersinis vietoj drabužių kabyklos. Šioje 
kamarėlėje tikrai nėra vietos lovai, niūriai pagalvojo Emilija. Kone 
sverdėdama ji įėjo į vonios kambarį, užsidarė ir užsirakino. Ant 
lentynėlės virš kriauklės kėpsojo Sebastiano higienos reikmenų 
krepšelis su jo skutimosi rinkiniu ir kremu po skutimosi. Mėlynas 
jo dantų šepetėlis buvo numestas ant kriauklės krašto. 

Emilija atsisėdo ant unitazo dangčio, iš visų jėgų stengdamasi 
sutramdyti emocijas ir logiškai nuspręsti, ką dabar daryti. Kad 
ir kaip norėjo stotis ir bėgti iš tų namų neatsigręždama, suvokė, 
kad turi pasinaudoti proga kuo daugiau sužinoti iš pirmų lūpų. 
Per vėlesnę akistatą su Sebastianu jos niekas daugiau nelaukia, 
tik kaip visada jo bandymai dangstytis melo ir apgavysčių širma. 
Atsistojo nepasinaudojusi klozetu, nuleido vandenį ir išėjusi iš 
vonios grįžo į poilsio kambarį. 

— Ką gi, - pakvietė ją Bela, - saulė arti laidos, neturiu pieno 
arbatai užbalinti, tai ruošiuosi atkimšti vyno butelį. Išgersite su 
manimi taurę? 

— Gerai, dėkoju, - sutiko Emilija. 

— Nesivaržykite, užeikite į studiją, apžiūrėkite paveikslus, - pa- 
siūlė Bela eidama į virtuvę. 

Emilija taip ir padarė ir prieš savo valią turėjo pripažinti, kad 
Bela - puiki dailininkė. Jos paveiksluose buvo gyvybės, kurios 
neišmokstama. Tai buvo neabejotinai talentinga mergina. 

— Prašau prisėsti valandėlę, - Bela paplekšnojo patogią odinę 
sofą. - Visą dieną tapau, tad kartais visai gerai pailsinti kojas. Ką 
pasakysite? - Ji mostelėjo į naujausią savo darbą ant molberto, 
kuriame puikavosi didžiuliai purpuriniai vilkdalgiai. - Aišku, aš, 
kaip dailininkė, baisiai savikritiška, nuolat savimi abejoju, bet ši- 
tas, mano galva, neblogas. 

— Man gražu, - nuoširdžiai pagyrė Emilija sėsdamasi ant sofos. 

— Deja, turbūt negalėsite įsigyti, nes jį užsakė kažkoks Sebas- 
tiano sutiktas vyrukas iš Sičio. Bet tikrai galėčiau jums panašų 
nutapyti, jei norėtumėte. Bet ne anksčiau kaip po trijų mėnesių - 
galvos nepakeliu, kiek turiu užsakymų. 

- Būtinai pagalvosiu, - sutiko Emilija. - Kokia jūsų kaina? 

— Et, Sebastianas visa tai tvarko, su juo kalbėkite, - Bela nerū- 
pestingai numojo ranka. - Manau, nuo penkių iki dvidešimties 
tūkstančių, nelygu drobės dydis. 

— Būtų gaila, jei turėtumėte už tai dar kam nors mokėti, juk 
dabar štai sėdžiu priešais jus ir galėtume sutarti dėl kainos, - pa- 
sakė Emilija. 

- Suprantu, - linktelėjo Bela. - Visi agentai - maitvanagiai, 
mintantys iš mūsų, menininkų, talento, bet maniškis - bent jau 
„šeimyninis“. Nors tiek naudos. 

— Atsiprašau, ne viską suprantu angliškai, - prisivertė nusišyp- 
soti Emilija. - Norėjote pasakyti, kad Sebastianas jūsų giminaitis? 

— Šiaip jau ne. Daugiau negu giminaitis - prancūziškai reikėtų 
sakyti mon amour, - paaiškino Bela. 

— Ak, taip, - Emilija apsimetė, jog ką tik prisiminė. - Mesjė 
Džonatanas man sakė, kad jis jūsų vaikinas. 

— Na, gal taip nesakyčiau, - sukikeno Bela, - bet mes su Sebu 
jau šimtą metų turim reikalų. Kadaise susitikom, kai jis atėjo į Šv. 
Martyną pažiūrėti mano baigiamųjų darbų parodos. Pas mane 
jis apsistoja, kai būna mieste. Visiškai laisvi santykiai, - pridūrė 
ji. - Gal dar vyno? 
sklidinai pripildė savo taurę. 

- Tarp mūsų kalbant, - prisipažino Bela, jis neseniai vedė, ir jau 
maniau, kad mūsų patogiam bendrabūviui galas. Bet, atrodo, ne. 
Na, aš nutolau nuo temos, - tarstelėjo ji gurkštelėdama vyno. 

- Ar jums nieko, kad jis vedęs? - paklausė Emilija apsimesda- 
ma susidomėjusi. 

— Atvirai pasakysiu, mano moto - gyvenimas per trumpas, 
kad vieni kitus pančiotume grandinėmis. Mūsų su Sebu santy- 
kiai kuo puikiausi. Abiem tokia padėtis tinka. Jis žino, kad ir aš 
turiu kitų meilužių. - Ji gūžtelėjo. - O aš tikrai nepavydi. Beje, 
nustebau, kad jis vedė. Smulkiau nieko jo neklausinėjau. Tai yra 
net nežinau, koks jo žmonos vardas, - tai ne mūsų stilius, - tik 
žinau, kad ji gana turtinga. Čia jis buvo užsukęs praėjus porai 
savaičių, kai susirišo su ja santuokos saitais, įteikė man nuostabų 
Kartjė deimantų vėrinį. - Belos ranka nejučia pakilo prie nuo- 
stabaus solitero po gulbės kaklu. - Žmonos namuose jis dar ap- 

tiko Matisą ir jį pardavęs gavo gerų komisinių. Iš to, ką uždirbo, 
nusipirko naują poršą, juo mėgsta važinėtis po Londoną. Ir ką 
tu jam, - atsiduso Bela. - Kiek jį pažįstu, neišbrenda iš skolų. 
Visiškai nemoka elgtis su pinigais - kiek gauna, tiek išleidžia, bet 
visada iš kur nors jų prasimano. 

— Taigi jūs nuo jo finansiškai nepriklausoma? 

— O Dieve, tikrai ne, - Bela pavartė akis, - tai būtų pragaištis! 
Jei jau apie tai prakalbom, kaip tik yra priešingai. Man pasisekė, 
kad turiu gana turtingus tėvus ir jie palaiko mano svajonę tapti 
žinoma dailininke. O tai, pasakysiu, velnioniškai sunku. Tačiau 
jau kelis mėnesius galiu jiems pasakyti, kad iš tapybos gaunu pa- 
kankamai ir man nebereikia jų mėnesinio čekio. Turbūt įsivaiz- 
duojate - tai tikra triumfo akimirka, - nusišypsojo Bela. 

— Suprantu. - Emilija pajuto, kad jai pakaks Žinių ir daugiau 
nieko nebereikia. Atėjo metas užbaigti mielą tėte-d-tėte. - Tad 
gal ir aš galiu pagelbėti jums kelyje į nepriklausomybę. Mielai 
užsakyčiau jums darbą, Bela. Taigi, suveskite mane su Sebastianu 
ir mes sutarsime dėl kainos. Ar greitai su juo susitiksite? 

- Šiandien iš ryto jis turėjo susitikimą su galimu klientu, bet 
vėliau vakare pareis namo. Žinau, kad ryt vakare ruošiasi grįžti 
į tą klaikų laužą, kurį paveldėjo Jorkšyre. Ir pas žmoną. - Bela 
sąmokslininkės išraiška pavartė akis. - Šiaip ar taip, man tinka - 
savaitgalius leidžiu kaip tik noriu. Tuoj surasiu kokį lapelį, užra- 
šytumėte savo numerį. 

— Gerai. 

- Ar jūs neprieštarausite, jei apsieisime be Džonatano Maks- 
velo ir jo galerijos? Juk už tai, kad mus supažindino, galėtų tikėtis 
komisinių, - paaiškino Bela. - Jam nesakyčiau, kad buvote užė- 
jusi, taigi ir kaina galėtų būti palankesnė. 

- Žinoma. - Emilija linktelėjo, o Bela nuėjo į virtuvę ir ėmė 
raustis stalčiuje ieškodama popieriaus. 

— Prašom, - Bela jai padavė lapelį. 

Emilija stabtelėjo, galop aiškiai užrašė savo vardą ir pavardę, 
telefoną ir adresą Prancūzijoje. Padėjo ant stalo. Tada pakilo. 

— Buvo... įdomu su jumis susipažinti, Bela. Linkiu jums sėkmės. 
Neabejoju, kad jus lydės didelė sėkmė. Jūs labai talentinga. 

— Dėkoju, - pasakė Bela ir palydėjo Emiliją prie durų. - Buvo 
malonu su jumis susipažinti. Tikiuosi, netrukus vėl susitiksime. 

— Greičiausiai. - Pagauta keisto noro, palietė Belos ranką. — 
Manau, jūs geras žmogus, Bela. Laimingai. 

Tai pasakiusi Emilija apsisuko ir išėjo pro duris. 

Emilijai grįžus į Blakmuro rūmus jau buvo kone vidurnaktis. 
Jorko stotyje ji sėdo į taksi - landroveris tebebuvo oro uoste, Se- 
bastianas galės jį atgauti, jeigu norės. Jai tai neberūpėjo. 

Buvo patenkinta, kad Alekso langai pastato kampe tebešvie- 
čia, - ketino iš pat ryto išvykti ir norėjo su juo atsisveikinti. 

Perėjusi per namus, paskambino prie durų. 

- Užeik, Em, - pakvietė jis. - Vėlai grįžai. Praleidai skrydį? 

Aleksas sėdėjo ant sofos ir skaitė knygą. 

— Ne. Buvau Londone. 

Aleksas pamatė Emilijos išplėstas akis ir perkreiptą veidą. 

— Kas atsitiko? - paklausė susirūpinęs. 

- Atėjau tau pasakyti, kad rytoj išvykstu į Prancūziją. Mes su 
Sebastianu skiriamės - tuoj pat viską sutvarkysiu. 

— Supratau, - atsakė jis atsidusdamas. - Kokia nors konkreti 
priežastis? 

- Šiandien svečiavausi pas jo ilgametę meilužę Londone. Ir 
savo akimis mačiau, kur šiuo metu nakvoja mano vyras. 

— Aišku. Gal atnešti brendžio?- pasiūlė Aleksas. 

— Ne, aš pati. 

Emilija nudrožė į virtuvę ir grįžo su buteliu ir dviem taurėmis. 

— Tu apie ją žinojai? - paklausė įpylusi brendžio ir padavusi 
jam taurę. 

— Taip. 

- Žinojai, kad Sebastianas ir mane vedęs tęsia šitą romaną? 

— Įtariau, kai ėmė taip dažnai be tavęs lakstyti į Londoną, bet 
nieko tikra nežinojau. 

— Ir man nepasakei, Aleksai? Maniau, mes draugai! - sušuko ji. 

- Emilija, klausyk, taip nesąžininga! - jis nustėro matydamas 
ją tokią įsikarščiavusią. - Sebastianas tau mane paišė kaip visiš- 
ką šunakį - melagį ir apgaviką, kuris nieko daugiau nedaro, tik 
teršia jo gerą vardą. Tikrai būtum manimi patikėjusi, jei būčiau 
ką sakęs? 

- Ne. - Emilija gerokai truktelėjo brendžio. - Tu teisus. Būčiau 
nepatikėjusi. Atleisk. - Ji įrėmė pirštus į kaktą. - Na ir dienelė. 

— Nesikeikiant — tik tu taip ir gali, - kreivai nusišypsojo Alek- 
sas. - Ar Sebastianas žino, kad buvai su vizitu pas jo merginą? 

- Išvažiavusi iš Londono nebuvau įjungusi mobiliojo, taigi ne- 
žinau. 

— Pasakei Belai, kas tu tokia? 

Emilija išpūtė į Aleksą akis. Tai, kad jis žinojo Belos vardą, 
rodė, kiek daug ji reiškė Sebastiano gyvenime, ir čia iškilo rimta 
grėsmė Emilijos sunkiai pasiektai pusiausvyrai. 

— Ne. Pasakiau, kad noriu užsisakyti jos paveikslą, tad ji papra- 
šė užrašyti savo vardą, pavardę, adresą ir telefono numerį. Aš taip 
ir padariau. Ji pažadėjo perduoti Sebastianui, kai jis grįš... namo. 

Iš Alekso ji visko galėjo tikėtis, tik ne to, kad jis atkragins galvą 
ir ims kvatoti kaip pamišęs. 

— O! Nuostabu, Em! Stačiai nuostabu! Atleisk, - jis nusišluostė 
ašaras, - nederėjo taip reaguoti. Viešpatie, juk tai šedevras. Tie- 
siog visa tu: be triukšmo, subtiliai, elegantiškai... žavingai. Tiesiog 
žavu, - pakartojo jis. - Gali įsivaizduoti, koks bus Sebo veidas, 
kai Bela paduos jam popiergalį su tavo vardu ir numeriu? 

- Aleksai, - atsiduso Emilija, - man nesvarbu, ką jis galvoja. 
Tiesiog noriu kuo greičiau iš čia dingti ir grįžti namo. 

Alekso veido išraiška pasikeitė. 

- Be abejo, suprantu, - pasakė jis gedulingu balsu. - Žinai, nuo 
pat tavo atvykimo aš buvau tarp kūjo ir priekalo. Matyt, tikėjausi, 
kad Sebas tikrai rado žmogų, kurį myli. 

— Na, jei jis ir gali ką nors mylėti, ne vien save, tai tik Belą. Ji 
žavinga ir labai talentinga. Jei ji nebūtų mano vyro meilužė, rimtai 
pagalvočiau, ar neužsisakius jos paveikslo, - Emilija pirmąkart per 
visą dieną įstengė kad ir niūriai nusišypsoti. - Buvai ją sutikęs? 

— Buvau. Kol nebuvo tavęs vedęs, kartais ją čia atsiveždavo sa- 
vaitgaliais. - Aleksas nužvelgė ją. - Dieve mano, Em, tu tiesiog 
nepaprasta. Kaip tu visa tai pakeli? 

— Labai paprastai. - Ji gūžtelėjo. - Sebastianas - jau nebe tas 
žmogus, kurį įsimylėjau. Jausmų, kuriuos jutau jam Prancūzijoje, 
nebėra. 

— Tada galiu tave pasveikinti, nors iki galo ir netikiu. Tu... ne- 
įtikėtina. O aš Sebą mielai pasmaugčiau plikomis rankomis, kad 
leidžia tau išeiti. 

— Ačiū tau, - pasakė į jį nežiūrėdama. - Prieš išvykdama norė- 
čiau tavęs kai ko paklausti. 

— Ir kas tai būtų? 

— Kodėl tavo brolis mane vedė? Tai yra, Aleksai, ko jis iš manęs 
norėjo, ko nebūtų gavęs iš Belos, - ji sakė, kad taip pat yra iš tur- 
tingos šeimos. - Emilija papurtė galvą. - Tiesiog galva neišneša. 

— Ką gi, Em... - atsiduso Aleksas. - Atsakymas, kaip visada 
iškilus tokioms dilemoms, yra tau po nosimi. Ir tu jį matei. 

— Nejaugi“ 

— Tikrai, tik beveik neabejoju, kad nepastebėjai. 

- Šiuo metu, - prisimerkė Emilija, - matau savo nosį, bet po ja 
nieko daugiau nėra, tik mano keliai. 

— Na, gerai, - nusileido Aleksas. - Tik nežinau, ar tikrai nori, 
kad tau pasakyčiau. 

— Tai žinoma! Rytoj išvykstu į Prancūziją. Mano vedybiniam 
gyvenimui galas. 

- Gerai, - palengva linktelėjo Aleksas. - Bet dabar jau stojam 
prie barjero. 

- Dėl manęs - pirmyn, - linktelėjo Emilija. 

— Tvarka, - tarė jis. - Tada sek paskui mane ir aš tau parodysiu. 


— Na, ką. 

Aleksas įjungė šviesą nedideliame kabinete, kuriame Sebastia- 
nas dirbdavo būdamas namuose. Jis prisiartino prie knygų len- 
tynos, pačiupinėjo po kažkuria knyga ir ištraukė raktą. Apsisuko 
su invalido vežimėliu ir privažiavęs atrakino rašomojo stalo, ant 
kurio stovėjo Sebastiano kompiuteris, stalčių. Išėmė iš jo vieną 
segtuvą ir padavė Emilijai. 

— Daiktinis įrodymas A. Nežiūrėk, kol visų nesurinksiu. - 
Aleksas įsitaisė priešais Sebastiano kompiuterį ir įjungė. Surinko 
slaptažodį ir gavo prieigą. 

- Iš kur Žinai jo slaptažodį? - paklausė ji. 

— Jei kas nors nuolat stengiasi apsunkinti tau gyvenimą, turi 
pasistengti sužinoti, kas tau gresia. Ypač jei žmogų taip lengva 
sudoroti kaip mane, - kalbėjo jis toliau maigydamas klaviatū- 
rą. - Be to, aš savo brolį kiaurai permatau. Tam nereikia būti ge- 
nijumi. 

— O gal netyčia tai Matisas? - mėgino spėti Emilija. 

- Nė velnio, Šerlokai, - vyptelėjo Aleksas. - Esmė tokia, kad 
Sebas nelabai stengiasi arba išvis nesistengia slėpti pėdsakų, nes 
visiškai pasikliauja savo, kaip patyrusio melagio, gebėjimais, jei 
reikia pasiaiškinti. O čia, - Aleksas pasilenkęs išėmė kelis lapus iš 
spausdintuvo ir padavė jai, - daiktinis įrodymas B. Ir dar vienas 
dalykas, - jis parodė ant sienos kabantį aliejinį savo senelės por- 
tretą, - gali jį nukabinti? 

Emilija padarė ko prašoma ir paaiškėjo, kad už paveikslo yra 
nedidelis seifas. 

— Na, jei jis nepakeitė kombinacijos (šiaip jau nemanau), tai 
bus mano močiutės gimimo data. - Aleksas išsitermpė siekdamas 
ciferblato ir susikaupęs susuko skaičius. - Labai tikiuosi, kad nuo 
parodyti, - pasakė ir įkišo ranką į seifą. Pasirausęs viduje, su pa- 
lengvėjimu atsikvėpęs ištraukė paminkštintą voką ir dar mažesnį 
plono popieriaus, baltą. - Daiktiniai įrodymai C ir D, - pareiškė 
jis, uždarė seifą ir mostu parodė Emilijai atgal pakabinti paveiks- 
lą. - Siūlau grįžti į mano kambarius, jei minimas asmuo nety- 
čia dabar, kai kalbamės, lekia iš Londono gelbėti savo santuokos 
arba veikiau savęs. Be to, pas mane, po galais, daug šilčiau. 

Aleksas išjungė kompiuterį ir spausdintuvą ir abu išėjo iš kabi- 
neto. Kai grįžo į jo kambarius, Aleksas paprašė Emilijos išdėlioti 
ant kavos staliuko keturis daiktinius įrodymus. 
kad tai tave nuliūdins. 

— Manęs jau nebegalima daugiau nuliūdinti, Aleksai. Tiesiog 
noriu žinoti, kodėl. 

— Tada gerai. Pirmiausia peržiūrėk tai, kas segtuve. 

Emilija atvertė segtuvą ir pamatė iš jo žvelgiantį savo, paskui 
savo motinos veidą. Rado įvairių prancūziškų laikraščių straips- 
nių, išsamiai informuojančių apie motinos mirtį, kopijų. Taip pat 
ten buvo pranešta, kad Emilija yra vienintelė paveldėtoja. 

— Dabar atidaryk voką, kurį paėmėm iš seifo, ir išimk tai, kas 
jame. Atsargiai - jis labai labai senas. 

Emilija kyštelėjo ranką į voką ir išėmė knygą. Nustebusi per- 
skaitė pavadinimą. 

- Juk tai „Prancūzijos vaisių istorija“. Vakar iš Žako girdė- 
jau, kad mano tėvas atidavė ją Konstancijai kaip atminimą jai 

išvykstant iš pilies namo. Tokios knygos vietinėje bibliotekoje 
nerasi. 

- Išties, - pritarė Aleksas. - O dabar kuo atsargiau atversk ir 
perskaityk, kas parašyta pirmame puslapyje. 

— „Eduaras de la Martinjeras,1943“, - perskaitė ji. - Ir ką? 

- Luktelėk sekundę, - pasakė Aleksas, - turiu dar kai ką tau 
parodyti. - Jis išvažiavo iš svetainės ir netrukus grįžęs įteikė jai 
voką. - Viduje rasi senelės man rašytą laišką. Prieš pat mirtį pa- 
davė jį savo advokatui. Turbūt nepasitikėjo Sebu, bijojo, kad ne- 
atiduos man. Nieko nauja, - jis atsiduso. 

Emilija ėmė skaityti. 


Blakmuro rūmai, 1996 kovo 20 
Mielas Aleksai, 


rašau šį laišką tikėdamasi, kad vieną dieną grįši namo 
į Blakmuro rūmus, nors jau esu susitaikiusi, kad greičiau- 
siai gyva šito nesulauksiu. Mylimas anūkėli, noriu tau 
pasakyti, kad dabar suprantu, kas tave pastūmėjo iške- 
liauti, ir pirmiausia noriu iš visos širdies atsiprašyti, kad 
nesupratau, kas tau darosi, arba nedaviau į tai stipresnio 
atsako. Bijau, kad tave apleidau ir neapgyniau, kai reikė- 
jo. Bet man buvo sunku patikėti, kad tavo brolis, kurį taip 
pat labai myliu, galėtų taip metodiškai tave žlugdyti. 
Viliuosi, mielas vaikeli, jog galėsi man atleisti, kad ta- 
vimi abejojau. Mane irgi daugybę kartų buvo apmulkinęs 
tavo brolis, kurio protas nėra to paties lygio kaip tavo, 
bet jo nuovokumas, suktybės ir melagio talentas toks pat 
įstabus kaip tavo intelektas. Galbūt aš, jūsų senelė, ėmusis 
ir motinos vaidmens, jaučiau sąžinės priekaištus, kad nuo 
pat pradžių mano širdis labiau linko į tave, kad tave la- 

biau mylėjau negu jį. Dievinau tave, angeliško būdo, visus 
mylintį vaiką, o vargšas tavo brolis visais atžvilgiais man 
kur kas mažiau patiko. 

Kadaise skaičiau eilėraštį, parašytą Larkino', kuriame 
poetas sako linkintis ką tik gimusiam savo krikštasūniui 
būti eiliniam - pakankamai apdovanotam visais talen- 
tais, bet ne per daug. Dabar gerai suprantu, ką jis norėjo 
pasakyti. Tave, Aleksai, sužlugdė tavo talentai. Atleisk, 
nukrypau į šalį. 

Dabar, Aleksai, turbūt man reikia tik melstis, kad grįž- 
tum, kol aš dar gyva. Nes turiu nuspręsti, ką daryti su 
mano mylimais Blakmuro rūmais. Kaip žinai, jie priklau- 
sė tavo senelio giminei daugiau kaip 150 metų. Kadangi 
nežinau, kur dabar esi, ir kiek pinigų reikėtų rūmams res- 
tauruoti, dvejoju, ką daryti. Taigi, mielas vaikeli, nuspren- 
džiau, kad turiu juos palikti jums abiem, vildamasi, kad 
bendra nuosavybė jus suvienys. Žinau, jog šis mirštančios 
senos optimistės noras vargiai išsipildys ir gal net turės 
priešingų padarinių. Galiu tik melstis, kad nė vienam iš 
jūsų tai nebūtų našta. Jei taip atsitiktų, prašau su mano 
palaiminimu šį palikimą parduoti. 

Taip pat palieku tau knygą (žinau, kaip vertini senus 
spaudinius), kuri man labiau brangi dėl sentimentų, o ne 
dėl piniginės vertės. Ją man seniai seniai, karo metais, 
Prancūzijoje atidavė vienas draugas. Šiame voke taip pat 
yra knygelė su jo sesers Sofijos rašytais eilėraščiais, kurie 
man nepaprastai patinka. Jei norėtum, savininko pavardė 
knygos pradžioje padės tau daugiau sužinoti, ką patyrė 
tavo senelė per karą Prancūzijoje. Visą gyvenimą laikiau 


* Philip Arthur Larkin (1922-1985) - anglų poetas ir romanistas. 

šią paslaptį, bet tai įdomi istorija ir galbūt ją sužinojęs 
imsi geriau galvoti apie moterį, kuri kiek galėdama tavimi 
rūpinosi, bet padarė lemtingų klaidų. Knyga ir eilėraščiai 
yra ten, kur buvo visada, - bibliotekoje, trečioje lentynoje 
iš kairės. Jei norėsi, pasiimk. 

Be to, palieku tau pusę to, ką turiu, iš viso 50 000 sva- 
rų. Galiu tik melstis, kad vieną dieną tu, Aleksai, grįžtum 
namo ir man atleistum. Turėjau mylėti ir Sebastianą su 
visais jo trūkumais. Manau, supranti. 


Tavo mylinti senelė Konstancija 


Emilija nusišluostė akis, pagaliau pajutusi palengvėjimą po 
sunkios, skausmingos dienos. 

— Nuostabus laiškas. 

- Tikrai, - pasakė Aleksas. - Žinok, Em, iš užsienio į namus 
senelei aš išsiunčiau mažiausiai tris laiškus su savo adresu Italijo- 
je. Man tik lieka manyti, kad Sebastianas pirmas paimdavo paš- 
tą. Atpažinęs mano rašyseną, nudžiovė mano laiškus, ir senelė 
turėjo galvoti, kad aš net nesiteikiau jai pranešti, kur esu. Kitaip 
sakant, kad jos nemylėjau. 

— Dabar jau niekuo nesistebiu. Jis suktas manipuliuotojas, — 
pasakė Emilija. - Ačiū, kad davei perskaityti šį laišką. Bet kaip jis 
susijęs su daiktais, kuriuos man rodai? 

— Perskaityk paskutinę rinkmeną. 

Skaitydama Emilija išpūtė akis. Pažvelgė į Aleksą lyg prašyda- 
ma patvirtinti, kad suprato teisingai. 

— Kaip matai, senelė vienu atžvilgiu tikrai apsiriko: man pa- 
likta knyga yra vertinga ne tik dėl sentimentų, - paaiškino jis 
žiūrėdamas, kaip ji skaito. 

— Matau, - linktelėjo ji. 

- Žinoma, kai galiausiai gavau jos laišką, po avarijos grįžęs iš 
ligoninės nuėjau ieškoti tos knygos į biblioteką ir padariau lem- 
tingą klaidą - pasakiau, ko ieškau, ir kur yra ta knyga. Negalėjau 
jos pasiekti - matai, kur trečia lentynų eilė, - truktelėjo pečiais 
Aleksas. - Kai Sebas išėmė ją iš lentynos, mielai jam parodžiau. 
Tuo metu labai stengiausi užmegzti su juo draugystę, tad suti- 
kau, kai jis paprašė kelioms dienoms paskolinti knygą, norėda- 
mas paskaityti. O paskui, kiek tik prašiau, vis žadėjo grąžinti, 
bet, aišku, negrąžino. Gerai pažinodamas Sebą, įtariau, kad čia 
kažkas slypi. Susiradau šios knygos aprašymą internete (matyt, 
kaip ir jis) ir supratau, kad, jeigu dar jos nepardavė, tai įkišo į 
savo seifą. Taip ir buvo. - Aleksas liūdnai palingavo galvą. 

— Bet kodėl dar nepardavė? - paklausė Emilija. - Ir jeigu žino- 
jai, kad ji tokia vertinga, kodėl neatsiėmei? 

— Em, gal tu nelabai atidžiai įsiskaitei, ką aš tau atspausdinau. 
Buvau tikras, kad Sebas jos neparduos, - paaiškino Aleksas. - Jau 
ką tikrai žinau apie savo brolį, tai kad jis godus. Niekad nepa- 
sitenkins tuo, ką turi, žinodamas, jog laukia pagrindinis prizas. 
Perskaityk, ką reiškia turėti tą knygą. Nuo pradžių. 

Emilija alpo iš nuovargio, bet pasistengė susitelkti į šiuos Žo- 
džius. 


RETŲ KNYGŲ ARCHYVAS 
Prancūzijos vaisių istorija 
Autorius Kristofas Pjeras Bomonas. 1756. 2 tomai. 
Bene gražiausia ir rečiausia knyga apie vaisius ir uo- 


gas. Su iliustracijomis, vaizduojančiomis penkiolika 
vaisių ir uogų rūšių. Šį veikalą įkvėpė ankstesnis Diu- 

hamelio leidinys Anatomie de la Poire', atspausdintas 
XVIII a. 4 deš. Iliustracijos Gijomo Žano Gardinjė ir 
Fransua Žozefo Fortjė. Bomonas siekė parodyti vai- 
sių privalumus ir maistinę vertę. Šiame veikale ap- 
rašyta penkiolika vaisių ir uogų rūšių ir įvairios jų 
veislės: migdolai, abrikosai, raugerškiai, vyšnios, sva- 
rainiai, figos, braškės, agrastai, obuoliai, šilkmedžių 
vaisiai, kriaušės, persikai, slyvos, vynuogės, avietės. 
Kiekvienoje spalvotoje graviūroje pavaizduotos au- 
galo sėklos, lapai, žiedai, vaisiai, kartais vaisiaus 
skersinis pjūvis. 

Buvimo vieta: manoma, kad abu tomai yra priva- 
čioje kolekcijoje Gasene (Prancūzija). 

Vertė: apie 5 mln. svarų. 


Emilija baigė skaityti ir pakėlė akis į Aleksą. 

- Vis tiek nesuprantu. 

— Na, gerai, paaiškinsiu, - pasakė Aleksas. - Buvau susisiekęs 
su pažįstamu knygininku Londone - spėju, tą pat padarė ir Se- 
bastianas. Jis man pasakė, kad po vieną šie tomai kainuotų maž- 
daug po milijoną svarų. Bet kartu jų kaina būtų penkiskart di- 
desnė. Dabar supratai, Emilija? 

Galiausiai jai atsivėrė akys. 

— Sebastianas mano tėvo bibliotekoje ieškojo pirmo tomo, - 
abejingai pasakė ji. 

— Kaip tik taip. 

Emilija kiek patylėjo, pergalvodama informaciją. 

- Pagaliau ima aiškėti, kam viso to reikėjo. Štai dėl ko Sebas- 
* Henri-Louis Duhamel du Monceau (1700-1782) - prancūzų gydytojas, laivų inži- 


nierius ir botanikas, tris kartus Prancūzų akademijos prezidentas. Čia minimas jo lei- 
dinys „Kriaušės anatomija“. 

tianas prieš dvi savaites buvo Prancūzijoje. Mano draugas Žanas, 
valdantis mūsų vynuogyną, rado jį naršantį bibliotekos lentynas. 
Nieko keista, kad tą savaitgalį jis grįžo į Jorkšyrą be jokio ūpo. 
Aiškiai negalėjo rasti pirmo tomo. 

— Na, štai, jau imi suprasti. 

— Viską galiu suprasti, - pasakė Emilija, - bet nesuprantu vie- 
no dalyko - kam jam reikėjo mane dar ir vesti. 

— Na, gal neaptikus pirmojo tomo iki ch4teau renovacijos ir 
bibliotekos išgabenimo, Sebastianui reikėjo laisvai prie jos priei- 
ti, — svarstė Aleksas. - Jam, kaip tavo vyrui, niekas negalėjo už- 
drausti ten lankytis ir jis galėjo tęsti paieškas. Vedybos su tavimi 
atrišo jam rankas toliau šniukštinėti. 

— Taip, tu teisus, - pritarė Emilija. - O aš juo visiškai pasiti- 
kėjau. 

— Em, tu nesiruoši pažiūrėti, kas kitame voke? - parodė Alek- 
sas į stalą. - Jaučiu, kad jo turinys gali tave labai nuliūdinti. 

— Nenuliūdins, - stojiškai atsakė Emilija, imdama ir atplėšda- 
ma voką. Viduje buvo naujas jos pilies paradinių durų raktas. 
Kažkuriuo momentu Sebastianas buvo paprašęs atsarginio rakto 
ir ji nieko negalvodama davė. Bet voke buvo ir originalus aprū- 
dijęs raktas, kuris buvo dingęs. 

— O Dieve, - galiausiai sužiopčiojo ji nejučia ištryškus aša- 
roms. - Juk tai jis tada įsilaužė į chūteau! Ir turėjo įžūlumo be- 
veik tuoj pat grįžti... ir guosti mane! Kaip jis galėjo, Aleksai, kaip 
jis galėjo?! 

— Kaip sakiau, jam visur reikėjo prieiti, - atsakė Aleksas. - Die- 
ve mano, Em, atleisk man, atleisk. Jei būsime iki galo sąžiningi 
jo atžvilgiu - tikrai Žinau, kad jis iš pradžių buvo labai tavimi 
susižavėjęs, - mėgino suktis iš padėties Aleksas, matydamas jos 
susikrimtimą ir beviltiškai mėgindamas paguosti. - Grįžęs iš 
Prancūzijos, kai su tavim susipažino, giedojo tau ditirambus. Gal 

turėjo ne vien blogų kėslų. Gal tikėjosi, kad vedybos nusiseks. 
Bet medaus spąstai Belos pavidalu paleido pavojingus kerus ir 
jis neatsispyrė. Jis dešimt metų taip ir nesugebėjo jos galutinai 
palikti. 

— Būk geras, Aleksai, neteisink jo, - nukirto Emilija. - Jis jokiu 
atžvilgiu nenusipelno tavo užuojautos. Atidėkim į šalį visa kita, 
ką jis man padarė, bet, mano galva, jei žmogus ką nors myli, nie- 
kas jam daugiau neegzistuoja, - įsikarščiavusi pasakė ji ir atgalia 
ranka įnirtingai nusibraukė nuo patirto smūgio ištryškusias aša- 
ras. Ji veltui nelaistys ašarų dėl jo. 

— Būk tikra, ir aš taip manau, - pritarė jai Aleksas. - Vadina- 
si, tokie tad reikalai. Dieve mano, Em, kaip bjauru, kad turėjau 
visa tai tau pasakyti. Man širdis plyšta, kad taip nuliūdinau. La- 
bai prašau tavęs, nepradėk manęs nekęsti, gerai? Patikėk, niekinu 
savo brolį už tai, ką jis tau padarė. 

- Tai aišku, neturiu dėl ko tavęs nekęsti, - atsakė ji iškankintu 
balsu. - Pati prašiau viską pasakyti. 

— Labai tikiuosi, kad nesukelsiu tau neapykantos, - iš širdies 
pasakė Aleksas. - Beje, man atrodo, turėtum pasiimti šią kny- 
gą. - Jis parodė į tomelį, kaip niekur nieko gulintį ant stalo. - Pa- 
siimk ją į ch4teau ir padėk ten, kur ji ir turi būti. 

— Betgi ją mano tėvas atidavė tavo senelei, o ji - tau. Knyga 
tavo. 

- Įprastomis aplinkybėmis sakyčiau, kad tu teisi, - sutiko 
Aleksas. - Bet gal bus geriau, jei ji su tavimi grįš į Prancūziją, 
kad nebūtų kokios bėdos, - pasiūlė jis. - Paklausiu grynai dėl 
įdomumo - ar žinai, kur yra pirmas tomas? Greičiausiai ne tavo 
tėvo bibliotekoje. 

- Tu nematei tos bibliotekos, - pasakė Emilija. - Ji milžiniš- 
ka - dvidešimt tūkstančių knygų. Manau, Sebastianui nebūtų 
užtekę poros dienų įsitikinti, kad jos ten nėra. 

— Atleisk Emilija, - pasakė Aleksas skaudžiai, - betgi jis turė- 
jo kur kas daugiau negu dvi dienas, ar ne? Pastaroji jo kelionė 
į Prancūziją galėjo būti tik paskutinis mėginimas prieš išgabenant 
biblioteką į saugyklą patikrinti tas vietas, kurių nebuvo apžiūrė- 
jęs. Iki tol Sebastianas su tavimi pilyje praleido marias laiko. 

- Taip, - pritarė jam Emilija. 

Ji mintimis sugrįžo į tą metą, kai pirmąkart sutiko Sebastianą. 
Ir prisiminė retas knygas apie vaismedžius, kurias bibliotekoje 
pastebėjo išsikišusias iš eilės po tariamo įsilaužimo. Jis ieškojo 
nuo pat pradžių. 

— Kadir kaip būtų, - papurtė ji galvą, pašiurpinta Sebastiano dvi- 
veidiškumo ir savo naivumo, - bent tiek gerai, kad, kiek žinome, 
jam nepavyko rasti, ko ieškojo. Kai biblioteka po renovacijos bus 
parvežta atgal, aš paieškosiu tos knygos. O dabar man jau metas. 

— Emilija, tu išties nuostabi moteris, - pasakė Aleksas nuošir- 
džiai žavėdamasis. 

— Visai ne. - Emilijos atodūsis nejučia virto žiovuliu. - Nie- 
ko panašaus. Tiesiog sieloje aš pragmatikė, parmesta ant menčių 
netikros meilės. Pirmąkart gyvenime ryžausi kuo nors aklai pasi- 
tikėti ir apsirikau. Be to, Sebastianas ir apie mane kai ko nežino. 

kyti ar ne. 

— Pavyzdžiui, - galiausiai prakalbo ji, - prieš vedybas jam ne- 
pasakiau, kad negalėsim turėti vaikų. Bent aš negalėsiu. 

— Aišku, - ramiai atsakė Aleksas. - O Sebas tavęs kada nors 
klausė, ar galėsi? 

- Ne. Bet padoru būtų buvę pasakyti, tiesa? Žinojau, kad tu- 
rėsiu pasakyti, bet vėlgi prisiminus, kokiu metu viskas vyko... — 
Emilijai buvo sunku paaiškinti. - Negalėjau pasiryžti. 

— Suprantu. Gal nepyksi, jei paklausiu - iš kur tai žinai? Tik 
labai prašau, jokiu būdu nepasakok, jei tau per skaudu. 

Emilija dar įsipylė brendžio, kad įgautų daugiau drąsos, - rei- 
kėjo tai pasakyti garsiai. 

- Kai man buvo trylika, - pradėjo ji jausdama, kad širdis ta- 
riant šiuos žodžius ima tankiau plazdėti, - sunkiai susirgau. Tė- 
vas buvo pilyje, o aš likau namuose Paryžiuje su motina. Ji labai 
daug žmonėjosi, ir viena mūsų tarnaitė jai pasakė, kad aš labai 
prastai atrodau ir reikėtų kviesti gydytoją. Ji viena akimi žvilgte- 
lėjo į mane lovoje, pridėjo prie kaktos ranką ir pasakė, kad rytą, 
be abejonės, būsiu pasveikusi. Ir išėjo kviestinės vakarienės. Ta- 
čiau, - Emilija dar gurkštelėjo brendžio, - kelias dienas man vis 
blogėjo. Galiausiai motina pasiuntė gydytojo, savo seno draugo, 
ir jis nustatė, kad apsinuodijau maistu. Davė man kažkokių table- 
čių ir išėjo. Kitą dieną netekau sąmonės. Mamos nebuvo namie, 
tad tarnaitė iškvietė greitąją pagalbą ir nuvežė mane į ligoninę. 
Ten buvo diagnozuotas dubens organų uždegimas. Reikia pripa- 
žinti, kad tokiame amžiuje, kokio tada buvau, tai reta liga, taigi 
nesistebiu, jog gydytojas iškart jos nenustatė. Deja, nors anksty- 
voje šios ligos stadijoje ją nesunku išgydyti, peržengus tam tikrą 
ribą gali būti nepataisomų pasekmių. Galiausiai, - atsiduso Emi- 
lija, - man buvo pasakyta, kad niekada neturėsiu vaikų. 

— Ak, Em, baisu, ką tu ištvėrei, - Alekso akyse buvo matyti 
užuojauta. 

- Aleksai, - Emilija įrėmė į jį žvilgsnį, pati apstulbinta savo 
atvirumo, - tu pirmas žmogus, kuriam tai pasakiau. Niekada ne- 
drįsau garsiai to ištarti. Aš... - jos pečiai ėmė krūpčioti ir užsi- 
dengusi veidą rankomis pratrūko raudoti. 

- Em, Emilija... Ak, brangioji... Atleisk man. 

Ant sofos ją apkabino ir prisitraukė Alekso ranka. Ji verkė 
prisiglaudusi prie šiltos Alekso krūtinės. Jis nieko nekalbėjo, tik 
švelniai glostė jai plaukus, kol jos kūkčiojimas virto žagsėjimu ir 
ėmė varvėti nosis. 

- Ką aš ne taip dariau, kaip motina galėjo nepaisyti, kad aš taip 
sergu? Kodėl ji nematė?! 

- Em, nežinau, tikrai nežinau. Kaip man tavęs gaila... 

Jai į ranką be žodžių buvo įsprausta popierinė nosinė. 

- Atsiprašau, - šniurkštelėjo ji, - šiaip aš ne tokia. 

- Aišku, tokia, - švelniai pasakė jis. - Skausmas yra neatskiria- 
ma tavo esybės dalis, ir gerai, kad apie tai pasakei, tikrai gerai. Tai 
padės iš jo išsivaduoti, patikėk. 

— Kai man pasakė, kad negalėsiu turėti vaikų, buvau jaunutė ir 
bandžiau save įtikinti, jog tai nėra svarbu. Bet tai svarbu, Alek- 
sai! - sušuko ji. - Ir bėgant metams vis svarbiau, nes suvokiu, kad 
vienas dalykas, dėl kurio, manau, ir esame atėję į šią Žemę, dėl 
kurio žmogaus gyvenimas ir turi prasmę, man neįmanomas! 

- Ar tu visiškai tiksliai tai žinai? - švelniai paklausė jis. 

- Jei klausi, ar man gali atsitikti stebuklas, kaip šiais laikais 
atsitinka kitoms nevaisingoms moterims, tai žinok - ne, - tvirtai 
atsakė ji. - Man nesusidaro kiaušinėliai, o mano gimda nėra to- 
kia sveika, kad galėčiau išnešioti kitos moters kiaušinėlius. 

- Bet visada gali įsivaikinti, - pasiūlė Aleksas. 

- Taip, galiu. - Emilija išsipūtė nosį. - Tu teisus. 

— Šiaip pasakiau, kas atėjo į galvą. Kaip tyčia, aš irgi nevaisin- 
gas. Nedetalizuosiu, - puse lūpų nusišypsojo Aleksas, - bet, nors 
aparatūra veikia be priekaištų, dėl patirtos avarijos šautuvas neiš- 
šauna. Ir aš labai norėčiau vaikučių. Sakyk, ką nori, - jis ironiškai 
susijuokė, - mes nebloga pora, ar ne? 

- Tikrai. - Emilija tyliai glūdėjo jo glėbyje - jai buvo taip jau- 
ku, kad nenorėjo judintis. Tiesiai atsisėdusi atsigręžė į jį. - Prieš 
išvažiuodama, o tai bus jau visai netrukus, noriu atsiprašyti, kad 
kažkada tavimi abejojau. Tu nuostabiausias ir stipriausias žmo- 
gus iš visų, kuriuos pažįstu. 

— Klausyk, brangiausia mano Em, - paprieštaravo Aleksas, - 
manau, čia ne tu kalbi, o brendis. Koks jau ten nuostabiausias. 

- Taip, tikrai toks. - Ji staiga įrėmė į jį akis. - Vien dėl tavęs 
man bus gaila palikti Angliją. 

— Dievaž, liaukis! Aš tuoj imsiu raudonuoti. - Aleksas pasilen- 
kęs žiūrėjo į ją, glostydamas skruostą. - Na, ką, jei jau pradėjom 
vienas kitam žerti komplimentus ir vargu ar kada susitiksim, no- 
riu tau pasakyti - jei gyvenimas būtų kitaip susiklostęs, tai... - Jis 
sunkiai atsiduso. - Man tavęs trūks, Em. Pasigesiu tavęs. Žinai, 
gal geriau eik - jau beveik rytas. Nepamiršk knygos ir duok ži- 
nią, jei aptiksi pirmą tomą. Užrašysiu tau savo elektroninio pašto 
adresą. Norėčiau palaikyti ryšį. 

— Ką sakysi Sebastianui? - paklausė Emilija, šįkart susirūpinu- 
si dėl Alekso. 

- Jei užsimins, kad dingo knyga - mano knyga, tai apie tai jis 
man kalba jau antrus metus. - Aleksas truktelėjo pečiais. - Ką jis 
gali pasakyti? Juk išaiškės jo melas. Knyga neva jau buvo dingusi. 

— Bet kas, jei jis pagalvos, kad tu paėmei? Ir dar labiau apkar- 
tins tau gyvenimą? 

- Tik nesijaudink dėl manęs, Em. Dabar turi dėl ko sukti galvą. 
Garbės Žodis, aš tikrai neprapulsiu. - Aleksas jai nusišypsojo. - 
Nagi, eik. 

Ji atsistojo ir nuo staliuko paėmė knygą, segtuvą ir spausdintus 
lapus. 

- Nežinau, kaip tau ir atsidėkoti, Aleksai. Būk geras, žiūrėk 
savęs ir laimingai tau. - Pasilenkė pabučiuoti jo į abu skruostus. 
Pagauta impulso apkabino jo pečius ir priglaudė prie savęs. — 
Bonsoir, mon ami.. 

— Adieu, mon amour“, - sukuždėjo Aleksas žiūrėdamas, kaip 
ji išeina. 


* Labanakt, mano drauge (pranc.). 
** Sudie, mano meile (pranc.). 

Įėjusi į savo miegamąjį Emilija net nemėgino užmigti, tik ne- 
ramiai laukė, kad kiekvieną minutę gali pasirodyti Sebastianas. 
Taigi išaušus iškvietusi taksi, ką galėjo sugrūdo į lagaminą ir at- 
sisėdusi lovūgalyje svarstė, palikti vyrui raštelį ar ne. Pasirinku- 
si neigiamą atsakymą, parašė ne jam, o Aleksui, nurodydama ir 
savo elektroninio pašto adresą, ir pakišo jam po durimis. 

Taksi paskutinįkart vežama iš šių namų Emilija gailėjo vien 
Alekso ir rūpinosi tik dėl jo - labai galėjo būti, kad Sebastianas 
vėl išlies pyktį ant brolio. Bet ką ji galėjo padaryti? 

Vėliau tą rytą lėktuvui grakščiai nėrus į dangų, tolyn nuo jos 
padarytos baisios klaidos, Emilija užsimerkė ir išjungė mintis. 
Atskridusi į Nicą užsisakė numerį viešbutyje prie oro uosto, krito 
į lovą ir užmigo. 

Atsibudo jau vakarėjant, jautėsi baisiai - buvo silpna, krėtė 
drebulys, plyšo galva vakar padauginus brendžio. Prisiminu- 
si, kad nuo vakar rytą prakąsto ragelio nieko burnoje neturėjo, 
į kambarį užsisakė mėsainį. Prisivertusi nuryti kelis kąsnius, 
Emilija vėl atvirto lovoje aukštielninka. Ėmė mąstyti apie tai, kad 
šiuo metu neturi stogo virš galvos. Butas Paryžiuje išnuomotas 
iki birželio pabaigos, o renovuojama ch4teau irgi ne tas būstas, 
kuriame galima gyventi. 

Emilija nusprendė čia pernakvoti ir rytą keliauti į Gaseną. 
Žanas tikrai leis jai pagyventi dar kelias dienas, kol ji ką nors 

sugalvos. Gal netoliese išsinuomos kokį gite - kad bent galėtų 
prižiūrėti statybininkus. 

Emilija sudraudė save. Dar per anksti kurti ateities planus. 

Įdomu, ar Sebastianas jau grįžo į Jorkšyrą. Žinojo, kad turi 
sukandusi dantis kuo greičiau susisiekti su Žeraru ir paprašyti 
rekomenduoti gerą skyrybų advokatą. Bent tiek gerai, kad taip 
neseniai ištekėjusi nespėjo pakeisti jokių dokumentų ir abu jie 
oficialiai neturėjo bendro turto. Pagalvojus apie Sebastiano Belai 
nupirktą žavingą deimantą, vos gavus iš žmonos 20 000 svarų 
čekį, ir poršą, Emiliją supykino. 

Ji norėjo panašiai kaip Aleksas ramiai ir prielankiai žiūrėti 
į jo brolį, bet, kaip jis kartą pasakė, kartais būna neblogai su- 
pykti, nes tai gydo. Kol pyko, bent nesijautė įskaudinta, nors su- 
prato, kad gali taip pasijusti vėliau. Pati savimi stebėjosi, kodėl 
dabar beveik nejaučia nuoskaudos, - juk, šiaip ar taip, aistra, 
kurią jautė Sebastianui jų santykių pradžioje, buvo ją visiškai 
užvaldžiusi. Buvo neįmanoma atsispirti. Bet gal tai niekada ne- 
buvo tokia meilė, kaip ją kadaise Paryžiuje apibūdino Sofijai 
Konstancija. Ar bent šita meilė buvo ne tos patvarios rūšies, 
kuri yra ramesnė, bet pastovesnė ir leidžia dviese pakelti visus 
išmėginimus. 

Sebastianą atpūtė mistralis ir pagriebęs nusinešė ją. Bet ar jai 
kada pakako savikliovos, kad tikrai su juo būtų pati savimi? Su- 
prato didžiąją praėjusių metų dalį praleidusi nuogąstaudama, 
visaip mėgindama jam įtikti - dėkingumas už tai, kad jis yra jos 
gyvenime, nustelbė jausmą, kas teisinga ir kas ne. Kiek kartų būtų 
derėję jam paprieštarauti, būti tvirtesnei, - bet Sebastianas nuo 
pat pradžių turėjo visas kortas savo rankose. Jie visada darė tai, 
ko jis norėjo, ji visada sekė jam iš paskos, pasiruošusi nusilenkti, 
apgauti save, ir tikėjo viskuo, ką jis sakė. 

Ne, pagalvojo Emilija, tai ne meilė. 

Įjungusi televizorių, kad kambaryje nebespengtų tyla, Emilija 
mąstė, ar vien brendis privertė ją pasakyti Aleksui, ką jai paaug- 
lystėje padarė (tiksliau, ko nepadarė) motina. 

Dabar viskas atrodė siurrealu - tie metų metai, prabėgę skan- 
dinant užmarštyje motinos dėmesio stoką ir nesirūpinimą ja. Ji 
leido augti savo kartėliui, keroti kaip vijokliui, smaugti jos mintis, 
širdį ir pasitikėjimą žmonėmis. Taip, per pastarąsias kelias savai- 
tes Aleksas jai parodė, kad beprasmiška bijoti žvalgytis į praeitį. 
Taip tik kaupi savo nuoskaudą. 

Mielas Aleksas... koks jis protingas ir geras. Emilija prisiminė 
jausmą, kai verkdama buvo jo glėbyje. Tada jautėsi radusi ramy- 
bę ir paguodą. Ir kodėl galėjo jam pasakyti tai, ko niekada nebū- 
tų garsiai pasakiusi savo vyrui? 

Tačiau, papriekaištavo sau Emilija, prieš žengiant į priekį Ang- 
lijos etapas turi būti užbaigtas. Ji turi mėginti atleisti, pamiršti ir 
gyventi toliau. 


- O, Emilija, seniai matyta! - Žanas užjaučiamai nusišypsojo 
jai įėjus į cave. 

- Ilgesys nedavė ramybės, - atsakė ji su ironija, ir čia pastebėjo 
porą šviesių akių, žiūrinčių į ją nuo suolo, ant kurio paprastai 
sėdėdavo Žakas. - Sveikas, Antonai. - Ji nusišypsojo berniu- 
kui. - Turbūt padedi darbuotis, ar ne? Nori susitaupyti santimų 
knygoms? 

- Antonas kelias dienas pabus pas mus, kol jo maman ligoni- 
nėje, - atsakė Žanas. 

— Margo? Nežinojau, kad ji serga. Tikiuosi, sveiksta? - Emilija 
suraukė kaktą. 

- Tikimės, sveiksta, - Žanas metė jai perspėjamą žvilgsnį. - 
O tuo tarpu aš Antoną mokau vyno gamybos paslapčių. Tėtis 
sėdi sode. Gal nueitum su juo pasilabinti? Aš netrukus ateičiau. 

Žakas atrodė kur kas labiau atkutęs nei prieš porą dienų. Jis 
nusišypsojo ir ištiesė jai ranką išklaipytais krumpliais. 

- Taip ir maniau, kad netrukus galite grįžti. Neklausiu, dėl ko, 
Emilija, bet visada pasiruošęs išklausyti. 

- Ačiū, Žakai. - Ji atsisėdo šalia jo prie nedidelio staliuko. — 
Sakykite, kas atsitiko Margo? 

Žakas, regis, sunerimo. 

— Ar berniukas dar cave pas Žaną? 

— Taip. 

— Tada, Emilija, pasakysiu, kaip yra iš tikrųjų - ji sunkiai serga. 
Tik praėjusią savaitę ėmė skųstis pilvo ir nugaros skausmais, nors 
turbūt tikrai žinojo, kad jau senokai sveikata pašlijusi. Nuėjo pas 
gydytoją tą dieną, kai išvažiavote, ir jis liepė jai gultis į ligoninę. 
Vaikas nežino, bet jai rado labai vėlyvos stadijos kiaušidžių vėžį. 
Šiandien operuoja, bet, - Žakas truktelėjo pečiais, - nieko gero 
nežada. 

— Negaliu patikėti, Žakai! — iš nevilties sušuko Emilija. - Tik 
ne Margo! Ji man buvo kaip motina, kai čia atvažiuodavau po 
tėvo mirties. 

- Taip, ji labai gera, turime neprarasti vilties. 

- Šiomis dienomis nuvažiuosiu pas ją į ligoninę, - pažadėjo ji. 

— Margo bus laiminga. Na, o kaip jūs, Emilija? - mirktelėjo jai 
Žakas. - Kokie planai? 

- Dar net neįsivaizduoju, - Emilija liūdnai pakraipė galvą. 


Kelias dienas Emilija miegojo, valgė, eidavo į chūteau žiūrėti, 
kaip vyksta darbai, ir kartu su Antonu nuvažiavo į Nicą aplanky- 
ti jo motinos. Operacija nebuvo sėkminga, ir Margo buvo labai 
silpna. Palikus prie jos Antoną, Emilijai akyse stovėjo motina ir 
vaikas - abu taip stengėsi vienas kitą padrąsinti. 

Antonui nuėjus gulti (kol kas jis miegojo ant čiužinio kabine- 
tuke pirmame aukšte), trys likusieji kalbėjosi, kas laukia sūnaus, 
jei motina nepasveiks. 

- Jo tėvas miręs - gal yra kitų giminių? - paklausė Žanas. 

— Atrodo, yra teta Grase, - pasakė Žakas. - Gal reikėtų jai duo- 
ti Žinią. 

— Taip, - paniuręs atsakė Žanas, - bet aš šito vaiko krikštatė- 
vis. - O gal jį paimtume pas save? 

- Kol kas galim, bet vaikui reikia moters globos, - pasakė Ža- 
kas. - Šituose namuose vieni vyrai. 

— Betgi Antonui beveik trylika ir jis tikrai jau turi savo nuomo- 
nę, - tarė Žanas. 

— Jei kalbėsim apie šiuos namus, - pasakė Emilija, - girdėjau 
apie netoliese nuomojamą gite. Tas būstas yra Burnasų šeimos 
vynuogyne. Rytoj eisiu apžiūrėti. Kiek išgirdau iš madam Burnas 
telefonu, viskas kuo puikiausiai tinka. 

- Gerai žinai - niekas tavęs iš čia nevaro, - patikino Žanas. 

- Žinau, jūs labai geri, bet jau laikas ir man pačiai ką nors 
mąstyti. 

Žakui nuėjus gulti, Žanas su Emilija nukraustė vakarienės 
stalą. 

— Ar tėvas daugiau nieko nekalbėjo apie Sofijos dukterį - gal- 
būt ruošiasi pasakyti, kas ji? 

— Ne, o aš jo nespaudžiau, — tvirtai atsakė Žanas. - Jis dabar 
kur kas geriau jaučiasi, tad nenoriu visko sugadinti. 

- Jis nuostabiai laikosi, - sutiko Emilija. - Likimo ironija - jau 
maniau, kad netrukus su juo teks atsisveikinti, bet, regis, pirmiau 
mus paliks Margo. Šiandien ligoninėje ji labai prastai atrodė, Ža- 
nai. O Antonas toks šaunuolis. 

— Jis nepaprastas vaikinas, - pritarė jai Žanas. - Deja, mažas 
netekęs tėvo, gali likti ir be motinos. Tėtis paprašė rytoj popiet 

vienas nuvežamas į Nicą pasimatyti su Margo. Jei nesunku, gal 
galėsi pabūti su Antonu? 
- Žinoma. Mes galim kartu su juo apžiūrėti gite. Nemaniau, 
kad Žakas aplankys mirštančiąją Nicos ligoninėje. - Ji atsiduso. 
— Mano tėvas - kaip tas girgždantis medis, Emilija, - paaiškino 
Žanas. - Žiūrėk, dar mus visus pergyvens. 


Emilija kartu su Antonu akimirksniu nutarė, kad nužiūrėtas gite 
jai bus puikus laikinas būstas, kol vėl bus galima apsigyventi pily- 
je. Dešimt minučių pėsčiomis nuo chūteau, apsuptas vynmedžių, 
žavingas Provanso stiliaus dekoras, malkomis kūrenama krosne- 
lė pasišildyti žiemos mėnesiais. 

— Yra net du atskiri miegamieji, - šūktelėjo Antonas, išėjęs iš 
vieno iš jų. - Gal kartais galėčiau pas jus apsistoti, Emilija, jei 
Maman... ilgiau nebūtų. 

- Žinoma, galėsi, - nusišypsojo ji. - Kai tik norėsi. Vadinasi, 
mums tinka? Imam? 

- Būtinai! Čia yra net interneto ryšys, - karštai pritarė jis. 

Sutarusi su madam Burnas dėl kainos, Emilija su Antonu nu- 
ėjo atšvęsti į „Le Peskadu“ Gasene. 

Antonas parėmęs smakrą žvelgė į žavingą vaizdą, atsiveriantį 
nuo kalno. 

- Tikiuosi, man nereikės išvažiuoti iš šito kaimo, - liūdnai pa- 
sakė jis. - Čia visada gyvenau ir man čia gera. 

- Ir dėl ko gi tau reikėtų važiuoti? - paklausė Emilija, o pada- 
vėjas tuo tarpu abiem atnešė po ką tik iškeptą picą. 

Antonas pažiūrėjo į ją savo didelėmis mėlynomis akimis. 

- Nes mano mama miršta. Kai mirs, turėsiu keltis gyventi pas 
tetą į Grasą. 

— Ak, Antonai. - Emilija ištiesė per stalą ranką ir spustelėjo 
jam riešą. - Nepraraskim vilties, gal ji pasitaisys. 

— Ne, nepasitaisys. Aš ne kvailiukas, Emilija. Jūs visi labai geri, 
kad stengiatės neišsiduoti, bet aš Žinau tiesą. - Antonas stukte- 
lėjo sau į siaurą krūtinę. - Iš tikrųjų man nepatinka mano teta 
ir pusbroliai. Jiems įdomu tik futbolas ir jie mane erzina, kad aš 
mėgstu sėdėti užsidaręs ir skaityti. 

— Būk geras, stenkis dabar apie tai negalvoti. O jei atsitiks blo- 
giausia, - Emilija pirmąkart jo akivaizdoje pripažino tokią gali- 
mybę, - tikrai žinau, kad gali būti ir kitų sprendimų. 

- Tikiuosi, - tyliai atsakė jis. 


Po kelių dienų Emilija paliko dviaukštį ir persikėlė į savo naujus 
namus. Antonas mielai jai pagelbėjo. Jis sekiojo paskui ją kaip 
šešėlis, ypač kai Margo, matydama, kad vis labiau griūva sveika- 
ta, ir norėdama apsaugoti sūnų nuo kančios žiūrėti į taip sunkiai 
sergančią motiną, pasiūlė jam pailsėti ir kasdien nebevažinėti 
pas ją į ligoninę. Jai buvo prileista morfino, ji buvo tik pusiau 
sąmoninga. 

— Jūs nieko prieš, jei retkarčiais atvažiuosiu dviračiu jūsų ap- 
lankyti? - paklausė jis Emilijos, įjungusios nešiojamąjį kompiu- 
terį patikrinti, ar veikia internetas. 

— Tikrai nieko prieš, Antonai, ateik, kada tik nori, - nusišypso- 
jo jam. - Kaip manai, gal išgerkim arbatos? 


Vėlyvą vakarą, kai Antonas jau buvo saugiai pristatytas atgal 
į Žano ir Žako namus, Emilija atsisėdo prie kompiuterio patik- 
rinti elektroninių laiškų. Baiminosi, kad bus nuo Sebastiano, bet 
jis nieko neparašė. Užtat prieš akis pasirodė Alekso vardas. 

Brangi Em, 


tikiuosi, tave pasieks šis laiškas. Ir kad Prancūzija bus 
gydantis balzamas, kurio reikia tavo iškankintai sielai. 
Viliuosi, nesupyksi, kad rašau, - pamaniau, jog turėčiau 
tau papasakoti, kas atsitiko, kai išvažiavai. Sakau, bent 
jau prajuokinsiu. 

Tau pabėgus iš namų Sebastianas parvažiavo po kelių 
valandų, šnypšdamas apie kažkokią baisią klaidą. (Gun- 
džiausi paminėti ne tik žodinį jo meilužės prisipažinimą, 
bet ir bendrame jų miegamajame išmėtytų jo rūbų regi- 
nį, kuris galėjo tau sukelti šiokių tokių įtarimų, bet būk 
rami - vargais negalais susivaldžiau.) Jis manęs paklausė, 
kur tu. Aš, žinoma, vėl apsimečiau, kad nieko nežinau, 
bet pasakiau, kad girdėjau tave anksti rytą išeinant. Jis 
kažką sumurmėjo, kad apsiraminusi grįši, ir nuėjo į pa- 
grindinę namų dalį. Kelias valandas buvo tylu, tik staiga 
išgirdau, kaip jis subliuvo, o paskui supratau, kad atidun- 
da koridoriumi. 

Mintyse apsivilkau neperšaunamą liemenę, nes numa- 
niau, kas gresia, ir įsiveržęs brolis pareikalavo pasakyti, 
kas atsirakino jo seifą ir pavogė jo knygą. 

— Kokia tai buvo knyga, broliuk? - paklausiau. 

- Ta, kurią buvau iš tavęs pasiskolinęs prieš šimtą 
metų. 

— A-a-a, - atsakiau, - tu kalbi apie mano knygą? Betgi 
sakei, kad kažkur ją nukišai ir neberandi. Tiesą sakant, 
Sebai, - suokiau toliau, - visai ją buvau pamiršęs. - Pas- 

laiką žinojai, kur ji? 

O, Emilija, tau reikėjo matyti jo veido išraišką. Jis 
buvo sučiuptas meluojantis! 

Tada jis pradėjo (neperdedu) krėsti mano butą šūkau- 
damas, kad aš paėmiau tą knygą. Dėl šito, jei prisimin- 
sim, kad pirmiausia ji priklausė man, aš buvau ramutėlis. 
Išgriozdęs visus plyšius ir užkaborius (vargšė tvarkytoja 
Džo labai nusiminė radusi šitokią netvarką), jis griebėsi 
kitos taktikos. 

— Klausyk, Aleksai, - pasakė jis su tuo šleikščiu nuo- 
širdumu, kurio stveriasi norėdamas ką nors palenkti 
į savo pusę. - Kaip tik ruošiausi tau pasakyti - dabar ga- 
lutinai išsiaiškinau, jog ši tavo knyga baisiai vertinga. 

— Tikrai? - atsakiau. - Tai bent staigmena! 

— Taip, ji tikrai nepaprastai vertinga. 

— O, tai man pasisekė! Ir kiek? - paklausiau aš. 

— Maždaug pusė milijono svarų, - atsakė jis (cha!). — 
Tai va, jeigu ją atgausiu, gal galėčiau saugiai palaikyti 
pas save, - čia jis palinko arčiau, kad atrodytų visiškai 
nuoširdus, - nes gali būti, kad žinau, kaip pusę milijono 
paversti milijonu! 

— Vajėzau! - vėl nustebau. - Ir kaip taip gali būti? 

Tada jis pradeda aiškinti, kad yra dar vienas tos kny- 
gos tomas ir kad jis šiek tiek pasidomėjo, kur ta knyga 
gali būti. Jis jau beaptinkąs pėdsakus, ir, jei iš tikro ras, 
abu tomai kartu sudėjus kainuos krūvą pinigų. Taigi, jei 
jis iškas kitą tomą, tada mes, broliškai sutariantys, atvi- 
rai bendraujantys, vienas kitu besirūpinantys ir viskuo 
besidalijantys, galėtume sudėti šituos tomus į daiktą ir 
pardavę pasidalyti, ką gausime. 

Labai atidžiai klausydamasis, be perstojo linksėjau 
rimtu veidu, galiausiai tariau: 

— Viskas labai puiku, Sebai. Tik viena bėdelė. Aš ne- 
turiu tos knygos. Nepasivogiau to, kas man priklauso, ir 
neįsivaizduoju, kur ji yra. Taigi, - paklausiau (truputėlį jį 
siutindamas), - kas galėjo ją paimti?.. 

Abu pasėdėjome laužydami galvą. Žiūrėjau į jį, o kai 
jis, kaip matyti, susivokė, mestelėjau žvilgsnį, lyg pats tuo 
metu būčiau priėjęs prie tos pačios išvados. 

- Emilija. 

- Ne kas kitas, - pritariau aš. 

Tada jis pašoka ant kojų ir ima kaip pakvaišęs lakstyti 
po kambarį, klausinėdamas, kaip, po galais, ji tai sužino- 
jusi. O jeigu faktiškai pavogusi iš mūsų knygą, jis, - bet 
čia pat pasitaisė, - aš turįs pranešti policijai. 

Tada atkreipiau jo dėmesį, kad, jeigu tai padarei tu, 
bus labai sunku įrodyti vagystę, turint galvoje, kad tos 
knygos pirmame puslapyje yra tavo tėvo parašas. 

Jis išties pasijuto patekęs į aklavietę, bet galiausiai 
į mane pažvelgė kiek atsileidęs. 

- Bet tu, Aleksai, žinoma, gavai mūsų senelės laišką, 
kuriame sakoma, kad ji palieką tą knygą tau. 

Įdomiausia, brangioji Em, kad aš, kiek pamenu, nie- 
kada nesu broliui rodęs laiško, kurį senelės advokatas 
man įteikė, kai grįžau namo. 

— Kokį laišką? - paklausiau. - Neprisimenu jokio 
laiško. 

- Sakei, tame laiške parašyta, kad senelė tau paliko tą 
knygą testamentu, - pasakė jis. 

— Ak, iš tikrųjų, - pasakiau kasydamasis pakaušį, lyg 
ką miglotai prisiminęs. - Man atrodo, aš jį suplėšiau. 

Čia susirūpinimas brolio veide virto kone komiška iš- 
raiška. Jis dėbtelėjo į mane klaikiomis akimis - šitaip gali 
spoksoti tik negyvėlis - ir trenkęs durimis išsinešdino iš 
mano kambarių. 

Tą akimirką supratau, kad įsiutęs Sebas yra pavojingas 
Sebas. Dar pavojingesnis negu visada. Ėmiausi priemo- 
nių, brangioji Em, nors tai gali atrodyti beprasmiška, 
turint galvoje, kad šiame laiške rašau apie dingusią kny- 
g3, ir išsikviečiau spynų meistrą. Jis pareigingai atvyko 
tos pačios dienos popietę ir patobulino mano užraktų 
sistemą. Dabar aš uždarytas kalėjime su moderniausia 
apsauga, kokią turi nebent „Mona Liza“. Be spynų spyne- 
lių, turiu ir lauko, ir vidinių durų telefonspynę. Atrodo 
dramatiškai, bet aš noriu bent naktį ramiai miegoti savo 
lovoje. 

Įdomu, kad tą pačią popietę Sebas dingo iš namų. 
Viena vertus, tai buvo gerai, nes niekas netrukdė įrengti 
man saugumo sistemų, kita vertus, nieko gero, nes a) tos 
sistemos liko nepatikrintos ir aš jaučiuosi visiškas kvai- 
lys, joms iššvaistęs tiek pinigų, b) man neramu, kad jis 
gali nusidanginti pas tave į Prancūziją. 

Brangioji Em, neįsivaizduoju, kokie dabar tavo rei- 
kalai ir kur gyveni, gal aš ir perdedu, nes dėl tavęs rūpi- 
nuosi, bet ar jis žino, kur dabar saugoma tavo biblioteka? 
Nenustebčiau, jei vėl mėgintų ieškoti knygos. Neabejoju, 
jis padėjo ieškoti bibliotekai saugyklos, taigi, būdamas 
tavo vyras, panorėjęs laisvai gali į ją įeiti. Be to, jeigu pa- 
sirodys Prancūzijoje norėdamas su tavimi susitikti, būk 
gera, nepasilik su juo viena, pažadi? 

Gal aš visai be reikalo keliu vėją - abu žinom, kad 
Sebastianas nesmurtauja, neskaitant tų laikų, kai smurta- 

vo prieš mane, bet noriu tavęs paprašyti - saugokis. Juk, 
šiaip ar taip, kalba sukasi apie pasiutusius pinigus. 

Ir galiausiai... visos tos kvailystės su broliu mane pri- 
vertė pagalvoti apie tolesnius savo veiksmus, juo labiau 
kad esu dabar šitaip įkalintas. Galbūt tokia mintis man 
atėjo klausantis, kaip skaitei mano senelės laišką, bet aš 
padariau tam tikras svarbias išvadas. Kurią nors dieną 
mielai jomis su tavim pasidalysiu, bet dar ne dabar. Tu ir 
taip turi apie ką galvoti. Beje, oficialiai raštu sugrąžinau 
tau knygą kaip „palikimą“ nuo savęs - jei tau pavyks 
rasti pirmą tomą, prašau su abiem tomais elgtis savo 
nuožiūra. Galiu tave nuraminti - pinigų man netrūks- 
ta, - laimė, visi nauji mano „įvaikiai“ tiesiog nuostabiai 
elgiasi. 

Tikiuosi, atsakysi į šitą mano laišką - pirmiausia noriu 
sužinoti, ar jį gavai ir ar perskaitei mano perspėjimą dėl 
Sebo, o antra, labai norėčiau ką nors iš tavęs išgirsti. 

Namuose be tavęs baisiai tuščia. 


Su geriausiais linkėjimais ir meile - 
Aleksas 


Perskaičiusi šį elektroninį laišką, pakraupusi Emilija greit su- 
sirado mobilųjį ir paskambino dviem numeriais. Pirmiausia su- 
rinko sandėliavimo bendrovės telefoną ir paliko pranešimą, kad 
šiuo metu ji skiriasi su vyru ir kad jokiomis aplinkybėmis niekas 
jo neleistų prie jokio chdteau turto, ypač prie bibliotekos. Paskui 
paskambino Žanui ir paprašė Sebastianui nesakyti, kad ją matė, 
jei šis pasirodytų. 

- Man ir taip aišku, Emilija, - supratingai atsakė Žanas. 

Tada Emilija ėmė rašyti atsakymą Aleksui. Labai jam padėkojo 

už perspėjimą, atsiprašė, kad tik dabar atrašo, ir pasakė, kad iki 
šiol Sebastiano nebuvo nė kvapo. Pasakė norinti išgirsti, ką jis 
planuoja dėl ateities, ir atsisveikindama pasiuntė atgal bučinį. 

Buvo jau tamsu. Emilija įsipylė taurę vyno ir ėmė nenustygda- 
ma pirmyn atgal žingsniuoti po gite. 

Aleksas rūpinosi dėl jos, bet ir jai rūpėjo, kas jo laukia. 

Rūpėjo - per mažai pasakyta... 

Emilija atsigulė tuoj po vakarienės. Naujas čiužinys, kur kas 
minkštesnis už ašutinius, ant kurių iki šiol jai buvo tekę miegoti, 
nepadėjo užsnūsti. 

O kas, jei Sebastianas grįžo į Blakmuro rūmus ir sugebėjo pra- 
simušti į Alekso kambarius per visas apsaugos sistemas? 

Liaukis, sudraudė ji save. Aleksas - tik buvusio tavo vyro bro- 
lis ir tu neatsakai už jo gyvenimą. 

Bet... Emilija atsikėlė ir ėmė žingsniuoti po nediduką miega- 
mąjį: yra šis tas daugiau. Ji ilgėjosi jo. Ir jis rūpėjo jai, kaip ir ji 
rūpėjo jam. 

Emilija staiga liovėsi žingsniavusi, mat prisiminė Žano žo- 
džius. 

Gal tu ištekėjai ne už to brolio... 

Ji pervargusi ir įsiaudrinusi. Ir vaizduotėje susikūrė jausmus, 
kurių iš tikro nėra. 

Emilija vėl atsigulė į lovą ir valios pastangomis užmerkė akis. 

Po dviejų dienų paskambino Žanas. 

— Deja, blogos naujienos. Šiandien paryčiais mirė Margo. Ne- 
žinau, ką sakyti Antonui. Jis labai didvyriškai laikėsi, bet... 

— Tuoj pat ateinu, - pasakė Emilija. 


- Antonas išėjo vienas pasivaikščioti į vynuogyną, - pasakė 
Žanas Emilijai atėjus į dviaukštį. 

- Pasakei? 

- Taip, jis ramiai sutiko šią žinią. Paskambinau tetai į Grasą, ši 
sakė, kad jį paims, bet Antonas nebuvo laimingas tai išgirdęs. 

- Žinau. Turim padaryti, ką galim, kad jam padėtume, - atsi- 
duso ji. 

- Jis labai prie tavęs prisirišęs, Emilija, - tyliai pasakė Žanas. 

- Ir aš prie jo. Kurį laiką tikrai galiu jį pasiimti, bet... 

- Suprantu, - linktelėjo Žanas. 

Nejaukiai pasijutusi Emilija pakilo nuo kėdės. 

— Einu pas jį, - pasakė. 

Iš dviaukščio pasukusi vynuogyno link Emilija savęs klausė, 
ką reiškia tas jos ką tik Žanui pasakytas „bet“. Ji - turtinga vie- 
niša moteris, turi didžiulius namus, o šiuo metu - ir laiko, kurį 
galėtų skirti gedinčiam vaikui. Ne tik gedinčiam, bet ir šiomis sa- 
vaitėmis vis labiau limpančiam jai prie širdies. Vargu ar ji ištekės 
dar kartą. O savo vaikų tikrai niekada neturės. 

Ir tada Emilija suprato, ką reiškė „bet“: ji gąsdinosi, bijojo at- 
sakomybės už tą, kas bus nuo jos priklausomas, kam ji bus reika- 
linga, kas jai turės rūpėti labiau už viską kiekviename žingsnyje. 
Kitaip nei ji savo motinai. 

Ojei ji tokia pat? 

Emiliją suėmė siaubas, kad turbūt taip ir yra. 

„Tam vaikui aš reikalinga, jam reikalinga aš...“ 

Ar jai tai įveikiamas uždavinys? 

Žinoma, įveikiamas, ramino ji save. Ji tokia kaip tėvas - kiek- 
vienas taip pasakytų. O Eduaras jai dažnai sakydavo, kad būti 
kam nors reikalingam yra didesnis džiaugsmas negu būti ko nors 
reikalingam. 

Staiga Emilija suprato - jei Antonas norėtų likti su ja, tai būtų 
garbė jai, o ne jam. 

Leidosi jo ieškoti tarp vynmedžių. Galiausiai pamatė nelai- 
mingomis akimis iš tolo žvelgiantį į chūteau - visas menkas 
berniuko stotas rodė gniuždantį sielvartą. Staiga Emiliją užplū- 
do motiniškos meilės banga ir ji apsisprendė. Eidama ištiesė į jį 
rankas. 

Išgirdęs jos žingsnius jis atsisuko, skubėdamas nusibraukti 
ašaras. 

— Antonai, kokia nelaimė. - Ji apsivijo jį rankomis, o po kelių 
akimirkų ir jis išdrįso padaryti tą patį. Stovėjo apsikabinę, abiejų 
skruostais riedėjo ašaros. 

Kai jo pečiai nustojo krūpčioti, ji ir sau, ir jam nušluostė veidą 
megztinio kraštu. 

— Ką gi galiu pasakyti, Antonai. Žinau, kaip stipriai ją mylėjai. 

— Žakas šįryt kalbėjo, kad mirtis yra gyvenimo dalis. Žinau, 
kaip nors turiu su tuo susitaikyti, bet turbūt dar neišeina. 

- Žakas labai išmintingas, - pritarė Emilija. - Antonai, turbūt 
dabar ne metas apie tai kalbėti, bet gal neprieštarautum bent kurį 

laiką pabūti su manimi mano gite? Jaučiuosi ten gana vieniša. 
Būtų gerai, jei turėčiau vyrišką draugiją. 

Jis nustebęs pakėlė į ją akis. 

— Tikrai? 

- Tikrai tikrai. Gal pagalvotum? 

- Emilija, man nereikia nė galvoti! Pažadu, neįkyrėsiu, galė- 
siu jums padėti... darbuotis, - pasisiūlė Antonas ją sugraudinda- 
mas. 

- Žinoma, galėsi. Juk dabar mes abu našlaičiai, ar ne? 

— Taip, bet... Man turbūt per daug patiks ir niekada nenorėsiu 
išeiti... 

— Na, tai galiu nudžiuginti, - Emilija nusišypsojo palenkusi į jį 
galvą, paskui vėl priglaudė ir paglostė jam plaukus, - galėsi nie- 
kur neiti. 

5 d., antradienis 
Brangi Em, 


kaip gera tave girdėti ir žinoti, kad Pati Žinai Kas ne- 
laksto po Prancūziją mojuodamas pistoletu ir reikalau- 
damas sugrąžinti jam mano brangiąją knygą, - šiaip jam 
būdinga bailio psichologija. Ir gali būti patenkinta - jis 
čia dar negrįžo, taigi aš ir toliau gyvenu Monos Lizos 
bokšte laukdamas, kol pasigirs atriedantis jo kledaras. 
Dedu galvą, dabar jis stengiasi sumažinti nuostolius ir 
išpažįsta nemarią meilę Belai (atleisk). Šiaip ar taip, gali 
įsivaizduoti, koks aš velnioniškai vienišas, - toks, kad 
turiu pripažinti, jog pasiilgstu net bjaurasčių kibiro iš 

savo brolio. Jei toliau tęsim šia gaida, įtampa, su kuria 
laukiu jo pasirodant, man dar labiau sutvirtino mintis 
apie planus, kuriuos minėjau ankstesniame laiške. Jau 
sakiau, kad mano „vaikučiai“ klesti, - tiesą sakant, taip 
suklestėjo, kad tam, kuris pasiūlė daugiausia, pardaviau 
už labai padorią išpirką. (ŽINOMA, TIK NESAKYK SAVO 
BEVEIK JAU BUVUSIAM VYRUI!) Tai daili suma, kuri man 
leis visą likusį gyvenimą gardžiuotis keptais karveliais. Ir 
įsigyti kur nors ne taip nuošaliai esančią pastogę, kurioje 
įsikūręs retkarčiais galėčiau susitikti su žmonių pader- 
mės atstovais. Šiuo metu studijuoju informaciją apie pir- 
mo aukšto butus Jorko centre - o tai labai gražus miestas 
su žiauriai gražia katedra. 

Tave gal nustebino šitas volte face“, jei turėsim omeny- 
je, kad tau kalbėjau apie savo nusistatymą niekur iš čia 
nesikraustyti. Deja, be skausmo, bendra nuosavybė nie- 
ko daugiau nedavė. Ir, nors paskutinis mano senelės no- 
ras buvo, kad mes su Sebu susitaikytume, jis neišsipildė. 
Ir žinau, kad neišsipildys. Taigi mūsų abiejų labui galu- 
tinai pasiryžau sutikti su jo reikalavimu kartu parduoti 
Blakmuro rūmus. Turbūt tau nesakiau vieno dalyko - 
žinau, kad Sebas turi didelį įsiskolinimą, kurio užstatas 
yra jam priklausanti rūmų dalis. Spėju, bankas spaudžia 
jį padengti įsiskolinimą, dėl to jam šitaip ir prireikė 
parduoti namus. Be abejo, kai apie tai pasakysiu, jis bus 
devintame danguje, ir šiaip manau, kad metas nukirsti 
saitus su praeitimi ir eiti į priekį. 

Em, čia turiu tau pasakyti (žinau, kad tave nuliūdin- 
siu, dėl to iki šiol tylėjau), kad už visą rytinio rūmų spar- 


* sukinys aplink (pranc.). 

no renovaciją aš sumokėjau pats aliai penso. Ir dengiau 
visas išlaidas savo buities reikmėms. Per teismus gavau 
didelę išmoką iš draudimo bendrovės, su kuria buvo 
sudaręs sutartį mane be kojų palikęs vairuotojas (cHA!). 
Tai sakau, nes man svarbu, kad žinotum, jog nesėdėjau 
brolio kišenėje. Taip pat žinok, kad iš pradžių siūliau iš 
savo gautos išmokos restauruoti Blakmuro rūmus. Tik 
sužinojęs, kad Sebas visiškai juos praskolino, pasukau 
arklius atgal. Gal ir juokinga, bet nuo tada jis su manim 
nebedraugavo. 

Šiaip ar taip, ką manai apie mano planus išsikraustyti? 
Aš apsisprendęs tik 80 procentų, bet, manau, taip būtų 
geriausia. 

Jei atvirai, Em, aš velniškai vienišas tau išvažiavus. 

O dar pardaviau savo vaikučius, tai neturiu ko nusitverti. 
Žinoma, visada galiu įsivaikinti kitų... 

Jei turi laiko, pasidalink mintimis - būsiu labai lai- 
mingas ką nors iš tavęs išgirdęs. 

Pasiilgau tavęs. 


Aleksas 


Emilija neturėjo kada atsakyti, nes abu su Antonu ruošėsi į 
Margo laidotuves. Tačiau net sėdėdama žavingoje viduramžių 
laikų Gaseno Šv. Lauryno bažnyčioje, stipriai apsikabinusi Anto- 


ną, galvojo apie Alekso laišką. 


Pasiilgau tavęs. 
Po mišių daug vietinių grįžo į dviaukštį. Jie ragavo ir gerai 


įvertino cave naujo derliaus vyną. 


Išėjus paskutiniam laidotuvininkui rado vienišą stovintį Anto- 


ną - jis atrodė išvargęs. 

— O gal pradėk krautis daiktus viršuje? Tuoj važiuosim namo, - 
švelniai pasakė Emilija. 

Antono veidas kiek nusigiedrijo. 

— Gerai, einu. 

Matydama, kaip liūdnai jis kiūtina laiptais, Emilija pasidžiau- 
gė, kad priėmė teisingą sprendimą leisti jam po laidotuvių apsi- 
gyventi pas ją. Po šios šiurpios dienos jo laukia bent kokios per- 
mainos. 

Virtuvėje pasirodė Žanas. 

- Emilija, jei gali, tėvas kviečia prisėsti prie mūsų sode, kol 
Antonas viršuje. 

— Žinoma, - sutiko ji ir nusekė paskui Žaną į lauką. 

Žakas sėdėjo tame pačiame krėsle, kuriame praleido visą po- 
pietę. Noriai priiminėjo svečius, ir Emilija matė, kaip jis myli 
savo bendruomenę. 

— Prisėskite, Emilija, - tarė jis. - Noriu su jumis pasikalbėti. 
Tu, Žanai, irgi pasilik. 

Iš jo balso buvo aišku, kad ruošiasi rimtai kalbai. 

Žanas visiems įpylė po naują taurę vyno ir atsisėdo greta Emi- 
lijos. 

— Nusprendžiau, kad dabar metas jums pasakyti, kas yra Sofi- 
jos duktė. Kai pasakysiu, tikiuosi, suprasite, kodėl delsiau iki šios 
dienos. 

Žakas krenkštelėjo - visą dieną kalbėjęs, buvo prikimęs. 

— Kai mes su Konstancija atidavėme Viktoriją į vienuolyno 
našlaičių prieglaudą ir Konstancija išvyko į Angliją, vėl malda- 
vau Eduarą apsigalvoti, - pradėjo Žakas. - Tačiau jis nieko apie 
tai nenorėjo girdėti ir po kelių dienų išvyko iš ch4teau į Paryžių. 
O mane vis tiek kankino sąžinė. Žinojau, kad niekieno nemyli- 
mas ir nenorimas Sofijos de la Martinjer kūdikis numestas vos 
už kelių kilometrų. - Žakas truktelėjo pečiais. - Nors ir kaip 

mėginau šaltu protu mąstyti, kad karas niekam nereikalingais 
griuvėsiais pavertė siaubingą daugybę žmonių likimų ir kad aš 
neatsakau už Viktoriją, vis tiek negalėjau išmesti jos iš galvos. 
Suprantate, jau buvau ją pamilęs. Dvi savaites kovojęs su savi- 
mi, nusprendžiau grįžti į prieglaudą ir pasidomėti, ar Viktorija 
jau įdukrinta. Jei taip, vadinasi, tokia Dievo valia, ir daugiau jos 
nebeieškosiu. Bet, žinoma, niekas nebuvo jos įdukrinęs. - Žakas 
palingavo galvą. - Kai įėjau į prieglaudą, jos akutės suspindo ir ji 
mane pažino. Nusišypsojo... Emilija, ji nusišypsojo man. - Žakas 
susiėmė rankomis galvą. - Ir tada supratau, kad niekaip negaliu 
tiesiog ją pamesti. 

Žakas nutilo nebeįstengdamas kalbėti ir Žanas ramindamas 
apkabino jį per pečius. 

- Taigi, - staiga pakėlė galvą Žakas, - grįžau namo ir pradė- 
jau galvoti, ką daryti. Galėjau ir pats ją įsidukrinti, bet pamaniau, 
kad mažylei tai ne geriausia išeitis. Pirmiausia vyrai tais laikais 
neturėjo žalio supratimo apie kūdikių priežiūrą, Viktorijai reikėjo 
mylinčių motinos rankų. Laužiau galvą, kas iš vietinių galėtų ją 
paimti, - jeigu jau negaliu pats jos auginti, kad bent matyčiau, kaip 
ji auga. Galiausiai išgirdau apie vieną tokią moterį. Ji jau turėjo 
vaiką - pažinojau ją, nes prieš karą jos vyras talkininkaudavo man 
vynuogyne per vendange. Nuėjau jos aplankyti ir sužinojau, kad 
vyras dar negrįžęs ir nieko apie jį negirdėti. Jos su vaiku padėtis 
buvo beviltiška... ji badmiriavo, kaip ir daugelis žmonių po karo, 
paaiškino Žakas. - Bet ji buvo geros širdies, ir žiūrėdamas į tos 
moters vaiką mačiau, kad ji rūpestinga motina. Paklausiau, ar ga- 
lėtų priimti dar vieną vaiką. Iš pradžių ji, žinoma, atsisakė, esą, vos 
išmaitina vieną burną, - tai ir pats žinojau. Taigi pasiūliau pinigų. 
Labai nemažai, - linktelėjo Žakas, - ir ji sutiko. 

- Tėti, iš kur gavai pinigų? - paklausė Žanas. — Žinau, kaip 
skurdai po karo. 


Levandų sodas 481 


- Taip, iš tikrųjų, bet... - Žakas nutilo ir žvilgtelėjo į Emiliją - 
ši matė, kokia kančia jam visa tai pasakoti. - Jūsų tėvas, Emilija, 
po Konstancijos sugrįžimo į Angliją prieš išvykdamas į Paryžių 
kai ką man davė. Beveik be žodžių įspraudė į rankas. Gal šitaip 
norėjo prašyti mano atleidimo, kad atsisakė priimti Sofijos kūdi- 
kį ar pasirūpinti jo likimu. Taigi susižinojau su vienu pažįstamu, 
turinčiu ryšių juodojoje rinkoje, kuri klestėjo po karo. Paprašiau 
įvertinti tai, ką man davė jūsų tėvas, - norėjau prasimanyti pini- 
gų ir duoti tai gerai moteriai, kad įsidukrintų Viktoriją. 

- Ką gi jums davė mano tėvas, Žakai? - tyliai paklausė Emilija. 

— Tai buvo knyga - žinojo, kad ją mėgau. Ji buvo labai sena, 
su nepaprastai gražiomis graviūromis. Žinojau, kad jam pavyko 
gauti antrą tomą ir šitaip įsigyti visą leidinį, - pamenate, kaip 
jums, Emilija, pasakojau, kad per kurjerį Armaną jis iš Paryžiaus 
atsiuntė antrą tomą, norėdamas pasakyti, jog pabėgo ten, kur 
saugu? Ir kaip jį atidavė Konstancijai išsivežti į Angliją? 

— Prisimenu, - atsakė Emilija ir jos veide šmėstelėjo blanki 
šypsena. - Žinau tą knygą. Tai „Prancūzijos vaisių istorija“. 

- Visiškai teisingai, - patvirtino Žakas. - O aš sužinojau, kad 
man duotas egzempliorius, pirmas tomas, yra labai retas ir labai 
senas. Man pavyko jį parduoti už tiek, kad pakaktų duoti tai mo- 
teriai už Sofijos kūdikio priėmimą. Atleiskite man už tai, Emilija. 
Neturėjau parduoti jūsų tėvo dovanos. Bet mainais už ją jo duk- 
terėčia gavo saugų prieglobstį ir aprūpintą ateitį. 

Emilijai akys aptemo nuo ašarų, ėmė smaugti gerklę, vos galė- 
jo pratarti Žodį. 

- Žakai, nuoširdžiai jums sakau, - galiausiai ištarė, - manau, 
tai buvo geriausia, kaip galėjote pasielgti su ta knyga. 

- Kiek už ją gavai? - paklausė Žanas. 

- Dešimt tūkstančių frankų, - pasakė Žanas. - Tada, kai tiek 
žmonių badavo, tai buvo milžiniškas turtas. Moteriai iškart da- 

viau tūkstantį frankų ir pasakiau, kad kasmet gaus dar po penkis 
šimtus, kol mergaitei sueis šešiolika. Nenorėjau rizikuoti ir duoti 
visų pinigų vienu kartu - norėjau būti tikras, kad juos panaudos 
kūdikio reikmėms. Ta moteris nieko nežinojo apie kūdikio kil- 
mę. Pasistengiau, kad nesužinotų. Taip pat ji manęs atsiklausė, ar 
galėtų pavadinti Viktoriją savo motinos vardu. 

- Ir tu, žinoma, sutikai? - paklausė Žanas. 

- Žinoma, taip. Ir, ačiū Dievui, mano pasirinkimas buvo vy- 
kęs, - atsikvėpė Žakas. - Tiesą sakant, kai mergytei buvo penke- 
ri, toji moteris atsisakė už ją toliau imti pinigus. Grįžo jos vyras 
ir jų padėtis pasitaisė. Ji pasakė, kad pamilo tą vaikelį kaip savą ir 
nejaukiai jaučiasi imdama atlygį. Aš laimingas, kad radau tokią 
moterį, kokios reikėjo. Emilija, jūsų tetos kūdikis tuose namuose 
gavo tiek meilės ir laimės, kiek niekur kitur nebūtų gavęs. 

- Iš visos širdies jums dėkoju už tai, ką padarėte, taip pat savo 
tetos ir savo tėvo vardu. Žakai, - Emilijai vis sukosi galvoje vie- 
nas klausimas, - kas gi tas kūdikis? Koks jos vardas? 

- Jos vardas... 

Žakas nurijo gumulą gerklėje ir galiausiai ištarė: 

- Jos vardas buvo Margo. 


35 


Visi trys tylomis sėdėjo mąstydami apie tai, ką atskleidė Žakas. 

- Suprantate, Emilija, - galiausiai tarė Žakas, — kodėl taip ne- 
rimavau, kas bus, jei atskleisiu to kūdikio tapatybę? Jei būčiau 
taip padaręs, būtų pakrikęs visas Margo gyvenimas. Ji daugiau 
kaip penkiolika metų buvo chdteau ekonomė. Kai mirė jūsų tė- 
vas, senoji ekonomė, kurią galbūt pamenate, išėjo į pensiją. Aš 
draugavau su Margo motina ir rekomendavau jos dukterį jūsų 
motinai Valerijai. 

— Dabar suprantu, kodėl buvai apsisprendęs verčiau nieko ne- 
sakyti, tėti, - švelniai ištarė Žanas. - Ką būtų pamaniusi Margo, 
jei būtų sužinojusi, kad taip ilgai tarnavo de la Martinjerams, 
nors iš tikrųjų pati buvo viena iš jų? 

- Kaip tik taip, - pritarė Žakas. - Bet dabar Margo mus pali- 
ko, ir Antonas kaip pašto karvelis nutūpė prie mūsų slenksčio 
ir tarp judviejų užsimezgė ryšys... - Žakas mostelėjo į Emiliją. — 
Tad turėjau tai pasakyti. Berniukas, šiuo metu besiruošiantis 
į jūsų namus, iš tikrųjų yra kadaise nuo šeimos atskirtas jūsų 
sūnėnas. 

Emilija, kaip visada analitiškai mąstanti, išklausinėjo Žako 
daugiau smulkmenų. Dabar ji suprato... suprato, kodėl Antonas 
jai atrodo toks savas... juk jie to paties de la Martinjerų kraujo. 
Nenuostabu, kad tądien, kai žiūrėjo į tamsiaplaukį, dailių smul- 
kių bruožų Antoną, atsisėdusį bibliotekoje ant grindų ir skaitantį 

knygą, jai net pagaugai kūnu perbėgo. Likimo ironija - jis atsigi- 
mė ne į savo senelę, o į jos brolį Eduarą. 

- Emilija, - toliau kalbėjo Žakas, - nusprendžiau, kad palik- 
siu jums spręsti savo nuožiūra. Jei norėsite, pasakysite Antonui, 
kokios jis kilmės, nenorėsite - nesakysite. Daug kas sakytų, kad 
dabar ne tas metas ir tai jam būtų tik našta. Bet Antonas Diuvalis 
yra vienintelis likęs vyriškos giminės de la Martinjeras. 

Vėl stojo tyla ir Emilija girdėjo, kaip paukščiai ruošiasi saulė- 
lydžiui. 

— Ar Antonas būtų mano ekonomės sūnus, ar mano kraujo 
giminaitis, tai nekeičia mano sprendimo pasiūlyti jam savo pa- 
stogę, - tarė ji ir pasilenkusi paplekšnojo senukui per kelį. - Ža- 
kai, noriu jums pasakyti du dalykus. Pirma - manau, geriau nė 
negalėjote panaudoti mano tėvo dovanos, kaip suteikdamas už ją 
prieglobstį jo dukterėčiai. Antra, aš labai laiminga, kad manimi 
pasitikėjote ir papasakojote tiesą. Bet taip pat noriu jus patikin- 
ti - man tas faktas, jog Antonas mūsų giminaitis, yra tik papildo- 
mas privalumas. Aš natūraliai palinkau į jį nuo pirmo karto, kai 
jį pamačiau. - Ji nusišypsojo. - Patikėkit, Žakai, jūs man šįvakar 
suteikėte labai daug laimės. Tikiuosi kada nors jums už tai atsi- 
lyginti. 

- Emilija, Emilija... - Žakas ištiesė į ją rankas ir ji suėmė jas 
delnais. - Turbūt taip buvo lemta - Margo mirtis liūdnai išspren- 
dė mano dilemą. Antonas turi namus, o jūs jam būsite geraširdė 
motina. Eduaro, kaip ir daugelio mano tautiečių, širdies gerumą 
nusinešė karas. Nepraraskite savo širdies gerumo - pažadate? 

- Pažadu. Prisiekiu, - tvirtai ištarė Emilija. 

- Gyvenimas per trumpas, kad jį švaistytume neapykantai ir 
šventeiviškumui. Jei randate ką gera, stverkite abiem rankomis. — 
Žakas jai blankiai nusišypsojo. 

- Taip ir darysiu, - pasakė Emilija. - Duodu žodį. 

— Keliaujam? 

Visi trys atsigręžė ir pamatė Antoną, stovintį su lagaminėliu 
rankoje. Regis, jis buvo kiek sumišęs, nes pajuto ore tvyrant ypa- 
tingą nuotaiką. 

— Būtų gerai grįžti namo prieš sutemstant, Emilija, - tyliai pa- 
sakė jis. 

- Žinoma. - Emilija atsistojo ir padavė Antonui ranką. - Grį- 
šim dar su šviesa. 


Antonui įsikūrus savo naujajame kambaryje ir įsitaisius lovoje, 
Emilija, užuot pajutusi nuovargį, jautėsi pakylėta. Paskui nu- 
spręs, ar Antonui pasakyti, o jei taip - kada pasakyti apie jo pra- 
eitį. Dabar svarbiausia, kad jis jaučiasi mylimas ir reikalingas. Tai 
buvo didelė laimė, nes jeigu būtų iškart jam pasakiusi, kad jie 
giminės, Antonas, tokio šviesaus proto vaikas, galėjo padaryti iš- 
vadą, kad ji tik dėl to jį priėmė. Prieš ką nors jam pasakodama 
norėjo, kad pirmiau jų tarpusavio ryšys ir pasitikėjimas vienas 
kitu taptų tvirtesnis ir nuoširdesnis. 

Įjungusi savo kompiuterį, dar kartą perskaitė Alekso atsiųstą 
elektroninį laišką. Paskui atsistojo užlieta tokios galingos energi- 
jos, kad negalėjo nustygti vietoje. 

- Ir aš pasiilgau tavęs, - kalbėjo savo nešiojamajam kompiute- 
riui, pirmyn atgal žingsniuodama po kambarį. - Labai, - pridėjo 
dėl tikrumo. - Šiaip jau ne tas žodis, kaip pasiilgau. 

Ji staiga sustojo vidury žingsnio: o gal tai tiesiog juokinga? 

Gal. Ji su Aleksu iki šiol visada bendravo mažų mažiausia sun- 
kiomis aplinkybėmis. Ir vis dėlto niekur nedingo tas keistas jaus- 
mas, kuris sukirbėdavo apie jį pagalvojus ir kuris jai buvo pažįs- 
tamas taip seniai, kad nebeprisiminė, ar kada to jausmo nebuvo. 

Vėl ėmė žingsniuoti... žinoma, tai gali būti visiška katastrofa, - 
bet kodėl nepamėginus? Niekas netrunka amžinai, kaip pasta- 

raisiais mėnesiais jai teko patirti per dideles kančias. Gyvenimas 
gali akimirksniu apvirsti aukštyn kojom. O kas gi čia gali nutikti 
bloga? Ko išmoko iš savo praeities ir dabarties - tai kad gyveni- 
mas neduoda kitos progos. Jis tavęs prašo, maldauja stverti tai, 
kas tau siūloma, atpažinti gera ir atmesti bloga. Lygiai tą patį jai 
ką tik sakė Žakas... 

Staiga Emilija nusižiovavo ir šleptelėjo ant sofos kaip skuduri- 
nė lėlė. Pagalvos apie tai rytoj, ir jeigu šaltoje ryto šviesoje jaus tą 
patį, parašys elektroninį laišką. Su šia mintimi atsiplėšė nuo sofos 
ir nuėjo gultis į lovą. 


Kam: aecarruthersablackhall.co.uk 
Nuo: edlmartinieres2orange.fr 


Ketvirtadienis 
Mielas Aleksai, 


ačiū tau už laišką. Pirmiausia noriu pranešti, kad žinau, 
kas atsitiko tos knygos pirmam tomui. Pakaks pasakyti, 
kad jis nebepriklauso de la Martinjerams, bet tai ilga 
istorija ir ją papasakosiu, kai susitiksime. Kol kas galiu 
pasakyti tik tiek, kad pardavus tą knygą buvo išrūpinta 
globa vienam mano šeimos nariui, ir, mano galva, ta 
knyga ir jos vertė nė negalėjo būti geriau panaudota. 
Be to, man malonu, kad Sebastiano paieškos nuo pat 
pradžių buvo bergždžios ir kad už tą knygą gauti pinigai 
buvo panaudoti kur kas kilnesniam tikslui negu jo godu- 
mui tenkinti. 

Antras dalykas - atrodo, aš įsisūnysiu vaiką. Jis dvyli- 
kos metų, vardu Antonas, ir su juo susijusi dar viena su- 
dėtinga istorija. Trečia, turėdama galvoje, kad nesi visiš- 

kai apsisprendęs dėl savo ateities, svarstau, gal tau būtų 
visai pravartu turėti kur ir kada apie tai pamąstyti. Mano 
gite nedidukas, bet yra vienaukštis ir turime atliekamą 
miegamąjį. Ir, nors aplink nėra gausu žmonių padermės 
atstovų, tik vynuogės, tikiuosi, kad tave tenkins mūsų su 
Antonu draugija. 

Pranešk, ar galėsi atvykti. Mes, trys našlaičiai, galėtu- 
me laikytis kartu! 

Ir aš pasiilgau tavęs. 


Kam: edlmartinieresorange.fr 
Nuo: aecarrutherseblackhall.co.uk 


Brangi Em, 


ačiū už kvietimą. Atskrendu ateinantį pirmadienį į 
Nicos oro uostą 13.40 val. Būk gera, pranešk, jei negalėsi 
paimti manęs (ir mano vežimėlio!). Jei galėsi, neapsako- 
mai lauksiu tavęs ir, žinoma, susitikimo su Antonu. 


A. 


P. S. Ačiū Dievui, man nebereikia tavęs beviltiškai ilgėtis, 
lieka tik laukti, kada tave pamatysiu. 


Gyvybė manyje 


Aklas mano ryžtas saugo 
Gyvą daigą manyje. 
Siela, meilės sukurtoji, 
Būk kaip meilė tobula. 


Kūną savo atiduoti 
Naujai gyvasčiai turiu. 
Vieną dieną laukia laisvė 
Savanorių kalinių. 


Ji šviesesnė ir už saulę - 
Meilė, davusi tave. 
Nebijok, nes tavo tėvas 
Su mumis, nors ne šalia. 


Kurianti jėga, kaip ir dvi širdys, 
Plakančios išvien, - neregima. 
Aš jaučiu tave, tartum regėčiau, 
Kūdiki, kurį nešioju savyje. 


Sofija de la Martinjer 
1944 gegužė 


Epilogas 


"Po metų 


Emilija atrakino ir atlapojo ch4teau paradinių durų sąvaras. An- 
tonas padėjo per slenkstį įstumti Alekso vežimėlį į aidintį vesti- 
biulį. Jis buvo tuščias, neskaitant kopėčių, prie sienos pastatytų 
dažytojo, kuriam liko užtepti dar vieną dažų sluoksnį. 

— Oho, - pasakė Antonas, užvertęs galvą į lubas. - Atrodo, čia 
pasidarė erdviau. 
ką, dabar viskas kitaip, - paaiškino Emilija. Pažiūrėjo į grindis ir 
patenkinta linktelėjo. - Puikiai padirbėjo atkurdami marmuro 
dangą. Labai nenorėjau jos prarasti. 

— Oho, - ištarė Aleksas, sekdamas jos žvilgsnį. Paskui metė akį 
į laiptus. - Prisibijau, kad tie klaikoki keltuvai, kurie turėtų mane 
užboginti į viršų, nederės prie visos šitos elegancijos. 

— Štai dėl to mes čia ir atėjom. - Emilija mirktelėjo Antonui. 
Parodom? 

— Aha! - Antonui akys sužibo iš jaudulio. - Važiuok paskui 
mane. 

Rodydamas Aleksui kelią aidinčiais koridoriais pro kambarius, 
kuriuose tebeviešpatavo netvarka (vidaus apdailos darbai turėjo 
būti baigti dar po kelių mėnesių), Antonas nuvedė juos į užpa- 

kalinę namų dalį, į prieškambarį šalia virtuvės. Pasukęs Alekso 
vežimėlį priešais vienas duris, paspaudė pulto mygtuką, ir durys 
tyliai prasiskyrė. 

Aleksas žvilgtelėjo vidun. 

— Tai liftas. 

— Teisingai, mesjė detektyve, - nusišypsojo Antonas. - Mėgs- 
tamiausias mano naujas žaislas. Pasivažinėjam? 

Jiems suėjus į vidų, Antonui paspaudus mygtuką ir durims 
užsidarius, Aleksas pakėlė akis į Emiliją. Jos buvo drėgnos nuo 
ašarų. 

- Ačiū, - beveik be garso ištarė jis. 

— Nedėkok, jis pravers ir man, kai būsiu per sena laipioti laip- 
tais. - Ji išsišiepė. - Ir jeigu tu netyčia užsinorėsi truputį paviešėti. 

Šis posakis tapo bendru jų sąmoju. Aleksas atvažiavo prieš 
metus, ir, nors jie nekūrė jokių planų ateityje būti kartu, nė vie- 
nas neketino kada nors atsiskirti. Jie džiaugėsi kiekviena nauja 
diena, nejausdami poreikio oficialiai įteisinti savo bendrabūvio, 
bet praėjus dar vienam mėnesiui kartu matė, kad jų ryšys tampa 
vis nuoširdesnis ir tvirtesnis. 

Nuo pat pradžių buvo akivaizdu, kad Aleksą ir Antoną susiejo 
abipusis susižavėjimas. Šviesus, smalsus Antono protas siurbte 
siurbė tai, ką jam galėjo duoti Alekso intelektas, ir Emilija matė, 
kad ši draugystė abiem nepaprastai naudinga. Neįprasta jų šei- 
mynėlė pašaliniam galėjo atrodyti keistoka, bet ši trijulė kartu 
atrado laimę, taiką ir ramybę. 

Antonas vis dar nežinojo, koks kraujas teka jo gyslomis, bet 
jau visai netrukus jo giminystė su Emilija turėjo būti įteisinta - 
jis turėjo būti įvaikintas, gauti teisėtai jam priklausančią pavardę 
ir vieną dieną paveldėti ch4teau. Tai padariusi, Emilija panašiai 
galėjo įteisinti ir savo santykius su Aleksu, - bet niekur neskubė- 
jo. Gyvenimas buvo puikus toks, koks yra. 

Kai durys atsivėrė, ji žvilgtelėjo į įkarščio pagauto Antono vei- 
dą, ir visi trys išlipo erdvioje laiptų aikštelėje. 

— Dieve brangus! - šūktelėjo Aleksas. - Galėtum čia pastatyti 
palapinę ir joje įkurdinti du šimtus žmonių, - pajuokavo jis. 

Emilija Antonui parodė, kad reikia sukti į kairę. 

— Pamaniau, šitas galėtų būti mūsų, - pasakė Emilija, kai An- 
tonas įrideno Aleksą į nuostabų seną jos tėvų miegamąjį, paskui 
į prieškambarį. Anksčiau tai buvo Valerijos drabužinė, dabar pa- 
versta vonios kambariu neįgaliam žmogui - su viskuo, kad Alek- 
sas galėtų būti savarankiškas, kaip visada ir svajojo. 

— Statybininkai dar neišklijavo plytelėmis. Pamaniau, pats ga- 
lėtum išsirinkti spalvą ir stilių, - pasakė Emilija. 

— Nuostabu, širdele mano, ačiū tau, - pasakė Aleksas, taip su- 
jaudintas Emilijos pastangų jo labui, kad kone prarado amą. 

- Žinai ką, patogumais tai jau nesidalinsim, — išsišiepė ji. — 
Mano drabužinė ir vonios kambarys bus ten. - Aleksui nuvažia- 
vus į miegamojo vidurį, ji mostelėjo ranka. - Kaip tau vaizdas 
pro langus? 

- Tiesiog pribloškiantis. - Aleksas pažvelgė pro aukštus langus 
į sodą, besidriekiančius vynuogynus ir Gaseno kalvą tolumoje. - 
Kaip seniai ką nors mačiau pro langą, - sumurmėjo jis nuo jaus- 
mų antplūdžio prikimusiu balsu. 

— Aleksai, ateik pažiūrėti mano miegamojo, - įsiterpė Anto- 
nas. - Emilija sakė, kai jau bus galima dažyti, galėsiu išsirinkti 
spalvą, tik ne juodą. 
pasiliko prie lango ir gėrėjosi, kaip pro jį liejasi šviesa. Prieš dve- 
jus metus čia mirė jos motina, ir gėrintis reginiu pro langą ją 
aplankė prieštaringi jausmai. Galvojo apie tėvą, kuris, netekęs tų, 
kuriuos mylėjo, užsidarė savo kiaute. Beveik visą vaikystę ji matė 
jį pasislėpusį nuo viso pasaulio bibliotekoje. 

Taip pat ji ėmė geriau suprasti motiną - skaitydama vyrui jos 
rašytus meilės laiškus, Emilija pamatė, kaip Valerija jį dievino. 
Turbūt ji irgi įnirtingai stengėsi gauti meilės ir dėmesio iš žmo- 
gaus, kurio siela buvo per daug sužeista, kad galėtų laisvai visa 
tai duoti. Ir žvelgdama atgal Emilija suvokė, kad Valerija didžiąją 
savo santuokinio gyvenimo dalį praleido viena Paryžiuje. 

Kai Sofijos vaikaitis grįžo į savo tikrąją šeimą, ir ji Antoną pa- 
siėmė grynai iš atjautos, pagaliau buvo bent kiek atitaisytos bai- 
sios praeities klaidos. Ratas užsidarė, prasidėjo visiškai naujas 
gyvenimas. 

Emilija apsisuko ir palengva nužingsniavo prie durų ieškoti 
Alekso su Antonu. Išėjusi iš kambario suvokė, kad sutrikusi, įpy- 
kusi maža mergaitė, prieš dvejus metus šaukusi ir kūkčiojusi prie 
gyvybės palikto motinos kūno, galiausiai suaugo. 


- Turiu prisipažinti, tiesiog trokštu persikraustyti ten, kur ma- 
čiau naują savo vonios kambarį, - pasakė Aleksas, nuleidęs ve- 
žimėlio ranktūrius ir iš pradžių liemenį, paskui ir kojas perkėlęs 
šalia jos į lovą. 

- Brigadininkas man sakė, kad neužtruks ilgiau kaip tris mė- 
nesius, taigi rudenį tikrai ten gyvensim ir sutiksim savo pirmas 
Kalėdas, - patikino Emilija. 

— Beje, - pasakė Aleksas, - prieš kurį laiką gavau elektroninį 
laišką iš savo advokatų. Sebas rado pirkėją Blakmuro rūmams. Ne- 
abejoju, kad šokinėja iš džiaugsmo. Taip pat neabejoju, kad bandys 
mane apsukti dalydamasis tai, kas liks iš pelno. Mano advokatas 
sakė, kad rūmai užstatyti už 350 000 svarų - lygiai tiek dabar įsi- 
skolinęs Sebas. - Jis papurtė galvą. - Garantuoju, kad viskas, ką 
gaus viršaus, išnyks nė metams nepraėjus. Spėju, Bela jau nuo seno 
žino, kas jis per vienas. Turbūt tikrai jį myli, jeigu susideda su juo. 
Beje, gal ką naujo girdėjai iš skyrybų advokato? 

— Nieko, tik kad Sebastiano reikalavimai dar nežmoniškesni, - 
atsakė Emilija. - Aišku, jis negaus, ko nori, bet aš beveik jaučiuo- 
si jam mokanti už tai, kad tik atsikratyčiau. Išlaidos advokatui 
bus didesnės už turtą, kurį jam atiduočiau laisvu susitarimu. 

— Neabejoju - mano dalyvavimas šioje košėje tikrai nepadė- 
jo, - atsiduso Aleksas. - Sebastianas dabar gali balinti savo nuo- 
dėmes vaizduodamas, kokia tu ištvirkėlė, o aš - galvijas neraliuo- 
tas, pagrobęs žmoną jam iš panosės. 

— Ir aš taip manau. - Emilija patylėjusi pradėjo kitą kalbą. - 
Aleksai, klausyk, ką pasakysiu. Pakviečiau į svečius vieną žmo- 
gų. Jis atvyksta rytoj. Anksčiau man atrodė, kad tai puiki mintis, 
o dabar... dabar neramu, - pridūrė ji. 

- Tai papasakok, - pasiūlė Aleksas. 


Snūduriuodamas prie židinio Žakas išgirdo priešais dviaukštį 
čiūžtelint automobilio padangas. Žiema buvo ilga ir šalta, kad 
kiek, ir jį būtų pribaigęs bronchitas. Kaip ir kasmet, jis spėliojo, 
ar sulauks kitos vasaros. 

Išgirdo, kaip atsidarė virtuvės durys, ir prisiminė, kad Emilija 
žadėjo atsivesti draugą kartu papietauti. 

Svetainėje pirmiausia pasirodė Žanas. 

— Tėti, nemiegi? 

— Ne. 

Sūnui priėjus arčiau Žakas atsimerkė. 

- Tėti, - Žanas paėmė jį už rankos, - Emilija atėjo su vienu 
žmogumi, jis nori tave pamatyti. 

- Sveiki, Žakai, - tarė Emilija, įeidama į kambarį su savo sve- 
čiu. 

Žakas išpūtė akis į atvykėlį. Tai buvo senis kaip ir jis. Aukštas, 
tiesus, elegantiškas. 

- Žakai, - kreipėsi į jį svečias, - prisimeni mane? 

Prancūziškai jis kalbėjo su stipriu akcentu. Buvo tikrai maty- 
tas, bet Žakas niekaip negalėjo prisiminti, kur regėjo jo veidą. 

— Šitame pačiame kambaryje mes stovėjome kartu daugiau 
kaip prieš penkiasdešimt metų, - pasufleravo žmogus. 

Žakas įsižiūrėjo į pablukusias, bet vis dar veriamai žydras akis. 
Galiausiai susiprotėjo, kas gi jis. 

— Frederikai! 

- Taip, Žakai, tai aš. 

— O Dieve! Negaliu patikėti! 

Žakas paleido sūnaus ranką ir nesidavė padedamas atsistoti. 
Vyrai kelias akimirkas stovėjo įsmeigę vienas į kitą akis - abu už- 
plūdo daugybė prisiminimų. Paskui Žakas ištiesė į vokietį rankas 
ir abu apsikabino. 


Aleksas su Antonu atvažiavo į dviaukštį po pietų, kaip buvo sakiu- 
si Emilija. Jis buvo neseniai įsigijęs specialiai pritaikytą rankomis 
valdomą automobilį, ir tai jo gyvenime sukėlė revoliucines per- 
mainas - suteikė jam tam tikros autonomijos, nors ir ribotos. Jis 
važinėjo tik nedideliais atstumais, kartu su Emilija arba Antonu. 

Antonas iš bagažinės iškėlė vežimėlį ir privežė prie Alekso du- 
relių. 

- Su kuo gi Emilija nori mane supažindinti? - paklausė jis 
Alekso, padėdamas lipti jam iš mašinos į vežimėlį. 

— Manau, tegul geriau pati tau pasako, - atsiliepė Aleksas. 

Abiem įėjus į virtuvę Antonas pamatė Emiliją, Žaną, Žaką ir 
dar vieną seną žmogų, prie stalo geriančius kavą. 

— Sveiki, - susidrovėjęs tarė Antonas. 

Emilija kaipmat atsistojo, priėjo ir uždėjo ranką Antonui ant 
peties. 

— Antonai, - pasakė ji, matydama, kaip Frederiko akys pa- 
mačius berniuką prisipildė ašarų. - Tai tavo senelis Frederikas. 
O kai būsi pasiruošęs, jis turi ką papasakoti apie tavo šeimą... 


Padėkos 


Esu labai dėkinga Jeremy Trevathanui, Catherine Richards ir Pan 
Macmillan kolektyvui. Jonathanui Lloydui, Luciai Rae ir Melissai Pi- 
mentel iš Curtis Brown agentūros. Asmeninei sekretorei Oliviai Riley, 
Jacguelyn Heslop, Susan Grix ir Richardui Jemmettui. Susan Boyd, Sa- 
mui Gurney, Helene Ruhn, Ritai Kalagate, Almuth Andreae, Johannai 
Castillo, Judith Curr ir visiems draugams ir pažįstamiems, teikusiems 
neįkainojamų patarimų - ir asmeninių, ir profesinių. 

Dėkoju Damienui ir Anne Rey-Brotams ir jų draugams, Gaseno 
Le Pescadou šeimai, Tony Bourne'ui ir ponui Chapelleiui iš Domai- 
ne du Bourriane, iš kurio Konstancijai ir kitiems personažams pasi- 
skolinau pavardę, chūteau ir cave, dar nežinodama, kad tokia šeima 
ir žavingi jos namai iš tikro egzistuoja. Į savo kuriamą istoriją įžen- 
giau praėjusį rugpjūtį - tai buvo pamokomas ir stebuklingas metas. 
Ačiū jums visiems, padėjusiems tikslinti detales. Visos klaidos yra tik 
mano, ne jūsų. Taip pat esu dėkinga Janui Goessingui, kuris vaizdžiai 
perteikė tarsi užkonservuotą ikikarinės Vokietijos istoriją, taip pat 
Marcusui Tyersui, Naomi Ritchie ir Emily Jenkins iš St Marys kny- 
gyno Stamforde, maloniai parūpinusiems du labai senus ir vertingus 
prancūziško leidinio tomus, kurie tapo mano sugalvotų retų knygų 
prototipais. 

Skiriu padėką visiems nuostabiems savo leidėjams užsienyje, pa- 
kvietusiems į savo šalis ir sutikusiems mane išskėstomis rankomis. 
Kelionės ir pažintis su kitomis kultūromis yra mano vaizduotės penas 

ir derlinga dirva, iš kurios išauga būsimų mano kūrinių veiksmo aplin- 
kybės. 

Ir, žinoma, dėkoju šeimai, kurios palaikymas ir paskatinimas per 
tuos maniakiškus pernykščius metus buvo tiesiog neįkainojamas. Dė- 
koju savo vaikams: Harry - už įžvalgias redakcines pastabas ir pra- 
kalbas; Bellai - už siužeto apmatų aptarimą ir vardų suteikimą dviem 
iš svarbiausių veikėjų, Leonorai - už nuostabų eilėraštį, kurį ji man 
parašė vietoj to paties amžiaus Sofijos, ir Kitui už tai, kad visuose mūsų 
namuose buvo uoliausias Amazon klientas... sporto srityje! Savo moti- 
nai Janet, seneliui Johnsonui, savo seseriai Georgiai ir savo vyrui Step- 
henui, kuris buvo tiesiog nuostabus. 

O galiausiai noriu padėkoti kiekvienam skaitytojui visame pasauly- 
je, nepagailėjusiam sunkiai uždirbtų pinigų kuriai nors mano knygai 
įsigyti. Be kiekvieno iš jūsų aš būčiau vargšė rašytoja be skaitytojų, ir 
man garbė, kad renkatės mano knygas. Ačiū jums. 


Lucinda Riley, 2012, gegužė 

nusileidžianti „Orchidėjų namams“. Šis psichologinis jausmų romanas nu- 

Kadaise garsi ir turtinga prancūzų aristokratų giminė, legendinė pilis ir 
ilgai saugotos paslaptys. Dviejų šeimų atšakos Prancūzijoje ir Anglijoje, 
besiblaškančios tarp pareigos ir aistros. Ir vienintelė palikuonė, kuriai teks 
pakelti netikėtai užgriuvusią atsakomybės ir paslapčių naštą. 

Mirus Emilijos de la Martinjer motinai, prieš dukros akis ima skleis- 
tis sudėtinga ir tragiška šeimos istorija, vedanti į Antrojo pasaulinio karo 
laikų Paryžių, kur Emilijos teta ir tėvas rizikavo gyvybe, įsitraukę į Pasi- 
priešinimo judėjimą. Tačiau kas tuomet atsitiko ir kodėl apie tai paskutinė 


giminės moteris sužino tik dabar, kai nė vieno iš liudininkų nebėra gyvo? 

